
Skiriu Micke 


Diena žadėjo būti gera. Jis pabudo anksti, pirmiau už visą šei- 
mą, tyliai apsirengė ir nepastebėtas išsmuko iš namų. Jam pavy- 
ko nutverti riterio šalmą ir medinį kardą, tad dabar džiugiai juo 
mojuodamas straksėjo tuos šimtą metrų nuo namų iki Karaliaus 
tarpeklio. Akimirką stabtelėjo ir pagarbiai nužvelgė siaurą plyšį, 
perpus perskėlusį kalną. Tarpukalnė buvo siaura, dviejų metrų 
pločio, uolų sienos kilo gerus dešimt metrų į dangų, kur pamažu 
kopė ir vasaros saulė. Trys milžiniškos uolos, amžiams įstrigu- 
sios virš prarajos, atrodė itin vaizdingai. Ši vieta magiškai traukė 
šešiametį berniuką ir dar labiau viliojo todėl, kad prie Karaliaus 
tarpeklio buvo draudžiama eiti. 

Tarpeklis tokį pavadinimą gavo devyniolikto amžiaus pa- 
baigoje, kai Fjelbakoje apsilankė Oskaras II, bet berniukas dar 
nieko apie tai nežinojo, jam tai ir nerūpėjo — pasirengęs pulti ir 
iškėlęs kardą, jis iš lėto sėlino šešėliais. Tėtis jam pasakojo, kad 
filmo „Ronja plėšiko duktė“ scenos prie Pragaro tarpeklio nufil- 
muotos čia, Karaliaus tarpeklyje, ir žiūrėdamas tą filmą jis pilve 
juto ypatingą kutulį pamatęs plėšikų vadą Matį jojant tarpekliu. 
Žaisdamas jis kartais irgi tapdavo plėšiku, bet šiandien virto rite- 
riu. Apskritojo stalo riteriu, kaip toje gražioje didelėje spalvotoje 
knygoje, kurią per gimtadienį gavo dovanų iš senelės. 

Sėlindamas per žemę nugulusius stambius akmenis ir kliau- 
damasis savo drąsa ir kardu, jis rengėsi pulti ugnimi spjaudantį 
milžinišką slibiną. Vasaros saulės spinduliai nesiekė tarpeklio gi- 
lumos, čia tebebuvo šalta ir tamsu. Puiki vieta slibinams veistis. 
Netrukus tam siaubūnui iš gerklės trykštels kraujas, ir po žūtbūti- 
nės kovos pabaisa nusibaigęs kris jam prie kojų. 

Akies krašteliu jis pamatė kažką įdomaus. Už didelio akmens 

raudonavo audinio skiautė, ir jį apėmė smalsumas. Slibinas gali 
palaukti. O čia gal slypi lobis. Jis pabėgėjo, užsiropštė ant akmens 
ir dirstelėjo už jo. Kokią akimirką atrodė, kad nusiris žemėn, bet 
kelias sekundes pamosavęs rankomis ir pasvirdinėjęs pusiausvyrą 
išlaikė. Paskui neprisipažins, kad siaubingai persigando, bet kaip 
tik ta akimirka, be abejonės, buvo pati baisiausia per visą šešia- 
metį jo gyvenimą. Ten gulėjo kažkokia teta ir spoksojo į jį. Gu- 
lėjo ant nugaros ir žvelgė tiesiai į jį sustingusiu žvilgsniu. Pirma 
mintis buvo kuo greičiau nešti iš čia kudašių, kol ji nepagavo jo 
ir neiškvotė, kodėl žaidžia, kur nedera. Dar privers pasakyti, kur 
gyvena, paskui nutemps namo pas mamą su tėčiu, o tie tai tikrai 
užpyks ir paklaus, kiek galima kartoti, kad be suaugusiųjų eiti į 
Karaliaus tarpeklį nevalia. 

Keista tik kad toji teta nė nekrustelėjo. Nebuvo apsirengusi jo- 
kio drabužėlio, tad jis tuoj susigėdo, kad stovi čia ir žiopso į nuo- 
gą tetą. Už akmens matė raudonuojančią ne audinio skiautę, o 
rankinę, numestą prie pat moters, ir drabužių aplink visai nebuvo 
matyti. Keista, kad ji guli išsinuoginusi. Juk šitaip šalta. 

Staiga pervėrė baisi mintis. O gal ši teta negyva?! Kitaip nega- 
lėjo sau paaiškinti, kodėl ji taip ramiai guli. Širdis liepė jam šokti 
nuo akmens ir iš lėto trauktis nuo prarajos žiočių. Porą metrų ati- 
tolęs nuo jų ir nuo negyvos tetos apsisuko ir iš visų jėgų pasileido 
namo. Jam neberūpėjo, gaus barti ar ne. 


Nuo prakaito permirkusi paklodė lipo prie kūno. Erika vartėsi 
lovoje, tačiau niekaip negalėjo patogiai įsitaisyti ir užmigti. Prie 
to prisidėjo ir šviesios vasaros naktys. Ji tūkstantąjį kartą priminė 
sau nepamiršti nusipirkti ir pasikabinti tamsias užuolaidas, tiks- 
liau — pavesti tą padaryti Patrikui. 

Jo taikus šnopavimas pašonėje beprotiškai erzino. Kaip jam ne 
gėda šitaip drybsoti ir knarkti, kai ji kiauras naktis nė bluosto ne- 
sudeda? Galų gale tai ir jo kūdikis. Ar negalėtų bent iš užuojautos 

taip pat nemiegoti? Švelniai kumštelėjo jį tikėdamasi, kad pabus. 
Tačiau tas nė nekrustelėjo. Niūktelėjo stipriau. Jis suniurnėjo, už- 
sitempė antklodę ir atsuko jai nugarą. 

Dūsaudama Erika apsivertė ant nugaros ir susidėjusi rankas 
ant krūtinės įsispoksojo į lubas. Apvalus pilvas kaip koks dide- 
lis gaublys iškilo į viršų ir ji pamėgino įsivaizduoti savo kūdikį, 
plaukiojantį vandenyse jo tamsoje. Gal čiulpiantį nykštį. Kūdi- 
kio atvaizdas jos mintyse vis dar nebuvo tikroviškas. Laukėsi jau 
aštuntą mėnesį, bet jai vis dar netilpo į galvą, kad viduje bręsta 
gyvybė. Na, taip, netrukus viskas kuo tikriausiai paaiškės. Erika 
jautė ir ilgesį, ir baimę. Sunku galvoti, kas bus po gimdymo. Tiesą 
sakant, dabar ją vargino kitokia problema - ji nebegali miegoti 
ant pilvo. Pažvelgė į šviečiančius laikrodžio skaičius. Keturios ke- 
turiasdešimt dvi. Gal įsijungus šviesą mažumėlę paskaityti? 

Po trijų su puse valandos ir vieno prasto detektyvo, kai jau no- 
rėjo ristis iš lovos, staiga šaižiai suskambo telefonas. Kaip papras- 
tai ji padavė ragelį Patrikui. 

— Klausau, čia Patrikas, - prakalbo jis mieguistai. - Taip, žino- 
ma, prakeikimas, taip, būsiu po penkiolikos minučių. Susitiksim 
ten, - pasisuko į Eriką: - Mus iškvietė, turiu eiti. 

- Bet juk tu atostogauji. Ar negali tuo užsiimti kiti? — pati juto, 
kad balsas skamba irzliai, bet bemiegė naktis nuotaikos pakelti 
negalėjo. 

— Rasta nužudyta moteris. Melbergas nori, kad atvažiuočiau ir 
aš. Jis irgi ten bus. 

— Nužudyta? Kur? 

— Čia, Fjelbakoje. Negyvėlę Karaliaus tarpeklyje šįryt rado ma- 
žas berniukas. 

Patrikas suskubo rengtis ir ilgai neužtruko, nes liepos vidury 
tereikia lengvų vasarinių drabužių. Prieš išvirsdamas pro duris 
įsiropštė į lovą ir pabučiavo Erikos pilvą ten, kur, kaip ji miglotai 
prisiminė, kadaise būta bambos. 

- Lik sveikas, žmoguti. Gražiai elkis su mama, o aš greit grįšiu 
namo. 

Paskui pakštelėjo ją į skruostą ir išskubėjo. Erika atsidususi iš- 
siropštė iš lovos ir apsirengė vieną palapinės dydžio suknelių, nes 
pastaruoju metu nelabai turėjo iš ko rinktis. Kad perprastų moti- 
nystės rūpesčius, perskaitė krūvą knygų, tačiau, jos manymu, visus 
tuos rašeivas, priskrebenusius apie nėštumo džiaugsmus, vertėtų 
išvilkus į aikštę viešai prikulti. Bemiegės naktys, sąnarių skausmas, 
strijos, hemorojus, prakaitavimas ir hormoniniai pokyčiai - tai kur 
kas arčiau tiesos. Ir ji, po galais, visai nespinduliuoja jokios vidinės 
šviesos! Niurzgėdama nulipo laiptais žemyn išgerti pirmo puode- 
lio kavos. Gal kiek prasklaidys niūrią miglą. 


Kai Patrikas atvažiavo, virė karštligiškas darbas. Karaliaus tarpek- 
lio prieigas juosė geltona juosta, ir jis suskaičiavo tris policijos 
automobilius ir vieną greitąją. Udevalos kriminalistai jau irgi 
darbavosi išsijuosę, ir jis puikiai žinojo, kad maklinėti po nusi- 
kaltimo vietą dabar nedera. Tai būtų pradžioko klaida, tačiau jo 
šefas komisaras Melbergas lyg niekur nieko šmirinėjo tarp krimi- 
nalistų. Tie beviltiškai žvilgčiojo į jo batus ir drabužius, kiekvieną 
akimirką tūkstančiais plaušų, skaidulų, dalelių apsunkinančius ir 
taip nelengvą jų darbą. Patrikas sustojęs už juostos pamojo Mel- 
bergui, ir šis, didžiam jų palengvėjimui, perlipo užtvarą. 

— Sveikas, Hedstriomai. 

Jo balsas nuskambėjo šiltai, beveik džiaugsmingai, ir Patrikas 
nusistebėjęs tuoj tapo budresnis. Minutėlę jam pasirodė, kad 
Melbergas ketina jį apsikabinti, bet, laimei, apsiriko. Tačiau kaip 
jis pasikeitė! Kai Patrikas prieš savaitę išėjo atostogų, anas susi- 
raukęs sėdėjo prie rašomojo stalo ir niurzgė, kad atostogas aps- 
kritai derėtų atidėti. 

Melbergas nuoširdžiai kratė Patrikui ranką ir plekšnojo per nu- 
garą. 

— Ir kaipgi namuose sekasi vištelei perekšlei? Ar greit kas nors 
išsiris? 

— Daktarai sako, kad ne greičiau kaip po pusantro mėnesio. 

Patrikas vis dar negalėjo perprasti, ko čia taip netikėtai džiū- 
gauja Melbergas, bet nustūmęs smalsumą į šalį stengėsi susikaup- 
ti prie to, dėl ko buvo iškviestas. 

— O kąjūs čia radote? 

Melbergas pasistengė, kad nuo veido dingtų šypsena, ir parodė 
į šešėliuotą tarpeklio gilumą. 

— Šešiametis berniukas ankstų rytą paspruko iš namų tėvams 
dar miegant ir tikėjosi netrukdomas tarp akmenų pažaisti riterį. 
Tačiau rado negyvą moterį. Mus iškvietė po šešių penkiolika. 

— Ar kriminalistai nusikaltimo vietoje dirba seniai? 

— Atvyko prieš valandą. Pirmiausia atvažiavo greitoji, bet dak- 
tarai tuoj pamatė, kad nebegali padėti ir medicinos pagalbos čia 
nebereikia, tad buvo leista dirbti kriminalistams. Irzloki, pasaky- 
siu tau... Aš tik mažumėlę apsižvalgiau, o jie, sakau tau, ėmė elgtis 
kaip kokie netašyti stuobriai. Ką padarysi, jei visą dieną šliaužioji 
su pincetu ieškodamas kokios atplaišėlės, tai iš tiesų nejučia tam- 
pi šiknium. 

Pagaliau Patrikas vėl atpažino savo šefą. Štai čia prakalbo tik- 
rasis Melbergas. Iš patirties Patrikas žinojo, kad neverta mėginti 
pakeisti jo nuostatų. Bus paprasčiau, jei leis jo žodžiams per vieną 
ausį įeiti, o per kitą išeiti. 

— Ką apie ją žinome? 

— Kol kas nieko. Atrodo daugmaž dvidešimt penkerių. Vienin- 
telis daiktas, iš kurio galbūt ką nors ir išpešime, tai rankinė, šiaip 
ji nuogut nuogutėlė. O papai tikrai dailūs. 

Patrikas užsimerkė ir mintyse tyliai bėrė mantrą: „Jis jau greitai 
išeis į pensiją, greitai išeis į pensiją... 

Melbergas netrikdomai tęsė: 

- Iš pirmo žvilgsnio mirties priežastis neaiški, tačiau mergina 
smarkiai kentėjo. Visas kūnas nusėtas mėlynių ir daugybė žaiz- 

dų, padarytų peiliu. A, ir dar, ji guli ant pilko patiesalo. Teismo 
preliminarias išvadas. 

— O mes neturime jokių pranešimų apie dingusias panašaus 
amžiaus moteris? 

— Ne, jokių. Prieš savaitę pranešta apie dingusį vyrą, paskui pa- 
aiškėjo, kad jam tiesiog įgriso kiurksoti su žmonele kemperyje, 
tad dėjo į kojas nusičiupęs gražuolę „Galeroje“. 

Patrikas pamatė, kad komanda baigė darbą ir rengiasi kelti 
negyvėlę į lavonmaišį. Plaštakas ir pėdas pagal instrukcijas apvy- 
nioję polietileniniais maišeliais, kad neprarastų svarbių įkalčių, 
Udevalos kriminalistai įgudusiais judesiais įkėlė moterį į maišą. 
Paskui įdėjo į plastikinį maišą ir patiesalą, ant kurio ji gulėjo, - jį 
irgi teks kruopščiai ištirti. 

Iš nuostabos jų veiduose ir iš to, kaip jie ūmiai nustėro, Patrikas 
suprato, kad nutiko kažkas netikėto. 

— Kas ten? 

— Nepatikėsi, bet čia visa krūva kaulų. Ir dvi kaukolės. Iš to, 
kiek čia jų, spėju, kad greičiausiai užtektų dvejiem griaučiams. 


1979 metų vasara 


Ją gerokai mėtė į šalis po Joninių dviračiu važiuojant namo. Šventė aud- 
ringai, viskas išėjo kiek kitaip, nei tikėjosi, bet tai nieko nereiškia. Ji juk 
suaugusi, gali elgtis, kaip patinka. Geriausia, kad bent kiek atitrūko 
nuo vaiko. Nuolat rėkiančio, reikalaujančio dėmesio ir švelnumo, bet ji 
negali jam to duoti. Juk tai vaikas kaltas, kad ji priversta gyventi moti- 
nos namuose, 0 toji niurzglė laiko įspraudusi į kertę, nors jai jau sukako 
dvidešimt. Stebuklas, kad šįvakar išspruko iš namų švęsti Joninių. 

Jei ne vaikas, gyventų dabar sau viena, kaip nori, pati užsidirbtų pi- 
nigų. Kada panorėjusi išeitų, grįžtų, kai pačiai reikia, - niekas negalėtų 
jai nurodinėti. Bet su vaiku taip neišeina. Geriausia būtų buvę jo atsi- 
kratyti, bet toji ragana nesutiko, ir už klaidas dabar jai tenka mokėti 
vienai. Jei taip norėjo pasilaikyti vaiką, tai kodėl juo nepasirūpina? 

Ta ragana, be abejonės, sukels audrą pamačiusi ją grįžtančią pa- 
ryčiais. O ji dar trenkia alkoholiu, pagirių tvaikas išliks iki pat ryto. 
Tačiau kas padaryta, padaryta. Taip nesilinksmino nuo pat vaiko 
gimimo. 

Ji kirto sankryžą prie degalinės, dar kiek pavažiavo kelkraščiu. 
Tada pasuko kairėn, į Brekę, ir susvyravusi vos neįvairavo į pakelės 
griovį. Ištiesino dviratį ir padidino greitį, kad lengviau įveiktų pirmą 
stačią kalvą. Priešinis vėjas plaikstė plaukus, o šviesi vasaros naktis 
dvelkė ramybe. Ji sekundę užsimerkė ir prisiminė kitą šviesią vasaros 
naktį, kai vokietis užtaisė jai vaiką. Nuostabi, uždrausta naktis, bet 
tikrai neverta tos kainos, kurią dabar turi mokėti. 

Ji vėl atsimerkė. Dviratis kažkodėl netikėtai sustojo, ir ji dar spėjo 
pamatyti, kaip sparčiai artėja žemė. 


Grįžęs į Tanumshedės policijos skyrių, Melbergas nugrimzdo 
į apmąstymus, o tai jam visai nebūdinga. Patrikas, perkratyda- 
mas ryto įvykius, sėdėjo priešais jį poilsio kambaryje taip pat ne 
itin kalbus. Tiesą sakant, gerti kavą buvo per karšta, bet reikėjo 
ko nors budrumui atgauti, o alkoholis nelabai tiko. Abu vėdavo- 
si prasisegę marškinius, kad bent kiek atvėstų. Kondicionierius 
jau antra savaitė neveikė ir lig šiol nepavyko rasti, kas galėtų jį 
pataisyti. Dienai prasidėjus dar buvo galima kentėti, bet apie 
pusiaudienį temperatūra gerokai šoktelėdavo. 

— Kas čia, po galais, dedasi? - užsigalvojęs Melbergas pasika- 
sė kažkur plaukų lizde, kurį susukdavo sau ant galvos slėpdamas 
plinkantį viršugalvį. 

— Tiesą sakant, nieko nesuprantu. Moters lavonas ant dvejų 
griaučių. Jei nebūčiau visiškai įsitikinęs, kad čia žmogžudystė, 
pamanyčiau, kad jaunimėlis pokštauja — iš biologijos kabineto 
nukniaukė griaučius ar panašiai. Bet dabar nepaneigsi, kad mo- 
teris nužudyta. Vienas teismo medikas prasitarė, kad tie kaulai 
neatrodo labai švieži. Žinoma, viskas priklauso nuo to, kur jie 
buvo. Ar gulėjo atviroje vietoje, gairinami vėjo ir lietaus, ar kur 
nors palaidoti. Tikiuosi, teismo medikas galės bent apytiksliai 
nustatyti jų amžių. 

— Taigi, kaip manai, kada gausim preliminarią jo ataskaitą? — 
suraukė Melbergas prakaituotą kaktą. 

— Preliminarią ataskaitą turėtume gauti šiandien, greičiausiai 
prireiks dar poros dienų, kad galėtų ištirti kruopščiau. Iki tol turi- 
me imtis darbo ir išsiaiškinti viską, kas mūsų jėgoms. O kur kiti? 

Melbergas atsiduso. 

— Josta pasiėmė laisvadienį. Jam kažkokios sumautos golfo 
varžybos. Ernstas su Martinu iškviesti į įvykio vietą. Anika Te- 
nerifėje. Matyt, manė, kad ir šiemet kiaurą vasarą lis. Vargšelė. 
Ji turbūt nelabai džiaugėsi išvažiuodama iš Švedijos, kai čia toks 
puikus oras. 
to užuojautos protrūkio. Vyko kažkas keisto, tą jis tikrai galėjo 
pasakyti. Bet nebuvo prasmės dėl to gaišti laiką ir laužyti galvą. 
Reikėjo pagalvoti apie svarbesnius dalykus. 

— Žinau, šią savaitę atostogauji, bet gal galėtum pagalvoti ir 
grįžti, padėtum su šia byla? Ernstui trūksta fantazijos, o Martinui 
patirties, tad mums tikrai reikia tavo pagalbos. 

Toks prašymas paglostė Patrikui savimeilę, ir jis beveik nedve- 
jodamas sutiko. Tikriausiai namie už tai atsiims, bet guodėsi tuo, 
kad per penkiolika minučių gali parsirasti, jei Erikai ūmiai jo pri- 
reiktų. Be to, per šituos karščius atsirado negeras polinkis vienas 
kitą nervinti, tai gal ir visai gerai, kad nesitrins namie. 

— Pirmiausia norėčiau išsiaiškinti, ar kas nepranešė, kad dingo 
moteris. Mums reikia ieškoti plačiai, sakykim, nuo Striomstado 
iki Geteborgo. Paprašysiu Martino ir Ernsto pasidomėti. Man at- 
rodo, tai lengva, ir jie gali to imtis. 

— Gerai, labai gerai. Teisingas spendimas, tęsk taip ir toliau! 

Melbergas pakilo iš už stalo ir patenkintas patapšnojo Patri- 
kui per petį. Patrikas suprato, kad jam kaip visada atiteks visas 
darbas, o Melbergui paskui visa garbė, bet kažkodėl daugiau tuo 
nebesipiktino. 

Atsidusęs sudėjo savo ir Melbergo kavos puodelius į indaplo- 
vę. Šiandien kremo nuo saulės jam neprireiks. 


— Kelkitės, nemanykit, kad čia jums koks, po velnių, pensionas, 
kur kiaurą dieną galima drybsoti! 

Balsas perskrodė tirštos miglos sluoksnius ir skausmingai suai- 
dėjo galvoje. Johanas atsargiai pramerkė vieną akį, bet apžlibintas 
saulėtos vasaros dienos šviesos tuoj vėl užmerkė. 

— Ir kokio galo... - metais vyresnis brolis Robertas apsivertė 
lovoje ir užsidengė galvą pagalve. Toji išsyk buvo nuplėšta, ir jis 
murmėdamas atsisėdo lovoje. - Tai jau negali žmogus bent vieną 
rytą išsimiegoti. 

— Persimiegat kiekvieną rytą, nevykėliai. Jau beveik dvylika. Jei 
nesišlaistytumėt kiauras naktis ir neužsiiminėtumėt dievai žino 
kuo, tai ir nedrunytumėt čia ištisas dienas. Bent kiek padėtumėt 
man su darbais. Gyvenat čia ir mintat dovanai, du suaugę bernai, 
galėtumėt bent retsykiais padėt savo vargšei motinai - nemanau, 
kad prašau per daug. 

Solveiga Hult stovėjo sukryžiavusi rankas ant didžiulio pilvo. 
Buvo nesveikai nutukusi ir tokia išblyškusi, tarsi niekada nebūtų 
iš namų kojos kėlusi. Netrinkti plaukai tamsiomis sruogomis dri- 
ko aplink veidą. 

— Jums kone trisdešimt, o vis dar gyvenat iš motinos kišenės. 
Tik pažiūrėkit - tikri vyrai. Gal galėčiau paklausti, iš ko sau lei- 
džiate kiekvieną mielą vakarėlį švęsti? Nė vienas nedirbat ir pi- 
nigų namams išlaikyti neduodat. Sakau, jei čia būtų jūsų tėvas, 
tikrai neleistų šitaip lepintis! Ar esat ką girdėję apie darbo biržą? 
Ar ne prieš dvi savaites turėjot ten prisistatyti! 

Dabar ir Johanas užsidengė galvą pagalve. Pamėgino gintis nuo 
to nepaliaujamo zyzimo, netylančio kaip kokios nugrotos plokš- 
telės, tačiau ir jo pagalvė ūmiai nulėkė. Jis apdujęs atsisėdo, o pa- 
giringoje galvoje užgrojo, regis, visas dūdų orkestras. 

— Pusryčių stalas seniai nukraustytas. Patys susirasite maisto 
šaldytuve. 

Didžiulis Solveigos užpakalis išliūliavo iš mažo kambario, kurį 
broliai vis dar dalijosi, ir ji užtrenkė paskui save duris. Tačiau jie 
nebedrįso vėl gultis į lovas ir abudu išsitraukę pakelius prisidegė 

po cigaretę. Pusryčių bala nematė, bet cigaretė pažadina gyveni- 
mui ir maloniai kutena gerklę. 

— Puikiai vakar prasiėjom... - Robertas nusijuokęs žiedeliais 
išpūtė dūmus. — Aš gi sakiau, kad tuose namuose kalnai daiktų. 
Direktoriauja kažkokioje Stokholmo įmonėje, užtat jokio mėšlo, 
tik tai, kas geriausia. 

Johanas neatsiliepė. Visai kitaip negu vyresnis brolis, vog- 
damas jis nepajausdavo didesnio adrenalino pliūpsnio, dieną 
prieš ir po jusdavo pilve didelį šaltą baimės gumulą. Tačiau darė 
viską, ką sakė Robertas, ir jam nė nekilo minties, kad gali būti 
kitaip. 

Vakarykštis įsilaužimas dovanojo puikų grobį, tokio jie seniai 
nematė. Žmonės tapo pernelyg atsargūs ir vasarnamiuose nebe- 
laiko vertingų daiktų, nebent seną šlamštą, su kuriuo patys neži- 
no, ką daryti, arba aukcionuose pirktas senienas, dominančias tik 
žinovus, bet kaip laimikis šūdo vertas. Bet vakar jie nugriebė nau- 
ją televizorių, vaizdo grotuvą, Nintendo žaidimų konsolę ir krūvą 
moteriškų papuošalų. Robertas viską parduos savo įprastais ka- 
nalais, ir juodu gali tikėtis gana gražių pinigėlių. Tik ilgam jų ne- 
užteks. Vogti pinigai kišenėj dega ir per kelias savaites kažkaip vis 
išsenka. Išleidžiami žaidimams, linksmybėms ir dosnioms išger- 
tuvėms ar vienam kitam daikteliui. Johanas žvilgtelėjo į segimą 
brangų laikrodį. Gerai bent tiek, kad mamaitė nenumano, koks 
jis vertingas. Jei žinotų, kiek jis kainuoja, tikrai nebeužsičiauptų. 

Kartais Johanui atrodydavo, kad jis sukasi rate kaip kokia vo- 
verė, sukasi, o metai eina. Nuo tada, kai jie buvo paaugliai, niekas 
nepasikeitė ir net dabar jis nematė jokių galimybių. O tą vienin- 
telę, kuri teikė prasmės jo gyvenimui, kruopščiai slėpė net nuo 
Roberto. Nujautė, kad nieko gero nebūtų, jei atvirai jam pasipa- 
sakotų. Robertas nešvankybėmis tik viską apšniaukštų. 

Akimirką leido sau prisiminti, kaip švelniai jos plaukai lietė jo 
šiurkštų skruostą, o delnuose laikoma ranka atrodė tokia mažytė. 

— Girdi, nesėdėk čia užsisvajojęs. Dar turim aibę reikalų. 

Robertas atsistojo ir su lūpų kamputyje rūkstančia cigarete 
nuėjo prie durų. Johanas kaip paprastai išslinko jam iš paskos. 
Kitaip negalėjo. 

Virtuvėje Solveiga sėdėjo savo įprastoje vietoje. Nuo pat vai- 
kystės, nuo tada, kai dar gyvas buvo tėtušis, matydavo ją sėdinčią 
čia ant kėdės prie lango, be perstojo pirštais sklaidančią tai, kas 
gulėdavo ant stalo. Prisiminė, kad iš pradžių ji buvo graži, paskui 
metams bėgant ant veido ir kūno ėmė kauptis riebalai. 

Sėdėdavo tarsi pakliuvusi į kokį transą, o pirštai gyveno atskirą 
gyvenimą, be paliovos čiupinėjo ir glostė. Daugiau kaip dvide- 
šimt metų ji niurkosi su šitais velnio albumais, rūšiuoja ir tvarko. 
Nusiperka naują albumą ir iš naujo klijuoja nuotraukas ir laikraš- 
čių iškarpas. Gražiau, geriau. Jis ne kvailys, supranta, kad šitaip 
ji nori sulaikyti ir išsaugoti laimingus savo gyvenimo metus, bet 
kada gi pagaliau suvoks, kad jie jau seniai praėjo. 

Nuotraukos mena laikus, kai Solveiga buvo graži. Gražiausia 
jos gyvenimo akimirka, matyt, tapo santuoka su Johanesu Hultu, 
jaunesniuoju Efraimo Hulto, garsaus Švedijos laisvosios bažny- 
čios pamokslininko, stambiausio ir turtingiausio ūkio savininko, 
sūnumi. Johanesas buvo gražus ir turtingas, o ji, kad ir neturtinga, 
gražiausia mergina visame Bohuslėne, bent jau taip visi kalbėjo. 
O jei reikia įrodymų, užtenka jos išsaugotų straipsnių apie tai, 
kaip dvejus metus iš eilės ją išrinko gegužinių karaliene. Šiuos 
straipsnius ir gausybę nespalvotų jaunystės nuotraukų ji diena iš 
dienos rūpestingai dėliodavo ir perdėliodavo daugiau kaip dvi- 
dešimt metų. Žinojo, kad ana mergina po riebalų sluoksniais dar 
egzistuoja - nuotraukos padėjo ją išsaugoti, bet metai po metų ji 
slydo iš rankų ir vis labiau tolo. 

Mindamas broliui ant kulnų, Johanas pažvelgė per petį į moti- 
ną, sėdinčią virtuvėje prie stalo, ir išėjo. Kaip Robertas ir sakė, jų 
laukė krūva reikalų. 

Erika svarstė, ar neišėjus trumpam pasivaikščioti, bet nutarė, kad 
neprotinga vaikščioti lauke, kai saulė pakilusi aukščiausiai ir oras 
vis labiau kaista. Per visą nėštumą jautėsi nuostabiai, iki užgriū- 
vant šiai kaitrai. Nuo tada ji vaikštinėja ratais kaip koks prakai- 
tuojantis banginis ir karštligiškai ieško vėsesnės vietos. Patrikas, 
tegul Dievas jį laimina, sugalvojo nupirkti jai ventiliatorių, taigi 
nešiojasi jį dabar kaip didžiausią brangenybę po visus namus. Ta- 
čiau ventiliatorius turėjo vieną trūkumą - ji negalėjo nuo elektros 
lizdo nutolti toliau, negu siekė laidas, ir tai ribojo jos galimybes. 

Bet verandoje lizdas įrengtas patogioje vietoje, ir ji galėjo įsi- 
taisyti ant sofos, ventiliatorių pasistačiusi priešais ant stalo. Tik 
jokia padėtis netenkindavo jos ilgiau kaip penkias minutes, todėl 
ji nuolat sukiojosi ir vartėsi nuo šono ant šono ieškodama, kaip 
patogiau atsigulti. Vienokioje padėtyje pajusdavo pėdutės spyrį 
į šonkaulius, o kitokioje, matyt, kumštelio niuksą į pašonę ir vėl 
būdavo priversta apsiversti. Kaip visa tai turės iškęsti dar daugiau 
kaip mėnesį, jai buvo visiška mįslė. 

Pagyveno su Patriku tik pusę metų ir pastojo. Keistas daly- 
kas, nė vienas iš jų dėl to nesunerimo. Abu buvo kiek vyresni, 
gerai žinojo, ko nori, todėl pamanė, kad nebėra ko ilgiau laukti. 
Tik dabar, nėštumo pabaigoje, ji ėmė būgštauti. O gal juodu vis 
dėlto per trumpai pagyveno kartu prieš apsispręsdami? Ar nepa- 
sikeis jųdviejų santykiai, kai staiga tarp jų įsispraus mažas sveti- 
mas žmogutis ir pareikalaus sau viso dėmesio, kurį pirmiau juodu 
skirdavo vienas kitam? 

Suprantama, pirmoji audringa, akla meilė praėjo, dabar jie 
didesni realistai ir stovi ant tvirtesnio kasdienybės pagrindo, ge- 
riau pažįsta vienas kito blogąsias ir gerąsias savybes. Bet kokia 
banga per juos persiris ir kaip pasireikš blogosios savybės gimus 
vaikui? Ar mažai ji skaitė ir girdėjo, kaip pašlyja porų santykiai 
per pirmuosius pirmagimio metus? Na, taip, dabar nebėra ko 
apie tai nuolat galvoti. Kas įvyko, įvyko, ir dabar juodu su Pat- 

riku kiekviena savo kūno ląstele laukia vaiko atėjimo. Galima 
tikėtis, kad tas abipusis laukimas padės įveikti pokyčių ir išban- 
dymų metą. 

Suskambus telefonui krūptelėjo. Vargais negalais pakilo nuo 
sofos vildamasi, kad skambintojas nepraras kantrybės ir nepadės 
ragelio, kol ji prisikas iki aparato. 

— Alio, klausau?.. Ak, sveikas, Koni!.. Ačiū, gerai, tik šiek tiek 
man, storulei, per karšta... Apsilankyti? Taip, žinoma... užsukite 
kada kavos... Pernakvoti? Taaaip... - Erika tyliai atsiduso. - Žino- 
ma, prašom, kada žadat?.. Šįvakar! Taip, ne, aišku, jokių proble- 
mų. Paklosiu jums lovą svečių kambaryje. 

Nuvarginta padėjo ragelį. Turėti namą Fjelbakoje vasarą tikra 
bėda. Staiga ima ir apsireiškia kokie nors giminaičiai ir pažįstami, 
kurie dešimt šaltų mėnesių buvo dingę kaip į balą. Lapkritį jiems 
ne itin įdomu bendrauti, bet liepą jie ieško progos nemokamai pa- 
gyventi name ant jūros kranto. Erika jau manė, kad šią vasarą juos 
paliks ramybėje, nes iki liepos vidurio niekas jų neieškojo. Bet štai — 
paskambino pusbrolis Konis ir pranešė su žmona ir dviem vaikais 
jau besantis pakeliui iš Trolhetano į Fjelbaką. Ketina apsistoti tik 
vienai nakčiai, tai gal ji kaip nors ir iškęs. Nemėgo nė vieno iš dviejų 
savo pusbrolių, bet taip jau buvo išauklėta, kad negalėjo jiems atsa- 
kyti, nors ir vertėtų, nes, jos manymu, abu veltėdžiai. 

Šiaip Erika labai džiaugėsi, kad juodu su Patriku turi Fjelba- 
koje namą, kur gali priimti svečius - kviestus ir nekviestus. Po 
netikėtos tėvų mirties svainis stengėsi visus priversti parduoti 
namą. Bet sesuo Ana pagaliau padarė galą jo fiziniams ir psichi- 
niams išpuoliams. Išsiskyrė su Luku, ir dabar namas priklausė tik 
jiedviem su Erika. Kadangi Ana su abiem vaikais ir toliau gyveno 
Stokholme, Erika su Patriku galėjo persikraustyti į namą Fjelba- 
koje ir prisiimti visas išlaidas. Ateis laikas ir reikės galutinai iš- 
spręsti namo klausimą, bet dabar Erika paprasčiausiai laiminga, 
kad jį išsaugojo ir gali jame gyventi ištisus metus. 

Erika apsidairė ir nutarė, kad teks pasijudinti, jei nori, kad sve- 
čiams atvykus namai atrodytų daugmaž padoriai. Pasvarstė, ką pa- 
sakys Patrikas, sužinojęs apie netikėtą invaziją, bet paskui piktdžiu- 
giškai pagalvojo: jeigu jis vidury atostogų gali palikti ją vieną ir eiti į 
darbą, tai ji taip pat gali priimti svečius kada panorėjusi. Jau pamir- 
šo visai neseniai nė kiek neprieštaravusi, kad jo nebus namie. 


Kai Ernstas su Martinu grįžo į nuovadą, Patrikas nutarė supažin- 
dinti juos su nauja byla ir pasikvietė į savo kabinetą. Šie susėdo 
priešais jį prie rašomojo stalo. Buvo aiškiai matyti, kaip Ernstas 
rausta iš pykčio, kad Patrikas paskirtas bylos tyrimo vadovu, bet 
Patrikas nekreipė į tai dėmesio. Tai Melbergo reikalas, blogiausiu 
atveju teks išsiversti be Ernsto pagalbos, jeigu jis atsisakys bend- 
radarbiauti. 

— Manau, jau girdėjote, kas nutiko. 

— Taip, girdėjome per policijos radiją, - atsakė Martinas, jau- 
nas entuziastingas policininkas. Kitaip negu Ernstas, jis sėdėjo 
pasitempęs kaip žvakė, ant kelių pasidėjęs bloknotą ir rankoje 
pasiruošęs rašiklį. 

— Fjelbakos Karaliaus tarpeklyje rasta nužudyta moteris. Nuo- 
ga, nuo dvidešimt iki trisdešimt metų. Po ja aptikome dar dviejų 
nežinomos lyties ir amžiaus žmonių griaučius, bet Karlstriomas, 
kriminalistas ekspertas, spėja, kad jie pragulėjo ten ilgai. Turėsi- 
me nemažai darbo, nors jo ir taip per akis su mūsų įprastais įkau- 
šusiais mušeikomis ir išgėrusiais vairuotojais. Anikos ir Jostos 
nėra, tai teks dar labiau pasiraitoti rankoves. Šiaip ir aš šią savaitę 
ketinau pelnytai atostogauti, bet sutikau grįžti į darbą ir Melber- 
go prašymu vadovausiu tyrimui. Klausimų yra? 

Jis kreipėsi į Ernstą, tik šis, matyt, vengė atvirai priešgyniauti ir 
greičiausiai ims burbėti jam už nugaros. 

— Sakyk, ko man imtis pirmiausia? - Martinas panėšėjo į aptva- 
re nerimstantį eržilą ir nekantriai rašikliu bloknote braižė ratus. 

— Norėčiau, kad duomenų bazėje peržiūrėtum visus gautus 
pranešimus apie, tarkim, per pastaruosius du mėnesius dingu- 
sias moteris. O gal ir per ilgesnį laikotarpį, kol teismo medikai ką 
nors išsiaiškins. Nors, mano galva, žmogžudystė įvyko neseniai, 
gal prieš porą dienų. 

— Ar tu dar negirdėjai? - paklausė Martinas. 

— Ko? 

— Duomenų bazė neveikia. Sistema lūžo, dirbsim senais patik- 
rintais metodais. 

— Na, štai. Velniškai laiku sugedo. Ką gi, sprendžiant iš to, ką 
sakė Melbergas, ir kiek žinau pats, bent jau iki mano atostogų, 
mes negavome jokių pranešimų apie dingusius asmenis, todėl 
patarčiau skambinti visiems aplinkiniams policijos skyriams. 
Skambink iš eilės visiems artimiausiems, o paskui tolesniems, 
supratai? 

— Na, taip, tik kiek plačiai man užgriebti? 

— Tiek, kiek prireiks, kol rasi, ką nors tinkama. O kai baigsim 
kalbėtis, paskambink į Udevalą, gal jie turės kokių pirminių išva- 
dų, tuomet lengviau bus ieškoti. 

— O man ką veikti? - paklausė Ernstas, bet jo balse nebuvo nė 
kruopelės entuziazmo. 

Patrikas žvilgtelėjo į savo pastabas, kurias buvo užsirašęs kal- 
bėdamasis su Melbergu. 

— Norėčiau, kad apklaustum tuos, kurie gyvena prie Kara- 
liaus tarpeklio. Gal kas ką matė arba girdėjo šią naktį arba rytą? 
Tarpeklyje dieną knibždėte knibžda turistų, vadinasi, kažkas tu- 
rėjo atgabenti palaikus, tiksliau, keletą palaikų, naktį arba pary- 
čiais. Galime gana tvirtai teigti, kad įnešė pro pagrindinį įėjimą 
į tarpeklį, nemanau, kad žudikas iškilmingai būtų lipęs laiptais 
iš Ingridos Bergman aikštės. Berniukas rado ją apie šeštą ryto, 
todėl tau reikia išsiaiškinti, kas vyko nuo devynių vakaro iki še- 
šių ryto. Aš pats, manau, nusileisiu į mūsų archyvą. Kažką man 

tai labai primena. Jaučiuosi taip, tarsi kažką apie tai žinočiau, 
bet... Jūs nieko neprisimenate? Gal turite kokių minčių?.. 

Patrikas išskėtė rankas ir pakėlęs antakius vylėsi sulaukti atsa- 
kymo, tačiau Martinas su Ernstu tik papurtė galvas. Jis atsiduso. 
Ką gi, nėra kur dėtis, teks leistis į katakombas. 


Nežinodamas, už ką jam teko tokia nedalia, nors turėdamas laiko 
pagalvoti, gal ir būtų atspėjęs, Patrikas sėdėjo giliame Tanumshe- 
dės policijos skyriaus rūsyje ir rausėsi tarp senų dokumentų. By- 
las dengė dulkių sluoksnis, bet, ačiū Dievui, jos buvo sutvarkytos. 
Dauguma surūšiuotos chronologine tvarka, ir jeigu jis dar gerai 
nežinojo, ko ieško, tai bent žinojo, kad tai turėtų būti čia. 

Parietęs kojas sėdėjo tiesiog ant akmeninių grindų ir meto- 
diškai vieną po kitos kraustė bylų dėžes. Žmonių likimai keliavo 
per jo rankas, ir jis nustebo pamatęs, kiek daug žmonių ir šeimų 
nuolat patenka į policijos akiratį. Regis, polinkį nusikalsti iš tėvų 
paveldi vaikai, o iš jų ir vaikaičiai, dingtelėjo jam, kai į akis kelintą 
kartą pakliuvo ta pati pavardė. 

Suskambo mobilusis telefonas, ir ekrane jis pamatė, kad skam- 
bina Erika. 

— Sveika, mieloji, viskas gerai? - paklausė, nors žinojo, ką ji at- 
sakys. - Taip, žinau, kad karšta. Tuomet sėdėk prie ventiliatoriaus, 
nieko čia daugiau nepadarysi... Klausyk, mes čia narpliojam vie- 
ną žmogžudystę, ir Melbergas nori, kad aš vadovaučiau tyrimui. 
Ar tu neprieštarausi, jei aš to imčiausi ir porą dienų padirbėčiau? 

Patrikas sulaikė kvapą. Geriau būtų pats paskambinęs ir paaiš- 
kinęs turįs grįžti į darbą, bet stengdamasis atitolinti tai, kas ne- 
išvengiama, pasielgė kaip tipiškas neatsakingas vyras. Nors, kita 
vertus, ji juk puikiai žino, koks jo darbas. Vasara Tanumo polici- 
jai - pats karštymetis, jie tik pakaitomis gali išeiti atostogų, ir tai 
tik sutrumpintų, o tas kelias laisvas dienas niekada nebūna tikri, 
kad jų neiškvies atgal - viskas priklausė nuo to, kiek jų skyriui 

tekdavo muštynių, išgertuvių ir kitokių šalutinių turizmo padari- 
nių. Tačiau žmogžudystė juk visai kitas reikalas. 

Jis vos nepraleido pro ausis, ką ji sako. 

— Sakei, svečiai? Kas? Pusbrolis? — Patrikas atsiduso. - Ne, ką 
čia sakysi. Savaime aišku, būtų maloniau praleisti vakarą dviese, 
bet jeigu jie jau pakeliui, tai nieko nebepakeisi. Jie apsistos tik vie- 
nai nakčiai, ar ne?.. Gerai, tada nupirksiu krevečių, turėsim kuo 
juos pavaišinti. Jas lengva paruošti, nereikės tau stengtis ir daug 
gaminti. Būsiu namie apie septynias. Bučkis. 

Įsikišo telefoną į kišenę ir toliau naršė po dėžes tarp aplankų. 
Dėmesį patraukė aplankas su užrašu „Dingę be žinios“. Kažkoks 
kruopštus žmogus surinko pluoštą pranešimų apie dingusius as- 
menis ir per policijos tyrimus surinktą medžiagą. Patrikas supra- 
to, kad būtent to ir ieškojo. Kuisdamasis tarp dulkių išsiterliojo 
pirštus, tad nusišluostė juos į šortus ir atsivertė ploną aplanką. 
Valandėlę pavartęs ir paskaitinėjęs suprato, kad atmintis neapvy- 
lė. Vis dėlto turėjo prisiminti iškart, juk apylinkėse ne tiek jau 
daug žmonių dingsta be pėdsakų, taip, kad nebūtų už ko užsika- 
binti, matyt, amžius pamažu daro savo. Tačiau dabar laikė rankose 
pranešimus ir galvojo, kad tai negali būti sutapimas. Dvi moterys 
dingo 1979 metais ir nė viena neatsirado. Dabar dveji griaučiai 
aptikti Karaliaus tarpeklyje. 

Patrikas pasiėmė aplanką ir grįžęs į dienos šviesą pasidėjo jį ant 
rašomojo stalo. 


Žirgai buvo vienintelė priežastis jai čia pasilikti. Įgudusiais toly- 
giais judesiais ji šukavo bėrą eržilą. Fizinis darbas padeda nuleisti 
garą, kai prisikaupia pykčio. Prasti popieriai, kai tau septyniolika 
ir negali pati tvarkytis savo gyvenimo. Sulaukusi pilnametystės iš- 
kart maus kuo toliau iš šito velnio užkampio. Tada tuoj pat priims 
ano fotografo, kuris pats priėjo ir prisistatė per išvyką į Getebor- 
gą, pasiūlymą. Kai taps modeliu Paryžiuje ir užsidirbs krūvą pini- 

gų, tiesiai šviesiai pasakys jiems, kur gali susikišti tą savo sumautą 
išsilavinimą. Fotografas aiškiai pasakė, kad jos, kaip modelio, ver- 
tė kiekvienais metais krinta, bet ji negali pasinaudoti proga ir pra- 
ras dar vienus savo gyvenimo metus todėl, kad senio smegeninėj 
vien mokslai. Juk vaikščioti podiumu nereikia jokio išsilavinimo, 
o kai sukaks kokie dvidešimt penkeri ir bus pasenusi, tikriausiai 
ištekės už milijonieriaus ir galės skaniai pasijuokti iš tėtušio gra- 
sinimų atimti paveldėjimo teisę. Juk per vieną dieną pirkiniams 
galės išleisti tiek, kiek vertas visas jo turtas. 

Otas praktiškasis bjaurybė brolelis irgi ne ką geresnis. Žinoma, 
su juo ir Marita gyventi geriau nei namie, bet taip pat ne pyragai. 
Jis velniškas teisuolis. Niekada neklysta, o štai ji visada savaime 
kalta. 

— Linda? 

Žinoma, net arklidėse neduoda ramybės. 

— Linda? - balsas suskambo reikliau. Jis žino, kad ji čia, nėra 
prasmės mėginti išsmukti nepastebėtai. 

— Aš čia, nėra ko taip bliauti. Ko reikia? 

- Gal nebūtina kalbėti su manimi tokiu tonu? Manau, jei elgtu- 
meis šiek tiek mandagiau, tau tikrai nepakenktų. 

Ji po nosimi susikeikė, bet Jakobas apsimetė neišgirdęs. 

— Tu, tiesą sakant, tesi brolis, o ne tėvas, ar apie tai nepagal- 
vojai? 

— Puikiai žinau, bet kol gyveni po mano stogu, esu už tave at- 
sakingas. 

Jakobas buvo penkiolika metų už ją vyresnis ir nė neabejojo, 
kad viską išmano geriau. Bet lengva žiūrėti iš aukšto, kai sėdi ant 
žirgo, o kiti slampinėja žeme. Tėtušis jau daug kartų kartojo, kad 
Jakobas - tikras jo sūnus, kuriuo gali didžiuotis ir kuriam galės 
patikėti šeimos ūkį. Linda numanė, kad tasai kurią dieną paveldės 
visas gėrybes. Lig tol gali leisti sau dėtis, kad pinigai jam nesvar- 
būs, bet Linda jį kiaurai permatė. Visi žavėjosi Jakobu, nes jis dir- 

bo su paslydusiais jaunuoliais, bet visi taip pat puikiai žinojo, kad 
jis paveldės ūkį ir visą turtą, o tada bus baisiai įdomu pažiūrėti, ar 
jam neišgaruos noras ir toliau dirbti iš idėjos. 

Ji šyptelėjo. Jei Jakobas žinotų, kad vakarais ji pasprunka iš 
namų, tai pasiustų, o jei tik nutuoktų, su kuo susitikinėja, tai ji 
tikrai išgirstų geriausią savo gyvenime pamokslą. Lengva pliaukš- 
ti apie užuojautą vargstantiems, kol jie nestovi prie tavo durų 
slenksčio. Jakobui akyse aptemtų, jei sužinotų, kad ji susitikinėja 
su Johanu, o čia tai giliai šuo pakastas. Johanas yra jos pusbrolis, 
bet giminės šeimų nesantaika siekia senus laikus, kai nei jos, nei 
paties Jakobo dar nebuvo šiame pasaulyje. Kodėl visa tai prasidė- 
jo, ji nenumanė, žinojo, kad taip nutiko, ir tiek. Kai slapčia spruk- 
davo pasimatyti su Johanu, net paširdžius kutendavo. Be to, jai su 
juo gera. Jis, aišku, gana kuklus, bet dešimčia metų už ją vyresnis 
ir pasitiki savimi, o jos amžiaus vaikinai apie tai tegali pasvajoti. 
Jos netrikdė, kad jie giminaičiai. Juk šiais laikais pusbroliai visur 
tik ir tuokiasi vieni su kitais, ir nors ji neplanavo nieko panašaus, 
visai neprieštaraudama kartu tyrinėjo tam tikrus dalykus, svar- 
biausia, kad tai būtų paslaptis. 

— Ar tau ko reikia, ar tik nusprendei mane patikrinti? 

Jakobas giliai atsiduso ir uždėjo ranką jai ant peties. Ji norėjo 
nusikratyti, bet gniaužtas tapo tik tvirtesnis. 

— Aš tikrai nesuprantu, iš kur visas tas pyktis? Jaunuoliai, su 
kuriais dirbu, viską atiduotų už tokias sąlygas ir tokius namus, 
kokius turi tu. Verčiau būtum bent kiek dėkingesnė ir subręsk 
pagaliau. Beje, nieko man nereikia. Marita viską paruošė, todėl 
pasiskubink, persirenk ir ateik su mumis pavalgyti. 

Jakobas paleido jos petį ir išėjęs iš arklidės pasuko namo. Bur- 
bėdama Linda padėjo į šalį šepetį ir nuėjo persirengti. Kad ir kaip 
ten būtų, jautėsi labai išalkusi. 

Martino širdis sudaužyta ne pirmą kartą. Neprisimena, kelin- 
tą iš eilės, bet dėl to skauda ne mažiau. Šįkart, kaip ir daug sy- 
kių pirmiau, vėl patikėjo, kad greta ant pagalvės galvą padėjo 
ta tikroji. Žinoma, puikiai žinojo, kad ji užimta, tačiau vis tiek 
naiviai vylėsi nesąs jai vien žaisliukas ir kad vyro, su kuriuo ji 
gyvena, dienos suskaičiuotos. Jis numanė, kad nekalta išvaizda 
ir švelnia išraiška lyg medus muses traukia kiek vyresnes, gyve- 
nime įsitvirtinusias moteris, kasdienybe besidalijančias su savo 
antrąja puse. Nė viena iš jų neturėjo nė minties palikti savo vyro 
dėl mielo dvidešimt penkerių metų policininko, tačiau nesispy- 
riodamos griūdavo su juo į lovą, skatinamos geismo arba tiesiog 
norėdamos išsikrauti. Ir pats Martinas nebuvo prieš kūniškus 
santykius, — šioje srityje jis net itin talentingas, - vienintelė 
bėda ta, kad jaunam vyrui viską nustelbia jausmai. Meilės sė- 
kla į Martino Molino sielą krisdavo kaip į derlingą dirvą. Todėl 
visi trumpi jo romanai baigdavosi ašaromis ir dantų griežimu, o 
moterys padėkojusios grįždavo į savo nuobodų, bet nekintamą 
ir gerai pažįstamą gyvenimą. 

Martinas giliai atsiduso sėdėdamas prie rašomojo stalo, bet 
prisivertęs susikaupė prie jam pavestos užduoties. Pokalbiai tele- 
fonu kol kas buvo bevaisiai, bet dar liko nemažai policijos skyrių 
į kuriuos reikia paskambinti. Tai, kad duomenų bazė užsikirto 
kaip tik tuomet, kai jos labiausiai reikia, jis priskyrė eilinei savo 
nesėkmei, todėl dabar sėdėjo ir rinko numerį po numerio, steng- 
damasis surasti moterį, kuri atitiktų nužudytosios aprašymą. 

Po dviejų valandų atsilošė ir nusivylęs šveitė rašiklį į sieną. Jo- 
kio pranešimo apie dingusią moterį, kuri bent iš tolo panėšėtų į 
žuvusiąją. Ir ką dabar daryti? 


Tai velniškai neteisinga. Jis juk vyresnis už tą apsisnarglėjusį šu- 
nytį ir ne kas kitas, o jis turėjo vadovauti tyrimui, bet šiame pa- 
saulyje nėra teisybės. Jau daug metų jis tikslingai pataikavo tam 

prakeiktam Melbergui, ir kas iš to. Ernstas lėkė į Fjelbaką ties po- 
sūkiais nemažindamas greičio ir jeigu būtų vairavęs ne policijos 
automobilį, tai galinio vaizdo veidrodėlyje tikrai ne kartą būtų 
pamatęs iškeltą didįjį pirštą. Tegul tik pamėgina tie sumauti tu- 
ristai, jis jiems parodys. 

Pakalbinti kaimynus. Tai užduotis stažuotojui, o ne turinčiam 
dvidešimt penkerių metų darbo patirtį policininkui. Tuo galėtų 
užsiimti tas pienburnis Martinas, o jis, Ernstas, būtų paskambi- 
nėjęs ir paplepėjęs su kolegomis iš aplinkinių skyrių. 

Jis tiesiog kunkuliavo, bet tai buvo nuo vaikystės įprasta bū- 
sena, taigi nieko naujo ar ypatingo. Jis ūmaus būdo, todėl pasi- 
rinktoji profesija jam nelabai tiko, nes čia reikia nuolat bendrauti 
su žmonėmis, kita vertus, jis išsikovojo chuliganų pagarbą, nes 
tie instinktyviai jautė, kad Ernstas Lundgrenas ne toks žmogus, 
kuriam galėtum prieštarauti, jei brangini savo kailį. 

Jam važiuojant per miestelį visi atsigręždavo. Sekė jį akimis, 
rodė pirštais ir jis suprato, kad naujiena apskriejo visą Fjelbaką. 
Per Ingridos Bergman aikštę vos šliaužė, nes ją užkimšo draudžia- 
mose vietose pastatyti automobiliai, ir jis, savo pasitenkinimui, 
matė, kad pasirodęs daug ką privertė skubiai šokti iš už „Tilto“ 
kavinės staliukų. Taip, tegul paskuba. Jei jam grįžtant mašinos ir 
toliau stovės draudžiamose vietose, jis mielai sudrums vasaroto- 
jų ramybę dėl viešosios tvarkos pažeidinėjimo. Arba paprašys jų 
papūsti. Juk jam šliaužiant pro šalį ne vienas vairuotojas sėdėjo ir 
siurbčiojo šaltą alų. O gal iš kurio ir vairuotojo pažymėjimą galės 
atimti. 

Prie nedidelio namų kvartalo netoli Karaliaus tarpeklio rado 
menką plyšelį automobiliui pastatyti ir įsispraudęs ėmėsi „beldi- 
mosi į duris“ operacijos. Kaip ir buvo galima tikėtis, niekas nieko 
nematė. Žmonės, paprastai nugirstantys kaimynų namuose kiek- 
vieną pirstelėjimą, staiga tampa akli ir kurti, kai tik ką nors suži- 
noti nori policija. Tačiau Ernstas turėjo pripažinti, kad jie iš tiesų 

galėjo negirdėti. Vasaros naktys triukšmingos, ypač kai įsismagi- 
nę žŽmogėnai paryčiais grįžta namo. Branginantys nakties miegą 
vietiniai išmoko nieko negirdėti. Bet tai vis tiek baisiai erzino. 

Tik paskutiniame name apčiuopė siūlo galą. Žinoma, nedide- 
lis laimikis, bet vis geriau negu nieko. Senis iš toliausiai nuo tar- 
peklio prieigų stovinčio namo apie trečią valandą nakties nuėjęs 
nusišlapinti išgirdo pravažiuojant automobilį. Jis net galėjo nuro- 
dyti tikslų laiką - be penkiolikos trečią. Bet jis nepasirūpino dirs- 
telėti pro langą, tad nieko negalėjo pasakyti nei apie vairuotoją, 
nei apie automobilį. Šis vyras, ilgai dirbęs vairavimo mokytoju, 
važinėjęs ne vienu automobiliu, tvirtino, kad tas automobilis ne 
naujausio modelio, o pavažinėjęs jau gana ilgus metus. 

Puiku, dvi valandas baladojęsis į duris jis galiausiai sužinojo tik 
tiek, kad greičiausiai žudikas lavoną atvežė maždaug trečią, be to, 
seno modelio automobiliu. Visai nėra ko džiūgauti. 

Nuotaika keliais punktais vis dėlto pasitaisė, nes grįždamas į 
skyrių aikštėje pamatė, kad vietoj senųjų automobilių parkavimo 
taisyklių pažeidėjų atsirado naujų. Na, dabar tai jie pūs iki pamė- 
linijimo. 


Netylantis skambutis prie durų nutraukė Erikos darbus - ji plū- 
kėsi po namus su dulkių siurbliu. Prakaitas žliaugė upeliais ir, 
prieš atidarydama duris, ji nubraukė nuo veido šlapias plaukų 
sruogas. Jie turbūt lėkė kaip kokie automobilių vagys, jei atvažia- 
vo taip greitai. 

— Sveika, storule! 

Pusbrolis tvirtai suspaudė ją glėbyje, ir ji galėjo įsitikinti, kad 
šiandien prakaituoja ne viena. Įbedusi nosį į Konio pažastį pama- 
nė, kad, palyginti su juo, pati turbūt kvepia kaip rožių krūmas ar 
švelnios pakalnutės. 

Išsivadavusi iš Konio gniaužtų pasisveikino su jo žmona Brita 
mandagiai paduodama jai ranką, nes jiedvi viena kitos gerai ne- 

pažinojo. Britos ranka buvo glebi ir drėgna ir Erika išsyk pasijuto 
tarsi delne spaustų nugaišusią žuvį. Ją nukratė, tačiau ji nepasida- 
vė norui nusišluostyti ranką į kelnes. 

— Koks pilvas! Gal dvynukų laukiesi? 

Jai baisiai nepatiko tokios kalbos apie kūno apimtį, bet jau 
seniai suprato, kad nėštumas - tai tokia būsena, kai kiekvienas 
jaučiasi privalantis išsakyti savo nuomonę apie kūno formas ir 
be jokių skrupulų čiupinėti pilvą. Sykį net pasitaikė, kad prie 
jos priėjo visai svetimas žmogus ir lyg niekur nieko patapšno- 
jo pilvą. Erika jau laukė, kada prasidės šis būtinasis ritualas, ir 
nepraėjus nė kelioms akimirkoms Konio ranka pakilo jos pa- 
čiupinėti. 

- O, ten kuo tikriausias mažas futbolininkas. Šitaip spardytis 
gali tik berniukas. Vaikai, ateikit paliesti! 

Erika nedrįso prieštarauti. Netrukus ją užpuolė šaltos lipnios 
vaikų rankos ir paliko ant baltų nėščiosios marškinėlių purvinas 
dėmes. Visa laimė, kad šešiametė Lisa ir aštuonmetis Viktoras pa- 
lyginti greitai liovėsi ja domėjęsi. 

— O ką sako išdidus tėtukas? Turbūt jau skaičiuoja dienas, ar 
ne? - Konis nelaukė atsakymo, ir Erika prisiminė, kad jis niekada 
nebuvo geras pašnekovas. - Taip, po galais, prisimenu ir aš, kaip 
mūsų mažieji snargliai atėjo į šį pasaulį. Velniškai audringi išgy- 
venimai. Tik pasakyk jam, kad apie smagybes nebegalvotų. Tegu 
malonumus verčiau atideda geresniems laikams. 

Jis nusikvatojo ir alkūne bakstelėjo Britai į pašonę. Ši atsakė 
jam gižia šypsena. Erika suprato, kad diena tikrai gali prailgti. Tik 
vylėsi, kad Patrikas laiku grįš namo. 


Patrikas atsargiai pabeldė į Martino duris. Kabinete tokia tvarka, 
net pavydu. Rašomasis stalas švarutėlis, panorėjęs ant jo galėtum 
operuoti. 

— Kaip sekasi? Ką nors radai? 

Iš liūdnos Martino povyzos suprato, kad atsakymas bus neigia- 
mas, dar prieš anam papurtant galvą. Prakeikimas. Tyrimui svar- 
biausia dabar nustatyti tos moters tapatybę. Juk kažkur žmonės 
dėljos nerimauja. Juk kas nors turi jos pasigesti! 

— O tu? - Martinas linktelėjo į aplanką, kurį Patrikas laikė ran- 
kose. - Ar radai, ko ieškojai? 

— Man atrodo, taip, - Patrikas pasiėmė prie sienos stovinčią 
kėdę ir prisitraukė arčiau, kad galėtų atsisėsti greta Martino. - Štai 
žiūrėk. Dvi moterys dingo Fjelbakoje aštuntojo dešimtmečio pa- 
baigoje. Nesuprantu, kaip iš karto neprisiminiau, juk tuomet ši 
naujiena buvo pirmuosiuose visų laikraščių puslapiuose, bet da- 
bar radau ir atsinešiau visą šio tyrimo medžiagą. 

Aplankas, kurį padėjo ant stalo, buvo gerokai apdulkėjęs, ir 
Patrikas pamatė, kad Martinui panižo nagai tas dulkes nuvalyti. 
Jį sulaikė tik perspėjamas Patriko žvilgsnis. Atvertęs bylą Patrikas 
parodė Martinui ant viršaus gulinčias nuotraukas. 

- Štai čia Siva Lantin, ji dingo be žinios per 1979 metų Jonines. 
Jai buvo devyniolika. - Patrikas prisitraukė kitą nuotrauką. - O 
štai čia Mona Ternblad, ji dingo po dviejų savaičių. Aštuoniolik- 
metė. Nė vienos iš jų nerado, nors dėjo milžiniškas pastangas — 
šukavo apylinkes, ieškojo vandenyje, stengėsi kaip tik išmanė. 
Griovyje aptiko Sivos dviratį, bet tik tiek ir pavyko rasti. O din- 
gus Monai vienintelis radinys buvo sportbatis. 

— Taip, dabar, kai papasakojai, ir aš kažką prisimenu. Juk ten 
buvo ir įtariamasis, ar ne? 

Patrikas pasklaidė pageltusius bylos dokumentus, paskui dūrė 
pirštu į rašomąja mašinėle atspausdintą vardą. 

- Johanesas Hultas. Policijai paskambino vienintelis žmogus — 
tikras jo brolis Gabrielis Hultas, ir pranešė matęs savo brolį su 
Siva Lantin pakeliui į Brekę tą naktį, kai toji dingo. 

- Ar galima rimtai vertinti tokį pranešimą? Man atrodo, jis tu- 
rėjo šimtus priežasčių tikram broliui suversti kaltę dėl žmogžu- 
dystės! 

— Hultų giminė vaidijasi daug metų, ir visi tą žino. Todėl jo 
parodymai, man regis, buvo vertinami ganėtinai nepatikliai, bet 
reikėjo patikrinti, todėl Johanesą kelis sykius kvietė į apklausą. 
Įrodymų prieš jį nerado, išskyrus brolio liudijimą, - vieno žodžiai 
prieš kito žodžius, ir jį paleido. 

— Kurjis dabar? 

— Nesu tikras, bet man atrodo, kad netrukus po visų apklausų 
Johanesas Hultas nusižudė. Velniava, jei tik būtų čia Anika, ji per 
kelis mirksnius pririnktų naujos medžiagos. Šiame aplanke, tiesą 
sakant, duomenų ne per daugiausia. 

— Regis, nė neabejoji, kad mūsų rasti griaučiai yra anų moterų. 

— Neabejoju. Aš priėjau prie tokios išvados. Ji visai tikėtina. 
Mes turime dvi aštuntąjį dešimtmetį be žinios pradingusias mo- 
teris, o štai dabar staiga randame dvejus gana ilgai pragulėjusius 
griaučius. Kokia tikimybė, kad tai tik atsitiktinis sutapimas? Bet 
nesu įsitikinęs, kol mes nežinome teismo medikų nuomonės. Vis 
dėlto ketinu jiems šiek tiek padėti, kad savo ataskaitą pateiktų 
greičiau. - Patrikas užmetė akį į laikrodį. - Po galais, turiu pasi- 
skubinti. Pažadėjau laiku grįžti namo. Į svečius atvažiavo Erikos 
pusbrolis ir man reikia pakeliui prigriebti krevečių vakarienei. Ar 
galėtum patologui nusiųsti šią informaciją? Ir šnektelėk su Erns- 
tu, kai grįš, gal sužinojo ką nors įdomaus. 

Vos palikęs policijos skyrių, Patrikas pakliuvo į karščio gniauž- 
tus ir sparčiai nužingsniavo prie automobilio, kad kuo greičiau 
įsijungtų kondicionierių. Jei net jam sunku ištverti tokį karštį, tai 
baisu net įsivaizduoti, kaip jaučiasi vargšelė Erika. 

Tikra nelaimė, kad kaip tik dabar sulaukė svečių, nors jis supra- 
to, kaip keblu atsakyti, kai prašo. Bet juk Fludų šeimyna kitą die- 

ną išvažiuos, sužlugdys tik vieną vakarą. Jis įjungė kondicionierių 
visu pajėgumu ir išvairavo į Fjelbakos pusę. 


— Arjau kalbėjai su Linda? 

Lenė nervingai gniaužė rankas. Šio judesio jis negali pakęsti. 

— Nėra ko daugiau su ja kalbėti. Turi elgtis, kaip pasakyta. 

Gabrielis nepakeldamas akių tęsė savo darbą. Neketino leistis 
į kalbas, bet Lenės taip lengvai nenutildysi. Gaila. Per šitiek metų 
žmona turėjo suprasti, kada užsičiaupti, o kada kalbėti. Jai tai 
būtų tikrai į naudą. 

Pats Gabrielis Hultas visa siela ir širdim buvo auditorius. Jam 
patiko sumuoti kreditą ir debetą, skaičiuoti balansą, ir jis nuo- 
širdžiai nekentė visko, kas buvo susiję su jausmais ir nepakluso 
logikai. Jam svarbiausia buvo tvarka, todėl nepaisydamas vasaros 
karščių jis vilkėjo marškinius ir eilutę, suprantama, kiek lengves- 
nio audinio, ir atrodė tvarkingas kaip visuomet. Tamsūs plaukai 
metams bėgant išretėjo, bet jis šukuodavo juos atgal ir nesistengė 
pridengti ties sklastymu plinkančių vietų. Nešiojo didelius apva- 
lius akinius, jie amžinai nuslysdavo ant nosies galo, todėl kalbėda- 
masis atlaidžiai žvelgdavo į pašnekovą per jų viršų. Teisingumas 
turi būti teisingas — tai buvo jo gyvenimo tiesa, kuria gyveno, ir 
jis norėjo, kad aplinkiniai žmonės gyventų taip pat. Tačiau regė- 
jos, kad jie visas jėgas ir energiją skiria vien tam, kad išmuštų jį iš 
tobulos pusiausvyros ir apsunkintų jam gyvenimą. Viskas būtų 
kur kas paprasčiau, jei jie darytų tai, ką jis sako, ir neišsigalvotų 
visokių kvailysčių. 

Dabar daugiausia nerimo jo gyvenime kėlė Linda. Jakobui tik- 
rai nelengva su ta jaunuole! Gabrielio įsivaizduojamame pasau- 
lyje mergaitės buvo daug ramesnės ir klusnesnės už berniukus. 
Tačiau jam teko paauglė pabaisa, prieštaraujanti viskam, ką jis 
sako, ir iš paskutiniųjų besistengianti sugriauti savo gyvenimą. 
Naujo jos pramano tapti modeliu jis rimtai nevertino. Aišku, ji 

graži, tačiau, deja, paveldėjo motinos smegenis ir žiauriame ma- 
dos pasaulyje nepratemptų nė valandos. 

— Mes jau ne kartą tai aptarėm, Lene, ir aš savo nuomonės ne- 
pakeičiau. Negali būti nė kalbos, kad Linda išvažiuotų ir ją foto- 
grafuotų kažkoks įtartinas fotografas, norintis tik vieno - pama- 
tyti ją nuogą, ir viskas. Linda turi mokytis, ir kalbos baigtos. 

— Taip, bet po metų jai sukaks aštuoniolika, tuomet vis tiek 
darys, ką nori. Ar ne geriau būtų, jei dabar ją paremtume, užuot 
rizikavę, kad po metų apskritai išlėks nežinia kur. 

— Linda žino, iš kur gauna pinigų, todėl nustebčiau, jei išlėktų 
neapsidraudusi, kad pragyvenimo šaltinis ir toliau neseks. O jis 
neseks, jeigu tęs mokslus. Pažadėjau jai, kad kiekvieną mėnesį 
pervesiu pinigų, jei toliau mokysis, ir savo pažado laikysiuos. O 
dabar tikrai nebenoriu apie tai daugiau nieko girdėti. 

Lenė tebegrąžė rankas, bet žinojo, kad pralaimėjo, ir nuleidu- 
si galvą išėjo iš jo darbo kambario. Atsargiai užstūmė už savęs 
stumdomąsias duris, ir Gabrielis lengviau atsiduso. Jos zyzimas 
vedė iš kantrybės. Per šitiek kartu praleistų metų turėjo užten- 
kamai jį pažinti ir žinoti, kad jeigu jau apsisprendė, niekada ne- 
keis savo nuomonės. 

Pasitenkinimas ir ramybė palengva sugrįžo, kai vėl ėmėsi rašyti 
į priešais gulinčią buhalterinę knygą. Nevertino naujausių kom- 
piuterinių buhalterinės apskaitos programų ir tiesiog mėgauda- 
vosi, kai priešais gulėdavo didelė kasos knyga, o joje tvarkingai 
rikiuodavosi skaičių eilutės ir kiekvieno lapo apačioje guldavo tų 
skaičių suma. Baigęs darbą patenkintas atsilošė kėdėje. Tai pasau- 
lis, kurį jis valdė. 


Akimirką Patrikas suabejojo, ar pakliuvo, kur reikia. Ryte paliko 
namus tylius ir ramius. Dabar triukšmas peržengė visas didžiau- 
sias darbo vietai leidžiamas normas, o namai atrodė tarsi granatos 
išsprogdinti. Aplinkui mėtėsi svetimi, niekada nematyti daiktai, o 

savų įprastose vietose nebuvo. Iš Erikos veido suprato, kad namo 
derėjo sugrįžti prieš kokias dvi valandas. 

Stebėdamasis suskaičiavo tik du vaikus ir dar du suaugusiuo- 
sius ir niekaip nesuprato, kaip jiems pavyksta kelti tokį triukšmą, 
tarsi svečiuotųsi visas vaikų darželis. Televizorius Disney kanalu 
staugė visu garsu, o mažas berniukas lakstydamas su žaisliniu pis- 
toletu medžiojo po kambarius dar mažesnę mergaitę. Abiejų iš- 
dykėlių tėveliai kuo ramiausiai sėdėjo verandoje. Kresnas vyriškis 
džiaugsmingai pamosavo Patrikui, tačiau net nesivargino atsikelti 
nuo pintos sofos, tik prisitraukė lėštę su pyragu. 

Patrikas nuėjo į virtuvę pas Eriką, ir ji puolė jam į glėbį. 

— Veskis mane iš čia, mielasis. Matyt, baisiai nusidėjau praei- 
tame gyvenime, jei dabar esu šitaip baudžiama. Vaikai - maži šė- 
toniukai žmogaus kailyje, o Konis - tikras Konis. Jo žmona nė 
karto net necyptelėjo, bet tokia surūgusi, tarsi visą giminę būtų 
sutraukę. Viena paguoda, kad greitai išsinešdins. 

Patrikas guosdamas patapšnojo jai per nugarą ir pajuto, kad 
marškinėliai permirkę nuo prakaito. 

— Eik, tyliai ramiai nusimaudyk po dušu, o aš valandėlę pasirū- 
pinsiu svečiais. Tu visa šlapia nuo prakaito. 

— Ačiū, tu tikras angelas. Ką tik išviriau kavinuką kavos. Jie ge- 
ria po trečią puodelį, bet Konis jau užsiminė norįs ko nors stip- 
resnio, tai gal galėtum pažiūrėti, ar turim ko pasiūlyti. 

- Aš pasirūpinsiu viskuo, brangute, eik greičiau, kol neapsigal- 
vojau. 

Dėkinga Erika pakštelėjo Patriką ir ėmė atsargiai kopti laiptais 
į vonios kanbarį. 

— Aš noriu ledų. 

Viktoras prisėlino prie Patriko iš už nugaros ir dabar taikėsi į jį 
pistoletu. 

— Gaila, bet mes namie ledų neturime. 

— Tada nueik ir nupirk. 

Nuo šitokio įžūlumo Patrikas baisiausiai perpyko, bet susitvar- 
dęs kiek galėdamas ramiau ir draugiškiau atsakė: 

— Nė neketinu to daryti. Verandoje ant stalo yra pyrago, eik ir 
pasiimk. 

— Aš noriu ledųųų!!! - užbliovė vaikiščias ir net ėmė šokinėti. 
Jo veidas skaisčiai išraudo. 

— Pasakiau, ledų nėra! - Patriko kantrybė greitai seko. 

— LEDŲ, LEDŲ, LEDŲ, LEDŲ... - nenorėjo pasiduoti Vik- 
toras. Bet, matyt, iš Patriko žvilgsnio supratęs, kad peržengė 
ribą, nutilo ir lėtai išsliūkino iš virtuvės. Paskui verkdamas nu- 
bėgo pas tėvus, sėdinčius verandoje - jie nekreipė jokio dėme- 
sio į triukšmą virtuvėje. - TĖEĖTE, tas dėdė piktas! Aš noriu 
LEDŲ(UJŲ! 

Patrikas apsimetė nieko negirdįs ir nešinas kavinuku priėjo pa- 
sisveikinti su svečiais. Konis atsistojo ir padavė ranką, o kai Brita 
padavė savąją, Patrikas pasijuto spustelėjęs šaltą žuvį. 

— Viktoras dabar išgyvena tokį raidos tarpsnį, kai išbandomos 
savo galios ribos. Mes nenorime trukdyti vystytis jo asmenybei, 
todėl leidžiame pačiam rasti savo norų ribas ir suprasti, kaip juos 
priima šalia esantieji. 

Brita švelniai pažvelgė į sūnų, ir Patrikas prisiminė Eriką pasa- 
kojus, kad ji esanti psichologė. Jei tuo baigiasi jos vaikų auklėjimo 
nuostatos, tai jo paties profesinė grupė tebus vienintelė, su kuria 
mažajam Viktorui teks glaudžiai bendrauti užaugus. Atrodė, kad 
Konis nemato, kas vyksta, - jis nutildė sūnų įgrūdęs jam į burną 
nemažą pyrago gabalą. Sprendžiant iš apvalainos vaiko figūros, 
tai buvo dažniausiai pasirenkamas auklėjimo būdas. Bet Patrikui 
teko pripažinti, kad paveikumu ir paprastumu šis metodas vis 
dėlto džiugina. 

Nusimaudžiusi po dušu Erika nulipo laiptais atsigavusi ir žva- 
lesne veido išraiška, o Patrikas padengė stalą ir patiekė krevečių 
su priedais. Net spėjo parūpinti vaikams po picą, o paskui supra- 

to, kad tai buvo vienintelė išeitis norint išvengti visiškos katastro- 
fos bent iki vakarienės. 

Jie susėdo prie stalo. Erika jau žiojosi sakyti „prašom vaišin- 
tis, bet Konis nieko nelaukęs abi rankas sukišo į krevečių dubenį. 
Vieną, antrą, trečią didelę saują krevečių susivertė sau į lėkštę, o 
visiems kitiems paliko vos pusę dubens. 

— Mmm, skanumėlis. Dabar pamatysite, kaip reikia valgyti 
krevetes, - Konis išdidžiai patapšnojo sau per pilvą ir kibo į savo 
krevečių kalną. 

Patrikas, supratęs, kad du kilogramai brangiai pirktų krevečių 
greitai ištirps, tik atsiduso ir pasiėmė sau mažą saujelę, vos den- 
giančią lėkštės dugną. Erika padarė tą patį ir padavė dubenį Bri- 
tai, ši niūriai susibėrė kas liko. 

Po nevykusios vakarienės jie apnakvindino giminaičius sve- 
čių kambaryje ir anksti nuėjo miegoti, atsiprašę ir paaiškinę, 
kad Erikai reikia pailsėti. Patrikas parodė Koniui, kur stovi vis- 
kis, ir palengvėjusia širdimi užlipo laiptais į miegamąjį antrame 
aukšte. 

Kai jie pagaliau atsigulė į lovą, Patrikas papasakojo apie dieną 
nuveiktus darbus. Jau seniai liovėsi slėpti nuo Erikos, ką veikia 
policijoje, nes žinojo, kad išklausiusi ji niekam neperpasakos. 
O kai priėjo prie epizodo apie dvi dingusias moteris, ji pastatė 
ausis. 

- Prisimenu, kažką apie tai skaičiau. Manai, kad radote būtent 
jas? 

- Beveik esu tikras. Antraip tai tiesiog neįtikėtinas sutapimas. 
Tikrai žinosime tik tada, kai gausim teismo mediko ataskaitą, o 
kol kas turime ieškoti visomis galimomis kryptimis. 

- Ar tau nereikia pagalbos renkant pagrindinę medžiagą? - ji 
staiga atsisuko, ir jis pamatė sužibusias akis. 

— Ne, ne, ne. Tau reikia save tausoti. Nepamiršk, turi nedarbin- 


gumo lapelį. 

— Taip, bet kraujospūdis šį kartą vėl buvo normalus. Aš kraus- 
tausi iš proto tuščiai sėdėdama namie. Negaliu net naujos knygos 
imtis. 

Knyga apie Aleksandrą Vijkner ir jos tragišką mirtį buvo ge- 
rai perkama, tai pelnė Erikai sutartį rašyti kitą knygą apie žmog- 
žudystę. Šioji pareikalavo milžiniškų ir fizinių, ir emocinių jėgų, 
todėl gegužę ji pranešė leidyklai nė nepradėjusi dirbti prie pro- 
jekto. Pasiteisinti padėjo didelis kraujospūdis ir nedarbingumo 
lapelis, ir ji nenoriai atidėjo visą tą darbą ir nutarė imtis naujos 
knygos, kai gims vaikas. Vis dėlto sėdėti namie ir spoksoti į lu- 
bas nieko neveikiant nesinorėjo. 

— Anika juk atostogauja ir negali tau padėti. O rinkti medžiagą 
nėra taip paprasta, kaip atrodo. Reikia žinoti, kur ieškoti, o aš tą 
moku. Galėčiau akį užmesti kad ir į... 

— Taujau ne. Tikėkimės, kad Konis su savo laukinukais išsineš- 
dins rytoj iš pat ryto, o tada tau reikės ilsėtis! O dabar prašyčiau 
patylėti, norėčiau valandžiukę šnektelėti su vaikeliu. Mums reikia 
pradėti planuoti jo futbolininko karjerą... 

— Arbajos. 

— Arba jos. Bet tada verčiau imtis golfo. Su moterų futbolu 
daug pinigų neuždirbsi. 

Erika tik atsiduso, bet klusniai atsigulė ant nugaros, kad jie- 
dviem būtų lengviau bendrauti. 


— Negi jie nepastebi, kad tu išsprunki? 

Johanas gulėjo ant šono šalia Lindos ir šiaudu kuteno jai vei- 
dą. 

— Ne, kaip matai, Jakobas manimi pasitiki, - ji suraukė kaktą ir 
mėgdžiodama rimtą brolio intonaciją paaiškino: - Šito jis išmoko 
lankydamas įvairius kursus tokiomis temomis kaip „užmegzkite 
ryšį su jaunu žmogumi . Blogiausia, kad daugumą jo kalbos iš tie- 
sų užliūliuoja, o daugeliui iš jų Jakobas atrodo nelyginant koks 

dievas. Nors gal augdamas be tėvo nesi išrankus, - susierzinusi 
išplėšė Johanui iš rankų šiaudą. - Liaukis pagaliau! 

— O ką, negalima truputį pažaisti? 

Ji pamatė, kad jis užsigavo, todėl pasilenkusi pabučiavo - pa- 
pūtė skaudulį. Šiandien pasitaikė nekokia diena. Ryte prasidėjo 
mėnesinės, vadinasi, dabar savaitę negalės miegoti su Johanu, be 
to, ją vis labiau erzino gyvenimas pas praktiškąjį brolelį ir ne ma- 
žiau praktišką jo žmoną. 

— O, kad greičiau prabėgų šie metai ir aš galėčiau rauti iš šitos 
pragaro skylės. 

Jie turėjo šnabždėtis, kad slėptuvėje ant šieno jų niekas neaptik- 
tų, bet šįkart ji trinktelėjo į lentas ranka pabrėždama savo žodžius. 

- Ir greičiau pabėgti nuo manęs, ar ne? 

Johano veide atsirado skausmo išraiška, ir Linda prikando liežu- 
vį. Kai išeis į platųjį pasaulį, į tokius kaip Johanas nė akies krašteliu 
nežiūrės, tik dabar, kol sėdi namie, su juo gana smagu prasiblaškyti, 
bet ne daugiau. Nors jam to žinoti nereikia. Ji susirietė į kamuolį 
lyg švelni katytė ir prisiglaudė prie jo. Jis nesureagavo, tada ji paėmė 
jo ranką ir uždėjo ant savęs. Tarsi savaime jo pirštai ėmė keliauti jos 
kūnu, ir ji nusišypsojo sau. Vyrus taip lengva valdyti. 

— Tu juk gali keliauti su manimi, - pasakė ji tvirtai tikėdama, 
kad jis niekada gyvenime nepaliks Fjelbakos ir niekada nesiskirs 
su broliu. Kartais pagalvodavo, kad jis turbūt net į tualetą neina 
neatsiklausęs Roberto. 

Jis nieko jai neatsakė. Tik paklausė: 

— O tujau kalbėjai su tėtušiu? Ką jis sako dėl to, kad ketini iš- 
važiuoti? 

— O kąjis gali sakyti? Dar metus gali spręsti už mane, bet kai 
man sueis aštuoniolika, nieko man nebepaaiškins. Todėl taip 
siunta, kad net tulžim spjaudosi. Kartais atrodo, jei tik galėtų, su- 
rašytų mus į savo prakeiktas biudžeto suvestines. Jakobas - debe- 
tas, Linda - kreditas. 

— Kas tas debetas? 

Linda nusijuokė iš jo klausimo: 

— Ekonomikos terminas, bet tau jis nebūtinas. 

— Žinai, kartais galvoju, kaip viskas būtų susiklostę, jei aš... — 
Johanas kramtydamas šiaudą įbedė tuščią žvilgsnį jai už nugaros. 

— Kas susiklostę? 

— Jei mano tėtušis nebūtų praradęs visų pinigų. Galbūt mes 
dabar gyventume dvaro sodyboje, o jūs su dėde Gabrieliu ir teta 
Lene glaustumėtės mūsų lūšnoje. 

— Taigi, žavingas vaizdelis. Mamaitė glaudžiasi lūšnoje. Varga- 
na kaip bažnyčios pelė. 

Linda atlošė galvą ir garsiai nusikvatojo. Johanas nutildė ją, 
kad neišgirstų Jakobo ir Maritos name, stovinčiame vos už keleto 
žingsnių. 

— Gal tuomet tėtušis ir šiandien būtų gyvas. O motina nesėdė- 
tų kiauras dienas prie tų sumautų nuotraukų albumų. 

— Bet jis juk ne dėl pinigų... 

— Negali žinoti. Ką tu apskritai gali žinoti, kodėl jis taip pada- 
rė! - oktava paaukštėjęs balsas nuskambėjo šaižiai. 

— Visi tai žino. 

Lindai nepatiko, kad pokalbis pakrypo šita linkme, ji nedrįso 
žiūrėti Johanui į akis. Giminės vaidai ir viskas, kas su jais susiję, 
tyliu jųdviejų susitarimu buvo neliečiama tema. 

— Visi mano, kad žino, bet iš tikrųjų nė velnio nenutuokia. O 
tavo broliukas, gyvenantis mūsų name, pats didžiausias šiknius! 

— Jakobas juk nekaltas, kad yra taip, kaip yra, - jai pasirodė 
keista užstoti brolį, kurį dažnai pati plūsdavo, bet kraujas tirštes- 
nis už vandenį. - Sodybą jis paveldėjo iš senelio, be to, jis visada 
pirmas stoja ginti Johaneso. 

Johanas žinojo, kad ji teisi, ir pyktis pamažu atlėgo. Bet kartais 
jam velniškai suskausta, kai Linda prabyla apie savo šeimą, nes 
tai primena jam, ko pats neteko. Nedrįso to pasakyti jai į akis, bet 

dažnai pagalvodavo, kad ji tiesiog nedėkinga. Ji ir jos šeima turi 
viską, o jo šeima neturi nieko. Kur teisybė? 

Tačiau viską jai atleido. Dar nieko taip kaip jos nemylėjo ir vien 
matydamas prie savęs jos trapią figūrą liepsnote užsiliepsnoda- 
vo. Kartais negalėdavo patikėti, kad tai iš tiesų vyksta. Kad šitoks 
angelas savo noru švaisto laiką su juo. Tačiau nutarė verčiau ne- 
eikvoti energijos abejonėms. Sąmoningai stengėsi negalvoti apie 
ateitį ir mėgautis dabartimi. Prisitraukė ją arčiau prie savęs ir užsi- 
merkė, įkvėpdamas jos plaukų aromato. Paskui prasegė jos džinsų 
pirmą sagą, bet ji sulaikė. 

- Aš negaliu, man mėnesinės. Geriau leisk man. 

Ji prasagstė jo kelnes, ir Johanas atsigulė ant nugaros. Užsimer- 
kė ir paniro į raibuliuojančias padanges. 


Tik diena praėjo, kai rasta negyva moteris, bet Patriką jau pagavo 
nekantrumas. Juk kažkur turi būti kas nors, galvojantis, kur ji pra- 
puolė. Svarstantis, nerimaujantis, būgštaujantis, mintys tampa 
vis niūresnės. Ir blogiausia, kad patys baisiausi įtarimai pasirodys 
besantys tiesa. Labiausiai už viską jis nori sužinoti, kas buvo ta 
moteris, kad galėtų pranešti tiems, kurie ją mylėjo. Nežinia blo- 
giau už žinią, net ir apie mirtį. Negali gedėti, kol neturi ko. Nebus 
lengva pranešti tokią naujieną, tai sunki pareiga, kurią Patrikas 
mintyse jau užsikėlė ant savo pečių, bet jis žinojo, kad tai svarbi jo 
darbo dalis. Palengvinti dalią ir palaikyti. Tačiau pirmiausia reikia 
išsiaiškinti, kas iš tikrųjų atsitiko tai, kurią jie mylėjo. 

Martinas bergždžiai skambino gretimoms nuovadoms, tad jų 
užduotis nustatyti nužudytosios tapatybę dar pasunkėjo. Niekam 
nepranešta, kad dingo kokia nors panaši moteris, matyt, paieškos 
laukas išsiplės per visą Švediją, galbūt nusidrieks net į užsienį. Už- 
duotis akimirką pasirodė neįvykdoma, bet jis greitai nuvijo tokią 
mintį į šalį. Juk dabar jis buvo vienintelis tos moters gynėjas. 

Martinas atsargiai pabeldė į duris. 

— Ką man daryti dabar? Ieškoti platesniu spinduliu, pradėti 
paiešką didmiesčiuose ar?.. - klausiamai pakėlė antakius ir gūž- 
telėjo pečiais. 

Patrikas pajuto visą atsakomybės už tyrimą naštą. Nėra kas nu- 
rodo tinkamą kryptį, bet nuo kažko reikia pradėti. 

— Patikrink didmiesčius. Su Geteborgu jau išsiaiškinai, tai 
dabar imkis Stokholmo ir Malmės. Greitai gausime pirminę pa- 
tologų ataskaitą, gal mums pasiseks ir sužinosime ką nors įdo- 
maus. 

— Gerai, - Martinas pastūmė delnu duris ir išėjęs nužingsniavo 
tiesiai į savo kabinetą. 

Išgirdęs šaižų skambučio garsą priimamajame, apsisuko ant 
kulno ir nuėjo įleisti lankytojo. Šiaip tai buvo Anikos pareiga, bet 
kol toji atostogavo, ji atiteko jam. 

Mergina atrodė sunerimusi. Lieknutė, su dviem ilgomis gelto- 
nomis kasomis ir milžiniška kuprine ant pečių. 

— I want to speak to someone in charge. 

Ji kalbėjo angliškai su aiškiu akcentu, Martinas spėjo, kad vo- 
kišku. Jis pravėrė duris ir leido merginai įeiti. Paskui šūktelėjo į 
koridorių: 

— Patrikai, atėjo lankytoja. 

Dar jam dingtelėjo, kad pirmiau gal derėjo pasiteirauti, kokiu 
reikalu ji atvyko, bet Patrikas jau iškišo galvą pro duris, ir mergina 
nuėjo tiesiai prie jo. 

— Are you the man in charge? 

Akimirką Patrikas pagalvojo, ar nenusiuntus jos į Melbergo 
kabinetą, juk iš tikrųjų tai Melbergas buvo didžiausias šefas, bet 
pamatęs aiškiai susirūpinusį jos veidą, nutarė apsaugoti ją nuo 
išgyvenimų. Nusiųsti gražią mergaitę pas Melbergą tas pats, kas 
k Noriu pasikalbėti su viršininku. (Angl.) 
Arjūs viršininkas? (Angl.) 


kk 

nuvesti avį mėsininkui. Įgimtas polinkis ginti silpnuosius vėl nu- 
galėjo. 

— Yes, how can I help you? 

Rankos mostu Patrikas pakvietė ją užeiti ir parodė sėstis ant 
kėdės prie rašomojo stalo. Mergina stebinamai lengvai nusimetė 
savo didelę kuprinę ir atsargiai atrėmė į sieną prie durų. 

- My English is very bad. You speak German? 

Patrikas prisiminė mokyklos laikus. Viskas priklausė nuo to, 
ką ji turėjo galvoje klausdama speak German. Jis galėjo vokiškai 
užsisakyti alaus ir paprašyti sąskaitos, tik labai abejojo, ar ji atėjo 
pažaisti padavėją. 

- Truputį, - atsakė jis vokiškai ir mostais pabrėžė, kad tikrai 
tik tiek. 

Ji, regis, liko patenkinta atsakymu, prakalbo lėtai ir aiškiai, kad 
jis suprastų, ką ji sako. Ir, didelei savo nuostabai, Patrikas suprato 
daugiau negu iš pradžių manė suprasiantis, ir nors ne kiekvieną 
žodį, bet jam buvo aišku, apie ką kalbama. 

Ji prisistatė esanti Lizė Forster. Papasakojo buvusi čia prieš sa- 
vaitę ir pranešusi, kad prapuolė draugė Tanja. Kalbėjosi su polici- 
ninku šiame skyriuje, ir jis pažadėjęs su ja susisiekti, jei tik ką nors 
sužinos. Jau praėjo visa savaitė, o ji negirdėjo nė žodelio. Jos veidą 
temdė tikras rūpestis, ir Patrikas iškart ja patikėjo. 

Tanja ir Lizė susipažino traukinyje važiuodamos į Švediją. Jie- 
dvi buvo iš Šiaurės Vokietijos, bet pirmiau viena kitos nepažino- 
jo. Abi viena kitai patiko, iškart artimai susidraugavo, ir Lizė pasi- 
juto įsigijusi seserį. Lizė neturėjo konkrečių kelionės po Švediją 
planų, todėl Tanja pasiūlė jai kartu nukeliauti į nedidelį miestelį 
Švedijos vakarų pakrantėje, vadinamą Fjelbaka. 


Taip, kuo galiu jums padėti? (Angl.) 
2: Prastai kalbu angliškai. Gal kalbate vokiškai? (Angl.) 

— Kodėl pas Fjelbaką? - paklausė Patrikas klupdamas prie vo- 
kiečių kalbos gramatikos. 

Ji atsakė ne iš karto. Tai vienintelė tema, kuria Tanja nekalbėjo 
ir neatviravo, tad Lizė, tiesą sakant, tiksliai nežinojo. Tanja pasa- 
kė tik tiek, kad turi tenai reikalų. Kad juos sutvarkius jiedvi galės 
toliau kartu keliauti po Švediją, bet iš pradžių, pasak jos, ji turinti 
kažką susirasti. Reikalas tikriausiai buvo subtilus, ir Lizė daugiau 
neklausinėjo. Tiesiog džiaugėsi, kad susiradusi bendrakeleivę ne- 
bus viena, todėl važiavo kartu su Tanja per daug nesukdama gal- 
vos, ko toji ten ieško. 

Jos praleido tris dienas Sėlviko stovyklavietėje, o paskui Tanja 
dingo. Išėjo ryte pasakiusi, kad turi kažką padaryti ir kad grįžti 
turėtų popiet. Praėjo visa popietė, paskui vakaras, o tada ir naktis, 
Lizės nerimas stiprėjo sulig kiekvienu laikrodžio rodyklės krus- 
telėjimu. Kitą rytą nuėjo į turistų informacijos centrą Ingridos 
Bergman aikštėje, ten jai paaiškino, kur rasti artimiausią policijos 
skyrių. Ji paliko pareiškimą ir dabar atėjo sužinoti, ar kas paaiš- 
kėjo. 

Patrikas nusistebėjo. Kiek pats žinojo, nebuvo jokio pareiški- 
mo, kad kas būtų prapuolęs. Staiga pajuto, kaip saumaudė pilvą. O 
kai ėmė klausinėti, kaip Tanja atrodė, negera nuojauta dar sustip- 
rėjo. Viskas, ką Lizė pasakojo apie savo draugę, priminė negyvą 
moterį iš Karaliaus tarpeklio, o kai Patrikas suspausta širdimi pa- 
rodė Lizei žuvusiosios nuotrauką, pravirkusi Lizė patvirtino tai, 
ką jis jau nujautė. Martinas galės liautis skambinęs, o kažką teks 
papurtyti, kad pareiškimas apie dingusią Tanją nebuvo tinkamai 
surašytas. Jie veltui iššvaistė daug brangaus laiko, ir Patrikui ne- 
reikėjo ilgai sukti galvos, kas iš tiesų kaltas. 


Kai Erika pabudo, Patrikas jau buvo išlėkęs į darbą. Ji suprato 
miegojusi kaip niekada giliai ir be sapnų. Pasižiūrėjo į laikrodį. 
Beveik devynios, o iš apačios negirdėti jokių garsų. 

Netrukus kavavirėje jau kaito kava, ir ji ėmė dengti pusryčių 
stalą sau ir savo svečiams. Tie rinkosi virtuvėje po vieną, vienas 
už kitą labiau apsimiegoję, bet sėdę pusryčiauti greitai žvalėjo. 

- Ketinote važiuoti toliau į Kosterį? - mandagiai paklausė Eri- 
ka, tikėdamasi sužinoti, kiek dar teks kentėti. 

Konis greitomis susižvalgė su žmona ir atsakė: 

— Na, mes su Brita vakar vakare kiek pasitarėme ir manome, 
kad jei jau esame čia, o orai tokie puikūs, galėtume nusigauti į 
kokią salą dienai. Juk jūs tikriausiai turite valtį? 

- Taip, žinoma, turime... - nenoriai prisipažino Erika. - Bet aš 
nesu tikra, ar Patrikas sutiks ją paskolinti. Dėl draudimo ir pana- 
šiai, - skubiai užbaigė Erika. Nuo minties, kad jie gali pasilikti dar 
kelias valandas, jai iš nevilties net kojas pakirto. 

- Bet gal tu galėtum mus nuplukdyti į kokią šaunią vietelę, o 
mes tau paskambinsim, kai norėsim grįžti. 

Kadangi tą akimirką ji nerado žodžių, ką atsakyti, tai Konis nu- 
tarė, kad sutinka. Erika meldė aukštesniųjų jėgų, kad suteiktų jai 
kantrybės, ir įtikinėjo save, kad neverta kivirčytis su giminaičiais 
dėl kelių valandų jų draugijoje. Be to, juk dieną nereikės su jais 
bendrauti. Ji tikėjosi, kad pavakary jie išsinešdins dar Patrikui ne- 
spėjus grįžti iš darbo. Net nusprendė pagaminti ką nors ypatinga, 
kad vakaras būtų malonus. Juk galų gale jam atostogos. Ką gali 
žinoti, kiek jie turės laiko vienas kitam gimus kūdikiui - verčiau 
pasinaudos proga. 

Fludų šeimynai po daugybės „jeigu“ ir „bet pagaliau susiran- 
kiojus paplūdimio mantą, visi drauge leidosi į prieplauką. Jų lai- 
velis, nedidelė mėlyna motorinė valtis žemais bortais, plūduria- 
vo prie aukštos švartavietės Badholme, todėl įsiropšti į jį jai buvo 
nelengva. Paskui kone valandą praplaukiojo ieškodama svečiams 
„vienišos uolos arba nerijos“. Galiausiai netikėtai aptiko mažytę 
įlankėlę, kurios tik per stebuklą nespėjo užimti kiti turistai, tada 
pasuko atgal. Užsiropšti ant prieplaukos be pašalinių pagalbos 

asirodė neįmanoma ir jai teko prašyti besimaudančiųjų padėti 
šlipti iš valties. 

Suprakaitavusi, perkaitusi, pavargusi ir įniršusi vairavo namo, 
>et pravažiavusi jachtų klubą apsigalvojo ir, užuot lėkusi į Sėlviką, 
imiai pasuko į kairę. Iš dešinės apvažiavo kalvą, pralėkė sporto 
1ikštelę, Kuleno daugiabučių kompleksą ir pasistatė automobi- 
į priešais biblioteką. Visiškai kvaila kiaurą dieną sėdėti namie ir 
1ieko neveikti. Patrikas paskui priekaištaus, bet ji padės jam su- 
inkti medžiagą — nori jis ar nenori! 


Ernstas grįžęs į skyrių drebančiomis kinkomis nuėjo į Hedstrio- 
no kabinetą. Kai Patrikas paskambino jam į mobilųjį telefoną ir 
ikmeniniu balsu paliepė kuo greičiau prisistatyti, jis pajuto kažką 
1egera. Perkratė atmintį, stengdamasis prisiminti, už ką galėtų jį 
»rigriebti, tačiau nieko neprisiminė ir galėjo tiktai spėlioti. Iš tie- 
'ų jis buvo tikras trumpiausio kelio meistras, sukčiavimą ištobu- 
inęs kone iki meninio lygmens. 

— Sėskis. 

Ernstas pakluso Patriko nurodymui ir pasirengęs gintis nuo 
>ekylančios audros nutaisė atkaklią išraišką. 

— Kas čia tokio baisiai skubaus? Turėjau užduotį, o jei tave pa- 
skyrė vadovauti tyrimui, tai dar nereiškia, kad gali rėkti ant manęs 
<ada užsimanęs. 

Geriausia gynyba - puolimas, tik vis labiau besiniaukiantis Pa- 
riko veidas rodė, kad šįkart tokia taktika netiko. 

— Ar tu prieš savaitę priėmei pareiškimą apie dingusią vokiečių 
uristę2 

Velnias. Visai apie ją pamiršo. Ta mažutė šviesiaplaukė mergai- 
:ė atėjo prieš pat pietų pertrauką, todėl jis pasistengė kuo greičiau 
os atsikratyti, kad spėtų išeiti pavalgyti. Juk tų pareiškimų apie 
dingusius draugelius niekam nereikia. Dažniausiai tie guli prisi- 
iuobę kokiam griovy ar lindi nuėję pas ką į namus. Prakeikimas. 

Aišku, dabar atsiims savo. Jam nė mintis nešovė susieti jos su ras- 
tąja mergina, o dabar... lengva būti protingam po laiko. Svarbiau- 
sia - kuo mažiau nukentėti. 

— Na, taip, tikriausiai aš. 

— Tikriausiai! - paprastai tylus Patriko balsas kaip perkūnas 
nugriaudėjo mažame kambaryje. - Arba tu priėmei tą pareiški- 
mą, arba ne. Tarpinio varianto nėra. Ir jei tu priėmei pareiškimą, 
tai kur... jis nugrūstas? - Patrikas taip tūžo, kad pritrūko žodžių. — 
Ar supranti, ką tyrimui reiškia laikas? 

- Taip, suprantu, išties kiek nevykusiai susiklostė, bet iš kur ga- 
lėjau žinoti... 

— Tau nereikia nieko žinoti, tau reikia dirbti savo darbą! Ti- 
kiuosi, šitai nepasikartos dar kartą. Per tave praradom daug ver- 
tingo laiko. 

- Jei galėčiau ką padaryti... - Ernstas nutaisė kuo romesnį balsą 
ir tokią atgailos išraišką, kokią tik įstengė. O savyje plūdosi, kad 
tas pienburnis elgiasi su juo kaip su kokiu teisiamuoju. Vis dėlto 
dabar už Hedstriomo kyšo Melbergo ausys, tad kvaila būtų blo- 
ginti padėtį dar labiau. 

— Užtenkamai pridirbai. Toliau tyrimą tęsim mudu su Mar- 
tinu. Galėsi rūpintis einamaisiais reikalais. Gavome pranešimą 
apie įsilaužimą į vasarnamį Šepstade. Jau kalbėjau su Melbergu, 
jis pritarė, kad tu gali ten važiuoti aiškintis. 

Rodydamas, kad pokalbis baigtas, Patrikas atsuko Ernstui nu- 
garą ir ėmė greitai rašyti garsiai barškindamas klaviatūros klavišais. 

Ernstas murmėdamas išėjo. Baisaus čia daikto, jei pamiršo 
brūkštelėti kažkokį raportėlį. Pasitaikius progai reikės šnektelėti 
su Melbergu, ar dera tokios nepastovios nuotaikos žmogui pati- 
kėti žmogžudystės tyrimą. Taip, velniai rautų, tikrai reikės. 


Atrodė, kad priešais kiurksantis spuoguotas paauglys nugrimz- 
dęs į letargą. Jo veido bruožai dvelkė neviltimi, o kad gyventi be- 

prasmiška, jis greičiausiai įsitikino jau vaikystėje. Jakobas tuo 
nesistebėjo, dažnai susidurdavo su panašiomis nuostatomis, 
jau nebelaikė jų asmeniniu iššūkiu ir vertino tokius dalykus 
gana ramiai. Tiesiog žinojo, kad jam užteks jėgų pakeisti to ber- 
niūkščio gyvenimą ir nukreipti jį tinkama linkme. Tam tereikia 
vieno - kad šitas vaikinukas nors šiek tiek norėtų pasukti tuo 
teisingu keliu. 

Bendruomenė Jakobo darbą su jaunimu labai vertino, todėl 
gerbė ir jį patį. Į jų sodybą dažnai ateidavo berniukai ir mergaitės 
sumaitotomis sielomis, o po kurio laiko į platų pasaulį keliaudvo 
visai nauji žmonės. Religinis gyvenimo aspektas čia nebuvo atvi- 
rai demonstruojamas bent jau todėl, kad jie priklausė nuo vals- 
tybės finansinės paramos. Visada atsirasdavo Dievo netikinčių 
žmonių, kurie iškart klykia „sekta , jei tik kas nors bent per nago 
juodymą nedera su jų siaurai suvokiamu tikėjimu. 

Pagarbą, kurią užsitarnavo bendruomenėje, daugiausia pelnė 
jis pats, nors, žinoma, negalėjo neigti, kad už ją turėtų būti dėkin- 
gas ir savo seneliui Efraimui Hultui, dar vadintam Pamokslinin- 
ku. Senelis buvo ne vien vietos garsenybė, jį pažinojo visoje Bo- 
huslėno pakrantėje ir gerbė Švedijos laisvosios bažnyčios bend- 
ruomenėse. Tradicinės bažnyčios atstovai, savaime suprantama, 
Pamokslininką laikė šarlatanu, tačiau, kita vertus, taip iš esmės 
kalbėjo tie, kurie net sekmadieniais pamokslus sakydavo tuštiems 
bažnyčios klauptams, todėl laisvoji bažnyčia, kur to nenutikdavo, 
į tai nekreipė dėmesio. 

Darbas su nelaimingaisiais ir atstumtaisiais įprasmino beveik 
dešimt Jakobo gyvenimo metų, bet dabar jo nebetenkino taip, 
kaip seniau. Kurdamas darbo komuną Bularene jis buvo visa 
galva paniręs į darbus, bet dabar tai nebeužpildė tuštumos, ku- 
rią jautė visą gyvenimą. Jam kažko trūko, ir taip smarkiai, kad tas 
neaiškus „kažkas“ tiesiog gąsdino. Jis ilgai manė stovįs ant tvirto 
pagrindo, o dabar pajuto, kad pagrindas susvyravo ir staiga prasi- 

vėrusi bedugnė praris jį su visu kūnu ir siela. Juk ne kartą įsitiki- 
nęs aiškino kitiems, jog abejonė - tai svarbiausias velnio įrankis, 
ir nė nenumanė, kad vieną dieną toji apniks jį patį. 

Jis pakilo ir atsuko vaikinukui nugarą. Žiūrėjo pro langą į įlanką, 
bet matė tik savo paties atvaizdą stikle ir ironiškai mąstė. Stiprus, 
sveikas vyras. Tamsūs, trumpai kirpti plaukai - paprastai Marita 
apkirpdavo jį namuose ir iš tiesų gerai. Jo veido bruožai taisyklin- 
gi, aiškūs, galima sakyti, subtilūs, tačiau ne moteriški. Nei smul- 
kaus, nei stambaus kūno sudėjimo, kiekvienas, pažvelgęs, kaip jis 
sudėtas, pavadintų jį normaliu. Gražiausios Jakobo veide akys. 
Skaisčiai mėlynos, jos galėdavo atrodyti švelnios ir kartu kiaurai 
perverdavo. Kaip tik tos akys ir padėjo ne vieną grąžinti į doros 
kelią. Jis tą žinojo, ir jam tai patiko. 

Tik ne dabar. Savi demonai trukdė gilintis į kitų problemas. 
Verčiau jas atidės ir pasakys vaikinukui, kad šiandien nenori jo 
matyti. Atitraukė akis nuo savo atvaizdo ant stiklo, žvilgsniu 
klaidžiojo po Bulareno įlanką ir mišką, besidriekiantį daugy- 
bę mylių. Šiandien taip karšta, kad matyti, kaip virš vandens 
vibruoja oras. Jie nusipirko šią didelę sodybą visai pigiai, nes 
ji buvo visiškai apleista, metų metais ja niekas nesirūpino. Pri- 
reikė galybės valandų sunkaus bendro triūso viskam atkurti ir 
sutvarkyti. Jokios prabangos, bet tvarkinga, švaru ir tikrai jauku. 
Namas ir graži aplinka visada maloniai nustebindavo komuną 
tikrinančius pareigūnus ir tie vis pabrėždavo, kad tokia aplinka 
turi teigiamą įtaką problemiškiems jaunuoliams ir merginoms. 
Iki šiol jam nekilo jokių sunkumų, viskas klojosi puikiai, darbai 
labai gerai sekėsi jau dešimt metų. Tai gal problema jo galvoje, 
o gal sieloje? 

Gal įnikęs į kasdienio gyvenimo rūpesčius kokioje lemiamoje 
kryžkelėje jis pasuko klaidinga kryptimi? Nė kiek nedvejodamas 
pasiėmė seserį į savo namus. Kas kitas, jei ne jis, gali nuslopinti 
jos vidinį nerimą ir numaldyti maištingą sielą? Bet pasirodė, kad 

jųdviejų psichologinę kovą veikiau laimi ji, jos vidinis „aš“ diena 
iš dienos stiprėja. Tai jį erzino, o nuolatinis irzulys ardė pamatą 
po jo paties kojomis. Kartais susigriebdavo sugniaužtais kumš- 
čiais galvojantis, kad ji tėra kvaila, ribota mergiotė ir nusipelno, 
kad šeima ją atstumtų. Bet taip net galvoti nekrikščioniška, todėl 
kas kartą dingtelėjus tokiai minčiai jis valandų valandas leisdavo 
gilindamasis į save, uoliai skaitydamas Bibliją ir tikėdamasis vėl 
atgauti tvirtybę. 

Iš išorės ir toliau atrodė kaip saugumą ir pasitikėjimą spindu- 
liuojanti uola. Jakobas žinojo, kad jį supantys žmonės turi taip 
įsivaizduoti, kad galėtų į jį remtis, tačiau suvokė, kad negali savyje 
sukurti tokio paveikslo. Jis įveikė ligą, bet toji liga jį išsekino, ir da- 
bar jis kovojo, kad gyvenimo vadžios neišsprūstų iš rankų. Iš pas- 
kutiniųjų stengėsi išsaugoti įvaizdį ir eikvojo tam dar likusias jė- 
gas, tačiau bedugnė vėrėsi žaibiškai. Vėl pagalvojo, kaip ironiška, 
kad ratas po šitiek metų, regis, užsidaro. Jis sudvejojo. Dvejonė 
truko neilgai, tik akimirką, tačiau paliko mažytį, mažą įtrūkį tan- 
kiame ir patvariame gyvenimo audinyje, ir tas plyšys vis plečiasi. 

Jakobas nuvijo šalin mintis ir prisivertė sutelkti dėmesį į prie- 
šais sėdintį vaikinuką ir jo varganą gyvenimą. Jis uždavinėjo klau- 
simus, ir jo veide automatiškai pasirodė atjautos šypsena, kaip 
paprastai į kaimenę priimant dar vieną paklydusią avelę. 

Dar viena diena. Dar vienas sužalotas žmogus. Ir tam nebus 
galo. Tačiau net ir Dievas septintąją dieną turėjo ilsėtis. 


Erika parsigabeno iš šcherų kaip paršelius nusvilusius giminai- 
čius ir dabar nekantraudama laukė namo grįžtančio Patriko. Nors 
ir labai tikėjosi, kad Konis su šeimyna ims pakuotis daiktus, pusę 
šešių nebuvo nė menkiausių požymių, kad jie ketintų išvažiuoti. 
Ji nutarė palaukti tinkamos akimirkos ir atvirai paklausti, kada 
jie žada išvykti, bet vaikai neužsičiaupdami ėmė taip garsiai rė- 
kauti, kad jai akimirksniu įsiskaudo galvą ir visas ryžtas išgaravo. 

Su palengvėjimu ji išgirdo Patriko žingsnius ant laiptų ir nuėjo jo 
pasitikti. 

- Sveikas, brangusis, - pasistiebė ant pirštų galų, kad pasiektų 
jį pabučiuoti. 

- Labas. Ar jie dar neišvažiavo? - pusbalsiu paklausė Patrikas ir 
linktelėjo svetainės pusėn. 

— Ne, ir visai nepanašu, kad ketintų. Ir ką mums, po galais, da- 
ryti? — irgi pusbalsiu paklausė Erika ir užvertė akis rodydama, 
kaip jai nepatinka tokia padėtis. 

- Jie juk negali imti ir pasilikti dar dieną mūsų neatsiklausę. Ar 
gali? - paklausė Patrikas ne mažiau nusiminęs. 

Erika prunkštelėjo. 

- Jei tik žinotum, kokią gausybę svečių mano tėvams tekdavo 
priimti vasaromis. Dažniausiai jie atvykdavo trumpam, o pasi- 
likdavo savaitei kuo tvirčiausiai įsitikinę, kad juos reikia šerti ir 
aptarnauti. Žmonės kartais visai kvaili. O giminaičiai paprastai 
labiausiai. 

Patrikas išsigando. 

- Jie negali pasilikti čia visą savaitę! Mums reikia kažko imtis! 
Ar negali jiems pasakyti, kad išvažiuotų? 

— Aš? Kodėl pasakyti turiu aš? 

— Nes iš tiesų tai jie tavo giminės. 

Erika suprato, kad jis teisus. Jai teks pačiai nuryti šį kartų kąs- 
nį. Nuėjo į svetainę pasiteirauti, kokie svečių planai, bet nespėjo 
paklausti. 

— Kas bus vakarienei? - keturios poros akių laukdamos sužiuro 
į ją. 

- Ee... - Eriką vėl suglumino toks akivaizdus įžūlumas. Min- 
tyse perkratė šaldytuvo turinį. - Spagečiai su mėsos padažu. Po 
valandos. 

Erika pabrukusi uodegą grįžo į virtuvę pas Patriką. 

— Kąjjie sako? Kada išvažiuos? 

Nežiūrėdama Patrikui į akis ji atsakė: 

— Iš tikrųjų nežinau, bet po valandos valgysim spagečius su 
mėsos padažu. 

— Tai tu nė nepaklausei? - dabar Patrikas užvertė akis. 

— Ne taip lengva... Pabandyk pats, pamatysi, - sudirgusi atrė- 
žė Erika ir ėmė iš spintelės trankiai traukti puodus ir keptuves. — 
Teks sukandus dantis iškęsti šį vakarą. Rytoj aš jiems viską pasa- 
kysiu. Geriau eik pjaustyti svogūno, paruošti vakarienę šešiems 
asmenims viena aš nepajėgsiu. 

Kurį laiką slogiai tylėdami abu darbavosi virtuvėje, galiausiai 
Erika neiškentusi tarė: 

- Šiandien užėjau į biblioteką ir surinkau šiokios tokios me- 
džiagos, kuri gali tau praversti. Gali pasižiūrėti, - linktelėjo galva į 
virtuvės stalą. Ten tvarkingai sudėtas gulėjo nemenkas pluoštelis 
popieriaus lapų. 

— Juk sakiau tau, kad nereikia... 

- Taip, taip, žinau. Bet jau surinkau, ir man buvo kur kas smagiau, 
nei sėdėti namie ir spoksoti į sienas. Tad nėra ko čia nervintis. 

Patrikas iš patirties žinojo, kada geriau patylėti. Atsisėdo prie 
virtuvės stalo ir ėmė vartyti lapus. Labai susidomėjęs perskaitė 
laikraščių straipsnių apie dvi dingusias merginas kopijas. 

- Po galais, kaip gerai! Žinai, rytoj pasiimsiu į kontorą ir ati- 
džiau perskaitysiu, bet atrodo, kad čia būtent tai, ko man reikia, — 
priėjęs prie jos, stovinčios šalia viryklės, apkabino iš už nugaros 
ir padėjo rankas ant apvalaus pilvo. - Ir tau visai nėra ko niurgzti. 
Aš tik nerimauju dėl tavęs ir dėl kūdikio. 

- Žinau, - Erika atsigręžė ir apsivijo rankomis jo kaklą.- Betgi 
aš ne iš porceliano. Seniau moterys iki paskutinės dienos dirbda- 
vo ir ten pat gimdė vaikus, ir jeigu pasėdėjau bibliotekoje ir pavar- 
čiau popierius, tai nepersidirbau. 

- Taip, gerai. Žinau, - jis atsiduso. - Tikėkimės, atsikratysime 
savo nuomininkų ir surengsime sau nedidelę šventę. Bet paža- 

dėk, kad pasakysi man, jei norėsi, kad paimčiau laisvą dieną ir 
likčiau namie. Skyriuje visi žino, kad dirbu savo noru, bet tu - 
svarbiausia. 

- Pažadu. Bet dabar verčiau padėk man greičiau paruošti vaka- 
rienę, gal tada tie vaikigaliai nurims. 

— Abejoju, vargu. Gal jiems prieš valgį reikia duoti po gurkš- 
nelį viskio, kad užmigtų nesulaukę vakarienės, - piktai prasišie- 
pėjis. 

— Oi, koks tu piktas. Geriau duok viskio Koniui su Brita, gal 
jiems bent nuotaiką pakels. 

Patrikas paklausė jos patarimo ir liūdnai žiūrėjo į greitai tuštė- 
jantį jo geriausio salyklinio viskio butelį. Jei šie žmonės pasiliks 
dar kelias dienas, viskio kolekciją teks rinkti iš naujo. 


1979 metų vasara 


Ji labai atsargiai pramerkė akis. Galvą skaudėjo taip baisiai, kad, 
regis, gėlė net plaukų šaknis. Keista, net atsimerkusi nieko nepamatė. 
Aplinkui tebetvyrojo vien aklina tamsa. Akimirką sukaustė siaubas 
gal apako. Gal ta naminė, kurios prisisriaubė vakar, buvo prasta, ji 
juk girdėjo ne vieną istoriją, kaip žmonės apanka persigėrę naminės. 
Po kelių sekundžių aplink pamažu kažkas ėmė ryškėti ir ji suprato, 
kad rega čia niekuo dėta, tiesiog ji yra kažkur, kur nėra šviesos. Pa- 
žvelgė į viršų, ar nepamatys žvaigždėto dangaus ar mėnulio pjautu- 
vo, jei kartais guli lauke, bet ir viršuje buvo per daug tamsu, vasarą 
niekada taip nesutemsta - pro tamsą turėtų prasiskverbti skandina- 
viškos vasaros nakties šviesa. 

Ji pačiupinėjo pagrindą, ant kurio gulėjo, tai buvo smėlėta žemė. 
Ji byrėjo tarp pirštų. Užuodė puvenas, salsvą, pykinantį kvapą ir pa- 
sijuto tarsi tūnanti po žeme. Staiga ją apėmė panika. Pirmiausia dėl 
uždaros erdvės baimės. Nežinojo, ar ta erdvė didelė, todėl jai pasiro- 
dė, kad sienos iš visų pusių artėja ir netrukus visai užspaus. Pritrūku- 
si oro griebėsi už kaklo, bet paskui susitvardė ir kelis kartus ramiai ir 
giliai įkvėpė, kad numalšintų paniką. 

Buvo šalta, ir ji staiga suvokė, kad guli beveik nuoga, tik su kelnai- 
tėmis. Kūną skaudėjo keliose vietose, ji rankomis apsikabino kelius 
ir pasidėjo ant jų smakrą. Iš pradžių apėmusią paniką pamažu ėmė 
keisti iki kaulų smegenų verianti baimė. Kaip ji čia pateko? Ir kodėl? 
Kas ją išrengė? Smegenys davė vienintelį galimą atsakymą - geriau 

į šituos klausimus atsakymų nežinoti. Jai nutiko kažkas baisaus, ji 
nežinojo kas, bet kažkas dar blogiau už kaustančią baimę. 

Ant rankos krito plonytis šviesos spindulėlis, ir ji nevalingai pakėlė 
akis aukštyn į šviesos šaltinį. Pro mažą plyšį aksominę tamsą perrėžė 
šviesos ruožas, ji prisivertė atsistoti ir ėmė šauktis pagalbos. Jokio at- 
sako. Pasistiebė norėdama pasiekti lubas, pro kurias skverbėsi šviesa, 
bet neįstengė. Pajuto, kaip kažkas užtiško ant pakelto veido. Vandens 
lašai virto srovele, ir ji suprato labai ištroškusi. Negalvodama instink- 
tyviai išsižiojo ir burna ėmė gaudyti vandenį. Iš pradžių vanduo var- 
vėjo pro šalį, bet paskui ji perprato, ką daryti, ir ėmė godžiai ryti. O 
tada viskas paskendo migloje ir ėmė suktis aplink. Galiausiai išnyko 
visiškoje tamsoje. 


Linda pabudo kaip reta anksti, bet pamėgino dar užmigti. Vakar 
jie su Johanu smagiai pasibuvo ir išsiskyrė vėlų vakarą, tiksliau — 
naktį, todėl dėl miego trūkumo ji jautėsi apsvaigusi. Barbendamas 
į stogą ją pažadino pirmasis šį mėnesį lietus. Jakobas su Marita jai 
davė kambarį, įrengtą pastogėje, ir lietaus lašai barbeno į čerpes 
taip garsiai, kad, rodės, lyja tiesiai ant galvos. 

Tai pirmas rytas, kai ji po ilgo laiko pabudo maloniai vėsiame 
kambaryje. Kaitra truko beveik du mėnesius ir sumušė visus re- 
kordus - ši vasara buvo karščiausia per visą šimtmetį. Iš pradžių 
ji labai džiaugėsi kaitria saule, tačiau toji netrukus, jau po kelių 
savaičių, atsipyko, nes ji negalėjo pakęsti, kad kiekvieną rytą 
pabunda ant šlapios nuo prakaito paklodės. Todėl gaivus, vė- 
sus oras, sklindantis nuo stogo sijų, atrodė itin malonus. Linda 
numetė ploną antklodę ir pasirąžė mėgaudamasi malonia vėsa. 
Neturėjo įpročio anksti keltis, bet nusprendė šiandien padaryti 
išimtį. Galbūt būtų miela dėl įvairovės bent sykį papusryčiauti 
kartu su kitais. Girdėjo, kaip apačioje virtuvėje tarška indai, ten 
ruošė pusryčius, tad apsisiautė trumputį kimono ir įsispyrė šle- 
petes. 

Virtuvėje ją pasitiko įvairiausi nustebę veidai. Čia buvo susirin- 
kusi visa šeima - Jakobas, Marita, Viljamas ir Petra. Kai ji kleste- 
lėjo ant laisvos kėdės ir ėmė teptis sumuštinį, jų pašnekesys iškart 
nutrūko. 

— Labai miela, kad nutarei palaikyti mums draugiją, tačiau gal 
galėtum apsirengti šį tą daugiau nei dabar. Pagalvok apie vaikus. 

Nuo Jakobo veidmainystės ir šventeiviškumo ją tiesiog pyki- 
no. Ir vien tam, kad jį paerzintų, praskleidė plonytį kimono, kiek 
apnuogindama vieną krūtį. Iš pykčio jis net pabalo, bet kažko- 

dėl nepradėjo kivirčytis. Viljamas su Petra susižavėję sužiuro į 
ją, ji nutaisė grimasą, ir tuodu nesusilaikę prunkštelėjo iš juoko. 
Ji matė, kad vaikai tikrai mieli ir linksmi, bet Jakobas su Marita 
netrukus išmuštruos ir juos. Ėmęsi savo aklo religinio auklėjimo 
išmuš jiems visą gyvenimo džiaugsmą. 

— Nurimkit pagaliau. Ir sėdėkit už stalo kaip pridera, kai val- 
got. Nukelk koją nuo kėdės, Petra, ir atsisėsk kaip didelė mer- 
gaitė. O tu kramtydamas užsičiaupk, Viljamai. Nenoriu matyti, 
ką kramtai. 

Linksmumas dingo iš vaikų veidų, jie atsisėdo tiesiai kaip du 
alaviniai kareivėliai tuščiais žvilgsniais. Linda tyliai atsiduso. Kar- 
tais negalėdavo net patikėti, kad juodu su Jakobu tikri giminai- 
čiai. Ji buvo visiškai įsitikinusi, kad pasaulyje daugiau nėra brolio 
ir sesers, tokių nepanašių kaip ji su Jakobu. Ir kaip neteisinga, kad 
jis tėvų numylėtinis. Tie visą laiką kėlė jį į padanges, o ją nuolatos 
tarkavo dėl menkniekių. Kuo ji kalta, kad tapo neplanuotu ir ne- 
laukiamu kūdikiu, kai jie jau manėsi nebeturėsią rūpesčių su ma- 
žais vaikais? Be to, prieš jai atsirandant Jakobas daug metų sirgo. 
Žinoma, ji puikiai supranta, kad jis vos nenumirė, bet kodėl dabar 
jai tenka kentėti? Ji gi nekalta, kad jis susirgo. 

Visi šokinėjo aplink Jakobą, kol jis sirgo, lepino ir paskui, jam 
jau visiškai pasveikus. Atrodė, kad tėvai kiekvieną Jakobo gyve- 
nimo dieną priima kaip Dievo dovaną, o kiekviena jos gyvenimo 
diena kelia tik nepasitenkinimą ir apmaudą. Ką jau kalbėti apie 
senelį ir Jakobą. Ji puikiai supranta, kad seneliui šitiek padarius 
dėl Jakobo tarp jų atsirado ypatingas ryšys, bet argi dėl to senelio 
širdyje turėtų nelikti vietos kitiems? Tiesa, senelis mirė prieš jai 
gimstant, ir ji negalėjo įsivaizduoti, ką jis būtų pasirinkęs, bet iš 
Johano žinojo, kad juodu su Robertu nepatyrė senelio prielanku- 
mo ir skausmingai išgyveno, kai šis visą dėmesį skyrė pusbroliui 
Jakobui. Greičiausiai ir jai būtų buvęs toks pat abejingas, jei tik 
ilgiau būtų gyvenęs. 

Dėl visos šios neteisybės Lindos akyse tvenkėsi karčios ašaros, 
bet ji nurijo jas kaip ne sykį anksčiau. Ji nesuteiks Jakobui ma- 
lonumo pamatyti jos ašaras ir dar sykį suvaidinti visų pasaulio 
kenčiančiųjų guodėją. Ji jaučia, kad jam nagai niežti nukreipti jos 
gyvenimą į doros kelią, bet geriau mirs, negu taps tokia sielos iš- 
džiūvėle kaip jis. Žinoma, geros mergaitės gal ir patenka į dangų, 
tačiau jai iki jo labai labai toli. Geriau jau su griausmais ir žaibais 
skradžiai žemę prasmegs, negu murksos visą gyvenimą kaip vy- 
resnysis brolis, kuriam rūpi tik viena - kad visi jį mylėtų. 

— Ką šiandien esi suplanavusi? Man namuose reikėtų tavo pa- 
galbos. 

Kreipdamasi į Lindą Marita ramiai tepė sumuštinius vaikams. 
Ji buvo tipiška šeimos motina, paprastos išvaizdos, apkūnoka. 
Lindos nuomone, Jakobas tikrai galėjo susirasti geresnę žmoną. 
Ji pamėgino įsivaizduoti savo brolį su svaine miegamajame. Tik- 
riausiai jie mylisi tik kartą per mėnesį užgesinę šviesą, o svainė 
vilki ilgais susagstytais naktiniais. Išvydusi tai savo vaizduotėje ji 
prunkštelėjo, ir visi nustebę sužiuro į ją. 

— Ei, Marita uždavė tau klausimą. Ar gali šiandien padėti na- 
mie? Juk pati žinai, gyvename ne pensione. 

— Taip, taip, išgirdau iš pirmo karto. Tik nepradėk iškart bam- 
bėti, nes aš negaliu šiandien padėti. Aš turiu... - pagalvojo, kaip 
čia geriau išsisukus. - Man reikia pasirūpinti Široku. Vakar jis 
ėmė šlubčioti. 

Jos atsisakymą palydėjo skeptiški žvilgsniai, ir Linda nutaisė 
kovingą veido išraišką. Stebėjosi, kad šiandien niekas neturi jėgų 
su ja kariauti, nors melavo į akis. Ką gi, ji nugalėjo ir šią dieną 
galės skirti sau patinginiauti. 


Jam kilo didelis noras išeiti laukan, atsistoti lietuje, užversti galvą 
ir leisti per save sruventi lietaus vandeniui. Bet tam tikrų dalykų 
būdamas suaugęs negali sau leisti, juo labiau darbe, ir Martinas 

užgniaužė savo vaikišką troškimą. Bet būtų buvę nuostabu. Visą 
tvankumą ir karštį, kamavusius pastaruosius du mėnesius, vie- 
na smarki liūtis nuplovė per mirksnį. Plačiai atlapojęs kabineto 
langą jis mėgaudamasis uodė lietaus kvapą. Lietaus vanduo tiš- 
ko vidun, ant rašomojo stalo, ir jis apdairiai nukėlė nuo jo visus 
popierius, kad nesudrėktų. Vertėjo atidaryti langą, kad pagaliau 
pajustų gaivą ir vėsą. 

Skambino Patrikas ir pasakė, kad pramiegojo. Martinas, kitaip 
negu visada, atėjo į darbą pirmas. Vakar, kai paaiškėjo Ernsto prasi- 
žengimas, skyriuje įsivyravo gana slogi atmosfera, todėl dabar Mar- 
tinui kur kas maloniau sėdėti sau taikiai ir ramiai apmąstyti atlieka- 
mą tyrimą. Jis nepavydėjo Patrikui pareigos pranešti artimiesiems 
apie jaunos moters žūtį, bet žinojo, kad tai būtina, kad tai pirmas 
žingsnis jų skausmui palengvinti. Kol kas artimieji nė nenumano, 
kad mergina dingusi. Išgirdę naujieną patirs tikrą šoką. Bet iš pra- 
džių reikia juos rasti, ir Martinas šiandien kaip tik ir turėjo tuo užsi- 
imti, susisiekti su kolegomis vokiečiais. Jis tikėjosi, kad pavyks su- 
sikalbėti angliškai, antraip bus sudėtinga. Gerai prisiminė vokiečių 
kalbos pamokas ir nemanė, kad Patrikas vokiškai šneka geriau, juk 
pats girdėjo, kaip jis mikčiojo kalbėdamasis su Tanjos drauge. 

Martinas jau rengėsi kelti ragelį ir skambinti į Vokietiją, bet 
suskambo telefonas. Pulsas padažnėjo, kai išgirdo, kad skambina 
teismo medicinos ekspertas iš Geteborgo, ir Martinas prisitrau- 
kė jau gerokai prikeverzotą bloknotą. Iš tikrųjų pranešimą turėtų 
priimti Patrikas, bet jo nėra, todėl jį išklausyti teks Martinui. 

- Atrodo, jūs ten savo užkampyje vėl plušat išsijuosę? 

Šitaip teismo patologas Turdas Pedešenas užsiminė apie Alek- 
sandros Vijkner autopsiją prieš pusantrų metų. Bylą tuomet tyrė 
nedidelę žmogžudysčių tyrimo patirtį turintis Tanumshedės po- 
licijos skyrius. 

- Tikrai, ir aš imu galvoti, gal pas mus vanduo koks kenksmingas. 
Dar kas nors, ir žmogžudysčių statistika pasivysime Stokholmą. 

Lengvas ironiškas tonas abiem buvo visai suprantamas, kaip ir 
visiems žmonėms, kurie darbe nuolat susiduria su mirtimi ir ne- 
laimėmis, tačiau iš tikrųjų tai jokiu būdu nereiškė, kad jie vertina 
jas nerimtai ar paviršutiniškai. 

— Ar jau spėjot atlikti skrodimą? Įsivaizduoju, per tokį karštį 
tikriausiai gali atsirasti ir daugiau žmonių, norinčių vienas kitą 
užmušti, - tęsė Martinas. 

— Taip, čia tai tu teisus. Mes pastebėjom, kad per karščius žmo- 
nėms sušlubuoja ir sveikata, ir pakantumas, bet pastarosiomis die- 
nomis kiek atvėso, tad darbo turėjome mažiau, todėl ir spėjom. 

— Tada klausau, - Martinas sulaikė kvapą. Tyrimo sėkmė ir pir- 
mieji žingsniai dažnai labai priklauso nuo to, ką pavyksta išsiaiš- 
kinti teismo medikui. 

— Taigi, pirmiausia aiškiai matyti, kad susidūrėme su labai ne- 
simpatišku tipu. Tiesioginę mirties priežastį nustatyti nebuvo sun- 
ku - ją pasmaugė, tačiau tai, ką su ja darė prieš mirtį, įdomiausia. 

Pedešenas trumpam nutilo, matyt, ėmė ieškoti akinių. 

— Aš klausau, - Martinas negalėjo nuslėpti nekantrumo. 

- Tuoj pažiūrėsim... Paskui viską atsiųsiu jums faksu... Hmmm... — 
murmėjo Pedešenas, o Martino ranka prakaitavo ir vis smarkiau 
gniaužė ragelį. - Štai, radau. Keturiolika kaulų lūžių skirtingose 
kūno vietose. Galiu tiksliai patvirtinti, kad visi kaulai sulaužyti 
prieš aukos mirtį ir skirtingu laiku, kai kurie net ėmę gyti. 

— Kitaip tariant... 

— Kitaip tariant, kažkas jai laužė rankas, kojas, rankų ir kojų 
pirštus visą savaitę. 

— Sulaužė iš karto ar ne, gali man tą pasakyti? 

— Kaip minėjau, mes nustatėme, kad lūžiai atsirado skirtingu 
metu, ir, mano profesionalia nuomone, jai laužė kaulus visą tą 
savaitę. Sudariau schemą, iš kurios matyti, kokia tvarka lūžiai at- 
sirado. Nusiųsiu jums faksu ir ją. Be to, ant moters kūno yra dur- 
tinių žaizdų. Kai kurios iš jų irgi jau buvo ėmusios gyti. 

— Tai šlykštynė, - nesusivaldęs Martinas nejučia pasakė, ką 
mano, išgirdęs išvadas. 

— Visiškai tau pritariu, - telefono linija atsklido pabrėžtinai 
sausas Pedešeno balsas. - Jai teko iškęsti nepakeliamą skausmą. 

Abu minutėlę susimąstė, koks žiaurus žmogus gali būti. Marti- 
nas atitoko pirmas ir paklausė: 

— Gal radote ant jos kūno dar kokių pėdsakų, kurie galėtų būti 
mums naudingi? 

— Taip, radome spermos. Kai tik turėsit įtariamąjį, ištyrę jo 
DNR iškart galėsim nustatyti, ar susijęs su žmogžudyste. Žino- 
ma, mes patys pradėjome paiešką savo duomenų bazėje, bet, tiesą 
sakant, vargu ar mums pavyks ką rasti. Registras dar per menkas. 
Galim tik pasvajoti apie tai, kad visi šalies piliečiai pateiktų savo 
DNR pavyzdį. Tuomet būtų visai kas kita. 

— Taigi, svajoti nedraudžiama. Tai asmens laisvių suvaržymas, 
tie piliečiai patys kiša pagalį į ratus. 

— Kažin ką ši moteris būtų pasakiusi apie asmens laisvių suvar- 
žymą, kai pakliuvo į to kankintojo nagus... 

Nebuvo įprasta, kad visada dalykiškas Turdas Pedešenas imtų 
svarstyti, ir Martinas suprato, kad jį labai sukrėtė žiauri tos mo- 
ters lemtis. Kitaip sureaguoti jis ir negalėjo - kaip padorus žmo- 
gus norėjo ramiai miegoti naktimis. 

— Ar gali tiksliai pasakyti, kada ji mirė? 

- Taip, iš kriminalistų gavau nusikaltimo vietos apžiūros rezul- 
tatus ir palyginau su savo paties išvadomis, todėl galiu tau pasaky- 
ti gana tikslią laiko atkarpą. 

- Įdėmiai klausau. 

— Mano duomenimis, ji mirė tos dienos, kai ją surado Karaliaus 
tarpeklyje, išvakarėse, nuo šeštos iki vienuoliktos valandos. 

Nusivylęs Martinas paklausė: 

— O tiksliau negali pasakyti? 

— Švedijoje galioja praktika nepateikti trumpesnio kaip penkių 
valandų laiko intervalo, tai tiek galiu tau pasakyti. Kad ir apytiks- 
lis, toks laiko intervalas patikimas devyniasdešimt penkiais nuo- 
šimčiais. Be to, dar galiu patvirtinti tai, ką turbūt ir patys numa- 
nėte, - Karaliaus tarpeklis nėra žmogžudystės vieta, ji nužudyta 
ir dar porą valandų gulėjo kitur, tai, be visa kita, matyti ir iš lavon- 
dėmių. 

— Na, čiajau šis tas, - atsiduso Martinas. - O kaip su griaučiais? 
Kas nors paaiškėjo? Tu juk gavai Patriko duomenis, kieno jie ga- 
lėtų būti... 

— Taip, man perdavė. Bet dar nieko aiškaus negaliu pasakyti. 
Ne taip paprasta gauti aštuntojo dešimtmečio odontologines 
korteles, pats supranti, bet mes dirbame ir iškart pranešim, kai 
tik ką sužinosim. Tačiau net dabar galiu pasakyti, kad jie - dviejų 
moterų, ir amžius greičiausiai sutaps. Vienos moters klubų kaulai 
rodo, kad ji gimdžiusi, ir tai atitinka duomenis, kuriuos gavome 
iš jūsų. O užvis įdomiausia, kad abeji griaučiai turi tokių pačių lū- 
žių, kaip ir mūsų negyva moteris. Tarp mūsų kalbant, net drįsčiau 
teigti, kad visų trijų aukų lūžių pobūdis beveik vienodas. 

Martinui iš nuostabos net rašiklis iškrito ant grindų. Su kuo jie 
iš tikrųjų susidūrė? Su žudiku sadistu, tylėjusiu ketvirtį amžiaus ir 
vėl grįžusiu prie savo iškreiptų malonumų? Apie kitas galimybes 
net baisu pagalvoti. Apie tai, kad žudikas nelaukė tuos dvidešimt 
ketverius metus, tik jie paprasčiausiai nerado aukų. 

— Ar tiedvi moterys irgi buvo subadytos? 

— Neliko jokios organinės medžiagos, todėl gana sunku pasa- 
kyti, bet ant kaulų keliose vietose yra aštraus įrankio žymių, taigi 
taip, su jomis elgtasi panašiai. 

— O jųdviejų mirties priežastis? 

— Tokia pati, kaip ir vokietaitės. Abiem sulaužytas poliežuvinis 
kaulas, tai būdingas smaugimo požymis. 

Martinas kalbėdamasis skubiai rašėsi pastabas. 

— Ar dar ką nors įdomaus papasakosi? 

— Nebent tiek, kad abeji griaučiai tikriausiai gulėjo užkasti, nes 
ant kaulų yra prilipusių dirvos likučių, tiksli analizė gal atskleis 
ką daugiau. Kol kas ne visai aišku, todėl teks palaukti. Ant Tan- 
jos Šmit kūno ir patiesalo, ant kurio ji gulėjo, taip pat liko dirvos 
likučių. Palyginsime juos su grunto, paimto nuo griaučių, pavyz- 
džiais. - Pedešenas kiek patylėjo ir netikėtai pridūrė: - Ar Mel- 
bergas vadovauja tyrimui? 

Jo balse pasigirdo nerimo gaidelė. Martinas šyptelėjo sau 
džiaugdamasis, kad gali jį nuraminti. 

— Ne, ši užduotis teko Patrikui. O kas skinsis visus laurus, jei 
tyrimas bus sėkmingas, tai jau kita kalba... 

Martino pastaba abu prajuokino, tačiau šiam dingtelėjo, kad 
žodžiai, deja, gali išsipildyti. 

Baigęs kalbėtis su Turdu Pedešenu, Martinas nuėjo prie sky- 
riaus fakso aparato ir pasiėmė atsiųstą ataskaitą. Kai netrukus į 
darbą atėjo Patrikas, jau buvo visą perskaitęs. Išklausęs trumpą 
ataskaitą Patrikas atrodė lygiai toks pat prislėgtas. Viskas velniš- 
kai susipainiojo. 


Jachtos priekyje ant denio apsirengusi maudymosi kostiumėlį 
gulėjo Ana ir deginosi. Vaikai buvo paguldyti pietų miego apa- 
čioje, kajutėje, o Gustavas stovėjo prie vairo. Sūrūs purslai ap- 
tėkšdavo ją kiekvienąsyk, kai laivo forštevenis nerdavo į vandenį, 
ir maloniai vėsino. Užmerkusi akis Ana trumpam užmiršo, kad 
turi rūpesčių, ir tikino save - štai kur tikras gyvenimas. 

— Ana, tau skambina, - Gustavo balsas ištraukė ją kone iš me- 
ditacinės būsenos. 

— Kas? - Ana ranka prisidengė nuo saulės akis ir pamatė, kad 
jis mojuoja jos mobiliuoju. 

— Nesiteikė prisistatyti. 

Velniai griebtų. Ji iš karto suprato, kas skambina, ir jausdama 
maudžiantį nerimo gumulą palengvėle nuėjo prie Gustavo. 

- Ana. 

- Ir kas ten per tipas? - sušnypštė Lukas. 

Ana delsė. 

— Juk sakiau, kad išvažiuosiu su draugu paplaukioti jachta. 

— Gal manai, kad aš kvailys ir patikėsiu, kad jis tau tik drau- 
gas? - ir tuoj pat pridūrė: - Kuo jis vardu? 

— Tau visai nebūtina žinoti... 

Lukas nutraukė ją: 

— Kuo VARDU, Ana? 

Jo balsas, net girdimas telefonu, kiekvieną sekundę vis labiau 
tirpdė jos pasipriešinimą. Ji tyliai atsakė: 

— Gustavas af Klintas. 

— Šit kaip. Tik pažiūrėk, į kokias kilmingas aukštumas mes stie- 
biamės, - balse kartu suskambo patyčia ir neapykanta. - Kaip 
drįsti vežtis mano vaikus atostogų su svetimu vyru? 

— Mes išsiskyrę, Lukai, - atsakė Ana ir ranka užsidengė akis. 

— Tu žinai kuo puikiausiai, kaip ir aš, kad tai nieko nekeičia, 
Ana. Tu mano vaikų motina, o tai reiškia, kad mes esame neišski- 
riamai susiję. Tu esi mano, ir vaikai mano. 

— Kodėl stengiesi juos iš manęs atimti? 

— Nes tu nestabili, Ana. Tu visuomet buvai silpnų nervų ir, 
švelniai tariant, nemanau, kad sugebėtum rūpintis mano vaikais 
taip, kaip jie to nusipelno. Tik pažiūrėk, kaip jūs gyvenat. Tu dirbi 
visą dieną, o jie tupi vaikų darželyje. Argi taip dera gyventi vai- 
kams, kaip manai, Ana? 

— Man reikia dirbti, Lukai. Ir ką tu darytum, jei vaikai gyventų 
pas tave? Irgi turėtum dirbti. Kas tada rūpintųsi vaikais? 

— Ši bėda išsprendžiama, Ana, ir tu tai Žinai. 

- Išprotėjai? Gal manai, kad grįšiu pas tave, kai tu sulaužei Emai 

ranką? Kai šitaip elgeisi su manimi? - jos balsas perėjo į falcetą. 
Instinktyviai tą pat akimirką ji pajuto nuėjusi per toli. 

— Tai ne mano kaltė! Tai nelaimingas atsitikimas! Be to, jei nebū- 
tum visą laiką man priešgyniavusi, nebūčiau taip dažnai praradęs 
savitvardos! 

Tas pat, kaip ginčytis su vėju. Beprasmiška. Po ilgų bendro gy- 
venimo su Luku metų Ana žinojo, kad jis kalba taip, kaip galvoja. 
Niekada nebūdavo kaltas. Kad ir kas nutikdavo, visada apkaltin- 
davo kitus. Kiekvieną kartą sumušęs priversdavo ją pasijusti kal- 
tą, nes būtent ji nepakankamai supratinga, nepakankamai mylin- 
ti, nepakankamai klusni. 

Radusi savyje dar užsilikusių vidinių jėgų iškėlė ir ištvėrė sky- 
rybų bylą. Pirmąkart po daugelio metų pasijuto stipri ir galinti 
laimėti. Pagaliau vėl galėjo pradėti gyventi. Su vaikais viską pra- 
dėti iš pradžių. Bet, regis, ne viskas taip lengva. Lukas pats jautė- 
si sukrėstas, kad užėjus įsiūčio priepuoliui sulaužė dukrai ranką, 
todėl buvo neįprastai sukalbamas ir nuolaidus. Po skyrybų kurį 
laiką mėgavosi audringu laisvo vyro gyvenimu, keitė moteris 
vieną po kitos. Ana pamanė, kad paliko ją su vaikais ramybėje. 
Tačiau vos spėjo pati patikėti, kad pavyko atsikratyti Luko, tas 
pavargo nuo naujojo gyvenimo ir vėl kibo į buvusią šeimą. Pra- 
dėjo gerintis ir meilikauti gėlėmis, dovanomis, maldauti ir atsi- 
prašinėti. Paskui ėmė reikalauti atiduoti vaikus. Iškėlė daugybę 
nepagrįstų kaltinimų, neva Ana - visai nevykusi motina. Viskas 
buvo grynas melas, bet Lukas panorėjęs galėdavo būti meistriš- 
kai įtaigus ir žavingas. Ji šiurpo nuo minties, kad jis gali pasiekti 
savo. Negana to, puikiai žinojo, kad iš tikrųjų jam reikia anaiptol 
ne vaikų. Dirbant tokį įtemptą darbą neįmanoma rūpintis dviem 
mažais vaikais. Jis norėjo tik prigąsdinti Aną tiek, kad toji pati 
pas jį sugrįžtų. Silpnybės akimirkomis ji būtent taip ir norėdavo 
pasielgti. Kartu suvokė, kad grįžti negalima. Antraip visai pražū- 
tų. Ji susitvardė. 

— Lukai, šis pokalbis nieko neduos. Po skyrybų gyvenu kitaip ir 
tu turi gyventi kitaip. Aš sutikau kitą žmogų. Tau teks tai suvokti 
ir susitaikyti. Vaikai jaučiasi gerai, aš irgi jaučiuosi gerai. Ar nega- 
lime elgtis kaip suaugę žmonės? 

Ji kalbėjo maloniu, prašančiu tonu, bet iš ragelio sklido spen- 
gianti tyla. Suprato, kad peržengė ribą. Paskui išgirdo trumpus 
signalus — Lukas padėjo ragelį. Ana suprato, kad jai teks už tai 
sumokėti. Brangiai sumokėti. | 


1979 metų vasara 


Pragariškas galvos skausmas vedė iš proto, ir ji ėmė nagais braižyti 
veidą. Draskydama odą jautė šiokį tokį palengvėjimą, tačiau nenu- 
malšino sprogdinamo galvos skausmo ir vargiai galėjo susikaupti. 

Aplinkui vis dar tvyrojo tamsa, bet kažkas privertė ją pabusti iš 
visiškos, besapnės nejautros. Silpnas šviesos spindulėlis suspindo kaž- 
kur virš galvos ir, kol ji stengėsi įžvelgti, kas ten, iš lėto ėmė plėstis. 
Ten, kur prasimušė šviesa, ji nieko nepamatė, bet išgirdo, kaip kažkas 
atsargiai atidengia dangtį ir ima leistis laiptais. Paskui tamsoje artė- 
ja prie jos. Buvo sutrikusi, mintys painiojosi, niekaip nesuvokė, ką tai 
galėtų reikšti. Viduje sumišo siaubas ir palengvėjimas, viršų imdavo 
tai viena, tai kita. 

Paskutiniai žingsniai ligi jos, susirietusios į kamuoliuką kaip kūdi- 
kis motinos įsčiose, buvo visai begarsiai. Nepasakytas nė vienas žodis, 
ranka paglostė jai galvą. Gal tai turėjo ją nuraminti, bet šis paprastas 
užtikrintas judesys privertė jos širdį susitraukti iš siaubo. 

Ranka toliau keliavo jos kūnu, ji suvirpėjo tamsoje. Akimirką jai 
dingtelėjo, kad turėtų pamėginti pasipriešinti šitam beveidžiam nepa- 
žįstamajam. Ši mintis greitai išgaravo iš galvos. Tamsa pernelyg slėgė, o 
glostančios rankos jėga kiaurai odą, nervus skverbėsi į pačią sielą. Savi- 
saugos instinktas sakė, kad klusnumas - vienintelė jos galimybė. 

Ranka liovėsi glostyti ir ėmė laužti, sukioti, draskyti ir plėšti, bet 
jai sukėlė lyg ir palengvėjimą. Ji noriai pasitiko skausmą. Lengviau 
kentėti skausmą, žinant, kas laukia, negu kamuotis dėl nežinios. 


Antrąkart Turdas Pedešenas paskambino praėjus vos porai va- 
landų po Patriko ir Martino pokalbio. Paaiškėjo, kieno buvo vieni 
iš griaučių. Karaliaus tarpeklyje rasti 1979 metais dingusios be 
žinios Monos Ternblad palaikai. 

Patrikas su Martinu sėdėjo drauge ir peržiūrinėjo informaciją, 
kurią pavyko surinkti atliekant tyrimą. Melbergas kažkur prapuo- 
lė, užtat Josta Eliugarė po golfo varžybų vėl grįžo į darbą. Nelai- 
mėjo varžybų, bet, savo paties nuostabai ir dideliam džiaugsmui, 
vienu taikliu smūgiu sugebėjo įmušti kamuoliuką į duobutę ir 
buvo pakviestas į klubo vakarėlį šampano. Patrikui su Martinu 
teko jau triskart išklausyti jo pasakojimą, kaip užsimojo ir pirmu 
smūgiu įmušė kamuoliuką į šešioliktąją duobutę, ir abu nė neabe- 
jojo, kad šią sėkmės istoriją tądien girdės dar ne vieną sykį. Nieko 
čia nepadarysi, Jostos džiaugsmą galima suprasti, ir Patrikas prieš 
įkinkydamas jį į tyrimą leido valandėlę pasimėgauti sėkme. Todėl 
Josta kol kas sėdėjo ir skambino visiems savo golfo bičiuliams, 
dalydamasis naujiena apie svarbųjį įvykį. 

— Iš visa ko atrodo, kad kažkoks gyvulys iš pradžių merginoms 
sulaužo kaulus, o paskui jas nužudo, - pasakė Martinas. - Ir dar 
subado peiliu, - pridūrė. 

— Taip, bet mums nuo to ne lengviau. Regis, galima manyti, 
kad už viso to slypi koks seksualinis motyvas. Kažkokį sadistą 
jaudina kitų skausmas. Ant Tanjos kūno rasta sperma tą patvir- 
tina. 

— Pasikalbėsi su Monos artimaisiais? Kitaip tariant, ar papasa- 
kosi jiems, kad mes ją radome:? 

Martinas neramiai pasimuistė ant kėdės, ir Patrikas paskubėjo 
nuraminti jį - pats tuo užsiims. 

— Taip, manau, nuvažiuosiu šią popietę pas jos tėvą. Motina 
mirė prieš daug metų, todėl žinią pranešiu jos tėvui. 

- Iš kur žinai? Gal pažįsti juos? 

— Ne, Erika nuvažiavo į Ejelbakos biblioteką ir surankiojo vis- 
ką, ką spauda rašė apie pradingusias Sivą ir Moną. Pasirodė, me- 
džiagos apie jų dingimą labai daug, o prieš kelerius metus skelbti 
ir pokalbiai su šeimomis. Iš Monos artimųjų gyvas liko tik tėvas, 
o Siva, bent jau tada, kai prapuolė, teturėjo motiną. Dar ji paliko 
mažametę dukrą, ir su ja aš mėginsiu susitikti, kai tik gausim pa- 
tvirtinimą, kad kitos moters palaikai tikrai Sivos. 

- Juk būtų labai keista, jei paaiškėtų kitaip. 

— Taip, ir aš tikiuosi, kad ten ji, bet kol kas negalime būti tikri. 
Kartais nutinka neįtikėtinų dalykų. 

Patrikas pervertė Erikos atneštus popierius ir išdėliojo juos 
pusračiu ant savo rašomojo stalo. Priešais per vidurį pasidėjo ar- 
chyvo rūsyje iškapstytą aplanką su tyrimo medžiaga. Visa tai gana 
aiškiai rodė, kaip dingo tos merginos. Laikraščių straipsniuose jie 
aptiko daug papildomų faktų, kurių trūko tyrimo medžiagoje, va- 
dinasi, norėdami susidaryti išsamų įvykių vaizdą jie turės remtis 
abiem šaltiniais. 

- Štai, pažiūrėk, Siva dingo 1979 metais per Jonines, o po dvie- 
jų savaičių prapuolė ir Mona. 

Kad aiškiau ir vaizdžiau susistemintų medžiagą, Patrikas atsi- 
stojęs nuėjo prie rašomosios lentos ir ėmėsi rašyti svarbiausius 
faktus. 

- Sivą Lantin paskutinįkart matė gyvą, kai ji dviračiu išvažia- 
vo namo po šventės ir pasilinksminimo su draugais. Paskutinis ją 
matęs liudytojas pasakė, kad ji išsuko iš pagrindinio kelio ir nu- 
mynė į Brekę. Tuomet buvo antra valanda nakties, kaip liudijo 
ją kelyje aplenkęs automobilio vairuotojas. Paskui niekas nieko 
apie ją negirdėjo ir niekur jos nematė. 

- Jei į Gabrielio Hulto parodymus nekreipsime dėmesio, - pri- 
dūrė Martinas. 

Patrikas pritariamai linktelėjo. 

— Taip, jei neatsižvelgsime į Gabrielio Hulto parodymus. Kol 
kas siūlau tą ir daryti, - ir kalbėjo toliau: - Mona Ternblad dingo 
po dviejų savaičių. Kitaip nei Siva, ji dingo vidury baltos dienos 
popiečiais. Apie trečią valandą ji išėjo iš namų pabėgioti ir nie- 
kada nebegrįžo. Vienas jos sportbatis buvo rastas pakelėje gana 
atokiai nuo įprasto maršruto, ir viskas. 

— Ar merginos buvo kuo nors panašios? Be to, kad abi moteriš- 
kos lyties ir panašaus amžiaus. 

Patrikas neištvėrė nenusišypsojęs. 

— Kaip matau, retsykiais pasižiūri Profiler laidas. Deja, turiu 
tave nuvilti. Jeigu, kaip tu tikriausiai linkęs manyti, susidūrėme su 
serijiniu žudiku, tai merginos iš išorės visai niekuo nepanašios. - 
Patrikas pakabino ant lentos dvi nespalvotas nuotraukas. - Siva 
buvo devyniolikmetė. Smulkutė, tamsi garbanė. Tokias kaip ji va- 
dina lengvabūdėmis nenuoramomis. Fjelbakoje ji netgi garsėjo 
skandalingu elgesiu, nes septyniolikos metų pagimdė vaiką. Jie- 
dvi su mažyle gyveno pas motiną, bet sprendžiant iš to, ką rašo 
laikraščiai, Siva nemėgo sėdėti namie, visada mielai išeidavo kur 
nors pasilinksminti. O Moną visi apibūdina kaip padorią, atsida- 
vusią šeimai, stropią mokinę, draugišką ir visų mylimą. Ji buvo 
aukšta, šviesiaplaukė ir labai sportiška. Nors jau buvo sulauku- 
si aštuoniolikos, tebegyveno tėvų namuose, nes motina dažnai 
sirguliuodavo, o tėvas vienas jos slaugyti nepajėgė. Niekas apie 
ją nepasakė jokio blogo žodžio. Taigi abiem merginoms bendra 
tik tiek, kad abi prieš gerą ketvirtį amžiaus pradingo, o paskui jų 
griaučiai buvo atrasti Karaliaus tarpeklyje. 

Martinas susimąstęs parėmė rankomis galvą. Juodu abu su 
Patriku tylėdami valandėlę sėdėjo ir tyrinėjo laikraščių iškarpas 
ir pastabas ant lentos. Abu galvojo, kokios jaunos tos merginos. 
Būtų dar ilgai gyvenusios, jei kelio nebūtų pastojęs blogis. Ir dar 

Tanja - jie net neturėjo jos gyvos nuotraukos. Irgi visai jaunutė, 
ir jai gyvenimas buvo prieš akis. Tačiau dabar ji irgi mirusi. 

— Daug kas buvo apklaustas, - pasakė Patrikas, iš aplanko išė- 
męs šūsnį mašinraščiu primargintų lapų. - Kalbėta su merginų 
draugais ir šeimomis. Paskui belstasi į visas duris apylinkėje, ap- 
lankyti visi apylinkės žmonės. Iš viso, kaip matyti, jie apklausė 
apie šimtą Žmonių. 

— Ar buvo kokios naudos? 

— Ne, jokios. Kol policija nesulaukė Gabrielio Hulto pareiški- 
mo. Jis pats paskambino į policiją ir pranešė, kad matė Sivą brolio 
mašinoje tą naktį, kai ji dingo. 

— Ir ką gi? Vargu ar to užtenka, kad paskelbtum jam įtarimus 
žmogžudyste. į 

— Ne, Gabrielio brolis Johanesas Hultas per apklausą neigė 
kada nors su ja kalbėjęs ar ją akyse regėjęs, bet karštesnių pėdsa- 
kų neradus buvo apsistota prie jo. 

— Ar kas nors paaiškėjo? — Martinas neslėpdamas susidomėji- 
mo išplėtė akis. 

— Ne, nieko naujo. O paskui po poros mėnesių Johanesas 
Hultas pasikorė daržinėje, taigi, galima sakyti, pėdsakai iš tik- 
rųjų atšalo. 

- Tikra mistika, tik keistoka, kad jis taip greit pasikorė. 

- Taip, bet jeigu jis buvo kaltas, tai Tanją nužudė jo dvasia. Ta- 
čiau numirėliai nežudo... 

— O kaip viskas toliau klostėsi su tuo broleliu, kuris paskam- 
bino ir įdavė savo kraują ir kūną? Kodėl jis iškirto tokį pokštą? — 
Martinas suraukė kaktą. - Betgi koks aš kvailys. Hultas - juk jie 
turėtų būti giminės su Johanu ir Robertu, senais mūsų pažįsta- 
mais vagišiais. 

- Taip, giminės. Johanesas - jų tėvas. Dabar, kai daugiau žinau 
apie Hultų giminę, šiek tiek geriau suprantu, kodėl Johanas su 
Robertu pas mus taip dažnai vieši. Vienas buvo penkerių, o kitas 


2 CAMILLA LACKBERG 


šešerių, kai Johanesas pasikorė. Robertas rado tėvą daržinėje. Ga- 
lima įsivaizduoti, kaip tai turėjo paveikti šešiametį berniuką. 

— Taip, velniai griebtų, - Martinas palingavo galvą. - Žinai, 
dabar man reikėtų gurkšnelio kavos, tada tęsim. Mano kofeino 
kiekis jau pasiekė kritinį lygį. Ar ir tu norėtum puodelio? 

Patrikas linktelėjo, ir po valandėlės Martinas grįžo nešinas ką 
tik išvirta karšta kava. Pagaliau oras vėl buvo tinkamas karštam 
gėrimui. 

Patrikas dėstė toliau: 

— Johanesas ir Gabrielis yra Efraimo Hulto, dar vadinto Pa- 
mokslininku, sūnūs. Efraimas buvo garsus arba prastos reputa- 
cijos, kaip pažiūrėsi, laisvosios bažnyčios pastorius Geteborge. 
Pamokslais sutraukdavo minias žmonių, jam padėdavo sūnūs, 
tuomet dar maži, rėždavo pamokslus ir gydydavo ligonius. Ne- 
mažai kas laikė jį apgaviku ir šarlatanu, bet, šiaip ar taip, jam labai 
pasisekė, nes viena damutė ir ištikima sekėja Margareta Dibling 
testamentu paliko jam viską, ką turėjo. Be didelės sumos pinigų, 
jam atiteko didelis miško sklypas ir išpuoselėta dvaro sodyba 
Fjelbakoje. Efraimas staiga prarado bet kokį norą skleisti Dievo 
žodį, persikėlė į sodybą ir nuo tada gyveno ten su sūnumis ir jų 
šeimomis už tos moterėlės pinigus. 

Lenta dabar buvo nuo viršaus iki apačios prirašyta, ant Patriko 
stalo gulėjo paskleisti popieriai. 

— Giminės istorija, aišku, įdomi, bet ką ji turi bendra su žmog- 
žudystėmis? Kaip užsiminei, Johanesas mirė geri dvidešimt metų 
prieš Tanjos žūtį, o juk numirėliai nežudo, kaip tu pats teisingai 
pasakei, - Martinas sunkiai tramdė nekantrą. 

— Teisybė, bet aš kruopščiai perkračiau visą seną medžiagą ir 
Gabrielio parodymai man pasirodė vienintelis iš tikrųjų dėme- 
sio vertas dalykas. Dar tikėjausi, kad galėsiu pasikalbėti su Erol- 
du Lindu, kuris tada vadovavo tyrimui, bet jis, deja, 1989 metais 
mirė nuo širdies smūgio. Taigi ši medžiaga yra viskas, ką turime. 

Ne kažin kas, todėl siūlau kuo daugiau sužinoti apie Tanją, dar 
reikia pasikalbėti su Sivos ir Monos tėvais, paskui nutarsime, ver- 
ta ar neverta pakalbinti ir Gabrielį Hultą. 

— Ką gi, skamba gana protingai. Nuo ko man pradėti? 

— Kuo daugiau sužinok apie Tanją. Ir įkinkyk Jostą į darbus, tegu 
rytoj imasi veiklos. Katino dienos jam turi kada nors baigtis. 

— O ką Melbergas su Ernstu? Ką su jais darysi? 

Patrikas atsiduso. 

— Mano strategija tokia: jei įmanoma, laikyti juos nuo tyrimo 
atokiai. Tai reiškia, kad mums trims teks dirbti už visus, bet, ma- 
nau, susidorosime. Melbergas būna patenkintas, kai jam nereikia 
nieko veikti, be to, jis pats iš pat pradžių akivaizdžiai nusišalino 
nuo šio tyrimo. Ernstas tegu užsiima tuo, ką dabar daro, - viso- 
kiais kasdieniais darbais ir naujais pareiškimais. Jei jam prireiks 
pagalbos, pasiųsime Jostą, o mes abu iš esmės visą dėmesį skirsi- 
me šiam tyrimui. Aišku? 

Martinas uoliai linktelėjo. 

— Yes, boss. 

— Tai pirmyn! 

Martinas išėjo iš kambario, o Patrikas, sunėręs rankas už gal- 
vos, atsisuko veidu į lentą ir nugrimzdo į apmąstymus. Jų lau- 
kė labai sunki užduotis, o žmogžudysčių tyrimo patirtis buvo 
menka. Jo širdis krūtinėje susigniaužė staiga užplūdus nevilčiai. 
Vis dėlto jis tikėjosi, kad patirties stoką atsvers entuziazmas. 
Martinas jau dabar spirga iš nekantrumo, reikia tik Fliugarę pri- 
kelti iš miegančiosios gražuolės miego. Ir jei dar pavyks Mel- 
bergą su Ernstu išlaikyti nuošaliau, tai, Patriko manymu, jie iš 
tikrųjų turės galimybę išaiškinti žmogžudystę. Kad ir kaip būtų, 
vis viena bus ypač sunku, nes dviejų žmogžudysčių pėdsakai 
jau seniai atvėsę ir bylos įšaldytos. Jis žinojo, kad geriausia da- 
bar visą dėmesį skirti Tanjai, tačiau nuojauta jam kuždėjo, kad 
šias žmogžudystes sieja aiškus ir tvirtas ryšys. Reikia tirti visas 

tris. Nebus lengva grįžti prie senų tyrimų ir juos atgaivinti, bet 
jie privalo pamėginti. 

Patrikas pasiėmė iš stovo skėtį, susirado telefonų knygoje adre- 
są ir sunkia širdimi išėjo. Kai kurios užduotys esti nežmoniškos, 
bet jas būtina atlikti. 


Lietus beldė atkakliai garsiai. Kitokiomis aplinkybėmis Erika 
būtų apsidžiaugusi malonia vėsa. Tačiau likimas, arba, kitaip ta- 
riant, įkyrūs giminaičiai, lėtai, bet neabejotinai vedė ją iš proto. 

Vaikai kaip pakvaišę lakstė po namus iš nevilties, kad turi sėdėti 
namie, o Konis su Brita lyg šunys ėmė šiepti vienas kitam dantis. 
Jie dar nepradėjo atvirai vaidytis, bet ginčijosi vis smarkiau ir pa- 
mažu perėjo prie patyčių ir užgaulių. Prisiminė senas nuodėmes 
ir pusiau užmirštus prasižengimus, o Erika tetroško užlipti viršun 
ir užsitraukti antklodę ant galvos. Tačiau vėl sutrukdė mandagu- 
mas ir geras auklėjimas pagrasino jai pirštu ir privertė pamėginti 
elgtis toje karo zonoje civilizuotai. 

Kai Patrikas išėjo į darbą, Erika ilgai žvelgė įkandin. Jis nė ne- 
slėpė palengvėjimo, kad gali pasprukti į skyrių. Akimirką ji net 
dvejojo, ar nepatikrinus jo vakarykščio pažado vos tik jai panorė- 
jus likti namie. Tačiau žinojo, kad šitaip elgtis vien dėl to, kad pati 
nenori likti viena su „siaubingąja ketveriuke“, būtų neteisinga. 
Erika pamosavo jam pro virtuvės langą kaip pareiginga žmonelė 
ir jis, aišku, išvažiavo. 

Namas nebuvo erdvus, todėl netvarka pamažu virto visišku 
chaosu. Erika buvo suradusi vaikams keletą stalo žaidimų, tai da- 
bar raidžių kubeliai išmėtyti voliojosi po visą svetainę pramaišiui 
su „Monopolio“ nameliais ir popierinėmis kortelėmis. Ji sunkiai 
lenkdamasi rankiojo išmėtytas žaidimų figūrėles ir stengėsi grą- 
žinti kambariui bent šiokią tokią tvarką. Pokalbis verandoje, kur 
sėdėjo Brita ir Konis, aštrėjo, ir ji pamažu ėmė suprasti, kodėl tie 
vaikai tokie laukiniai. Jeigu tėvai elgiasi blogiau kaip penkiame- 


PAMOKSLININKAS 75 


čiai, ne taip lengva išmokti gerbti kitus ir jų nuosavybę. Kad tik ši 
diena greičiau pasibaigtų! Kai nustos lyti, ji kaipmat išprašys Flu- 
dų šeimynėlę. Gero auklėjimo ir svetingumo reikia paisyti, bet ji 
tikrai ne įsikūnijusi šventoji Brigita, jos kantrybė greitai baigsis, 
jei jie ilgiau čia pasiliks. 

Paskutinis lašas kaptelėjo per pietus. Skaudančiomis kojomis ir 
geliančia nugara ji valandą pratupinėjo prie viryklės, gamindama 
pietus, - turėjo patenkinti Konio rajumą ir vaikų išrankumą. Jai 
pasirodė, kad visai gerai pavyko. Dešros apkepėlė su makaronais 
ir grietinėlės padažu, jos galva, galėjo patenkinti visų skonius, bet 
ji greitai įsitikino skaudžiai apsirikusi. 

- Fee, nekenčiu dešros. Šlykštu! - Lisa demonstratyviai atstū- 
mė lėkštę ir sukryžiavo rankas itin nepatenkinta mina. 

- Apgailestauju, tačiau tik tiek galiu pasiūlyti, - tvirtai pasakė 
Erika. 

— Bet aš alkanaaa. Noriu ko nors kito! 

— Daugiau nieko nėra. Jei tau nepatinka dešra, prašau valgyti 
makaronus su pomidorų padažu, - Erika pasistengė, kad balsas 
skambėtų maloniai, nors pati virte virė. 

— Makaronai šlykštūs! Aš noriu ko nors kito. Mamaaaa! 

— Gal galėtum jai patiekti ko nors kito? — paklausė Brita, glos- 
tydama savo mažosios niurzglės skruostą, be to, apdovanojo ją 
šypsena. Pergalės džiaugsmas užliejo Lisos skruostus raudoniu, 
tai karas. 

— Daugiau nieko nėra. Arba valgai, kas ant stalo padėta, arba 
liksi be pietų. 

— Bet, mieloji Erika, man regis, tu elgiesi neprotingai. Koni, 
paaiškink jai, kaip mes elgiamės namie ir kaip suprantame auklė- 
jimą, — ir nelaukdama, kol vyras įsiterps, tęsė: - Mes savo vaikų 
neprievartaujame. Tai trikdo jų raidą. Jei mano Lisa nori ko nors 
kito, mes manome, kad tai teisinga, ir ji gauna, ko pageidauja. Ki- 

taip tariant, ji tokia pati asmenybė, kaip ir mes, ir turi teisę pa- 
sakyti, ko nori. Pagalvok, kaip pati jaustumeisi, jei tave kas nors 
verstų valgyti maistą, kurio nemėgsti? Nemanau, jog su tuo taiks- 
tytumeisi. 

Brita postringavo psichologės tonu, ir Erika staiga pajuto be- 
santi soti iki kaklo. Su ledine ramybe paėmė vaiko lėkštę, pakėlė 
Britai virš galvos ir apvertė. Virti makaronai nuslinko per plaukus 
į palaidinės iškirptę. Brita iš nuostabos užsičiaupė sakinio vidu- 
ryje. 

Per dešimtį minučių svečiai dingo. Tikriausiai niekada nebesu- 
grįš. Greičiausiai ši giminės atšaka dabar įrašys ją į juodąjį sąrašą. 
Bet Erika nė truputėlio dėl to nesigraužė. Ir nė kiek nesigėdijo 
savo poelgio, nors jį būtų galima pavadinti vaikišku. Jautėsi fan- 
tastiškai pagaliau išliejusi per dvi dienas susitvenkusį pyktį ir nė 
minties neturėjo jų atsiprašyti. 

Kitą dienos dalį ji nusprendė praleisti verandoje ant sofos - su 
gera knyga rankoje ir puodeliu vasaros žolelių arbatos. Gyveni- 
mas pasirodė kur kas šviesesnis. 


Jo numylėtinis, nors ir nedidelis, puikia vešlia žaluma įstiklintoje 
verandoje galėjo varžytis su gražiausiais sodais. Kiekviena gėlelė, 
rūpestingai išpuoselėta, kuo puikiausiai vešėjo, ypač tokią karštą 
vasarą, kai orai primena tropikus. Viename verandos kampe jis 
augino daržoves ir, kai skindavo paties užaugintus pomidorus, 
cukinijas, svogūnus, net moliūgus ir vynuoges, jautė didelį pasi- 
tenkinimą. 

Jo mažas, tačiau gana patogus tipinis priemiesčio namukas 
stovėjo prie Dinglės kelio, netoli pietinio įvažiavimo į Fjelbaką. 
Veranda ir joje vešinti žaluma aiškiai skyrė jį nuo kitų namų, ne- 
turinčių tokių vykusių gėlynų. 

Tik sėdėdamas verandoje jis liaudavosi ilgėtis senojo namo. To 
namo, kur užaugo, kur sukūrė savus namus žmonai ir dukrai. Kai 


PAMOKSLININKAS 77 


jų abiejų neliko ir vienatvėje ėmė keroti skausmas, vieną dieną 
teko pripažinti, kad turės atsisveikinti su namu ir su jo sienų sau- 
gomais prisiminimais. 

Šiam beveidžiam namukui trūko individualumo, kokį turėjo 
senasis namas, bet gal kaip tik tai palengvino aštrų skausmą krū- 
tinėje, širdgėla atbuko ir prislopusi atsitraukė atokiau. 

Monai dingus, jis manė, kad Linėja neatlaikiusi mirs nuo šir- 
dies skausmo. Ji ir taip sirguliavo, bet nelaimei ištikus pasirodė 
esanti tvirtesnė, nei atrodė. Išgyveno dar dešimt metų. Jis neabe- 
jojo, kad dėl jo. Nenorėjo palikti vieno su širdgėla. Kiekvieną die- 
ną ji kovojo už gyvenimą, bet jis abiem tapo tik būties šešėliu. 

Mona buvo jų gyvenimo šviesa. Susilaukė jos, kai abu buvo 
praradę viltį kada nors turėti vaikų, ji buvo vienintelė dukra. Visą 
savo meilę atidavė tai šviesiaplaukei linksmai būtybei, kurios juo- 
kas įžiebdavo krūtinėse džiaugsmo ugneles. Jie tiesiog negalėjo 
suvokti, kad ji taip staiga pradingo. Tuomet jam atrodė, kad saulė 
turi liautis švietusi. Kad dangus turi griūti. Bet nieko nenutiko. 
Gyvenimas tekėjo kaip tekėjęs pro jų sielvartą. Žmonės juokėsi, 
gyveno ir dirbo. O Monos nebuvo. 

Jie ilgai gyveno viltimi. Gal ji kur nors yra. Gal prapuolė savo 
noru ir gyvena kur nors savo gyvenimą. Ir kartu abudu nujau- 
tė tiesą. Anuomet dingo dar viena mergina. Jie negalėjo savęs 
apgaudinėti manydami, kad tai tik sutapimas. Be to, Mona ne 
tokio būdo, kad šitaip įskaudintų. Ji buvo gera, meili ir rūpes- 
tinga. 

Tą dieną, kai mirė Linėja, jis galutinai įsitikino, kad Mona dan- 
guje. Liga ir širdgėla išsekino jo mylimą žmoną, paliko vien tik 
jos šešėlį, ir kai ji gulėjo lovoje laikydama jo ranką, jis žinojo, kad 
atėjo laikas likti vienam. Ilgai būdravusi, ji dar kartą spustelėjo jo 
ranką ir jos veidą nuskaidrino šypsena. Kartu su ja Linėjos aky- 
se nušvito tokia šviesa, kokios jis nebuvo regėjęs dešimt metų — 

nuo tada, kai ji paskutinįkart žvelgė į Moną. Linėja nukreipė 
žvilgsnį į kažką jam už nugaros ir numirė. Jis neabejojo. Ji nu- 
mirė laiminga, nes duktė ją pasitiko tunelyje. Tai labai palengvi- 
no jo vienatvės naštą. Bent jau dabar jo mylimiausios moterys 
kartu. Tik laiko klausimas, kada prie jų prisidės ir jis. Jis laukia 
tos dienos, tačiau jo pareiga kiek galima geriau nugyventi jam 
likusį gyvenimą. Viešpats nemėgsta silpnavalių, tad jis nedrįso 
ką nors sau padaryti ir rizikuoti savo vieta danguje greta Linė- 
jos ir Monos. 

Beldimas į duris nutraukė jo liūdnas mintis. Jis sunkiai pakilo 
iš krėslo ir atsiplėšęs nuo žalumos, pasiramsčiuodamas lazdele, 
per koridorių nuėjo prie laukujų durų. Lauke stovėjo rimtas jau- 
nas vyriškis ir pakėlęs ranką rengėsi dar sykį pabelsti. 

- Albertas Ternbladas? 

— Taip, tai aš. Bet aš nieko nesiruošiu pirkti, jei atėjote ko nors 
parduoti. 

Vyriškis nusišypsojo. 

— Ne, aš nieko nepardavinėju. Aš Patrikas Hedstriomas, atėjau 
iš policijos. Gal galėčiau valandėlei užeiti? 

Albertas nieko neatsakė, tik pasitraukė į šalį jį praleisdamas. 
Nusivedė į verandą ir mostelėjo atsisėsti ant sofos. Nepaklausė, 
ko atėjo. Nereikėjo klausti. Šio apsilankymo laukė daugiau kaip 
dvidešimt metų. 

— Kokie nuostabūs augalai. Akivaizdu, turite sodininko gysle- 
lę, - nervingai nusijuokė Patrikas. 

Albertas nutylėjo, tik švelniai pažvelgė į Patriką. Suprato, kad 
policininkui nebuvo lengva ateiti pas jį su tokia užduotimi, tačiau 
nerimauti nevertėjo. Po ilgų laukimo metų pagaliau sužinojus tie- 
są tik palengvėja. Nors ir sukelia sielvartą. 

— Na, taip jau nutiko, kad radome jūsų dukterį, - Patrikas at- 
sikrenkštė ir pradėjo iš naujo. - Suradome jūsų dukterį ir galime 
patvirtinti, kad ji buvo nužudyta. 


PAMOKSLININKAS 79 


Albertas tik linktelėjo. Ir iš karto pajuto apėmus ramybę. Paga- 
liau galės palaidoti ją paskutinio poilsio vietoje. Turės kapą, kurį 
galės lankyti. Paguldys šalia Linėjos. 

— Kurją radote? 

— Karaliaus tarpeklyje. 

— Karaliaus tarpeklyje? - Albertas suraukė kaktą. - Jei ji buvo 
ten, tai kaip nutiko, kad niekas jos nerado anksčiau? Juk ten vi- 
suomet daugybė žmonių. 

Patrikas Hedstriomas papasakojo jam apie nužudytą turis- 
tę vokietę ir tai, kad jie greičiausiai surado ir Sivą. Išdėstė savo 
prielaidas, jog naktį kažkas į Karaliaus tarpeklį atgabeno daugybę 
metų kažkur kitur pradūlėjusius Monos ir Sivos palaikus. 

Albertas jau kuris laikas nebesisukinėjo miestelyje, todėl, ki- 
taip nei visi Fjelbakos gyventojai, nežinojo, kad nužudyta dar vie- 
na jauna mergina. Išgirdęs apie jos lemtį pirmiausia pajuto dūrį į 
širdį. Kažkas turės išgyventi tą patį skausmą, kokį patyrė juodu su 
Linėja. Kažkur yra tėvas ir motina, kurie daugiau nebeišvys savo 
dukters. Tai nustelbė naujieną apie Moną. Palyginti su tos mergi- 
nos šeima, jis dabar laimingas. Jo širdgėla spėjo nuslopti ir tapo 
nebe tokia skausminga. O jų dar laukia ilgi skausmo metai, ir širdį 
jam suspaudė dėl jų. 

— Arjau žinote, kas tai padarė? 

— Deja, ne. Bet mes dėsime visas pastangas, kad tai atskleis- 
tume. 

— Arjas nužudė tas pats žmogus? 

Patrikas nuleido galvą. 

— Ne, mes dar to negalime tvirtinti, nors ir panašu. Tam tikri 
dalykai panašūs, tik tiek kol kas galiu pasakyti. - Patrikas sune- 
rimęs pažvelgė į priešais sėdintį seną vyrą. - Gal galiu kam nors 
paskambinti? Kad kas nors ateitų su jumis pabūti? 

Jis šiltai tėviškai nusišypsojo. 

— Nėra kam skambinti. 

— Tuomet gal paskambinti ir paprašyti dvasininko, kad ateitų. 

Ir vėl ta pati švelni šypsena. 

— Ačiū, dvasininko nereikia. Nesijaudinkite dėl manęs, aš šią 
dieną mintyse jau esu išgyvenęs ne sykį, todėl naujiena manęs 
nesukrėtė. Aš tik noriu pasėdėti su savo augalais ir ramiai pamąs- 
tyti. Nėra ko dėl manęs nerimauti. Aš senas, bet dar nesukiužęs. - 
Jis uždėjo ranką ant policininko plaštakos, tarsi anam būtų rei- 
kėję paguodos. O gal ir reikėjo. - Jei neprieštaraujate, norėčiau 
parodyti keletą Monos nuotraukų ir truputį apie ją papasakoti. 
Gal tada geriau suprasite, kokia ji iš tikrųjų buvo. 

Jaunasis vyras nedvejodamas iš karto linktelėjo ir Albertas nu- 
šlubavo atnešti senų albumų. Ilgiau kaip valandą rodė Patrikui 
nuotraukas ir pasakojo apie savo dukterį. Jau seniai nebuvo paty- 
ręs tokių nuostabių akimirkų ir suvokė, kad pernelyg ilgai draudė 
sau leistis į prisiminimus. 

Kai juodu stovėdami prie durų atsisveikino, jis įdavė Patrikui į 
rankas vieną nuotrauką. Joje buvo Mona per penktąjį gimtadienį 
su didžiuliu tortu ir penkiomis žvakutėmis, besišypsanti nuo au- 
sies iki ausies. Nepaprastai miela šviesiaplaukė garbanė gyvenimo 
džiaugsmu spindinčiomis akimis. Jam buvo svarbu, kad policija, 
ieškodama dukters žudiko, turėtų būtent šią nuotrauką. 

Policininkui išėjus jis vėl įsitaisė verandoje. Užsimerkė ir šner- 
vėmis įkvėpė saldaus gėlių aromato. Paskui užsnūdo ir sapna- 
vo ilgą šviesos tunelį, o jo pabaigoje lyg virpantys šešėliai laukė 
Mona su Linėja. Jam pasirodė, kad jos pamojo. 


Durys į darbo kambarį atsidarė su trenksmu. Solveiga įsiveržė vi- 
dun, jai iš paskos bejėgiškai skėsčiodama rankomis įlėkė Lenė. 

— Prakeiktas niekše. Tu velnio išpera! 

Jis nejučia susiraukė girdėdamas tokius žodžius. Jam visuomet 
nemalonu, kai žmonės pasiduoda stiprioms emocijoms, o šitaip 
kalbėti apskritai neleistina. 

— Kas čia tave atvijo? Solveiga, man atrodo, turėtum nusira- 
minti ir nekalbėti su manimi tokiais žodžiais. 

Jis per vėlai suprato, kad nuo tokio pamokomo tono, jam pa- 
čiam visai suprantamo, ji tik dar smarkiau uždūks. Atrodė, tuoj 
kibs jam į gerklę, todėl jis dėl visa pikta pasitraukė už savo rašo- 
mojo stalo. 

— Nusiraminti? Tu sakai, man reikia nusiraminti, tu suktas vel- 
nio pimpi! Silpnakiauši tu! 

Jis matė, kad jai baisiai malonu matyti jį krūpčiojant nuo to- 
kių nešvankių žodžių. Jai už nugaros stovinti Lenė vis smarkiau 
blyško. 

Solveiga pritildė balsą ir pasalūniškai piktai prakalbo: 

— Kas yra, Gabrieli? Kodėl atrodai toks prislėgtas? Tau juk se- 
niau patikdavo, kai šnabždėdavau į ausį gašlybes, jos tave užves- 
davo. Ar neprisimeni, Gabrieli? - šnypšdama ji pamažu artinosi 
prie stalo. 

— Nėra prasmės traukti iš kertės senų dalykų. Ar tau ko nors 
reikia, ar tik prisigėrei ir siautėji kaip visuomet? 

— Ar man reikia? Reikia, velniai griebtų, ir tau mažai nepasiro- 
dys! Buvau Fjelbakoje, ir žinai ką? Jie rado Moną ir Sivą. 

Gabrielis krūptelėjo, jo veide pasirodė akivaizdi nuostaba. 

- Jie rado mergaites? Kur? 

Solveiga pasilenkė virš stalo ir atsirėmė į jį rankomis, jos veidą 
nuo Gabrielio teskyrė vos keli centimetrai. 

— Karaliaus tarpeklyje. Kartu su jauna vokiete, toji taip pat 
nužudyta. Ir jie mano, kad žudikas tas pats. Taigi gėdykis, Gab- 
rieli Hultai! Gėdykis, kad įskundei savo tikrą brolį, savo paties 
kūną ir kraują. Įskundei, nors prieš jį nebuvo nė mažiausių įro- 
dymų, ir jis liko kaltas žmonių akyse. Visi tik kuždėjosi ir baks- 
nojo pirštais už nugaros, ir tai jį pribaigė. Betgi tu turbūt žinojai, 
kad šitaip bus. Žinojai, kad jis silpnas. Kad jautrus. Nepakėlė 
gėdos ir pasikorė, ir aš visai nesistebiu, nes būtent šito tu ir siekei, 

kai skambinai policijai. Tiesiog negalėjai susitaikyti, kad Efraimas 
jį myli labiau. 

Solveiga pirštu badė jam į krūtinę, ir jis sulig kiekvienu dūriu 
traukėsi atbulas. Nugara jau atsirėmė į palangę ir daugiau nebetu- 
rėjo kur trauktis. Buvo užspeistas. Akimis siuntė Lenei ženklus, 
kad kaip nors gelbėtų iš šios nemalonios situacijos, o ši visiškai 
sutrikusi tik stovėjo ir spoksojo kaip visuomet. 

— Mano Johanesą visi mylėjo labiau už tave, o tu negalėjai to 
pakęsti, ar ne taip? - Solveiga nelaukė atsakymų į klausimais iš- 
rėžtus teiginius ir nesiliaudama vis kalbėjo: - O Efraimas, net atė- 
męs iš jo paveldėjimo teisę, vis viena jį mylėjo labiau už tave. Tau 
atiteko dvaro sodyba, pinigai, bet tėvo meilės taip ir nesulaukei. 
Kas kad visą laiką arei ūkyje, o Johanesas linksmai leido dienas. 
O kaijis nuviliojo dar ir tavo sužadėtinę, tai buvo paskutinis lašas, 
ką? Tada ir ėmei jo nekęsti, Gabrieli? Ar tada ėmei nekęsti savo 
brolio? Žinoma, manei esąs nuskriaustas, bet vis tiek neturėjai 
teisės elgtis taip, kaip pasielgei. Tu sugriovei Johaneso gyvenimą, 
mano gyvenimą ir mūsų vaikų gyvenimą vienu sykiu. Manai, ne- 
nutuokiu, kuo mano vaikinai užsiima? Tu dėl to kaltas, Gabrieli 
Hultai! Pagaliau žmonės supras, kad Johanesas nepadarė to, apie 
ką jie kuždėjosi šitiek metų. Pagaliau aš su berniukais vėl galėsiu 
vaikščioti aukštai iškelta galva. 

Jos įsiūtis pamažu numalšo ir vietoj jo plūstelėjo ašaros. Gab- 
rielis nežinojo, kas blogiau. Jos įpykio akimirką jis išvydo senąją 
Solveigą. Puikiąją grožio karalienę, kuria jis taip didžiavosi, kad 
net sužadėtine pavadino, o paskui atėjo brolis ir pasiėmė ją lygiai 
taip pat, kaip pasiimdavo viską, ko užsimanydavo. Pyktį pakeitus 
ašaroms, Solveiga subliuško kaip pradurtas balionas, ir priešais jį 
vėl stojo nutukusi, apsileidusi moteris, stumianti dienas gailėda- 
masi savęs. 

— Kad tu degtum pragare, Gabrieli Hultai, kartu su savo tėvu. 

Paskutinius žodžius ji sušnabždėjo ir dingo taip pat greitai, 

kaip ir buvo atsiradusi. Grabrielis su Lene liko bestovį. Jis jautėsi 
taip, tarsi greta būtų sprogusi granata. Sunkiai klestelėjo į krėslą 
prie rašomojo stalo ir tylėdamas pažvelgė į žmoną. Abu apsikeitė 
supratingais žvilgsniais. Juodu suprato, kad seniai palaidoti daly- 
kai iškyla į dienos šviesą. 


Martinas uoliai ir su įkarščiu ėmėsi užduoties kuo daugiau suži- 
noti apie Tanją Šmit, tokia pavardė buvo įrašyta pase. Jų prašy- 
mu Lizė paliko būstinėje visus Tanjos daiktus, ir jis kruopščiai 
pasas. Atrodė naujas, turėjo mažai antspaudų. Tiesą sakant, tik 
kelis, uždėtus per kelionę iš Vokietijos į Švediją. Arba ji niekada 
nebuvo išvažiavusi iš Vokietijos, arba dėl kokių nors priežasčių 
pakeitė pasą. 

Paso nuotrauka buvo geros kokybės. Martinas nutarė, kad 
Tanja atrodė gana miela, bet niekuo neišsiskirianti: rudų akių, 
kaštoniniais plaukais kiek žemiau pečių, metro šešiasdešimt pen- 
kių centimetrų ūgio, normalaus sudėjimo, ir viskas. 

Šiaip kuprinėje daugiau nieko įdomaus nerado. Drabužių pa- 
maina, kelios suskaitytos knygos minkštais viršeliais, tualeto reik- 
menys ir keli saldainių popieriukai. Apskritai nieko asmeniško, 
ir jam tai pasirodė keista. Ar neturėtų čia būti šeimos narių arba 
draugo nuotrauka ar bent adresų knygelė? Prie kūno jie rado ran- 
kinę. Lizė patvirtino, kad Tanja turėjo raudoną rankinę. Gal savo 
asmeninius daiktus laikė būtent joje? Bet dabar jų ten nėra. Galją 
apiplėšė? O gal žudikas pasiėmė asmeninius daiktus atminimui? 
Per Discovery kanalą jis sykį matė laidą apie žudikus maniakus, jie 
dažnai pasilieka aukų daiktus, jiems tai ritualo dalis. 

Martinas susizgribo - jie dar neturi jokių įrodymų, kad čia žu- 
diko maniako darbas. Kol kas geriausia taip dar negalvoti. 

Jis susirašė papunkčiui, nuo ko pradėti rinkti duomenis apie 
Tanją. Pirmiausia reikėtų paskambinti vokiečių policijai - jis jau 

ketino skambinti, bet sutrukdė Turdo Pedešeno skambutis. Pas- 
kui teks nuodugniau pasikalbėti su Lize ir galiausiai paprašyti 
Jostos kartu nuvažiuoti į stovyklavietę paklausinėti žmonių. Gal 
Tanja su kuo nors bus atvirai pasišnekėjusi. O gal geriau papra- 
šyti Patriko, kad lieptų Jostai važiuoti, juk atliekant šį tyrimą įga- 
liojimus įsakinėti Jostai turi Patrikas, o ne jis. Iš patirties žinojo, 
kad viskas vyksta daug paprasčiau, jei laikomasi hierarchijos ir 
protokolo. 

Martinas vėl ėmėsi rinkti vokiečių policijos numerį. Šįkart jam 
pavyko. Perlenktų lazdą sakydamas, kad pokalbis praėjo sklan- 
džiai, bet padėjęs ragelį beveik neabejojo, kad pagrindinius da- 
lykus jam pavyko išdėstyti teisingai. Tie pažadėjo perskambinti, 
kai tik surinks reikiamą informaciją. Bent jau taip pasakė žmogus 
kitame laido gale. Jei ir toliau teks bendrauti su kolegomis vokie- 
čiais, tai dėl tikrumo prireiks samdytis vertėją. 

Pagalvojo, kiek praeis laiko, kol sulauks naujienų iš užsienio. 
Jam labai norėjosi darbe turėti tokį pat gerą interneto ryšį, kokį 
įsirengė namie. Tačiau baimindamiesi internetinių įsilaužėlių 
savo skyriuje jie dabar neturi net modeminio ryšio. Užsirašė sau 
panaršyti po internetą namie ir vokiškuose tinklalapiuose paieš- 
koti Tanjos Šmit. Žinojo, kad Šmit yra paplitusi vokiška pavardė, 
todėl jo galimybės ką nors surasti tikriausiai nedidelės. 

Kol kas neliko nieko daugiau, tik laukti informacijos iš Vokie- 
tijos, todėl nutarė imtis kitos užduoties. Gavo Lizės mobiliojo 
telefono numerį ir iš karto jai paskambino įsitikinti, ar dar neiš- 
vykusi. Tiesą sakant, ji neprivalėjo pasilikti, bet žadėjo dar keletą 
dienų niekur neišvažiuoti, kad jie spėtų su ja pasikalbėti. 

Tikriausiai kelionė jai prarado visą žavesį. Sprendžiant iš jos 
pasakojimo Patrikui, abi merginos per trumpą laiką labai susi- 
draugavo. O dabar ji viena sėdi palapinėje Sėlviko stovyklavietėje 
Fjelbakoje, o jos kelionės draugė nužudyta. Gal ir Lizei gresia pa- 
vojus? Apie tai Martinas pirmiau nepagalvojo. Turbūt geriausia 

pasikalbėti apie tai su Patriku, kai tik anas grįš į nuovadą. Juk įma- 
noma, kad žudikas jas matė stovyklavietėje ir dėl nežinomų prie- 
dera Mona ir Siva? Mona ir galbūt Siva - išsyk pasitaisė. Galima 
būti tikram tik dėl patvirtintų faktų ir niekada negalima pasikliau- 
ti nepatvirtintais, kaip kartą pasakė kažkoks dėstytojas policijos 
mokykloje, ir Martinas stengėsi savo darbe tuo vadovautis. 

Kiek pagalvojęs nusprendė, kad Lizei negresia joks pavojus. 
Nedidelė tikimybė, kad taip galėtų būti, greičiausiai ji pateko į 
visą šią sumaištį visai atsitiktinai, tiesiog nesėkmingai pasirinko 
kelionės draugę. 

Nors pirmiau ir būgštavo, Martinas nutarė atsargiai pamėginti 
įtraukti Jostą į konkretų policijos darbą. Išėjo į koridorių ir nu- 
žingsniavo prie jo kabineto. 

- Josta, ar galiu sutrukdyti? 

Vis dar įkvėptas savo žygdarbio Josta tebesėdėjo prie telefo- 
no, bet Martinui įkišus galvą į kabinetą, pasijuto kaltas ir padėjo 
ragelį. 

— Ko norėtum? 

— Patrikas prašė mūsų nulėkti į Sėlviko stovyklavietę. Aš pa- 
sikalbėsiu su aukos kelionės drauge, o tau teks pakalbinti kitus 
stovyklautojus. 

Josta tik burbtelėjo kažką, bet nesuabejojo, ar Martinas tei- 
singai perdavė Patriko numatytas užduotis. Pasiėmė striukę ir 
įkandin Martino nusekė prie automobilio. Lietus nebepliaupė, 
tik dulksnojo, oras buvo tyras ir gaivus, kvėpuoti lengva. Lie- 
tui nuplovus ilgų kaitros savaičių dulkes visur atrodė neįprastai 
švaru. 

- Tikiuosi, tas lietus neilgam, kitaip mano golfas nueis šuniui 
ant uodegos, - niūriai bambėjo Josta sėdęs į automobilį. Marti- 
nui dingtelėjo, kad jis turbūt vienintelis nesidžiaugia gaivia vasa- 
ros karščių pertraukėle. 

— Na, o man tai patinka, kad atvėso. Ta kepinanti kaitra mane 
beveik pribaigė. Ir pagalvok apie Patriko moterį. Turbūt ne pyra- 
gai lauktis vasaros vidury. Patikėk manimi, aš tikrai neištverčiau. 

Martinas tauškė gerai žinodamas, kad Josta paprastai būna 
prastas pašnekovas, jei kalbos sukasi ne apie golfą. Kadangi Mar- 
tinas apie golfą išmanė menkai, tik tiek, kad kamuoliukas baltas ir 
apvalus, o golfo žaidėjai mūvi languotomis klounų kelnėmis, nu- 
siteikė kalbėti vienas. Todėl vos nepraleido pro ausis tylios Jostos 
pastabos: 

— Mano berniukas gimė rugpjūčio pradžioje, tuomet irgi buvo 
tokia pat karšta vasara. 

— Aš, tiesą sakant, nė nežinojau, kad turi sūnų, Josta. 

Martinas stengėsi prisiminti, ką girdėjęs apie Jostos šeimą. Ži- 
nojo, kad prieš porą metų anapilin išėjo jo žmona, bet negalėjo 
prisiminti ką nors girdėjęs apie vaiką. Nustebęs dirstelėjo į šalia 
sėdintį Jostą. Bendradarbis nuleidęs akis žiūrėjo sau į rankas, su- 
dėtas ant kelių. Išsiblaškęs ir vargu ar suvokdamas sukiojo auksinį 
vestuvinį žiedą, kurį tebemūvėjo. Atrodė, kad neišgirdo Martino 
klausimo. Ir bespalviu balsu pasakojo: 

— Maibrita priaugo trisdešimt kilogramų. Buvo didelė kaip kal- 
nas. Per karščius vos galėjo judėti. Tik sėdėdavo pavėsyje ir gau- 
dydavo orą. Nešiojau jai vandenį puodelį po puodelio, bet buvo 
tas pats, kaip pagirdyti kupranugarį, - toks troškulys nenumalši- 
namas. 

Jis susijuokė netikėtai linksmai ir labai meiliai. Martinas supra- 
to, kad nugrimzdėęs į prisiminimus jis veikiau pasakoja pats sau, o 
ne jam. Josta tęsė: 

— Berniukas lengvai atėjo į šį pasaulį. Sveikas ir rubuilis. Visi 
sakė, kaip iš akies trauktas aš. Bet paskui viskas vyko labai grei- 
tai. - Josta sukinėjo žiedą vis greičiau. - Kaip tik atėjau į palatą 
jų aplankyti, jis staiga liovėsi kvėpavęs. Kilo baisus bruzdesys. Iš 
visų pusių subėgo žmonės ir pasiėmė iš mūsų sūnų. Paskui vėl jį 

pamatėme jau gulintį karstelyje. Gražios buvo laidotuvės. Dau- 
giau vaikų nebenorėjome. Nebenorėjom, kad ir vėl kas nors nu- 
tiktų. Nebūtume to pakėlę - nei Maibrita, nei aš. Taigi turėjome 
džiaugtis vienas kitu. 

Josta krūptelėjo tarsi pabudęs iš sapno. Priekaištingai žvilgtelė- 
jo į Martiną, lyg dėl ano kaltės būtų taip netikėtai atsivėręs. 

- Apie tai daugiau nekalbėsim, aišku? Ir, tikiuosi, sėdėdamas 
prie kavos puodelio neišplepėsi. Praėjo keturiasdešimt metų, ir 
kitiems nebūtina to žinoti. 

Martinas linktelėjo. Nesusilaikęs paplekšnojo Jostai per petį. 
Tas tik suniurzgė, bet Martinas vis tiek pajuto, kad tą akimirką 
tarp jų užsimezgė silpnas ryšys, keičiantis jų santykius, - seniau 
tebuvo abipusė bendradarbių pagarba. Galbūt Josta ir nėra pa- 
vyzdingas policininkas, tačiau tikrai negalėtum pasakyti, kad jis 
neturi patirties ar išmanymo, ar kad iš jo nėra ko pasimokyti. 

Abiem palengvėjo atvažiavus į stovyklavietę. Tyla atskleidus 
dideles paslaptis gali tapti sunki, ir pastarąsias penkias minutes 
juos slėgė kaip tik tokia tyla. 

Josta, išsiropštęs iš automobilio, susikišo rankas į kišenes ir niū- 
ria mina nuėjo šnekinti stovyklavietės svečių. Martinas paklausė 
kelio iki Lizės palapinės. Ši pasirodė visai maža, kone nosinės dy- 
džio. Stovėjo įsispraudusi tarp dviejų didelių palapinių, todėl at- 
rodė dar mažesnė. Dešinėje palapinėje triukšmingai linksminosi 
vaikinga šeima ir šūkčiojo, įsileidusi į žaidimus, o kairės palapinės 
prieangyje už užuolaidos sėdėjo kokių dvidešimt penkerių metų 
raumeningas jaunuolis ir siurbė alų. Visi smalsiai sužiuro į Marti- 
ną, besiartinantį prie Lizės palapinės. 

Į palapinę pasibelsti nebuvo kaip, todėl Martinas tyliai pašau- 
kė ją vardu. Iš pradžių išgirdo atitraukiamą užtrauktuką, paskui iš 
angos kyštelėjo šviesi galvelė. 

Po dviejų valandų abu vyrai išvažiavo atgal taip nieko nauja ir 
nesužinoję. Lizė tik pakartojo, ką pirmiau skyriuje buvo pasako- 

jusi Patrikui, o kiti stovyklautojai nebuvo matę nieko, ką būtų ga- 
lima susieti su Tanja arba Lize. 

Tačiau Martinas kažką pastebėjo ir dabar jo smegeninė ne- 
nuilsdamos dirbo. Jis karštligiškai perkratė visus įspūdžius, pa- 
tirtus lankantis stovyklavietėje. Tikrai matė kažką svarbaus, bet 
nespėjo užfiksuoti. Suirzęs barbeno pirštais į vairą, bet galiausiai 
pasidavė ir atsikratė įkyrios minties. 

Atgaljie parvažiavo nepratarę nė žodžio. 


Patrikas vylėsi, kad senatvėje bus toks kaip Albertas Ternbladas. 
Ne toks vienišas, aišku, bet panašaus būdo. Albertas po žmonos 
mirties neapsileido, o taip dažnai nutinka senyvo amžiaus vy- 
rams, likusiems našliais. Jis nepriekaištingai vilkėjo marškinius ir 
liemenę, žilus plaukus ir barzdą buvo tvarkingai apsikirpęs. Nors 
jam buvo sunku vaikščioti, vis vien ėjo oriai, iškėlęs galvą ir, kiek 
Patrikas spėjo apsidairyti, namus laikė švarius ir tvarkingus. Pa- 
trikui kėlė pagarbą ir tai, kaip jis sutiko žinią apie dukters lemtį. 
Šis vyras, regis, susitaikė su savo likimu ir gyveno garbingai, kad 
ir kas jam nutiktų. 

Alberto parodytos Monos nuotraukos Patriką labai sujaudi- 
no. Jam ir seniau dažnai dingtelėdavo, kaip lengva nusikaltimų 
aukas paversti statistiniais vienetais arba pridėti joms etiketes 
„nukentėjusioji , „auka“, net nesigilinant, ar ji buvo apiplėšta, ar, 
kaip šiuo atveju, nužudyta. Albertas teisingai pasielgė parodyda- 
mas jam nuotraukas. Jis pamatė Moną gimdymo skyriuje, rubuilę 
mažą mergytę, pradinukę ir gimnazistę, paskui ji tapo linksma, 
sveika mergina ir tada staiga dingo. 

Bet yra dar viena mergina, apie kurią jam reikia daugiau su- 
žinoti. Jis gana gerai pažįsta žmones ir puikiai žino, kad gandai 
sparčiai įgauna sparnus ir žaibu pasklinda po visą miestelį. Ge- 
riausia užbėgti už akių ir pirmam pasikalbėti su Sivos Lantin mo- 
tina, nors Sivos tapatybė kol kas dar nepatvirtinta. Dėl visa pikta 

jis susirado jos adresą prieš išeidamas iš skyriaus. Buvo sunkoka 
jį rasti, nes Guna Lantin ištekėjo antrą kartą ir pasikeitė pavardę. 
Ėmęsis paieškos jis galiausiai išsiaiškino, kad pakeitusi pavardę 
ji tapo Struver ir kad Fjelbakos Šiaurinio uosto gatvėje yra vila, 
registruota Gunos ir Larso Struverių vardu. Struverių pavardę jis 
kažkur buvo girdėjęs, tik tiksliai neprisiminė kur. 

Jam pasisekė - rado vietą pastatyti automobilį netoli kurorto 
restorano, dar šimtą metrų nueis pėsčiomis. Vasaromis Šiaurinio 
uosto gatvėje judėjimas vienpusis, bet toje trumpoje kelio atkar- 
pėlėje pasitaikė trys avigalviai, akivaizdžiai nepažįstantys kelio 
ženklų - kol tie grūdosi prieš eismą, jam teko stovėti prisispaudus 
prie mūrinės sienos. Matyt, atvykėliai iš kokio gūdaus užkampio, 
nes važiavo visureigiu - tokius automobilius ypač mėgsta vasa- 
rotojai. Iš numerio jis spėjo, kad Stokholmas ir yra toji sunkiai 
pravažiuojama vietovė. 

Patrikui labai knietėjo pakišti jiems po nosimis policininko pa- 
žymėjimą ir priminti taisykles, bet jis susivaldė. Jei dar kurorto 
svečius mėgins mokyti gero elgesio, tai tikrai nespės nuveikti kitų 
darbų. 

Susirado ieškomą namą, baltą namą mėlynomis kampų apka- 
lomis, kairėje, priešais eilę raudonų pastatų prie vandens, tokių 
būdingų Fjelbakos kraštovaizdžiui. Prie jo stovėjo savininkai ir 
iš aukso spalvos „Volvo V70“ kraustė didžiulius kelionkrepšius. 
Tiksliau, vyresnis vyriškis dvieiliu švarku pūškuodamas trum- 
putėmis rankomis kilojo krepšius, o žema, išsidažiusi moterytė 
stovėjo greta ir mosavo rankomis. Abu nurudę saulėje kone kaip 
skrudėsiai, ir jei ši vasara nebūtų buvusi tokia saulėta, Patrikas 
būtų pamanęs, kad juodu grįžo iš atostogų užsienyje. Tačiau šią 
vasarą ir Fjelbakos akmenynuose galima panašiai įdegti. 

Patrikas prisiartino ir sekundėlę padelsęs kostelėjo, kad at- 
kreiptų į save dėmesį. Abu metė darbus ir sužiuro į Patriką. 

— Tai ką? - Gunos Struver balsas nuskambėjo šaižokai, ir Patri- 
kas iškart pastebėjo jos gaižią išraišką. 

— Aš Patrikas Hedstriomas, atėjau iš policijos. Ar galėčiau su 
jumis šnektelėti? 

— Pagaliau! - ji kilstelėjo aukštyn rankas raudonai nulakuotais 
nagais ir užvertė akis. - Kiek galima laukti! Nesuprantu, kam mes 
mokam mokesčius! Visą mielą vasarą vis rašom, kad žmonės ne- 
teisėtai stato automobilius mūsų aikštelėje, ir nesulaukėm jokio 
atsakymo. Tai visgi pagaliau atkreipėt dėmesį į šitą netvarką. Mes 
iš tiesų sumokėjom už šį namą baisius pinigus ir manome turin- 
tys teisę naudotis savo aikštele, o gal mes per daug reikalaujam? 

Ji įsisprendė į šonus ir įsispitrijo į Patriką. Jai už nugaros sto- 
vintis sutuoktinis muistėsi taip, tarsi norėtų prasmegti skradžiai 
žemės. Jis akivaizdžiai nepritarė tokiam išpūstam piktinimuisi. 

— Iš tikrųjų atėjau ne dėl automobilių stovėjimo tvarkos pažei- 
dimų. Pirmiausia noriu paklausti, ar prieš santuoką buvote Guna 
Lantin ir ar turėjote dukterį, vardu Siva. 

Guna mirksniu pritilo ir prispaudė prie burnos ranką. Kito 
klausimo užduoti nebereikėjo. Sutuoktinis susizgribo pirmas ir 
parodė Patrikui praviras duris, kurias jau buvo atidaręs krepšiams 
sunešti. Palikti nešulius stovėti lauke pasirodė kiek nepatogu, tad 
Patrikas pakėlė du krepšius ir padėjo Larsui Struveriui juos su- 
tempti vidun, o Guna nuskubėjo į namą pirma jų. 

Jie susėdo svetainėje, Guna su Larsu įsitaisė vienas šalia kito 
ant sofos, o Patrikas pasirinko fotelį. Guna įsikibo į Larsą, ir šis 
ramindamas mechaniškai tapšnojo jai ranką, bet tik todėl, kad to 
reikėjo tokiomis aplinkybėmis. 

— O kas atsitiko? Gal ką nors sužinojote? Tai įvyko prieš dvide- 
šimt metų, kas galėjo paaiškėti po šitiek laiko? - nervingai tarš- 
kėjo ji. 

— Turiu pabrėžti, kad dar nesame tuo visiškai tikri, bet gali būti, 
kad radome Šivą. 

Gunos ranka šoktelėjo prie gerklės, o ji pati kuriam laikui ne- 
teko amo. 

Patrikas tęse: 

— Mes dar laukiame, kol teismo medikai galutinai patvirtins ta- 
patybę, bet panašu, kad tai Siva. 

— Bet kaip, kur?.. - lemeno ji tuos pačius klausimus, kuriuos 
uždavė ir Monos tėvas. 

— Karaliaus tarpeklyje radome negyvą jauną moterį. Ten pat, 
kur radome ją, aptikome Monos Ternblad ir tikriausiai Sivos pa- 
laikus. 

Kaip ir Albertui Ternbladui, jis paaiškino, kad palaikai ten buvo 
atgabenti ir kad policija dabar visomis pajėgomis ieško žudiko. 

Guna prisiglaudė veidu prie vyro krūtinės, bet Patrikas paste- 
bėjo, kad verkia sausomis akimis. Nujautė, kad jos sielvartas vai- 
dinamas neakylam žiūrovui apmulkinti, bet nuojauta buvo mig- 
lota. 

Paskui, atsiplėšusi nuo vyro, Guna išsiėmė iš rankinės mažą 
veidrodėlį ir, pasitikrinusi, ar nesugadino makiažo, uždavė Patri- 
kui klausimą: 

— Tai kas dabar bus? Kada galėsime pasiimti savo vargšelės Si- 
vos palaikus? - ir nelaukdama atsakymo kreipėsi į vyrą: - Turime 
ją padoriai palaidoti, tą mano mylimą vargšelę, Larsai. Po laidotu- 
vių pakviesim kavos ir užkąsti į Didžiojo viešbučio pokylių salę. 
O gal geriau užsakyti tikrus pietus iš kokių trijų patiekalų. Kaip 
manai, ar mums derėtų pasikvieti... - čia ji ištarė stambaus šulo 
pavardę, Patrikas žinojo, kad tas gyvena toliau toje pačioje gatvė- 
je. Guna kalbėjo toliau: - Vasaros pradžioje susitikau jo žmoną 
Evą parduotuvėje, ir ji pasakė, kad mums prie progos būtinai rei- 
kėtų susitikti. Tai dabar juos tikriausiai derėtų pakviesti. 

Jos balse suskambo pakili intonacija, o tarp vyro antakių su- 
simetė nepritarimo raukšlelė. Ir Patrikas tuoj prisiminė, kur 
girdėjo šią pavardę. Larsas Struveris įsteigė vieną stambiausių 

Švedijoje maisto parduotuvių tinklą, tik dabar, jei Patrikas gerai 
prisimena, jau buvo pensijoje, o savo verslą pardavė kažkokiam 
užsieniečiui. Taigi nenuostabu, kad gali leisti sau išlaikyti namą 
šitokioje išskirtinėje vietoje. Tas vyriškis milijono, daug milijonų 
vertės. Sivos motina gerokai prasiskynė į viršų nuo tada, kai prieš 
dvidešimt metų su dukterimi ir dukraite dienas stūmė kukliame 
vasarnamyje. 

— Mieloji, gal praktinius reikalus aptarsime kiek vėliau, gerai? 
Juk turi praeiti šiek tiek laiko, kad įsisąmonintum tokią liūdną 
naujieną. 
jančios motinos vaidmenį, iškart nudelbė akis. 

Patrikas dairėsi po kambarį ir, atsižvelgdamas į niūrią savo už- 
duotį, iš paskutiniųjų laikėsi nenusikvatojęs. Matė tikrą poilsio 
namų, iš kurių Erika mėgdavo pasišaipyti, parodiją. Kambarys 
aiškiai jūros tema išpuoštas kaip laivo kajutė - su jūrlapiais ant 
sienų, švyturiais vietoj šviestuvų, užuolaidomis su kriauklelių or- 
namentu ir net senas laivo vairas tapo staliuku prie sofos. Aiškus 
pavyzdys, jog pinigų gausa ir geras skonis kartkartėmis būna ne- 
suderinami. 

— Man įdomu, gal galėtumėte truputį papasakoti apie Sivą. Ką 
tik buvau pas Albertą Ternbladą, Monos tėvą, ir jis man parodė 
keletą Monos nuotraukų. Gal ir jūs išsaugojote kelias dukters 
nuotraukas? 

Kitaip nei Albertas, kuris nušvito gavęs galimybę papasakoti 
apie savo mylimą dukterį, savo širdies džiaugsmą, sutrikusi Guna 
pasimuistė ant sofos. 

— Na, nė nežinau, ką dar galėčiau pasakyti. Apipylėte mane 
klausimais, kai Siva dingo, tai visus atsakymus galite rasti savo se- 
nuose dokumentuose... 

— Taip, žinoma, bet norėčiau išgirsti ką nors apie asmeninį gy- 
venimą. Kokia ji buvo, ką mėgo, kuo norėjo būti ir taip... 

— Kuo būti - vargu ar ji galėjo kuo nors būti. Prisitrankė su 
tuo savo vokiečiu būdama septyniolikos, paskui aš pasakiau, kad 
neleistų veltui laiko mokydamasi. Vis tiek jau buvo per vėlu, ir aš 
nesirengiau pati viena auginti vaiko, tą nusprendžiau tvirtai. 

Ji kalbėjo kandžiai, ir Patrikas, pamatęs, kaip Larsas žiūri į 
savo žmoną, pamanė sau, kad seniau jis gal ir puoselėjo savo 
sutuoktinei kokius jausmus, tačiau dabar iliuzijų turėjo labai 
mažai. Matė jo veide nuovargį ir susitaikymą, sumišusius su nu- 
sivylimu. Panašu, kad jų santuoka pasiekė tokį etapą, kai Guna 
jau nebesivargina slėpti savo tikrosios prigimties. Galbūt iš pra- 
džių Larsas ją tikrai mylėjo, bet Patrikas galėjo lažintis, kad Gu- 
nai labiausiai rūpėjo svaigūs milijonai Larso Struverio banko 
sąskaitoje. 

— Ojos dukra, kur ji dabar? - Patrikas susidomėjęs pasilenkė į 
priekį ir laukė atsakymo. 

Pasipylė krokodilo ašaros. 

— Kai Siva dingo, nepajėgiau pati viena ja rūpintis. Taip, aš, aiš- 
ku, mielai būčiau ją auginusi, bet tuomet pati sunkiai verčiausi 
ir viena auginti mažą mergytę tiesiog neįstengiau ir negalėjau. 
Ieškojau geriausios išeities iš tos sunkios padėties - pasiunčiau 
mergaitę į Vokietiją pas tėvą. Jis, žinoma, per daug neapsidžiaugė, 
kai jam ant sprando kaip iš dangaus nukrito vaikas, bet nieko ne- 
galėjo padaryti, jis juk buvo to vaiko tikras tėvas, aš turėjau visus 
dokumentus. 

— Tai ji gyvena Vokietijoje? — Patriko galvoje sukruto viena 
mintis. Ar galėtų būti, kad... ne, tai tiesiog neįmanoma. 

— Ne, ji mirė. 

Patriko mintis išgaravo taip pat greitai, kaip ir dingtelėjo. 

— Mirė? 

— Taip, žuvo autoavarijoje vos penkerių. Jis nė nesiteikė man 
paskambinti, tas vokietis. Gavau tik trumpą laiškelį, kuriame pa- 
rašė, kad Malina žuvo. Net nepakvietė į laidotuves, ar galite įsi- 

vaizduoti! Mano tikra dukraitė, o aš nė neturėjau galimybės nu- 
važiuoti į jos laidotuves, - balsas sudrebėjo iš pasipiktinimo. - Jis 
niekada neatsakydavo į mano laiškus, kuriuos siųsdavau, kai ji dar 
buvo gyva. Ar nemanote, kad būtų buvę teisinga bent kiek padėti 
vargšei be motinos augančio vaiko senelei? Galų gale juk tai aš 
maitinau ir rengiau jo dukrą pirmuosius dvejus jos gyvenimo me- 
tus. Ar negalėjau tikėtis bent šiokio tokio atlygio? 

Guna piktindamasi net ėmė niršti dėl, jos manymu, patirtų ne- 
teisybių ir kiek nurimo, kai Larsas padėjo jai ranką ant peties ir 
švelniai, bet tvirtai papurtė, ragindamas atsipeikėti. 

Patrikas nutarė neatsakyti. Nujautė, kad Gunai Struver jo at- 
sakymas nepatiktų. Kodėl gi iš tiesų vaiko tėvas turėtų siųsti jai 
pinigų? Ar ji visai nesupranta, kad to reikalauti nepadoru? Aki- 
vaizdžiai nesupranta, nes jis pamatė, kaip saulės nurudintus jos 
skruostus išpylė pykčio raudonis, nors toji dukraitė mirė prieš 
gerus dvidešimt metų. 

Jis paskutinį kartą pamėgino išpešti apie Sivą ką nors asme- 
niško: 

— Gal išliko kokių nuotraukų? 

— Na, daug aš jos nefotografavau, bet pasiraususi, manau, ką 
nors rasiu. 

Ji išėjo ir paliko Patriką su Larsu svetainėje vienus. Jie pasėdėjo 
minutėlę, paskui Larsas prabilo, bet pusbalsiu, tarsi nenorėda- 
mas, kad išgirstų Guna. 

- Ji nėra tokia šalta, kaip atrodo. Guna turi ir labai gražių sa- 
vybių. 

Žinoma, kurgi ne, pagalvojo Patrikas. Jis labai abejojo tokiu 
tvirtinimu. Larsas Struveris taip kalba tik stengdamasis kaip 
nors pagrįsti, kodėl pasirinko tokią žmoną. Patrikas primetė, 
kad Larsas maždaug dvidešimčia metų vyresnis už Guną, to- 
dėl ne itin sunku atspėti, jog rinkosi ne galva, o kita kūno da- 
limi. Kita vertus, Patrikui teko sau prisipažinti, kad tikriausiai 

dėl savo profesijos pats tapo ciniku. Ką jis žino, gal iš tiesų būta 
tikros meilės. 

Guna grįžo pas juos, bet ne storu albumu nešina, kaip Albertas 
Ternbladas, o vienintele nespalvota nuotrauka ir niūriai atkišo ją 
Patrikui. Joje visai jaunutė Siva glėbyje laikė naujagimę dukrelę, 
bet, kitaip negu Monos, jos veidas nešvietė džiaugsmu. 

— Na, mums derėtų kiek apsitvarkyti. Ką tik grįžome iš Provan- 
so, ten gyvena Larso duktė. 

Iš to, kaip Guna ištarė žodį „duktė“, Patrikas suprato, kad jiedvi 
su podukra šiltų jausmų viena kitai nepuoselėja. 

Dar suprato, kad daugiau čia nepageidaujamas, todėl padėkojo: 

— Ačiū, kad paskolinote nuotrauką. Pažadu grąžinti ją tokią, 
kokią gavau. 

Guna tik numojo ranka. Paskui prisiminė savo vaidmenį ir vei- 
dą vėl perkreipė grimasa. 

— Praneškite, kai viską tvirtai žinosite, būkite geras. Norėčiau 
pagaliau palaidoti savo mažąją Sivą. 

— Žinoma, kai tik ką sužinosiu, iškart pranešiu. 

Jis atsakė perdėm sausai, nes visa ta teatrališka vaidyba sukėlė 
nemalonių jausmų. 

Kai vėl išėjo į Šiaurės uosto gatvę, virš galvos prakiuro dangus. 
Ramiai pastovėjo valandėlę ir leido liūčiai nuplauti nemalonų 
jausmą, apėmusį po viešnagės pas Struverius. Dabar tenorėjo 
vieno: pareiti namo, apkabinti Eriką, uždėti ranką jai ant pilvo ir 
pajusti gyvenimo pulsą. Pajusti, kad pasaulis nėra toks žiaurus ir 
piktas, kaip kartais atrodo. Tiesiog negali toks būti. 


1979 metų vasara 


Atrodė, tarsi būtų praslinkę mėnesiai. Tačiau ji žinojo, kad tiek laiko 
negalėjo praeiti. Vis dėlto kiekviena valanda tamsoje atrodė ilga kaip 
gyvenimas. 

Labai daug laiko apmąstymams. Labai daug laiko jausti, kaip 
skausmas plėšo kiekvieną nervą. Galvoti apie tai, ką prarado. Ką dar 
praras. 

Ji jau suprato, kad iš čia nebeištrūks. Niekas negali pakelti tokio 
skausmo. Vis dėlto jos niekada nebuvo lietusios švelnesnės rankos. Jo- 
kios rankos jos neglostė su tokia meile ir nežadino prisilietimų alkio. 
Ne tų žiaurių, ne skausmingų, bet švelnių, kurie prasidėdavo paskui. 
Jei seniau būtų ją kas taip palietęs, viskas būtų klostęsi kitaip, dabar 
ji šitai žino. Tas jausmas, kai jis rankomis glostė visą jos kūną, buvo 
toks tyras, toks nekaltas, siekė pačias gelmes, ligi kurių niekas neįsten- 
gė prasiskverbti. 

Šitoje tamsoje jis jai tapo absoliučiai viskuo. Neištarė nė vieno žo- 
džio, tačiau ji stengėsi įsivaizduoti, koks būtų jo balsas. Tėviškas, šil- 
tas. Tik kai užplūsdavo skausmas, ji jo nekęsdavo. Būtų galėjusi net 
nužudyti. Jei būtų pajėgusi. 


Robertas rado jį pašiūrėje. Juodu vienas kitą gerai pažįsta, ir jis 
žinojo, kad Johanas nuolat ten eina, kai nori ką nors apmąstyti. 
Todėl neradęs jo namie patraukė tiesiai į pašiūrę ir iš tiesų surado 
brolį, sėdintį ant grindų, prisitraukusį kelius ir apsikabinusį juos 
rankomis. 

Juodu tokie skirtingi, jog Robertas kartais negalėdavo patikėti, 
kad jie broliai. Jis pats šiek tiek didžiavosi, kad nė minutės savo 
gyvenimo neiššvaistė sukdamas dėl ko nors galvą arba stengda- 
masis numatyti kokio veiksmo padarinius. Jis tiesiog veikia, o 
paskui - kaip bus, taip. Gyvenimas parodys - tokia buvo jo nuos- 
tata, ir nėra ko kvaršinti sau galvos dėl to, kas nuo tavęs nepriklau- 
so. Gyvenimas vis viena vedžioja už nosies, taip sudėtas pasaulis. 

Johanas, priešingai - pernelyg į viską gilinosi, ir jam nuo to tik 
blogiau. Kartkartėmis prašviesėjimo akimirkomis Robertas im- 
davo apgailestauti, kad jaunesnysis brolis nusekė paskui jį šunke- 
liais, bet, kita vertus, gal šitaip geriausia. Antraip Johanas būtų tik 
paklydęs. Juodu - Johaneso Hulto sūnūs, ir kažkoks prakeiksmas 
kybo virš jų giminės šakos. Jie neturi nė menkiausios galimybės 
jo įveikti ar atšaukti, tai kam išvis stengtis? 

Nebūtų net kankinamas prisipažinęs, bet labiausiai už viską 
pasaulyje mylėjo savo brolį ir jam gnybtelėjo širdį, kai pašiūrės 
prietemoje išvydo Johano siluetą. Jo mintys klajojo už daugybės 
mylių, jį slėgė liūdesys - tai Robertas kartkartėmis vis pastebė- 
davo. Tarsi koks melancholijos debesis aptemdydavo Johaną ir 
išvydavo į šią tamsią ir šlykščią vietą. Šią vasarą jis dar nebuvo 
aplankęs, bet dabar Robertas jį pajuto tiesiog fiziškai vos įžengęs 
pro duris. 

— Johanai? 

Jokio atsakymo. Robertas toliau atsargiai brido į tamsą. Atsitū- 
pė prie brolio ir uždėjo jam ant peties ranką. 

— Johanai, ir vėl čia sėdi? 

Jaunėlis tik linktelėjo. Kai pakėlė galvą ir atsisuko, Robertas nu- 
stebęs pamatė, kad jo veidas paburkęs nuo ašarų. Šito anksčiau nėra 
buvę net niūriausiais laikotarpiais. Robertas sunerimo. 

— Kas yra, Johanai? Kas atsitiko? 

— Tėtis... - jis pratrūko raudoti, ir Robertui nepavyko išgirsti 
pabaigos. 

— Ką sakei apie tėtį, Johanai? 

Johanas kelis kartus giliai įkvėpė, kad nurimtų, ir paaiškino: 

— Dabar visi supras, kad tėtis niekuo dėtas dėl tų merginų din- 
gimo. Supranti, žmonės pagaliau suvoks, kad jis nekaltas! 

— Ką tu čia kliedi? - jis supurtė Johaną, bet pats pajuto, kaip 
krūtinėje smarkiau suplakė širdis. 

— Motina buvo miestelyje ir nugirdo, kad rasta nužudyta mer- 
gina, o greta jos sykiu surastos ir tos dvi dingusios merginos. Su- 
pranti? Mergina nužudyta dabar. Todėl niekas negali tvirtinti, 
kad tą padarė tėvas. 

Johanas susijuokė, ir balse suskambo isteriškos natos. Rober- 
tas vis dar negalėjo patikėti tuo, ką išgirdo. Nuo tada, kai rado 
tėvą gulintį daržinėje su virve ant kaklo, tik įsivaizdavo ir svajojo, 
kad kada nors išgirs žodžius, kuriuos ką tik ištarė Johanas. 

— Ar tu su manim nejuokauji? Antraip iškratysiu tau visus juo- 
kelius. 

Jis sugniaužė kumščius, bet Johanas toliau isteriškai juokėsi, 
kvatojo ir verkė, ir Robertas suprato, kad tai džiaugsmo ašaros. 
Johanas pasiekęs apkabino Robertą taip smarkiai, kad šiam pri- 
trūko oro, ir supratęs, kad brolis sako tiesą, jis irgi apkabino Joha- 
ną taip tvirtai, kaip tik galėjo. 

Pagaliau jų tėvas išteisintas. Pagaliau jie su motina galės vaikš- 
čioti po miestelį aukštai iškėlę galvas, už nugaros nebegirdės 

šnabždesių ir niekas nebebadys jų pirštais, niekas nebeskleis gan- 
dų. Dabar jie pasigailės, tie sumauti liežuvautojai. Dvidešimt ket- 
verius metus su žemėmis maišė jų šeimą, tai dabar tegu graužiasi 
iš gėdos. 

— O kur motina? 
ną, o šis ėmė juoktis nebesivaldydamas. Mėgino kažką sakyti, bet 
juokas suvėlė žodžius. 

— Ką sakai? Nusiramink ir kalbėk aiškiai. Kur motina, klau- 
siu. 

— Nuėjo pas dėdę Gabrielį. 

Robertas apniuko. 

— Koks velnias ją nunešė pas tą šunsnukį? 

— Matyt, drožia jam tiesą į akis. Dar nesu matęs motinos tokios 
įsiutusios kaip tada, kai grįžo ir papasakojo, ką girdėjusi. Paskui 
iškart išsirengė į sodybą iškloti Gabrieliui, kas jis per paukštis, 
kaip pati sakė. Išgirs tai, ko gyvenime negirdėjo. Bet būtum ją 
matęs! Plaukai piestu, iš ausų kone dūmai rūko, sakau tau. 

Įsivaizdavęs savo motiną pastėrusiais plaukais ir iš ausų rūks- 
tančiais dūmų kamuoliais prajuko ir Robertas. Kiek galėjo prisi- 
minti, ji visada slankiodavo kaip šešėlis ir bambėdavo, todėl buvo 
sunkoka įsivaizduoti ją kaip įpykusią furiją. 

— Norėčiau pamatyti Gabrielio marmūzę, kai ji įsiverš kaip 
audra. O ar gali įsivaizduoti tetą Lenę? 

Nutaisęs sunerimusį veidą ir grąžydamas priešais krūtinę ran- 
kas Johanas taikliai ją pamėgdžiojo. O tada šaižiai prakalbo: 

— Betgi Solveiga. Brangioji Solveiga, negalima kalbėti tokiais 
baisiais žodžiais. 

Abu broliai kvatodami sugriuvo ant grindų. 

— Klausyk, ar tu bent kartais prisimeni tėvą? 

Johano klausimas grąžino rimtį, ir Robertas prieš atsakydamas 


kiek patylėjo. 

— Žinoma, retsykiais pagalvoju. Nors man sunku prisiminti ką 
nors daugiau nei aną dieną matytą vaizdą. Tu laimingas, kad ne- 
matei. O tu ar prisimeni? 

— Taip. Dažnai. Bet jaučiuosi taip, tarsi žiūrėčiau filmą. Prisi- 
menu, jis buvo linksmas, mėgdavo krėsti pokštus, šokti, mėtyti 
mane į viršų. Bet matau tai tarsi iš šono, visai kaip kokį filmą. 

— Suprantu, ką nori pasakyti. 

Jie gulėjo šonas prie šono ir žiūrėjo į lubas, o virš jų į stogo 
skardą barbeno lietus. 

Johanas tyliai paklausė: 

- Jis juk mylėjo mus, ar ne, Robertai? 

Robertas taip pat tyliai atsakė: 

— Mylėjo, Johanai, žinoma, mylėjo. 


Išgirdusi Patriką lauke ant laiptų purtant skėtį, ji sunkiai pakilo 
nuo sofos ir nuėjo prie durų jo pasitikti. 

— Sveika? 

Balse skambėjo kausimas, Patrikas dairėsi aplinkui. Tikriausiai 
nesitikėjo, kad jį pasitiks tyla ir ramybė. Tiesą sakant, ji šiek tiek 
ant jo niršo, nes per visą dieną nė sykio nepaskambino, bet taip 
apsidžiaugė išvydusi, kad neliko noro raukytis. Juk žino, kad jis 
iškart pas ją atlėktų, tereikia paskambinti jam į mobilųjį, ir tūks- 
tantį kartų per dieną ją prisimena. Tokie tvirti ir patikimi jų san- 

— Kur Konis su banditais? - sušnibždėjo jis, dar ne visai tikras, 
ar tie kur nesislepia. 

— Britai ant galvos kažkaip išvirto lėkštė su makaronais ir dešra, 
tai jie nepanoro ilgiau pasilikti. Nedėkingi žmonės. 

Erika mėgavosi apstulbusio Patriko išraiška. 

— Aš tiesiog nebeištvėriau. Viskam yra ribos. Iš šios mano gi- 
minaičių pusės galim nebesitikėti jokių kvietimų artimiausius 
šimtą metų, bet aš kažkodėl visai nesigraužiu. O tu? 

— Ne, gink Dieve, - jis suklapsėjo akimis. - Tu iš tikrųjų taip 
padarei? Išvertei jai ant galvos visą lėkštę makaronų? 

— Garbės žodis. Visas mano geras auklėjimas išgaravo kaip ne- 
buvęs. Dabar turbūt į rojų nebepateksiu. 

- Hmm, tu pati kaip mažas rojaus lopinėlis, tai gal jo ir nepri- 
reiks... 

Patrikas išdykėliškai pakuteno jai kaklą jautriausioje vietoje, ir 
ji juokdamasi stumtelėjo jį šalin. 

- Išvirsiu mums kakavos, o tu viską papasakosi apie savo didįjį 
susidūrimą, - paėmęs Eriką už rankos Patrikas nusivedė ją į vir- 
tuvę ir padėjo atsisėsti ant kėdės. 

— Atrodai išvargęs, - pasakė Erika. - Kaip sekėsi? 

Patrikas atsiduso, maišydamas O boy kakavos miltelius piene. 

- Na, neblogai, viskas juda. Gerai dar, kad kriminalistai baigė 
darbus nusikaltimo vietoje prieš subjūrant orams. Jei būtumėm 
jas radę šiandien, o ne užvakar, tai būtų išlikę kur kas mažiau pėd- 
sakų. Ir labai ačiū už tavo surinktą medžiagą. Ji tikrai pravertė, — 
jis atsisėdo priešais Eriką palaukti, kol išvirs kakava. - O tu, kaip 
tu jautiesi? Ar viskas gerai mūsų mažyliui? 

— Mums viskas gerai. Mūsų būsimasis futbolininkas kaip visuo- 
met guvus, o aš praleidau nuostabią dieną Koniui su Brita išsineš- 
dinus. Gal man tik tiek ir reikėjo - gaujos pakvaišusių giminaičių, 
kad galėčiau atsipalaiduoti truputį paskaičiusi. 

- Puiku, tai man nereikia dėl jūsų jaudintis? 

— Ne, nė truputėlio. 

— Gal nori, kad rytoj likčiau namie? Galėčiau ir čia padirbėti — 
būčiau visai šalia tavęs. 

— Koks tu mielas, bet aš išties puikiai jaučiuosi. Man atrodo, 
dabar svarbiausia labai pasistengti surasti žudiką, kol jo pėdos ne- 
ataušo. Greitai ateis tas laikas, kai pati pareikalausiu, kad būtum 
prie manęs ne toliau kaip per metrą, - ji šypsodamasi patapšnojo 
jam per ranką ir tęsė: - Be to, miestelyje, deja, pamažu prasideda 

isterija. Šiandien sulaukiau skambučių - žmonės stengėsi iškvos- 
ti, ar jūs ką sužinojot. Aš, aišku, nieko jiems nepasakiau, nebūčiau 
sakiusi, jei ir būčiau žinojusi. - Jai teko kiek atsipūsti. - Ir, beje, 
regis, turizmo biure labai daug žmonių atšaukė savo užsakymus 
baimindamiesi čia važiuoti, o nemaža dalis buriuotojų išplaukė 
į kitas prieplaukas. Tad jei dar nesulaukėt vietos turizmo verslo 
spaudimo, panašu, kad galite pradėti tam rengtis. 

Patrikas linktelėjo. Jis būtent šito ir baiminosi. Isterija plis ir 
smarkės, kol kaltininkas nebus pasodintas už grotų. Tokiam nedi- 
deliam miesteliui kaip Fjelbaka, gyvenančiam iš turizmo, tai būtų 
tikra katastrofa. Jis prisiminė vasarą prieš kelerius metus, kai per 
liepą vienas prievartautojas spėjo išžaginti net keturias aukas, kol 
pagaliau buvo sučiuptas. Vietos verslininkai patyrė didelių nuos- 
tolių, nes turistai mieliau rinkosi gretimus miestelius - Grebestadą 
ar Striomstadą. Žmogžudystė padėtį gar labiau pasunkino. Laimė, 
šiuos klausimus spręsti ne jo, o policijos vadovų darbas. Pareigą 
kalbėtis su miestelėnais jis mielai perduos Melbergui. 

Patrikas pasikasė pirštu tarpuakį. Jautė beprasidedantį baisų 
galvos skausmą. Nuėjo pasiimti tablečių, bet staiga prisiminė, kad 
visą dieną nieko nevalgė. Maistas buvo viena didžiausių jo gyve- 
nimo pagundų, kuriai jis nepajėgė atsispirti, tai liudijo ir pamažu 
pradedantis pilnėti jo liemuo. Jis negalėjo prisiminti, kad kada 
būtų užmiršęs pavalgyti ar bent nebūtų pagalvojęs apie maistą. 
Bet dabar buvo per daug pavargęs, kad pasigamintų ką rimčiau, 
todėl tik susitepė kelis sumuštinius su sūriu ir ikrų kremu ir mirkė 
juos kakavoje. Erika kaip visada pašnairavo į jį kiek pasibaisėjusi, 
matydama tokį, jos manymu, atstumiantį gastronominį derinį, 
bet Patrikui tai buvo dievų valgis. Po trečio sumuštinio galvos 
skausmas atslūgo, ir Patrikas įgavo naujų jėgų. 

— Ką manai, gal pasikviečiam Daną su mergina savaitgaliui? 
Galėtume išsikepti ką nors kepsninėje. 

Erika suraukė nosį ir neatrodė per daug susižavėjusi. 

— Klausyk, juk tu neduodi Marijai jokios galimybės. Kiek sykių 
ją matei? Du? 

— Taip, taip, žinau. Bet ji juk tokia... — ji ieškojo tinkamo žo- 
džio, - jai tik dvidešimt vieni. 

- Čia jau niekuo nepadėsi. Ji tikrai jaunutė. Ir aš, aišku, supran- 
tu, kad kartais elgiasi kvailokai, bet kas žino, gal ji tiesiog drovisi? 
Dėl Dano galima šiek tiek ir pasistengti. Kitaip sakant, tai jis ją 
išsirinko. Juk nieko nuostabaus, kad po skyrybų su Pernila sutiko 
kitą moterį. 

- Sunku patikėti, koks kartais būni pakantus, - niūriai atsiliepė 
Erika, bet turėjo sau prisipažinti, kad Patrikas teisus. - Iš kur toks 
supratingumas? 

— Aš visada supratingas, kai kalbama apie dvidešimtmetes 
merginas. Jos turi ir gerų savybių. 

- Šit kaip, ir kokių gi? - amtelėjo Erika, ir tuoj pat suprato, kad 
Patrikas ją erzina. — Na, tiek to. Taip, tu teisus. Žinoma, galime 
pasikviesti Daną ir jo paauglę. 

- Klausyk... 

- Taip taip, Daną ir MARIJĄ. Smagiai kartu praleisim laiką. 
Ištrauksiu Emos lėlių namelį, tai ji galės pažaisti, kol suaugusieji 
vakarieniaus. 

- Erika... 

- Aš tuoj BAIGSIU. Tik man sunku nutilti. Tai kaip koks tikas. 

— Nagi, pikčiurna, eikš ir apkabink mane, užuot kūrusi piktus 
planus. 

Ji paklausė jo ir pasislinko ant sofos arčiau. Štai kas suteikdavo 
Patrikui ištvermės darbe kovoti su žmogaus prigimties tamsiąja 
puse - Erika ir mintys, jog gali bent truputėlį prisidėti prie to, 
kad pasaulis taptų saugesnis jo vaikui, kuris Erikos pilve spyrėsi 
kojytėmis į jo delną. Lauke už lango rimo vėjas, palengvėle temo, 
o pilka padangė nušvito rožiniais gaisais. Rytoj, spėjo jis, vėl bus 
saulėta. 


104 CAMILLA LACKBERG 


Patrikas teisingai spėjo giedrą. Kitą dieną atrodė tarsi nė lyti neli- 
jo, o apie pietus nuo asfalto ir vėl kilo karščio garai. Martinas pra- 
kaitavo, nors vilkėjo tik šortus ir trumparankovius marškinėlius, 
ir jam atrodė, kad tai įprasta būsena - vakardienos vėsą prisiminė 
tarsi sapną. 

Jautėsi kiek sutrikęs nežinodamas, ko toliau griebtis. Patrikas 
sėdi pas Melbergą, tad negali nuėjęs su juo pasitarti. Nerimavo 
dėl pokalbio su Vokietija. Jie gali paskambinti kiekvieną minutę, 
ir jis būgštavo, kad anaiptol ne puikiai mokėdamas vokiškai gali 
ką nors praleisti. Būtų geriausia dabar susirasti ką nors, kas padė- 
tų susikalbėti ir išverstų. Kieno pagalbos jam prašyti? Pirmiau jų 
turėti vertėjai daugiausia versdavo į baltų kalbas, taip pat į rusų 
ir dar lenkų, kviesdavosi juos, kad padėtų spręsti problemas dėl 
pavogtų automobilių, paprastai išgabenamų į tas šalis, bet susi- 
kalbėti vokiškai jiems lig šiol pagalbos nereikėjo. Jis prisitraukė 
telefonų knygą ir pasklaidė kaip pakliūva, pats nebūdamas tikras, 
ko ten ieško. Vienas skyrius pakišo gerą mintį. Jis pagalvojo, kad 
kasmet Fjelbaką aplanko gausybė vokiečių turistų, taigi Fjelba- 
kos turizmo biure turėtų dirbti kas nors, kas moka vokiškai. Jis 
greitosiomis surinko numerį ir jam gyvai atsiliepė linksmas mo- 
ters balsas. 

— Fjelbakos turizmo biuras, labas rytas, čia Pija. 

— Sveiki, čia Martinas Molinas iš Tanumshedės policijos sky- 
riaus. Norėjau paklausti, ar turite ką nors, kas gerai kalba vokiškai. 

— Na, jei šitaip, tai tikriausiai aš. O kuo galėčiau padėti? 

Balsas kas sekundę skambėjo vis mieliau, ir Martinui dingtelė- 
jo vienas sumanymas. 

— O gal galėčiau atvažiuoti pasišnekėti apie tai? Ar turėsi laiko? 

- Žinoma. Po pusvalandžio eisiu pietauti. Jeigu per tiek laiko 
tau pavyks atvažiuoti, gal papietausim kartu „Tilto“ kavinėje? 

— Puikiai skamba. Tai susitiksim po pusvalandžio. 

Pagyvėjęs Martinas padėjo ragelį. Nebuvo tikras, ar tas suma- 
nymas protingas, bet balsas skambėjo labai maloniai. 

Po pusvalandžio pasistatęs automobilį priešais ūkinių prekių 
krautuvę ir skindamasis kelią tarp vasarotojų Ingridos Bergman 
aikštėje pajuto pradedant virpėti kojas. Čia juk ne pasimatymas, 
o dalykinis pokalbis, ramino pats save, bet negalėjo neigti, kad 
labai nusiviltų, jei Pija iš turizmo biuro pasirodytų esanti atsiki- 
šusiais dantimis ir dviejų šimtų kilogramų svorio. 

Jis užlipo į kavinės terasą virš vandens, kur stovėjo staliukai, 
ir apsidairė. Prie atokiausio staliuko sėdinti jauna mergina mėly- 
na palaidine ir ryškiaspalve skarele su turizmo biuro ženklu jam 
pamojo ranka. Jis su palengvėjimu atsiduso ir tuojau pat labai 
apsidžiaugė, kad teisingai spėjo. Pija atrodė saldi kaip šokolado 
plytelė. Didelės rudos akys, tamsūs banguoti plaukai. Linksma 
šypsena, balti dantys ir žavingos duobutės skruostuose. Pietauti 
su ja bus kur kas maloniau, nei skyriaus virtuvėje su Hedstriomu 
šlamšti šaltas makaronų salotas. Nepasakytum, kad jis būtų ne- 
mėgęs Hedstriomo, betgi jo nepalyginsi su tokia gražuole. 

— Martinas Molinas. 

- Pija Liofsted. 

Susipažinę aukštos šviesiaplaukės padavėjos paprašė atnešti po 
lėkštę žuvienės. 

- Mums pasisekė. Šią savaitę čia žuvies dienos, - ji pamatė, kad 
Martinas nesupranta, apie ką ji kalba. - Kristianas Helbergas. Du 
tūkstančiai pirmaisiais jis tapo metų virėju. Vietinis, iš Fjelbakos. 
Viską suprasi paragavęs žuvienės. Dieviška. 

Kalbėdama ji visąlaik mosavo rankomis, o Martinas susižavė- 
jęs Žiūrėjo į ją neatitraukdamas akių. Pija buvo visai kitokia nei 
tos merginos, su kuriomis jis paprastai bendrauja, ir galbūt kaip 
tik todėl buvo taip malonu su ja čia sėdėti. Jam teko primygtinai 
sau priminti, kad atėjo ne šiaip pietauti, kad čia dalykiniai pietūs 
ir kad jis atvažiavo su reikalu. 

— Turiu prisipažinti, kad ne kasdien bendraujame su policija. 
Numanau, tai turbūt susiję su kūnu Karaliaus tarpeklyje? 

Klausimą ji ištarė veikiau tvirtindama, nei tikėdamasi priblokš- 
ti, ir Martinas pritariamai linktelėjo. 

— Taip, tikrai. Ta mergina buvo vokietė turistė, kaip jau turbūt 
girdėjai, mums prireiks vertėjo pagalbos. Kaip manai, ar galėtum 
padėti? 

— Vokietijoje krimtau mokslus dvejus metus, manau, nebus jo- 
kių problemų. 

Jiems atnešė sriubos ir po pirmo šaukšto Martinas iš karto pri- 
tarė Pijos apibūdinimui „dieviška“. Iš pradžių stengėsi nesrėbti, 
paskui pasidavė. Tikėjosi, kad Pija mačiusi „Emilį iš Lionebergos:, 
kur sakoma: „Reikia srėbti, antraip iš kur žinosi, kad tai sriuba... 

— Kiek juokinga... - Pija patylėjusi pasėmė dar vieną šaukštą 
sriubos. 

Tuo metu tarp staliukų pūstelėjo lengvas vėjelis ir kelias sekun- 
des dvelktelėjo vėsa. Juodu abu žvilgsniu nusekė gražų senovinį 
burlaivį, kuris besiplakančiomis burėmis stūmėsi į priekį. Vėjas 
buvo per menkas ir diena buriuoti nepalanki, tad dauguma bur- 
laivių pasikliovė varikliais. Pija tęsė toliau: 

— Ta vokietė mergina, jos vardas Tanja, ar ne? Ji atėjo pas mus į 
biurą prieš gerą savaitę ir paprašė, kad padėtume jai išversti kelis 
straipsnius. 

Martinas akimirksniu susidomėjo: 

— Kokius straipsnius? 

— Apie tas merginas, kurias paskui surado prie jos. Apie jų din- 
gimą. Senus straipsnius, atsinešė jų fotokopijas, tikriausiai iš bib- 
liotekos, kaip spėju. 

Iš rankos iškritęs jo šaukštas džerkštelėjo atsimušdamas į lėkš- 
tę ir jis nekantriai paklausė: 


— Ar ji sakė, kodėl jai reikia pagalbos? 

- Ne, neprasitarė. Ir aš jos neklausiau. Šiaip mes neužsiima- 
me tokiais dalykais darbe, bet ji atėjo tokiu metu, kai visi turistai 
gulinėjo ant uolų ir maudėsi, todėl buvau laisvesnė. Be to, man 
pasirodė, kad jai tai labai svarbu, ir man jos tiesiog pagailo. - Pija 
sudvejojo. - Ar tai kaip nors susiję su žmogžudyste? Gal man de- 
rėjo jums paskambinti ir pranešti? 

Ji atrodė sunerimusi, ir Martinas suskubo ją nuraminti. Kažko- 
dėljis nieku gyvu nenorėjo, kad jų pažintis paliktų jai nemalonių 
prisiminimų. 

— Ne, juk šito negalėjai žinoti. Bet gerai, kad papasakojai dabar. 

Jie toliau pietavo šnekučiuodamiesi malonesnėmis temomis, ir 
jos valanda prabėgo labai greitai. Jai teko išsiskubinti atgal į turiz- 
mo biurą, nediduką namelį aikštėje, kad nesupyktų bendradarbė, 
kuriai irgi atėjo metas pietauti. Jis nespėjo nė žodžio pasakyti, 
taip spėriai ji išėjo. Labai norėjo paprašyti susitikti dar kartą, bet 
niekaip neįstengė. Murmėdamas ir keikdamasis nuėjo prie savo 
automobilio, bet pakeliui į Tanumshedę mintys palengva grįžo 
prie Pijos pasakojimo apie tai, kad Tanja prašė pagalbos išversti 
straipsnius apie dingusias merginas. Kodėl jomis domėjosi? Kas 
ji tokia? Kas ją siejo su Siva ir Mona ir ko jie nemato? 


Gyventi gera. Net nuostabu. Jis neprisiminė, kada oras atrodė 
toks tyras, kvapai tokie stiprūs, o spalvos tokios ryškios. Gyventi 
iš tikrųjų puiku. 

Melbergas stebėjo priešais sėdintį Hedstriomą. Stilingas jau- 
nuolis ir gabus policininkas. Taip, gal jam šito niekad nėra sakęs, 
dabar gera proga pasitaisyti. Labai svarbu, kad bendradarbiai 
jaustųsi pastebėti ir įvertinti. Jis kažkur skaitė, kad geras vadovas 
geba ir pakritikuoti, ir pagirti. Gal kritikuoti ligi šiol jam sekėsi be 
menkiausių pastangų, jis pripažino tą įgūdį, bet juk dabar galima 
tai kompensuoti. 

— Kaip sekasi tyrimas? 

Hedstriomas bendrais bruožais papasakojo, ką iki šiol jam pa- 
vyko nuveikti. 

— Puiku, puiku, - Melbergas pritariamai palingavo galvą, - o 
man šiandien jau teko dalyvauti nemaloniame pokalbyje. Labai 
reikia, kad šią bylą kuo greičiau išnarpliotume ir išvengtume, kaip 
buvo pareikšta, ilgalaikio poveikio turizmo verslui. Bet tu, Heds- 
triomai, neimk į galvą. Aš juos asmeniškai patikinau, kad vienas 
geriausių pareigūnų dirba dieną naktį, kad sučiuptų nusikaltėlį ir 
pasodintų jį už grotų. Ir toliau tęsk tokia aukštos klasės dvasia, o 
aš užsiimsiu bendruomenės tūzais. 

Hedstriomas nustebęs pažvelgė į Melbergą. Tas sutiko jo 
žvilgsnį plačia šypsena. Taip, jei tik tas jaunuolis žinotų... 


Pokalbis su Melbergu užtruko gerą valandą. Grįždamas į savo ka- 
binetą Patrikas dairėsi Martino, bet jo niekur nesimatė. Išėjęs į 
gatvelę Hedemiurso prekybos centre nusipirko supakuotą į plas- 
tiką sumuštinį ir sukimšo jį užsigerdamas kava poilsio kambaryje. 
Kai tik įsimetė paskutinį kąsnį, išgirdo Martino žingsnius korido- 
riuje ir pamojo jam ranka sekti į jo kabinetą. Ir paklausė: 

— Ar tu nepastebėjai, kad Melbergas pastaruoju metu keistas? 

— Ne, jei neminėsime to, kad jis nebesiskundžia, nebekritikuo- 
ja, visąlaik šypsosi, gerokai numetė svorio, o drabužiai, galima sa- 
kyti, primena bent jau dešimtojo dešimtmečio madą, - Martinas 
ironiškai nusišypsojo. 

— Kažkas čia ne taip. Ne, aš nesiskundžiu. Jis nesikiša į tyrimą, 
o šiandien mane taip išgyrė, kad net išraudau. Bet man čia kaž- 
kas... 

Patrikas papurtė galvą nustumdamas šalin mintis apie persi- 
mainiusį Bertilį Melbergą ir nukreipė jas į svarbesnius dalykus, 
kuriuos reikia išsiaiškinti. Kai kuriais dalykais geriau tiesiog pasi- 
džiaugti ir nesukti sau dėl jų galvos. . 

Martinas papasakojo, kad į stovyklavietę sulakstė bergždžiai ir 
iš Lizės nesužinojo nieko vertinga. Bet atpasakojęs, ką Pija pa- 
sakė apie Tanjos apsilankymą su straipsniais apie Moną ir Sivą, 
pažadino Patriko susidomėjimą. 

— Žinojau, kad yra kažkoks ryšys! Tačiau koks? — jis pasikasė 
pakaušį. 

— O ką vakar sakė merginų tėvai? 

Ant stalo gulėjo dvi nuotraukos, kurias Patrikas gavo iš Alberto 
ir Gunos, tad jis paėmė jas ir padavė Martinui. Papasakojo apie 
susitikimą su Monos tėvu ir Sivos motina, bet pasibjaurėjimo ja 
negalėjo nuslėpti. 

- Vis dėlto jiems turėjo palengvėti, kad merginos pagaliau su- 
rastos. Turbūt velniškai sunku ištisus daugybę metų nežinoti, kur 
jos. Kas išmano, sako, kad blogiausia - nežinomybė. 

— Taip, dabar mums belieka tikėtis, kad Pedešenas patvirtins, 
jog kiti griaučiai tikrai yra Sivos Lantin, antraip būsim apsikvai- 
linę. 

— Tiesa, bet beveik galiu duoti žodį, kad mums tas negresia. O 
galjau ištyrė dirvos likučius ant kaulų? 

— Deja, ne. Tik klausimas, ką tai mums duos. Jas juk galėjo už- 
kasti bet kur, vargu ar padės net jei žinosime dirvos sudėtį. Lygiai 
tas pat, kas ieškoti adatos šieno kupetoje. 

— Daugiausia tikiuosi iš DNR. Kai tik turėsime įtariamąjį, iš- 
kart galėsime atlikti DNR analizę ir palyginti su tuo, ką turime. 

— Taigi, belieka tą įtariamąjį surasti... 

Abu dar kiek pasvarstė tylėdami, paskui Martinas atsistojo ir 
nutraukė niūrią tylą: 

— Ne, šitaip nieko nepasieksime. Verčiau einu kapstytis toliau. 

Ir paliko susimąsčiusį Patriką, sėdintį prie savo rašomojo stalo. 

Per vakarienę nuotaika buvo slogi. Nieko neįprasta, ypač nuo 
tada, kai Linda čia atsikraustė, bet šiandien sutirštėjusį orą galėjai 
vos ne peiliu raikyti. Brolis šykščiai vos keliais žodžiais papasako- 
jo apie Solveigos apsilankymą pas tėtį ir visai netroško gilintis į 
šią temą. Tačiau Linda nė nemanė leisti jam slapukauti. 

— Vadinasi, išeina, kad ne dėdė Johanesas nudėjo tas panas. 
Tėtušis, įdavęs savo tikrą brolį, dabar turėtų jaustis apgailėtinai 
sužinojęs, kad anas buvo nekaltas. 

— Nutilk, neturėtum kalbėti apie tai, ko nežinai! 

Visi prie stalo krūptelėjo. Jei kartais ir girdėdavo Jakobą pake- 
liant balsą, tai labai retai. Net ir Linda akimirką truputį išsigando, 
bet nepaisė ir neatlyždama tęsė: 

— O kodėl vis dėlto tėtušiui šovė į galvą, kad tai dėdė Johane- 
sas? Man apie tai niekas niekada nepasakojo. 

Jakobas minutėlę padvejojo, bet supratęs, kad ji nesiliaus klau- 
sinėjusi, nutarė patenkinti jos smalsumą. Bent jau iš dalies. 

— Tėtis matė vieną iš merginų Johaneso automobilyje tą naktį, 
kai ji dingo. 

— O ko tėtušis išvažiavęs lakstė vidury nakties? 

— Jis lankė mane ligoninėje ir užuot nakvojęs nutarė važiuoti 
namo. 

- Ir tik dėl to čia viskas? Tik dėl to jis paskambino ir įdavė Joha- 
nesą policijai? Aš manau, tam turėjo būti šimtai kitokių paaiškini- 
mų, juk jis galėjo ją pavėžėti kelio galiuką ar panašiai. 

— Galir taip. Bet Johanesas neigė aną vakarą išvis matęs tą mer- 
giną ir sakė tuo metu namie gulėjęs lovoje ir miegojęs. 

— O ką sakė senelis? Ar neprakeikė Gabrielio, kad.paskambino 
policijai dėl Johaneso? 

Linda jautėsi pakerėta. Merginos dingo prieš jai gimstant, ir ji 
nugirsdavo tik pasakojimų nuotrupas. Niekas nenorėjo kalbėti 
apie tai, kas iš tikrųjų nutiko, ir iš esmės viskas, ką pasakė Jakobas, 
jai buvo naujiena. 

Jakobas sušnypštė: 

— O, senelis iškeikė. Na, švelniai pasakius. Jis irgi buvo ten, kaip 
įmanydamas stengėsi išgelbėti man gyvybę ir baisiai užpyko ant 
tėčio, kad šitaip pasielgė. 

Vaikai buvo išprašyti nuo stalo, antraip žibančiomis akimis 
būtų toliau klausęsi prisiminimų, kaip prosenelis išgelbėjo jų tė- 
čiui gyvybę. Šią istoriją jie girdėjo daug sykių, bet ji niekada ne- 
pabosdavo. 

Jis tęsė: 

- Aiškiai supyko, net norėjo dar sykį pakeisti testamentą ir 
skirti Johanesui visą palikimą, bet nebespėjo to padaryti, nes Jo- 
hanesas mirė. Jei jis nebūtų miręs, tai galbūt girininko trobelėje 
dabar gyventume mes, o ne Solveiga su sūnumis. 

— Bet kodėl tėtis taip nemėgo Johaneso? 

— Aš, tiesą sakant, nė nežinau. Tėtis niekada atvirai apie tai ne- 
kalbėjo, bet senelis kai ką papasakojo, tad šioks toks paaiškinimas 
galimas. Močiutė mirė gimdydama Johanesą, tad jis, pasiėmęs 
abu vaikus, leidosi keliauti vakarine pakrante pamokslaudamas 
ir aukodamas mišias. Senelis man pasakė anksti supratęs, jog abu 
sūnūs - Johanesas ir Gabrielis - turi galių gydyti, todėl visos mi- 
šios paprastai baigdavosi tuo, kad jie viešai gydydavo žmones, 
luošius ir paliegėlius. 

— Ir mūsų tėtis tą darė? Kitaip tariant, gydė žmones? Ir gali tą 
daryti dabar? 

Linda net prasižiojo iš nuostabos. Priešais ją plačiai vėrėsi du- 
rys į nežinomą giminės istorijos erdvę, ir ji vos drįso kvėpuoti 
baimindamasi, kad Jakobas liausis kalbėjęs ir atsisakys pasidalyti 
tuo, ką žino. Buvo girdėjusi, kad jį su seneliu siejo ypatingas ryšys, 
ypač kai paaiškėjo, jog senelio kaulų čiulpai tinka persodinti leu- 
kemija sergančiam Jakobui, tačiau nežinojo, kad senelis jam visko 
tiek daug papasakojo. Ji, žinoma, girdėjo, kad žmonės senelį vadi- 
no Pamokslininku ir dar plepalus, kad turtą jis įsigijo kažkokiais 

suktais būdais, bet buvo tikra, kad tos istorijos apie Efraimą tėra 
gandai. Kai jis mirė, Lindos dar nė nebuvo, jai jis tebuvo pasitem- 
pęs senyvas vyriškis šeimos nuotraukose. 

— Ne, man regis, vargu, - Jakobas šyptelėjo įsivaizdavęs savo 
santūrų tėvą, gydantį paliegėlius ir luošius. - Tėtis nebegali to da- 
ryti. Ir, kaip sakė senelis, nieko keista, kad kartais po lytinės bran- 
dos gebėjimo netenkama. Paskui jį galima atgauti, bet tai neleng- 
va. Man atrodo, nei Gabrielis, nei Johanesas suaugę nebeatgavo 
to gebėjimo. O tėtė negalėjo pakęsti Johaneso greičiausiai todėl, 
kad jie buvo labai nepanašūs. Johanesas buvo labai gražus, todėl 
galėdavo apžavėti ką tinkamas, bet gyvenime buvo beviltiškai ne- 
atsakingas. Dar seneliui gyvam esant juodu su Gabrieliu gavo iš 
jo po nemažą sumą pinigų, bet per kokius porą metų Johanesas 
savo dalį iššvaistė. Senelis dėl to baisiai įpyko ir, užuot padalijęs 
turtą po lygiai, į testamentą pagrindiniu paveldėtoju įrašė Gabrie- 
lį. Bet, kaip sakiau, jei Johanesas būtų gyvenęs ilgėliau, viskas ga- 
lėjo baigtis visai kitaip. 

— Bet turėjo būti kažkas daugiau, tėtis juk negalėjo taip smar- 
kiai nekęsti Johaneso vien dėl to, kad anas buvo gražesnis ir žavin- 
gesnis. Dėl to juk neįduodi tikro brolio policijai. 

— Na, ne, bet, spėju, paskutinis lašas nukrito tada, kai Johane- 
sas nuviliojo tėčio merginą. 

— Eik sau! Tėtis su Solveiga? Su ta stora karve! 

— Ar nematei Solveigos anų laikų nuotraukų? Galiu pasakyti, ji 
buvo tikra gražuolė, ir juodu su tėčiu buvo susižadėję. Paskui vie- 
ną dieną ji atėjo ir pranešė įsimylėjusi dėdę Johanesą ir ketinanti 
už jo tekėti. Man atrodo, tai visai išmušė tėvą iš vėžių. Juk žinai, 
kaip jis nepakenčia netvarkos ir dramų savo gyvenime. 

— Taip, tai tikriausiai išvertė jį iš klumpių. 

Jakobas pakilo iš už stalo; duodamas suprasti, kad pokalbis 
baigtas. 

— Na, dabar jau žinai šeimos paslaptis. Gal geriau suprasi, kodėl 
tėčio ir Solveigos santykiai tokie įtempti. 

Linda sukikeno. 

- Bet ką būčiau atidavusi, kad pavirtusi muse būčiau pamačiu- 
si, kaip atlėkusi ji išplūdo tėtį. Tai bent cirkas turėjo būti! 

Net Jakobas nesusivaldęs šyptelėjo. 

— Taip, cirkas — gerai pasakyta. Bet būk gera, susitikusi tėtį pa- 
sistenk surimtėti. Jam tikrai čia nieko juokinga nėra. 

— Gerai jau gerai, būsiu gera mergaitė. 

Ji įstatė savo lėkštę į indaplovę, padėkojo Maritai už valgį ir už- 
lipo laiptais į savo kambarį. Pirmąkart po ilgo laiko jie su Jakobu 
kartu iš kažko pasijuokė. Jis gali būti iš tiesų mielas, jei tik pasi- 
stengia, pamanė Linda, apdairiai nepripažindama to, kad pasta- 
ruoju metu pati anaiptol nebuvo meilutė. 

Ji pakėlė ragelį ir paskambino Johanui. Didelei savo nuostabai, 
pajuto, kad jai iš tikrųjų rūpi, kaip jis jaučiasi. 


Lenė bijojo tamsos. Baisiai bijojo. Praleido sodyboje daug vaka- 
rų be Gabrielio, bet vis tiek niekada prie jos nepriprato. Seniau 
bent jau likdavo namie su Linda, dar seniau ir su Jakobu, dabar 
buvo visiškai viena. Žinojo, kad Gabrielis turėjo išvažiuoti, bet 
dėl to jos kartėlis nė kiek nesumažėjo. Ne apie tokį gyvenimą ji 
svajojo tekėdama už pinigų maišo. Bet tekėjo ne tiek dėl pinigų, 
kiek norėdama būti saugi. Ją viliojo saugus gyvenimas. Stabilus 
Gabrielio nuobodumo ir pinigų banke. Ji norėjo gyventi kitaip 
negu jos motina. 

Vaikystę pragyveno nuolat bijodama išgėrusio tėvo siautėjimų. 
Jis terorizavo visą šeimą ir pavertė savo vaikus nepasitikinčiais, 
meilės ir švelnumo nepažįstančiais žmonėmis. Iš visų vaikų liko 
tik ji. Brolį ir seserį prarijo tamsa, vienas leidosi tamsos užgula- 
mas, kita mėgino išguiti tamsą iš savęs. Ji buvo vidurinioji, tad 
jai nepavyko nei viena, nei kita. Buvo neryžtinga ir silpna. Neuž- 

tektinai tvirta net savo nepasitikėjimui įveikti, priimti jį arba jo 
atsikratyti, ir jis metai iš metų glūdi ir drunija viduje. 

Aštriausiai baimę pajusdavo vakarais viena slampinėdama po 
tylius kambarius. Tuomet aiškiai prisimindavo dvokiantį alsavi- 
mą, naktimis paslapčia nugirstus smūgius ir glamones. 

Tekėdama už Gabrielio tikrai tikėjo radusi raktą, kuriuo atra- 
kins tamsos skrynelę savo krūtinėje. Tačiau nebuvo kvaila. Supra- 
to tesanti jam paguodos prizas. Jis paėmė ją vietoj tos, kurios iš 
tikrųjų norėjo. Bet tai nieko nereiškė. Taip net buvo lengviau. Jo- 
kių jausmų, kurie jauktų ramų paviršių. Tik begalinė nuobodžių 
ir lengvai nuspėjamų, viena po kitos slenkančių dienų grandinė. 
Kaip tik tai, ko ji ir geidė. 

Po trisdešimt penkerių metų suprato, kaip apsiriko. Nieko nėra 
baisiau už vienatvę dviese, o jos vienatvė prasidėjo tada, kai Fjel- 
bakos bažnytėlėje ji pasakė „taip“. Juodu gyveno gretimus gyve- 
ir vėją, nes pokalbiams trūko kitų temų. 

Tik ji viena žinojo, kad yra ir kitas Gabrielis, visai kitoks nei 
tas, kuris kasdien rodosi aplinkiniam pasauliui. Daugybę metų 
atidžiai jį stebėjo, slapčia studijavo ir pamažėle perprato, koks 
žmogus jis galėtų būti. Pati stebėjosi, kokį ilgesį tai jai sužadino. 
Tas žmogus buvo palaidotas taip giliai, kad, jos manymu, Gab- 
rielis nė pats apie jį nežinojo, bet po nuobodžia, valdoma išore 
slypėjo aistringa asmenybė. Tose gelmėse ji matė daug susitven- 
kusio pykčio, bet, jos įsitikinimu, ir ne ką mažiau meilės, tereikia 
pritaikyti jai raktą. 

Jiems nepavyko suartėti net kai Jakobas gulėjo sirgdamas. Sė- 
dėjo greta, kaip tada manė, prie Jakobo mirties patalo ir nepajėgė 
vienas kito paguosti. Ir ji dažnai pajusdavo, kad Gabrielis nenori, 
jog ji ten būtų. 

Dėl Gabrielio uždarumo labiausiai galima kaltinti jo tėvą. Efrai- 
mas Hultas buvo išties įspūdingas vyras, kam tik tekdavo su juo 

pabendrauti, pasiskirstydavo į dvi stovyklas - draugų arba priešų. 
Pamokslininkui nelikdavo abejingų, bet Lenė suprato, kaip sun- 
ku buvo augti šitokio žmogaus šešėlyje. Jo sūnūs negalėjo būti 
skirtingesni. Johanesas visą savo trumpą gyvenimą elgėsi kaip 
didelis vaikas: mėgavosi gyvenimu ir gaudavo viską, ko užsima- 
nęs. Ilgai vienoje vietoje niekada neužsibūdavo, todėl nespėdavo 
pamatyti savo palikto chaoso padarinių. Gabrielis pasirinko vi- 
sai kitą kelią. Ji matė, kaip jis gėdijasi tėvo ir Johaneso, jų plačių 
užmojų, gebėjimo sublizgėti bet kokiomis aplinkybėmis. Jam la- 
biau patiko būti nepastebimam ir aiškiai parodyti aplinkiniams, 
kad su savo tėvu neturi nieko bendra. Gabrielis siekė pagarbos, 
tvarkos ir teisingumo labiau už viską. Niekada nieko nepasako- 
jo apie savo vaikystę ir klajones su Efraimu ir Johanesu. Ji šį tą 
žinojo ir suprato, kaip jos vyrui svarbu nuslėpti savo praeities 
dalį, nederančią su įvaizdžiu, kurį norėjo susikurti. Išgelbėjęs ir 
grąžinęs Jakobą gyventi Efraimas sukėlė Gabrieliui prieštaringų 
jausmų. Džiaugsmą, kad atsirado būdas įveikti ligą, temdė ap- 
maudas, jog tėvas, o ne jis pats buvo tas į pagalbą atskubėjęs rite- 
ris blizgančiais šarvais. Jis būtų atidavęs viską, kad tik taptų savo 
sūnaus didvyriu. 

Lenės mintis nutraukė iš lauko sklindantis garsas. Akies krašte- 
liu ji pastebėjo vieną šešėlį, paskui kitą paskubom perbėgant per 
sodą. Baimė ją vėl surakino. Ji puolė blaškytis ieškodama nešioja- 
mojo telefono ir kone visai supanikavo, pagaliau pamatė jį lizde. 
Drebančiais pirštais surinko Gabrielio mobiliojo telefono nume- 
rį. Kažkas trenkė į langą, ir ji garsiai suriko. Stiklą išmušė akmuo ir 
nukrito ant grindų tarp šukių. Dar vienas akmuo atlėkęs išdaužė 
gretimą stiklą, ir ji pasikūkčiodama išbėgo iš kambario, nulėkė į 
viršų ir užsirakinusi vonios kambaryje nekantriai laukė, kada iš- 
girs Gabrielio balsą. Tačiau jai atsiliepė tik mobiliojo atsakiklis. 
Ji paliko jam žinutę - nerišliai kalbėdama pati girdėjo savo balse 
paniką. 

Drebėdama susmuko ant grindų, rankomis apsikabino kelius 
ir klausėsi garsų už durų. Nieko negirdėjo, bet nedrįso pajudėti 
iš vietos. 

Išaušus rytui ji dar tebesėdėjo. 


-yo- oo 


vienuoliktos, beveik pusiaudienis. Matyt, vėl užsnūdo, nes pusę 
nakties nerasdama vietos ir prakaituodama prasivartė lovoj. 

— Alio, - atsiliepė Erika apsimiegojusiu balsu. 

— Sveika, Erika, atleisk, turbūt prižadinau? 

— Taip, bet nieko baisaus, Ana. Vidury baltos dienos nėra ko 
voliotis lovoje ir miegoti. 

— Tu tik naudokis proga ir miegok sau į valias. Paskui nebus 
tam laiko. Beje, kaip tu jautiesi? 

Erika pasinaudojo proga pasiskųsti dėl nėštumo keliamų ne- 
patogumų savo seseriai. Ši puikiausiai suprato, apie ką toji kalba, 
nes pati augino du vaikus. 

— Vargšelė... Galiu tik paguosti, kad viskas anksčiau ar vėliau 
pasibaigs. O ką Patrikas, ar dabar visąlaik namie? Netampote 
nervų vienas kitam? Prisimenu, pati paskutinėmis savaitėmis no- 
rėjau tik ramybės. 

— Taip, turiu prisipažinti, aš beveik sienomis laipiojau. Todėl 
per daug neprotestavau, kai jį iškvietė į darbą tirti žmogžudystės. 

- Žmogžudystės? O kas nutiko? 

Erika papasakojo apie nužudytą vokietaitę, apie surastus dvie- 
jų seniai dingusių merginų palaikus. 

— Oi, kaip baisu. 

Telefono linija sutraškėjo. 

— O kurjūs dabar? Ar jums tame laive gerai? 

- Taip, tiesiog puiku. Emai su Adrianu labai patinka. Gustavas 
sako, kad jie greitai taps tikri buriuotojai. 

— A, taip, Gustavas. Kaip tau su juo? Ar jis pasirengęs susipa- 
Žinti su gimine? 

— Dėl to, tiesą sakant, ir skambinu. Dabar mes Striomstade ir 
ketiname toliau plaukti palei pakrantę. Sakyk atvirai, ar nebūtum 
prieš, jei mes sugalvotume rytoj stabtelėti Fjelbakoje ir užsuktu- 
me pas jus pasisveikinti. Mes nakvosim jachtoje, tai neturėtume 
sukelti vargo. Bet tu turi pasakyti, ar tau nebus per sunku. Baisiai 
norėčiau pamatyti tavo pilvą. 

- Žinoma, užsukite. Vis tiek rytoj į kepsnių vakarėlį ateis Da- 
nas su savo mergina, taigi nebus vargo ant grotelių užmesti dar 
kelis kepsnius. 

— O, kaip gerai, pagaliau pamatysiu ir jo ožkelę. 

— Klausyk, Patrikas jau išsizyzė, kad būčiau jai gera, tai tu dabar 
nepradėk... 

— Gerai, bet tam susitikimui reikia tinkamai pasiruošti. Teks 
išsiaiškinti, kokios muzikos dabar klausosi vaikai, kaip rengtis 
madinga, ar vis dar mėgstami blizgantys lūpų dažai su skoniu. 
Galim padaryti šitaip: tu pasiklausyk MTV, o aš nusipirksiu ir iš- 
studijuosiu jaunimo žurnalą Vecko-Revyn. Beje, gal galima gauti 
jaunimo realybės šou Starlet televizijos įrašų? Jei taip, tai peržiū- 
rėti juos būtų visai ne pro šalį. 

Erika juokdamasi laikėsi už pilvo. 

- Baik, mirštu iš juoko. Būk gera... Žinai, kaip šauksi, taip atsi- 
lieps. Juk mes dar nesusipažinome su Gustavu, bet iš to, ką girdė- 
jome, galime spręsti, kad jis tikras keistuolis. 

— Na, keistuolis - ne itin tinkamas Gustavui apibūdinimas. 

Erika nugirdo, kad šmaikštus komentaras numušė Anai nuo- 
taiką. Sesuo visada būdavo baisiai įžeidi. 

— Mano galva, man iš tikrųjų labai pasisekė, kad toks vyras 
kita. Jis galėjo rinktis kone bet kurią kilmingą merginą, o pasi- 
rinko mane, ir tai daug ką apie jį pasako. Aš esu pirma ne aukš- 
tuomenės moteris, su kuria jis būna kartu. Manau, man tiesiog 
pasisekė. 

Erikai irgi atrodė, kad tai daug ką sako apie jį, tik, deja, ne tai, 
ką įsivaizdavo sesuo. Ana neturėjo jokių įgūdžių perprasti vyrus 
ir tai, ką ji pasakojo apie Gustavą, šiek tiek vertė nerimauti. Bet 
Erika nutarė nenusiteikti prieš iš anksto ir vylėsi, kad dvejonės 
išsisklaidys iš karto, kai tik su juo susipažins. 

Tad džiugiai paklausė: 

— Tai kada būsit čia? 

— Apie ketvirtą, tinka? 

— Tinka kuo puikiausiai. 

— Tai pasimatysim, bučkis, iki. 

Vos spėjusi padėti ragelį, Erika pasijuto aiškiai sunerimusi. Per- 
nelyg žvali Anos intonacija skatino suabejoti, ar iš tikrųjų jos san- 
tykiai su nuostabiuoju Gustavu af Klintu tokie jau geri. 

Ji labai džiaugėsi, kai Ana išsiskyrė su savo vaikų tėvu Luku Maks- 
velu. Ana net įgyvendino svajonę - ėmė studijuoti meną, domėjosi 
antikvariniais daiktais. Jai labai pasisekė, nes pradėjo ne visą darbo 
dieną dirbti Stokholmo aukcionų namuose. Ten ir susipažino su 
Gustavu. Jis buvo vienos kilmingiausių Švedijos giminių palikuo- 
nis ir leido laiką valdydamas Helsinglande vieną giminės dvarą, 
kadaise už nuopelnus protėvių gautą iš Gustavo Vazos. Jo šeima 
bendravo su karališkąja šeima, ir jei tėvas dėl kokių nors priežasčių 
negalėdavo, tai kasmetinėje karališkojoje medžioklėje dalyvaudavo 
Gustavas. Ana viską pagarbiai papasakojo Erikai, tačiau toji puikiai 
žinojo, kas per vieni tie Stureplano aikštės aplinkos aukštakilmiai, ir 
negalėjo atsikratyti aiškaus nerimo. Ji dar nebuvo mačiusi Gustavo, 
gal jis skiriasi nuo kitų turtingų paveldėtojų, kurie, dangstydamiesi 
įvaizdžiu, pinigais ir titulais, leisdavo sau kiaulinti tokiose vietose 
kaip Riche ir Spy Bar. Rytoj pati pamatys, kas jis per paukštis. Laikė 
kumštį, kad klystų ir kad Gustavas pasirodytų visai kitoks. Niekas 
taip nenusipelnė laimės ir stabilumo kaip Ana. 

Ji įsijungė ventiliatorių ir ėmė svarstyti, kaip geriau praleidus 
dieną. Akušerė jai paaiškino, kad hormonas oksitocinas, išsiski- 

riantis prieš gimdymą, sužadina besilaukiančioms moterims stiprų 
lizdo sukimo instinktą. Todėl nenuostabu, kad Erika pastarosiomis 
savaitėmis kone kaip kokia apsėstoji namuose viską rūšiavo, nume- 
ravo ir katalogavo tarsi nuo to priklausytų jos gyvenimas. Ją apsėdo 
įkyri mintis, kad prieš gimstant kūdikiui visur turi būti švaru, vis- 
kas sutvarkyta, tad dabar artėjo prie tokio etapo, kai namie neliks 
nesutvarkytos nė kertelės. Drabužinės iškuoptos, vaikų kambarys 
įrengtas, įrankių stalčiai iššluostyti. Beliko vienintelis darbas — su- 
tvarkyti ir išvalyti apšniaukštą rūsį. Pasakyta - padaryta. Pūškuoda- 
ma Erika atsistojo ir paėmusi nuo stalo ventiliatorių ryžtingai pasi- 
kišo po pažasčia. Geriau pasiskubinti, kol Patrikas jos neužtiko. 


Jis leido sau penkias minutes pailsėti ir lepindamasis saulėkaitoje 
prie policijos nuovados mėgavosi ledais, kol Josta, iškišęs pro pra- 
virą langą galvą, pašaukė: 

— Patrikai, čia skambina. Man atrodo, tau reikėtų pasikalbėti. 

Patrikas greitai prarijo ledų likutį ir įėjo vidun. Paėmė ant Jos- 
tos rašomojo stalo gulintį ragelį ir išgirdęs, kas skambina, šiek 
tiek nustebo. Kalbėjo trumpai, bet kažką užsirašė ir, padėjęs rage- 
lį, atsisuko į Jostą, sėdintį ant biuro kėdės ir stebintį. | 

— Kaip girdėjai, Gabrieliui Hultui kažkas išmalė langus. Gal va- 
žiuojam apsidairyti? 

Josta, regis, lyg ir nusistebėjo, kad Patrikas pasikvietė jį, o ne 
Martiną, bet linktelėjo galva. 

Po valandėlės važiuodami alėja abu kaip susitarę pavydžiai at- 
siduso. Dvaro sodyba, kurioje gyveno Gabrielis Hultas, atrodė 
tikrai nuostabi. Ji lyg baltas perlas skendėjo vešlioje žalumoje, o 
guobos abipus namo link vedančio kelio pagarbiai lenkėsi pavė- 
jųj. Patrikas pamanė, kad Efraimas Hultas turbūt buvo velniškai 
geras pamokslininkas, jei visa tai jam atiteko dovanai. 

Einant prie laiptų net žvyras po kojomis gurgždėjo kažkaip pa- 
kiliai, ir Patriką pagavo smalsumas pamatyti namą iš vidaus. 

Duris atidarė pats Gabrielis Hultas. Patrikas ir Josta, prieš 
žengdami į prieangį, į kilimėlį prie durų nusivalė batus. 

— Ačiū, kad taip greitai atvykote. Mano žmona labai susijau- 
dino dėl visko. Pats buvau naktį išvykęs su reikalais, tad ji vakar 
vakare, kai taip nutiko, buvo namie visai viena. 

Kalbėdamas nusivedė juodu į didelį gražų kambarį aukštais 
langais, pro kuriuos į vidų gausiai liejosi saulės šviesa. Ant baltos 
sofos sėdėjo moteris sunerimusiu veidu. Jiems įėjus į kambarį ji 
pakilo. 

— Lenė Hult. Ačiū, kad jums pavyko taip greitai atvažiuoti. 

Pasisveikinusi vėl atsisėdo, o Gabrielis Hultas mostu parodė 
sofą priešais, kviesdamas sėstis ir Patriką su Josta. Abu pasijuto 
kaip ne savam kailyje. Nė vienas ryte nepasivargino apsirengti 
kaip į darbą, tik įšoko į šortus. Patrikas bent jau užsitempė gra- 
žius marškinėlius, o Josta tik senamadiškus trumparankovius sin- 
tetinius marškinius, išmargintus mėtų žalumo raštais. Kontrastas 
buvo ryškus, nes Lenė dėvėjo lengvą nedažyto lino kostiumėlį, o 
Gabrielis trijų dalių eilutę. Turbūt prakaituoja, dingtelėjo Patri- 
kui, beliko tikėtis, kad per vasaros karščius Gabrielis nuolat jos 
nevilkėdavo. Vis dėlto sunku įsivaizduoti jį vilkintį kaip nors ne 
taip griežtai, ir visai neatrodė, kad jis prakaituotų po ta tamsiai 
mėlyna eilute. Patrikui vien pagalvojus apie tokią šiuo metų laiku 
net pažastys sušlapo. 

- Jūsų vyras trumpai papasakojo telefonu, kas nutiko, bet gal 
jūs galėtumėte papasakoti kiek išsamiau? 

Patrikas drąsinamai nusišypsojo Lenei ir išsiėmė mažą violeti- 
nį bloknotėlį ir rašiklį. Jis laukė. 

— Na, buvau namie viena. Gabrieliui dažnai tenka išvažiuoti, 
todėl kartais naktimis lieku viena. 

Patrikas išgirdo jos balse liūdesį ir jam parūpo, ar jį nugirdo ir 
Gabrielis Hultas. O ji tęsė: 

- Žinau, tai kvaila, bet aš labai bijau tamsos, todėl viena daž- 

niausiai būnu tik dviejuose kambariuose - savo miegamajame ir 
gretimame kambaryje, kur stovi televizorius. 

Patrikas atkreipė dėmesį, kad ji pasakė „savo miegamajame“, ir 
nejučia pamanė, kaip liūdna, kad susituokę žmonės nebemiega 
kartu. Jam su Erika taip niekada nenutiks. 

— Norėjau paskambinti Gabrieliui vos pamačiusi, kad lauke 
kažkas sujudėjo. Po kelių sekundžių pro langą, kiek kairiau nuo 
manęs, kažkas įskriejo. Spėjau pamatyti, kad tai didelis akmuo, 
tada iškart šalia stiklą išdaužė kitas. Išgirdau lauke kažką greitai 
nubėgant ir spėjau pamatyti du šešėlius pranykstant pamiškėje. 

Patrikas viską rašėsi trumpais paskirais žodžiais. Josta, be savo 
vardo, kai atvykęs prisistatė Gabrieliui su Lene, neištarė nė žo- 
kokių įvykio smulkmenų, tačiau tas tylomis žiūrinėjo savo nagus. 
Galėjau atsivežti ir durų stabdį, naudos būtų tiek pat, pyktelėjo 
Patrikas. 

— Gal turite kokių minčių apie galimus motyvus? 

Atsakymą išpyškino Gabrielis, užbėgdamas už akių besižiojan- 
čiai atsakyti Lenei: 

- Ne, ne kas kita, kaip tik įprastas grynas pavydas. Žmonėms 
visuomet bado akis, kad mūsų šeima gyvena šioje sodyboje, ir 
ne pirmą kartą čia atsibasto kokie girtuokliai. Nekaltos vaikų iš- 
daigos. Aš būčiau ir šįkart nekreipęs dėmesio, bet mano žmona 
užsispyrė pranešti policijai. 

Jis nepatenkintas žvilgtelėjo į žmoną, o ši pirmą kartą per visą 
pokalbį parodė turinti gyvybės ir atsakė jam piktu žvilgsniu. At- 
rodė, jos akyse įsiplieskė žioruojanti atkaklumo kibirkštėlė ir, ne- 
žiūrėdama į savo sutuoktinį, Lenė ramiai paaiškino Patrikui: 

— Aš manau, jums derėtų pašnekinti Robertą ir Johaną Hultus, 
mano vyro sūnėnus, ir pasiteirauti, kur jie buvo vakar. 

— Lene, šito tikrai nereikėtų! 

— Tavęs čia vakar nebuvo, todėl nežinai, kaip nemalonu, kai 
akmenys kiaurai langus lekia vos per metrą nuo tavęs. Jie galėjo į 
mane pataikyti. Ir mes abu vienodai gerai žinome, kad čia buvo 
tie du mulkiai! 

— Lene, mes juk susitarėm... - pro sukąstus dantis iškošė Gab- 
rielis, ir jo skruostų raumenys sujudėjo. 

— Tai tu tareisi! - nekreipdama į jį dėmesio ir paskatinta netikė- 
tai prasiveržusios drąsos atsigręžė į Patriką. - Kaip sakiau, iš arti 
jų nemačiau, bet galiu prisiekti, kad tai buvo Johanas su Robertu. 
Jų motina Solveiga, pirmiau dieną įsiveržusi į mūsų namus, irgi 
elgėsi nederamai, o tuodu tikri niekšeliai, taigi... Na, jūs žinote, 
juk jums tenka su jais susidurti. 

Ji mostelėjo į Patriką su Josta, ir tiems teliko pritariamai link- 
telėti. Jiems iš tiesų gąsdinamai dažnai tenka turėti reikalų su gar- 
siaisiais broliais Hultais nuo tada, kai tuodu tebuvo spuoguoti 
paaugliai. 

Lenė įžūliai pasižiūrėjo į Gabrielį, ar šis išdrįs jai prieštarauti, 
tačiau tas tik gūžtelėjo pečiais rodydamas, kad jam neberūpi. 

— Dėl ko ginčijotės su jų motina? - paklausė Patrikas. 

— Ji iš tų žmonių, kuriems nereikia priežasčių, seniai mūsų 
nekenčia, bet vakar, išgirdusi naujieną apie Karaliaus tarpeklyje 
jūsų rastas mergaites, prarado savitvardą. Būdama riboto intelek- 
to iškart nutarė, kad tai įrodo, jog Johanesas, jos vyras, buvo ne- 
teisingai apkaltintas, ir išplūdo Gabrielį, - balsas iš susijaudinimo 
pakilo, ji delnu parodė vyrą, o šis, regėjos, pokalbyje nebedaly- 
vauja net mintimis. 

— Skaičiau senus dokumentus apie dingusias merginas ir ma- 
čiau, kad jūs įdavėt savo brolį policijai kaip įtariamąjį. Gal galite 
trumpai apie tai papasakoti? 

Gabrielio veidas veik nepastebimai sutrūkčiojo, klausimo 
užuomina sutrikdė, bet jis ramiu, lygiu balsu atsakė: 

— Tai buvo prieš labai daug metų. Jei klausiate, ar tebetvirtinu 

matęs savo brolį su Siva Lantin, tai atsakau — taip. Buvau Udeva- 
los ligoninėje, mano sūnus tuomet sirgo leukemija. Važiuodamas 
namo pakeliui į Brekę pamačiau savo brolio automobilį. Pama- 
niau, keistoka, kad jis ne namie ir važinėjasi naktį, todėl pasižiū- 
rėjau atidžiau ir pamačiau greta keleivio sėdynėje sėdinčią mergi- 
ną, atrėmusią galvą į brolio petį. Atrodė, tarsi miegotų. 

— Iš kur žinote, kad tai buvo Siva Lantin? 

— Tuomet nežinojau. Paskui atpažinau ją, kai pamačiau nuo- 
trauką laikraštyje. Tačiau noriu pabrėžti: niekada nesakiau, kad 
mano brolis jas nužudė, ir nelaikiau žudiku, kaip žmonės šneka 
miestelyje. Vienintelis dalykas, ką pasakiau protokolui, kad ma- 
čiau jį su mergina, nes laikiau tai savo pilietine pareiga. Tai netu- 
rėjo nieko bendra su jokiais galimais mūsų vaidais ar kerštu, kaip 
kitiems patinka tvirtinti. Aš tik papasakojau, ką mačiau, o ką tai 
reiškia, palikau tirti policijai. Prieš Johanesą nebuvo rasta jokių 
akivaizdžių įrodymų, tad, manau, šis pokalbis yra bergždžias. 

— O ką manote jūs pats? - Patrikas smalsiai žiūrėjo į Gabrie- 
lį. Niekaip negalėjo suprasti, kaip gali būti toks sąžiningas, kad 
įduotum savo brolį. 

— Aš nieko nemanau, tik remiuosi faktais. 

— Juk gerai pažinojote brolį. Ar manote, kad jis būtų pajėgęs 
žudyti? 

— Mudu su broliu neturėjome daug bendra. Kartais stebėdavau- 
si, kaip gali būti, kad mūsų genai vienodi, o esame tokie skirtingi. 
Klausiate, ar, mano manymu, jis būtų pajėgęs atimti kam gyvybę? — 
Gabrielis skėstelėjo rankomis. - Tiesą sakant, nežinau. Nepažino- 
jau brolio taip gerai, kad galėčiau atsakyti į šį klausimą. Negana to, 
po pastarųjų įvykių toks klausimas, regis, dar ir beprasmis, ar ne 
tiesa? 

Rodydamas, kad pokalbis baigtas, Gabrielis pakilo nuo fotelio. 
Patrikas su Josta iškart suprato šį subtilų ženklą, padėkojo ir atsi- 
sveikino. 

— Kaip sakai, gal važiuokime pakalbinti vaikinų apie praeitą 
vakarą? 

Klausimas buvo retorinis, ir Patrikas pasuko Johano ir Rober- 
to Hultų namų link nelaukdamas Jostos atsakymo. Vyresnio ko- 
legos pasyvumas per apklausą jį erzino. Ko reikia, kad įpūstum 
gyvybės šiam apsamanojusiam apuokui? Žinia, jis netrukus išeis 
į pensiją, bet tarnybos dar nebaigė ir turi dirbti savo darbą. 

— Na, ką apie visa tai manai? - aiškiai suirzęs paklausė Patrikas. 

— Nežinau, kuri galimybė blogesnė. Turime žudiką, per dau- 
giau kaip dvidešimt metų nužudžiusį tris merginas, bet neturime 
žalio supratimo, kas jis. Arba Johanesas Hultas tikrai nukankino ir 
nužudė Sivą su Mona, o dabar kažkas jį pamėgžioja. Jei remsimės 
pirmąja galimybe, teks patikrinti kalėjimų registrą. Gal kas sėdėjo 
maždaug nuo tada, kai dingo Siva su Mona, iki tol, kai buvo nužu- 
dyta ta vokietaitė? Tai paaiškintų ilgą pertrauką, — svarstė Josta, o 
Patrikas stebėdamasis dirsčiojo į jį. Šitas senis ne toks apsnūdėlis, 
pasirodo. 

- Tai išsiaiškinti gana lengva. Nedaug kas Švedijoje yra išsėdė- 
jęs ilgiau kaip dvidešimt metų. Gal galėsi patikrinti, kai grįšime į 
nuovadą? 

Josta linktelėjo, paskui sėdėjo tylėdamas ir žiūrėjo pro langą. 

. Plentas į seną girininko namelį vis prastėjo, tačiau tai buvo tie- 
sus kelias nuo Gabrielio ir Lenės sodybos iki Solveigos ir jos sūnų 
trobelės, be to, daug trumpesnis. Važiuodami geruoju keliu jie 
būtų ilgiau užtrukę. Sklypas panėšėjo į sąvartyną. Jame, atrodė, 
jau amžius voliojasi trijų suniokotų automobilių liekanos ir be- 
galė kitokio neaiškios paskirties šlamšto. Šeima akivaizdžiai vagi- 
liavo, ir Patrikas numanė, kad gerėliau pasirausę čia aptiktų vogtų 
daiktų, minėtų protokoluose apie apylinkėse apiplėštus namus. 
Bet dabar jie atvyko ne to. 

Robertas pasitiko juos išėjęs iš pašiūrės, kur darbavosi prie 
seno automobilio duženų. Vilkėjo purviną kadaise mėlynai pil- 


PAMOKSLININKAS 125 


ką darbinį kombinezoną. Alyva išsitepalavęs rankas ir tepaluotais 
pirštais akivaizdžiai pasitrynęs veidą. Eidamas artyn šluostėsi 
rankas skuduru. 

— Kokių velnių jums čia vėl reikia? Jei norit šniukštinėti, rody- 
kit deramą dokumentą, antraip nė šūdo nepaliesit, - jis kalbėjo 
familiariai. Nieko keista, per tiek metų jie dažnai susitikdavo. 

Patrikas užbėgdamas už akių pakėlė rankas. 

— Raminkis. Neketinam nieko ieškoti. Norim šnektelėti. 

Robertas nepatikliai į juos dėbtelėjo, paskui linktelėjo galva. 

— Ir su tavo broliu norim pasikalbėti. Ar jis namie? 

Nenoriai vėl linktelėjęs, Robertas šūktelėjo pasisukęs į namą: 

— Johanai, farai atėjo. Nori su mumis pasikalbėti! 

— Gal galim užeiti ir kur nors atsisėsti? 

Nelaukdami kvietimo Patrikas su Josta nuėjo prie durų. Ro- 
bertui neliko nieko kita, tik prisidėti. Jis nematė reikalo nusivilk- 
ti darbinio kombinezono, nei juo labiau praustis. Kiek Patrikas 
žinojo iš ankstesnių reidų į šiuos namus, to nė nevertėjo daryti. 
Purvas čia lipo prie visko. Prieš daugelį metų namelis tikriausiai 
ir dabar atrodė, kad jis tuoj sugrius. Apmušalai tamsiai nurudę, 
vietomis atspurę ir visi dėmėti. Negana to, kad murzini, dar ir su- 
klijuoti bet kaip, paskubomis. 

Abu policininkai linktelėjo Solveigai, sėdinčiai prie klibančio 
virtuvės stalo ir įnikusiai į savo nuotraukų albumus. Tamsūs plau- 
kai sruogomis slydo jai ant veido, o kai nervingai nubraukė juos 
nuo akių, sublizgo nuo plaukų susiriebalavę pirštai. Patrikas ne- 
sąmoningai nusivalė rankas į šortus, paskui atsargiai prisėdo ant 
pintos kėdės krašto. Johanas išėjo iš gretimo mažo kambario ir 
niūriai klestelėjo ant virtuvės suolo šalia brolio ir motinos. Jiems 
susėdus, Patrikas pamatė, kokie visi panašūs. Išblėsęs Solveigos 
grožis atsispindėjo berniukų veiduose. Patrikas girdėjo, kad ir Jo- 
hanesas buvęs išvaizdus vyras, ir jei sūnūs kiek pasitemptų, taip 

pat neprastai atrodytų. Bet juose tūnojo kažkas neapčiuopiamai 
slidaus. Greičiausiai suktumas - tai ir buvo tas žodis, kurio ieško- 
jo Patrikas. Jei išvaizda išvis gali būti sukta, tai apie Robertą tikrai 
tiktų taip sakyti. Johanas Patrikui neatrodė toks beviltiškas. Nors 
tarnyboje dažnai susidurdavo su abiem, jaunėlis jam atrodė įdir- 
žęs mažiau už vyresnįjį. Kartais Patrikas nujausdavo jį abejojant 
dėl pasirinkto gyvenimo kelio, bet jis žengė Roberto pėdomis. 
Gaila, kad Robertas turi jam tokią įtaką, antraip Johanas gyventų 
visai kitaip. Tačiau buvo taip, kaip buvo. 

— Kokio galo prireikė? - kaip ir brolis stačiokiškai paklausė Jo- 
hanas. 

— Norim išgirsti, ką veikėte vakar vakare. Gal kartais nulėkėte 
pas dėdę su teta ir pasilinksminote laidydami akmenis? 

Broliai persimetė sąmokslininkų žvilgsniais ir nutaisė visiškai 
nekaltus veidus. 

— Ne, o ko mums ten? Vakar visą vakarą buvome namie, ar ne, 
mama? 

Abu pasisuko į Solveigą, ir ši pritariamai palinksėjo. Užvertu- 
si albumus ji dabar sėdėjo ir įdėmiai klausėsi sūnų ir policininkų 
pokalbio. 
levizorių. Toks malonus šeimos vakaras, - ji nė nesivargino slėpti 
pašaipos. 

— Ir Johanas su Robertu nė valandėlei nebuvo išėję? Apie de- 
šimtą? 

— Ne, nė minutėlei. Net į tualetą nėjo, kiek galiu prisiminti, — 
tęsė ji tuo pačiu šaipūnišku tonu, ir sūnūs nebesusilaikę ėmė vai- 
pytis. 

— Tai kažkas jiems vakar išmalė langus? Ir kas gi jiems tokią 
kiaulystę iškrėtė? 

Liovęsi vaipytis, atvirai susijuokė, jie Patrikui priminė Byvį su 
Tešlagalviu. 

— Na, iš tikrųjų teko tik jūsų tetai. Gabrielis buvo išvažiavęs, 
tad ji namie buvo viena. 

Jų veiduose pasirodė nusivylimas. Jie, matyt, tikėjosi pagąsdinti 
abu, o kad Gabrielio gali nebūti namie, jiems nė mintis nešovė. 

— Girdėjau, Solveiga, kad ir tu vakar lankeisi toje sodyboje. Ir 
kad grasinai. Ką gali apie tai pasakyti? — prabilo Josta, o Patrikas 
su broliais Hultais nustebę sužiuro į jį. 

Solveiga vulgariai nusikvatojo. 

— Ak, tai jie pasiguodė, kad grasinau? Nepasakiau nieko, ko jie 
nenusipelnė. Tai Gabrielis pavertė mano vyrą žudiku. Tai jis atė- 
mė iš jo gyvybę, tarsi pats būtų užnėręs jam ant kaklo virvę. 

Roberto veido raumenys sutrūkčiojo išgirdus užuominą apie 
tėvo mirties aplinkybes, ir Patrikas prisiminė skaitęs, kad būtent 
jis surado pasikorusį tėvą. 

O Solveiga pratrūko: 

- Gabrielis nuo seno nekentė Johaneso. Pavyduliavo nuo pat 
vaikystės. Johanesas turėjo viską, ko Gabrielis negalėjo turėti, ir 
jis tą žinojo. Efraimas visada labiau mylėjo Johanesą, ir aš galiu 
jį suprasti. Žinoma, negalima lyginti savo vaikų, - ji linktelėjo į 
jaunuolius šalia ant suolo, - bet Gabrielis buvo šaltas kaip žuvis, 
o Johanesas tryško gyvenimu. Aš žinau, ką sakau, nes iš pradžių 
buvau susižadėjusi su vienu, paskui su kitu. Gabrielio niekaip 
negalėjai įkaitinti. Toks baisiai jau korektiškas, galėjo laukti, kol 
susituoksime. Man tai veikė nervus. Paskui atėjo jo brolis ir iš- 
kart patraukė akį, nes buvo visai kitoks. Jo rankos tuo pat metu 
galėjo būti visur, užsiliepsnodavau vien jį pamačiusi, - Solveiga 
sukikeno žiūrėdama priešais save tuščiu žvilgsniu, tarsi iš naujo 
išgyventų anas karštas jaunystės naktis. 

— Po galais, mamaite, gal užsičiaupsi. 

Pasibjaurėjimas aiškiai švietė sūnų veiduose. Jie akivaizdžiai 
nenorėjo žinoti motinos meilės nuotykių smulkmenų. Patrikas 

staiga išvydo, kaip liūliuodama lašiniais geidulingai raivosi nuoga 
Solveiga, ir mirksėdamas nuvijo šį vaizdą šalin. 

— Kai išgirdau, kad radote nužudytą merginą, o prie jos ir Sivą 
su Mona, tuoj nuėjau pas juos ir išrėžiau visą tiesą. Iš gryno pavy- 
do ir pykčio jis sugriovė Johaneso, mano ir berniukų gyvenimą, 
bet dabar pagaliau žmonės sužinos paaiškėjusią tiesą. Jie gėdysis 
ir supras klausę paklydėlio brolio, o aš tikiuosi, kad Gabrielis už 
savo nuodėmę degs pragare! - ji įsikarščiavo ir įtūžo kone taip pat 
kaip dieną, ir Johanas ramindamas ir įspėdamas uždėjo delną jai 
ant rankos. 

- Kadir kokios priežastys, nedera lakstyti ir grasinti žmonėms. 
Ir juo labiau svaidyti akmenų į langus! 

Patrikas nedviprasmiškai mostelėjo į Robertą su Johanu, ir 
buvo aišku, kad nė akimirksnį nepatikėjo motinos pasakojimu 
apie jaukų šeimynėlės vakarą prie televizoriaus. Jie suprato, kad 
jis viską žino ir kad nė nemano nuleisti nuo jų akių. Todėl tik 
sumurmėjo kažką po nosimis, o Solveiga, regis, nė nepaisė įspė- 
jamų užuominų ir raudonomis pykčio dėmėmis liepsnojančiais 
skruostais varė savo: 

— Ir dėl to ne vienas Gabrielis turėtų prasmegt iš gėdos! Mūsų 
atsiprašyti turės ir policija! Juk jūs davėtės po Vestergordeną, var- 
tėt viską ir šniukštinėjot, išsivežėt Johanesą policijos automobi- 
liu apklausti, tad irgi prisidėjote ne ką mažiau ir pastūmėjote jį į 
kapą. Atėjo laikas dabar atsiprašyti! 

Ir tada vėl prakalbo Josta: 

— Kol iki galo išsiaiškinsim, kas iš tikrųjų nutiko toms trims 
merginoms, niekas nieko nesirengia atsiprašinėti. O kol mes šią 
bylą išsiaiškinsim, prašyčiau elgtis žmoniškai, Solveiga, — tvirtas 
Jostos balsas atvėrė Patrikui nelyginant kokią jo slaptavietę. 

Paskui automobilyje jis stebėdamasis ir paklausė: 

— Ar judu su Solveiga pažįstami? 

Josta nusivaipė. 

— Taip, pažįstami... Ji mano jaunesnio brolio amžiaus ir vaikys- 
tėje dažnai atbėgdavo pas mus į namus. Paskui paūgėjusią Solvei- 
gą pažinojo visi. Ji buvo pati gražiausia mergina mūsų apylinkėse, 
Nekaip susiklostė jos ir berniukų gyvenimas, - Josta apgailestau- 
damas palingavo galva. - Ir nė negaliu jos paguosti, kad ji teisi ir 
Johanesas mirė nekaltas. Mes juk lig šiol nieko nežinome! 

Iš nevilties jis sudavė kumščiu sau per šlaunį. Patrikui jis primi- 
nė po ilgo miego pakirdusį lokį. 

— Ar patikrinsi kalėjimus, kai grįšim? 

— Taip, taip, taigi žadėjau! Nesu toks perkaršęs, kad nesupras- 
čiau nurodymų iš pirmo karto, ir ne jauniklis, kuriam net pienas 
nuo lūpų nenudžiūvęs... - ir Josta niūriai įsispitrijo pro priekinį 
langą. 

Mums dar daug ką reikia nuveikti, dingtelėjo pavargusiam Pat- 
rikui. 


Šeštadienį Erika pagaliau džiaugėsi galėdama pabūti su Patriku. 
Jis išsiprašė laisvų išeiginių, ir dabar abu pūškavo savo mediniu 
kateriuku uolų link. Jiems pavyko rasti beveik tokį patį laivelį, 
kokį turėjo Erikos tėvas Turė. Tai vienintelio tipo laivas, apie kokį 
Erika svajojo. Niekuomet per daug nesižavėjo buriavimu, nors ir 
lankė buriavimo kursus, o motorinė plastiko valtis, aišku, juda 
greičiau, bet kam skubėti? 

Valties variklio gaudesys priminė vaikystę. Būdama maža daž- 
nai gulėdavo ir snūduriuodavo ant šilto medinio denio klausy- 
damasi jo murkimo. Paprastai mėgdavo perlipti priekinį stiklą ir 
įsitaisyti priešais laivelio pirmagalyje, bet dabar nebe tokia gra- 
cinga, todėl nedrąsu ten kabarotis, tad ji sėdėjo ant suolelio už 
apsauginio stiklo. Patrikas stovėjo prie vairo vėjo plaikstomais 
rudais plaukais su šypsena veide. Jie išplaukė anksti, kad aplenktų 


turistus ir kol oras gaivus ir tyras. Ant laivo ritmiškai tiško sūrūs 

vandens purslai, ir Erika kvėpuodama ore uodė druskos kvapą. 
Jai buvo sunku įsivaizduoti, kad joje tūnantis žmogutis po poros 
metų sėdės prie Patriko laivagalyje, įvilktas į kietai pripūstą oran- 
žinę gelbėjimosi liemenę didele apykakle, lygiai taip pat, kaip ir ji 
sėdėdavo prie tėvo. 

Prisiminus tėvą, jau nebeišvysiantį savo vaikaičio, kažkas su- 
gildė akis. Nebepamatys ir motina, bet jai niekada per daug ne- 
rūpėjo net jos pačios dukterys, tad Erika nemanė, kad mažylis 
sukeltų jai kokių jausmų. Greičiausiai ji elgtųsi taip pat nenatū- 
raliai kaip ir susitikusi su Anos vaikais - juos šnekindavo ir ap- 
kabindavo tik atsižvelgdama į situaciją ar aplinką. Erika pajuto 
kylantį kartėlį, tačiau nurijo jį ir įveikė. Kartais niūrią valandą 
imdavo būgštauti, kad motinystė jai, kaip ir Elsei, taps sunkia 
pareiga. Kad ir ji taps tokia pati šalta ir neprieinama motina. 
Protas sakė jai, kad juokinga šitaip galvoti, bet baimė logikai 
nepakluso ir vis tiek kažkur tūnojo nesitraukdama. Kita vertus, 
juk Ana yra miela ir mylinti Emos ir Adriano mama, tai kodėl 
ji negalėtų tokia būti - stengėsi raminti save Erika. Bent jau iš- 
rinko vaikui gerą tėvą, pamanė žiūrėdama į Patriką. Jo ramybė 
ir pasitikėjimas atsvėrė jos pačios neramią prigimtį, o iki jo nie- 
kam to nepavyko. Jis bus nuostabus tėtis. 

Jie prisišvartavo nuo vėjo saugančioje įlankėlėje ir pasiklojo 
rankšluosčius ant plikų uolų. Gyvendama Stokholme ji labai jų 
pasiilgdavo. Ten šcherai visai kitokie, apžėlę mišku ir įvairiais 
augalais, tad jai atrodė pernelyg netvarkingi ir nemieli. Vakarų 
pakrantės gyventojai niekinamai vadino juos vandens apsuptais 
sodais. Vakarų pakrantės šcherai buvo taurūs paprastumu. Tarp 
rožinio ir pilko granito uolų mirguliavo krištolinis vanduo, ir toks 
širdį gniaužiantis grožis plytėjo po giedru dangumi. Plyšiuose tar- 
po smulkios gėlelės, ir tai buvo vienintelė augalija, rūsčioje aplin- 
koje išsiskleidžianti visu grožiu. Erika užsimerkė ir pajuto, kaip 

klausydamasi vandens pliuškenimo ir laivo bilsnojimo grimzta į 
malonų snaudulį. 

Patriko pažadinta iš pradžių nesuvokė, kur atsidūrusi. Ryš- 
ki saulės šviesa akino, o Patrikas pasirodė kaip stūksantis virš 
jos tamsus šešėlis, ir ji sekundei vėl užsimerkė. Tada susiprato 
prasnaudusi beveik dvi valandas ir kad tikrai nieko prieš išgerti 
kavos. 

Juodu iš termoso į du didelius puodelius įsipylė kavos ir išsiė- 
mė bandelių su cinamonu. Niekur nėra taip skanu gerti kavą kaip 
gryname ore saloje, ir jie mėgavosi kiekvienu gurkšniu. Erikai ne- 
pavyko susilaikyti ir ji prabilo uždrausta tema: 

— Kaip sekasi tyrimas? 

- Šiaip sau. Žingsnis pirmyn, du atgal. 

Patrikas atsakė trumpai. Akivaizdžiai nenorėjo, kad atidėtos 
darbo negandos drumstų saulėtą ramybę. Bet smalsumas paėmė 
viršų, ir ji dar kartą pamėgino sužinoti daugiau: 

— Ar bent kiek pravertė tie straipsniai, kuriuos radau? Ką ma- 
nai, Hultų šeima kaip nors su visu tuo susijusi ar Johanesas Hul- 
tas tiesiog nevykusiai įsivėlė? 

Patrikas atsidusęs suėmė delnais puodelį. 

- Jei tik žinočiau... Visa Hultų šeimynėlė kaip koks širšių lizdas 
ir nė kiek nesinori knaisiotis po jų tarpusavio santykius. Tačiau 
kažkas ten ne taip, tik ar jie susiję su žmogžudystėmis, ar ne, dar 
nežinau. Vis galvoju, kad ir mes, policija, padėjome nekaltam 
žmogui pasitraukti iš gyvenimo, tačiau viliuosi, kad nenuklydo- 
me į lankas. Kad ir kaip būtų, Gabrielio liudijimas dingus mergi- 
noms buvo vienintelis mūsų turėtas parodymas. Vis dėlto nega- 
lime susikoncentruoti vien tik į Hultus, turime ieškoti plačiau. — 
Patrikas nutilo, bet po kelių sekundėlių pridūrė: - Nenoriu apie 
tai daugiau kalbėti. Dabar labiausiai man reikia viską, kas susiję 
su žmogžudyste, atidėti į šalį ir galvoti apie ką nors kita. 

Erika linktelėjo. 

— Pažadu, daugiau nekamantinėsiu. Dar bandelę? 

Patrikas neatsisakė. Dar kelias valandas pagulinėję saloje ir pa- 
sikaitinę saulėje dirstelėjo į laikrodį ir pamatė, kad laikas grįžti 
namo ruoštis sutikti svečius. Paskutinę akimirką nutarė pakviesti 
ir Patriko tėvą su žmona, vadinasi, be vaikų, kepsnių vakarėlyje 
turėjo būti aštuoni žmonės. 


Išeiginėmis dienomis Gabrielis nerasdavo sau vietos. Kai ne- 
galėdavo dirbti, nelikdavo nieko kita, tik vangiai laukti. Bėda 
ta, kad negalėdamas griebtis darbų nežinodavo, kuo užsiimti. 
Darbas buvo jo gyvenimas. Jis neturėjo jokių laisvalaikio po- 
mėgių, jo netraukė bendrauti su žmona, o vaikai gyveno atski- 
rai, nors dėl Lindos padėties dar būtų galima pasiginčyti. Todėl 
jis mieliau užsidarydavo kabinete ir įkišdavo nosį į buhalteri- 
nes knygas. Jei ką ir išmanė gyvenime, tai skaičius. Kitaip nei 
žmones, jų painius jausmus ir neracionalų elgesį, skaičius valdė 
griežtos taisykles. Jis galėjo jais pasikliauti ir jautėsi saugus jų 
pasaulyje. Nereikia būti genijum, kad suprastum, kodėl taip ne- 
numaldomai troško tvarkos ir aiškumo, - Gabrielis jau seniai 
tai suprato, - dėl chaotiškos vaikystės, tik neketino daugiau į tai 
gilintis. Rado tinkamą paaiškinimą, o priežastys jam neatrodė 
reikšmingos. 

Apie klajonių su Pamokslininku laikus apskritai stengėsi negal- 
voti. Bet jei tik prisimindavo vaikystę, prieš akis iškart iškildavo 
ne tėvo, o Pamokslininko atvaizdas. Beveidė, gąsdinanti figūra, 
primenanti dienas tarp rėkiančių, vapančių, isteriškų žmonių. 
Vyrų ir moterų, norinčių prisiliesti prie jo ir Johaneso. Tiesiančių 
kibias rankas, kad juodu palengvintų jų fizines ir dvasines kan- 
čias. Manančių, kad jis su broliu yra atsakas į jų maldas. Tiesiogi- 
nis ryšys su Dievu. 

Johanesui tie laikai patiko. Jis mėgaudavosi dėmesiu ir mielai 
maudėsi šlovės spinduliuose. Kartais Gabrielis matydavo, kaip 

vakarais prieš miegą jis stebėdamasis žiūrinėja savo rankas, tarsi 
mėgindamas suvokti, iš kur atsiranda visi tie stebuklai. 

Gabrielis pajuto didžiulį palengvėjimą netekęs dovanos, o Jo- 
hanesas baisiai nusivylė. Negalėjo susitaikyti, kad tapo paprastu 
berniuku be ypatingų gebėjimų, toks kaip visi. Verkė ir meldė Pa- 
mokslininką, kad padėtų susigrąžinti dovaną, tačiau tas tik trum- 
pai paaiškino, kad senasis gyvenimas baigėsi, prasideda naujas ir 
Viešpaties keliai nežinomi. 

Jiems apsigyvenus dvaro sodyboje Fjelbakos pakraštyje, Gab- 
rieliui Pamokslininkas tapo Efraimu, bet ne tėvu, vis dėlto gy- 
venti čia patiko nuo pačios pirmos minutės. Ne dėl to, kad būtų 
suartėjęs su tėvu, jo numylėtinis visada buvo ir liko Johanesas, o 
todėl, kad pagaliau rado namus. Vietą, kur galėjo gyventi nuolat ir 
tvarkingai. Pagal laikrodį ir gerbdamas laiką. Vaikščioti į mokyk- 
lą. Jis labai pamėgo sodybą ir svajojo apie dieną, kai pats ims ją 
prižiūrėti. Žinojo, kad sugebės pasirūpinti ja geriau už Efraimą ar 
Johanesą, ir melsdavosi vakarais, kad tėvas nepadarytų kvailystės 
ir neužrašytų jos savo numylėtiniui, kai jie užaugs. Kas kad Jo- 
hanesui teko visa meilė ir dėmesys, svarbu, kad jam, Gabrieliui, 
liktų sodyba. 

Ir liko. Tik ne taip, kaip jis tikėjosi. Jo vaizduotės pasaulyje Jo- 
hanesas išliks amžinai. Dar jam gyvam esant Gabrielis suprato, 
kaip jam reikia nerūpestingojo savo brolio - bent jau tam, kad 
nerimautų dėl jo arba širstų. Kitaip tiesiog negalėjo. 

Vis dėlto prašė Lenės nutylėti, kad Johanas su Robertu svaidė 
akmenis į jų langus. Pats dėl to stebėjosi. Gal netenka pareigos 
įstatymui ir tvarkai ar pasąmonėje sukirbėjo sąžinė dėl blogos 
šeimos lemties? Jis nežinojo, bet paskui jautėsi Lenei dėkingas, 
kad nepakluso ir viską papasakojo policijai. Ir tai vėlgi stebino. Jo 
akimis, žmona tebuvo verkšlenantis, nesišypsantis, visada link- 
čiojantis bevalis žmogus, todėl nustebo balse išgirdęs ėdumą, o 
akyse pamatęs užsispyrimą. Ir sunerimo. Pastarosios savaitės įvy- 

kiai, jam rodė, kad kinta visa pasaulio tvarka. Kaip žmogų, neken- 
čiantį pokyčių, tokia ateities vizija išgąsdino. Gabrieliui teks dar 
labiau slėptis skaičių pasaulyje. 


Pirmieji svečiai atėjo laiku. Patriko tėtis Larsas su žmona Bitana 
atėjo lygiai ketvirtą nešini gėlių puokšte ir buteliu vyno šeimi- 
ninkams. Patriko tėvas buvo stambus aukštas vyras gana dideliu 
pilvu. Prieš dvidešimt metų už jo ištekėjusi žmona buvo mažu- 
tė, apvalaina lyg kamuoliukas moteriškė. Bet tai jai tiko, o juoko 
raukšlelės aplink akis rodė, kad ji dažnai ir mielai šypsosi. Erika 
žinojo, kad paprastai Patrikas kur kas lengviau bendrauja su Bi- 
tana nei su savo tikra motina Kristina, ši buvo griežta ir santū- 
ri. Kristinos ir Larso skyrybos praėjo skausmingai, bet ilgainiui, 
nors draugais ir netapo, ėmė sutarti ir kartkartėmis jiems pavyk- 
davo net normaliai bendrauti. Vis dėlto paprasčiau būdavo juodu 
kviestis po vieną, o kadangi Kristina kaip tik viešėjo Geteborge 
pas Patriko jaunesnę seserį, neliko priežasčių svarstyti, ar kviesti 
į kepsnių vakarą Larsą su Bitana. 

Po penkiolikos minučių atėjo Danas su Marija. Vos jie spėjo 
įsitaisyti kieme mandagiai pasisveikinę su Larsu ir Bitana, Erika 
išgirdo ant namo link besileidžiančio šlaito linksmai suspingant 
Emą. Ji išėjo pasitikti, apkabino vaikus ir pamatė naują Anos gy- 
venimo vyrą. 

— Sveiki, malonu pagaliau jus pamatyti! 

Ji padavė ranką ir pasisveikino su Gustavu af Klintu. Tarsi pa- 
tvirtindamas jos nuojautą, iš pirmo žvilgsnio jis pasirodė niekuo 
nesiskiriantis nuo tų Estermalmės vyrukų iš Stureplano. Tamsūs 
plaukai brangaus kirpėjo sušukuoti atgal, marškiniai ir kelnės ap- 
gaulingai paprasti, bet Erika maždaug žinojo tikrą jų kainą, ant 
pečių - būtinas megztinis surištomis rankovėmis. Jai teko sau pri- 
minti neteisti iš anksto. Ana nespėjo nė burnos praverti, o ji jau 
mintyse užsiplieskė neapykanta. Sekundę šovė nerami mintis, ar 

tik kartais ne grynas pavydas verčia ją atstatyti spyglius vos suti- 
kus žmogų, gimusį su marškinėliais. Bet vylėsi, kad ne. 

— Kaip gyveni, mamytės mažyli? Ar esi geras savo mamai? 

Ana pridėjo ausį prie Erikos pilvo tarsi klausytųsi atsakymo į 
savo klausimą, paskui susijuokė ir šiltai apkabino Eriką. Tada į 
tokį patį glėbį pakliuvo ir Patrikas, ir jie visi sykiu nuėjo į sodelį 
susipažinti su kitais. Vaikai lakstė po sodą, suaugusieji gurkšnojo 
vyną, tik Erika gėrė kokakolą, o maistas gulė ant grotelių. Kaip 
paprastai vyrai susirinko aplink kepsninę, o moterys šnekučia- 
vosi atokiau. Erika niekada nesuprato, kas traukia vyrus prie 
kepsninės. Vyrai, kurie paprastai tvirtina neturį supratimo, kaip 
iškepti gabaliuką mėsos keptuvėje, manosi esą tikri virtuozai, 
išmanantys, kaip deramai iškepti mėsą lauke ant grotelių. Mote- 
rims galima patikėti stalo įrankius ir dar pripažinti, kad jos pui- 
kiai nešioja alų. 

— Dieeeve, kaip čia gražu! - Marija jau įpusėjo antrą vyno tau- 
rę, nors kiti vos spėjo sugurkšnoti pirmą. 

— Ačiū, mums irgi patinka. 

Nors ir buvo sunku, su Dano drauge Erika elgėsi mandagiai. 
Nesuprato, ką jis joje įžvelgė, juo labiau kai lygini su buvusia 
žmona Pernila, bet pamanė, kad tai tikriausiai tokia vyrų paslap- 
tis, kurios moterys neperpranta. Ir nutarė, kad jis pasirinko Ma- 
riją tikrai ne dėl jos sugebėjimo palaikyti pokalbį. Ji, akivaizdu, 
pažadino motiniškus Bitanos jausmus, nes toji ėmėsi ją globoti. 
Ana su Erika galėjo šnektelėti akis į akį. 

— Pažiūrėk, ar jis ne gražuolis! - Ana susižavėjusi žvelgė į Gus- 
tavą. - Tik pamanyk, koks vyras manimi domisi! 

Erika žvelgė į gražuolę jaunesnę seserį ir galvojo, kaip atsitiko, 
kad toks žmogus kaip Ana visiškai prarado pasitikėjimą savimi. 
Kadaise jaunėlė buvo stipri, savarankiška, laisva moteris, bet me- 
tai su Luku, žiaurus elgesys ją palaužė. Erikai kilo didelis noras 
ją supurtyti. Žiūrėjo į Emą ir Adrianą, pašėlusiai lakstančius ratu 

aplinkui, ir klausė savęs, kodėl sesuo nesididžiuoja matydama, 
kokius nuostabius vaikus pagimdė ir užaugino, ir nepasitiki savi- 
mi. Kad ir kas nutiko per jų trumpą gyvenimą, jie buvo linksmi, 
guvūs ir mylintys vaikai. Ir tai Anos nuopelnas. 

— Aš dar nespėjau su juo ilgiau pašnekėti, bet jis atrodo ma- 
lonus. Daugiau galėsiu pasakyti tik gerėliau susipažinusi. Tačiau 
jeigu jis tavęs neerzina susispaudus plaukiojant maža jachta, tai, 
sakyčiau, viskas į gera, - šypsena buvo sustingusi, dirbtinė. 

— Kaip tai maža? - susijuokė Ana. - Draugas jam paskolino 
Najad 400, joje vietos užtektų net nedidelei kariuomenei. 

Pašnekesys nutrūko ant stalo atkeliavus kepsniams, ir vyriškoji 
draugijos dalis prisidėjo prie moterų, tarsi atlikę šiuolaikinį kar- 
dadančio tigro medžioklės ritualą. 

— Apie ką čia čiauškat, mergaitės? 

Danas apkabino Mariją, ir ši kone murkdama prilipo prie jo. 
Besiglaustydami jie nejučia ėmė tikrai glamonėtis, o netrukus 
aistringai bučiuotis, ir nors laikai, kai Erika su Danu buvo pora, 
seniai praėjo, ji vis tiek nenorėjo matyti jų besivartančių liežuvių. 
Gustavas irgi į juodu šnairavo nepritariamai, bet Erika negalėjo 
nepastebėti, kad naudodamasis proga pats akies krašteliu tyrinėja 
gana nemažai eksponuojančią gilią Marijos iškirptę. 

— Larsai, nederėtų pilti ant kepsnio tiek daug padažo. Juk žinai, 
apie svorį turi galvoti dėl širdies. 

- O kam, aš stiprus kaip eržilas! Čia vieni raumenys, — iškil- 
mingai pareiškė Patriko tėvas ir paplekšnojo sau per pilvą. - Be 
to, Erika sakė, kad padažas su alyvuogių aliejumi, todėl vertingas. 
Alyvuogių aliejus gerai ir širdžiai, ir viskam. 

Erika užkando pagundą leptelėti, kad pusė stiklinės padažo 
nėra itin sveika. Apie tai buvo diskutuota daug kartų, tad Larsas 
tapo tikru ekspertu, kaip sukirsti tai, ko nori. Valgymas buvo vie- 
nas jo gyvenimo džiaugsmų, ir visas pastangas suvaržyti jo apsi- 
rijimą jis vertindavo tik kaip sabotažą prieš savo asmenį. Bitana 

seniai pasidavė, bet retkarčiais vis tiek primindavo ką mananti 
apie jo valgymo įpročius. Mėginimai priversti jį laikytis dietos už- 
plaukdavo ant seklumos, nes vos ji nusigręždavo jis tuoj ką nors 
sutaršydavo, o paskui išpūtęs akis stebėdavosi, kodėl nekrinta 
svoris, nors, pasak jo, valgė ne daugiau kaip vidutinis triušis. 

— O tu pažįsti dainininką E-Type? - Marija liovėsi tyrinėti 
Dano burnos ertmę ir apžavėta pažvelgė į Gustavą. - Jis trinasi 
su Vika ir jos draugeliu, o Danas sakė, kad tu pažįsti karališkąją 
šeimą, tai pamaniau, gal pažįsti ir jį. Jis toks kietas! 

Regis, Gustavas kiek nustebo, kad pažinoti dainininką E-Type, 
kažkieno akimis, „kiečiau“, nei pažinoti patį karalių, bet susitvar- 
dė ir atsakė į Marijos klausimą: 

— Aš kiek vyresnis už princesę Viktoriją, bet mano jaunesnysis 
brolis pažįsta ir princesę, ir Martiną Eriksoną. 

Marija sutriko. 

— Kas tas Martinas Eriksonas? 

Gustavas sunkiai atsiduso ir patylėjęs nenoriai pratarė: 

- E-Type. 

— Aaa. Geras, - ji nusijuokė, atrodė, tai paliko jai didžiulį įs- 
pūdį. 

Viešpatie Dieve, ar jai iš tiesų dvidešimt vieni, kaip sakė Danas, 
svarstė Erika. Jos spėjimu — ne daugiau kaip septyniolika. Nors, 
žinoma, dailutė, šitai ji turi pripažinti. Pažvelgė į save ir liūdnai 
konstatavo, kad tos dienos, kai jos pačios krūtų speneliai pūpsojo 
kaip Marijos, seniai praėjo. 

Vakarėlis nebuvo labai vykęs. Patrikas su Erika kaip įmanyda- 
mi stengėsi palaikyti pokalbį, bet Danas su Gustavu bendravo 
nelyginant atvykėliai iš skirtingų planetų, o Marija, greitai išgė- 
rusi per daug vyno, sublogavo ir nedelsdama pasišalino į tualetą. 
Vienintelis Larsas jautėsi kuo puikiausiai - smarkiai susikaupęs 
šlavė visa, ko dar buvo lėkštėse, nepaisydamas žudančio Bitanos 
žvilgsnio. 

Aštuntą valandą visi išsiskirstė. Patrikas su Erika liko vakaroti 
su stirta indų. Juodu nutarė dar valandžiukę nekreipti į juos dė- 
mesio ir susėdo greta su taurėmis rankose. 

— Oi, kaip dabar norėčiau vyno, - Erika niūriai žiūrėjo į koka- 
kolos stiklinę. 

— Taip, suprantu, kad po šitokios vakarienės nori taurės vyno. 
Viešpatie Jėzau, ir kaip mums nuskilo sukviesti tokią margą pub- 
liką? Ir ką mes sau manėme? - Patrikas juokdamasis papurtė gal- 
vą. - O tu pažįsti E-Type? - falcetu paklausė mėgdžiodamas Ma- 
riją, ir Erika suprunkštė. - Dieve, tai geras! - falcetu toliau traukė 
Patrikas, o Erika pratrūko kvatoti. - Mamytė sakė, nieko baisaus, 

Ir jis meiliai pakreipė galvą, o Erika stvėrėsi už pilvo ir suste- 
nėjo: 

— Liaukis, nebegaliu daugiau! Argi ne tu sakei, kad tai aš turiu 
būti gera? 

— Na, taip, aš. Tik pačiam sunku susiturėti, - surimtėjo Patri- 
kas. - O ką tu manai apie tą Gustavą? Neatrodo, kad jis mieliau- 
sias žmogus pasaulyje. Tavo manymu, jis tinka Anai? 

Erika liovėsi juoktis ir suraukė kaktą. 

— Ne, ir man labai neramu. Atrodytų, bet koks vyras būtų ge- 
resnis už tą smurtautoją prieš moteris, tikrai, bet aš... - ji nutilo 
ieškodama tinkamo žodžio, - bet man norėtųsi Anai ko nors ge- 
resnio. Matei, kaip jam nepatiko, kad vaikai triukšmauja ir laks- 
to? Galiu kirsti lažybų, kad jis iš tų, kurie vaikus nori matyti, bet 
nenori jų girdėti. Anai toks netinka. Jai reikia gero, šilto, mylinčio 
žmogaus. Ko nors, su kuo galėtų gerai jaustis. Kad ir ką ji saky- 
daugiau ir nenusipelnė. 

Juodu sėdėjo ir žiūrėjo, kaip jūroje pamažu skęsta liepsnojantis 
raudonas saulės kamuolys, bet ji nebegalėjo džiaugtis vakaro gro- 

žiu. Eriką kamavo nerimas dėl sesers ir kartkartėmis ji pajusdavo 
tokią didelę atsakomybę, kad tapdavo sunku kvėpuoti. Tai jeigu 
dėl sesers jaučia tokią atsakomybę, kaip toji prislėgs atsiradus ma- 
žyliui? 

Erika padėjo galvą Patrikui ant peties ir leidosi apgaubiama va- 
karo sutemų. 


Pirmadienis prasidėjo džiugia žinia. Iš atostogų grįžo Anika. Įru- 
dusi ir atsigavusi, patenkinta gyvenimu, matyt, nestokojo meilės 
ir vyno. Ji sėdėjo savo vietoje priimamajame ir švytėjo, kai Patri- 
kas įsliūkino vidun. Šiaip jis nekentė pirmadienio rytmečių, bet 
pamatęs Aniką išsyk pajuto, kad diena bus lengvesnė. Ji buvo ašis, 
aplink kurią sukosi visa nuovada. Ji organizuodavo, ginčydavosi, 
prireikus išplūsdavo arba išgirdavo. Kad ir kokia bėda ištiktų, ji 
visada rasdavo protingų ir paguodžiamų žodžių. Net Melbergas 
ėmė elgtis su ja akivaizdžiai pagarbiai ir nebedrįsdavo iš pasalų 
žnybtelėti ar gašliai nužiūrėti, kaip dažnai darydavo iš pradžių at- 
keltas dirbti į nuovadą. 

Nepraėjus nė valandai, kai Patrikas atėjo į darbą, duryse išdygo 
Anika rimta veido išraiška. 

— Patrikai, atėjo pora ir nori pranešti, kad dingo jų duktė. 
voja. 

Anika įleido sunerimusius tėvus ir tie susigūžę susėdo priešais 
Patriko rašomąjį stalą. Prisistatė esantys Bu ir Šeština Mioleriai. 

— Mūsų dukra Enė vakar negrįžo namo. 

Pirmas prakalbo tėvas. Tai buvo žemas, tvirtas, maždaug ke- 
turiasdešimties metų vyriškis. Kalbėdamas nervingai čiupinėjo 
rėksmingai išmargintus šortus ir neatplėšdamas akių žiūrėjo į vie- 
ną taškelį ant stalo. Suvokęs, kad sėdi policijos nuovadoje ir kalba 
apie dingusią dukterį, dar labiau susijaudino. Jam užėmė amą, tad 
toliau kalbėjo nedidukė apvalutė jo žmona. 

— Mes apsistoję Grebestado kempinge. Dženė apie septintą va- 
karo susirengė važiuoti į Fjelbaką su kažkokiais naujais draugais. 
Norėjo kažkur eiti, kiek žinau, bet pažadėjo iki pirmos grįžti. Jie 
lyg ir susitarė, kad atgal grįš autobusu, - ir jos balsas ėmė kim- 
ti, tad ji turėjo patylėti, kol pajėgė pasakoti toliau: - Jai negrįžus 
namo, sunerimome. Iš pradžių nuėjome pas tą kitą mergaitę, su 
kuria ji tarėsi važiuoti, prižadinome ir ją, ir jos tėvus. Ji pasakė, 
kad Dženė neatėjo į autobusų stotelę, kaip tartasi, todėl ji pama- 
niusi, kad Dženė tiesiog apsigalvojo. Tada supratome, kad nutiko 
kažkas rimto. Dženė niekada taip su mumis nepasielgtų. Ji mūsų 
vienintelis vaikas ir visuomet praneša, jei vėlinasi, ar panašiai. 
Kas galėjo jai nutikti? Mes girdėjome apie merginą, kurią radote 
Karaliaus tarpeklyje, ar nemanote, kad tai... - čia galutinai neteko 
balso ir iš nevilties smarkiai sukūkčiojo. Vyras ramindamas ją ap- 
kabino, bet ir jo akyse tvenkėsi ašaros. 

Patrikas sunerimo. Labai sunerimo, bet stengėsi porai neišsi- 
duoti. 

— Nemanau, kad yra priežasčių dabar taip sugretinti. 

Velnias, kaip sausai nuskambėjo, pamanė Patrikas, tačiau to- 
kiomis aplinkybėmis jam būdavo sunku. Žmonių baimė jam pa- 
čiam sugniauždavo gerklę, užuojauta sukeldavo peršulį, bet ne- 
galėjo leisti sau pasiduoti jausmams, todėl ir toliau kalbėjo sausu 
biurokratiškai korektišku tonu. 

— Pradėkime nuo to, kad jūs dabar trumpai papasakosite apie 
savo dukrą. Sakėte, ji vardu Dženė. Kiek jai metų? 

— Septyniolika, tuoj sueis aštuoniolika. 

Šeština verkė veidu įsikniaubusi vyrui į marškinius, todėl į Pa- 
triko klausimą atsakė Bu. Čia, tarsi paklausta, ar neturi neseniai 
darytos dukters nuotraukos, Dženės motina popierine nosinaite 
nusišluosčiusi veidą iš rankinės ištraukė spalvotą mokyklinę nuo- 
trauką. 

Patrikas atsargiai ją paėmė ir įsižiūrėjo. Paprasta septyniolikmetė 

mergina, kiek per daug išsidažiusi, akyse šviečia iššūkis. Patrikas 
nusišypsojo tėvams, stengdamasis atrodyti kupinas vilties. 

— Miela mergina, tikriausiai didžiuojatės tokia dukra. 

Jie abudu nuoširdžiai palinksėjo, Šeština netgi šyptelėjo. 

— Ji gera mergaitė. Nors, žinoma, paaugliai būna visokie. Šie- 
met ji nebenorėjo su mumis važiuoti atostogauti kemperiu, nors 
taip važinėdavome kiekvieną vasarą nuo pat jos mažumės, bet 
išprašėme, sakėm, kad tai tikriausiai paskutinė vasara, kai atos- 
togaujame kartu, ir ji nusileido, - išgirdusi savo ištartus žodžius 
apie paskutinę vasarą, Šeština vėl pravirko, ir Bu ramindamas pa- 
glostė jai plaukus. 

— Juk suprantate, kad viskas labai rimta? Mes žinome, turi pra- 
eiti dvidešimt keturios valandos, tik tuomet pradedama žmogaus 
ieškoti, bet jūs turite patikėti mūsų žodžiu, jai tikrai kažkas nu- 
tiko, antraip ji būtų atsiliepusi. Ji ne tokia mergina, kuriai niekas 
nesvarbu ir kuri verstų mus sėdėti ir kraustytis iš proto. 

Patrikas stengėsi tvardytis kiek galėdamas, nors galvoje jau pa- 
šėlusiai sukosi mintys. Prieš akis iškilo apnuogintas Tanjos kūnas 
Karaliaus tarpeklyje, ir jis sumirksėjo, kad nuvytų tą reginį. 

— Dvidešimt keturių valandų kaip amerikiečių filmuose mes 
nelaukiame, bet kol nieko nežinome, pasistenkite liautis neri- 
mauti. Tikiu jūsų žodžiais, kad Dženė labai pareiginga mergina, 
bet visaip kartais atsitinka. Su kuo nors susipažino, užmiršo laiką 
ir viską aplink, net ir mamą su tėčiu, namie nerimaujančius. Daž- 
nai taip būna. Tačiau mes nedelsdami visus apklausim. Išeidami 
palikite Anikai telefono numerį, kai tik ką nors sužinosime, iškart 
jums paskambinsiu. Ir tuoj pat praneškite mums, jei Dženė at- 
silieptų arba juo labiau - grįžtų namo. Pamatysite, viskas greitai 
susitvarkys. 

Jiems išėjus, Patrikas susimąstė, ar ne per daug žada. Pajuto 

Dženės nuotrauką. Verčiau jau ji kur nors užsimiršusi lakstytų. 

Jis atsistojo ir nuėjo pas Martiną. Turėtų nedelsdami pradėti 
paiešką. Jei atsitiko blogiausia, brangi kiekviena minutė. Remian- 
tis patologo ataskaita, Tanja nelaisvėje išgyveno apie savaitę. 
Laikrodis nenumaldomai tiksi. 


1979 metų vasara 


Skausmas ir tamsa paskandino laiką bežadėj užmaršty. Diena ar 
naktis, gyvenimas ar mirtis - niekas nebeturėjo reikšmės. Net žings- 
niai viršuje, pranešantys besiartinant blogį, neturėjo galios įleisti tik- 
rovės į jos tamsų būstą. Lūžtančio kaulo traškesį nustelbdavo kažkie- 
no skausmingas riksmas. Gal jos pačios. Ji nebežinojo. 

Sunkiausia pakelti vienatvę. Visiškai jokio garso, judesio, prisilie- 
timo. Ji seniau nė neįsivaizdavo, kad galima taip kankinamai trokšti 
pabendrauti su žmogumi. Troškimas nustelbė net skausmą. Raižė 
sielą kaip peilis, vertė ją drebėti, ir karštinė supurtydavo jos kūną. 

Gerai pažinojo svetimą kvapą. Anaiptol ne atstumiantį. Pirmiau 
nė nemanė, kad blogis turi kvapą. Jis buvo gaivus ir žadantis, skli- 
dinas vasaros ir šilumos. Užuosdavo jį aiškiai, visai kitaip negu į 
šnerves įsiėdusį tamsos, drėgmės tvaiką. Gaubiantį ją kaip drėgnas 
apklotas ir dalelė po dalelės pasiglemžiantį tai, kas iš jos dar liko. 
Todėl ji godžiai gerdavo šilumos kvapą nepažįstamajam prisiartinus. 
Būdavo verta išgyventi blogį, kad paskui trumpą mirksnį galėtum 
įkvėpti kažkur ten viršuje bėgančio savo vaga gyvenimo kvapą. Kartu 
pabusdavo didžiulis ilgesys gyventi. Ji nebe tokia, kokia buvo, ir ilgisi 
merginos, kokia niekada nebebus. Skaudu su ja atsisveikinti, bet no- 
rint išgyventi - būtina. 

Labiausiai čia kamavo mintys apie mažylę. Per visą trumpą duk- 
rytės gyvenimą prikaišiojo, kam atėjo į šį pasaulį, bet artinantis le- 
miamai valandai suprato, kad mažylė buvo gyvenimo dovana. Pri- 
siminimai minkštų rankučių, kurios apkabindavo, didelių akučių, 

kuriomis alkanai žvelgdavo į ją, nes ji manė negalinti jai duoti, ko rei- 
kia, labai aiškiai persekiojo sapnuose. Dabar regėjo kiekvieną menką 
smulkmeną. Kiekvieną strazdanėlę, kiekvieną plaukų sruogelę, net 
mažą verpetą ant spranduko, visai ten pat kaip ir jos. Ji pažadėjo sau 
ir Dievui, jei tik ištrūks iš šio kalėjimo, tai atsilygins savo mažylei už 
kiekvieną be motinos meilės praleistą sekundę. Jei tik... 


- Šitaip niekur neisi! 

— Kaip norėsiu, taip ir eisiu, nors apsišik! 

Melanė įsiutusi žiūrėjo į tėvą, o šis spitrijosi į ją. Riejosi jie kaip 
visada dėl to paties - kaip ji apsirengusi, tiksliau pasakius, kodėl 
neapsirengusi. 

Taip, išsirinko striukos skiautelės drabužį, tą Melanė turėjo 
pripažinti, bet manė, kad jis gražus, be to, visos šitaip rengiasi. 
Jai jau beveik septyniolika, ji nebe kūdikis ir pati gali spręsti, ką 
vilkėti. Niekinamai nužvelgė tėvą, taip uždūkusį, kad išraudo 
net sprandas. Fe, tu velnias, koks senas ir apsileidęs. Blizgantys 
„Adidas“ šortai, jau penkiolika metų išėję iš mados, pjaunasi su 
taškuotais trumparankoviais marškinėliais. Ant sofos priešais 
televizorių be saiko rydamas bulvių traškučius užsiaugino tokį 
pilvą, kad atrodė, tuoj išsproginės sagos, o visą vaizdelį užbaigė 
šlykščios paplūdimio šlepetės ant kojų. Ji gėdijosi rodytis su juo 
viešai ir negalėjo pakęsti, kad turi tuščiai tupėti šitam velnio kem- 
pinge kiaurą vasarą. 

Kai buvo maža, jai labai patiko važinėti kemperiu ir atosto- 
gauti kempinge. Ten visada atsirasdavo pulkai vaikų, jie žaisda- 
vo, maudydavosi ir lakstydavo kiek panorėję tarp vagonėlių. Bet 
dabar visi draugai namuose Jonšiopinge, o blogiausia, kad teko 
išsiskirti su Tobe. Tad dabar negali pasirūpinti savo reikalais ir 
gali kilti nesklandumų su ta bjaurybe Made, kuri prilipusi prie jo 
kaip varnalėša, ir jeigu ji neteks savo brangiausiojo, tai nekęs tėvų 
iki gyvenimo galo. 

Pririšo ją šitam Grebestado kempinge ir, negana to, elgiasi 
tarsi jai būtų penkeri, o ne septyniolika. Ir net neleidžia vilkėti, 
kaip nori. Ji atkakliai kilstelėjo galvą ir pasitaisė palaidinukę, ne 

ką didesnę už maudymosi liemenėlę. Trumputėliai džinsiniai 
šortai skaudžiai ir tikrai nepatogiai pjovė sėdynę, tačiau traukė 
bernų žvilgsnius, dėl to verta ir pakentėti. O svarbiausia, kad 
platforminiai batai prie jos metro šešiasdešimties priduria de- 
šimt centimetrų. 

— Kol mes tave maitiname ir kol gyveni po mūsų stogu, mes 
sprendžiame, todėl būk maloni ir... 

Tėtušį nutraukė garsus beldimas į duris ir dėkinga už šią per- 
traukėlę Melanė nuskubėjo atidaryti. Lauke stovėjo tamsiaplau- 
kis kokių trisdešimt penkerių metų vyras, ir ji automatiškai iš- 
sitiesusi išpūtė krūtinę. Gal kiek ir per senas, jos nuomone, bet 
atrodė gerai, be to, bus proga paerzinti tėtušį. 

— Aš Patrikas Hedstriomas iš policijos. Ar galėčiau trumpam 
užeiti dėl Dženės? 

Melanė praleisdama jį pasitraukė į šalį, bet tik tiek, kad jis 
spraustųsi pro ją, vilkinčią menkais drabužėliais. 

Pasisveikinę visi glaudžiai susėdo prie mažo staliuko. 

— Ar pakviesti žmoną? Ji ten, paplūdimyje. 

— Ačiū, nebūtina, noriu keliais žodžiais persimesti tik su Me- 
lane. Kaip žinote, Bu ir Šeština Mioleriai pranešė, kad dingo jų 
dukra Dženė. Ir papasakojo mums, kad judvi buvote susitarusios 
susitikti ir drauge važiuoti į Fjelbaką, tiesa? 

Ji nepastebimai timptelėjo žemyn palaidinukę, išryškindama 
iškirptės liniją ir prieš atsakydama papūtė lūpas. Kad ir policinin- 
kas, bet vis tiek seksualus. 

— Taip, mes susitarėme septintą susitikti stotelėje ir išvažiuoti 
autobusu po dešimties minučių. Keletas pažįstamų vaikinų turė- 
jo prisidėti prie mūsų Tanumstrande, mes tiesiog norėjom nuva- 
žiuoti ir pavaikščioti, neturėjome jokių konkrečių planų. 

— Bet Dženė neatėjo kaip žadėjusi? 

— Ne, ir sumautai keista. Nesam tokios baisios draugės, bet ji 
atrodė man patikima, todėl gerokai nustebau, kai ji, tipo, nepasi- 

rodė. Negalėčiau pasakyti, kad žiauriai nusivyliau, nes ji per daug 
prie manęs klijavosi, ir viena be problemų susitvarkiau su Maiku 
ir Fredžiu, tais bernais iš Tanumstrando. 

žvilgsnio. 

— O ką, niekuo negaliu padėti, manau, kad ji visai nuobodi. 
Kuo aš čia dėta, kad ji dingo. Tikriausiai parvarė namo į Karls- 
tadą. Pliurpė kažką apie vaikiną, su kuriuo tenai susipažino, ir jei 
turi proto makaulėje, tai spjovė ant sumautų atostogų kemperyje 
ir patraukė pas jį. 

— Nedrįsk šitaip pasielgti pati! Šitas Tobė... 

Patrikas pamanė, kad laikas nutraukti tėvo ir dukters rietenas, ir 
mostelėjo ranka, kad atkreipų į save dėmesį. Tie, laimei, nutilo. 

— Tai nenumanai, kodėl ji nepasirodė? 

— Neturiu žalio supratimo. 

— Nežinai, gal ji kempinge su kuo nors daugiau bendravo, gal 
kam galėjo išsipasakoti? 

Tarsi netyčia Melanė prisilietė plika koja prie policininko ir 
liko patenkinta pamačiusi, kad tas krūptelėjo. Su vyrais žiauriai 
paprasta. Nesvarbu, kiek jiems metų, jiems viena mintis galvoje, 
ir tą žinodama gali vynioti aplink pirštą, kaip nori. Vėl prisilietė 
prie jo kojos, ir jo viršutinė lūpa išrasojo. Tačiau, reikia pripažinti, 
namelyje buvo tikrai tvanku. 

Prieš atsakydama ji patylėjo. 

— Yra čia vaikinas, toks nuoboda, su kuriuo ji vasaromis vis su- 
sitinka nuo vaikystės laikų. Juodas nevykėlis, bet ji, kaip sakiau, 
nebuvo kietuolė, taigi vienas kitam labai tiko. 

— Gal žinai, kuo jis vardu arba kur jį galėčiau rasti? 

- Jo gimdytojų namelis stovi už kelių eilių. Toks su prieangiu 
rudais ir baltais dryžiais ir su suknistais pelargonijų vazonėliais. 

Patrikas padėkojo už pagalbą ir parausvėjusiais skruostais pra- 
sispraudė pro Melanę. 

Pasistengusi atsistoti kuo labiau gundoma poza, ji atsisveikin- 
dama policininkui pamojavo. Tėtušis ir vėl ėmėsi savo tiradų, bet 
ji ir toliau nekreipė dėmesio. Jis niekada nepasakydavo nieko, ko 


būtų verta klausyti. 


Išmuštas prakaito, ir ne vien nuo alinamo karščio, Patrikas skubiai 
žingsniavo toliau. Ištrūkęs iš ankšto namelio atsipūtė iš palengvė- 
jimo. Pasijuto kaip koks pedofilas, kai ta mergaičiukė atstatė jam 
prieš nosį mažas krūtis, o kai ėmė glaustytis prie kojos, nebežino- 
jo nė kur dėtis, taip jam buvo nemalonu. Ir apsirengusi buvo ne 
kažin kiek. Ne ką daugiau kaip skiautelėmis sukarpyta nosinaite. 
Jis akimirksniu įsivaizdavo, kad turi septyniolikmetę dukrą, kuri 
šitaip rengiasi ir gundo vyresnius vyrus. Tokia mintis nukratė, ir 
jis pamanė, kad verčiau jau juodu su Erika turėtų sūnų. Jis bent 
jau žinojo, kaip elgtis su paaugliais berniukais. Ta mergaitė jam 
atrodė kaip ateivė iš kosmoso - sluoksnis kosmetikos ir stambūs 
kabantys papuošalai. Ir jis niekaip negalėjo nepastebėti bamboje 
segimo žiedo. Gal jau sensta, kad tai neatrodė jam erotiška. Vei- 
kiau galvojo apie galimą užkratą ar randėjimą. Bet, kaip sakoma, 
metai įkrečia proto. Jis vis dar puikiai prisimena, kaip gavo barti 
nuo mamos, kai grįžo namo įsivėręs į ausį auskarą, o jam tada 
suėjo devyniolika. Mintis jį įsisegti šovė netikėtai, ir tai buvo drą- 
siausias žingsnis jo gyvenime. 

Iš pradžių paklaidžiojo tarp namelių, sustatytų taip tankiai, tar- 
si būtų suklijuoti. Jam niekaip netilpo galvoje, kaip žmonės savo 
noru gali leisti atostogas susigrūdę su daugybe kitų žmonių, kaip 
silkės statinėje. Tačiau protu suvokė, kad tai daugumos iš jų gyve- 
nimo būdas, juos kasmet traukia grįžti stovyklauti į tą pačią vietą, 
tarp tų pačių stovyklautojų. Kai kurių kemperių nė nebegalima 
vadinti kemperiais, nes, iš visų pusių aplipdyti tentais, jie veikiau 
panėšėjo į mažus namelius ir metai iš metų stovėjo čia tose pačio- 
se vietose. 

Paklausęs kelio Patrikas pagaliau susirado Melanės apibūdintą 
kemperį ir pamatė priešais jį lauke sėdintį ištįsusį, visiškai liesą 
pusbernį. Patrikui jo pagailo, kai pastebėjo raudonus ir jau pūlin- 
gus jaunatvinius spuogus - užuot palaukęs, kol jie sugis savaime, 
jis neatsispyrė jų neišspaudęs ir paskui greičiausiai turės randų. 

Saulė tvieskė Patrikui tiesiai į akis, jis sustojo priešais vaikinuką 
ir prisidengė akis ranka. Akiniai nuo saulės liko gulėti nuovadoje. 

- Sveikas, aš iš policijos. Ką tik kalbėjau su Melane iš štai ten, ji 
sakė, kad pažįsti Dženę Mioler, tiesa? 

Berniukas tylėdamas linktelėjo. Patrikas atsisėdęs šalia jo ant 
žolės pastebėjo, kad šis vaikinas, visai kitaip nei lolitiškoji paauglė 
už kelių kemperių, atrodo nuoširdžiai susirūpinęs. 

- Aš Patrikas. O kuo tu vardu? 

- Peras. 

Patrikas pakėlė antakius, rodydamas, kad laukia tęsinio. 

— Peras Torsonas, - jis nekantriai pešiojo iš žemės žoleles ir 
atkakliai spitrijosi žemyn. Paskui pasižiūrėjęs į Patriką pridūrė: — 
Aš kaltas, kad jai kažkas atsitiko. 

— Ką čia kalbi? - krūptelėjo Patrikas. 

— Ji per mane pavėlavo į autobusą. Mes nuo mažens susitik- 
davome čia kas vasarą ir žiauriai smagiai atostogaudavome. O 
paskui ji susipažino su ta beždžione Melane ir tapo tiesiog bjau- 
ri. Pliurpė tik viena - Melanė tą, Melanė aną, Melanė sakė, Me- 
lanė nesakė. Pirmiau galėjau su Džene pasikalbėti apie rimtus 
dalykus, kurie iš tiesų svarbūs, o dabar jai rūpėjo tik kosmetika, 
skudurai ir panašus mėšlas, ir ji nė nedrįso Melanei pasakyti, 
kad mes draugaujame, nes, Melanės nuomone, aš nuoboda ir 
nevykėlis. 

Jis toliau pešiojo žolę, ir net sparčiau, prie jo atsiradęs plikas 
plotelis didėjo, o išrautos žolės krūvelė augo. Virš jų galvų tvyran- 
tis kepsninėje kepamos mėsos kvapas kuteno šnerves, ir Patriko 
pilvas suurzgė. 

— Tokios jau tos paauglės. Praeis, duodu žodį. Paskui jos ir vėl 
tampa žmonėmis, - Patrikas nusišypsojo ir vėl surimtėjo. - Bet 
ką norėjai pasakyti tuo savo „kaltas“? Žinai, kur ji? Jeigu taip, tai 
jos tėvai baisiai nerimauja... 

Peras neigdamasis sumosavo rankomis. 

— Nežinau, kur ji yra, aš tik nujaučiu, kad jai kažkas nutiko tik- 
rai blogo. Ji šiaip sau nebūtų pabėgusi. Ir kadangi norėjo važiuoti 
pakeleivingu automobiliu... 

- Pakeleivingu? Kur? Kada ji išvažiavo? 

— Dėl to ir esu kaltas, - Peras dėstė Patrikui pabrėžtinai aiškiai, 
kaip mažam vaikui. - Smarkiai su ja susiginčijau kaip tik tada, kai 
ji ėjo į autobusų stotelę susitikti su Melane. Žiauriai pykau, kad 
bendrauja su manimi tik tada, kai Melanė to nenumano, todėl 
nustvėriau Dženę, einančią pro šalį, ir išklojau viską, ką galvoju. Ji 
nuliūdo, bet nieko man nesakė, tik stovėjo ir klausėsi. Po valandė- 
lės tarstelėjo, kad pavėlavo į autobusą ir turės pasigauti į Fjelbaką 
važiuojantį automobilį. Ir nuėjo. - Peras pakėlė akis nuo švariai 
ir Patrikas matė, kad jis iš paskutiniųjų stengiasi išvengti viešo 
pažeminimo ir neapsižliumbti visų stovyklautojų akivaizdoje. — 
Štai kodėl aš kaltas. Jei nebūčiau jos užsipuolęs dėl visiškų, kaip 
man dabar atrodo, niekų, ji būtų spėjusi į autobusą, ir to nebūtų 
nutikę. Susistabdžiusi automobilį ji pataikė ant kokio sumauto 
psicho, ir tai yra mano kaltė, - balsas paaukštėjo visa oktava ir 
užlūžęs perėjo į falcetą. 

Patrikas tvirtai papurtė galvą. 

— Tu čia niekuo dėtas. Ir mes nė nežinom, ar jai išvis kas nors 
nutiko. Kaip tik tai ir norime išsiaiškinti. Kas žino, gal ji atsiras 
kaip niekur nieko ir tiesiog išlips iš kito autobuso. 

Intonacija buvo raminama, bet Patrikas pats išgirdo, kaip dirb- 
tinai nuskambėjo. Jis žinojo, kad berniuko akyse regimas nerimas 
atsispindi ir jo paties žvilgsnyje. Vos už kelių šimtų metrų savo 

kemperyje sėdėjo Mioleriai ir laukė dukters. Ir Patriką perliejo šal- 
tukas — o jeigu Peras teisus ir jie niekuomet jos nebesulauks. Kaž- 
kas Dženę paėmė pavėžėti. Kažkas, kas neturėjo gerų ketinimų. 


Jakobas su Marita išvyko į darbus, o vaikai buvo pas auklę, tad 
Linda laukė Johano. Jie pirmąkart susitarė susitikti Vestergorde- 
no sodybos gyvenamajame name, o ne ant šieno ir, Lindos ma- 
nymu, tai gniaužė kvapą. Mintis apie daug žadantį pasimatymą 
po brolio stogu suteikė susitikimui papildomą prieskonį. Tik pa- 
mačiusi Johano išraišką, vos tas įžengė pro duris, ji suprato, kad 
namas jam sukėlė visai kitokių jausmų. 

Jis nesilankė čia nuo to tada, kai turėjo palikti Vestergordeno 
sodybą po Johaneso mirties. Johanas lėtai žingsniavo po namą, iš 
pradžių užėjo į svetainę, paskui į virtuvę, net į tualetą. Tarsi no- 
rėdamas sugerti kiekvieną smulkmeną. Jakobas pakeitė baldus, 
daug ką perdažė, namas atrodė nebe toks, koks buvo išlikęs jo 
prisiminimuose. Linda sekiojo iš paskos lipdama ant kulnų. 

— Tu seniai čia buvai? 

Johanas linktelėjo ir perbraukė ranka per židinio atbrailą sve- 
tainėje. 

— Prieš dvidešimt ketverius metus. Kai iš čia išsikraustėm, man 
buvo penkeri. Jis čia daug ką pakeitė. 

— Taip, Jakobui viskas turi būti gerai. Jis nuolat taiso ar persta- 
to. Viskas turi būti tobula. 

Johanas nieko nesakė. Jam atrodė, kad pateko į kitą pasaulį. 
Linda jau pasigailėjo, kad pasikvietė jį į namus. Ji tikėjosi praleisti 
nerūpestingą valandžiukę lovoje, o ne irstytis po liūdnus Johano 
vaikystės prisiminimus. Ji nenorėjo net žinoti apie tą jo jausmų 
ir išgyvenimų pasaulį, kuriame jai nėra vietos. Jis turėjo būti jos 
apžavėtas ir kone dievinti ją, tikėjosi, kad jis patvirtins negalintis 
jai atsispirti, o ne susimąstęs, staiga senstelėjęs liūdnai slampinės 
po namus. 

Ji patraukė jį už rankos, ir jis krūptelėjo tarsi prižadintas iš transo. 

— Gal lipam aukštyn? Mano kambarys palėpėj. 

Johanas nenoriai nusekė paskui ją stačiais laiptais. Juodu perė- 
jo antrą aukštą, bet Lindai pastačius koją ant laiptų į mansardą, 
Johanas sustojo kaip įbestas. Seniau čia buvo jųdviejų su Robertu 
kambariai ir tėvų miegamasis. 

— Palauk minutėlę, tuoj ateisiu. Aš tik noriu kiek apsidairyti. 

Nekreipdamas dėmesio į Lindos prieštaravimus, drebančia 
ranka pravėrė pirmas duris koridoriuje. Už jų kadaise buvo jo 
vaikystės kambarys. Kambaryje ir toliau gyveno mažas berniu- 
kas, tik dabar čia visur mėtėsi Viljamo žaislai ir drabužiai. Jo- 
hanas prisėdo ant mažos lovelės ir vidiniu žvilgsniu pamėgino 
išvysti, kaip kambarys atrodė priklausydamas jam. Po minutė- 
lės atsistojo ir nuėjo į gretimą kambarį, Roberto kambarį. Šis 
pasikeitė dar labiau nei Johano. Aiškiai matyti, kad kambarys 
mergaitės - rožinė spalva, tiulis ir gausybė blizgučių. Apsisu- 
kęs kone iškart išėjo. Kaip koks magnetas traukė kambarys ko- 
ridoriaus gale. Kadaise naktimis ant pirštų galiukų tykindavo 
mamos išklotu kilimu prie baltų durų, vedančių į tėvų kambarį, 
atsargiai praverdavo duris, o paskui šmurkštelėdavo į tėvų lovą. 
Tik ten galėdavo ramiai miegoti, nekamuojamas košmarų ir pa- 
lovio pabaisų. Stipriai prisiglausdavo prie tėčio ir iš karto kietai 
kietai užmigdavo. Jis pamatė, kad Jakobas su Marita išsaugojo 
senąją pompastiškai išpuoštą lovą, tad kambarys pasirodė pasi- 
keitęs mažiausiai. 

Pajuto akyse tvenkiantis ašaras ir prieš atsisukdamas į Lindą su- 
mirksėjo neleisdamas joms pabirti. Nenorėjo pasirodyti silpnas. 

- Pagaliau baigei dairytis, ką? Čia nėra ko vogti, jei tave šitai 
domina. 

Jos balse nuskambėjo jam dar negirdėta piktdžiuga. Ir iš karto 
įžiebė pykčio žiežirbą. Mintis, kaip viskas galėjo susiklostyti, dar 
labiau ją įpūtė, ir jis tvirtai sugriebė ją už rankos. 

— Kokį velnią čia pliauški! Manai, atėjau apsidairyti, ką čia pa- 
vogus? Gal tau galvoj negerai! Aš čia gyvenau, o paskui įsikraustė 
tavo brolelis, ir jei ne tavo velnio išpera tėtušis, Vestergordenas ir 
šiandien būtų mūsų. Todėl užsičiaupk ir patylėk. 

Akimirką Linda neteko amo iš nuostabos, kad švelnusis Joha- 
nas gali šitaip pasikeisti, paskui įniršusi ištraukė ranką ir atrėžė: 

— Ne mano tėčio kaltė, kad tavo tėtušis pralošė ir iššvaistė visus 
savo pinigus. Kad ir ką darė tėtis, jis niekuo dėtas, kad taviškis 
toks bailys ir atėmė sau gyvybę. Pats nusprendė jus palikti, ir tu 
negali dėl to kaltinti mano tėvo. 

Įtūžis aptemdė jam akis. Jis sugniaužė kumščius. Linda buvo 
liekna ir trapi, ir jis neabejojo galįs lengvai perlaužti ją perpus, bet 
prisivertė kelis kartus giliai įkvėpti ir nurimti. Keistai trūkčiojan- 
čiu balsu atsakė: 

— Yra daug dalykų, dėl kurių galiu kaltinti ir kaltinsiu Gabrielį. 
Tavo tėvas vien iš pavydo sugriovė mūsų gyvenimą. Mama papa- 
sakojo, kaip viskas buvo. Visi mylėjo tėtį ir manė, kad Gabrielis 
tėra surūgėlis, o jis negalėjo to pakęsti. Tačiau mama vakar buvo 
sodyboje ir išdrožė, ką apie jį galvoja. Gaila tik, kad netėškė į snu- 
kį, bet tikriausiai nenorėjo terliotis. 

Linda pašaipiai nusijuokė. 

— Buvo metas, kai jis jai tiko. Mane pykina vien nuo minties, 
kad jis tąsėsi su tavo apskretėle mamaite, bet, regis, tik kol ji 
susigriebė pinigus lengviau išmelšianti iš tavo tėtušio nei iš 
maniškio. Tada pas jį ir perbėgo. Žinai, kaip tokios vadinamos? 
Kekšėmis! 

Linda sviedė šiuos žodžius Johanui į akis. Seilių lašeliai tiško 
jam į veidą, nes ji buvo beveik tokio paties ūgio. 

Bijodamas, kad nepajėgs susitvardyti, Johanas pamažu atbulas 
traukėsi prie laiptų. Labiausiai norėjo suimti rankomis laibą jos 
kaklą ir spustelėti, kad tik nutildytų, bet nutarė verčiau išeiti. 

Sutrikusi, kad aplinkybės staiga persimainė, ir įsiutusi, kad ne- 

turi Johanui tokios galios, kokią manė turinti, Linda pasilenkė 
per laiptų turėklus ir tulžingai suriko jam pavymui: 

— Nešdinkis lauk, nevykėli, vis tiek tinki tik vienam dalykui. Ir 
tam pačiam ne per geriausiai, - užbaigė parodydama iškeltą didįjį 
pirštą, bet durys jau vėrėsi jam už nugaros, ir jis to nepamatė. 

Ji iš lėto užlenkė pirštą ir, kaip būna paaugliams, staiga pasikei- 
tus nuotaikai pasigailėjo tą pasakiusi. Juk ji tik baisiai įsiuto. 


Kai iš Vokietijos atėjo faksograma, Martinas, pasikalbėjęs su 
Patriku, buvo ką tik padėjęs ragelį. Naujiena, kad Dženę grei- 
čiausiai pagrobė paėmęs ją pavėžėti asmuo, padėties nepaleng- 
vino. Bet kas galėjo įsisodinti mergaitę, dabar jie tegali tikėtis 
visa matančios visuomenės pagalbos. Žurnalistai nujautė, kad 
tai tikra naujiena, ir kaip išprotėję skambino Melbergui. Mar- 
tinas vylėsi, kad apie tai išgirs kas nors matęs Dženę sėdant į 
automobilį prie kempingo ir atsilieps. Tereikia tikėtis, kad jie 
atskirs pelus nuo grūdų, nes skambins ir daugybė išdaigininkų, 
tarp jų ir psichikos ligonių, ir tokių žmonių, kurie nori sugadinti 
gyvenimą kokiam nedraugui. 

Faksogramą, trumpą ir aiškią, atnešė Anika. Klupdamas per- 
skaitė pranešimą ir iš jo suprato, kad iš Tanjos artimųjų belikęs 
jos buvęs vyras. Martinas nustebo, kad tokia jauna ji jau buvo 
spėjusi išsiskirti, bet šitaip parašyta juodu ant balto. Valandėlę 
padvejojęs ir mobiliuoju telefonu trumpai pasitaręs su Patriku, 
surinko Fjelbakos turizmo biuro numerį ir nejučia nusišypsojo 
išgirdęs Pijos balsą. 

— Labas, čia Martinas Molinas... - sekundėlę iš ragelio sklido 
tyla. - Policininkas iš Tanumshedės. 

Baisiai nusivylė, kad turi priminti kas esąs. Jis pats būtų galėjęs 
pasakyti net jos batelių dydį, jei kas dėl nesuvokiamos priežasties 
būtų jo pasiteiravęs. 

— O, sveikas, atleisk. Sunkiai prisimenu vardus, bet užtat gerai 

įsidėmiu veidus. Tai praverčia dirbant tokį darbą, - ji susijuokė. — 
Kuo galiu padėti šiandien? 

Kaip čia geriau pradėjus, pagalvojo Martinas, bet staiga prisi- 
minė, ko skambina, ir tuoj pat susiėmė. 

— Manęs laukia svarbus pokalbis telefonu su Vokietija, bet aš 
nelabai pasitikiu savo vokiečių kalba. Gal galėtum dalyvauti po- 
kalbyje ir versti? 

— Žinoma, - akimirksniu pasigirdo atsakymas. — Tik paprašy- 
siu kolegės kurį laiką prižiūrėti mūsų krautuvėlę. 

Martinas girdėjo ją su su kažkuo šnektelint, paskui vėl išgirdo 
jos balsą ragelyje: 

— Tvarka. Kaip darysim? Tu man skambinsi, ar kaip? 

— Taip, aš, tik luktelėk prie telefono, po kelių minučių paskam- 
binsiu. 

Lygiai po keturių minučių Martinas kalbėjosi su buvusiu Tan- 
jos vyru Peteriu Šmitu ir Pija kartu. Atsargiai pradėjo pareikšda- 
mas užuojautą ir apgailestavimą, kad skambina tokiomis liūdno- 
mis aplinkybėmis. Vokiečių policija jau buvo pranešusi Peteriui 
apie buvusios žmonos žūtį, tad šios užduoties jis išvengė, bet pri- 
mindamas nelaimę vis vien jautėsi nejaukiai. Tai buvo policinin- 
ko darbo nemalionioji dalis bet, dėkui Dievui, Martinui nedažnai 
tekdavo tai daryti. 

— Ar žinojote ką nors apie Tanjos kelionę į Švediją? 

Pija sklandžiai išvertė klausimą į vokiečių kalbą, o paskui Pete- 
rio atsakymą į švedų kalbą: 

— Nieko. Mes išsiskyrėme anaiptol ne draugiškai, todėl po sky- 
rybų beveik nesikalbėjome, bet kol buvome susituokę, niekada 
neminėjo norinti važiuoti į Švediją. Ji labiau žavėjosi saulėtomis 
šalimis — Ispanija, Graikija. Man regis, manė, kad Švedijoje per 
šalta atostogauti. 

Šalta, ironiškai pagalvojo Martinas ir dirstelėjo pro langą, kur 
virš įkaitusio asfalto virpėjo oras. Taip, taip, ir baltieji lokiai gatvė- 
mis šleivoja... Jis klausinėjo toliau: 

- Ko gero, ji taip pat niekada neužsiminė, kad turi Švedijoje 
kokių nors reikalų ar ką nors čia pažįsta? Ar kada nors minėjo 
jums Fjelbaką? 

Peteris vėl atsakė neigiamai, ir Martinas nebeturėjo ko beklaus- 
ti. Jis taip nieko ir nesužinojo apie Tanjos kelionės tikslą, nuslėp- 
tą nuo bendrakeleivės. Paskutinis klausimas atėjo jam į galvą kaip 
tik tada, kai jau norėjo padėkoti ir baigti pokalbį. 

— Gal yra dar kas nors, ką būtų galima paklausinėti? Vienintelis 
artimasis, pasak vokiečių policijos, esate jūs, bet gal ji turėjo ko- 
kią draugę? 

— Jums vertėtų paskambinti jos tėvui. Jis gyvena Austrijoje. 
Turbūt dėl to policija neturi jo duomenų savo registre. Palaukite, 
pasakysiu telefono numerį. 

Martinas išgirdo Peterį nueinant, ieškodamas jis kažką apvertė. 
Netrukus grįžo. Pija vertė toliau ir itin aiškiai ištarė jo padiktuoto 
numerio skaičius. 

— Nežinau, ar jis galės ką nors apie ją papasakoti. Prieš dvejus 
metus, tuoj po mūsų skyrybų, jie su Tanja kažko smarkiai susi- 
pyko. Ji man nepasakojo kodėl, bet, man regis, paskui jie nebesi- 
kalbėjo. Bet žmogus niekada nežinai. Perduokite jam nuo manęs 
linkėjimų. 

Iš pokalbio Martinas pešė nedaug, bet padėkojo už pagalbą ir 
paprašė leidimo kreiptis dar sykį, jei kiltų naujų klausimų. Pija 
nepadėjo ragelio ir pirma jo paklausė, ar nenorėtų iš karto pa- 
skambinti Tanjos tėvui, ji padėtų susikalbėti. 

Signalas aidėjo po signalo, bet veltui. Matyt, nieko nebuvo na- 
mie. Tanjos buvusio vyro pastaba apie jos kivirčą su tėvu Martiną 
sudomino. Dėl ko tėvas su dukra taip smarkiai kivirčijosi, kad vi- 
sai nutrūko jųdviejų santykiai? Ar tai kaip nors susiję su Tanjos 
kelione į Fjelbaką ir ar dėl to ji domėjosi abiem dingusiomis mer- 
ginomis? 

Užsigalvojęs Martinas kone pamiršo, kad Pija vis dar prie ragelio, 

ir skubiai padėkojo jai už pagalbą. Juodu susitarė, kad Tanjos tė- 
vui ji padės paskambinti kitą dieną. 

Martinas susimąstęs ilgai žiūrėjo į lavoninėje darytą Tanjos 
nuotrauką. Ko gi Tanja ieškojo Fjelbakoje ir ką ji rado? 


Erika atsargiai žengė pontoniniu lieptu. Šiuo metų laiku neįpras- 
ta matyti prieplaukoje tuščias švartavietes. Paprastai jachtos sto- 
vėdavo dviem ar net trimis eilėmis. Tačiau Tanjos žūties išbaidyti 
buriuotojai išplaukė ieškoti kitų uostų. Erika iš visos širdies ti- 
kėjosi, kad Patrikas su kolegomis bylą greitai išnagrinės, antraip 
daugeliui gyvenančių iš to, ką užsidirbdavo vasaros mėnesiais, 
grėsė sunki žiema. 

Ana su Gustavu vis dėlto nutarė dar keletą dienų pasilikti Fjel- 
bakoje, kaip sakoma, plaukti prieš srovę. Pamačiusi jachtą Erika 
suprato, kodėl nepavyko prikalbinti jų likti nakvoti jųdviejų su 
Patriku namuose. Jachta buvo didinga. Akinamai balta, mediniu 
deniu ir tokia didelė, kad tilptų mažiausiai dar dvi šeimos, ji išdi- 
džiai stūksojo palei lieptą. 

Ana džiaugsmingai pamojavo, pamačiusi besiartinančią Eriką, 
ir padėjo užlipti ant denio. Erika gerokai uždususi atsisėdo ir tuoj 
pat iš sesers gavo didelę stiklinę šaltos kokakolos. 

— Aišku, galiausiai visa tai gerokai pabosta, ar ne? 

Erika užvertė akis. 

— Kur jau. Bet, sakyčiau, gamta taip sutvarkė, kad imtum trokšti 
kuo greičiau pagimdyti. Kad bent jau nebūtų taip velniškai karšta. 

Ji nusišluostė kaktą nosinaite, bet netrukus pajuto, kad ji vėl 
išrasojo ir nuo prakaito sudrėko smilkiniai. 

- Vargšelė, - užjaučiamai nusišypsojo Ana. 

Gustavas išėjo iš kajutės ir mandagiai pasisveikino su Erika. 
Kaip ir pirmiau jis buvo nepriekaištingai apsirengęs, akinamai 
balti dantys švietė saulės nurudintame veide. Nepatenkintas jis 
kreipėsi tiesiai į Aną: 

— Stalas vis dar nenukraustytas po pusryčių. Taigi jau sakiau, no- 
riu, kad bent jau šiek tiek tvarkytum jachtą. Kitaip nieko nebus. 

— Oi, atsiprašau. Aš tuojau viską sutvarkysiu. 

Šypsena dingo nuo Anos veido ir nuleidusi akis ji nuskubėjo į 
žemutinės jachtos patalpas. Gustavas su šalto alaus skardine ran- 
koje atsisėdo prie Erikos. 

— Jachtoje neįmanoma gyventi nesilaikant tvarkos ir drausmės. 
Juo labiau su vaikais, antraip paskęsi visiškam chaose. 

Erika tyliai paklausė savęs, kodėl jis pats negali nukraustyti sta- 
lo, jeigu tai toks jau svarbus dalykas. Regis, rankos anaiptol nesu- 
rakintos paralyžiaus. 

Tai šiek tiek prislėgė nuotaiką, Erika jautė, kad tarp jųdviejų 
veriasi kilmės ir auklėjimo skirtumų nulemta praraja. Ji prisivertė 
nutraukti tylą: 

— Labai graži jachta. 

— Taip, tikra gražuolė, - išdidžiai pūtėsi jis. - Pasiskolinau ją iš 
gero draugo, bet dabar ir pats iš tiesų užsimaniau tokią nusipirkti. 

Vėl tyla. Erika apsidžiaugė, kai Ana vėl grįžo ir atsisėdo šalia 
Gustavo. Pasistatė gėrimo stiklinę prieš save. Gustavui tarp anta- 
kių susimetė irzli raukšlelė. 

— Būk gera, nestatyk ten stiklinės. Ant medžio liks dėmės. 

— Atleisk, - tyliai ir kaltai tarstelėjo ji. Ir skubiai pasiėmė stik- 
linę. 

— Ema, - Gustavas nukreipė dėmesį nuo motinos į dukterį. - 
Juk sakiau nežaisti su burėmis. Tuoj pat eik iš ten. 

Anos keturmetė dukra apsimetė negirdinti ir nekreipė dėmesio 
į jo žodžius. Gustavas jau ketino stotis, bet Ana pašoko pirma. 

- Aš ją paimsiu. Ji tiesiog tavęs neišgirdo. 

Patraukiama mergaitė supykusi pravirko ir Anos vedama toliau 
nuo suaugusiųjų parodė turbūt pačią baisiausią savo grimasą. 

— Tu kvailas, - Ema pamėgino įspirti Gustavui į blauzdą, o Eri- 
ka patenkinta šyptelėjo. 

Gustavas griebė Emą už rankos, kad greičiau ją išvarytų, ir Eri- 
ka pirmąkart išvydo Anos akyse blykstelėjusį pyktį. Nustūmusi 
Gustavo ranką ji prisitraukė Emą arčiau. 

— Neliesk jos! 

Jis atšlijęs pakėlė rankas. 

- Atsiprašau, bet tavo vaikiščiai elgiasi kaip laukiniai. Kas nors 
turi pamokyti juos manierų. 

- Ačiū, mano vaikai puikiai išauklėti, juos aš auklėju pati. Nagi, 
kylam, eime nusipirkti ledų, - ji kviečiamai linktelėjo Erikai, ir ši 
apsidžiaugė galėsianti pabūti valandėlę su seserimi ir seserėnais 
viena, be pono Pasipūtėlio. Jos pasodino Adrianą į vežimėlį, o 
Ema linksmai nušokavo pirma jų. 

— Klausyk, ar nemanai, kad aš perlenkiu - juk jis ją tik už ran- 
kos paėmė? Kitaip sakant, gal aš, kai šitiek prikrėtė Lukas, kiek 
perdėtai saugau savo vaikus... 

Erika paėmė seserį už parankės. 

— Man visai neatrodo, kad saugai juos perdėtai. Aš manau, 
tavo dukra puikiai perpranta žmones, tau vertėjo leisti jai gerokai 
įspirti jam į blauzdą. 

Ana apniuko. 

— Dabar man atrodo, kad tu perdedi. Kai pagalvoju, nieko to- 
kio jis nepadarė. Jei žmogus nepratęs prie vaikų, tai nieko keista, 
kad greičiau suirzta. 

Erika atsiduso. Akimirką tikėjosi, kad pagaliau sesers stuburas 
sustiprėjo ir ji išsireikalavo su ja pačia ir vaikais elgtis tinkamai, 
bet Lukas, atrodo, įspaudė gilų pėdsaką. 

— Kaip reikalai dėl vaikų globos? 

Iš pradžių atrodė, kad Ana nori išsisukti nuo klausimo, bet pas- 
kui tylesniu balsu atsakė: 

— Nekokie reikalai. Lukas apsisprendė ir iš paskutiniųjų siekia 
savo, o kai susipažinau su Gustavu, dar labiau įsiuto. 

— Betgi jis neturi jokio pagrindo. Juk jis negali pateikti jokių 
įrodymų, kad esi prasta motina, ir tuo remdamasis gauti globoti 
vaikus, o tu gali. 

— Taip, nors Lukas iš tikrųjų mano, kad panorėjęs ras užtenka- 
mai įrodymų. 

— O tavo pareiškimas policijai dėl smurto prieš vaikus? Ar ne- 
nusvers visko, kad ir ką jis ten meluotų? - Anai nieko neatsakius, 
Eriką persmelkė baisi mintis. - Tu taip ir neparašei to pareiškimo, 
ar ne? Tu melavai man į akis, sakydama, kad jį apskundei, bet iš 
tiesų nieko nepadarei? 

Sesuo stengėsi nežiūrėti jai į akis. 

— Nagi, atsakyk. Juk taip? Aš teisi, ar ne? 

Ana atsiliepė nedraugiškai: 

— Taip, teisi, brangi vyresnioji sesute. Bet ne tau mane teisti. 
Nebuvai mano kailyje, nė velnio nenutuoki, ką tai reiškia. Nuolat 
gyventi bijant, kad jis tau ką nors iškrės. Jei jį būčiau apskundusi, 
jis būtų persekiojęs mane tol, kol nebeturėčiau kur pabėgti. Tikė- 
jausi, kad mus paliks ramybėje, jei neisiu į policiją. Iš pradžių tai 
iš tiesų padėjo, argi ne? 

— Na, žinoma, bet daugiau juk nebepadeda. Po galais, Ana, tau 
reikia išmokti matyti toliau savo nosies. 

— Lengva tau kalbėti! Sėdi sau saugi, apie tai galima tik pasva- 
joti, turi vyrą, kuris tave garbina, o ne skaudina, negana to, pinigų 
banke už knygą apie Aleksę. Tau velnioniškai lengva šitaip kal- 
bėti! Nė nenumanai, ką reiškia gyventi vienai su dviem vaikais 
ir arti, kad galėtum juos kasdien maitinti ir rengti. Tau visada 
viskas paprasta, ir nemanyk, jog nepastebėjau, kaip susukusi nosį 
žiūrėjai į Gustavą. Manaisi baisiai daug žinanti, bet nenurauki nė 
velnio! 

Ana nė nesiteikė duoti Erikai galimybės atsakyti į šį išpuolį ir 
vos ne bėgte leidosi į turgaus aikštę, stumdama Adriano vežimėlį 
ir tvirtai pasičiupusi Emą už rankos. Erika liko stovėti ant šaligat- 

vio su gumulu gerklėje klausdama savęs, ką padarė ne taip. Juk 
nieko nenorėjo įskaudinti. Norėjo tik vieno - kad Anai būtų ge- 
rai, nes ji to verta. 


Jakobas pabučiavo motiną į skruostą, o tėvui paspaudė ranką. Jų- 
dviejų santykiai visada tokie. Veikiau šalti ir korektiški, o ne šilti 
ir nuoširdūs. Keista bendrauti su tėvu kaip su svetimu žmogumi, 
bet toks apibūdinimas tiksliausias. Jis dažnai girdėdavo pasako- 
jant, kaip tėvas kiauras dienas ir naktis budėjo ligoninėje kartu 
su motina, bet menkai prisiminė, tik kaip per rūką, ir tai jųdviejų 
nesuartino. Užtat jis suartėjo su Efraimu ir paprastai jį laikydavo 
veikiau tėvu nekaip seneliu. O davęs savo kaulų čiulpų ir išgelbė- 
jęs jam gyvybę, Efraimas, Jakobo akimis, įgijo didvyrio šlovę. 

— Tu šiandien nedirbi? 

Motina, prisėdusi greta ant sofos, kaip visada atrodė suneri- 
musi. Jakobas spėliojo, kokie jai siaubai vaidenasi už kiekvieno 
kampo. Ji visą laiką gyveno tarsi ant bedugnės krašto. 

— Pamaniau, šiandien važiuosiu vėliau. Ir valandėlę padirbėsiu 
vakare. Pajutau, kad noriu atvažiuoti ir pasižiūrėti, kaip laikotės. 
Išgirdau apie išdaužytus langus. Mama, kodėl užuot skambinusi 
tėčiui nepaskambinai man? Būčiau atvažiavęs labai greitai. 

Lenė meiliai nusišypsojo. 

— Nenorėjau tavęs jaudinti. Susijaudinęs negerai pasijunti. 

Jakobas nieko neatsakė, tik švelniai, atlaidžiai nusišypsojo. Ji 
uždėjo plaštaką jam ant rankos. 

— Žinau, žinau, bet nieko čia nepadarysi. Juk supranti, sunku 
senus šunis išmokyti tupėti. 

- Tu nesena, mama, ir atrodai visai kaip mergaitė. 

Ji iš laimės paraudo. Juodu dažnai taip kalbėdavosi, jis žinojo, 
kad jai patinka klausytis komplimentų. Ir jų nešykštėdavo. Per vi- 
sus metus su tėvu ji nepatyrė daug džiaugsmo, ir komplimentai 
nebuvo Gabrielio stiprybė. 

Gabrielis nekantriai pasimuistė fotelyje. Atsistojo. 

— Na, policija jau pakalbėjo su tavo plevėsomis pusbroliais, ti- 
kėkimės, kad jie ilgam apsiramins, - tai taręs pasuko į savo kabi- 
netą. - Ar turi valandėlę žvilgtelėti į mano skaičiavimus? 

Jakobas pabučiavo motinai ranką, linktelėjo ir nusekė tėvui 
iš paskos. Prieš kelerius metus Gabrielis įtraukė sūnų į sodybos 
ūkio reikalus ir mokė toliau. Norėjo būti tikras, kad atėjus laikui 
Jakobas bus pajėgus viską iš jo perimti. Pasirodė, kad Jakobas iš 
prigimties linkęs rūpintis ūkiu ir sklandžiai tvarkosi tiek su aps- 
kaita, tiek su praktiškais dalykais. 

Kurį laiką juodu pasėdėjo suglaudę galvas prie apskaitos kny- 
gų, paskui Jakobas atsitiesė ir tarė: 

— Aš gal užlipsiu apsidairyti pas senelį. Seniai ten bebuvau. 

—- Hmm... ką, a, gerai, eik, - Gabrielis nugrimzdo į skaičių pa- 
saulį. 

Jakobas užlipo laiptais į viršų ir lėtai nuėjo prie durų, vedančių 
į kairįjį gyvenamojo namo sparną. Ten iki pat mirties gyveno se- 
nelis Efraimas, ir Jakobas čia praleido daug vaikystės valandų. 

Įžengė vidun. Viskas kaip buvę. Mat Jakobas prašė tėvų tame 
gyvenamojo namo sparne nieko nekraustyti ir neliesti, ir jie ger- 
bė jo norą, suprasdami juodu siejantį ryšį. 

Kambariai liudijo galią. Interjeras vyriškai niūrus. Jis smarkiai 
skyrėsi nuo šviesaus viso namo interjero, ir Jakobas čia visada 
jausdavosi taip, tarsi būtų patekęs į kitą pasaulį. 

Jis atsisėdo ant odinio fotelio prie lango ir susikėlė kojas ant 
pakojo. Šitaip sėdėdavo Efraimas, kai Jakobas ateidavo jo aplan- 
kyti. Įsitaisydavo kaip šunytis ant grindų priešais ir užgniaužęs 
kvapą klausydavosi praeities istorijų. 

Pasakojimai apie maldos susirinkimus jį įkvėpdavo. Efraimas 
spalvingai atpasakodavo, kokia ekstazė šviesdavo žmonių veiduose, 
kaip Pamokslininkas su sūnumis prikaustydavo visą jų dėmesį. Ef- 
raimas turėjo griausmingą balsą, ir Jakobas nė kiek neabejojo, kad 

vien juo užburdavo žmones. Labiausiai jam patikdavo klausytis 
senelio pasakojimų apie Gabrielio ir Johaneso darytus stebuklus. 
Kiekvieną dieną nutikdavo vis naujas stebuklas, ir tai Jakobui at- 
rodydavo nuostabiausia. Jis niekaip nesuprato, kodėl tėvas nenori 
apie tai kalbėti, maža to - netgi gėdijasi to gyvenimo laikotarpio. 
Tik pamanyk, turėti gydymo dovaną. Gydyti ligonius ir ant kojų 
pastatyti luošius. Kaip jis turėjo sielvartauti netekęs dovanos. Pa- 
sak Efraimo, vieną dieną taip turėjo nutikti. Gabrielis tik gūžtelė- 
jo pečiais, o Johanesas baisiai nusivylė. Kiekvieną vakarą meldė 
Dievą sugrąžinti dovaną, vos išvydęs sužeistą gyvą padarą pulda- 
vo prie jo stengdamasis išgydyti galia, kurią seniau valdė. 

Jakobas niekaip nesuprasdavo, kodėl Efraimas taip linksmai 
kvatoja, pasakodamas apie tuos laikus. Juk Johanesas baisiai siel- 
vartavo, toks Dievui artimas žmogus kaip Pamokslininkas turėjo 
tai suvokti. Tačiau Jakobas mylėjo savo senelį ir neabejojo nie- 
kuo, ką jis sakė ir kaip sakė. Jo akimis, senelis buvo neklystantis. 
Juk išgelbėjo jam gyvybę. Kad ir ne akivaizdžiai uždėjęs ranką, 
bet dovanodamas dalį savo kūno Jakobui vėl įpūtė gyvybę. Ir šis 
už tai jį dievino. 

Bet labiausiai jam patikdavo Efraimo pasakojimų pabaiga. Pa- 
prastai dramatiškai patylėdavo, pažvelgdavo vaikaičiui tiesiai į 
akis ir pasakydavo: 

— Tu, Jakobai, taip pat turi dovaną. Kažkur giliai tavyje ji laukia, 
kol bus atrasta. 

Jakobui labai patiko šie žodžiai. 

Jam niekada taip ir nepavyko, bet užteko žinoti, ką apie tą ge- 
bėjimą sakė senelis. Kai gulėjo sirgdamas, stengdavosi iššaukti tą 
jėgą ir pats save išgydyti, bet užsimerkęs regėdavo tik tamsą, tą 
pačią, kuri ir dabar rakina geležiniais gniaužtais. 

Gal ir būtų atradęs tą jėgą savyje, jei senelis būtų ilgiau gyve- 
nęs. Jis juk išmokė šito Gabrielį ir Johanesą, tai kodėl nebūtų ga- 
lėjęs išmokyti ir jo? 

Lauke garsiai riktelėjęs paukštis išblaškė Jakobo mintis. Vidi- 
nė tamsa mėšlungišku gniaužtu spaudė jam širdį ir jis klausė sa- 
vęs, ar nesuspaus kada taip, kad širdis išvis nustos plakusi. Pas- 
taruoju metu tamsa jį apgaubia dažniau ir kaskart vis tirštesnė. 

Jakobas užsikėlė kojas ant fotelio ir apsikabino rankomis ke- 
lius. Jei tik Efraimas būtų čia. Jis tikrai padėtų jam surasti gydan- 
čią šviesą. 


- Šiame etape mes darome prielaidą, kad Dženė Mioler kaž- 
kur laikoma ne savo valia. Be to, mums praverstų visuomenės 
pagalba, prašome visų mums pranešti, jeigu kur nors ją matėte, 
ypač jeigu tuo metu ji sėdosi į automobilį arba bent jau stovė- 
jo prie jo. Mūsų duomenimis, ji važiavo į Fjelbaką pakeleivin- 
gu automobiliu. Todėl visi su tuo susiję liudijimai mums labai 
svarbūs. 

Patrikas kalbėjo rimtai žvelgdamas susirinkusiems žurnalis- 
tams į akis, o Anika tuo metu dalijo jiems Dženės Mioler nuo- 
traukas, kad visi dienraščiai atspausdintų. Šitaip elgdavosi ne vi- 
sada, tačiau šiame etape žiniasklaida galėjo būti naudinga. 

Didelei Patriko nuostabai, Melbergas pasiūlė jam vesti pas- 
kubomis sukviestą spaudos konferenciją. Pats Melbergas sėdėjo 
nedidelio nuovados posėdžių kambario gale ir stebėjo priekyje 
stovintį Patriką. 

Pakilo kelios rankos. 

- Ar Dženės dingimas kaip nors susijęs su Tanjos Šmit nužudy- 
mu? Ar radote kokį nors ryšį, siejantį šią žmogžudystę su Mona 
Ternblad ir Siva Lantin? 

Patrikas kostelėjo. 

— Pirmiausia, Sivos tapatybė dar nėra patvirtinta, todėl pra- 
šyčiau apie tai kol kas nerašyti. Kitų dalykų, kuriuos išsiaiškino- 
me ar dar neišsiaiškinome, negaliu komentuoti dėl atliekamo 
tyrimo. 

Žurnalistai sunkiai atsiduso, nes nuolat išklauso tokio atsi- 
sakymo papasakoti apie tyrimą, tačiau vis viena nesiliovė kėlę 
rankų. 

- Turistai išvažiuoja iš Fjelbakos. Ar yra priežasčių nerimauti 
dėl saugumo? 

— Nėra jokių priežasčių nerimauti. Mes labai kruopščiai dirba- 
me ir stengiamės išnagrinėti bylą, bet dabar turime visą dėme- 
sį sutelkti į Dženės Mioler paiešką. Tai tiek ir norėjau pasakyti. 
Ačiū. 

Patrikas išėjo iš kambario, nepaisydamas žurnalistų protestų, 
bet akies kampučiu pastebėjo, kad Melbergas pasiliko. Būtų ge- 
rai, jei neleptelėtų kvailystės. 

Patrikas nuėjo pas Martiną ir prisėdo ant rašomojo stalo krašto. 

— Po galais, tarsi savo noru kištum ranką į širšių lizdą. 

— Taip, bet dabar jie iš tikrųjų gali būti naudingi. 

- Taigi kas nors juk turėjo matyti Dženę, sėdančią į mašiną, jei 
tikrai ją susistabdė, kaip teigia tas berniūkštis. Juk kelyje į Grebe- 
stadą visuomet didelis judėjimas, stebėčiausi, jei jos niekas nebū- 
tų matęs. 

— Kartais nutinka ir keistesnių dalykų, - Martinas atsiduso. 

- Ar tu vis dar nesusisiekei su Tanjos tėvu? 

- Aš daugiau ir nemėginau. Maniau, palauksiu vakaro. Gal jis 
dar sėdi darbe. 

— Na, gal tu ir teisus. Nežinai, Josta jau patikrino kalėjimų re- 
gistrus? 

- Neįtikėtina, bet iš tiesų patikrino. Nieko. Nerado nieko, kas 
būtų ilgai sėdėjęs ir išleistas pastaruoju metu. Tik nelabai gali tuo 
pasikliauti. Tarkim, koks suskis, ketinęs patį karalių nušauti, po 
poros metų vis tiek gali išeiti į laisvę už gerą elgesį. Ir leidimo te- 
reikia laukti vos porą savaičių, - suirzęs Martinas šveitė rašiklį ant 
stalo. 

— Nagi, nebūk toks ciniškas. Jaunas dar. Padirbėsi dešimtį me- 
telių, tada galėsi leisti sau jausti kartėlį, o kol kas būk naivus ir 
toliau kliaukis sistema. 

— Klausau, senas vilke, - Martinas atidavė jam pagarbą, ir Patri- 
kas juokdamasis atsistojo. 

— Beje, - tęsė Patrikas, - negalime tvirtinti, kad Dženės dingi- 
mas susijęs su žmogžudystėmis Fjelbakoje, todėl dėl visa pikta 
tegu Josta išsiaiškina, ar nebuvo paleistas iš kalėjimo koks žino- 
mas žagintojas. Tegul suranda visus, kurie sėdėjo už išprievarta- 
vimus ar smurtinius nusikaltimus prieš moteris, padarytus mūsų 
apylinkėse. 

— Gera mintis, bet juk galėjo būti ir koks nors atvykėlis, tarkim, 
turistas. 

— Teisybė, bet nuo ko nors reikia pradėti, o pradėti nuo to taip 
pat gerai, kaip ir nuo ko kita. 

Pro duris įkišo galvą Anika. 

— Atsiprašau, garbūs ponai, kad trukdau, bet tau, Patrikai, 
skambina patologas. Kalbėsies čia ar savo kabinete? 

— Perjunk man. Ir duok bent pusę minutės nueiti. 

Grįžęs į savo kabinetą, Patrikas atsisėdo laukti telefono skam- 
bučio. Širdis plakė kiek greičiau. Laukti skambučio iš teismo me- 
dikų — tai beveik taip pat, kaip laukti Kalėdų Senelio. Niekada 
nežinai, kokie netikėtumai slypi maiše. 

Po dešimties minučių vėl grįžo pas Martiną, bet sustojo tarp- 
duryje. 

— Turime patvirtinimą, kad kiti griaučiai, kaip ir manėme, yra 
Sivos Lantin. Taip pat baigta ir dirvos analizė. Gal sužinosim ką 
vertinga. 

Martinas susidomėjęs pasilenkė į priekį su kėde ir sunėrė ran- 
kas. 

— Na, netampyk nervų. Ką jie aptiko? 

— Pirmiausia pasakė, kad ant Tanjos kūno ir patiesalo, ant ku- 
rio ji gulėjo, ir ant griaučių rado to paties tipo dirvos likučių. Tai 

reiškia, kad kurį laiką visa gulėjo vienoje vietoje. Mokslinės 
kriminalistikos laboratorija dirvoje aptiko trąšų, paprastai nau- 
dojamų ūkiuose. Jiems net pavyko nustatyti rūšį ir gamintoją. 
O užvis geriausia, kad mažmena jomis neprekiaujama, jos per- 
kamos tiesiai iš gamintojo, negana to, jos nėra rinkoje plačiai 
paplitusi prekė. Tad jei galėtum nedelsdamas paskambinti ir 
paprašyti pateikti mums šį produktą pirkusių klientų sąrašą, tai 
gal pagaliau pajudėtume iš mirties taško. Štai lapelis su trąšų ir 
gamintojo pavadinimais. Numerį susirasi Geltonuosiuose pus- 
lapiuose. 

Martinas mostelėjo ranka ir patikino: 

— Bus padaryta. Kai tik gausiu sąrašą, iškart pranešiu. 

— Nuostabu, - Patrikas pakėlė ranką ir krumpliais pabeldė į 
durų staktą. 

- Klausyk... 

Patrikas jau buvo bežengiąs į koridorių, bet išgirdęs Martino 
balsą, atsisuko. 

— Ką? 

— Arjie ką nors sakė apie DNR? 

— Jie darbuojasi toliau. Mokslinės kriminalistikos laboratorija 
atlieka ir jos analizę, ir tikriausiai krūvą tokių tyrimų. Taigi Žinai, 
šiuo metų laiku daug išžaginimų. 

Martinas paniuręs linktelėjo. Puikiai žinojo. Žiemos pusmetis 
turėjo didelių pranašumų. Daugumai žagintojų atrodė, kad per 
šalta nusismaukti kelnes lauke, o štai vasarą kliūčių nebelieka. 

Patrikas, eidamas į savo kabinetą, užniūniavo. Pagaliau jie apti- 
ko plyšelį. Nors ir nediduką, tačiau bent jau kažką konkretaus. 


Fjelbakos turgaus aikštėje Ernstas nusipirko dešrelę ir bulvių 
košės. Atsisėdo ant suolelio, atgręžto į jūrą, ir nepatikliai stebė- 
jo žuvėdras, sukančias aplink jį ratus. Nutaikiusios progą, jos 
iškart griebs dešrelę, todėl nė sekundės nenuleido nuo jų akių. 

Prakeikti paukštpalaikiai. Būdamas vaikas mėgdavo smagintis su 
jomis: pririšdavo žuvį prie vieno virvelės galo, o kitą laikydavo 
pats ir kai tik nieko nenujausdama žuvėdra prarydavo tą žuvį, 
trūktelėjęs virvelę, įsitaisydavo gyvą aitvarą, nes apimtas panikos 
paukštis negalėdamas ištrūkti plasnodavo ore. Dar jam patikdavo 
nukniauktoje iš tėvo naminėje išmirkytus duonos gabalėlius su- 
lesinti žuvėdroms. Vaizdelis, kai jos svirduliuoja skraidydamos, 
visada sukeldavo tiek daug juoko, kad susiėmęs už pilvo griūdavo 
ant žemės. Nuo tada padaužiškų išdaigų nebekrečia, nors kartais 
ir labai knieti. Maitėdos, štai kas jos. 

Akies krašteliu pastebėjo pažįstamą veidą. Gabrielis Hultas su- 
stabdė savo BMW prie šaligatvio priešais „Centrum“ krautuvėlę. 
Sėdėdamas ant suolelio Ernstas išsitiesė. Supykęs, kad jį nušalino 
nuo merginų nužudymo tyrimo, stengėsi nieko nepraleisti, to- 
dėl žinojo apie Gabrielio liudijimą prieš brolį. Gal visgi, pamanė 
Ernstas, galima daugiau išspausti iš to pasipūtusio avigalvio. Vien 
pagalvojus apie sodybą ir žemes, priklausančias Gabrieliui Hultui, 
iš pavydo ima rinktis seilės burnoje, todėl, atrodė, bus malonu jį 
šiek tiek spustelėti. O gal ir yra bent mažiausia galimybė išspausti 
ką nors naujo tyrimui, tuomet parodytų tam kvėšai Hedstriomui, 
kas čia moka dirbti. 

Išmetė dešrelės ir košės atliekas į artimiausią šiukšlių dėžę ir 
tingiai nuslinko prie Gabrielio automobilio. Sidabrinis BMW žė- 
rėjo saulėje ir nesusivaldęs Ernstas ilgesingai perbraukė ranka per 
stogą. Velniai griebtų, štai kuo reikia važinėti. Atitraukė ranką, 
pamatęs iš krautuvėlės išeinantį Gabrielį su laikraščiu rankose. 
dureles. 

- Atleiskite, bet jūs remiatės į mano automobilį. 

— Na, žinoma, taip, - kiek galėdamas įžūliau atsiliepė Ernstas — 
geriausia iškart priversti save gerbti. - Ernstas Lundgrenas, Ta- 
numshedės policijos nuovada. 

Gabrielis atsiduso. 

— Kas dabar atsitiko? Negi Johanas su Robertu vėl ką nors iš- 
krėtė? 

Ernstas nusivaipė. 

— Greičiausiai taip, jei gerai tuos pajodžargas pažįstu, bet dabar 
nenoriu apie juos kalbėti. Ne, noriu tik užduoti kelis klausimus, 
susijusius su Karaliaus tarpeklyje rastomis moterimis, - jis link- 
telėjo galva į medinius laiptus, kurie vinguriuodami kilo kalno 
šlaitu. 

Gabrielis sukryžiavo rankas, pasikišęs po pažasčia laikraštį. 

- Iš kur aš apskritai galiu ką nors apie tai žinoti? Ar jūs ir vėl dėl 
tos senos istorijos su mano broliu? Jau atsakiau jūsų kolegoms 
į visus klausimus. Viskas įvyko prieš galybę metų, o turint gal- 
voje pastarųjų dienų įvykius visiškai aišku, kad Johanesas su tuo 
apskritai nieko bendra neturi! Štai, žiūrėkite! — išlankstęs laik- 
raštį pakišo jį Ernstui. Pirmajame puslapyje į akis krito Dženės 
Mioler nuotrauka, išspausdinta greta blukios Tanjos Šmit paso 
nuotraukos. Antraštė gal ir ne rėksminga, tačiau netikėta. - Gal, 
jūsų manymu, mano brolis pakilęs iš kapo visa tai daro? - balsas 
sudrebėjo iš pasipiktinimo. - Kiek dar laiko veltui knaisiositės 
po mano šeimos praeitį, kai tikrasis žudikas šlaistosi laisvas? Vie- 
nintelis dalykas, kurį prieš mus turite, tai maniškis daugiau kaip 
dvidešimties metų senumo liudijimas, kuriuo pats buvau tikras. 
Ir kokio velnio - juk lauke buvo tamsu, o aš keletą valandų budė- 
jau prie mirtinai sergančio sūnaus patalo ir galbūt tiesiog sukly- 
dau!- įsiaudrinęs jis apėjo automobilį ir prie vairuotojo durelių 
spustelėjo centrinio užrakto pultelį. Prieš sėsdamas į automobilį 
išrėžė Ernstui paskutinius žodžius: - Jei taip bus ir toliau, prašy- 
siu advokatų pagalbos. Man užtenka, žmonės jau spokso į mane, 
ypač nuo tada, kai suradote tas merginas, ir aš neketinu leisti 
skleisti gandų apie mano šeimą vien dėl to, kad daugiau nieko 
doro nesugalvojate! 

Gabrielis užtrenkė dureles ir šokęs iš vietos nulėkė stačia įkal- 
ne taip greitai, kad pėstieji vos spėjo trauktis į šalį. 

Ernstas patenkintas sukikeno. Gal Gabrielis Hultas ir turi pi- 
nigų, bet kaip policininkas Ernstas turi galios sujaukti privilegi- 
juotą jo pasaulėlį. Ir gyvenimas Ernstui dabar pasirodė kur kas 
malonesnis. 


— Mus ištiko krizė, ji palietė visą mūsų bendruomenę, - Stigas 
Tulinas, įtakingas savivaldybės asmuo, įbedė į Melbergą akis, bet 
neatrodė, kad šiam tai būtų padarę įspūdį. 

— Kaip jau minėjau tau ir visiems kitiems man skambinusiems, 
su šia byla mes dirbame visu pajėgumu. 

— Man dešimt kartų per dieną tenka kalbėti su nerimaujančiais 
verslininkais ir aš suprantu jų nerimą. Matei, kas darosi mūsų 
apylinkių kempinguose ir uostuose? Ir tai gana blogai atsiliepė 
verslui ne tik Fjelbakoje. Kai dingo dar viena mergaitė, turistai 
ėmė trauktis ir iš artimiausių vietų. Iš Grebestado, Hamburgsun- 
do, Šempersviko, net Striomstadas jaučia padarinius. Aš norėčiau 
išgirsti, ką jūs konkrečiai darote šiai situacijai įveikti? 

Paprastai nuolat reklamiškai besišypsančio Stigo Tulino aukš- 
tą kaktą vagojo rūpesčio raukšlės. Daugiau kaip dešimt metų 
jis buvo svarbiausias savivaldybės žmogus ir apskrityje jau pel- 
nė žinomo vyro reputaciją. Melbergas turėjo pripažinti galintis 
suprasti, kodėl apylinkių moterys neatsispiria jo žavesiui. Nors 
Melbergas pats jas mėgo ir nemanė kuo nors jam nusileidžiantis, 
vis dėlto buvo neįmanoma nepastebėti, kad Stigas Tulinas gana 
jaunatviškas penkiasdešimtmetis, o žili jo smilkiniai žavingai 
dera prie mėlynų jaunuoliškų akių. 

Melbergas raminamai nusišypsojo. 

- Tu kaip ir aš puikiai žinai, Stigai, kad negaliu atskleisti jokių 
smulkinenų, kol vyksta tyrimas, bet turi patikėti mano žodžiu: 
jeigu sakau, kad metėm visus savo išteklius Dženei Mioler ir tam, 


PAMOKSLININKAS 171 


kuris įvykdė visus tuos siaubingus nusikaltimus, surasti, tai tikrai 
taip ir yra. 

— Ar jums užteks pajėgumų tokiam sudėtingam tyrimui? Ar 
nereikėtų prašyti pagalbos, pavyzdžiui, kad ir iš Geteborgo? 

Žili Stigo smilkiniai net suprakaitavo iš susijaudinimo. Jo po- 
litinė karjera priklausė nuo to, ar vietos verslininkai patenkinti 
savo įplaukomis, ir nerimas, kurį jie rodė pastarosiomis dieno- 
mis, galėjo nekaip atsiliepti per artimiausius rinkimus. Jis puikiai 
jautėsi valdžios koridoriuose ir suprato, kad jo politinis statusas 
nuo to labai priklauso. 

Dabar anaiptol ne tokioje aukštoje Melbergo kaktoje pasirodė 
nepasitenkinimo raukšlelė. 

- Mums nereikia jokios pagalbos, galiu tave patikinti. Be to, 
turiu pasakyti, kad man nepatinka, jog užduodamas tokius klau- 
simus rodai nepasitikėjimą mūsų kompetencija. Iki šiol nesame 
sulaukę jokių nusiskundimų savo darbu, ir aš neįžvelgiu tokios 
nepagrįstos kritikos priežasties, į kurią būtų galima atsižvelgti 
šiomis aplinkybėmis. 

Gerai pažįstantis žmones Stigas Tulinas suprasdavo, kada lai- 
kas atsitraukti, ir kaip politikui jam tai labai praversdavo. Jis giliai 
įkvėpė ir priminė sau, kad jam nenaudinga pyktis su vietos poli- 
cijos pareigūnais. 

— Ką gi, gal kiek ir pasiskubinau užduoti tau tokį klausimą. Sa- 
vaime suprantama, mes visiškai jumis pasitikime. Bet norėčiau 
pabrėžti, kaip svarbu, kad kuo greičiau baigtumėte šį tyrimą. 

Melbergas tik linktelėjo atsakydamas, ir netrukus po įprastų 
mandagumo frazių įtakingasis savivaldybės vadovas išvyko iš po- 
licijos būstinės. 

Ji kritiškai apžiūrinėjo save dideliame veidrodyje, kurį iškaulijo 


įtaisyti kemperyje. Neprastai. Nors numetus kilogramą kitą būtų 
dar geriau. Melanė suėmė pilvo odos raukšles, paskui įtraukė pil- 

vą pasižiūrėti, kaip atrodo. Štai, atrodo geriau. Nenorėjo turėti nė 
gramo riebalų, todėl nutarė ateinančiomis savaitėmis pietų valgy- 
ti tik po obuolį. Mamelė gali aiškinti, ką nori, bet ji tikrai neketi- 
no tapti tokia bjauri kaip ji. 

Paskutinį kartą pasitaisiusi maudymosi kostiumėlio raištelius 
Melanė paėmė paplūdimio krepšį su rankšluosčiu ir jau rengėsi 
eiti pro duris. Tačiau beldimas ją sustabdė. Tikriausiai koks drau- 
gužis panoro nusimaudyti ir sumanė užsukti jos pasiimti. Ji pra- 
vėrė duris. Po sekundės nuskrido atgal į kemperį ir kryžmeniu 
trenkėsi į staliuką. Iš skausmo aptemo akyse, smūgis užgniaužė 
kvapą ir Melanė neįstengė išspausti nė garselio. Į vidų įsiveržė vy- 
ras, ji mėgino prisiminti, ar matė jį kada seniau. Atrodė lyg ir pa- 
Žįstamas, bet sukrėtimas ir skausmas trukdė galvoti. Staiga ji pri- 
siminė dingusią Dženę. Panika nustelbė paskutinę blaivią mintį ir 
Melanė bejėgiškai susmuko ant grindų. 

Nesipriešino, kai pakėlęs už parankės jis tempė ją prie lovos. 
Bet kai ėmė atrišinėti liemenėlės raištelius, išgąstis suteikė jėgų 
ir ji nusitaikė spirti jam į tarpukojį. Nepataikiusi įspyrė į šlaunį ir 
iškart sulaukė atsako. Kumštis žiebė į kryžmenį, ten pat, kur užsi- 
gavo į stalą, ir vėl pritrūko oro. Nusirito ant lovos ir pasidavė. Vy- 
riškio smūgio jėga privertė pasijusti menka bejėge, galvoje sukosi 
vienintelė mintis išgyventi. Ji rengėsi numirti. Dabar neabejojo, 
kad ir Dženė mirusi. 

Kažkoks garsas privertė vyrą atsigręžti kaip tik tada, kai nusmau- 
kė Melanės maudymosi kelnaites ligi kelių. Jis nebespėjo susivokti — 
kažkas trinktelėjo jam per galvą ir nuo to duslaus smūgio suklupo. 
Jam už nugaros Melanė išvydo Perą, tą mulkį, su beisbolo lazda ran- 
koje. Sunkia lazda, spėjo pagalvoti, ir ją apgaubė tamsa. 


— Po galais, kaip aš jo neatpažinau! 

Martinas nuoširdžiai nusivylęs mindžikavo vietoje ir mosavo 
rankomis, vyriškį antrankiais surakintomis rankomis sodinant 
ant galinės policijos automobilio sėdynės. 

- Velnią tu būtum galėjęs pažinti. Jis kalėjime priaugo mažiau- 
siai dvidešimt kilogramų, o dar tie peroksidiniai plaukai. Nebūtų 
pažinusi nė tikra motina. Be to, matei tik jo nuotrauką. 

Patrikas iš paskutiniųjų stengėsi nuraminti Martiną, bet nu- 
manė, kad veltui. Jie stovėjo Grebestado kempinge prie Melanės 
ir jos tėvų kemperio, o aplinkui susirinkęs nemažas smalsuolių 
būrys vėpsojo, kas čia vyksta. Melanę greitosios pagalbos auto- 
mobilis jau išvežė į Udevalos ligoninę. Jos tėvai apsipirkinėjo Svi- 
nesundo prekybos centre, kai Patrikas paskambino jiems mobi- 
liuoju, ir tie persigandę iškart nulėkė įkandin. 

— Aš žiūrėjau tiesiai į jį, Patrikai. Man net atrodo, kad linkte- 
lėjau jam. Jis turbūt leipo juokais, kai mes išvažiavome. Be to, jo 
palapinė stovi prie Tanjos ir Lizės palapinės. Po galais, kodėl ta 
makaulė tokia tuščia? 

Jis trenkė kumščiu sau į kaktą, pabrėždamas pasakytus žodžius, 
ir pajuto baimę tvenkiantis ir augant krūtinėje. „Jeigu“ pradėjo 
savo velnišką žaidimą. Jeigu iš karto būtų atpažinęs Morteną Fris- 
ką, tai gal dabar Dženė būtų drauge su savo tėvais. Jeigu, jeigu, 
jeigu. 

Patrikas puikiai suvokė, kas dedasi Martino smegeninėje, bet 
nežinojo, kokiais žodžiais numalšinti jo savigraužą. Tikriausiai ir 
pats taip kamuotųsi, nors žinojo, kad saviplakai čia nėra pagrin- 
do. Vargu ar kas nors atpažintų prievartautoją, kuris prieš pen- 
kerius metus keturis kartus išžagino. Tuomet Mortenui Eriskui 
suėjo vos septyniolika, jis buvo lieknas tamsiaplaukis jaunuolis 
ir priversdavo aukas paklusti, grasindamas peiliu. O dabar tapo 
raumeningu blondinu, kuris akivaizdžiai manė vien jėga susi- 
tvarkysiantis bet kokiomis aplinkybėmis. Patrikas numanė, kad 
fiziniams Morteno pokyčiams įtakos turėjo ir steroidai, kurių 
nesunku gauti šalies pataisos įstaigose, tačiau jie nenumalšino jo 
įgimtos agresijos, priešingai — iš rusenančios žarijos įpūtė ugnimi 
spjaudantį pragarą. 

Martinas parodė jauną vaikiną, lūkuriuojantį tolėliau nuo įvy- 
kių sūkurio ir nervingai kramtantį nagus. Jo beisbolo lazdą pri- 
globė policija, o veide buvo aiškiai matyti didžiulis susijaudini- 
mas. Jis akivaizdžiai nerimavo, ar jį pradės vadinti didvyriu, ar 
ilga įstatymo ranka nutvers kaip nusikaltėlį. Patrikas, linktelėjęs 
Martinui sekti iš paskos, nužingsniavo prie stoviniuojančio ir 
trypčiojančio vaikinuko. 

— Tu Peras Torsonas, ar ne? 

Vaikinas linktelėjo. Patrikas paaiškino Martinui: 

— Jis Dženės Mioler draugas. Tai jis papasakojo mums, kad 
Dženė ruošėsi važiuoti autostopu į Fjelbaką, - Patrikas pasisuko į 
Perą: - Tu čia gerokai pasidarbavai. Iš kur žinojai, kad prievartau- 
tojas taikosi užpulti Melanę? 

Peras spoksojo į žemę. 

— Man patinka sėdėti ir stebėti žmones, kurie čia užsuka. Pa- 
mačiau jį iškart, kai tik šiomis dienomis pasistatė čia palapinę. 
Krito į akis, nes lakstė ir pūtėsi prieš visas merginas. Manė, kad 
atrodo kietas su tom savo gorilos letenom. Mačiau, kaip spokso į 
panas. Ypač į tas, kurios mažai apsirengusios. 

— O kas nutiko šiandien? - nekantraudamas akino jį Martinas. 

Vis dar nukreipęs akis į žemę Peras tęsė: 

— Mačiau, kaip sėdėdamas nulydėjo akimis išvažiuojančius 
Melanės tėvus, o paskui dar pasėdėjo tarsi ko laukdamas. 

— Ilgai? - įsiterpė Patrikas. 

Peras pasvarstė. 

— Gal kokias penkias minutes. Paskui gana ryžtingai nuėjo 
prie Melanės kemperio ir aš pamaniau, kad gal nori ją kabinti ar 
kaip, tik kai jai pravėrus duris jis puolė vidun, šovė mintis, kad 
tas velnias laiko ir Dženę, tada iškart iš vaikų pasiėmiau beisbo- 
lo lazdą, nubėgau į kemperį ir trenkiau jam per galvą, - čia Perui 
teko nutilti ir atsikvėpti, jis pirmąkart pakėlė akis ir pažvelgė 
tiesiai į Patriką su Martinu. Tie pamatė, kaip virpa jo apatinė 

lūpa. - Ar turėsiu dabar bėdos? Na, už tai, kad užtvojau jam lazda 
per galvą? 

Patrikas raminamai uždėjo ranką jam ant peties. 

- Negaliu tau pažadėti, kad dėl visa to nekils jokių nemalonu- 
mų. Suprask mane tinkamai, mes neskatiname gyventojų imtis 
tokių veiksmų, bet tiesa ta, kad jei nebūtum laiku įsikišęs, jis būtų 
išprievartavęs Melanę. 

Peras tiesiog suglebo iš palengvėjimo, bet greitai vėl išsitiesęs 
paklausė: 

— O ar gali būti, kad jis... ir Dženę?.. 

Peras neįstengė ištarti to žodžio, ir Patrikas čia nebegalėjo jo 
nuraminti. Pero klausimas sukosi ir jo paties galvoje. 

— Aš nežinau. Sakyk, nepastebėjai, ar nenužiūrinėjo jis kada 
Dženės? 

Peras susikaupęs pagalvojo, paskui papurtė galvą. 

— Nežinau. Tikriausiai nužiūrinėjo, nes spoksojo į visas praei- 
nančias merginas, bet negalėčiau sakyti, kad kaip nors išskirtinai 
būtų į ją žiūrėjęs. 

Jie padėkojo Perui ir perdavė jį sunerimusiems tėvams. Paskui 
nuvažiavo tiesiai į nuovadą. Ten, atidžiai prižiūrimas, galbūt sėdi 
tas, kurio jie taip karštligiškai ieškojo. Ir Martinas su Patriku, abu- 
du kiekvienas sau, suspaudė kumščius, kad būtų kaip tik taip. 


Tardymo kambario atmosfera net virpėjo. Mintis apie Dženę 
Mioler kėlė nerimą jiems visiems, visi nekantravo išgauti tiesą 
iš Morteno Frisko, bet žinojo, kad kai kurių dalykų negalima 
perspausti. Patrikas vadovavo kvotai, ir niekas nenustebo, kad 
jis pasikvietė dalyvauti ir Martiną. Atlikęs būtinąją procedūrą 
ir patikslinęs vardą, datą ir laiką, kada pradėta kvota, jis pradėjo 
savo darbą. 

- Esi sulaikytas dėl mėginimo išprievartauti Melanę Johanson, 
ar gali tai paneigti? 

— Dar ir kaip galiu! - Mortenas sėdėjo laisvai atsilošęs, vieną 
didžiulį bicepsą užmetęs ant kėdės atkaltės. Jis vilkėjo vasarinius 
lininius marškinius plačia iškirpte ir trumpučius šortus — taip ap- 
sirengęs visiems demonstravo savo raumenis. Nušviesinti plau- 
kai buvo kiek per ilgi ir vis lindo į akis. - Nedariau nieko, kam ji 
nebūtų pritarusi, o jeigu ji sako kitaip, tai ji melagė! Mes susita- 
rėme susitikti, kai nebus jos tėvų, ir kai jau buvome bepradedą 
mėgautis vienas kitu, staiga įsiveržė tas prakeiktas pusgalvis su 
beisbolo lazda. Aš noriu rašyti pareiškimą dėl kūno sužalojimo. 
Taip ir užsirašykite tuose savo bloknotuose, - jis parodė į Patriko 
ir Martino laikomus bloknotus ir išsiviepė. 

— Apie tai šnektelėsim vėliau, pirma pasikalbėkime apie tai, 
kuo pats esi kaltinamas. 

Patriko sausas tonas rodė visą panieką, kurią šis tipas jam kėlė. 
Stambūs vyrukai, puolantys smulkias mergaites, jo akimis, buvo 
blogiausi iš blogiausių. 

Mortenas tik truktelėjo pečiais, rodydamas, kad jam neįdomu. 
Kalėjime praleisti metai daug ko išmokė. Praeitą kartą priešais 
Patriką sėdėjo savimi nepasitikintis laibas septyniolikmetis, jis 
prisipažino dėl visų keturių išprievartavimų vos spėjęs atsisėsti 
ant kėdės. Dabar Patrikas žvelgė į suaugusį berną, kurio fiziniai 
pokyčiai atitiko vidinius. Tokia pati liko tik jo neapykanta ir agre- 
sija prieš moteris. Kiek jie žinojo, seniau jis buvo kaltinamas bru- 
taliais išprievartavimais, ne žmogžudystėmis, bet Patrikui kėlė 
nerimą mintis, kad kalėjime praleisti metai padarė savo. Ar Mor- 
tenas Friskas iš prievartautojo netapo žudiku? Kur tuomet Dženė 
Mioler ir kaip tai susieti su Monos ir Sivos nužudymu? Juk jos 
nužudytos tuomet, kai Mortenas Friskas nebuvo gimęs! 

Patrikas atsiduso ir kvotė toliau. 

— Tarkime, mes tikime tavimi. Bet tada mums nerimą kelia keli 
akivaizdūs sutapimai: tu apsistojai Grebestado kempinge, kai 
dingo mergina, vardu Dženė Mioler, ir gyvenai Fjelbakos Sėls- 

viko kempinge, kai pradingo vokietė turistė, kurią paskui rado- 
me nužudytą. Tu netgi pasistatei palapinę prie Tanjos Šmit ir jos 
draugės palapinės. Mums tai atrodo keistoka. 

Mortenas regimai pabalo. 

— Ne, po galais, aš su tuo neturiu nieko bendra. 

- Bet žinai, apie kurią merginą kalbame. 

Mortenas nenoriai atsakė: 

- Taip, aišku, pastebėjau tas lesbietes gretimoje palapinėje, bet 
tokios manęs niekada nedomino, be to, jos ne mano skonio - per 
senos. Ir abidvi atrodė kaip bobos. 

Patrikas prisiminė Tanjos gal ir ne itin dailų, bet draugišką vei- 
dą paso nuotraukoje ir suturėjo norą sviesti bloknotą Mortenui į 
snukį. Lediniu žvilgsniu žvelgė į vyrą priešais. 

— O kaip Dženė Mioler? Septyniolika metų, graži, šviesiaplau- 
kė. Visiškai tavo skonio, ką? 

Ant Morteno kaktos sublizgo smulkūs prakaito lašai. Jo mažos 
akutės imdavo ritmiškai mirksėti, kai jis susinervindavo, o dabar 
jos klapsėjo nesustodamos. 

- Aš čia visai niekuo dėtas! Prie jos net neprisiliečiau, prisiekiu! 

Mortenas iškėlė rankas aukštyn, šitaip pabrėždamas esąs visai 
nekaltas, ir Patrikas nenorom turėjo pripažinti, kad sprendžiant 
iš intonacijos jis sako tiesą. Jo elgesys prabilus apie Tanją ir Dženę 
tapo visai kitoks negu klausinėjant apie Melanę. Akies krašteliu 
jis pamatė, kad ir Martinas atrodo susimąstęs. 

— Gerai, prisipažinsiu, su ta panele šiandien išėjo ne visai taip, 
kaip pripasakojau, bet turite patikėti manimi, kad nė nenumanau, 
ką čia pliauškiat apie kitas dvi. Prisiekiu! 

Morteno balse nuskambėjo aiški panika, ir tylomis susižvalgę 
Patrikas su Martinu nutarė kvotą baigti. Apgailestaudami turėjo 
juo patikėti. Tai reiškė, kad Dženę Mioler laiko kažkas kitas, jei ji 
dar gyva. Ir pažadas Albertui Ternbladui rasti jo dukros žudiką 
dabar atrodė labai labai sunkiai tesimas. 

Jostai buvo baisu. Tarsi staiga būtų atsigavusi seniai nutirpusi 
kūno dalis. Jau seniai priprato dirbti abejingai, dabar stebėdama- 
sis juto kažką panašaus lyg ir į užsidegimą. Jis atsargiai pabeldė į 
Patriko duris. 

— Galiu užeiti? 

— Ką? A, žinoma, - Patrikas išsiblaškęs pakėlė akis nuo stalo. 

Josta įslinko ir atsisėdo ant lankytojų kėdės. Nieko nesakė, ir 
Patrikas po valandėlės nutarė jam padėti. 

— Na? Norėjai ką nors pasakyti? 

Josta atsikrenkštė ir ėmė įdėmiai apžiūrinėti savo rankas ant 
kelių. 

— Vakar gavau sąrašą. 

— Kokį sąrašą? - kilstelėjo antakius Patrikas. 

— Mūsų apylinkių prievartautojų, paleistų iš kalėjimo. Jame tik 
du vardai, vienas iš jų Morteno Frisko. 

— Tai kodėl dabar tavo veidas toks ištįsęs? 

Josta pakėlė akis. Baimė susirangė pilve kaip didelis, sunkus 
gniutulas. 

— Aš neatlikau savo darbo. Maniau, gausiu jų vardus, sužinosiu, 
kur jie, ką veikia, pasikalbėsiu. Bet nepajėgiau. Ir tai tikra tiesa, 
Hedstriomai. Nepajėgiau. Ir dabar... 

Patrikas nieko neatsakė, tik tylėdamas laukė tęsinio. 

— Dabar turiu pripažinti, jei būčiau atlikęs savo darbą, tai jis tos 
mergaitės nebūtų užpuolęs, o juk vos jos neišprievartavo, ir vakar 
būtume galėję jį išklausinėti apie Dženę. Kas žino, gal tai lėmė 
jai gyvenimą ar mirtį. Ir gal vakar ji dar buvo gyva, o šiandien 
jau mirusi. Ir viskas dėl to, kad esu tikras slunkius ir nedirbu savo 
darbo! - sudavė kumščiu sau per šlaunį. 

Patrikas patylėjo minutėlę, paskui pasilenkė ir virš stalo sunėrė 
rankas. Prabilo raminamai, o ne priekaištaujamai, kaip Josta tikė- 


va ee 


- Aišku, iš tavo darbo kartais norėtųsi tikėtis daugiau, Josta, ir 

mes abu tai žinome. Bet apie tai kalbėtis ne mano reikalas, tuo 
turi užsiimti mūsų viršininkas. O dėl Morteno Frisko ir dėl to, 
kad vakar jo nenutvėrei, nesigraužk. Pirma, niekaip nebūtum taip 
greitai išsiaiškinęs, kad jis apsistojęs kempinge, tam prireiktų ma- 
žiausiai kelių dienų. O antra, aš iš tikrųjų manau, kad, deja, Dže- 
nę Mioler pagrobė ne jis. 

Josta nustebęs žvelgė į Patriką. 

— O aš maniau, kad čia viskas aišku. 

— Aš irgi maniau. Nesu visai tikras, bet per apklausą mudviem 
su Martinu kilo didelių abejonių. 

- Tai velnias, - Josta nutilo ir susimąstė. Vis dėlto būgštauti dar 
nesiliovė. - Ar galiu ką nors padaryti? 

— Kaip sakiau, mes nesam visai tikri, todėl paėmėm Frisko 
kraujo mėginį, ir tai galutinai padės išsiaiškinti, ar ne jis tikrasis 
žudikas. Jau išsiuntėm į laboratoriją ir paaiškinom, kad tai sku- 
bu, bet būtų gerai, jei galėtum juos dar paskubinti. Jei vis dėlto 
paaiškėtų, kad tai jis, tai mergaitei Mioler bus svarbi kiekviena 
valanda. 

— Gerai, aš pasirūpinsiu tuo. Įkibsiu į juos kaip pitbulis. 

Patrikas šyptelėjo, išgirdęs tokį palyginimą. Jei ir būtų lyginęs 
Jostą su šunimi, tai veikiau su senu išvargusiu bigliu. 

Trokšdamas tuoj pat imtis reikalų Josta pašoko nuo kėdės ir 
niekada seniau nematytu greičiu išskubėjo iš kabineto. Juto dide- 
lį palengvėjimą, kad nepadarė tos klaidos, dėl kurios save kaltino, 
todėl dabar skrido kaip ant sparnų. Pasižadėjo sau nuo šiol dirbti 
kur kas uoliau negu pirma, o tą vakarą net ir ilgiau! Ne, neišeis, 
nes penktą reikės eiti žaisti golfo. Nieko, tuomet padirbės ilgėliau 
kurią kitą dieną. 


Negalėjo pakęsti, kad tenka bristi per purvą ir šiukšlyną. Tarsi pa- 
tekus į kitą pasaulį. Atsargiai žengė per senus laikraščius, šiukšlių 
maišus ir dar dievai žino ką. 

— Solveiga? 

Jokio atsakymo. Spausdama rankinę prie savęs perėjo prieš- 
kambarį. Štai kur ji sėdi. Visu savo kūnu jautė nenorą čia ateiti. 
Nekentė jos labiau už bet kurį kitą žmogų, labiau net ir už savo 
tėvą. Bet kartu nuo jos priklausė. Ši mintis visuomet supykin- 
davo. 

Solveiga, pamačiusi Lenę, pražydo šypsena. 

— Na, tik pažiūrėkite. Laiku kaip visada. Tu tikrai tvarkinga 
moteris, Lene, - ji užvertė albumą, prie kurio kuitėsi, ir mostelė- 
jo jai atsisėsti. 

— Paliksiu tau iš karto, šiek tiek skubu... 

— Nagi, Lene, juk žinai žaidimo taisykles. Pirmiausia tyliai ir 
ramiai išgersim kavos, o paskui susimokėsi. Juk būčiau baisiai ne- 
mandagi, jei niekuo nepavaišinčiau tokios šaunios ponios. 

Iš jos žodžių sunkėsi patyčia. Lenė gerai žinojo, kad neverta 
prieštarauti — šį šokį jiedvi šoka jau daugybę metų. Ji atsargiai 
nubraukė virtuvės suolo kraštelį, bet sėsdamasi nepajėgė nuslėpti 
pasišlykštėjimo išraiškos. Kiekvieną kartą čia apsilankiusi dar il- 
gas valandas jausdavosi nešvari. 

Solveiga sunkiai pakilo nuo kėdės stačia atkalte ir saugiai pa- 
dėjo į šalį albumą. Pastatė kavos puodelį išdaužytais kraštais, ir 
aptrupėjusiais sausainiais. Solveiga paragino Lenę vaišintis. Šioji 
pasiėmė mažą sausainio trupinį, tyliai melsdama, kad šis apsilan- 
kymas kuo greičiau pasibaigtų. 

- Tai kaip, negi nemalonu? - Solveiga mėgaudamasi merkė 
sausainį į kavą įsmeigusi akis į nenorinčią atsakyti Lenę. - Štai sė- 
dime mes čia abi kaip senos draugės ir niekas nė nepatikėtų, kad 
viena iš mūsų gyvena klestinčioj sodyboj, o kita mėšlinoj lūšnoj, 
ar ne tiesa, Lene? 

Lenė užsimerkė vildamasi, kad pažeminimas greitai baigsis. Iki 

kito karto. Sunėrė rankas po stalu ir priminė sau, kodėl kas kartą 
jam save pasmerkia. 

— Žinai, kas man neduoda ramybės, Lene? - paklausė Solvei- 
ga pilna burna sausainių, ir maži trupiniai pabiro iš burnos ant 
stalo. - Kad tu siundai policiją ant mano berniukų. Žinai, Lene, 
maniau, kad mudvi susitarėme. Bet kai čia išdygsta policininkai 
ir ima tvirtinti, kad tu prikalbėjai apie mano berniukus, neva jie 
išdaužę jums langus, tai aš imu abejoti. 

Lenė teįstengė linktelėti. 

- Mano galva, aš nusipelniau atsiprašymo, kaip manai? Taip ir 
pasakiau policijai, kad mano berniukai visą vakarą sėdėjo čia. Va- 
dinasi, negalėjo mėtytis akmenimis tavo kieme. - Solveiga gurkš- 
telėjo kavos ir puodeliu paragino Lenę: - Na, aš laukiu. 

- Prašau atleisti, - sumurmėjo paniekinta Lenė sau į kelius. 

- Atsiprašau, nelabai girdžiu, ką ten sakai, - Solveiga demonst- 
ratyviai pakėlė prie ausies ranką. 
gą priešišku žvilgsniu, bet svainė, regis, liko patenkinta. 

— Štai, ir baigtas kriukis. Juk ne taip jau sunku? Gal dabar iškart 
užbaikime ir kitą mūsų reikaliuką? 

Ji pasilenkė virš stalo ir apsilaižė. Lenė nenoromis iš rankinės, 
laikomos ant kelių, išėmė voką. Solveiga godžiai pagriebė jį ir sto- 
rais pirštais ėmė spėriai skaičiuoti jo turinį. 

- Viskas iki paskutinės erės. Kaip visada. Taip, kaip ir sakiau, 
esi tvarkingas žmogus, Lene. Judu su Gabrieliu abu tikrai labai 
tvarkingi. 

Jausdamasi pakliuvusi į užburtą ratą Lenė pakilo ir nuėjo prie 
durų. Lauke giliai įkvėpė gaivaus vasaros oro. Prieš užsiveriant 
durims jai pavymui Solveiga šūktelėjo: 

- Visada malonu tave matyti, Lene. Susitiksim ir kitą mėnesį! 

Lenė užsimerkė ir pasistengė nusiraminti. Kartais klausdavo 
savęs, ar verta taip aukotis. 

Paskui prisimindavo dvokiantį tėvo kvėpavimą ausyse ir tai, 
kodėl jos pačios susikurtas saugus gyvenimas privalo būti išsau- 
gotas bet kuria kaina. Taip, tikrai verta. 


Tik įžengęs pro duris Patrikas iškart pajuto, kad kažkas ne taip. 
Erika sėdėjo verandoje nugara į jį, bet visa jos laikysena rodė, 
kad kažkas negerai. Patrikas labai sunerimo, bet tuoj suprato, 
kad ji būtų paskambinusi jam mobiliuoju, jei kas būtų nutikę 
kūdikiui. 

— Erika? 

Ji atsigręžė, ir jis pamatė paraudusias užverktas akis. Greitai 
priėjo prie jos ir atsisėdo greta ant pintos sofos. 

— Na, drauguže, kas atsitiko? 

— Susipykau su Ana. 

— Dėl ko šį kartą? 

Jis gerai žinojo apie visus permainingų jų santykių posūkius ir 
visas priežastis, dėl kurių jos nuolat skaudžiai susipyksta. Bet nuo 
tada, kai Ana išsiskyrė su Luku, peštynės baigėsi, stojo taika, ir 
Patrikas negalėjo suprasti, kas atsitiko šį kartą. 

- Ji nepadavė pareiškimo dėl to, ką Lukas padarė Emai. 

— Ką čia, po galais, šneki! 

- Tikrai nepadavė, ir dabar Lukas užginčijo vaikų globą, o aš 
maniau, kad ji turės kozirį. Pasirodo, ji neturi prieš jį nieko, ir jis 
gali prasimanyti visokio melo, kodėl Ana netinkama motina. 

— Betgi jis neturi jokių įrodymų. 

- Neturi, mes tą žinom. Bet pagalvok, jei jis užvers ją gera krū- 
va mėšlo, kas nors ims ir prilips. Pats žinai, koks jis įtaigus. Nė 
trupučio nenustebčiau, jei jis apžavėtų teismą ir patrauktų į savo 
pusę, - Erika nusiminusi įsikniaubė veidu Patrikui į petį. - Pagal- 
vok, Ana neteks vaikų. Ji visiškai palūš. 

Patrikas apkabino ją ir ramindamas stipriai priglaudė prie savęs. 


— Gal pažabokim vaizduotę. Aišku, Ana kvailai padarė, kad ne- 

parašė pareiškimo, kita vertus, aš ją suprantu. Lukas ne sykį įrodė, 
kad su juo nejuokaujama, todėl nenuostabu, kad ji išsigando. 

— Gal tu ir teisus. Bet labiausiai nusiminiau dėl to, kad Ana man 
visą laiką melavo. Sužinojusi pasijutau seniai vedžiojama už nosies. 
Kiekvieną kartą, kai paklausdavau, kas nauja dėl jos pareiškimo, ji 
tik išsisukinėdavo ir aiškindavo, kad Stokholmo policija užsivertusi 
darbais ir ilgai užtruks, kol jie peržiūrės visus pareiškimus. Juk pats 
žinai, ką nuolat sakydavo. Ir meluodavo. Ir vis kažkaip įsigudrina 
taip pasukti, kad jaučiuosi kaip kokia piktadarė, - ir ji vėl pravirko. 

— Nagi, brangioji. Tu geriau nusiramink. Juk nenorim, kad kū- 
dikis manytų turintis ateiti į tokią ašarų pakalnę. 

Erika nesusilaikiusi susijuokė pro ašaras ir ėmėsi šluostytis jas 
rankove. 

- Dabar paklausyk manęs. Kartais judvi su Ana bendraujate 
ne kaip seserys, o veikiau kaip mama su dukra, ir kaip tik todėl 
nuolat kivirčijatės. Tu vietoj motinos rūpinaisi Ana, todėl jai ir 
toliau reikia tavo globos, bet kartu norisi nuo tavęs išsivaduoti. 
Supranti, ką turiu galvoje? 

Erika linktelėjo. 

- Taip, žinau. Bet man atrodo baisiai neteisinga, jei esu bau- 
džiama už tai, kad ja rūpinausi, - ir Erika vėl sukūkčiojo. 

— Ar neatrodo, kad tu kiek per daug gailiesi savęs, ką? - jis nu- 
braukė Erikai garbaną nuo kaktos. - Judvi su Ana galiausiai ir vėl 
susitaikysit, lygiai taip pat, kaip susitaikydavote seniau, ir šįkart, 
manau, galėtum jai būti kiek atlaidesnė. Anai dabar tikrai neleng- 
va. Lukas iš tiesų rimtas priešininkas ir, atvirai kalbant, aš supran- 
tu, kodėl ji išsigandusi. Truputį pagalvok ir apie tai, prieš vėl pra- 
dėdama gailėtis savęs. 

- Ar ne mano pusėj turėtum būti? 

- Juk tavo pusėj ir esu, mano mieloji, tikrai, - paglostė jai plau- 
kus ir pažvelgęs į šalį nukeliavo kažkur mintimis. 

- Atleisk, sėdžiu čia ir verkšlenu dėl savo problemų, o kaip se- 
kasi jums? 

— Oi, geriau nekalbėkim. Šiandien buvo tikrai bjauri diena. 

— Ir tu nenori leistis į smulkmenas, - pridūrė Erika. 

— Nenoriu, tiesiog negaliu. Bet, kaip sakiau, buvo tikrai baisi 
dienelė, - atsiduso jis stodamasis. - Tiek to, gal sugalvokim vaka- 
rui ką nors mielo? Panašu, kad mums abiem būtų neprošal pasi- 
lepinti. Nulėksiu į žuvies krautuvėlę ir nupirksiu ką nors skanaus, 
o tu gali padengti stalą. Ką manai, tinka? 

Erika linktelėjo ir pakėlė veidą, kad pabučiuotų. Jis tikrai turi 
šviesiąją pusę, tas jos vaiko tėvas. 

- Būk geras, dar nupirk traškučių ir padažo prie jų. Reikia nau- 
dotis proga, kol vis tiek esu stora. 

Jis nusijuokė. 


— Bus padaryta, šefe. 


Suirzęs Martinas barbeno pieštuku į stalą. Pats ant savęs pyko. 
Dėl vakarykščių įvykių visai išdulkėjo iš galvos paskambinti Tan- 
jos Šmit tėvui. Jei galėtų, pats sau kailį iškarštų. Vienintelis pasi- 
teisinimas — po Morteno Frisko sulaikymo manė, jog tai nebėra 
taip svarbu. Tikriausiai iki vakaro neverta skambinti, bet gal bent 
jau pamėginti? Žvilgtelėjo į laikrodį. Devynios. Nutarė pirma pa- 
tikrinti pats, ar ponas Šmitas namie, ir tik tada paskambinti Pijai 
ir paprašyti versti. 

Pasigirdo ilgas signalas, antras, trečas, ketvirtas, ir jis jau no- 
rėjo padėti ragelį, tačiau po penktojo signalo atsiliepė mieguis- 
tas balsas. Sutrikęs, kad prižadino žmogų, Martinas klupdamas 
šiaip taip paaiškino vokiškai, kas jis toks ir kad tuoj vėl paskam- 
bins. Jam pasisekė, nes turistų informacijos biure atsiliepė pati 
Pija. Ji buvo pasirengusi padėti ir po kelių minučių jie kalbėjosi 
trise. 

— Pirmiausia norėčiau pareikšti jums užuojautą. 

Vyras kitame laido gale santūriai padėkojo, bet Martinas juto 
jį slegiantį sielvartą per visą pokalbį. Patylėjęs ir pagalvojęs, kaip 
derėtų tęsti, Martinas kalbėjo toliau. Pija švelniu balsu vertė vis- 
ką, ką jis sakė, bet kartais galvodamas, ką pasakyti, jis girdėdavo 
tik jų visų kvėpavimą. 

- Ar žinote, kas taip pasielgė su mano dukra? 

Balsas suvirpėjo, Pija galėjo to ir neversti, Martinas vis tiek 
būtų supratęs. 

— Dar ne. Bet būtinai sužinosime. 

Lygiai kaip ir Patrikas, kalbėdamas su Albertu Ternbladu, Mar- 
tinas paklausė savęs, ar ne per daug žada. Bet jis turėjo pamėginti 
palengvinti to vyro skausmą, bent tiek, kiek galėjo. 

— Mes kalbėjome su Tanjos bendrakeleive, ji sakė, kad Tanja 
atvažiavo į Ejelbaką, čia Švedijoje, su reikalu. Tačiau, kai pasitei- 
ravome buvusio Tanjos vyro, jis negalėjo prisiminti nieko, dėl ko 
ji būtų galėjusi čia važiuoti. Gal jūs ką nors žinote? 

Martinas sulaikė kvapą. Stojo ilga, nepakeliamai ilga tyla. Pas- 
kui Tanjos tėvas prakalbo. 

Kai galiausiai jis padėjo ragelį, Martinas negalėjo patikėti savo 
ausimis. Pasakojimas atrodė visai neįtikimas. Vis dėlto, be abe- 
jonės, tai buvo gryna tiesa, jis tikėjo Tanjos tėvu. Martinas irgi 
buvo bededąs ragelį, bet staiga prisiminė, kad Pija tebelaukia. Ji 
dvejodama paklausė: 

- Ar sužinojai, ką norėjai? Tikiuosi, viską tiksliai išverčiau. 

— Net neabejoju, kad viską išvertei puikiai. Sužinojau, ką norė- 
jau. Žinoma, man nereikėtų sakyti, bet... 

- Suprantu, negaliu niekam nieko pasakoti. Pažadu, neprasi- 
tarsiu nė žodeliu. 

- Tuomet gerai. Klausyk, beje... 

— Ką? 

Arjis gerai išgirdo - balsas suskambo viltingai? Bet narsa išga- 
ravo, nes ir proga nelabai tinkama. 

- Ne, nieko. Kitąkart galime apie tai pakalbėti. 

— Gerai. 

Dabar pamanė išgirdęs balse nusivylimo gaidelę, bet vis dar ne- 
galėjo atgauti pasitikėjimo savimi po paskutinės nesėkmės meilės 
fronte, tad nutarė, kad jam tiesiog pasivaideno. 

Padėkojęs Pijai padėjo ragelį ir jo mintys pasuko kitur. Greitai 
perrašė kalbantis brūkštelėtas pastabas ir su ta rašliava nuėjo pas 
Patriką į kabinetą. Pagaliau byla pajudėjo. 


Susitikę abu lūkuriavo. Matėsi pirmą kartą po ano katastrofiško 
kivirčo Vestergordene ir abu laukė, kuris žengs pirmą žingsnį mė- 
gindamas taikytis. Kadangi Johanas pirmas paskambino, o Lindą 
sąžinė graužė dėl to, ką prišnekėjo per barnį, ji prabilo pirmoji: 

- Klausyk, prieš kelias dienas pripliauškiau nesąmonių. Neno- 
rėjau taip kalbėti. Buvau baisiai įsiutusi. 

Jie sėdėjo savo įprastoje pasimatymų vietoje - ant šieno Ves- 
tergordeno daržinėje, ir Linda matė, kad Johano profilis lyg iš 
akmens iškaltas. Paskui jis ėmė švelnėti. 

— Ai, pamiršk. Aš irgi per aštriai sureagavau. Man tik... — jis 
dvejodamas ieškojo tinkamų žodžių, - man buvo baisiai sunku 
susitvarkyti su prisiminimais, ir tiek. Tu čia visai niekuo dėta. 

Linda vis dar gana atsargiai pasislinko artyn ir prigludusi jam 
prie nugaros apsikabino. Barnis netikėtai jai pačiai baigėsi tuo, 
kad ji tam tikra prasme ėmė Johaną gerbti. Visada laikė jį ber- 
niuku, besilaikančiu motinos sijono ir vyresnio brolio, bet tądien 
priešais save išvydo vyrą. Jis ją traukė. Neatsispiriamai. Pamatė ir 
grėsmingesnių bruožų, ir, jos akimis, tai sustiprino jo patrauklu- 
mą. Jis iš tikrųjų buvo pasirengęs jai suduoti - suprato iš jo žvilgs- 
nio. Ir dabar sėdėdama prisiglaudusi skruostu jam prie nugaros 
suvirpėjo vien tą prisiminusi. Tarsi skraidytų aplink žvakės lieps- 
ną: gana arti, kad jaustų karštį, bet ir gana atokiai, kad nesudegtų. 
Niekas geriau už ją nemokėjo išlaikyti šios pusiausvyros. 

Lindos rankos keliavo toliau. Alkanos ir reiklios. Ji tebejautė, 
kad jis vis dar priešinasi, bet tikėjo ir toliau vadovaujanti jų santy- 

kiams. Kad ir kaip būtų, dažniausiai viską lemia kūniški santykiai, 
o moterys, tarp jų ir ji pati, už vyrus pranašesnės. Ir tuo prana- 
šumu ji dabar naudojosi. Su pasitenkinimu pajuto, kad jis ėmė 
giliau alsuoti ir vis mažiau priešinosi. 

Linda įsitaisė jam ant kelių ir, kai jų liežuviai susitiko, suprato 
laimėjusi šį mūšį. Mėgavosi šia iliuzija, kol pajuto, kaip Johanas 
sugriebė ją už plaukų, šiurkščiai atlenkė galvą ir iš viršaus pažvel- 
gėjakis. Jei ketino priversti ją pasijusti silpną ir bejėgę, jam aiškiai 
pavyko. Akimirksnį jo akyse pamatė tą patį blizgesį, kaip ir per 
ginčą Vestergordene, ir pagalvojo sau, ar išgirstų jos balsą name, 
jei prireiktų šauktis pagalbos. Tikriausiai ne. 

— Žinai, turėtum būti man maloni. Antraip gali koks paukštelis 
cyptelėti policijai, ką mačiau šioje sodyboje. 

Lindos akys išsiplėtė. Ir ji sušnabždėjo: 

- Juk tu to nedarysi? Tu pažadėjai, Johanai. 

- Kaip žmonės šneka, visų Hultų pažadai nieko verti. Turėtum 
tą žinoti. 

- Neturi to daryti, Johanai. Prašau, padarysiu viską, ko tu nori. 

- Ką gi, pasirodo, vis dėlto kraujas iš tiesų tirštesnis už van- 
denį. 

- Juk pats sakei, kad negali suprasti, kodėl Gabrielis taip pasiel- 
gė su dėde Johanesu. Negi dabar nori taip pat pasielgti? 

Jos balsas skambėjo maldaujamai. Ji nebebuvo padėties šeimi- 
ninkė, tik stengėsi suprasti, kaip galėjo taip atsitikti. Juk vadžios 
buvo jos rankose. 

— O kodėl gi ne? Pasigilinus galima sakyti, kad tai karma. Tie- 
siog ratas užsidaro, - jis piktai nusišypsojo. - Bet gal tu ir teisi. 
Geriau patylėsiu. Tik nepamiršk, kad bet kada galiu persigalvoti, 
todėl geriau būk su manimi maloni, meilute. 

Jis glostė jai veidą, bet viena ranka tebelaikė skaudžiai suėmęs 
už plaukų. Paskui nulenkė jos galvą žemiau. Ji nesipriešino. Ga- 
lios pusiausvyra pasikeitė galutinai. 


1979 metų vasara 


Ji pabudo išgirdusi kažką verkiant tamsoje. Buvo sunku susivokti, iš kur 
sklinda garsas, bet ji lėtai slinko jo link, kol apčiuopė audinį ir kažką su- 
judant po pirštais. Gniutulas ant žemės sukliko iš baimės, bet ji nurami- 
no mergaitę sušnabždėjusi ir paglosčiusi jai plaukus. Niekas geriau už ją 
nežino, kaip baimė drasko ir sekina, galiausiai ją pakeičia buka neviltis. 

Suprato, kad tai savanaudiška, bet negalėjo nesidžiaugti nebesanti 
viena. Atrodė, praėjo visa amžinybė nuo tada, kai ji buvo greta kito 
žmogaus, bet tikriausiai ne daugiau kaip pora dienų. Čia, apačioje, 
tamsoje labai sunku neprarasti laiko nuovokos. Laikas egzistavo tik 
viršuje. Šviesoje. Čia, apačioje, laikas tapo priešu, nuolat primenan- 
čiu, kad kažkur esamas gyvenimas jai galbūt jau pasibaigė. 

Vos aprimusi verkti mergaitė užvertė ją klausimais. Ji nežinojo 
atsakymų. Tačiau stengėsi paaiškinti, kad labai svarbu nekovoti su 
nežinomu blogiu. Bet mergaitė nenorėjo suprasti. Ji verkė ir klausinė- 
jo, prašė ir meldė Dievą, kurį ji pati niekada nė akimirksnį netikėjo, 
nebent gal kada vaikystėje. Tačiau dabar pirmąkart su viltimi pa- 
galvojo galbūt klydusi, gal Dievas iš tiesų egzistuoja. Antraip kaipgi 
gyvens jos mažylė be mamos ir be Dievo, į kurį galėtų kreiptis. Tik 
dėl dukters ji pasidavė baimei, nugrimzdo į ją, kitos mergaitės noras 
kovoti sužadino jai pyktį. Ji vis iš naujo stengėsi išaiškinti jai, kad tai 
beprasmiška, bet mergaitė nenorėjo klausyti. Greitai ir ją užkrės savo 
noru kovoti, ir tuomet netruks sugrįžti širdį draskanti viltis. 

Ji išgirdo atsidarant dangtį ir artėjant žingsnius. Paskubom nustū- 
mė nuo savęs mergaitę, kuri gulėjo jai ant kelių pasidėjusi galvą. Gal 
pasiseks, galbūt šįkart jis kamuos ne ją, o tą kitą mergaitę. 


Tyla spengė ausyse. Dženės plepėjimas paprastai pripildydavo 
visą mažą kemperio erdvę, bet dabar buvo tylu. Jie sėdėjo vienas 
prieš kitą prie mažo stalo tarsi užsidarę savo burbuluose. Kiek- 
vienas paskendęs savose mintyse. 

Septyniolika metų pro akis prabėgo tarsi filmo kadrai. Šeština 
jautė ką tik gimusios Dženės kūnelio svorį ant rankų. Nesąmo- 
ningai sudėjo rankas tarsi guldytų į lopšį. Mergaitė augo, ir dabar 
jai atrodė, kad labai greitai. Per greitai. Kodėl pastaruoju tokiu 
brangiu metu jiedvi tik ginčijosi ir pykosi? Jei ji būtų žinojusi, kas 
atsitiks, nebūtų Dženei ištarusi nė vieno pikto žodžio. Dabar sė- 
dėjo prie stalo plyštančia širdimi ir prisiekė sau: jei viskas baigsis 
gerai, niekada daugiau nekels prieš ją balso. 

Bu sėdėjo priešais ir kaip veidrodis atspindėjo jos vidinę su- 
maištį. Per porą dienų jis paseno dešimčia metų, veidas susi- 
raukšlėjo, atrodė susitaikęs. Dabar juodu galėjo remtis tik vienas 
į kitą, palaikyti vienas kitą, bet baimė juos sukaustė. 

Rankos ant stalo drebėjo. Bu sunėrė jas stengdamasis nuslo- 
pinti virpulį, bet ir vėl atleido, nes atrodė tarsi melstųsi. Dar 
nedrįso šauktis aukštesniųjų jėgų pagalbos. Tuomet tektų pri- 
pažinti tai, ko priimti dar nebuvo pasiryžęs. Jis tvirtai kabinosi 
į tuščią viltį, kad dukra viso labo neatsakingai leidosi į kažkokį 
nuotykį. Bet giliai širdyje suprato — praėjo per daug laiko, kad 
galėtų tuo tikėti. Dženė itin rūpestinga, per daug mylinti, kad 
sąmoningai sukeltų jiems tiek nerimo. Žinoma, jie pasipykda- 
vo, ypač per pastaruosius dvejus metus, bet jis visada išlikdavo 
ramus, nes žinojo, koks stiprus ryšys juos sieja. Jis žinojo, kad 
ji juos myli, ir atsakymas, kodėl ji negrįžta namo, galėjo būti 
siaubingas. Kažkas atsitiko. Kažkas nežinia ką padarė jų myjli- 

mai dukrai. Bu nutraukė tylą. Mėgino kažką sakyti, bet balsas 
užlūžo, ir prieš tęsdamas jis turėjo kostelėti. 

— Gal paskambinkim policijai, paklausim, ar sužinojo ką naujo? 

Šeština papurtė galvą. 

- Šiandien skambinome jau dukart. Ką nors sužinoję jie pra- 
neš patys. 

— Bet mes juk negalim sėdėti rankas sudėję! - ūmiai stodama- 
sis jis trenkėsi galva į spintelę. - Prakeikimas, kaip čia velniškai 
ankšta! Kodėl privertėm ją atostogauti šitam sumautam kempe- 
ry, ji juk nenorėjo! Jei tik būtume palikę namie! Leidę bendrauti 
su draugais, užuot vertę sėdėti uždarytai su mumis šitoje velnio 
būdoje! 

Jis trenkė į spintelę, į kurią ką tik susimušė galvą. Šeština lei- 
do jam išsikalbėti, o kai pyktį pakeitė rauda, pakilo ir netarusi nė 
žodžio apkabino. Juodu ilgai tyliai stovėjo, pagaliau suvienyti ne- 
rimo ir širdgėlos. Ir nors atkakliai stengėsi kabintis vilties, sielvar- 
tas jau pradėjo juos slėgti. 

Šeština ir toliau jautė mažylės svorį ant rankų. 


Šįkart einant Šiaurinio uosto gatve švietė saulė. Patrikas sekun- 
dę padvejojęs pasibeldė į duris. Bet paskui, prisiminęs pareigas, 
ryžtingai pabeldė dar porą kartų. Niekas neatidarė. Pamėgino dar 
sykį, dar ryžtingiau. Jokio atsako. Žinoma, juk turėjo paskambin- 
ti prieš eidamas. Tačiau kai Martinas atėjęs išklojo, ką papasako- 
jo Tanjos tėvas, jis išlėkė nedelsdamas. Apsidairė. Prie gretimo 
namo moteris kapstėsi gėlių vazonuose. 

- Atleiskite, gal žinote, kur Struveriai? Jų automobilis stovi, tai 
pamaniau, kad namie. 

Moteris liovėsi triūsti ir linktelėjo. 

— Jie ant tiltelio, - sodininko kastuvėliu parodė nedidelę rau- 
doną valties stoginę pakrantėje. 

Padėkojęs Patrikas leidosi akmeniniais laipteliais stoginės link. 

Ant tiltelio stovėjo paplūdimio krėslas, o ant jo jis išvydo į mau- 
dymosi kostiumėlį įsispraudusią saulėje besikaitinančią Guną. 
Pastebėjo, kad jos kūnas įrudęs lyg imbierinis sausainis ir toks pat 
raukšlėtas kaip ir veidas. Kai kurie žmonės akivaizdžiai nesibai- 
mina odos vėžio. Jis kostelėjo, kad atkreiptų dėmesį. 

— Laba diena, atsiprašau, kad trukdau iš pat ryto, bet gal galė- 
tume šnektelėti? - prabilo Patrikas oficialiu tonu kaip visada, kai 
ateidavo su liūdna naujiena. Jis policininkas, ne šiaip žmogus, turi 
taip elgtis, kad grįžęs namo galėtų ramiai miegoti. 

- Taip, žinoma, - atsiliepė ji veikiau klausiamai. - Minutėlę, tik 
ką nors užsimesiu, - ir pradingo stoginėje. 

Patrikas įsitaisė prie stalo ir leido sau pasigrožėti atsiveriančiu 
vaizdu. Uostas buvo ištuštėjęs, bet vanduo raibuliavo saulėje, ir žu- 
vėdros ramiai sklandė virš tiltelių ieškodamos lesalo. Praėjo gera 
valandėlė, kol Guna pagaliau pasirodė apsimovusi šortus ir apsi- 
vilkusi trumpą lininę palaidinę, tempdamasi kartu Larsą. Jis rimtai 
pasisveikino su Patriku ir atsisėdo prie stalo šalia žmonos. 

— Kas atsitiko? Gal nutvėrėte Sivos žudiką? —- gyvai paklausė 
Guna. 

— Ne, atėjau ne dėl to, - Patrikas patylėjo ir pridūrė sverdamas 
kiekvieną tolesnį žodį. - Reikalas tas, kad šįryt kalbėjomės su tos 
jaunos vokietės, kurią radome kartu su Siva, tėvu, - ir vėl nutilo. 

Guna klausiamai pakėlė antakius: 

— Ir ką? 

Patrikas pasakė Tanjos tėvo vardą ir Gunos reakcija nenuvylė. 
Ji krūptelėjo ir ėmė gaudyti orą. Larsas klausiamai žvelgė į ją ne- 
susivokdamas, koks čia galėtų būti ryšys. 

- Betgi jis Malinos tėvas. Ką jūs čia dabar kalbat? Malina seniai 
mirusi. 

Patrikui buvo sunku laikytis diplomatiškai. Bet, kalbant atvi- 
rai, jis ir neturėjo diplomatiškai elgtis. Tad nutarė viską papasa- 
koti taip, kaip yra. 

— Nebuvo mirusi. Jis tik taip pasakė. Anot jo paties, jūsų kom- 
pensacijos reikalavimai tapo truputį, kaip jis sakė, įkyrūs. Todėl ir 
išgalvojo istoriją apie dukraitės žūtį. 

— Betgi čia nužudyta mergina buvo vardu Tanja, o ne Malina, - 
sutriko Guna. 

— Matyt, jis pakeitė ir jos vardą, kad vokiškiau skambėtų. Vis 
dėlto nėra nė mažiausios abejonės, kad Tanja - tai jūsų dukraitė 
Malina. 

Guna Struver pirmąkart neteko amo. Paskui Patrikas pamatė, 
kad ji ėmė niršti. Stengdamasis nuraminti Larsas uždėjo jai ant 
peties ranką, bet toji ją nusipurtė. 

— Kasjis, po velnių, manosi sau besąs! Ar esi girdėjęs ką nors įžū- 
lesnio, Larsai! Meluoti man tiesiai į akis ir sakyti, kad mano dukrai- 
tė, mano kraujas ir kūnas, mirė! Šitiek metų ji gyveno kaip inkstas 
taukuose, o aš kamavausi manydama, kad mano vargšė mergaitė 
žuvo baisia mirtimi! Ir jis turėjo akiplėšiškumo tvirtinti, kad aš bu- 
vau įkyri, girdėjai tokią įžūlybę, Larsai! Vien todėl, kad pareikala- 
vau to, kam turėjau teisę, mane pavadino įkyria! 

Larsas dar sykį pamėgino ją nuraminti, bet ji ir vėl numetė jo 
ranką. Taip įsiaudrino, kad burnos kampuose pasirodė putos. 

— Dabar jau tikrai išklosiu jam visą tiesą. Jūs juk turite jo telefo- 
no numerį. Prašyčiau duoti jį man, kad galėčiau tam vokietpalai- 
kiui išsakyti, ką apie visą šią istoriją manau! 

Patrikas giliai atsiduso. Suprantama, ji turi teisę niršti, bet jam 
atrodė, kad ji praleido pro ausis esminę pasakojimo dalį. Leido jai 
išsiputoti, paskui ramiai tarė: 

— Suprantu, kaip sunku tai girdėti, bet šiaip jau prieš savaitę 
radome nužudytą jūsų dukraitę. Kartu su Siva ir Mona. Todėl 
privalau paklausti: ar nebuvote susitikusi su mergina vardu Tanja 
Šmit? Ar ji nesistengė su jumis susisiekti? 

Guna iš karto papurtė galvą, bet Larsas susimąstė. Ir dvejoda- 
mas pasakė: 

— Kažkas mums skambino telefonu kelis kartus, bet nieko nekal- 
bėjo. Pameni, Guna? Tai nutiko prieš dvi tris savaites, ir mes nuta- 
rėme, kad kažkas krečia juokus. Manote, tai galėjo būti?.. 

Patrikas linktelėjo. 

— Visko gali būti. Jos tėvas prieš dvejus metus papasakojo jai 
visą istoriją, ir jai tikriausiai pasirodė, kad bus sunku pradėti su 
jumis bendrauti. Ji net nuėjo į biblioteką ir nusikopijavo straips- 
nius apie dingusią motiną, tad greičiausiai atvažiavo čia sužinoti, 
kas jai nutiko. 

— Mano vargšė širdelė, - Guna pagaliau susivokė, ko iš jos ti- 
kimasi, ir prapliupo krokodilo ašaromis. - Tik pamanykit, mano 
meilutė buvo gyva ir visai šalia manęs. Kad mes bent būtume pa- 
simačiusios prieš... Kas per žmogus taip Žiauriai su manimi pa- 
sielgė? Iš pradžių Siva, paskui mano mažoji Malina, - staiga jai 
šovė viena mintis: - Nemanote, kad ir man gresia pavojus? Gal 
kas nors tyko ir manęs? Ar man nereikia policijos apsaugos? — 
Gunos akys neramiai šaudė tai į Patriką, tai į Larsą. 

— Man regis, būtinybės nėra. Nemanome, kad žmogžudystės 
būtų kaip nors susijusios su jumis, todėl jumis dėtas neimčiau 
nerimauti, - ir neatsispyręs pagundai Patrikas pridūrė: - Be to, iš 
tikrųjų žudiką domina tik jaunos moterys, - išsyk pasigailėjo tą 
pasakęs ir pakilo, rodydamas, kad pokalbis baigtas. - Labai apgai- 
lestauju, kad atvykau su tokiomis naujienomis. Būčiau dėkingas, 
jei paskambintumėte ką nors prisiminę. O tuos skambučius mes 
patikrinsime. 

Prieš išeidamas Patrikas paskutinįsyk pavydžiai dirstelėjo į 
jūrą. Guna Struver buvo geriausias įrodymas, kad gerus dalykus 
gauna ne tie, kurie iš tiesų jų nusipelnė. 


— Ką ji pasakė? 

Martinas sėdėjo su Patriku poilsio kambarėlyje. Kava kaip pa- 
prastai per ilgai užsistovėjo kavavirėje, bet jie buvo prie to pripra- 
tę ir godžiai ją gėrė. 

— Nereikėtų man to sakyti, bet, velnias, kokia bjauri boba. La- 
biausiai susijaudino ne dėl to, kad tiek metų nieko nežinojo apie 
dukraitės gyvenimą, ir ne dėl to, kad ją neseniai nužudė, bet dėl 
to, kad mergaitės tėtis taip sumaniai išsisuko nuo jos bandymų 
pasipelnyti. 

— Tai mėšlas. 

Paniurę sėdėjo ir svarstė apie žmogaus menkystę. Nuovadoje 
buvo neįprastai tylu. Melbergas dar nepasirodė, matyt, tąryt nu- 
tarė gerai išsimiegoti, o Josta su Ernstu medžiojo kelių erelius. 
Tiksliau, sėdėjo ir gurkšnojo kavą kur nors poilsio aikštelėje, 
tikėdamiesi, kad ereliai patys atvažiuos ir prisistatę pasiprašys 
uždaromi į daboklę. Jie vadino tai „prevenciniu policijos dar- 
bu“. Ir tikriausiai buvo teisūs. Kol sėdėjo, bent jau aikštelė buvo 
saugi. 

— Kaip manai, ko ji siekė čia važiuodama? Vargu ar rengėsi vai- 
dinti seklę ir aiškintis, kur dingo jos motina. 

Patrikas papurtė galvą. 

— Ne, nemanau. Bet galiu suprasti, kad norėjo sužinoti, kas 
nutiko. Pamatyti savo akimis. Anksčiau ar vėliau tikriausiai būtų 
susitikusi ir su senele. Bet, manyčiau, tėvas apibūdino ją ne itin 
liaupsindamas, todėl suprantama, kodėl ji delsė. Nė trupučio ne- 
nustebčiau, jei peržvelgus Telia duomenis paaiškėtų, kad Larsui ir 
Gunai Struveriams skambinta iš telefono būdelės Fjelbakoje kur 
nors netoli kempingo. 

— Bet kaip ji pateko į Karaliaus tarpeklį drauge su savo motinos 
ir Monos Ternblad palaikais? 

— Aš lygiai taip pat spėlioju, kaip ir tu, bet man atrodo, kad ji 
kažką atsitiktinai aptiko arba, tiksliau sakant, susidūrė su kažkuo, 
kas buvo susiję su jos motinos ir Monos dingimu. 

— Jei taip, tai Johanesas automatiškai atkrinta. Jis juk guli kape 
Fjelbakos bažnyčios šventoriaus kapinaitėse. 


Patrikas pakėlė akis. 

— Ar mes tai žinom? Ar mes žinome, kad jis tikrai miręs, ir ne- 
turime abejonių? 

Martinas susijuokė. 

— Juokauji, ką? Jis 1979 metais pasikorė. Dar labiau mirusiu 
būti neįmanoma! 

Patriko balse buvo justi susijaudinimas. 

- Žinau, skamba neįtikėtinai, bet paklausyk: įsivaizduok, kas 
tada, jei policija per arti prisikasė prie teisybės ir jam po kojomis 
ėmė degti žemė. Jis yra Hultas ir galėjo gauti didelę sumą pinigų, 
jei ne pats, tai iš tėvo. Kyšis šen, kyšis ten, ir jau turi suklastotą 
mirties liudijimą ir tuščią karstą. 

Martinas prapliupo taip kvatotis, kad griebėsi už pilvo. 

— Tu visai trenktas! Mes kalbame apie Fjelbaką, o ne apie tre- 
čiojo dešimtmečio Čikagą! Ar ne per ilgai sėdėjai saulėkaitoje ant 
to tiltelio, man atrodo, šiek tiek persikaitinai. Prisimink bent tai, 
kad jį surado sūnus. Jei tai ne tiesa, kaipgi priversi šešiametį pasa- 
koti tokius dalykus? 

— Nežinau, bet ketinu sužinoti. Tu su manim? 

— Kur? 

Patrikas užvertė akis ir pabrėžtinai aiškiai tarė: 

— Pasikalbėti su Robertu, žinoma. 

Martinas atsiduso, bet atsistojo. Ir sumurmėjo: 

- Lyg per mažai turėtume ką veikti, - o pakeliui prisiminęs pri- 
dūrė: - O kaip su trąšomis? Ketinau užsiimti jomis kaip tik dabar 
prieš pietus. 

— Paprašyk Anikos, - per petį mestelėjo Patrikas. 

Martinas sustojo priimamajame ir paaiškino Anikai užduotį. Ji 
išklausė palyginti ramiai, džiaugėsi galinti nuveikti ką nors konk- 
retaus. 

Martinas negalėjo atsikratyti minties, kad jie vėjais leidžia 
brangų laiką. Patriko idėja atrodė pernelyg pritempta, per daug 
fantastiška, kad turėtų ką nors bendra su tikrove. Tačiau tyrimui 
vadovavo jis. 

Anika kibo į užduotį. Kelios praeitos dienos buvo karštligiškos, 
ji sukosi kaip voverė rate - organizavo Dženės paiešką apylinkė- 
se. Bet dabar po trijų bevaisių parų apylinkes šukuoti liautasi, o 
kadangi po pastarųjų savaičių įvykių dauguma turistų išsilakstė, 
telefonas nuovadoje gąsdinamai tylėjo. Nustoję domėtis net žur- 
nalistai ėmė ieškoti naujų skandalingų naujienų. 

Anika žvilgtelėjo į lapelį, ant kurio užsirašė Martino užduotį, ir 
ėmėsi ieškoti telefonų knygoje reikiamo numerio. Perjunginėja- 
ma iš vieno įmonės skyriaus į kitą ji pagaliau sužinojo pardavimo 
skyriaus vadovo pavardę. Paprašyta palaukti, kol sujungs, ir klau- 
sydamasi įkyrios muzikos ragelyje, mintimis nuklydo į Graikiją, 
kur praleido savaitę. Dabar ji atrodė labai toli. Grįžusi po savaitės 
atostogų jautėsi pailsėjusi, sutvirtėjusi ir pagražėjusi. Bet kai įpuo- 
lė į nuovados veiklos sūkurį, visas tų atostogų poveikis kaipmat 
išgaravo. Ilgesingai prisiminė smėlėtas pakrantes, turkio spalvos 
vandenį ir didelius dubenis su tzatzikiu. Dėl geros Viduržemio 
jūros regiono virtuvės ji su vyru priaugo po porą kilogramų, bet 
dėl to nesuko sau galvos. Nė vienas iš jų nebuvo smulkutis, pri- 
ėmė tai kaip gyvenimo tikrovę ir nesidomėjo lieknėjimo patari- 
mais žiniasklaidoje. Kai gulėdami priglusdavo vienas prie kito, jų 
linijos puikiai derėjo ir susiliedavo į vieną didelį šiltą banguojantį 
kūną. Ir per atostogas šitaip nutikdavo dažnai... 

Anikos atostogų prisiminimus staiga nutraukė melodingas 
vyro balsas, ir ji aiškiai išgirdo ilgąjį Lisešilio tarmės „i“. Sakoma, 
kad prakutę stokholmiečiai taip pat ilgina „i, demonstruodami 
esantys ganėtinai pasiturintys išlaikyti vasarnamį vakarų pakran- 
tėje. Ji nežinojo, kiek čia tiesos, bet anekdotas geras. 

Anika išdėstė savo klausimą. 

- Oi, kaip įdomu. Žmogžudystės tyrimas! Dirbu šioje srity- 
je jau trisdešimt metų, bet padėti tokiam tyrimui tenka pirmą 
kartą. 

Džiaugiuosi, kad praskaidrinau dieną, gižiai pamanė Anika, 

bet pasiliko sau tą kandžią pastabą, kad tik nenumuštų jo entu- 
ziazmo padėti. Kartais visuomenės potraukis vaikytis sensacijų 
atrodydavo kone liguistas. 

- Padėtumėte mums, jei pateiktumėte sąrašą klientų, kurie įsi- 
gijo FZ-302 trąšų. 

— O, tai ne taip lengva. Liovėmės jomis prekiauti 1985 metais. 
Baisiai geras produktas, bet naujos aplinkosaugos taisyklės pri- 
vertė nutraukti gamybą, - pardavimo skyriaus vadovas sunkiai at- 
siduso, apgailestaudamas dėl tokios neteisybės, kad aplinkosauga 
gali nutraukti pelningą prekybą. 

- Bet turbūt dokumentus kokiu nors pavidalu tebeturite? - ne- 
atlyžo Anika. 

- Taip, tik turiu pasiklausti administracijos, bet tikriausiai šie 
duomenys saugomi senajame archyve. Iš tiesų iki 1987 metų vi- 
sus tokius duomenis fiksuodavome raštu, paskui kompiuteriza- 
vome. Nemanau, kad ką nors būtume sunaikinę. 

- Gal kartais prisimenate, ar kas nors iš mūsų kraštų pirko 
tą... - ji pasižiūrėjo į lapelį, - FZ-302 produktą? 

— Ne, brangute, praėjo tiek daug metų, kad nieko negaliu pa- 
sakyti taip greitai, - jis nusijuokė. - Nuo to laiko daug vandens 
nutekėjo. 

— One, ir nesitikėjau, kad bus lengva. Kiek laiko prireiks tiems 
duomenims surasti? 

Jis minutėlę pagalvojo. 

— Na, jei nueisiu pas administracijos merginas su pyrago gaba- 
lėliu ir maloniai paprašysiu, tai manau, kad atsakymo sulauksiu 
šiandien vakare arba vėliausiai ryt ryte. Ar tinka? 

Netgi greičiau, negu Anika tikėjosi, išgirdusi jį minint senąjį 
archyvą, tad džiugiai padėkojo. Brūkštelėjo Martinui ant lapelio 
apie savo pokalbio rezultatus ir padėjo jam ant rašomojo stalo. 

— Josta? 

— Ko, Ernstai? 

— Ar gali gyvenimas būti dar geresnis? 

Juodu sėdėjo poilsio aikštelėje visai netoli Tanumshedės, įsi- 
taisę prie iškylų stalo. Kaip patyrę žmonės, apdairiai iš Ernsto 
namų pasiėmė termosą kavos, o Tanumshedės kepyklėlėje pri- 
sipirko gerą maišelį bandelių. Ernstas prasisagstė policininko 
marškinius ir atstatė saulei liguistai baltą krūtinę. Akies kampeliu 
slapta dirsčiojo į pulkelį vos dvidešimtmetį perkopusių merginų, 
kurios juokdamosi ir garsiai čiauškėdamos pakeliui trumpam su- 
stojo atsipūsti. 

— Girdi, nevarvink seilės. Ir susikišk marškinius. Pagalvok, kas 
bus, jei kas iš mūsiškių pro šalį važiuos. Bent iš šono turi atrodyti, 
kad dirbam, - Josta prakaitavo su uniforma. Negalėjo taip atsai- 
niai nepaisyti darbo taisyklių ir nedrįso prasisagstyti marškinių. 

— A, atsipalaiduok truputį. Juk visi užsiėmę tos mergelės paieš- 
ka. Jiems nusispjaut, ką mes veikiam. 

Josta apniuko. 

- Ji Dženė Mioler, o ne „ta mergelė“. Derėtų jiems padėti, o da- 
bar sėdime čia kaip kokie du sumauti seni pedofilai, - linktelėjo 
galva į už poros staliukų įsitaisiusias lengvai apsirengusias mergi- 
nas, nuo kurių Ernstas negalėjo atplėšti akių. 

- Ir kada gi, po galais, tapai toks sąžiningas. Seniau negirdėda- 
vau tavęs skundžiantis, kai valandėlei ištraukdavau iš tos baudžia- 
vos. Tik nesakyk, kad į senatvę nei iš šio, nei iš to tapai davatka. 

Ernstas pasižiūrėjo į jį, o jo akys įtariai susiaurėjo. Josta nudūrė 
akis. Gal ir kvailai pasielgė, kad prasižiojo. Jis prisibijojo Ernsto. 
Gerai prisiminė berniukus mokykloje, kurie stovėdavo ir laukda- 
vo už kampo. Jie uoste užuosdavo silpną vaiką ir be pasigailėjimo 
mėgaudavosi savo pranašumu. Josta pats buvo matęs, kas nutinka 
tiems, kurie nepaklūsta Ernstui, ir jau apgailestavo dėl savo žo- 
džių. Tad atsakydamas tik sumurmėjo: 

— A, ne tą norėjau pasakyti. Man tik gaila jos tėvų. Juk mergai- 
tei tik septyniolika. 

— Bet jie patys nenori mūsų pagalbos. Melbergas kažin kodėl 
laižo subinę tam prakeiktam Hedstriomui, todėl nematau jokio 
reikalo stengtis, - balsas nuskambėjo taip garsiai ir piktai, kad 
merginos atsigręžusios sužiuro į juodu. 

Josta nedrįso tildyti Ernsto, tik pats pritildė balsą, tikėdamasis, 
kad ir anas taip pasielgs. Nedrįso nė užsiminti, dėl kieno kaltės jis 
nedalyvauja tyrime. Juk tai Ernstui patogu pamiršti - būtent jis 
nesurašė protokolo apie Tanjos dingimą. 

— Manau, kad Hedstriomas gana gerai atlieka savo darbą. Mo- 
linas irgi uoliai dirba. O aš, tiesą sakant, neprisidedu tiek, kiek 
galėčiau. 

Atrodė, Ernstas nenori patikėti savo ausimis. 

— Kokį velnią čia pliauški, Fliugare! Sėdi čia ir tauziji, kad tie 
pienburniai, neturintys nė dalelės mūsų ilgametės patirties, gali 
dirbti geriau už mus. Taip? Sėdi čia ir kalbi niekus, mulki! 

Jei Josta būtų bent kiek pagalvojęs prieš prašnekdamas, tikriau- 
siai būtų numanęs, kaip jo pastaba paveiks įžeistą Ernsto savimei- 
lę. Dabar beliko tik kuo greičiau atsitraukti. 

— Na, ne tą turėjau galvoje. Aš tik sakiau... ne, savaime aišku, 
jie neturi tokios patirties kaip mes. Ir vis dar nematyti jokių re- 
zultatų... 

- Taip, tikrai, - pritarė Ernstas atlyžęs. - Ir nė velnio nebus ma- 
tyti, štai taip. 

Josta lengviau atsikvėpė. Jo noras parodyti tvirtesnį stuburą 
greitai išgaravo. 

— Ką manai, Fliugare, gal dar kavos su bandele? 

Josta tik linktelėjo. Jis taip ilgai gyveno niekam neprieštarauda- 
mas, kad jam tai atrodė visai suprantama. 

Jiems privažiavus prie mažo namelio, Martinas smalsiai apsidairė. 
Niekada dar nebuvo Solveigos ir jos sūnų namuose, todėl žvalgė- 
si stebėdamasis netvarka. 

— Kaip, po galais, galima šitaip gyventi? 

Jie išlipo iš automobilio, ir Patrikas skėstelėjo rankomis. 

— Tai ne mano galvai. Nagus niežti viską čia sutvarkyti. Man 
atrodo, automobilių griaučiai mėtosi čia nuo Johaneso laikų. 

Pasibeldę jie išgirdo velkamus žingsnius. Solveiga greičiausiai 
kaip visada sėdėjo savo vietoje prie virtuvės stalo ir nesiskubino 
keltis atidaryti durų. 

— O ko dabar? Ar negalite palikti dorų žmonių ramybėje? 

Martinas su Patriku susižvalgė. Solveigos žodžiai akivaizdžiai 
prieštaravo tikrovei - jos sūnų bausmių sąrašas vos tilptų A4 for- 
mato lape. 

— Mes norėtume šnektelėti su tavimi. Ir su Johanu bei Robertu, 
jeigu jie namie. 

— Jie miega. 

Solveiga niūriai pasitraukė į šalį ir leido jiems įeiti. Martinas 
negalėjo nuslėpti pasibjaurėjimo, ir Patrikas niuktelėjo jam alkū- 
ne į šoną, kad susiimtų. Martinas mikliai nutaisė reikiamą miną ir 
nusekė paskui Patriką su Solveiga į virtuvę. Toji paliko juos ten, o 
pati nuėjo žadinti sūnų, kurie, kaip ji ir sakė, drybsojo savo kam- 
baryje ir knarkė. 

— Kelkitės, berniukai. Farai vėl čia ir neatstoja. Sako, nori pa- 
klausinėti. Jei taip ir toliau, greitai reikės sargo prie durų, kad nuo 
jų apgintų. 

Solveiga nė į galvą neėmė, kad Patrikas su Martinu girdi, ką ji 
sako, ramiai parslinko į virtuvę ir atsisėdo į savo vietą. Ką tik pa- 
budę Johanas su Robertu atėjo vienomis trumpikėmis. 

— Kokio velnio čia vis lakstot? Tuoj išvis imsite persekioti. 

Robertas kaip visuomet buvo ramus. Johanas šnairavo į juos 
per užkritusius ant akių plaukus siekdamas ant stalo gulinčio 

cigarečių pakelio. Prisidegęs cigaretę nervingai vartė pakelį, kol 
Robertas sušnypštė liautis. 

Martinas tyliai sėdėdamas svarstė, kaip Patrikas užduos tą keb- 
lų klausimą. Jis vis dar buvo įsitikinęs, kad Patrikas išsigalvoja ir 
kaunasi su vėjo malūnais. 

— Mes dar turime keletą klausimų dėl jūsų vyro mirties. 

Solveiga ir sūnūs nustebę sužiuro į Patriką. 

— Dėl Johaneso mirties? O ką? Jis pasikorė, ir daugiau čia nėra 
ko pridurti, nebent tik tiek, kad tokie kaip jūs jį ir paskatino! 

Robertas suirzęs nutildė motiną ir piktai įsispitrijo į Patriką. 

— Ko tu dar nori? Mama teisi. Jis pasikorė, ir tiek. 

— Mes tik norim viską galutinai išsiaiškinti. Juk tu jį radai? 

Robertas linktelėjo. 

— Taip, tas vaizdas persekios mane visą gyvenimą. 

— Ar galėtum tiksliai papasakoti, kas tą dieną įvyko? 

— Nelabai suprantu, kam viso to reikia, - niūriai spyrėsi Ro- 
bertas. 

- Vis dėlto būčiau dėkingas, jei papasakotum. 

Patrikas neatlyžo, ir, kelias akimirkas luktelėjęs, abejingai gūž- 
telėjęs pečiais Robertas ėmė pasakoti: 

— Na, jei tik dėl to atvažiavai... - kaip ir brolis, jis prisidegė 
cigaretę, ir dūmai sunkiai pakibo virtuvėje. - Grįžau namo po 
mokyklos ir išėjau į sodą pažaisti. Pamačiau, kad daržinės durys 
praviros, ir man pasidarė smalsu. Nuėjau pasižiūrėti. Viduje kaip 
visada tvyrojo prieblanda, tik pro lentas šiek tiek prasimušė švie- 
sa. Kvepėjo šienu. - Robertas atrodė paniręs į savo pasaulį. - Bet 
kažkas buvo ne taip, - padvejojęs pridūrė. - Negaliu tiksliai pa- 
aiškinti kas, bet kažkas buvo kitaip. 
pirmą kartą girdi išsamų pasakojimą apie dieną, kai pasikorė jo 
tėvas. 

Robertas tęsė: 

— Aš atsargiai slinkau toliau. Įsivaizdavau, kad tykinu paskui 
indėnus. Patyliukais ant pirštų galiukų priėjau prie sukrauto šie- 
no ir žengęs dar kelis žingsnius pamačiau kažką gulint ant žemės. 
Priėjau arčiau. Pamatęs, kad ten tėtis, apsidžiaugiau. Pamaniau, 
jis su manimi šitaip žaidžia. Laukia, kol prieisiu arčiau, o paskui 
šoks ant manęs ir ims kutenti ar dar ką nors. - Robertas nuri- 
jo seiles. - Bet jis nesujudėjo. Atsargiai paliečiau jį koja, bet jis 
aukštyn - virvės galą ant sijos. 

Cigaretę laikanti ranka drebėjo. Martinas vogčia dirstelėjo į 
Patriką, norėdamas pamatyti, kaip jis vertina šį pasakojimą. Jam 
pačiam buvo gana aišku, kad Robertas nieko neslepia. Roberto 
skausmas buvo toks akivaizdus, kad Martinas kone galėjo ranka jį 
paliesti. Matė, kad ir Patrikas galvoja taip pat, bet jis toliau atkak- 
liai klausinėjo: 

— Ką paskui darei? 

Robertas išpūtė į viršų dūmų kamuolį ir stebėjo, kaip tas sklai- 
dydamasis nyksta. 
taip, kad pamaniau, man sprogs ausų būgneliai, o paskui paskam- 
bino seneliui. 

Patrikas sukluso. 

— Ne policijai? 

Solveiga nervingai pakrapštė staltiesę ir tarė: 

— Ne, paskambinau Efraimui. Tai pirmiausia man šovė į galvą. 

— Ar policijos visai nebuvo? 

— Ne, Efraimas pats viskuo pasirūpino. Jis paskambino dakta- 
rui Hamarstriomui, tuo metu dirbusiam apylinkės gydytoju, tas 
žymą apie mirtį, ar kaip ji ten vadinasi, palaukė, kol atvyko laido- 
jimo namų tarnautojas ir išsivežė Johanesą. 

— Bet ne policija? - perklausė Patrikas. 


PAMOKSLININKAS 203 


— Ne, aš gi tau sakau. Efraimas viskuo pasirūpino. Daktaras 
Hamarstriomas tikriausiai kalbėjo su policininkais, bet jie čia 
neatvažiavo ir nieko neklausinėjo. Ir ko jiems čia? Juk tai buvo 
savižudybė! 

Patrikas nesiėmė aiškinti, kad ir į savižudybės vietą būtina iš- 
kviesti policiją. Matyt, Efraimas Hultas su tuo daktaru Hamars- 
triomu turėjo savų sumetimų nesusisiekti su policija, kol palaikai 
nebuvo paimti iš vietos. Klausimas tik kodėl? Jis pasijuto ne kažin 
kiek pasistūmėjęs į priekį. Bet Martinui šovė viena mintis. 

- Ar kartais nematėte čia netoliese moters? Dvidešimt penke- 
rių metų brunetės, normalaus sudėjimo. 

Robertas susijuokė. Rimtumo jo balse neliko nė pėdsakų. 

— Turint galvoje, kiek panelių čia aplinkui laksto, turėtum būti 
kiek konkretesnis. 

Johanas, įdėmiai juos stebėjęs, pasakė Robertui: 

- Tu mateijos nuotrauką. Tai ta iš laikraščio informacinio lapo. 
Vokietė, su kuria jie rado kitas merginas. 

Solveiga plykstelėjo audringai. 

— Ką, po galais, norit pasakyti? Ko jai čionai šlaistytis? Vėl no- 
rite mus apdrabstyti purvais! Iš pradžių apkaltinot Johanesą, o 
dabar ateinat ir uždavinėjat kaltinamus klausimus mano berniu- 
kams. Lauk iš čia! Ir kad jūsų daugiau nematyčiau! Nešdinkitės 
velniop! 

Ji atsistojo ir artindamasi visu kūnu ėmė stumti juos iš namų. 
Robertas žvengė, o Johanas atrodė susimąstęs. 

Kai Solveiga įdūkusi grįžo atgal, iš visų jėgų užtrenkusi duris 
paskui Martiną ir Patriką, Johanas netaręs nė žodžio nuėjo į savo 
kambarį. Užsitraukė ant galvos antklodę ir apsimetė miegąs. Jam 
reikėjo gerai pagalvoti. 


Ana prabangioje jachtoje jautėsi apgailėtinai. Gustavas neklausi- 
nėdamas iš karto išplaukė ir ilgam paliko ją ramybėje laivo pirma- 

galyje, kur ji sėdėjo tvirtai apsikabinusi rankomis kelius. Kilnia 
išraiška priėmęs jos atsiprašymą jis pažadėjo ją su vaikais nupluk- 
dyti į Striomstadą, iš kur galėtų parvažiuoti namo traukiniu. 

Visas gyvenimas jai nuolat atrodė kažkokia prakeikta sumaiš- 
tis. Neteisingi Erikos žodžiai kartėlio ašaromis gildė akis, bet 
pyktis sumišo su liūdesiu, kad jiedvi nuolat susikivirčija. Su Erika 
visada taip sudėtinga. Jai niekaip negana būti tik vyresne seseri- 
mi, tik paremti ir paskatinti. Niekeno neprašyta ji prisiėmė mo- 
tinos vaidmenį ir nesupranta, kad taip tik didina tuštumą, kurią 
toji paliko. 

Kitaip nei Erika, Ana niekada nekaltino Elsės dėl dukroms ro- 
dyto abejingumo. Ji bent jau manė galinti su tuo susitaikyti kaip 
su vienu iš daugelio gyvenimo sunkumų, bet kai abu tėvai netikė- 
tai žuvo, suprato slapta tikėjusi, kad Elsė kada nors suminkštės ir 
prisimins esanti motina. Tuomet Erika būtų galėjusi būti tik se- 
suo. Motinos žūtis paskatino imtis jos vaidmens ir nė viena dabar 
nebežinojo, kaip jo atsikratyti. Nebylaus sutarimo laikotarpius 
nuolat keisdavo kova dėl įtakos, ir kaskart, kai taip nutikdavo, ne- 
lyginant kas išplėšdavo dalelę jos sielos. 

O juk Erika ir vaikai - tai viskas, ką ji turi. Nors ir nenorėjo Eri- 
kai prisipažinti, matė, kas per vienas tas Gustavas — tik paviršuti- 
niškas išlepęs berniūkštis. Vis dėlto niekaip negalėjo atsispirti pa- 
gundai rodytis viešai su tokiu vyru kaip Gustavas - tai glostė jos 
savimeilę. Įsikibusi jam į parankę jautėsi labiau matoma. Žmonės 
šnabždėdavosi ir klausinėdavo, kas ji tokia, o moterys vertinamai 
nužvelgdavo jos puikius vardinius drabužius, kuriais ją užvertė 
Gustavas. Net ant vandens į juos atsisukdavo kiti buriuotojai, ro- 
dydavo jų gražiąją jachtą, ir ji kvailai didžiuodavosi gulėdama jos 
priekyje kaip pirmagalio puošmena. 

Tačiau sunkesnėmis minutėmis suvokdavo, kad dėl jos porei- 
kio sulaukti kitų įvertinimo kenčia vaikai, ir susigėsdavo. Jie iš- 
kentė daug nemalonumų per tuos metus su tėvu, o Ana net labai 


PAMOKSLININKAS 205 


norėdama negalėtų tvirtinti, kad Gustavas jiems deramai jį pa- 
keistų. Su vaikais jis buvo šaltas, nepaslankus ir nekantrus, ir ji 
niekada nenorėdavo su juo palikti jų vienų. 

Kartais taip pavydėdavo Erikai, kad net kvapą gniaužė. Dabar 
jos laukia kautynės su Luku dėl vaikų globos, negana to, ji turi 
finansinių sunkumų ir, sąžiningai sakant, palaiko bergždžius 
santykius, o čia dar ir Erika lyg kokia besilaukianti šventoji mer- 
gelė. Tas vyras, kurį Erika pasirinko savo vaiko tėvu, yra būtent 
toks, kokio pačiai Anai reikėtų, kad būtų laiminga, tačiau dėl 
kažkokios prigimtinės savinaikos ji tokius pati atstumia. Tai, 
kad Erika dabar gyvena nesirūpindama pinigais ir, be to, nau- 
dojasi įžymybės statusu, dar labiau skatino su ja konkuruoti, ir 
pavydas kėlė ragus. Ana stengėsi, bet negalėjo atsispirti kartė- 
liui, kad jos pačios gyvenimas nuspalvintas tik purvinai pilko- 
mis spalvomis. 

Susijaudinusių vaikų šūksniai ir nepatenkinto Gustavo rikte- 
lėjimas pažadino ją iš savigailos minčių ir privertė grįžti į tikro- 
vę. Stipriau susiveržė buriavimo striukę ir palei turėklus nuėjo 
į laivagalį. Nutildžiusi vaikus prisivertė nusišypsoti Gustavui. 
Net jei tavo rankose prastos kortos, privalai žaisti tomis, kurios 
tau teko. 


Kaip jau ne kartą pastaruoju metu, Lenė be tikslo klaidžiojo po 
didelį namą. Gabrielis vėl išvažiavo į tarnybinę kelionę ir ji liko 
viena. Po susitikimo su Solveiga burnoje jautė nemalonų skonį 
ir dar aiškiau suvokė situacijos beviltiškumą. Ji niekada neišsi- 
laisvins. Purvinas, iškreiptas Solveigos pasaulis priskreto prie jos 
kaip prastas kvapas. 

Sustojo priešais laiptus, vedančius į kairiojo sparno antrą aukš- 
tą. Į Efraimo būstą. Po jo mirties Lenė ten net kojos nekėlė. Ir 
pirmiau retai lankydavosi. Tai buvo Jakobo, o kartkartėmis ir 
Gabrielio valdos. Efraimas sėdėdavo viršuje ir teikdavo audien- 

ciją vyrams nelyginant koks feodalas. Moterys jo pasaulyje buvo 
antrarūšės, jos turėjo patenkinti ir patarnauti. 

Ji ėmė kopti laiptais. Priešais duris sustojo. Paskui ryžtingai 
atidarė. Viskas atrodė taip, kaip ir prisiminė. Tyliame kamba- 
ryje tvyrojo vyriškumo kvapas. Štai kur jos sūnus vaikystėje 
praleido tiek daug valandų. Kartais ji net imdavo pavyduliauti. 
Palyginti su seneliu Efraimu, juodu su Gabrieliu, buvo nesvar- 
būs. Jakobas juos laikė paprastais, nuobodžiais mirtingaisiais, o 
Efraimą kone dievino. Tam netikėtai mirus, Jakobas pirmiausia 
nustebo - Efraimas negali šiaip sau dingti. Vieną dieną būti ša- 
lia, o kitą prapulti. Tokia jis atrodė neįveikiama jėga, neginčija- 
mas faktas. 

Jai buvo gėda, bet supratusi, kad Efraimas mirė, pirmiausia pa- 
juto palengvėjimą. Ir net džiaugsmingo pasitenkinimo antplūdį, 
kad Efraimui gamtos dėsniai vis dėlto nebuvo pavaldūs. Seniau 
kartais tuo suabejodavo. Jis atrodė toks įsitikinęs savo teisumu, 
kad manė galįs visais manipuliuoti ir paveikti net patį Dievą. 

Jo fotelis stovėjo prie lango su vaizdu į mišką. Kaip ir Jakobas, 
ji neatsispyrė pagundai atsisėsti į jo vietą. Sėsdamasi akimirką pa- 
manė pajutusi jo alsavimą kambaryje. Susimąsčiusi pirštais per- 
braukė apmušalo raukšles. 

Pasakojimai apie Gabrielio ir Johaneso gebėjimą gydyti Jakobą 
paveikė. Jai tas nepatiko. Kartais jis nulipdavo žemyn su palaimos 
išraiška veide. Tai ją gąsdino. Tuomet stipriai jį apkabindavo, pri- 
glausdavo jo veidą prie savęs ir taip laikydavo, kol pajusdavo jį 
atsipalaiduojant. Kai paleisdavo, viskas grįždavo į vėžes. Iki kito 
karto. 

Bet dabar senis miręs ir seniai palaidotas. Ir ačiū Dievui. 


— Tikrai manai, kad tavo teorijoje yra tiesos? Kad Johanesas 
nemirė? 
— Nežinau, Martinai. Bet dabar esu pasirengęs griebtis bet kokio 

šiaudo, kurį galiu nutverti. Pripažink, juk truputį keista, kad poli- 
cija neatvažiavo į Johaneso savižudybės vietą. 

— Taip, bet tuomet čia įsipainiojęs ir gydytojas, ir laidojimo 
namų darbuotojas, - tarė Martinas. 

— Tai nėra taip jau neįmanoma, kaip atrodo. Nepamiršk, Efrai- 
mas buvo labai pasiturintis žmogus. Už pinigus gali nusipirkti ne 
tokias paslaugas. Nenustebčiau, jei paaiškėtų, kad jie vieni kitus 
gerai pažinojo. Juk jie žinomi bendruomenės vyrai, tikriausiai ak- 
tyvūs kokių nors klubų, pavyzdžiui, Lions, nariai. 

— Bet kad padėtų pabėgti įtariamajam žmogžudyste? 

— Ne žmogžudyste, o pagrobimu. Be to, kiek suprantu, Efrai- 
mas Hultas turėjo kaip reta didelę dovaną žmones įkalbėti. Gal- 
būt įtikino, kad Johanesas nekaltas, o policija vis tiek nori jį paso- 
dinti ir kad tai vienintelė galimybė jį išgelbėti. 

— Bet vis tiek. Negi Johanesas būtų taip paprastai palikęs savo 
šeimą likimo valiai? Du mažus sūnus? 

— Nepamiršk, kaip Johanesas apibūdinamas. Lošėjas. Jis 
įsipareigojimus. Jei kas ir ryžtųsi gelbėti savo kailį aukodamas 
šeimos gerovę, tai Johanesas tikrai. Tai puikiausiai atitinka jo 
asmenybės tipą. 

Martinas klausėsi nepatikliai. 

— O kurjis lindėjo šitiek metų, kad jau taip? 

Tanumshedę. Tada tarė: 

— Gal užsienyje. Pilnomis tėvelio pinigų kišenėmis, - pažvelgė 
į Martiną. - Neatrodai genialios mano teorijos įtikintas. 

Martinas nusijuokė. 

— Na, galima ir taip pasakyti. Man atrodo, tu šneki grynus nie- 
kus, bet, kita vertus, šioje byloje nieko nėra bent kiek normalaus, 
tai kodėl ne? 

Patrikas surimtėjo. 

— Prieš akis matau tik Dženę Mioler. Kažkieno pagrobtą, kan- 
kinamą toli nuo žmonių. Tai dėl jos stengiuosi galvoti kitaip nei 
įprasta. Negalime sau leisti mąstyti tradiciškai, paprastai. Tam 
per mažai laiko. Turime atsižvelgti net į, regis, neįmanomus daly- 
kus. Greičiausiai - galbūt netgi tikriausiai — šis mano sumanymas 
beprotiškas, bet kol neradau jokio įrodymo, kad klystu, dėl Dže- 
nės Mioler ketinu išsiaiškinti iki galo, o paskui tegu mane laiko 
visišku kvailiu. 

Dabar Martinas suprato Patriką geriau. Ir netgi pripažino, kad 
jis galbūt teisus. 

— Bet kaip tu su tokiais nepatikimais įrodymais išsireikalausi 
ekshumacijos, ir dar taip greitai? 

Patriko veide atsirado griežtumo ir jis paaiškino: 

— Užsispyręs, Martinai, užsispyręs. 

Jų pokalbį nutraukė Patriko mobiliojo telefono skambutis. Jis 
jį susidomėjęs ir stengėsi atspėti, apie ką tas pokalbis. Po kelių 
minučių Patrikas baigė kalbėtis ir išjungė telefoną. 

— Kas čia buvo? 

— Anika. Paskambino iš laboratorijos dėl Morteno Frisko DNR 
tyrimo. 

— Ir ką gi, - sulaikė kvapą Martinas. Patyliukais vylėsi, kad juo- 
du su Patriku klysta, kad dabar tardymo izoliatoriuje sėdi tikrasis 
Tanjos žudikas. 

— Rezultatas neigiamas. Sperma, kurios radome ant Tanjos 
kūno, ne Morteno Frisko. 

Martinas nejuto, kad buvo užgniaužęs kvapą, ir dabar lėtai at- 
sikvėpė. 

— Velniai griebtų. Bet vargu ar tai mums labai netikėta, ar ne? 

— Nėra netikėta, bet juk turėjome vilties. 

Jie minutę niūriai patylėjo. Paskui Patrikas giliai atsiduso, tarsi 

semdamasis jėgų naujai užduočiai, iškilusiai priešais juos nelygi- 
nant Everesto kalnas. 

- Ką gi, dabar mums reikia per rekordinį laiką surengti ekshu- 
maciją. 

Patrikas pasiėmė mobilųjį ir iškart kibo į darbą. Jam teks graž- 
byliauti taip, kaip dar nėra tekę per visą profesinę karjerą. Ir jis 
nelabai pasitikėjo savimi, toli gražu. 


Erikos nuotaika prastėjo ir prastėjo. Neturėdama ką veikti ji slam- 
pinėjo po namus tai šen, tai ten iš vienos vietos į kitą perdėlioda- 
ma daiktus. Po barnio su Ana skausmas skėlė pakaušį kaip nuo 
pagirių ir dar labiau gadino nuotaiką. Be to, ji ėmė savęs gailėtis. 
Žinoma, pati norėjo, kad Patrikas grįžtų į darbą, ir net manė, kad 
taip bus geriau, bet nė nenutuokė, kad jis puls dirbti stačia galva 
kaip dabar. Net kai būdavo namie, ji matė, kad jo smegeninė nuo- 
lat užimta ta byla, ir suprato, kad jis išties rimtai dirba, bet gailus 
vidinis balselis savanaudiškai reikalavo daugiau dėmesio. 

Ji paskambino Danui. Gal jis bus namie ir turės valandžiukę 
ateiti išgerti kavos. Atsiliepė jo vyriausia dukra ir pasakė, kad tėtė 
su Marija išplaukė į jūrą. Kitaip ir būti negali. Visi užsiėmę savo 
darbais, tik ji viena sėdi su pūpsančiu pilvu ir durnių volioja. 

Kai suskambo telefonas, Erika taip čiupo ragelį, kad vos nenu- 
vertė aparato nuo suoliuko. 

- Erika Falk. 

- Sveiki. Ieškau Patriko Hedstriomo. 

- Jis darbe. Gal galiu kuo nors padėti, o gal pasakyti jo mobi- 
liojo numerį? 

Vyras kitame laido gale kiek padvejojo. 

— Aš gavau Patriko telefono numerį iš jo motinos - mūsų šei- 
mos seniai pažįstamos. Kai paskutinįsyk kalbėjau su Kristina, 
ji patarė skambtelėti Patrikui važiuojant pro šalį. Dabar mes su 
žmona kaip tik atvažiavome į Fjelbaką, taigi... 

Erikai dingtelėjo nuostabi mintis. Neturėjimo ką veikti proble- 
mos sprendimas pats prašėsi pro duris. 

— Gal norite užsukti? Patrikas apie penktą grįš namo, tad galė- 
sime jį nustebinti. O iki tol mes spėsime susipažinti. Jūs vaikystė- 
je draugavote, ar ne? 

— O, būtų tiesiog puiku. Mes vaikystėje daug bendravome. Pas- 
kui suaugę susitikdavome kur kas rečiau, bet kartais taip būna. 
Laikas bėgte bėga, - jis tyliai sukrizeno. 

— Tuomet pats laikas jums vėl susitikti. Kada ketinate užsukti? 

Jis šnektelėjo su kažkuo nusisukęs nuo ragelio ir netrukus at- 
sakė: 

— Mes nesam nieko ypatinga suplanavę, tai galime atvažiuoti 
išsyk, jei tinka. 

- Puiku! 

Erika pajuto vėl apimant entuziazmą, kad baigėsi taip įgrisęs 
nuobodžiavimas. Trumpai paaiškino, kaip rasti kelią, ir nuskubė- 
jo į virtuvę kaisti kavos. Išgirdusi durų skambutį prisiminė pamir- 
šusi paklausti vardų. Tiek to, galės pradėti nuo prisistatymo. 

Po trijų valandų Erika kone apsiraudojo. Mirksėjo akimis ir iš 
paskutiniųjų stengėsi dėtis susidomėjusi. 

— Pats įdomiausias mano darbo aspektas - stebėti CDR srautą. 
Kaip jau minėjau, CDR reiškia Call Data Record, kitaip tariant, 
tai duomenų apie skambučius registravimas: kiek laiko žmogus 
kalbėjo telefonu, kur jis skambino ir panašiai. Surinkus visus 
duomenis gaunamas fantastiškas informacijos šaltinis apie mūsų 
vartotojų elgesio modelius... 

Atrodė, kad jis kalba visą amžinybę. Tas vyras niekuomet ne- 
baigs! Jorgenas Berntsonas buvo toks nuobodus, kad jai ašaros 
sukosi akyse, žmona nuo jo neatsiliko. Ne, ji nerėžė tokių pačių 
ilgų ir klaikiai nuobodžių kalbų kaip jos vyras, anaiptol, atėjusi 
per visą laiką ji ištarė tik savo vardą. 

Išgirdusi Patriko žingsnius ant laiptų prie laukujų durų, Erika 
su palengvėjimu pakilo nuo sofos ir nuėjo jo pasitikti. 

— Turime svečių, - sukuždėjo ji. 

— O kokių, - atsakydamas sušnabždėjo ir jis. 

— Tavo vaikystės draugas. Jorgenas Berntsonas. Su žmona. 

— Oi, ne, sakyk, kad pajuokavai, - sudejavo Patrikas. 

— Deja, ne. 

— Iš kur jie, po galais, išdygo? 

Erika kaltai nudūrė akis. 

— Aš pati pakviečiau. Norėdama tave pradžiuginti. 

— Ką padarei? - paklausė jis kiek garsiau, nei norėjo, o paskui 
tyliai pridūrė: - Ir kam tu juos čia pakvietei? 

Erika skėstelėjo rankomis. 

— Baisiai nuobodžiavau, o jis pasakė esąs tavo vaikystės drau- 
gas, tai pamaniau, kad tu apsidžiaugsi! 

- Tu nė neįsivaizduoji, kaip jis man varė į neviltį, kai buvome 
maži. Ir nuo tada jis nė per nago juodymą netapo įdomesnis. 

Jie suprato įtartinai ilgai užsibuvę prieškambaryje ir abu giliai 
įkvėpė semdamiesi jėgų. 

— O ne, ką aš matau! Koks netikėtumas! 

Erikai darė įspūdį Patriko aktoriniai sugebėjimai. Ji pati tik 
blausiai šyptelėjo ir vėl atsisėdo prie Jorgeno ir Madeleinės. 

Dar po valandos buvo pasirengusi pasidaryti charakirį. Patri- 
kas turėjo keleto valandų pranašumą, tad vis dar įstengė atrodyti 
gana susidomėjęs. 

— Ar važiuojate pro šalį? 

— Taip, nutarėme automobiliu pakeliauti pakrante. Aplankėme 
Madės bendraklasę Smiogene ir mano bendrakursį Lisešilyje. 
Keli kiškiai vienu šūviu. Atostogaujam ir kartu atnaujinam senas 
pažintis! 

Jis nusibraukė nuo kelnių nematomą dulkę ir susižvalgęs su 
žmona vėl atsisuko į Patriką su Eriką. Galėjo ir nebepraverti bur- 
nos - šiuodu puikiai žinojo, ką išgirs. 

— Na, mes matom, kaip gražiai jūs čia įsikūrę — ir kaip erdviai, - 
iškalbingai apsižvalgė po svetainę, - tai pamanėm, pasiteirausi- 
me, ar nebūtų galima apsistoti pas jus nakčiai ar dviem? Nes visur 
jau viskas išnuomota. 

Juodu viltingai sužiuro į Patriką ir Eriką. Jai neprireikė būti te- 
lepate, kad pajustų Patriko siunčiamų kerštingų minčių bangas. 
Bet svetingumas - kaip gamtos dėsnis. Nuo jo neišsisuksi. 

- Žinoma, pabūkit, jei norit. Turime svečių kambarį, galite ten 
apsistoti. 

— Puiku! Pasiutusiai smagiai pasibūsime! Beje, kur aš baigiau? 
A, kai surenkama pakankamai CDR informacijos, galima atlikti 
statistinę analizę, o paskui... 

Visą vakarą aptraukė kažkoks rūkas. Tačiau apie techninius te- 
lekomunikacijos aspektus tąkart jie sužinojo tiek, kad ir norėda- 
mi nepamirštų. 


Signalas, dar vienas signalas. Jokio atsakymo. Jos mobiliajame 
įsijungė tik atsakiklis: „Labas, čia Linda. Jei po signalo paliksi 
žinutę, paskambinsiu, kai tik galėsiu. Johanas sudirgęs išjungė 
telefoną. Paliko jau keturias žinutes, bet ji vis dar neatskambino. 
Dvejodamas surinko Vestergordeno numerį. Vylėsi, kad Jakobas 
bus darbe. Jam pasisekė. Atsiliepė Marita. 

— Labas, ar Linda namie? 

— Taip, ji savo kambaryje. O ką jai pasakyti, kas skambina? 

Johanas vėl sudvejojo. Bet Marita tikriausiai neatpažins jo bal- 
so, net jei pasakytų savo vardą. 

— Pasakyk, kad Johanas. 

Girdėjo, kaip ji padėjusi ragelį lipa laiptais aukštyn. Neseniai 
pirmą kartą po daugelio metų apsilankęs name tarsi matė Vester- 
gordeną iš vidaus. | 

Po minutėlės Marita sugrįžo. Dabar jos balsas skambėjo nepa- 


tikliau. 

- Ji sakė nenorinti su tavimi kalbėti. Ar galiu paklausti, koks čia 
Johanas skambina? 

- Ačiū, turiu eiti, - jis skubiai padėjo ragelį. 

Jį draskė prieštaringi jausmai. Dar nieko taip nemylėjo kaip 
Lindą. Užsimerkęs vis dar jausdavo liečiantis jos švelnią odą. Ir 
kartu jos nekentė. Ši grandininė reakcija prasidėjo tuomet, kai 
juodu kibo vienas kitam į atlapus Vestergordene kaip du užkietė- 
ję priešai. Neapykanta ir noras jai pakenkti suėmė taip smarkiai, 
kad jis vos susitvardė. Kaip galima vienu metu išgyventi tokius 
skirtingus jausmus? 

Gal jis visiškai kvailas - manė, kad jiems iš tikrųjų viskas gali 
būti gerai. Jai tai tik laikinas žaidimas. Jis sėdėjo priešais telefoną 
ir jautėsi kaip maišu trenktas, ir tas jausmas dar labiau pakurstė 
pyktį. Bet jis žino, kaip priversti ją pasijusti lygiai taip pat paže- 
mintą. Ji pasigailės maniusi galinti su juo daryti ką panorėjusi. 

Jis papasakos, ką matė. 


Patrikui niekada nė nedingtelėjo, kad ekshumacija galėtų pra- 
blaškyti. Tačiau po kankinamai užsitęsusio vakarykščio vakaro 
jam tai atrodė netgi malonus užsiėmimas. 

Melbergas, Martinas ir Patrikas tylėdami stovėjo Fjelbakos 
kapinėse ir stebėjo priešais juos atsiveriantį makabrišką reginį. 
Buvo septinta valanda ryto ir, nors saulė pakilo gana aukštai, vis 
dar maloni temperatūra. Keliu už kapinių praūždavo tik vienas 
kitas automobilis, daugiau tebuvo girdėti čiulbantys paukščiai ir 
žemę raikantys kastuvai. 

Tokia patirtis visiems trims buvo nauja. Ekshumacija - polici- 
ninkų kasdienybėje retas reiškinys, ir nė vienas iš jų nė nenumanė, 
kaip viskas vyksta iš tikrųjų. Atvaro kokią žemkasę ir kasa žemes iki 
pat karsto? Ar atvyksta profesionalių duobkasių brigada ir atlieka 
tą baisingą darbą rankomis? Teisinga pasirodė pastaroji alternaty- 
va. Tie patys vyrai, kurie kasė duobes per laidotuves, dabar pirmą- 

kart turėjo iškelti palaidotus palaikus. Sukandę dantis jie smeigė 
kastuvus į žemę netardami nė žodžio. O ką čia kalbėti? Aptarti va- 
karykštes varžybas per televiziją? Plepėti apie savaitgalio kepsnių 
vakarėlį? Ne, akimirkos rimtis sunkia tyla apgaubė jų darbą, ir taip 
bus, kol karstas pagaliau iškils iš amžino poilsio vietos. 

— Ar tu tikrai žinai, ką darai, Hedstriomai? 

Melbergas atrodė susirūpinęs. Patrikas nerimavo lygiai taip 
pat. Vakar jam teko sutelkti visus gebėjimus įtikinėti - prašyti, 
grasinti, maldauti, - kad teisingumo girnos suktųsi greičiau nei 
paprastai ir jie gautų leidimą atkasti Johaneso Hulto kapą. Bet jo 
įtarimai buvo paremti tik nuojauta, niekuo kitu. 

Patrikas nebuvo dievobaimingas žmogus, tačiau jį vis tiek ka- 
mavo mintis, kad trikdo kapų ramybę. Kapinaičių tyla buvo kaž- 
kokia sakrali, ir jis tikėjosi rasti tikrai svarų įrodymą, dėl kurio 
buvo verta trukdyti mirusiesiems ilsėtis. 

— Vakar man iš savivaldybės raštinės skambino Stigas Tulinas 
ir, jei nori žinoti, jis nebuvo sužavėtas. Greičiausiai kuris nors iš 
tavo vakarykščių pašnekovų paskambino jam ir papasakojo, kad 
tu paistai kažką apie Efraimo Hulto ir dviejų garbingiausių Fjel- 
bakos vyrų sąmokslą. Kad pritauškei apie kyšį ir dar dievaižin ko. 
Jis baisiai niršo. Efraimas miręs, bet daktaras Hamarstriomas gy- 
vas, kaip ir anas laidojimo namų darbuotojas. Jei paaiškės, kad 
kaltinimai visiškai nepagrįsti, tai... - Melbergas išskėtė rankas. 

Jam ir nereikėjo to sakinio baigti. Patrikas žinojo, kas jo lauktų. 
Pirmiausia - pyla, kokios gyvenime nebuvo patyręs, o paskui vi- 
sos nuovados pašaipos. 

Atrodė, kad Melbergas skaito jo mintis. 

— Todėl verčiau jau būtum teisus, Hedstriomai, kitaip mus su 
velniais sumaišys! 

Storu trumpu pirštu bedė į Johaneso kapą ir neramiai sumindži- 
kavo vietoje. Žemių krūva šalimais užaugo per metrą, o ant kasėjų 


kaktų sublizgo prakaitas. Neilgai trukus turbūt viskas baigsis. 

Iki šiol pakili Melbergo nuotaika tą rytą kiek pagedo. Ir atro- 
dė, kad ne dėl ankstyvo rytmečio ar nemalonios užduoties. Dėl 
kažko kita. Niurzglumą, seniau nuolatinį jo asmenybės bruožą, 
per porą pastarųjų darbo savaičių tarsi kas būtų nupūtęs, tačiau 
dabar jis vėl sugrįžo. Ir nors nepasireiškė visa galia, bet į senas 
vėžes jau įstojo. Visąlaik, kol jie laukė, jis nieko kita neveikė, 
tik skundėsi, keikėsi ir niurzgė. Tačiau kažkodėl atrodė kur kas 
tikresnis nei tuo trumpu apsimestinio nuoširdumo laikotariu. 
Įprastesnis. Melbergas keikdamasis paliko juos ir nuėjo pasi- 
tikti į pagalbą atvykusios komandos iš Udevalos. Martinas su- 
šnabždėjo puse lūpų: 

— Kadir kas jam darėsi, regis, jau praėjo. 

— Kas, tavo manymu, jam buvo? 

- Laikinas galvos aptemimas, - sušnypštė atsakydamas Mar- 
tinas. 

- Iš Anikos vakar girdėjau smagų gandą. 

- Kokį? Papasakok, - paprašė Martinas. 

— Užvakar jis juk ankstėliau išėjo... 

— Negi čia toks sukrečiantis dalykas? 

— Na, ne, tiesa. Bet Anika girdėjo, kaip jis skambino į Arlando 
oro uostą. Be to, atrodo, skubiai išlėkė. 

— Į Arlandą? Gal ko nors pasitikti? Jeigu jis čia, tai pats gi neiš- 

- Aš, kaip ir tu, nežinau, ko jis ten norėjo. Bet kažkaip įdo- 
mu... 

Vyras prie kapo jiems mostelėjo. Jie nuėjo prie didelės žemių 
krūvos ir atsargiai pažvelgė į iškastą duobę. Joje rudavo karstas. 

- Štai ir jūsų vaikinas. Ar iškelti? 

Patrikas linktelėjo. 

— Tik prašyčiau atsargiai. Pasakysiu kolegoms, jie viską perims, 
kai tik iškelsit karstą. 

Patrikas nuėjo prie trijų Udevalos kriminalistų, stovinčių rim- 
tais veidais ir kalbančių su Melbergu. Žvyruotu keliuku privažiavęs 
laidojimo namų automobilis stovėjo atidarytomis užpakalinėmis 
durelėmis, pasirengęs gabenti karstą su palaikais arba be jų. 

— Jie jau baigia. Ar čia atidengsim karstą, ar padarysite tai Ude- 
valoje? 

Kriminalistų vadovas Torbjornas Rudas iš karto Patrikui ne- 
atsakė, bet vienintelei komandos merginai nurodė eiti ir pradėti 
fotografuoti. Tada atsisuko į Patriką. 

— Mes atidengsime karsto dangtį čia. Jei tavo tiesa ir karste nie- 
ko nerasime, tai viskas aišku, bet jeigu, ir tai, mano galva, labiau- 
siai tikėtina, šiame karste tebėra palaikai, tai mes pasiimsime juos 
į Udevalą tapatybei nustatyti. Jūs turbūt to norėsite? - vėplio ūsai 
krustelėjo, ir jis klausiamai pažvelgė į Patriką. 

Patrikas linktelėjo. 

— Taip, jei kas nors guli karste, tai norėčiau gauti patvirtinimą, 
kad tai tikrai Johanesas Hultas. 

— Tą galėsime padaryti. Vakar jau užsakiau jo odontologinę 
kortelę. Taigi tau neteks ilgai laukti atsakymo. Juk viskas skubu... 

Rudas nuleido akis. Jis pats turėjo septyniolikmetę dukterį 
ir jam nereikėjo aiškinti, kaip svarbu suktis greitai. Užteko se- 
kundės dalelę įsivaizduoti, kokį siaubą išgyvena Dženės Mioler 
tėvai. 

Tylėdami jie stebėjo, kaip karstas pamažu artėja prie duobės 
krašto. Pasirodė dangtis, ir Patrikui iš įtampos panižo delnai. Jie 
greitai sužinos. Akies krašteliu pamatė kažką judant tolumoje už 
Fjelbakos gaisrinės pūkšdama brovėsi Solveiga. Iš paskutiniųjų. 
Bėgti nepajėgė, tik lingavo lyg laivas per bangas neatitraukdama 
akių nuo kapo ir dabar visiškai iš jo iškelto karsto. 

— Kokį velnią čia sumanėte ir ką čia veikiate, jūs sumauti gai- 
džiačiulpiai? 

Udevalos kriminalistai, kurie dar nebuvo susidūrę su Solveiga 
Hult, nustėro išgirdę taip keikiantis. Patrikas per vėlai susiprato 
turėjęs tai numatyti ir pasirūpinti apjuosti teritoriją. Jis manė, 
kad dėl ankstyvo meto į ekshumacijos vietą neprisirinks daug 
žmonių. Nors, suprantama, Solveiga ne bet kas. 

— Solveiga, neturėtum čia būti. 

Patrikas atsargiai paėmė ją už rankos. Ji išsilaisvino ir nupuš- 
kavo toliau. 

— Jums negana ir negana! Dabar Johanesui ir kape ramybės ne- 
duosit! Jums bet kokia kaina knieti griauti mūsų gyvenimą! 

Niekam nespėjus nė sureaguoti Solveiga prilėkė prie karsto, 
griuvo ant jo ir pratrūko raudoti nelyginant italų matrona per 
laidotuves, daužydama kumščiais dangtį. Visi stovėjo kaip suak- 
menėję. Niekas nežinojo, kaip elgtis. Patrikas pamatė dar du 
žmones, atbėgančius nuo tų pačių vartelių, pro kuriuos atlėkė 
Solveiga. Johanas su Robertu tik dėbtelėjo į juos su neapykanta ir 
puolė prie motinos. 

— Mama, nereikia šitaip. Eikš, einam namo. 

Visi ir toliau stovėjo suakmenėję. Kapinaitėse aidėjo tik Solvei- 
gos raudos ir raminami sūnų balsai. Johanas atsigręžė. 

- Ji visą naktį akių nesudėjo. Nuo tada, kai paskambinote ir 
pasakėte, ką ketinate daryti. Mes stengėmės ją sustabdyti, bet ji 
vogčia išėjo. Jūs, velniai, niekaip negalite liautis! 

Jis kaip aidas atkartojo motinos žodžius. Akimirką jie visi kar- 
tu pajuto gėdą dėl tokio purvino užsiėmimo, kurio imtis buvo 
priversti, būtent - priversti. Bet turėjo baigti ką pradėję. 

Torbjornas Rudas linktelėjo Patrikui ir nuėję prie kapo abu 
padėjo Robertui su Johanu pakelti Solveigą nuo karsto. Atrodė, 
kad toji išeikvojo paskutines savo jėgas - susmuko Robertui ant 
krūtinės. 

— Darykit, ką reikia, bet paskui palikit mus ramybėj, - tarė Jo- 


hanas nežiūrėdamas jiems į akis. 

Sūnūs nusivedė motiną už parankių kapinaičių vartelių link. 
Kol jie neišnyko iš akių, niekas nesujudėjo. Niekas neužsiminė 
apie tai, kas nutiko. 

Karstas su savo paslaptimi stovėjo ant duobės krašto. 

— Pajutote, kad karste kas nors yra? - paklausė Patrikas karstą 
iškėlusių vyrų. 

— Sunku pasakyti. Pats karstas labai sunkus. Kartais nutinka, 
kad per kokią skylę pribyra žemių. Norint sužinoti, reikia atida- 
ryti. 

Stojo akimirka, kai ilgiau nebebuvo ko delsti. Fotografė nuto- 
tografavo, ką reikėjo. Rudas ir jo kolegos užsimovę pirštines ėmė- 
si darbo. 

Iš lėto kėlė karsto dangtį. Visi užgniaužė kvapą. 


Lygiai aštuntą Anika paskambino. Jie turėjo visą vakardienos po- 
pietę archyvams peržiūrėti, gal iki šiol ką nors rado. Ir ji buvo teisi. 

— Paskambinot kaip tik laiku. Ką tik radome segtuvą su FZ-302 
pirkėjų sąrašu. Deja, ne kažin kiek gerų naujienų. O gal kaip tik 
tai ir yra gerai. Iš jūsų apylinkių turėjome tik vieną klientą - Rolfą 
Personą. Jis ir dabar perka iš mūsų, tik, savaime aišku, jau kitokius 
produktus. Duosiu jo adresą. 

Anika užsirašė visus duomenis ant vieno lipnaus lapelio. Šiek 
tiek nusivylė neišgirdusi daugiau pavardžių. Gal ir mažoka, bet 
reikės patikrinti tik vieną klientą. Pardavimo skyriaus vadovas 
greičiausiai teisus — tai gera naujiena. Galų gale jiems ir reikėjo 
tik vienos pavardės. 

— Josta! 

Sėdėdama ant biuro kėdės ji nuvažiavo prie durų ir iškišo galvą 
į koridorių. Jokio atsakymo. Šūktelėjo darsyk, šį kartą garsiau, ir 
koridoriuje, kaip ir jos pačios, pasirodė Jostos galva. 

— Turiu tau veiklos. Gavome vieno iš mūsiškių ūkininkų pavar- 
dę, jis naudojo tas trąšas, kurių rasta ant merginų. 

— Ar nederėtų pirmiau paklausti Patriko? - neapsidžiaugė Jos- 
ta. Jis buvo apsnūdęs. Jau ketvirtį valandos sėdėjo prie rašomojo 
stalo žiovaudamas ir trindamas akis. 

— Patrikas, Melbergas ir Martinas kapinėse. Nėra kaip jų truk- 
dyti. Žinai, kaip viskas skubu. Šį kartą negalime laikytis taisyklių, 
Josta. 

Anikai būdavo sunku prieštarauti net įprastomis aplinkybėmis, 
jei ji ko nors imdavosi, ir Jostai teko pripažinti, kad dabar ji turi sva- 
rių priežasčių jam nurodinėti. Jis atsiduso. 

— Tik nevažiuok vienas. Nepamiršk, šįkart tai ne koks naminu- 
kės varytojas, kurį reikia pričiupti. Pasiimk kartu Ernstą, - ir pas- 
kui, kad Josta negirdėtų, tyliai saumurmėjo: - Kam nors tas velnio 
šiknius juk turi būti naudingas, - o tada garsiai: - Ir pavaikštinėkit 
ten aplinkui atidžiai dairydamiesi. Jei bent kas pasirodys įtartina, 
elkitės lyg niekur nieko ir grįžę praneškit Patrikui, kad nuspręstų, 
ką toliau daryti. 

— Pamanyk, ir nežinojau, kad tu iš sekretorės pasidarei polici- 
jos viršininke, Anika. Gal tai nutiko per atostogas? - subambėjo 
po nosim Josta. Jis neišdrįso pasakyti to garsiai, kad Anika išgirs- 
tų. Tai būtų buvę ne tiek drąsu, kiek kvaila. 

Grįžusi už stiklinės pertvaros Anika šypsojosi, nuleidusi aki- 
nius kaip visada ant nosies galo. Puikiausiai žinojo, kokios maiš- 
tingos mintys plakasi Fliugarės makaulėje, tačiau nekvaršino sau 
galvos. Jau seniai liovėsi gerbti jo nuomonę. Dabar tik tegu dirba 
savo darbą ir nesumauna užduoties. Juodu su Ernstu gali būti pa- 
vojingas derinys. Bet šiuo atveju ji pasielgė taip, kaip mokė žino- 
ma virėja Kaisa Varg: „Imkite tai, ką turite. 


Ernstui nepatikdavo, kai jį kas nors išversdavo iš lovos. Žinoda- 
mas, kad viršininkas išvykęs kitur, jis tebegulėjo lovoje spėlioda- 
mas, kiek dar gali vartytis pataluose ir kada jo prireiks nuovadoje, 


bet šaižus skambutis niekais pavertė jo planus. 


CAMILLA LACKBERG 


t 
t 
Co 


— Kas čia, po galais? 

Prie durų stovėjo Josta tebelaikydamas pirštą ant mygtuko. 

— Turim padirbėti. 

- Ar negali valandą palaukti? — nedraugiškai paklausė Ernstas. 

— Ne, turim tuojau pat aplankyti ūkininką, kadaise pirkusį trą- 
šų, tokių pat, kokių kriminalistai rado ant palaikų. 

— Vėl tas prakeiktas Hedstriomas vadovauja? Ir liepia man va- 
žiuoti kartu? Maniau, esu pašalintas iš jo sumauto tyrimo. 

Josta pasvarstė, ar meluoti, ar pasakyti, kaip yra. Ir pasirinko 
antrąją galimybę. 

- Ne, Hedstriomas Fjelbakoje su Molinu ir Melbergu. Čia Ani- 
ka mūsų prašė. 

— Anika? - Ernstas šaižiai nusikvatojo. - Nuo kada mudviem 
vadovauja kažkokia sekretoriūkštė? Tu - kaip nori, o aš geriau 
dar valandėlę numigsiu, - ir juokdamasis buvo beuždarąs Jostai 
prieš nosį duris. Bet tarp durų ir staktos įsprausta pėda sutrukdė. 

— Klausyk, manau, reikėtų važiuoti apsižvalgyti, - Josta paty- 
lėjo ir griebėsi vienintelio argumento, kuris, jo manymu, Ernstą 
turėjo paveikti. - Pagalvok apie Hedstriomo fizionomiją, jei mes 
išnarpliosim šią bylą. Kas žino, gal tas velnio ūkininkas laiko mer- 
gaitę savo sodyboje? Ar nebūtų gerai su tokiom naujienom nueiti 
pas Melbergą? 

Iš to, kaip nušvito Ernsto veidas, buvo matyti, kad argumen- 
tas pataikė tiesiai kur reikia. Ernstas jau kone girdėjo viršininko 
liaupses. 

— Palauk, tuoj apsirengsiu. Susitiksim prie mašinos. 

Po dešimties minučių jie jau važiavo Fjelbakos kryptimi. Rolfo 
Persono ūkis plytėjo į pietus nuo Hultų šeimos valdų, ir Josta ne- 
galėjo liautis svarstęs, ar tai tik sutapimas. Pirmąkart pravažiavę, 
galiausiai rado reikiamą keliuką ir sustojo priešais sodybą. Aplin- 
kui nebuvo nė gyvos dvasios. Jie išlipo iš automobilio ir žvalgyda- 
miesi pamažu nužingsniavo link namo. 

Sodyba atrodė taip pat, kaip ir visi kiti ūkininkų namai šiuose 
kraštuose. Medinė daržinė raudonai dažytomis sienomis greta 
balto namo mėlynais langų apvadais. Nors spauda rašė, kad ES 
subsidijos taps tikra mana Švedijos ūkininkams, Josta žinojo, kad 
tikrovė kur kas niūresnė, ir šioje sodyboje buvo įspaustas bevil- 
tiško nuosmukio atspaudas. Regis, šeimininkai kaip įmanydami 
stengėsi ją prižiūrėti, tačiau ir trobos, ir daržinės sienų dažai lupi- 
nėjosi ir, atrodė, neviltis į jas tiesiog įsigėrusi. Jie įžengė į verandą, 
puoštą medžio raižiniais, rodančiais, kad namas statytas ne šiais 
laikais. Sparta ir efektyvumas čia dar nebuvo šventos sąvokos. 

— Užeikit. 

Juos pakvietė senutė drebančiu balsu, ir juodu rūpestingai 
nusivalę kojas į kilimėlį prie durų įžengė vidun. Dėl žemų lubų 
Ernstui teko palenkti galvą, bet Josta nebuvo nei aukštas, nei sto- 
tingas, tad galėjo be kliūčių įeiti nesibaimindamas kur nors trink- 
telėti galva. 

— Laba diena, mes iš policijos. Ieškome Rolfo Persono. 

Pusryčius gaminanti senutė nusišluostė rankas į virtuvinį 
rankšluostį. 

— Minutėlę, tuoj jį pakviesiu. Matot, prigulė valandėlei. Šitaip 
atsitinka, kai imi senti, - nusijuokė ji ir nuėjo į namo gilumą. 

Josta su Ernstu neryžtingai apsidairė, paskui atsisėdo prie vir- 
tuvės stalo. Virtuvė Jostai priminė tėvų namus, nors Personai 
buvo tik kokią dešimtį metų vyresni už jį patį. Iš pradžių palaikė 
moterį sena, bet įsižiūrėjęs pamatė, kad akys gerokai jaunesnės už 
kūną. Matyt, sunkus darbas žmones išsekina. 

Maistą jie tebegamino ant senos malkomis kūrenamos viryk- 
lės. Grindys išklotos linoleumu, uždengiančiu tikriausiai nuos- 
tabiausias grindlentes. Jaunesnieji jas mielai atidengdavo, bet jo 
paties ir Personų kartai jos vis dar skaudžiai priminė vargingą vai- 
kystę. Vos pasirodęs linoleumas tapo aiškiu ženklu, kad atsikratei 
savo tėvų gyvenimo vargų. 

Nudėvėti sienų paneliai taip pat žadino sentimentalius pri- 
siminimus. Jis neiškentė neperbraukęs smiliumi per plyšį tarp 
dviejų lentelių ir pasijuto visai taip pat kaip vaikystėje savo tėvų 
virtuvėje. 

Tylą trikdė tik virtuvės laikrodžio tiksėjimas, bet valandė- 
lę palaukę jie išgirdo neaiškiai kalbantis gretimame kambaryje. 
Klausydamiesi suprato tik tiek, kad vienas balsas susijaudinęs, o 
kitas prašantis. Dar po kelių minučių moteris grįžo sykiu su vyru. 
Iš išvaizdos jis irgi buvo senesnis nei, jų manymu, septyniasde- 
šimties, o ką tik pakirdęs iš pogulio atrodė dar prasčiau. Plaukai 
styrojo pasišiaušę, o skruostus vagojo gilios nuovargio raukšlės. 
Senolė grįžo prie viryklės. Nepakėlusi akių visą dėmesį sutelkė į 
puode vis pamaišomą košę. 

— Kokiu reikalu pas mus lankosi policija? 

Vyras kalbėjo valdingai, ir Josta negalėjo nepastebėti, kaip se- 
noji krūptelėjo. Suvokė, kodėl ji atrodo senesnė nei iš tikrųjų. 
Toji subarškino puodus ant viryklės ir Rolfas suriko: 

— Gal liausies vieną kartą! Paskui baigsi virti pusryčius. Dabar 
palik mus ramybėje! 

Nulenkusi sprandą ji paskubom nukėlė nuo viryklės puodą. 
Netarusi nė žodžo išėjo iš virtuvės ir dingo. Josta labai panoro eiti 
paskui ir pasakyti ką nors draugiško, paguodžiamo, bet nepasiju- 
dino iš vietos. 

Rolfas įsipylė sau taurelę ir atsisėdo. Nepasiteiravo nei Ernsto, 
nei Jostos, ar nepageidautų, nors tie vis tiek būtų atsisakę. Tada 
užsivertė taurelę, išgėrė vienu mauku, atgalia plaštaka nusišluostė 
burną ir klausiamai pažvelgė į juos. 

— Na? Tai ko norit? 

Ernstas ilgesingai žiūrėjo į tuščią taurelę, o Josta paklausė: 

— Ar jūs anksčiau naudojote trąšas, kurios vadinasi... - jis pasi- 
žiūrėjo į savo užrašų knygelę, - FZ-3022 

Ūkininkas Personas nuoširdžiai nusikvatojo. 

— Ir dėl šito jūs mane pažadinote iš grožio miego? Paklausti, 
kokias trąšas naudoju? Jergutėliau, policija šiais laikais nebeturi 
ką veikti. 

Josta nė nešyptelėjo. 

— Turime savų priežasčių klausinėti. Ir tebelaukiame atsa- 
kymo. 

Jo priešiškumas šiam vyrui augo sulig kiekviena minute. 

— Žinoma, žinoma, nėra reikalo niršti. Neturiu ko slėpti, - vėl 
nusijuokė jis ir įsipylė antrą taurelę. 

Ernstas apsilaižė įbedęs akis į taurelę. Sprendžiant iš kvapo, tai 
buvo ne pirmosios Rolfo Persono taurelės. Kad pamelžtų karves, 
jis turbūt atsikėlė prieš geras dvi valandas, tad, apytiksliai skai- 
čiuojant, rytmetys Rolfui Personui atitiko pietų metą. Tačiau kad 
ir kaip skaičiuotum, maukti degtinę dar kiek ankstoka, pamanė 
Josta. Tik nepanašu, kad Ernstas jam pritartų. 

— Man regis, naudojau jas kokiais aštuoniasdešimt ketvirtai- 
siais ar aštuoniasdešimt penktaisiais. Paskui kažkokia sumauta 
aplinkos apsaugos tarnyba sumąstė, kad jos gali turėti „neigiamą 
poveikį ekologinei pusiausvyrai , - pasakė jis šaižiu balsu, pirštais 
ore rodydamas kabutes. — Taigi turėjau imtis dešimtkart prastes- 
nių, bet dešimtkart brangesnių trąšų. Prakeikti mulkiai. 

— Kiek laiko naudojote tas trąšas? 

— Na, gal dešimt metų. Tikslios datos surašytos į knygas, bet 
maždaug devintojo dešimtmečio viduryje. O kodėl jomis domi- 
tės? - nepatikliai pašnairavo jis į Ernstą su Josta. 

— Tai susiję su tyrimu, kurį dabar atliekame. 

Josta nieko daugiau nepasakė, bet matė, kad ūkininkas pamažu 
ima suprasti. 

— Tai susiję su mergaitėmis, tiesa? Su mergaitėmis iš Karaliaus 
tarpeklio? Ir su ta neseniai dingusia mergina? Manote, kad aš čia 
kuo nors dėtas? Dėl to atsibeldėte? Nieko sau, tai velnias. 

Jis svyruodamas atsistojo prie stalo. Rolfas Personas buvo 
aukštas vyras. Amžius nepalietė jo kūno, po marškiniais ryškėjo 
tvirti rankų raumenys. Ernstas raminamai kilstelėjo rankas ir taip 
pat atsistojo. Tokiomis aplinkybėmis Lundgrenas tikrai praver- 
čia, pamanė dėkingas Josta. Jis gyvena dėl tokių akimirkų. 

— Nagi, nusiraminkime visi. Mes sekame vienu pėdsaku ir ap- 
lankome daugelį. Todėl nėra priežasčių manyti, kad kažkuo kal- 
tiname. Tačiau norėtume čia kiek apsižvalgyti. Kad bent jau galė- 
tume išbraukti jus iš savo sąrašo. 

Ūkininkas nepatikliai juos nužvelgė, bet paskui linktelėjo. Jos- 
ta pasinaudodamas proga paprašė: 

— Ar galėčiau pasinaudoti tualetu? 

Šlapimo pūslė nebebuvo tokia kaip kadaise, o dabar prisipildė 
tiek, kad reikėjo imtis skubių priemonių. Rolfas linktelėjo ir mos- 
telėjo į duris su užrašu WC. 

— Taip, po galais, žmonės vagia kaip šarkos. Ir ką tokie dori 
žmonės kaip mudu... - kaltai nutilo Ernstas, kai Josta nusileng- 
vinęs sugrįžo. Tuščia taurelė priešais rodė, kad jis išlenkė savo 
trokštamą burnelę, ir dabar šnekučiavosi su ūkininku kaip du seni 
draugužiai. 

Po kokio pusvalandžio Josta įsidrąsinęs apibarė kolegą: 

— Po paraliais, nuo tavęs trenkia degtine. Kaipgi tu tikiesi nepa- 
stebėtas prasmukti pro Aniką šitaip dvokdamas? 

— A, ką čia paistai, Fliugare? Ji ne sumauta mokinukė. Tik para- 
gavau, čia juk nieko blogo. Be to, nemandagu atsisakyti, kai žmo- 
gus siūlo. 

Josta tik sušnarpštė, bet daugiau nebesiginčijo. Jam buvo ap- 
maudu. Pusvalandį praslampinėjo po ūkininko valdas, bet nė 
šūdo nerado. Neaptiko mergaičių nė pėdsako, jokio šviežiai su- 
pilto kauburio, ir rytas praleistas veltui. Ernstas su ūkininku per 
tą trumpą valandėlę, kol Josta tuštino pūslę, susikukavo, ir, kol jie 
vaikščiojo žvalgydamiesi po ūkį, maloniai sau šnekučiavosi. Jos- 

ta manė, kad bendraujant su galimu įtariamuoju žmogžudystės 
byloje visada geriau laikytis atstumo, bet Lundgrenas kaip visada 
elgėsi pagal savas taisykles. 

- Ar Personas nepasakė nieko svarbaus? 

Ernstas iškvėpė sau į saują ir pauostė. Iš pradžių dėmesio į klau- 
simą nekreipė. 

- Klausyk, Fliugare, sustok kur nors, nusipirksiu mėtinių pas- 
tilių. 

Niūriai tylėdamas Josta įsuko į degalinę ir palaukė automobily- 
je, kol Ernstas subėgiojo nusipirkti ko nors, kas atgaivintų burnos 
kvapą. Ir tik įsėdęs į automobilį Ernstas atsakė į klausimą: 

— Ne, ieškome visai ne ten, kur reikia, nusigrybavom šunke- 
liais. Jis velniškai malonus žmogus, ir aš galiu prisiekti, kad visai 
niekuo dėtas. Šitą versiją galim išbraukti iš karto. Ir su tuo trąšų 
pėdsakas greičiausiai nutrūksta. Tie pusgalviai kriminalistai trina 
savo subines laboratorijoje kiauras dienas ir mirtinai nusiknaisio- 
ja, o mes dirbame iš tikrųjų ir matome, kokios juokingos jų versi- 
jos. DNR, plaukai, trąšos, padangų atspaudai ir visa kita - tik sėdi 
ten ir terlinasi. Ne, aš manau, taiklus smūgis į tinkamą vietą, ir 
byla atsivers kaip knyga, Fliugare, - jis sugniaužė kumščius vaiz- 
džiai demonstruodamas ir, mėgaudamasis savo išmanymu, kaip 
iš tikrųjų turi būti dirbamas policijos darbas, atrėmė galvą ir mi- 
nutėlei užsimerkė. 

Josta tylėdamas vairavo į Tanumshedę. Jis manė kitaip. 


Išvakarėse naujiena pasiekė ir Gabrielį. Prie pusryčių stalo visi 
trys sėdėjo tylėdami. Kiekvienas nugrimzdęs į savo mintis. Lin- 
da, didelei jų nuostabai, vakar pavakariais grįžo su visa manta ir 
nieko nepasakiusi nuėjo miegoti į savo kambarį. Jis visą laiką lau- 
kė jos sutvarkytas. 

Lenė dvejodama prašneko: 

- Kaip gerai, kad grįžai namo, Linda. 

Linda sumurmėjo kažką atsakydama ir nepakeldama akių nuo 
sumuštinio toliau tepėsi ant duonos sviestą. 

— Kalbėk garsiau, Linda, nemandagu šitaip murmenti. 

Lenė metė Gabrieliui triuškinamą žvilgsnį, bet šis nesiteikė 
kreipti į ją dėmesio. Čia jo namai ir jis neketina tai mergiščiai 
meilikauti dėl abejotino malonumo matyti ją čia keletą dienų. 

— Sakiau, kad nakvosiu namie kokią naktį ar dvi, paskui vėl grį- 
šiu į Vestergordeną. Reikia trumpam pakeisti aplinką. Amžinai 
tie sumauti „aleliuja“. Ir šuniškai slogu matyti, kaip jis kala juos 
vaikams. Be to, man regis, gana nenormalu, kai vaikai zuja aplink 
ir paisto apie Jėzų... 

— Taip, aš sakiau Jakobui, kad, mano manymu, jie gal per griežti 
savo vaikams. Bet juk linki jiems tik gero. Be to, Jakobui su Marita 
tikėjimas yra svarbus dalykas, ir mes privalome tai gerbti. Pavyz- 
džiui, aš žinau, kad Jakobas labai susikrimstų, jei išgirstų tave ši- 
taip kalbant. Iš tikrųjų šitaip kalbėti jaunai damai nedera. 

Linda suirzusi užvertė akis. Ji tik norėjo trumpam pabėgti nuo 
Johano - čia jis nedrįstų jai skambinti. Tačiau šis bambėjimas ir 
vėl smarkiai ją sunervino. Teks grįžti pas broliuką jau šį vakarą. 
Čia ilgiau nebeištvers. 

— Jakobo namuose tikriausiai jau girdėjai apie ekshumaciją. 
Tėtė iškart ten paskambino ir viską papasakojo, kai tik policija 
su juo susisiekė. Ir kas per kvailystė! Viskas esą buvo Efraimo su- 
kurptas planas, kad atrodytų neva Johanesas miręs. Tai didžiausia 
nesamonė, kokią esu girdėjusi! 

Baltą Lenės krūtinę išmušė liepsnojančios raudonos dėmės. Ji 
be perstojo sukiojo ant kaklo kabantį perlų vėrinį, ir Linda vos 
valdėsi nepašokusi, nenuplėšusi vėrinio ir nesugrūdusi tų sumau- 
tų perlų jai į gerklę. 

Gabrielis kostelėjo ir įtaigiu balsu įsitraukė į diskusiją. Visa ta 
ekshumacijos istorija jį trikdė. Griovė darnaus jo pasaulio tvarką 
ir mušė iš vėžių. Jis nė akimirką nemanė, kad policija turi kokį 

nors savo įtarimų pamatą, tačiau bėda buvo ne ta. Jį pykdė net 
ne mintis, kad sutrikdyta brolio kapo ramybė, nors ta mintis pati 
savaime ir nemaloni. Ne, labiausiai erzino visos šios procedūros 
sukelta netvarka. Karstai turi būti užkasami, o ne iškeliami. Kartą 
iškastos kapo duobės privalo likti užkastos, o sykį uždengti kars- 
tai turi ir likti uždengti. Šitaip privalo būti. Debetas ir kreditas. 
Organizuotumas ir tvarka. 

— Taip, man atrodo, truputį keista, kad policija šitaip savavališ- 
kai elgiasi. Nežinau, kam jie užlaužė rankas, kad gautų leidimą at- 
likti tokį dalyką, bet ketinu viską nuodugniai išsiaiškinti, patikėk 
manimi. Mes gyvename ne policinėje valstybėje. 

Linda ir vėl kažin ką sumurmėjo po nosimi sau į lėkštę. 

— Atleisk, širdele, ką sakei? - kreipėsi į Lindą Lenė. 

— Pasakiau, ar jums bent kartelį nedingtelėjo į galvą, kaip dabar 
jaučiasi Solveiga ir Robertas su Johanu? Nė nesuvokiate, ką jie iš- 
gyvena, kai Johanesas štai šitaip iškasamas iš kapo. Kur jau, sėdite 
čia ir inkščiate tik dėl vieno - kaip jums savęs gaila. Gal verčiau 
bent sykį pagalvokite ir apie kitus! 

Ji metė ant lėkštės servetėlę ir nuėjo nuo stalo. Lenės rankos ir 
vėl ėmėsi perlų vėrinio, ji, regis, dvejojo - sekti paskui dukterį ar 
ne, bet Gabrielio žvilgsnis privertė ją pasilikti. 

— Taip, jau žinome, kur ji prisirankiojo tokių blogų manierų, — 
tarė jis kaltinamu tonu. Lenė sėdėjo ir tylėjo. - Įžūlu prikaišio- 
ti, kad mums nerūpi, kaip Solveiga su vaikinais visa tai pakelia. 
Žinoma, rūpi, bet jie juk kiekvieną mielą kartą rodo, kad mūsų 
užuojautos nepageidauja, - kaip pasiklos, taip ir išmiegos... 

Retsykiais Lenė savo vyro nekęsdavo. Jis sėdėjo labai paten- 
kintas savimi ir su geru apetitu šlamštė kiaušinį. Ji įsivaizdavo, 
kaip prieina prie jo, paima lėkštę ir lėtai išverčia ant krūtinės. Bet 
užuot tą padariusi ėmė nurinkinėti stalą. 


1979 metų vasara 


Dabar jiedvi skausmą dalijosi. Kaip Siamo dvynės glaudėsi viena prie 
kitos, siejamos simbiotinio ryšio - meilės ir neapykantos lygiomis dali- 
mis. Viena vertus, dabar saugiau, nes nebereikia čia, apačioje, tamsoje 
kiūtoti vienai. Kita vertus, priešiškumą skatino noras išvengti to, kas 
neišvengiama, ir kad kitąkart jam atėjus skausmą patirtų kita. 

Jiedvi kalbėjo nedaug. Požemio aklumoje jų balsai aidėjo šiurpiai. 
Artinantis žingsniams jiedvi atšlydavo, pasitraukdavo viena nuo ki- 
tos, vienintelės apsaugos nuo šalčio ir tamsos. Tada tebūdavo svarbu 
išvengti skausmo, ir jos puldavo viena su kita kovoti, kad pirma į blo- 
gio rankas patektų kita. 

Šįkart laimėjo ji ir girdėjo tą kitą klykiant. Iš dalies lygiai taip pat 
blogai būdavo ir tai, kuri išsisukdavo. Lūžtančio kaulo traškesys įsirėžė 
į klausos atmintį, ir sužalotu kūnu ji fiziškai jautė kiekvieną kitos riks- 
mą. Bet ji taip pat žinojo, kas laukia po riksmų. Rankos, kurios laužė 
ir sukiojo, badė ir žalojo, persimainiusios tapdavo šiltos ir gailestingos 
ypač ten, kur skausmas būdavo smarkiausias. Ji pažinojo tas rankas 
taip pat gerai kaip savąsias. Jos buvo didelės ir stiprios, kartu švelnios ir 
glotnios. Pirštai ilgi ir jautrūs, kaip pianisto, ir nors ji niekada iš tikrųjų 
jų nematė, tačiau labai aiškiai įsivaizdavo. 

Riksmai garsėjo, ir ji troško pajėgti pakelti rankas ir užsidengti 
ausis. Bet rankos karojo palei šonus bejėgės, niekam netinkamos ir 
nekilo vykdyti jos norų. 

Kai riksmai nutilo, o mažas dangtis virš galvos atsidaręs vėl užsi- 
darė, ji nušliaužė per šaltą ir drėgną žemę ten, kur juos girdėjo. 

Dabar atėjo laikas guosti. 


Nukeliant karsto dangtį tvyrojo visiška tyla. Patrikas pasijuto be- 
sidairantis ir neramiai žvilgčiojantis į bažnyčią. Pats nežinojo, ko 
tikisi. Gal žaibo iš bažnyčios bokšto trenkiant į juos už atskalūniš- 
kus darbelius. Bet nieko panašaus nenutiko. 

Kai Patrikas pamatė karste griaučius, širdis nukrito į kulnus. 
Jis klydo. 

— Na, žinai, Hedstriomai. Sukėlei velnišką sumaištį dėl nieko. 

Melbergas apgailestaudamas lingavo galva, ir vienintelio jo 
sakinio užteko, kad Patrikas pasijustų lyg pats galvą ant trinkos 
padėjęs. Tačiau viršininkas teisus. Sumaištis velniška. 

— Tai pasiimam ir pažiūrėsim, ar čia tas vyrukas. Bet tikriausiai 
nebus jokių netikėtumų. Tu juk neturi jokių minčių apie sukeis- 
tus kūnus ar panašiai... 

Patrikas tik papurtė galvą. Suprato gaunantis tai, ko nusipel- 
nė. Kriminalistai atliko savo darbą, ir netrukus griaučiai iškelia- 
vo į Udevalą, o Patrikas su Martinu, sėdę į automobilį, grįžo į 
nuovadą. 

— Juk galėjo būti ir tavo teisybė. Nėra čia nieko neįmanoma. 

Martino balsas skambėjo guodžiamai, bet Patrikas tik papurtė 
galvą. 

— Ne, teisus buvai tu. Mano sumąstyto sąmokslo užmojai per 
dideli, kad būtų įgyvendinti. Ką gi, dabar teks ilgai su tuo gy- 
venti. 

— Taip, tikriausiai gali to tikėtis, - pritarė Martinas užjaučia- 
mai. - Bet pagalvok: argi būtum galėjęs ramiai gyventi, jei ne- 
būtum to padaręs ir kada nors vėliau sužinojęs, kad buvai teisus 
ir tai kainavo Dženei Mioler gyvybę? Dabar bent jau pamėginai, 
o mums ir toliau reikia dirbti ir tikrinti visas į galvą šaunančias 

idėjas, kad ir kokias patrakusias. Tai vienintelė galimybė laiku ją 
rasti. 

— Jei dar ne per vėlu, - niūriai tarstelėjo Patrikas. 

— Na, štai, būtent šitaip ir negalima galvoti. Dar neradome jos 
mirusios, vadinasi, ji gyva. Kitos galimybės nėra. 

— Tikrai. Tik nebežinau, ko griebtis. Kur mums ieškoti? Kiek- 
vieną mielą kartelį atsitrenkiame į tuos velnio Hultus, bet mums 
vis trūksta ko nors konkretaus, kad užsikabintume. 

— Mes žinome, kad Sivos, Monos ir Tanjos žmogžudystės su- 
sijusiOs. 

- Bet neturime nieko, kas susietų jas su Dženės dingimu. 

— Neturime, - pripažino Martinas. - Bet iš tikrųjų juk tai ne 
itin svarbu, argi ne? Svarbiausia, kad mes stengiamės surasti Tan- 
jos žudiką ir tą, kuris pagrobė Dženę. Ar tai tas pats asmuo, ar du 
skirtingi, sužinosime. Bet mes darome viską, kas mūsų jėgoms. 

Martinas pabrėžė kiekvieną paskutinio sakinio žodį tikėdamasis, 
kad Patrikas suvoks esmę. Suprantama, po nesėkmingos ekshuma- 
cijos Patrikas graužiasi, bet dabar ypač reikalingas savimi pasitikin- 
tis, o ne abejojantis tyrimo vadovas. Jis privalo tikėti tuo, ką daro. 

Grįžusius į nuovadą priimamajame juos sustabdė Anika. Ji lai- 
kė telefono ragelį ranka uždengusi mikrofoną, kad asmuo kitame 
laido gale negirdėtų, ką ji sako Patrikui su Martinu. 

- Patrikai, čia Johanas Hultas. Jis primygtinai reikalauja pasi- 
kalbėti su tavimi. Ar kalbėsies savo kabinete? 

Patrikas linktelėjo ir nuskubėjo prie savo rašomojo stalo. Po 
kelių sekundžių suskambo telefonas. 

— Patrikas Hedstriomas. 

Jis atidžiai klausėsi, nutraukęs uždavė kelis klausimus, paskui, 
apimtas naujos energijos, leidosi pas Martiną. 

- Eikš, Molinai, turime nulėkti į Fjelbaką. 

— Taigi mes ką tik iš ten. Ko dabar? 

— Reikia šnektelėti su Linda Hult. Man atrodo, šįkart sužino- 
sim Šį tą įdomaus, šį tą iš tiesų įdomaus. 


Erika tikėjosi, kad jos svečiai, kaip ir Eludai, dieną pageidaus pra- 
leisti jūroje ir ji bent trumpam galės jų atsikratyti. Deja, klydo. 

— Mums su Made jūra nelabai patinka. Geriau palaikysim tau 
draugiją sodelyje. Juk čia nuostabus vaizdas. 

Jorgenas džiugiai žvelgė į salas ir rengėsi dieną praleisti saulė- 
kaitoje. Erika stengėsi susivaldyti nenusikvatojusi. Jis neatrodė 
turintis daug smegenų. Buvo baltas kaip aspirino tabletė ir aki- 
vaizdžiai norėjo toks likti. Nuo galvos iki kojų išsiterliojo kremu 
nuo saulės, todėl atrodė dar blyškesnis, nosį pasitepė kažkokiu 
neoninės spalvos tepalu. Plačiakrašte skrybėle vainikavo savo 
vargus ir, pusvalandį pasidaužęs su paplūdimio krėslais, kuriuos 
Erika jautė pareigą jiems atnešti, patenkintas atsiduso ir išsitiesė 
greta žmonos. 

— Ak, tikras rojus, tiesa, Made? - užsimerkė jis, ir Erika apsi- 
džiaugusi pamanė, kad galės valandėlę nuo jų pasprukti. Bet jis 
pramerkė vieną akį ir kreipėsi į Eriką: - Ar nepasirodyčiau įžūlus, 
jei paprašyčiau atnešti ko nors atsigerti? Puikiai tiktų didelė stik- 
linė sulčių. Madė turbūt irgi užsimanys. 

Žmona linktelėjo į Eriką nė nepažvelgusi. Tik išėjusi laukan ji 
įniko į knygą apie mokesčių teisę ir, regis, taip pat paniškai bijo- 
jo nors kiek įdegti. Ją patikimai saugojo ilgos kelnės ir palaidinė 
ilgomis rankovėmis. Negana to, ji irgi užsimaukšlino skrybėlę ir 
pasitepė nosį neoniniu tepalu - juk niekada negali būti tikra. Vie- 
nas šalia kito jie atrodė kaip du ateiviai, ką tik nutūpę ant Erikos 
ir Patriko vejos. 

Erika grįžo į namą ir ėmėsi sulčių. Imtųsi bet ko, kad tik nerei- 
kėtų su jais bendrauti. Tai nuobodžiausi jos sutikti žmonės. Jei iš- 
vakarėse būtų turėjusi apsispręsti bendrauti su jais ar žiūrėti, kaip 
džiūsta sienos dažai, nebūtų dvejojusi, ką rinktis. Pirma proga 

tikrai tars Patriko motinai keletą mielų žodelių už tai, kad kilniai 
pasakė jų telefono numerį. 

Patrikas bent jau kuriam laikui išsisuko išvažiavęs į darbą. Ta- 
čiau ji pastebėjo, koks jis susikrimtęs. Dar nebuvo mačiusi jo to- 
kio sunerimusio, taip atkakliai siekiančio rezultatų. Kita vertus, ir 
ant kortos dar nebuvo tiek pastatyta. 

Ji labai norėjo jam kuo nors padėti. Tiriant jos draugės Alek- 
sės žmogžudystę, pavyko ne sykį padėti policininkams, bet tada 
ji pati buvo susijusi su byla. O dabar trukdė dar ir didelis jos 
nerangumas. Pilvas ir karščiai susimokė prieš ją, ir ji pirmąsyk 
gyvenime prieš savo valią buvo priversta nieko neveikti. Be to, 
jautėsi taip, tarsi ir smegenys veiktų laukimo režimu. Visos min- 
tys sukosi apie kūdikį jos pilve ir apie Heraklio ištvermę, kurios 
netrukus prireiks. Užsispyrėlis protas nepajėgdavo ilgėliau susi- 
kaupti prie nieko kito, ir ji stebėjosi mamytėmis, kurios įsteng- 
davo dirbti iki pat paskutinės dienos prieš gimdymą. Gal ji kito- 
kia, bet nėštumui tęsiantis ją vis labiau varžė - arba taurino, kaip 
pažiūrėsi, - bręstanti, pulsuojanti, auganti joje gyvybė. Kiekvie- 
na jos kūno ląstelė rengėsi vienam tikslui - pagimdyti kūdikį, 
todėl visokie įsibrovėliai vien pykdė. Tiesiog trukdė susikaupti. 
Dabar negalėjo sulaukti, kada pasiliks viena namuose. Jaustųsi 
kaip rojuje. 

Atsidususi pamaišė dideliame ąsotyje sultis, įmetė ledukų ir 
kartu su dviem stiklinėmis nunešė marsiečiams ant vejos. 


Užsukę į Vestergordeną, jie sužinojo, kad Lindos nėra. Marita 
nustebo vėl prie vartelių pamačiusi abu policininkus, bet daug 
neklausinėjusi nusiuntė juos tiesiai į uošvių sodybą. Antrąkart 
per trumpą laiką Patrikas važiavo ilga alėja. Ir vėl gėrėjosi gražia 
aplinka. Jis matė, kad greta sėdintis Martinas net išsižiojo. 

— Tai bent gyvena žmonės! 

— Taip, kai kurie gyvena, - pritarė Patrikas. 

- Ir šitame milžiniškame name įsikūrę tik du žmonės? 

- Jei priskaičiuotum Lindą - trys. 

- Taip, viešpatėliau, nieko nuostabaus, kad Švedijoje būstų kri- 
zė, - tarė Martinas. 

Šįkart paskambinus į duris atidarė Lenė. 

— Kuo galiu padėti? 

Ar Patrikas jos balse išgirdo nerimo gaidelę? 

— Ieškome Lindos. Buvome Vestergordene, bet jūsų marti pa- 
sakė, kad ji čia, - Martinas nežymiai linktelėjo į Vestergordeno 
pusę. 

— Ko jums iš jos reikia? - paklausė Gabrielis, išdygęs Lenei už 
nugaros. Lenė nepravėrė durų plačiau, kad jie galėtų užeiti. 

- Turime jai keletą klausimų. 

— Neuždavinėsite mano dukrai jokių klausimų, ko! nepasakysi- 
te man, kas čia vyksta, - Gabrielis išpūtė krūtinę, pasirengęs ginti 
savo gentį. 

Vos Patrikui ėmusis dėstyti savo argumentus iš už namo kam- 
po pasirodė Linda. Ji vilkėjo jojikės drabužius ir žingsniavo į ark- 
lidę. 

— Manęs ieškote? 

Patrikas linktelėjo. Jam palengvėjo, kad nebereikės ginčytis su 
tevu. 

— Taip, turime tau keletą klausimų. Šnektelėsim lauke ar namie? 

Gabrielis įsiterpė: 

— Kas čia per klausimai, Linda? Ar tu iškrėtei ką nors, apie ką 
turėtume žinoti? Mūsų manymu, negalima leisti policijai kaman- 
tinėti tave vieną. 

Linda, tapusi panaši į mažą įbaugintą mergaitę, vos linktelėjo. 

- Galim pakalbėti viduje. 

Ji nenoriai nusekė paskui Martiną ir Patriką pro laukujes duris 
į svetainę. Neatrodė, kad jai bent kiek rūpėtų baldai, ji atsisėdo 
ant sofos su drabužiais, smirdinčiais arklide. Lenė nesusilaikiusi 

suraukė nosį ir neramiai sužiuro į baltą sofos apmušalą. Atsakyda- 
ma Linda piktai žybtelėjo akimis. 

— Ar sutinki, kad prie tėvų tau užduotume kelis klausimus? 
Jei iš tikrųjų atliktume kvotą, tai juo labiau turėtume leisti jiems 
būti kartu, nes tu nepilnametė, tačiau dabar tenorime šio to pa- 
klausti... 

Gabrielis, regis, buvo pasiruošęs vėl leistis į naujas diskusijas, 
bet Linda tik gūžtelėjo pečiais. Akimirką Patrikui dingtelėjo, kaip 
keistai čia dera viltingas pasitenkinimas ir sykiu nervingumas. 
Bet tai truko trumpai. 

— Mes neseniai kalbėjome su tavo pusbroliu Johanu Hultu. 
Turbūt numanai apie ką? 

Ji vėl tik truktelėjo pečiais ir visai nesusidomėjusi ėmėsi žiūri- 
nėti savo nagus. 

— Jūs dažnai matydavotės, ar ne? 

Patrikas atsargiai stūmėsi į priekį - žingsnis po žingsnio. Joha- 
nas šiek tiek išsamiau papasakojo apie jųdviejų santykius, tad jis 
žinojo, kad ši naujiena nenudžiugins nei Gabrielio, nei Lenės. 

— Na, taip, matydavomės. 

— Kokį velnią čia tauški? 

Lenė ir Linda krūptelėjo. Šiaip jau Gabrielis, kaip ir jo sūnus, 
niekada nesikeikdavo. Jos neprisiminė kada nors girdėjusios jį 
piktžodžiaujant. 

— O ką, galiu susitikinėti su kuo panorėjusi. Ne tau spręsti. 

Patrikas ėmėsi švelninti padėtį, kol toji neišslydo iš rankų. 

— Mums nerūpi, kada susitikinėjote ir ar dažnai, tai ne mūsų, o 
tavo reikalas. Mus labiausiai domina tik vienas jūsų pasimatymas. 
Johanas sakė, kad maždaug prieš dvi savaites vieną vakarą susiti- 
kote Vestergordeno daržinėje ant šieno. 

Gabrielio veidą išpylė raudonos pykčio dėmės, bet jis nieko 
nepasakė, tik nekantriai laukė Lindos atsakymo. 

— Taip, galbūt. Mes ten esame susitikę ne kartą, tiksliai negaliu 

pasakyti, - ji ir toliau susikaupusi žiūrinėjo nagus ir nė nežvilgte- 
lėjo į suaugusiuosius. 

Patrikui nutilus toliau tęsė Martinas: 

- Tą vakarą, pasak Johano, judu pamatėte kažką ypatinga. Ar 
dar nenumanai, apie ką kalbame. 

— Kadangi jūs, regis, jau viską žinote, tai gal patys ir papasako- 
site? 

— Linda! Nebūk užsispyrusi ir neapsunkink visko dar labiau. 
Būk gera ir atsakyk į policininko klausimus. Jei žinai, apie ką jis 
kalba, tai atsakyk. O jeigu tas... bastūnas tave įtraukė, tai aš jį... 

— Tu, tu nė šūdo nenutuoki apie Johaną. Tu toks sumautas 
veidmainis ir... 

— Linda... - Lenė įspėjamai ją pertraukė. - Nepadaryk visko 
dar blogiau. Klausyk, ką sako tėtė, ir atsakyk į policininkų klausi- 
mus, o apie visa kita pakalbėsim vėliau. 

Kiek pasvarsčiusi Linda paklausė motinos žodžių ir paniurusi 
tarstelėjo: 

— Manyčiau, Johanas pasakė, kad matėme tą merginą. 

— Kokią merginą? - Gabrielio veide atsispindėjo didžiulė nuos- 
taba. 

— Na, tą vokietę, kuri buvo nužudyta. 

— Taip, tą Johanas mums ir pasakė, - patvirtino Patrikas ir lau- 
kė tylėdamas, ką Linda dar papasakos. 

— Aš nesu tokia tikra kaip Johanas, kad ten buvo ji. Matėme 
tik jos nuotrauką, ji lyg ir panaši, sakyčiau, bet tikriausiai galima 
sutikti daugybę panašiai atrodančių merginų. Be to, ką ji galėtų 
veikti Vestergordene? Turistai ten pulkais nesilanko. 

Martinas su Patriku nekreipė dėmesio į jos klausimą. Jie puikiai 
žinojo, kokiais reikalais ji lankėsi Vestergordene. Ji sekė vieninte- 
liu pėdsaku, likusiu dingus motinai, - ieškojo Johaneso Hulto. 

— Kur buvo Marita su vaikais tą vakarą? Johanas sakė, kad jų 
nebuvo namie, bet jis nežinojo, kur jie buvo išėję. 

- Jie buvo išvažiavę porai dienų pas Maritos tėvus į Dalsedą. 

— Jakobas su Marita kartais taip daro, - paaiškino Lenė. - Jei Ja- 
kobas nori ramiai ką nors nuveikti ar patvarkyti prie namo, tai ji su 
vaikais išvažiuoja pas močiutę su seneliu. Taip jie kiek dažniau ma- 
tosi. Mes juk gyvenam arti, todėl vaikus matom beveik kasdien. 

— Kolkas atidėkim kalbas, ar ten buvo Tanja Šmit, ar ne, bet gal 
tu galėtum papasakoti, kaip atrodė tavo matyta mergina? 

Linda sudvejojo. 

— Tamsiaplaukė, normalaus sudėjimo. Plaukai iki pečių. Nie- 
kuo neišsiskirianti. Ne ypač graži, - pridūrė ji jausdamasi prana- 
šesnė, žinodama esanti likimo apdovanota dailia išvaizda. 

— O kąji buvo apsirengusi? - Martinas pasilenkęs į priekį sten- 
gėsi pagauti paauglės žvilgsnį. Jam nepavyko. 

- Šiaip jau aš gerai nebeprisimenu. Tai buvo prieš dvi savaites, 
be to, lauke temo. 

— Pasistenk, - paragino ją Martinas. 

— Man atrodo, paprastus džinsus. Kažkokius aptemptus marš- 
kinėlius ir megztinį. Mėlyną megztinį ir baltus marškinėlius, re- 
gis, o gal atvirkščiai? Ir dar, sakyčiau, turėjo raudoną rankinę. 

Patrikas su Martinu susižvalgė. Tanja vilkėjo būtent tokiais 
drabužiais kaip tik tą dieną, kai dingo. Ir marškinėliai iš tiesų 
buvo balti, o megztinis mėlynas, ne atvirkščiai. 

— Kokiu vakaro metu jūs ją matėte? 

— Gana anksti, manau. Gal apie šeštą. 

— Ar matei Jakobą ją įsileidžiant? 

— Apskritai tai nebuvo kam įsileisti, kai ji pasibeldė į duris. Pas- 
kui ji nuėjo aplink namą, ir mes daugiau jos nebematėm. 

— O nematėte jos iš ten išeinančios? - paklausė Patrikas. 

— Ne, iš daržinės nematyti kelio. Ir, kaip sakiau, nesu tokia tikra 
kaip Johanas, kad būtent tą merginą mes matėme. 

- Ar numanai, kas ji tokia? Kitaip tariant, juk ne tiek jau daug 
prašalaičių atkeliauja į Vestergordeną ir beldžiasi į duris. 

Ji dar sykį abejingai gūžtelėjo pečiais. Valandėlę patylėjusi at- 
sakė: 

— Ne, nežinau, kas ji per viena. Bet gal turėjo kokią prekę iškiš- 
ti, iš kur man žinoti? 

- Bet Jakobas paskui nesakė, kad ji buvo atėjusi? 

— Ne. 

Linda nieko daugiau nebepridūrė, o Patrikas su Martinu su- 
prato, kad dėl to, ką tą vakarą matė, ji nerimauja kur kas labiau, 
nei nori jiems, gal net ir savo tėvams parodyti. 

— Ar galiu paklausti, kur sukate? Kaip jau sakiau, man regis, 
visa tai panašu į mano šeimos persekiojimą. Lyg neužtektų, kad 
iškasėte iš kapo mano brolį! Kaip, beje, sekėsi? Karstas nebuvo 
tuščias, ar ne? — kandžiai paklausė Gabrielis, ir Patrikui beliko 
prisiimti kritiką sau. 

— Mes radome karste žmogaus palaikus. Tikriausiai jūsų brolio 
Johaneso. 

— Tikriausiai... - Gabrielis sušnarpštė ir susidėjo ant krūtinės 
rankas. - Tai ką, dabar pulsit vargšą Jakobą? 
kreipia policijos klausimai. 

— Ne, betjūs gi nemanote, kad Jakobas!.. - jos rankos kilstelėjo 
prie gerklės. 

— Dabar mes nieko nemanome, mes tik labai norime išsiaiškin- 
ti, kada ir kur buvo Tanja prieš dingdama, tad Jakobas gali būti 
svarbus liudytojas. 

— Liudytojas! Neieškokite kvailių, aš jus kiaurai matau. Ir ne- 
manykite, kad bent mirksnį patikėsime. Jūs stengiatės baigti tai, 
ką septyniasdešimt devintaisiais pradėjo nevykėliai jūsų kolegos, 
ir jums visai nesvarbu, ką pagausit, kad tik tai būtų Hultas, ar ne? 
Iš pradžių mėginote įrodyti, kad Johanesas tebėra gyvas ir po 
dvidešimt ketverių metų pertraukos toliau žudo merginas, o kai 
paaiškėjo, kad jis vis dėlto miręs ir guli savo karste, tai griebiatės 

Jakobo. - Gabrielis atsistojo ir parodė laukujes duris. - Lauk iš 
čia! Nenoriu jūsų daugiau matyti, kol neturėsite reikiamų popie- 
rių, o aš tada paskambinsiu savo advokatui. O iki tol nešdinkitės 
po velnių! 

Keiksmai iš burnos liejosi vis lengviau, lūpų kampučiuose pa- 
sirodė seilių putos. Patrikas su Martinu suprato, kad jų buvimas 
čia nebepageidaujamas, viską susirinko ir nuėjo prie durų. Lau- 
kujėms durims trinktelėjus jiems už nugarų, abu dar spėjo išgirs- 
ti, kaip Gabrielis suriaumojo dukrai: 

— O kuo tu, po galais, užsiiminėji? 


- Štai tau ir tyli kiaulė... 

— Taigi, nė nemaniau, kad toks ugnikalnis kunkuliuoja po ra- 
mia išore, - pasakė Martinas. 

- Nors aš galiu jį suprasti. Žvelgiant jo akimis... — Patrikas vėl 
prisiminė, kaip kvailai rytą apsijuokė. 

— Aš tau sakiau, nebegalvok apie tai. Padarei, ką galėjai, ir nėra 
jokios prasmės toliau save graužti, - griežtokai išrėžė Martinas. 
Patrikas pažvelgė į jį nustebęs. Martinas pajuto jo žvilgsnį ir ap- 
gailestaudamas trūktelėjo pečiais: - Atsiprašau. Matyt, įtampa ir 
mane ima veikti. 

— Ne, ne. Tu teisus. Dabar netinkamas laikas savęs gailėtis, — 
sekundėlę atitraukė akis nuo kelio ir dirstelėjo į Martiną. - Ir nie- 
kada neatsiprašinėk pasakęs tiesą. 

— Gerai. 

Trumpam stojo tyla. Važiuojant pro Fjelbakos golfo aikštę, Pa- 
trikas, norėdamas praskaidrinti nuotaiką, tarė: 

— Ar nenori įsigyti žalios kortelės, galėtume kartu kada sužaisti. 

Martinas pašaipiai tarė: 

- Iš tikrųjų išdrįstum? Gal pasirodys, kad turiu įgimtą dovaną 
ir nušluosiu tave nuo vejos. 

— Nemanyčiau. Gal ir pats esu mažas golfo stebuklas. 

— Taip, bet turėtume paskubėti, nes paskui paaiškės, kad galė- 
sim sužaisti po labai daug laiko. 

— Ką čia kalbi? - tikrai nustebęs paklausė Patrikas. 

— Gal ir pamiršai, bet po poros savaitėlių turėsi vaiką. Žinai, 
tuomet nebeliks laiko kitokioms linksmybėms. 

— A, visada galima rasti išeitį. Mažyliai juk daug miega, taigi 
kokį mačą gal ir ištaikysim. Erika supranta, kad kartais ir aš turiu 
kur nors ištrūkti. Mes taip nusprendėme prieš pradėdami vaiką 
ir susitarėme, kad leisime vienas kitam užsiimti ir savais reikalais, 
ne tik būti tėvais. 

Kol Patrikas kalbėjo, Martinas sunkiai tramdė juoko ašaras. 
Paskui pasileido kvatoti net purtydamas galvą. 

— Taip, taip, turėsit marias laiko užsiimti savais reikalais. Ma- 
žyliai juk daug miega, - pamėgdžiojo Patriką ir užsikvatojo dar 
garsiau. 

Patrikas žinojo, kad Martino sesuo augina penkis vaikus, to- 
dėl šiek tiek sunerimo ir susirūpino, ką tokio žino Martinas ir 
ką jis pats praleido? Bet paklausti nespėjo, nes suskambo mo- 
bilusis telefonas. 

— Hedstriomas. 

— Labas, čia Pedešenas. Paskambinau ne laiku? 

— Ne, tik palauk minutėlę, kol rasiu, kur stabtelėti. 

Jie kaip tik važiavo pro Grebestado kempingą, ir tiek Patriko, 
tiek Martino veidai apsiniaukė. Pavažiavęs dar kokį šimtą metrų 
link Grebestado prieplaukos, jis įsuko į automobilių stovėjimo 
aikštelę ir sustojo. 

— Jau stoviu. Ar ką nors radote? 

Patrikas negalėjo nuslėpti nekantros, ir Martinas atidžiai jį nu- 
žvelgė. Aplink automobilį zujo turistai — ėjo į parduotuves ir res- 
toranus ir iš jų. Patrikas pavydžiai žiūrėjo į jų laimingus, rūpesčių 
netemdomus veidus. 

— Ir taip, ir ne. Mes dar viską patikrinsime kruopščiau, bet pa- 
maniau, kad tokiomis aplinkybėmis tau bus gana malonu išgirsti 
buvus naudos iš tavo, kiek suprantu, pernelyg skubotai surengtos 
ekshumacijos. 

— Tikrai, nesirengiu to neigti. Vis dar jaučiuosi kiek kvailai, 
todėl viskas, ką aptikai, man labai įdomu, - ir Patrikas sulaikė 
kvapą. 

- Pirmiausia pagal turėtą odontologinę kortelę nustatėme, kad 
vyrukas karste - tai, be abejonių, Johanesas Hultas, taigi šiuo at- 
žvilgiu, deja, neturiu tau nieko įdomaus. Tačiau... - gydytojas ne- 
galėjo atsispirti pagundai patylėti, kad poveikis būtų didesnis, — 
visiška nesąmonė, kad jis pasikorė. Greičiausiai mirtis jį ištiko 
dėl to, kad pirmiau gavo smūgį sunkiu daiktu į pakaušinę galvos 
sritį. 

— Kokį velnią čia šneki? - taip suriko Patrikas, kad Martinas 
net krūptelėjo. - Kokiu sunkiu daiktu? Jam ką - trenkė per galvą, 
ar tą tu nori pasakyti? 

— Maždaug taip. Bet jis dabar guli ant mano stalo, kai kas nors 
paaiškės, vėl paskambinsiu. Man reikia įsigilinti į visas smulkme- 
nas, o kol kas tiesiog daugiau neturiu ką tau pasakyti. 

— Esu dėkingas, kad taip greit paskambinai. Kai tik ką sužinosi, 
iškart skambink. 

Patrikas džiūgaudamas išjungė mobilųjį telefoną. 

— Ką jis pasakė, ką jis pasakė? — nenustygo iš smalsumo Mar- 
tinas. 

— Kad nesu visiškas idiotas. 

— Taip, tą nustatyti gali tik gydytojas, o ką dar? - sausai pasakė 
Martinas, pyktelėjęs, kad tas delsia. 

— Sako, kad Johanesas Hultas buvo nužudytas. 

Martinas nuleido galvą ant kelių abiem rankomis susiėmęs vei- 
dą ir dėjosi puolęs į neviltį. 

— Ne, man jau iki kaklo šio prakeikto tyrimo. Kažkokia nesąmo- 

nė! Tai dabar sakai, kad tas, kuris buvo įtariamas pradanginęs Sivą 
ir Moną ar net jas nužudęs, pats buvo nudėtas. 

— Būtent. Jei Gabrielis Hultas mano, kad garsiai rėkdamas pri- 
vers mus atsisakyti raustis jo skalbiniuose, tai jis smarkiai klysta. 
Ir jeigu mums reikėjo įrodymo, kad Hultai iš tiesų kažką slepia, tai 
mes jį turime. Kas nors iš jų žino, kodėl ir kaip Johanesas Hultas 
buvo nužudytas ir kaip tai susiję su mergaičių žmogžudystėmis, 
galiu lažintis! - jis sudavė kumščiu sau į delną ir pajuto po rytinio 
nusivylimo plūstelint naują energiją. 

— Tikiuosi, mes tą gana greitai išsiaiškinsime. Dėl Dženės Mio- 
ler, - tarė Martinas. 

Pastaba paveikė Patriką kaip ant galvos šliūkštelėtas kibiras 
šalto vandens. Jis neturi leistis užvaldomas varžybų instinkto ir 
pamiršti, kodėl dirba šį darbą. Juodu dar valandėlę pasėdėjo ste- 
bėdami praeivius. Paskui Patrikas užvedė automobilį ir nuvažia- 
vo į nuovadą. 


Kenedis Karlsonas manė, kad viskas prasidėjo dėl vardo. Dau- 
giau nieko kaltinti negalėjo. Dauguma kitų berniukų turėdavo 
gerą pasiteisinimą, tarkim, jų tėvai geria ir juos muša. O jis tetu- 
rėjo vardą. 

Jo mamelė, baigusi mokyklą, kelerius metus gyveno JAV. Se- 
niau, jei kas nors išvažiuodavo į Valstijas, tai kažką reikšdavo. Bet 
devintojo dešimtmečio viduryje, kai išvažiavo mamelė, bilietas į 
JAV bereiškė paprastą kelionę. Daugelyje šeimų buvo vaikų, iš- 
važiavusių į didmiesčius arba į užsienį. Vienintelis dalykas, kuris 
nesikeitė, tai kalbos, kad palikus saugų gyvenimą mažame mies- 
telyje negali gerai sektis. Ir mamelei, kad ir kaip ten būtų, nutiko 
kaip tik taip. Po poros metelių toje pažadėtojoje žemėje ji grįžo 
namo su juo pilve. Apie tėtušį jis niekada nieko negirdėjo. Tačiau 
dėl to irgi nieko nekaltino. Prieš jam gimstant motina ištekėjo 
už Kristerio, ir tas buvo geras kaip tikras tėvas. Ne, viskas per tą 

vardą. Jo manymu, mamelė norėjusi pasirodyti esanti ypatinga 
ir, nors namo grįžo pabrukusi uodegą, vis dėlto pasisukinėjo pla- 
čiajame pasaulyje. O jis turėjo tą pasaulį jai priminti. Ji niekada 
nepraleisdavo progos pabrėžti, kad vyriausiąjį sūnų pakrikštijo 
Džono Ficdžeraldo Kenedžio garbei, nes „gyvendama Jungtinė- 
se Valstijose labai žavėjosi tuo vyru“. O jis vis klausdavo savęs, 
kodėl jo nepakrikštijo tiesiog Džonu? 

Jos ir Kristerio dėka broliams ir seseriai teko palankesnė dalia. 
Jiems tiko tokie vardai kaip Emelė, Mikaelis ir Tomas. Paprasti, 
padorūs švediški vardai, ir jis kaip koks keistuolis dar labiau iš jų 
išsiskyrė. O tai, kad jo tėtušis buvo juodaodis, padėties nė kiek 
nepataisė, tik Kenedis dėl to nemanė esantis kitoks. Ne, jis buvo 
tikras, kad viskas per tą sumautą vardą. 

Iš tiesų labai norėjo eiti į mokyklą. Gerai tą prisimena. Jaudu- 
lį, džiaugsmą, norą pradėti kažką naujo, matyti, kaip priešais at- 
siveria kitas pasaulis. Užteko dienos ar dviejų, kad tą norą iš jo 
išmuštų. Per tą prakeiktą vardą. Jis greitai suprato, ką reiškia išsi- 
skirti iš minios. Keistas vardas, kitoniška šukuosena, nemadingos 
drapanos nieko nereiškė. Tai tik rodė, kad jis kitoks. Tačiau, jo 
įsitikinimu, sunkinanti aplinkybė buvo ta, kad kiti manė jį turint 
originalų vardą. Tarsi jis pats jį būtų išsirinkęs. Jei būtų galėjęs 
rinktis, būtų mielai pasivadinęs Johanu, Oskaru arba Frederiku. 
Taip, kad kiti iš karto būtų priėmę kaip savą. 

Po pirmųjų pragariškų dienų pirmoje klasėje viskas ir toliau 
klostėsi taip pat. Patyčios, niuksai, atstūmimas privertė atsitverti 
siena, tvirta kaip granitas, o netrukus paveikė ir jo mintis, ir po- 
elgius. Pyktis, susitvenkęs už tos storos sienos, ėmė veržtis pro 
plyšius vis smarkiau ir smarkiau, kol tą pyktį išvydo visi. Bet buvo 
per vėlu. Jis apleido mokslus, prarado šeimos pasitikėjimą, o 
draugai buvo ne tokie, su kuriais dera draugauti. 

Pats Kenedis atsidavė vardo nulemtam likimui. „Problemiš- 

kas“ - tai jam buvo įrėžta ant kaktos ir beliko gyventi taip, kaip iš 
jo ir tikėjosi. Lengva, bet sykiu neįtikėtinai sunku šitaip gyventi. 

Viskas pasikeitė, kai prieš savo valią pateko į Bulareną. Nusiun- 
tė jį ten nutvėrę mėginant pavogti automobilį. Jis iš pat pradžių 
nusiteikė kuo mažiau priešintis, kad kuo greičiau iš ten ištrūktų. 
Paskui susipažino su Jakobu. O susipažinęs su Jakobu susitiko ir 
Dievą. 

Jo akimis, juodu buvo viena. 

Neatsitiko jokio stebuklo. Jis neišgirdo iš aukštybių aidinčio 
balso, iš dangaus joks žaibas netrenkė jam po kojomis, patvirtin- 
damas Jo buvimą. Tiesiog ilgas valandas kalbantis su Jakobu jam 
pamažu atsivėrė Jakobo Dievo paveikslas. Nelyginant pagal pa- 
veikslėlį palengva surinkta dėlionė. 

Iš pradžių jis iš paskutiniųjų priešinosi. Pabėgęs siautė su drau- 
geliais. Prisigėrė kaip šlepetė ir gėdingai paršliaužė atgal. Kitą die- 
ną maudžiančia galva stojo priešais švelnias Jakobo akis, kurios 
gana keistai žvelgdavo - su liūdnu priekaištu. 

Jis pasiskundė Jakobui nemėgstantis savo vardo ir pasakė, kad 
tai jis kaltas dėl visų jo padarytų klaidų. Tačiau Jakobui pavyko 
išaiškinti, kad tas vardas pozityvus, jis esą rodo, kaip jo gyveni- 
mas turi klostytis toliau. Dovana, pasak Jakobo. Kad vos gimęs 
jis pačią pirmą akimirką buvo paženklintas išskirtinumu. Tai gali 
reikšti tik viena, kad Dievas iš visų kitų išsirinko būtent jį. Turė- 
damas tokį vardą jis esąs ypatingas, o ne keistuolis. 

Godžiai, kaip išbadėjęs žmogus prie apkrauto pietų stalo, Ke- 
nedis sugėrė visus tuos žodžius. Pamažėle suprato, kad Jakobas 
teisus. Vardas - tai dovana. Jis suteikia jam išskirtinumo ir rodo, 
kad Dievas jam, Kenedžiui Karlsonui, skyrė ypatingą vaidmenį. 
Ir jam derėjo padėkoti Jakobui Hultui, kad sužinojo tai, kol dar 
nebuvo per vėlu. 

Jis krimtosi, kad Jakobas pastaruoju metu atrodo toks suneri- 
męs. Negalėjo nenugirsti paskalų, kad jo šeima siejama su mergi- 

nų nužudymu, ir manė suprantąs, kodėl Jakobas nerimauja. Pats 
savo kailiu patyrė, kas yra minios pyktis, kai ji trokšta aukos. Da- 
bar jie aiškiai medžiojo Hultų šeimą. 

Jis atsargiai pabeldė į Jakobo duris. Pamanė išgirdęs už jų pa- 
keltus balsus ir jas pravėręs pamatė, kaip Jakobas išvargusiu veidu 
padėjo telefono ragelį. 

— Kas atsitiko? 

- Šiokios tokios šeimos bėdos. Nieko baisaus, nesijaudink. 

— Tavo bėdos yra mano bėdos, Jakobai. Juk žinai. Gali papa- 
sakoti, kas darosi? Pasitikėk manimi taip, kaip aš pasitikėjau ta- 
vimi. 

Pavargęs Jakobas perbraukė ranka per akis tarsi susikaupdamas. 

— Viskas baisiai kvaila. Dėl vienos kvailystės, kurią mano tėvas 
padarė prieš dvidešimt ketverius metus, policija dabar išmąstė, 
kad mes turime kažką bendra su tos vokietės turistės, apie kurią 
rašė laikraščiai, nužudymu. 

— Bet juk tai siaubinga. 

— Taip. Paskutinė naujiena ta, kad jie šįryt ekshumavo dėdę Jo- 
hanesą. 

— Ką sakai? Jie išniekino jo amžino poilsio vietą? 

Jakobas kreivai šyptelėjo. Prieš metus Kenedis būtų pasakęs: 
„Velnias... ką padarė?“ 

— Deja, taip. Visa šeima kenčia. Bet mes nieko negalim pada- 
ryti. 

Kenedis pajuto krūtinėje besikaupiant gerai pažįstamą pyktį. 
Tik dabar tai buvo paties Dievo pyktis. 

— Bet argi negalite jų apskųsti? Kad persekioja ar panašiai? 

Jakobas vėl kreivai, karčiai šyptelėjo. 

- Juk esi turėjęs reikalų su policija. Negi manai, kad šitaip gali- 
ma ką nors pasiekti? 

Ne, savaime aišku. Jo pagarba farams buvo menka, tiksliau pa- 
sakius, niekinė. Jis kaip niekas kitas suprato Jakobo neviltį. 


PAMOKSLININKAS 245 


Jautėsi neapsakomai dėkingas, kad Jakobas slogiomis mintimis 
nutarė pasidalyti su juo. Tai dar viena dovana, už kurią padėkos 
Dievui per vakaro maldą. Kenedis jau žiojosi tą pasakyti Jakobui, 
bet sutrukdė telefono skambutis. 

— Atleisk, - Jakobas pakėlė ragelį. 

Padėjo jį po keleto minučių dar labiau išblyškęs. Iš pokalbio 
Kenedis suprato, kad skambino Jakobo tėvas, ir stengėsi neparo- 
dyti godžiai gaudantis kiekvieną žodį. 

— Ar kas nutiko? 

Jakobas lėtai nusiėmė akinius. 

— Pasakyk gi, ką tau sakė? - Kenedis negalėjo nuslėpti, kad šir- 
dį drasko baimė ir nerimas. 

— Skambino tėvas. Ten lankėsi policininkai ir klausinėjo mano 
seserį. Pusbrolis Johanas paskambino į policiją ir pasakė, kad juo- 
du su seseria mano sodyboje matė tą nužudytą vokietaitę. Prieš 
pat jai pradingstant. Dieve, padėk man. 

— Dievas padės tau, - sušnibždėjo Kenedis kaip aidas. 


Jie susirinko Patriko kabinete. Ankštoka, bet norint galima su- 
tilpti. Melbergas siūlė susėsti jo kabinete, triskart didesniame už 
kitų, bet Patrikas nenorėjo nešti ten visko, kas buvo pritvirtinta 
ant lentos už rašomojo stalo. 

Visa lenta buvo nusagstyta iškarpomis ir lapais su pastabomis, 
o viduryje kabėjo Sivos, Monos, Tanjos ir Dženės nuotraukos. 
Patrikas prisėdo ant rašomojo stalo krašto į visus šonu. Po daug 
laiko jie pirmą kartą susirinko visi kartu - Patrikas, Martinas, 
Melbergas, Josta, Ernstas ir Anika. Puikiausi Tanumshedės poli- 
cijos nuovados kadrai. Visi sužiuro į Patriką. Ir jis iš karto pajuto 
atsakomybę sunkiai užgulant pečius, nugara išrasojo smulkiais 
prakaito lašais. Jis nemėgo būti dėmesio centre ir žinoti, kad visi 
laukia, ką pasakys, tad jautėsi sukaustytas. Kostelėjo. 

— Prieš pusvalandį paskambino Turdas Pedešenas iš teismo 
medicinos laboratorijos ir pranešė, kad šįryt atlikta ekshumacija 
nebuvo bevaisė, - čia jis nutilo ir leido sau trumpai pasimėgauti 
faktu, kurį kaip tik ketino jiems pateikti. - Johaneso Hulto pa- 
laikų apžiūra parodė, kad jis nepasikorė. Paaiškėjo, kad jis patyrė 
stiprų smūgį į pakaušį. 

Visi susirinkusieji sušurmuliavo. Įsitikinęs, kad jie vėl klauso 
atidžiai, Patrikas kalbėjo toliau: 

— Vadinasi, turim dar vieną žmogžudystę, nors ir nenaują. To- 
dėl pamaniau, kad susiklosčius tokiai padėčiai mums svarbu susi- 
rinkus kartu aptarti, ką žinome. Klausimų yra? 

Tyla. 

— Ką gi. Važiuojam. 

Patrikas iš pradžių pristatė seną tyrimo medžiagą, kurią jie tu- 
rėjo surinkę apie Sivą ir Moną, neužmiršo ir Gabrielio liudijimo. 
Paskui perėjo prie Tanjos žmogžudystės ir patologo išvadų, pa- 
tvirtinusių, kad ji buvo sužalota lygiai taip pat kaip Siva su Mona, 
paminėjo paaiškėjusią sąsają, kad Tanja buvusi Sivos duktė, ir Jo- 
hano liudijimą, kad jis matęs Tanją Vestergordene. 

Josta įsiterpė: 

— O kaip Dženė Mioler? Aš nesu tikras - jos dingimas kaip 
nors susijęs su žmogžudystėmis? 

Visų akys nukrypo į besišypsančios šviesiaplaukės septyniolik- 

— Tu teisus, Josta. Tai tik viena versija iš daugelio galimų. Mes 
iššukavome visas apylinkes, deja, be rezultatų. Žinomų žagintojų 
patikra, atvedusi prie Morteno Frisko, irgi buvo bergždžia. Tad 
mums belieka tikėtis, kad sulauksime visuomenės pagalbos ir at- 
silieps kas nors ką nors matęs, bet kartu turime toliau dirbti laiky- 
damiesi prielaidos, jog tas pats asmuo, kuris nužudė Tanją, laiko 
pagrobęs ir Dženę. Ar atsakiau į tavo klausimą? 

Josta linktelėjo. Iš esmės toks atsakymas reiškė, kad jie nieko 
nežino, ir jis pats dar kartą tuo įsitikino. 

- Josta, kaip dėl trąšų? Iš Anikos girdėjau, kad jūs patikrinote. 
Ar ką nors sužinojote? 

Ernstas atsakė vietoj Jostos: 

— Ničnieko. Mūsų kalbintas ūkininkas visai niekuo dėtas. 

— Bet jūs ten dėl visa pikta gerai apsidairėte? — Patrikas nė aki- 
mirką nepasikliovė Ernsto patikinimais. 
dom, - pakartojo Ernstas suirzęs. 

Patrikas klausiamai pažvelgė į Jostą ir šis pritariamai linkte- 
lėjo. 

— Gerai. Nors gal mums vertėtų pasvarstyti, ar dar kaip nors 
galime patikrinti šį pėdsaką. Šiame etape mes dar turime liudyto- 
jų, mačiusių Tanją prieš pat pradingstant, parodymus. Johaneso 
sūnus Johanas paskambino man rytą ir pasakė, kad Vestergorde- 
ne matė merginą, ir tvirtina, kad tai buvusi Tanja. Jo pusseserė 
Linda, Gabrielio dukra, buvo su juo. Mudu su Martinu priešpiet 
nuvažiavome su ja pasikalbėti. Ji patvirtino mačiusi merginą, bet 
nėra tokia tikra, kad ten būta Tanjos. 

— Ar galime pasitikėti tuo liudytoju? Johano prasižengimų są- 
rašas ir neapykanta tai šeimai tokie dideli, kad vargu ar galima 
pasikliauti tuo, ką jis kalba, - pasakė Melbergas. 

— Taip, ir man dėl to neramu. Palauksim ir pažiūrėsim, ką pa- 
sakys Jakobas Hultas. Bet, man regis, įdomu, kad vis grįžtam prie 
tos šeimos. Kad ir kur pasisuktume, vis susitinkame ką nors iš 
Hultų giminės. 

Mažas kambarėlis greitai kaito. Patrikas pravėrė langą, bet tai 
menkai tepadėjo, nes ir lauke buvo tvanku. Anika mėgino kiek 
atsivėsinti, vėduodamasi bloknotu. Melbergas plaštaka šluostėsi 
prakaitą nuo kaktos, o Josta, nors ir nudegęs, atrodė gąsdinamai 
papilkėjęs. Martinas kiek prasisagstė marškinius, ir Patrikas pavy- 

džiai pastebėjo, kad anas bent jau retsykiais lankosi sporto klube. 
Tik Ernsto, regis, visiškai niekas netrikdė. Jis tarė: 

— Na, galiu lažintis iš algos, kad kuris nors iš tų velnio broliu- 
kų čia prikišo nagus. Jie vieninteliai iš jų visų turėjo reikalų su 
policija. 

— Kaip ir jų tėvas, - priminė Patrikas. 

— Tikrai, kaip ir tėvas. Tai tik rodo, kad jie tėra tos giminės ša- 
kos puvinys. 

— O kaip tada liudijimai, kad Tanją paskutinį kartą matė Ves- 
tergordene? Pasak sesers, Jakobas tuo metu buvo namie. Ar tai 
prikišamai į jį nerodo? 

Ernstas prunkštelėjo. 

— O kas toks ten matė tą merginą? Johanas Hultas. Ne, netikiu 
nė vienu žodžiu, ką tas šmikis pasakoja. 

— Kada ketini pasikalbėti su Jakobu? - paklausė Martinas. 

— Pamaniau, kad mudu nulėksime į Bulareną iškart po susirin- 
kimo. Aš paskambinau ir patikrinau - jis šiandien dirba. 

— Ar tau neatrodo, kad Gabrielis jau paskambino ir perspėjo 
jį? - paklausė Martinas. 

- Tikriausiai, bet mes čia nieko negalim padaryti. Pažiūrėsim, 
ką jis pasakys. 

— O kaip dėl naujienos, kad Johanesas buvo nužudytas? - ne- 
atlyžo Martinas. 

Patrikas nenorėjo prisipažinti, kad pats nežino. Vienu metu 
sugulė kiek per daug dalykų, kuriuos reikia išsiaiškinti. Jis baimi- 
nosi, kad žengus žingsnį į praeitį ir iš ten pamačius bendrą vaizdą, 
darbai prislėgs, ir jam nusvirs rankos. Jis atsiduso ir tarė: 

— Turime susidoroti su vienu dalyku. Kalbėdamiesi su Jakobu 
nieko jam neužsiminsim. Nenoriu, kad Solveiga su vaikinais būtų 
įspėti. 

— Vadinasi, kitas žingsnis bus pokalbis su jais? 

— Aš manau, taip. Gal kas nors turi kitokių pasiūlymų? 

Tyla. Atrodė, daugiau niekam nekilo jokių idėjų. 

— O ką daryti mums? 

Josta sunkiai alsavo ir Patrikas sunerimęs pagalvojo, kad tik 
anas perkaitęs negautų kokio širdies smūgio. 

— Anika sakė, kad išspausdinus Dženės nuotrauką, žmonės su- 
teikė daug informacijos. Ji jau išrinko, kas, jos manymu, įdomiau- 
sia, tai gal judu su Ernstu galėtumėte peržvelgti. 

Patrikas vylėsi, kad neklysta vėl įtraukdamas Ernstą į tyrimą. 
Apsisprendė vis dėlto duoti jam galimybę manydamas, kad tas 
neblogai pasidarbavo kartu su Josta tikrindamas trašų pėdsaką. 

- Anika, norėčiau, kad paskambintum į tą įmonę, kuri pre- 
kiauja trąšomis, ir paprašytum, kad pateiktų ir gretimų rajonų 
klientų sąrašą. Man, aišku, sunku patikėti, kad palaikus atgabe- 
no iš atokesnių rajonų, bet turime patikrinti ir tokią galimybę. 

— Bus padaryta, - Anika smarkiau pasivėdavo bloknotu. Jos 
viršutinė lūpa išrasojo. 

Melbergui neteko jokios užduoties. Patrikui pasirodė netinka- 
ma nurodinėti savo tiesioginiam viršininkui, be to, jis nenorėjo, 
kad tasai kištųsi į kasdienius tyrimo darbus. Tačiau Patrikas turė- 
jo pripažinti, kad Melbergas nepaprastai gerai darbavosi atokiau 
nuo tyrimo laikydamas politikus. 

Pats Melbergas ir toliau elgėsi keistai. Paprastai jo balsas skam- 
bėdavo garsiausiai iš visų, dabar jis sėdėjo ramiai tylėdamas, tarsi 
kažkur toli nuklydęs. Linksmumą, kuris trikdė juos visus pastaro- 
siomis savaitėmis, dabar pakeitė dar labiau gluminantis tylėjimas. 
Patrikas paklausė: 

— Bertili, ar nori ką nors pridurti? 

— Ką? Atleisk, ką tu sakei? - krūptelėjo Melbergas. 

— Ar nori ką pridurti? - pakartojo Patrikas. 

— A, taip, - tarė Melbergas ir krenkštelėjo, kai visų akys nukry- 
po į jį. - Ne, manau, kad ne. Atrodo, tu puikiai dorojiesi. 

Anika su Patriku susižvalgė. Paprastai ji suuosdavo viską, kas 
dėdavosi nuovadoje, bet šįkart tik gūžtelėjo pečiais ir kilstelėjo 
antakius rodydama, kad ir pati nieko nenutuokia. 

— Turite klausimų? Ne? Tai ką gi. Skirstomės dirbti. 

Visi noriai išėjo iš tvankaus kabineto ieškoti vėsumos kitur. 
Liko tik Martinas. 

— Kada važiuosim? 

— Pamaniau, pirma reikėtų papietauti, o pavalgę iškart va- 
žiuosim. 

— Gerai. Tai aš subėgiosiu ko nors nupirkti ir pavalgysim poil- 
sio kambaryje. 

— Būtų puiku, aš dar spėčiau skambtelėti Erikai. 

— Perduok linkėjimų, - išeidamas tarstelėjo Martinas. 

Patrikas surinko namų numerį. Vylėsi, kad Jorgenas su Made 
dar jai mirtinai neįgriso... 


— Gana atoki vietelė. 

Martinas dairėsi aplink, bet matė tik medžius. Jie jau kokį ket- 
virtį valandos važiavo miško keliuku ir jis jau ėmė abejoti, ar ne- 
pasiklydo. 

— Nusiramink, viskas gerai. Buvau čia sykį, kai ištrūko vienas 
globotinis, todėl kelią rasiu. 

Patrikas sakė tiesą. Netrukus jie įsuko į sodybą. 

— Atrodo, nuostabi vieta. 

- Taip, ir gerą vardą turi. Bent jau išlaiko tokį įvaizdį. Aš pats 
nelabai pasitikiu tais, kurie pernelyg pamaldūs, bet tai tik mano 
nuomonė. Net jei iš pradžių visos tokios tikėjimo bendruomenės 
ir siekia gero, anksčiau ar vėliau jos pritraukia keistų žmonių. Siū- 
lydamos paramą ir šeimos dvasią, jos vilioja tokius žmones, kurie 
niekur nebesijaučia namie. 

— Atrodo, tarsi žinotum, apie ką kalbi. 

— Taigi, sesuo buvo pakliuvusi į tokią bendruomenę. Na, žinai, 
paauglystės ieškojimų laikas. Bet išnešė sveiką kailį, ir viskas bai- 
gėsi ne taip jau blogai. Tačiau aš užtenkamai sužinojau, kaip jos 
veikia, ir nuo tada jomis nepasitikiu. Tačiau, kaip sakiau, apie šią 
vietą ir jų veiklą nesu girdėjęs nieko bloga, todėl nėra jokių prie- 
žasčių abejoti jų padorumu. 

— Bet jeigu taip, tai vargu ar čia rasim ką naudinga mūsų tyri- 
mui, - pridūrė Martinas. 

Nuskambėjo kaip įspėjimas, tačiau jis to ir siekė. Patrikas pa- 
prastai būdavo nešališkas, bet Martinas išgirdo jo balse panie- 
kos gaidelę ir su nerimu pagalvojo, kaip ji atsilieps pokalbiui su 
Jakobu. 

Patrikas tarsi perskaitė jo mintis. Ir šyptelėjo. 

— Nesijaudink dėl mano nuostatų, jos neturės jokios įtakos. 

Jis sustabdė automobilį ir abu išlipo. Sodyboje virte virė gyve- 
nimas. Vaikinai ir merginos triūsė ir po namus, ir lauke. Nuo jūros 
skardėjo grupelės besimaudančiųjų balsai. Idilė, ir tiek. Martinas 
su Patriku pasibeldė. Duris atidarė kiek vyresnis vaikinukas. Jie 
abu nustebo. Jei ne niūrus šešėlis žvilgsnyje, nebūtų jo pažinę. 

— Labas, Kenedi. 

— Kojjums? - balsas skambėjo priešiškai. 

Ir Patrikas, ir Martinas vos susivaldė neįsispoksoję į jį. Nebeli- 
ko ilgų plaukų, amžinai kritusių ant veido. Jokių juodų drabužių 
ir liguistos veido odos spalvos. Priešais stovėjo švytintis, švarus, 
dailiai apsikirpęs vaikinas. Tik atšiaurus žvilgsnis išliko nuo tada, 
kai jie sulaikydavo jį dėl automobilių vagysčių, narkotikų laiky- 
mo ir daug ko kita. 

- Atrodo, tau gerai sekasi, Kenedi, - draugiškai nusišypsojo 
Patrikas, nes visada gailėjo šio vaikinuko. 

Kenedis nesiteikė jam atsakyti. Ir vėl pakartojo savo klausimą: 

— Ko jums čia? 

— Norim pasikalbėti su Jakobu. Ar jis yra? 

Kenedis užtvėrė jiems kelią. 

— Ko jums iš jo? 

Patrikas draugiškai jam paaiškino: 

— Su tavimi tai visiškai nesusiję. Todėl dar sykį klausiu, ar jis 
yra? 

— Baikit, po galais, vieną kartą jį persekioti. Ir jo šeimą. Girdėjau, 
ko siekiate. Žinokite, kad tai visiška nesąmonė. Jūs už tai sulauksite 
pelnytos bausmės. Dievas mato viską, net kas dedasi jūsų galvose. 

Martinas su Patriku susidairė. 

— Žinoma, Kenedi, bet dabar būtų geriausia, jei pasitrauktum 
iš kelio, - Patriko balsas šįkart nuskambėjo grasinamai, valandėlę 
pakovojęs su savimi Kenedis atsitraukė ir nenoromis įleido juos 
vidun. 

— Ačiū, - tarstelėjo Martinas ir nusekė paskui Patriką korido- 
riumi. Atrodė, kad Patrikas žino, kur eiti. 

— Kiek pamenu, jo kabinetas pačiame koridoriaus gale. 

Kenedis sekė jiems įkandin už poros žingsnių kaip tylus šešė- 
lis. Martiną šiurpas nukratė, nors buvo karšta. 

Jie pasibeldė. Kai įžengė vidun, Jakobas sėdėjo prie rašomojo 
stalo. Neatrodė itin nustebęs. 

- Tik pažiūrėkit. Ilga teisingumo ranka. Ar liovėtės medžioti 
tikrus nusikaltėlius? 

Tarpduryje už jų sugniaužęs kumščius stovėjo Kenedis. 

— Ačiū, Kenedi, dabar uždaryk duris. 

Anas tylėdamas pakluso, nors ir labai nenoriai. 

— Numanau, kad žinai, kodėl mes čia. 

Jakobas nusiėmė akinius, su kuriais skaitydavo, ir palinko į 
priekį. Atrodė išsikamavęs. 

— Taip, prieš valandą kalbėjausi su tėvu. Jis papasakojo man be- 
protišką istoriją, jog mano mielasis pusbrolis pripliauškė matęs 
nužudytąją merginą mano namuose. 

— Ar ta istorija beprotiška? — Patrikas įdėmiai stebėjo Jakobą. 

— Žinoma, taip, — tarė Jakobas akinių rėmeliais bilsnodamas į 
stalą. - Ko jai eiti į Vestergordeną? Kiek suprantu, ji buvo turis- 
tė, mūsų sodyba stovi atokiai nuo turistinių objektų. O dėl to, ką 
pripaistė Johanas, tai... Jūs juk žinote, kokia padėtis susiklostė gi- 
minėje, ir Solveiga su savo šeima, deja, kiekviena proga stengiasi 
apjuodinti mano šeimą. Liūdna, kad kai kurie žmonės nešiojasi 
širdyje ne Dievą, o visai ką kitą... 

— Gal ir taip, - mandagiai nusišypsojo Patrikas, - bet taip jau 
atsitiko, kad mes išsiaiškinome, ko ji atkeliavo į Vestergordeną. — 
Arjis pamatė nerimo atšvaitą Jakobo akyse? - Ji į Fjelbaką atvyko 
ne kaip turistė, ji ieškojo čia savo šaknų. Ir gal norėjo daugiau su- 
žinoti apie savo dingusią motiną. 

— Savo motiną? - apstulbęs paklausė Jakobas. 

— Taip, ji buvo Sivos Lantin duktė. 

Akiniai dar kartą bilstelėjo. Ar jis tikrai stebisi, ar tik vaidina, 
spėliojo Martinas. Jis leido Patrikui kalbėtis vienam, o pats tik 
atidžiai stebėjo Jakobo reakcijas. 

— Taip, čia tai bent naujienos, turiu pasakyti. Bet aš vis dar ne- 
suprantu, ko ji būtų ieškojusi Vestergordene:? 

— Kaip minėjau, ji tikriausiai ieškojo daugiau informacijos 
apie tai, kas nutiko jos motinai. Juk tuomet tavo dėdė, polici- 
jos akimis, buvo pagrindinis įtariamasis, tad... - jis nebaigė savo 
minties. 

— Turiu pasakyti, kad man tai skamba kaip kvailos spėlionės. 
Mano dėdė buvo nekaltas, o jūs savo pramanais privedėte jį prie 
savižudybės. Kadangi jo nebėra, tai akivaizdu - dabar ieškote, ką 
dar iš mūsų sunaikinti. Sakykit, koks kirminas graužia jūsų širdis 
ir verčia šitaip trokšti sugriauti tai, ką kiti sukūrė? Ar mūsų tikė- 
jimas ir jame atrastas džiaugsmas taip bado jums akis? - Jakobas 
prabilo kaip per mišias, ir Martinas suprato, kad jis galėtų tapti 
geru pamokslininku. Švelnus balsas kažkuo kerėjo, liūliavo tai til- 


damas, tai vėl pakildamas. 

— Mes tik dirbame savo darbą, - sausai atkirto Patrikas, labai 
valdydamasis, kad neparodytų pasibjaurėjimo tokiais religiniais 
tauškalais. Vis dėlto turėjo pripažinti, kad kalbėdamas Jakobas 
tampa kažkoks ypatingas. Silpnesnius žmones toks balsas galė- 
jo apžavėti ir suvilioti Gerąja naujiena. - Tai tu sakai, kad Tanja 
Šmit niekada nebuvo užsukusi į Vestergordeną? 

Jakobas skėstelėjo rankomis. 

— Prisiekiu, niekada nemačiau tos merginos. Kas dar? 

Martinas pagalvojo apie Pedešeno pateiktą informaciją - kad 
Johanesas nenusižudė. Ši naujiena Jakobą kaip reikiant sukrėstų. 
Tačiau jis žinojo, kad Patrikas teisus. Vos jie išeitų iš kabineto, tas 
telefonu paskambintų visiems kitiems Hultams. 

— Nieko, mes baigėm. Bet visko gali būti, gal dar sugrįšim kada 
nors paskui. 

— Nenustebčiau. 

Iš Jakobo balso pradingo pamokslininko gaidelės, jis vėl tapo 
ramus ir tylus. Martinas jau buvo bededantis ranką ant rankenos 
norėdamas atidaryti duris, bet jam prieš nosį jos pačios be garso 
prasivėrė. Už jų tyliai stovėjo Kenedis ir atidarė jas reikiamą aki- 
mirką. Vadinasi, pasilikęs ten visko klausėsi. Jo akyse liepsnojanti 
juoda ugnis neleido tuo suabejoti. Martinas žingtelėjo atgal, pa- 
matęs tokią neapykantą. Jakobas turbūt išmokė jį biblinio „akis 
už akį , o ne „mylėk savo artimą.. 


Nuotaika prie mažojo stalo buvo slogi. Pakili niekada ir nebuvo. 
Nė sykio po Johaneso mirties. 

— Kada gi viskas baigsis! - Solveiga spaudė prie krūtinės ran- 
ką. - Mes vis įlipam į mėšlą. Atrodo, visi tik ir mano, kad sėdim 
ir laukiam, kada mums išspardys subines! - skundėsi ji. - Ir ką 
dabar žmonės pasakys išgirdę, kad policija iškasė Johanesą? Kai 
rado tą paskutinę merginą, maniau, kalbos pagaliau liausis, bet 
dabar vėl viskas prasideda iš naujo. 

— Tegu kalba, po galais! Kas mums darbo, apie ką jie liežuvauja 
savo lūšnose. 

Robertas užgesino cigaretę toks susierzinęs, kad peleninė ap- 
virto. Solveiga greitai patraukė albumus. 

— Robertai! Atsargiau! Pradeginsi albumus. 

— Mane vemti verčia tie tavo velnio albumai! Diena iš dienos 
tik sėdi ir knisiesi su tomis prakeikomis senomis nuotraukomis! 
Niekaip nesupranti, kad tie laikai praėjo! Praėjo gal koks šimtas 
metų, o tu sėdi, dūsauji ir čiupinėji tas sušiktas nuotraukas. Tė- 
tušio nebėra, o tu nebe grožio karalienė. Tik pasižiūrėk į save. 

Robertas griebė albumus ir trenkė žemėn. Soveiga riktelėju- 
si puolė rankioti ant grindų išbyrėjusių nuotraukų. Tą pamatęs 
Robertas dar labiau uždūko. Nepaisydamas maldaujančių Solvei- 
gos akių, pasilenkęs čiupo saujelę nuotraukų ir ėmė jas draskyti į 
smulkius skutelius. 

— Ne, Robertai, ne, tik ne mano nuotraukas. Robertai, pra- 
šau! - jos burna atrodė lyg atvira žaizda. 

— Tu esi sena, stora plerza, ar nesupranti! O tėtušis pasikorė. 
Laikas pagaliau suprasti! 

Johanas, kuris sėdėjo kaip suakmenėjęs ir žiūrėjo, kas dedasi, 
dabar pašoko ir tvirtai suėmė Roberto ranką. Ištraukė nuotraukas 
iš kietai sugniaužto Roberto kumščio ir papurtė brolį norėdamas, 
kad šis išgirstų, kas jam sakoma: 

— Nagi, nusiramink. Jie tik to ir nori, ar nesupranti? Kad mes 
susiėstume vieni su kitais ir mūsų šeima iširtų. Mes jiems šito ma- 
lonumo nesuteiksim, girdi? Mes laikysimės kartu. O dabar padėk 
mamai sutvarkyti albumus. 

Roberto įniršis subliuško kaip sprogęs balionas. Jis persibrau- 
kė ranka akis ir, pradėdamas suprasti, ką padarė, nustėręs apsi- 
žvalgė aplink. Solveiga kaip gryna stora ir minkšta neviltis gulėjo 

skutelius. Jos rauda draskė širdį. Robertas atsiklaupė šalia ir ap- 
kabino. Švelniai nubraukė nuo kaktos sulipusių plaukų sruogą ir 
padėjo atsistoti. 

- Atleisk, mama, atleisk, atleisk, atleisk. Padėsiu tau sutvarkyti 
albumus. Suplėšytų nuotraukų jau nebesulipdysiu, bet jų ne tiek 
graži. 

Pakėlęs parodė jai vieną nuotrauką. Solveiga su dorovingu 
dviejų dalių maudymosi kostiumėliu ir juosta ant krūtinės su už- 
rašu „Gegužinės karalienė - 1967“. Iš tiesų graži. Ji liovėsi raudoti 
ir tik kartais sukūkčiodavo. Paėmė nuotrauką ir nusišypsojo. 

— Taip, tikrai buvau graži, ar ne, Robertai? 

— Taaip, mama, tu buvai graži. Pati gražiausia mano matyta 
mergina! 

— Tikrai taip manai? 

Ji koketiškai nusišypsojo ir paglostė jam plaukus. Jis padėjo at- 
sisėsti jai ant kėdės. 

— Taip, tikrai. Garbės žodis. 

Po valandėlės viskas buvo surinkta, ir ji vėl laiminga sėdėjo 
vartydama albumus. Johanas linktelėjo Robertui išeiti. Jie susėdo 
ant lūšnos laiptelių lauke ir prisidegė po cigaretę. 

— Po galais, Robertai, dabar negali paleisti vadžių. 

Robertas pėda kapstė žvyrą. Nieko neatsakė. O ir ką sakyti? 

Johanas giliai užsitraukė ir pasimėgaudamas išpūtė vingiuojan- 
tį dūmelį pro lūpas. 

— Nėra ko šokti pagal jų dūdelę. Sakau, ką galvoju. Turime lai- 
kytis išvien. 

Robertas tebetylėjo. Gėdijosi. Pirmyn atgal vedžiodamas pėda 
netrukus žvyre iškapstė nemenką duobutę. Numetė į ją nuorūką 
ir užvertė smėliu. Visai be reikalo — aplinkui ant žemės mėtėsi 
galybė senų nuorūkų. Po minutėlės pakėlė akis į Johaną. 

- Klausyk, o kaip su ta mergina, kurią sakei matęs Vestergorde- 
ne, - jis padvejojo. — Ar tai tiesa? 

Johanas paskutinįkart užsitraukė ir taip pat numetė nuorūką 
ant žemės. 

- Žinoma, po galais, tiesa, - ir nuėjo į vidų. 

Robertas liko sėdėti. Pirmąkart gyvenime jis pajuto, kad tarp 
jųdviejų su broliu veriasi pararaja. Ir labai išsigando. 


Popietė prabėgo palyginti ramiai. Kol nesužinojo daugiau išvadų 
apie Johaneso palaikus, Patrikas nenorėjo niekur skubintis, todėl 
tiesiog sėdinėjo pakampėmis ir laukė telefono skambučio. Paskui 
nupėdino pas Aniką paplepėti. 

viršų. 

— Nieko gero, kai tokie karščiai, - vos taip pasakė, pajuto Ani- 
kos kambaryje malonų vėjelį. Didelis ventiliatorius dūzgė ant jos 
rašomojo stalo ir Patrikas iš malonumo net užsimerkė. - Kodėl aš 
pats apie tai nepagalvojau? Juk pirkau ventiliatorių Erikai, kad tu- 
rėtų namie, tai kodėl nepasiėmiau kito? Rytoj iš pat ryto nueisiu į 
parduotuvę to daikto, ir viskas. 

— Tiesa, Erika, kaip jai su pilvuku? Turbūt labai sunku per ši- 
tuos karščius. 

- Taigi, kol nenupirkau ventiliatoriaus, ji kone lydėsi nuo kait- 
ros. Be to, prastai miega, blauzdas traukia mėšlungis, visai negali 
atsigulti ant pilvo ir visa kita, pati gerai žinai. 

— Na, negalėčiau sakyti, kad žinau, - tarstelėjo Anika. 

Patrikas išsigando suvokęs, ką leptelėjo. Anika su vyru neturė- 
jo vaikų. Jis niekada nesiryžo paklausti kodėl - gal negalėjo turėti. 
Ojis pliaukšdamas, kas ant seilės užeina, tikriausiai pritrempė jai 
ant širdies. Anika pamatė, kaip jis sumišo. 

— Neprisigalvok. Mes patys taip nusprendėme. Iš tikrųjų nie- 
kada vaikų nė nenorėjome. Mums visiškai užtenka šunų, juos le- 
piname su meile. 

Patrikas pajuto, kaip skruostai atgauna spalvą. 

— O aš jau persigandau, kad prisikalbėjau. Kad ir kaip būtų, 
mums abiem dabar nelengva, nors sunkiausia, aišku, Erikai. Da- 
bar tik norisi, kad greičiau viskas baigtųsi. Be to, pastaruoju metu 
mūsų namus užėmė. 

— Užėmė? - Anika klausiamai pakėlė antakius. 

— Giminės ir pažįstami, kurie mano, kad liepą Fjelbakoje tie- 
siog nuostabu. 

- Ir kurie mielai praleistų su jumis laiką... - ironiškai pridūrė 
Anika.- Taip, taip, ir mes tą patyrėm. Iš pradžių turėjome tokių 
bėdų vasaromis, o kai įgriso, išprašėme visus veltėdžius lauk. 
Nuo tada nieko iš jų negirdėti, bet gana greitai supratome, kad nė 
nepasiilgstame. Tikri draugai aplanko ir lapkritį. O tų kitų mes ir 
nepasigendam. 

— Tikra tiesa, - pritarė Patrikas, - bet lengviau pasakyti nei pa- 
daryti. Erika vieną gaują išmetė pro duris, bet dabar mus užgriu- 
vo kita svetelių porelė, o Erika svetinga šeimininkė. Vargšė, sėdi 
namie visą dieną ir jiems patarnauja, - atsiduso jis. 

— Tai gal susikaupk ir tapk tikru vyru kokį kartą, pataisyk pa- 
dėtį. 

— Aš? - Patrikas užsigavęs pasižiūrėjo į Aniką. 

— Taip, Erika ten nusibaiginėja, o tu sėdi čia sau ramus kiau- 
rą dieną, tai gal laikas sykį trenkti kumščiu į stalą, kad jai bent 
kiek būtų lengviau ir ramiau. Juk jai tikrai nėra paprasta. Ji pati 
turėjo savo karjerą, o dabar tiek ir teliko - sėdėti namie ištisas 
dienas ir gilintis į save, o tavo gyvenimas plaukia sena vaga. 

— Apie tai niekada ir nepagalvojau, - sutrikęs atsiliepė Patrikas. 

— Na, taip ir maniau, kad negalvojai. Taigi, kai vakare išspirsi 
svečius, sakyk, kad apsireiškė Liuteris ir pakuždėjo tau ausin. O 
paskui tinkamai pasirūpink būsima mamyte. Ar tu išvis kalbėjaisi 
su ja, klausei, kaip ji jaučiasi būdama viena namie kiauras dienas? 
Ji turbūt iš namų nė kojos neiškelia per šituos karščius, kaip pri- 


rakinta. 

— Taip, - tiek tegalėjo išspausti Patrikas. Jautėsi tarsi kelio volo 
pervažiuotas. Gerklė iš gėdos perdžiūvo. Nereikia būti genijumi, 
kad suprastum: Anika yra teisi. Elgėsi kaip tikras egoistas. Visiš- 
kai pasinėręs į tyrimą nė sykio nesusimąstė, kaip jaučiasi Erika. 
Tik įsivaizdavo, kad jai smagu lyg ir atostogauti, rūpintis tik savo 
nėštumu. Todėl ir jautėsi sutrikęs. Šiaip jau Eriką buvo gerai per- 
pratęs. Žinojo, kaip jai svarbu daryti ką nors prasmingo, kaip ji 
nemėgsta sėdėti sudėjusi rankas. Tačiau pats, siekdamas savo 
tikslų, save apgaudinėjo. 

— Taiiigi, ar nenorėtum šiandien važiuoti namo kiek anksčiau ir 
pasirūpinti savo žmonele? 

— Turiu sulaukti svarbaus skambučio, - automatiškai išsprūdo, 
bet Anikos žvilgsnis parodė, kad vėl prašovė pro šalį. 

— Tai ką, tavo mobilusis veikia tik nuovadoje? Kiek mažokas 
ryšio laukas mobiliajam telefonui, kaip manai? 

— Taip, - iškamuotas suinkštė Patrikas ir pašoko nuo kėdės. — 
Na, tai aš šiaušiu namo. Skambučius perjunk man į mobilųjį... 
pro duris, o jei būtų turėjęs kepurę rankoj, tai turbūt būtų ir nu- 
silenkęs.... 

Tačiau dėl nenumatytų įvykių išvažiuoti jam pavyko tik po ge- 
ros valandos. 


Ernstas stovėjo Hedemiurso prekybos centre ir rinkosi skanėstų 
prie kavos. Iš pradžių norėjo užsukti į kepyklėlę, bet pamatęs ilgą 
eilę prie kasos pakeitė planus. 

Kol svarstė, ką pasirinkti - bandelę su cinamonu ar delikate- 
sinę, - dėmesį patraukė sambrūzdis viršutiniame aukšte. Jis pa- 
dėjo bandeles į vietą ir nuėjo pasižiūrėti, kas ten darosi. Centras 
turėjo tris aukštus. Pirmame įsikūręs restoranas, kioskas ir kny- 
gynas, antrame - bakalėja, o trečiame aukšte buvo prekiaujama 

drabužiais, batais ir dovanomis. Dvi moterys stovėjo prie kasos 
ir kiekviena į save tampė rankinę. Viena ant krūtinės segėjo kor- 
telę, rodančią, kad ji parduotuvės darbuotoja, o kita atrodė kaip 
nužengusi iš mažo biudžeto rusų filmo. Trumputėliu sijonu, tink- 
linėmis pėdkelnėmis, palaidine, labiau tinkančia dvylikametei, ir 
išsidažiusi visomis dažų gamintojų paletės spalvomis. 

— No, no my bag! - kaip nesava klykė moteris laužyta anglų 
kalba. 

— I saw you took something ', - aiškino jai parduotuvės darbuo- 
toja taip pat angliškai, tik melodinga švediška tartimi. Jai regimai 
palengvėjo pamačius Ernstą. 

— Ačiū Dievui, sulaikykite šią moterį. Mačiau, kaip ji visur 
vaikštinėjo ir grūdo prekes į rankinę, o paskui kuo įžūliausiai mė- 
gino su jomis iš Čia išeiti. 

Ernstas nedvejojo. Tik du žingsniai ir čiupo galimai vagilei už 
parankės. Kadangi pats nemokėjo angliškai, tai nesivargino užda- 
vinėti jokių klausimų. Šiurkščiai išplėšė talpią rankinę jai iš rankų 
ir tiesiog iškratė visą jos turinį ant grindų. Iš rankinės iškrito plau- 
kų džiovintuvas, skutimosi mašinėlė, elektrinis dantų šepetėlis ir 
nežinia kodėl - keraminė kiaulaitė su vidurvasario žiedų vainikė- 
liu ant galvos. 

— Na, ir ką dabar pasakysi? - paklausė Ernstas švediškai. Par- 
davėja išvertė. 

Moteris tik papurtė galvą ir apsimetė nieko nesuprantanti. Ji 
tarė: 

- I know nothing. Speak to my boyfriend, he will fix this. He is boss 
of the police! 

— Ką ta bobšė vapa? - niršo Ernstas. Jį erzino, kad tenka prašyti 
moters pagalbos susišnekėti. 


* 


Ne, ne, mano krepšys! (Angl.) 


Xx 


Aš mačiau, kad kažką paėmėte. (Angl.) 

— Sako, kad nieko nežino. Ir kad pasikalbėtumėte su jos drau- 
gu. Sako, jis policijos viršininkas! 

Pardavėja sutrikusi žiūrėjo tai į Ernstą, tai į moterį. Ši dabar 
ėmė išdidžiai šypsotis. 

— Ak taip, tai galėsim policijoje apie viską ir pasikalbėti. Ten ir 
pažiūrėsim, ar toliau varysi pasakėlę apie vaikiną, kuris besąs po- 
licijos viršininkas. Tokį valsiuką gal ir sušoktum Rusijoje ar iš kur 
tu ten atvykai, poniute, bet tik ne su šituo seniu! - išrėkė jai vos 
per centimetrą nuo veido. Ji nesuprato nė žodžio, bet pirmąsyk 
atrodė kiek išsigandusi. 

Ernstas šiurkščiai išsivedė ją iš Hedemiurso ir nusitempė į po- 
licijos nuovadą. Moteris su aukštakulniais bateliais klupinėdama 
vos spėjo jam iš paskos, o vairuotojai lėtino automobilius, kad 
rėjo priimamąjį. 

— Melbergai! - suriko jis per visą koridorių. 

Patrikas, Martinas ir Josta iškišo galvas pasižiūrėti, kas vyksta. 
Ernstas dar sykį šūktelėjo Melbergo kabineto pusėn: 

— Melbergai, eikš čia, atvedžiau tavo nuotaką! - susijuokė jis. 
Na, dabar tai tuoj prispausim jai uodegą. Bet iš Bertilio kabineto 
sklido mirtina tyla, ir Ernstas pagalvojo, ar tik anas neišėjo, kol jis 
pats buvo apsipirkti. - Melbergai? - klausiamai šūktelėjo jis tre- 
čiąkart, dabar jau mažiau žavėdamasis savo planu sugrūsti tai mo- 
teriškei į gerklę jos pačios melus. Visą ilgą minutę Ernstas stovėjo 
koridoriaus vidury, tvirtai laikydamas moterį, o visi kiti žiūrėjo į 
jį išplėtę akis. Galų gale Melbergas išėjo iš savo kabineto. Erns- 
tas nudūrė akis žemėn ir pajutęs pilve nemalonų gumulą suprato, 
kad reikalas pakrypo ne taip, kaip jis tikėjosi. 

— Bertiiiiiili! 

Moteris išsilaisvino ir nubėgo prie Melbergo, sustingusio nelygi- 
nant stirna prožektorių šviesoje. Kadangi ji buvo kone visa galva už 
jį aukštesnė, tai, švelniai sakant, atrodė truputį juokingai, kai puolė 

jam į glėbį. Ernstas tik išsižiojo. Norėjo skradžiai žemės prasmegti 
ir jau buvo berašąs prašymą atleisti iš darbo. Kol dar jo neišspyrė. 
Su siaubu suprato, kad ilgametės tikslingos pastangos įsiteikti šefui 
nuėjo šuniui ant uodegos dėl vieno neapgalvoto žingsnio. 

Moteris atsiplėšė nuo Melbergo ir atsisukusi kaltinamai paro- 
dė į Ernstą, šis stovėjo kvailai tebelaikydamas jos rankinę. 

— This brutal man put his hands on me! He say I steal! Oh, Bertil, 
you must help your poor Irina! 

Melbergas negrabiai patapšnojo jai per petį, o tam turėjo pa- 
kelti ranką kone iki savo paties nosies. 

— You go home, Irina, OK? To house. I come later. OK? - angliškai 
jis kalbėjo, švelniausiai pasakius, klupdamas, bet Irina suprato, ką 
jis sako, ir jai tai nepatiko. 

— No Bertil. I stay here. You talk to that man, and I see your work, 
OK?" 

Jis ryžtingai papurtė galvą švelniai, bet tvirtai stumdamas ją 
nuo savęs. Toji sunerimusi atsisuko ir tarė: 

— But Bertil, honey, Irina not steal, OK?" 

Paskui ji išdidžiai iškaukšėjo aukštakulniais bateliais, metusi 
triumfuojamą žvilgsnį į Ernstą. Tas toliau stypsojo spoksodamas 
į kilimą, bijodamas pasižiūrėti Melbergui į akis. 

— Lundgrenai! Į mano kabinetą! 

Ernsto ausims tai nuskambėjo kaip šaukimas į Paskutinį teis- 
mą. Jis klusniai nusekė paskui Melbergą. Koridoriuje tebekyšo- 
jo galvos pražiotomis burnomis. Bet dabar visi žinojo, iš kur tos 
nuotaikų kaitos... 


Šis šiurkštus vyras mane sulaikė! Jis sakė, aš vogiau! O, Bertili, privalai padėti 
savo vargšei Irinai! (Angl.) 

Tu eik namo, Irina. Į namus. Aš ateisiu vėliau. Gerai? (Angl.) 

Ne, Bertili, aš liksiu čia. Tu kalbėk su tuo vyru, o aš žiūrėsiu, kaip tu dirbi. 
(Angl.) 

Bet, brangusis Bertili, Irina nevogė, ar supranti? (Angl.) 


kkkk 

— O dabar malonėk papasakoti, kas atsitiko, - tarė Melbergas. 

Ernstas vangiai linktelėjo. Kakta išrasojo. Šį kartą visai ne dėl 
karščio. 

Jis papasakojo apie sąmyšį Hedemiurso prekybos centre, kaip 
pamatė Iriną besistumdančią su parduotuvės darbuotoja. Dre- 
bančiu balsu išklojo, kaip iškratė talpios rankinės turinį ant žemės 
ir rado prekių, už kurias nebuvo sumokėta. Tuomet nutilo lauk- 
damas nuosprendžio. Jo nuostabai, Melbergas atsilošė kėdėje ir 
gailiai atsiduso. 

— Taigi, įklimpau kaip musė į išrūgas, - tarė Melbergas. Aki- 
mirką padvejojęs pasilenkė, ištraukė stalčių, kažką išėmė ir metė 
ant stalo prieš Ernstą. — Štai ko aš laukiau. Trečias puslapis. 

Ernstas smalsiai paėmė spaudinį, panašų į kokį nors mokyklos 
katalogą, ir atsivertė trečią puslapį. Daugybė moterų nuotraukų 
ir trumpi įrašai apie ūgį, svorį, akių spalvą ir pomėgius. Ir jis stai- 
ga suprato, kas toji Irina, - nuotaka paštu. Nors ir neįžvelgė itin 
didelio tikrosios Irinos ir katalogo nuotraukos panašumo. Apra- 
šyme ji pajaunino save mažiausiai dešimčia metų, palieknino de- 
šimčia kilogramų ir nutylėjo apie kilogramą makiažo. Nuotrau- 
koje ji buvo graži, naivi ir žvelgė į objektyvą plačiai šypsodamasi. 
Ernstas pasižiūrėjo į nuotrauką, paskui į Melbergą. Šis skėstelėjo 
rankomis. 

— Matai, KO aš tikėjausi. Susirašinėjome kokius metus, ir aš 
negalėjau sulaukti, kada ji atvyks pas mane, - linktelėjo galva į ka- 
talogą ant Ernsto kelių. - O tada ir atvažiavo, - atsiduso. - Pasiju- 
tau tarsi po sumauto šalto dušo, pasakysiu tau. Ir iškart prasidėjo: 
„Bertili, brangusis, pirk man tą, pirk aną.“ Net aptikau ją įlindusią 
į mano piniginę, kai manė, kad nematau. Taip, prakeikimas, visai 
įklimpau. 

Jis patapšnojo ant galvos susuktų plaukų kuokštą, ir Ernstas 
pastebėjo, kad to Melbergo, kuris rūpinosi savo išvaizda kurį lai- 
ką, jau nebėra. Dabar jo marškiniai ir vėl buvo dėmėti, o prakaito 

dėmės pažastyse - dydžio sulig desertinėmis lėkštutėmis. Bet at- 
rodė kažkoks patikimesnis. Viskas grįžo į senas vėžes. 

— Tikiuosi, laikysi liežuvį už dantų, - Melbergas pagrasino 
Ernstui pirštu, o tas energingai palinksėjo galvą - neprasitars nė 
žodeliu. Jam gerokai palengvėjo - kad ir kas nutiko, jo greičiausiai 
neišspirs. - O dabar gal pamirškime šį nediduką incidentą, gerai? 
Žinau, kaip viską sutvarkyti. Išsiųsiu ją pirmu lėktuvu namo. 

Ernstas atsistojo ir atbulas traukėsi iš kambario. 

- Ir dar pasakyk ten visiems, kad liautųsi šnabždėtis ir verčiau 
imtų dirbti kaip pridera. 

Išgirdęs šiurkštų Melbergo balsą Ernstas plačiai išsišiepė. Šefas 
vėl balne. 


Jei jis kiek ir dvejojo dėl Anikos žodžių tiesos, tai visos abejonės 
išsisklaidė vos įžengus pro duris namo. Erika puolė jam į glėbį, 
irjis pamatė, kaip nuovargis nublukino jos bruožus. Iš karto pa- 
juto sąžinės priekaištus. Turėjo būti jautresnis, skirti daugiau 
dėmesio Erikos dvasinei būsenai. O jis įniko į darbus visa galva 
ir paliko ją vieną slampinėti tarp keturių sienų be jokios pras- 
mingos veiklos. 

— Kurjie? - sušnabždėjo jis. 

— Sodelyje, - irgi sušnabždėjo Erika. - Ak, Patrikai, aš ne- 
atlaikysiu, jei teks kęsti juos čia dar bent dieną. Kiaurą dieną 
užpakalių nepakelia ir įsivaizduoja, kad turiu bėgioti aplinkui. 
Aš daugiau nebegaliu, - Erika stipriai prisiglaudė ir jis paglostė 
jai galvą. 

— Nesikrimsk, aš viską sutvarkysiu. Labai apgailestauju, netu- 
rėjau tiek daug dirbti pastarosiomis savaitėmis. 

— Tu juk manęs atsiklausei, aš pati sutikau. Neturėjai kito pasi- 
rinkimo, - sumurmėjo Erika įsikniaubusi jam į krūtinę. 

Nors ir graužė sąžinė, jam teko jai pritarti. Nebūtų galėjęs ki- 
taip pasielgti, nes dingo mergaitė ir kažkas laiko ją pagrobęs. 

Bet vis tiek pirmiausia turėjo pasirūpinti Erika, jos ir kūdikio 
sveikata. 

— Šiaip aš juk ne vienas nuovadoje. Galiu dalį darbų perleisti. 
Bet iš pradžių atsikratykime didžiausios problemos. 

Išsilaisvino iš Erikos glėbio, giliai įkvėpė ir išėjo į sodą. 

— Sveiki. Ar smagiai praleidote dieną? 

Jorgenas su Made atsuko į jį savo neonines nosis ir patenkin- 
ti palinksėjo. Nesistebiu, kad buvo smagu, pagalvojo jis, kiaurą 
dieną šitaip aplinkui šokinėjant lyg kokiame velnio viešbutyje. 

— Klausykit, aš išsprendžiau jūsų dilemą. Paskambinėjau šen 
bei ten. Didysis viešbutis turi laisvų kambarių, nes daug kas išva- 
žiavo iš Fjelbakos, bet, regis, jūsų kelionės biudžetas kuklus, tai 
tokia galimybė jums netinka. 

Jorgenas su Made, atrodė, akimirką sunerimo ir energingai jam 
pritarė. Ne, netinka. 

— Bet, - tarė Patrikas ir patenkintas pamatė jų kaktose susi- 
metant nerimo raukšles, - tada dar paskambinau į Valio svečių 
namus, ir tik pamanykite - jie irgi turi laisvų vietų! Nuostabu, 
ar ne? Pigu, švaru ir gražu. Geriau ir būti negali! - perdėm su- 
sižavėjęs jis net suplojo rankomis ir neleido svečiams nė prasi- 
žioti, kad paprieštarautų. - Geriausia, jei iškart imsitės krautis 
daiktus, nes keltas nuo Ingridos Bergman aikštės išplaukia po 
valandos. 

Jorgenas žiojosi kažką sakyti, bet Patrikas protestuodamas iš- 
kėlė rankas. 

— Ne, ne, nereikia man dėkoti. Visai nebuvo sunku. Tik pa- 
skambinau į kelias vieteles, ir tiek. 

Šypsodamasis jis nuėjo į virtuvę, kur prie lango pokalbio pa- 
slapčia klausėsi Erika. Juodu sumušė rankomis tramdydamiesi, 
kad nepradėtų kikenti. 

— Nuostabu, - susižavėjusi kuždėjo Erika. - Nė nežinojau, kad 
gyvenu su makiaveliškas gudrybes išmanančiu žmogumi! 


266 CAMILLA LACKBERG 


— Tu daug ko apie mane nežinai, brangioji, - atsakė jis. — Aš 
labai sudėtinga asmenybė, supranti... 

— Ak, štai kaip. O aš maniau, kad tu gana vienpusė asmenybė, - 
nusišypsojo ji erzindama. 

- Taigi, jei tik man netrukdytų tavo didžiulis pilvas, parodyčiau 
tau, koks aš vienpusis, - švelniai atkirto jai Patrikas ir pajuto, kaip 
meilūs pasižodžiavimai malšina įtampą. Umiai jis surimtėjo: - Ar 
ką nors girdėjai iš Anos? 

Erikos šypsena nublanko. 

— Ne, nė žodžio. Nuėjau pasižiūrėti ir į prieplauką, bet jų ten 
nebebuvo. 

— Manai, ji išvažiavo namo? 

— Nežinau. Gal, o gal jie ir toliau plaukioja palei krantą. Bet 
žinai ką, nebegaliu daugiau ja rūpintis. Man baisiai įgriso jos už- 
gaulumas, vos tik ką nors ne taip pasakau, iškart įsižeidžia. 

Erika atsiduso ir ketino pasakotis toliau, bet ją nutraukė Jorgenas 
ir Madė, slenkantys pro šalį gižiais veidais rinktis savo daiktų. 

Po valandėlės, kai Patrikas pamėtėjo nesavanorius atostogau- 
tojus prie kelto į Valį ir grįžo, juodu įsitaisė verandoje ir džiaugėsi 
ramybe. Nuoširdžiai padirbėjęs, bet vis dar jausdamasis skolin- 
gas, Patrikas masažavo pabrinkusias Erikos pėdas ir blauzdas, toji 
dūsavo iš malonumo. Mintis apie nužudytas merginas ir pražuvė- 
lę Dženę Mioler jis nustūmė toli toli į pakraštį. Retsykiais sielai 
reikia pailsėti. 


Skambučio sulaukė iš pat ryto. Patrikas laikėsi žodžio labiau rū- 
pintis mylimąja ir tą rytą ilgiau pamiegojo. Kai paskambino Pede- 
šenas, juodu sėdėdami sode tyliai ramiai pusryčiavo. Jis atsiprašy- 
damas žvilgtelėjo į Eriką ir pakilo nuo stalo, o ši šypsodamasi tik 
mostelėjo ranka. Atrodė kur kas geresnės nuotaikos. 

— Klausau, turi ką nors įdomaus? - paklausė Patrikas. 

— Taip, galima ir taip pasakyti. Bet jei pradėtume nuo Johaneso 
Hulto mirties priežasties, tai mano pradinės prielaidos buvo tei- 
singos. Johanesas nepasikorė. Tu sakei, kad jį rado ant žemės su 
kilpa ant kaklo, vadinasi, tą kilpą jam užnėrė jau po mirties. Mir- 
ties priežastis buvo stiprus smūgis į pakaušinę galvos sritį kietu 
daiktu, bet ne buku, o turėjusiu aštrų kampą. Nustatėm ir žandi- 
kaulio lūžį, tai rodo, kad smogta iš priekio. 

— Taigi nebelieka jokių abejonių, kad tai žmogžudystė? - Patri- 
kas tvirtai suspaudė ragelį. 

- Ne, nebelieka. Šitaip pačiam susižeisti neįmanoma. 

— Jis miręs seniai? 

— Sunku pasakyti. Bet palaidotas seniai. Spėju, kad tikrosios 
mirties ir tariamo pasikorimo laikas maždaug sutampa. Jį paka- 
sė ne kada nors vėliau, kaip tu manei, - linksmiau pasakė Pede- 
šenas. 

Abu kiek patylėjo. Patrikas mąstė apie tai, ką pasakė Pedeše- 
nas. Paskui jam dingtelėjo mintis: 

— Tu ką tik minėjai, kad apžiūrėdamas Johanesą kažką radai. 
Ką? 

— O, tau patiks. Turime šią vasarą perdėm uolią laikiną dar- 
buotoją. Ji sumanė atlikti Johaneso DNR tyrimą, jei jau iškėlė- 
me jo palaikus, ir palygino su žudiko spermos, rastos ant Tanjos 
Šmit pavyzdžiu. 

— Ir?.. - Patrikas pats išgirdo, kaip nekantraudamas sunkiai al- 
suojąa. 

— Trauk mane velniai, bet, pasirodo, jie giminės! Tanjos Šmit 
žudikas yra kuo tikriausias Johaneso Hulto giminaitis. 

Patrikas dar nebuvo girdėjęs korektiškojo Pedešeno keikiantis, 
bet dabar ir pats linko tarstelėti stipresnį žodelį. Iš tikrųjų, velniai 
rautų. Susikaupęs po sekundės paklausė: 

— Galite išsiaiškinti, ar artimas? — jam smarkiai sudunksėjo 


krūtinėje. 

— Dabar kaip tik tuo užsiimame. Bet tam mums reikia daugiau 
lyginamosios medžiagos, tad tavo užduotis dabar bus surinkti 
visų Hultų kraujo mėginius. 

— Visų? - paklausė Patrikas, ir jam net silpna pasidarė vien 
nuo minties, kaip tas klanas sutiks tokį kišimąsi į jų privatų gy- 
venimą. 

Jis padėkojo už informaciją ir grįžo prie pusryčių stalo, prie ku- 
rio sėdėjo Erika lyg kokia madona baltais naktiniais ir palaidais 
šviesiais plaukais. Ją pamačius jam visada užimdavo kvapą. 

— Važiuok, - ji vėl mostelėjo ranka ir jis dėkingas pakštelėjo ją 
į skruostą. 

— Ar turi šiandien ką veikti? - paklausė. 

— Kai išsinešdino tie įkyrūs svečiai, geriausia, ką galiu nuveikti, 
tai pratinginiauti visą dieną. Kitaip tariant, nusprendžiau visą dieną 
nieko neveikti. Gulėsiu ir skaitysiu, truputį pasmaguriausiu. 

- Atrodo, puikus planas. O aš pasistengsiu šiandien anksti su- 
grįžti namo. Būsiu namie vėliausiai ketvirtą, pažadu. 

— Gerai jau, gerai, žinau, kad stengsies. Grįši, kai galėsi. O da- 
bar šiaušk, matau, tau svyla padai iš nekantrumo. 

Jai nereikėjo dukart sakyti. Jis išskubėjo į nuovadą. 


Po dvidešimties minučių atėjęs į darbą visus rado poilsio kam- 
baryje geriančius rytmečio kavą. Jausdamasis kaltas dirstelėjo į 
laikrodį ir pamatė atvažiavęs kiek vėliau, nei ketino. 

- Sveikas, Hedstriomai, ką, pamiršai įsijungti žadintuvą? — 
Ernstas, po vakarykščio įvykio atgavęs pasitikėjimą savimi, vėl 
leido sau daugiau, nei derėjo. 

— Ne, veikiau šiek tiek atsigriebiau už viršvalandžius. Ir savo 
žmonele pasirūpinau, - atsakė Patrikas ir mirktelėjo Anikai, kuri 
valandėlei buvo atėjusi iš priimamojo. 

— Taip, manyčiau, tai viena šefo privilegijų užsimanius rytais 
pamiegoti ilgiau, - Ernstas nesusilaikė neįgėlęs. 

— Aš, žinoma, vadovauju šiam tyrimui, bet nesu joks šefas, — 
ramiai atrėmė Patrikas. 

Anika Ernstą varstė nelabai švelniais žvilgsniais. Patrikas tęsė: 

— O kadjau vadovauju šiam tyrimui, turiu naujienų ir naują už- 
duotį, - ir išklojo, ką sakė Pedešenas, tad netrukus Tanumshedės 
policijos nuovados poilsio kambaryje nuotaika pasitaisė. 

— Tuomet ratas iškart sumažėja iki keturių galimų, - prabilo 
Josta, - Johano, Roberto, Jakobo ir Gabrielio. 

- Taip, ir nepamirškime, kur paskutinįsyk matyta Tanja, - pri- 
dūrė Martinas. 

— Matė tik Johanas, - priminė Ernstas. - Tik Johanas taip tei- 
gia. Aš pirmiau paieškočiau patikimesnio liudytojo. 

— Betgi Linda irgi sakė kažką mačiusi tą vakarą, taigi... 

Patrikas nutraukė Ernsto ir Martino diskusiją. 

— Dabar aišku tik viena - kai tik paimsime visų Hultų kraujo 
mėginius ir atliksime DNR tyrimus, nebereikės daugiau spėlioti. 
Tuomet jau žinosime. Pakeliui į darbą jau paskambinau ir papra- 
šiau orderio. Visi žino, kodėl reikia skubėti, todėl netrukus tikiuo- 
si sulaukti prokuroro leidimo. 

Patrikas įsipylė į puodelį kavos ir prisėdo prie kitų. Ant stalo 
priešais save pasidėjo mobilųjį telefoną ir visi kartkartėmis ne- 
kantriai į jį dirsčiojo. 

— Kaip jums patiko vakarykštis spektaklis? — susijuokė Erns- 
tas, akimirksniu pamiršęs pažadą neišplepėti to, ką Melbergas 
jam patikėjo. Visi jau žinojo apie Melbergo nuotaką paštu ir peno 
apkalboms ir spėlionėms seniai nebeliko, tačiau šefui negirdint 
po to įsimintino įvykio būdavo ką aptarti. 

— Tai bent, - susijuokė Josta. - Jeigu jau vyrui taip baisiai rei- 
kia bobos, kad net užsisako ją pagal katalogą, tai tegu kaltina pats 
save. 

— Kokią fizionomiją turėjo nutaisyti nuvažiavęs į oro uostą jos 
pasiimti ir pamatęs, kad lūkesčiai, švelniai tariant, nepasitvirti- 

no, - nusišaipė Anika. Juoktis iš svetimos nelaimės neatrodė taip 
jau blogai, ypač jei pašaipų taikiniu tapdavo Melbergas. 

— Taip, bet reikia pasakyti, kad ji neužmigo ant laurų. Tiesiu 
taikymu į parduotuvę ir prisikrovė pilną krepšį. Nepanašu, kad 
rinkosi, ką vogti, kad tik kainos būtų prikabintos, - suprunkštė 
Ernstas. - Beje, jei prakalbom apie vagystes, ar galit įsivaizduoti — 
mūsų su Josta vakar aplankytas senis Personas pasakojo, kad kaž- 
koks mulkis įniko vogti jo trąšas. Kiekvienąkart atkeliavus naujai 
siuntai jam vis pradingdavo pora maišų. Ir kaip tie žmonės gali 
būti tokie velniškai godūs, kad švilptų maišą to mėšlo, ką? Žino- 
ma, tas mėšlas brangus, bet vis vien... - sudavė sau per kelius. — 
Tai šmikis, - pridūrė ir nusišluostė juoko ašarą akies kamputyje. 
Tada suvokė, kad stojo spengianti tyla. 

— Ką pasakei? - paklausė Patrikas nieko gera nežadančiu bal- 
su. Ernstas tokį jau girdėjo vos prieš kelias dienas ir suprato vėl 
susimovęs. 

— Na, jis sakė, kad kažkas buvo įnikęs vogti iš jo trąšų maišus. 

— Ir nors žinojai, kad Vestergordenas visiškai šalia, tau nešovė 
galvon, kad tai gali būti svarbi informacija? — balsas buvo ledi- 
nis, Ernstas pajuto žnaibantį odą šaltį. Patrikas nukreipė žvilgsnį 
į Jostą. — Ir tu tą girdėjai, Josta? 

— Ne, ūkininkas, matyt, jam pasakė, kai aš porai minučių buvau 
nuėjęs į tualetą, - jis piktai dėbtelėjo į Ernstą. 

— Nė nepagalvojau, - suniurzgė Ernstas. - Negali juk žmogus 
visko prisiminti. 

— Mes, po galais, kaip tik ir turim prisiminti. Apie tai pasikalbė- 
sim paskui, dabar klausimas, ką mums visa tai reiškia. 

Martinas pakėlė ranką tarsi mokykloje. 

- Artik man taip atrodo, kad mes vis sukamės aplink Jakobą? - 
niekas neatsakė, tad jis tęsė toliau: - Pirma, mes turime liudiji- 
mą, nors šaltinis ir nepatikimas, kad Tanja prieš pat pradingdama 

lankėsi Vestergordene. Antra, DNR, rasta ant Tanjos kūno, rodo 
tiesioginį Johaneso giminaitį, o trečia, iš ūkio, kuris tiesiogiai ri- 
bojasi su Vestergordenu, buvo vagiami trąšų maišai. Man atrodo, 
vien to užtenka, kad pasikviestume jį pas save pasikalbėti ir tuo 
metu kiek pasidairytume po jo valdą, - visi tebetylėjo, tad Mar- 
tinas toliau dėstė savo argumentus: - Kaip pats sakei, Patrikai, 
mums reikia skubėti. Nieko neprarasim, jei ten kiek pasidairysim 
ir spustelėsim Jakobą. Bet jei nieko nedarysim, galime daug ne- 
tekti. Aišku, sužinosim tiesą, kai atlikę tyrimus palyginsim visų 
Hultų DNR, bet lig tol negalime vien sėdėti ir laukti. Turim kaž- 
ką daryti! 

Pagaliau prabilo ir Patrikas: 

— Martinas teisus. Turim užtenkamą pagrindą pasikviesti jį pa- 
sikalbėti, nepakenktų apsidairyti Vestergordene. Taigi padarysi- 
me šitaip: mudu su Josta nuvažiuosim atsivežti Jakobo. Tu, Mar- 
tinai, paskambink į Udevalą ir paprašyk pastiprinimo sodybos 
kratai atlikti. Paprašyk Melbergo padėti gauti kratos orderius, bet 
žiūrėk, kad ne tik gyvenamojo namo, bet ir visų pastatų. Viską iš 
karto pranešam Anikai. Gerai? Kas nors neaišku? 

— Aišku, tik ką darysim su kraujo mėginiais? - paklausė Mar- 
tinas. 

— Tai velnias, visai pamiršau. Nors imk ir persiplėšk, - ir Patri- 
kas minutėlę mąstė. - Martinai, ar gali to imtis, jei sulauksi pa- 
galbos iš Udevalos? - Martinas linktelėjo. - Gerai, paskambink 
į Fjelbakos ambulatoriją ir pasikviesk ką nors galintį imti kraujo 
mėginius. Paskui dešimtkart patikrink, kad mėginiai būtų teisin- 
gai pažymėti, ir žaibo greitumu nuvežk Pedešenui. Štai taip, va- 
žiuojam! Ir nepamirškit, kodėl turim skubėti. 

— O ką man daryti? - Ernstas pamatė galimybę susigrąžinti pa- 
sitikėjimą. 

— Tu pasilik čia, - nukirto Patrikas, nesileisdamas į ginčus. 

Ernstas kažką sumurmėjo, bet žinojo, kada geriau patylėti. Kai 
viskas pasibaigs, jis tikrai pasikalbės su Melbergu. Taip velniškai 
blogai dar nebuvo. Žmogus juk gali kartais klysti! 


Maritos širdis netilpo krūtinėje. Mišios po atviru dangumi buvo 
kaip visuomet nuostabios, o viduryje stovėjo jos Jakobas. Tiesus, 
stiprus, jis tvirtu balsu skelbė Dievo žodį. Susirinko daug žmonių. 
Daugiausia iš ūkio - ne visi, dalies iš jų nepasiekė šviesa ir jie dar 
klaidžiojo, - gal koks šimtas ištikimų sekėjų. Jie sėdėjo ant žolės 
įsmeigę akis į Jakobą, stovintį įprastoje vietoje ant uolos nugara 
į jūrą. Aplinkui augo beržai, aukšti ir vešlūs, teikė paunksnę per 
nepakeliamą karštį ir ošė pritardami melodingam Jakobo balsui. 
Kartais ji negalėdavo patikėti savo laime. Kad tas vyras, į kurį visi 
žiūri susižavėjusiomis akimis, pasirinko būtent ją. 

Ji susipažino su Jakobu būdama vos septyniolikos. Jakobui 
buvo dvidešimt treji, apie jį jau kalbėjo kaip apie žinomą bend- 
ruomenės vyrą. Iš dalies dėl senelio, kuris išgarsėjo savo šlove, 
tačiau iš esmės tokį vardą pelnė pats. Neįprastas švelnumo ir jė- 
gos derinys suteikdavo jam tokio žavesio, kad niekas negalėdavo 
atsispirti. Jos tėvai, taigi ir ji pati, ilgai gyveno vienoje bendruo- 
menėje ir niekada nepraleisdavo mišių. Prieš einant į pirmąsias 
mišias, kurias turėjo aukoti Jakobas Hultas, jos dvasia nerimo tar- 
si nujausdama, kad nutiks kažkas svarbaus. Ir nutiko. Ji negalėjo 
si laisvai, kaip teka upeliukas. Kai jų akys susitiko, ji ėmė siųsti 
Dievui maldas. Karštas, tylias, maldaujančias. Ji, išmokyta nieko 
neprašyti sau, meldė tokio žemiško dalyko kaip vyras. Tačiau ne- 
galėjo liautis. Net jusdama deginančią už nuodėmes skaistyklos 
ugnį karštai meldė toliau ir nesiliovė, kol pamatė, kad jis vis daž- 
niau maloniai atkreipia į ją savo žvilgsnį. 

Tiesą sakant, ji niekaip nesuprato, kodėl Jakobas pasirinko ją 
į žmonas. Žinojo neišsiskirianti išvaizda, buvo tyli ir užsidariusi. 

Bet jis ją pasirinko, todėl sutuoktuvių dieną pasižadėjo sau nie- 
kada apie tai negalvoti ir neabejoti Dievo valia. Tikriausiai Jis pa- 
matė juos minioje ir nusprendė, kad jie dera vienas kitam, ir jai 
to užteko. Gal tokiam stipriam žmogui kaip Jakobas reikia tokios 
silpnos antrosios pusės, nekeliančios jokios pasipriešinimo grės- 
mės. Iš kur jai žinoti. 

Šalia jos sėdėdami ant žemės neramiai sukiojosi vaikai. Mari- 
ta griežtai juos sudraudė. Ji žinojo, jiems niežti padai lakstyti ir 
žaisti, bet tam bus laiko paskui, dabar turėjo klausytis Dievo žodį 
skelbiančio tėvo. 

— Tik susidūrę su sunkumais išbandome savo tikėjimą. Tačiau 
tada jis sustiprėja. Be kovos tikėjimas silpsta, o mes tampame so- 
tūs ir tingūs. Palengva pamirštame, kodėl turime kreiptis į Dievą 
ir prašyti mus vesti. Ir greitai pasukame klystkeliais. Pastaruoju 
metu man pačiam tenka pakelti išbandymus, kaip žinote. Mano 
šeimai taip pat. Piktosios jėgos telkiasi išbandyti mūsų tikėjimo. 
Bet joms lemta pralaimėti. Nes mano tikėjimas tik sustiprėjo. Jis 
tapo toks stiprus, kad blogio galia nebegali man pakenkti. Garbė 
Dievui, apdovanojusiam mane tokia galia! 

Jakobas pakėlė į dangų rankas, o visi susirinkusieji džiaugsmu 
ir tikėjimu švytinčiais veidais sušuko „aleliuja . Marita irgi pakėlė 
rankas į dangų ir padėkojo Dievui. Jakobo žodžiai padėjo jai pa- 
miršti pastarųjų savaičių negandas. Ji pasitiki juo, ji pasitiki Vieš- 
pačiu, ir jei tik jie laikysis drauge, niekas jų nesutrikdys. 

Netrukus Jakobas baigė mišias ir jį apspito pulkelis žmonių. 
Visi norėjo paspausti jam ranką, padėkoti, išreikšti savo paramą. 
Regis, visi norėjo jį paliesti, kad parsineštų namo bent dalelę jo 
ramybės ir tikėjimo tvirtumo. Visi troško jo bent dalelės. Tik 
Marita laikėsi atokiai, džiūgaudama suvokė, kad Jakobas pri- 
klauso jai. Retsykiais kaltai klausdavo savęs, ar ne nuodėmė taip 
savintis savo vyrą, taip smarkiai norėti, kad kiekviena jo kūno 
skaidulėlė priklausytų jai, bet vis nuvydavo tokias mintis į šalį. 

Akivaizdu, kad Dievo valia jiems būti kartu, vadinasi, ir ji niekuo 
nenusideda. 

Kai žmonės ėmė skirstytis, paėmusi vaikus už rankų Marita 
prisigretino prie Jakobo. Gerai jį pažinojo. Matė, kad tai, kas pri- 
pildė jį per mišias, dabar palengvėle blėsta ir jo akyse pasirodo 
nuovargis. 

— Eikš, Jakobai, važiuojam namo. 

— Dar negaliu, Marita. Pirmiau reikia kai ką padaryti. 

— Nėra nieko, ko negalėtum atidėti rytdienai. Parvešiu tave 
namo, tau reikia pailsėti, matau, kad pavargai. 

Jis nusišypsojo ir paėmė ją už rankos. 

— Tu kaip visada teisi, mano protingoji žmonele. Tik pasiimsiu 
savo daiktus iš kabineto ir galėsim važiuoti. 

Jiems žingsniuojant namo link, prie jų ėjo du vyriškiai. Iš pra- 
jiems prisiartinus Jakobas suirzęs sudejavo: 

— Ko jums dabar prireikė? 

Marita nustebusi dairėsi tai į Jakobą, tai į tuos vyrus. Iš Jakobo 
intonacijos nusprendė, kad jie tikriausiai iš policijos. Piktai į juos 
pažvelgė. Per juos Jakobas su šeima pastaruoju metu sulaukė tiek 
nemalonumų. 

— Norėtume su tavimi pasišnekėti, Jakobai. 

— Ką aš dar galėčiau pridurti prie to, ką pasakiau vakar? — at- 
siduso jis. - Tiek to, geriausia viską kuo greičiau užbaigti. Eime į 
mano kabinetą. 
vaikus ir Marita pajuto kažką negero, nejučia priglaudė juos prie 
savęs. 

— Ne kabinete. Norėtume pasikalbėti nuovadoje. 

Kalbėjo jaunesnis policininkas. Vyresnysis stovėjo šone ir rim- 
tai žiūrėjo į Jakobą. Siaubas sukaustė jos širdį. Iš tiesų artinasi pik- 
tosios jėgos, visai kaip Jakobas sakė savo pamoksle. 

Ji suprato, kad kita mergina išėjo. Iš savo kampo tamsoje girdėjo, kaip 
paskutinį kartą atsiduso, todėl sudėjusi rankas karštai meldė Dievą, 
kad priimtų bičiulę savo malonėn. Netgi pavydėjo jai. Pavydėjo, nes 
jos kančios baigėsi. 

Kai ji pateko į šį pragarą, toji mergina čia jau buvo. Iš pradžių 
siaubas ją paralyžiavo, bet merginos rankos ir šiltas kūnas teikė keistą 
apsaugą. Vis dėlto ji nebuvo jai gera. Kova dėl išlikimo vertė laikytis 
drauge, bet ir skyrium. Pati ji išsaugojo viltį. Žinojo, kad ta mergina 
jos neteko, todėl kartais už tai jos nekęsdavo. Bet kaip ji galėjo prarasti 
viltį? Ji pati per savo gyvenimą išmoko, kad ir didžiausius sunkumus 
galima įveikti, tai kodėl šįkart turėtų būti kitaip? Regėjo prieš akis tėčio 
ir mamos veidus ir guodėsi viltimi, kad jie netrukus ją suras. 

Nelaiminga mergina. Ji nieko neturėjo. Suprato tą iš karto, kai tik 
tamsoje prisiglaudė prie jos šilto kūno, nors jiedvi niekada nesikalbė- 
jo apie gyvenimą ten, viršuje, ir tyliu susitarimu nevadino viena kitos 
vardais. Būtų buvę pernelyg sunku pakelti tokią naštą. Tačiau ji pa- 
pasakojo apie savo dukrą. Tik tą vienintelį kartą jos balse suskambo 
gyvybė. 

Sudėti rankas ir pasimelsti už tą, kuri išėjo, kainavo nežmoniškas 
kančias. Kūnas jos nebeklausė, bet sukaupus paskutines dar likusias 
jėgas vien valios pastangomis pavyko bent panašiai sudėti maldai 
rankas. 

Kantriai laukė tamsoje su savo skausmu. Dabar tik laiko klausi- 
mas, kada jie suras ją - tėtis ir mama. Jau greitai... 


Suirzęs Jakobas pasakė: 

— Gerai, važiuosiu su jumis į nuovadą. Bet tuo viskas ir baigsis! 
Girdėjote? 

Akies krašteliu Marita pamatė besiartinantį Kenedį. Jis nie- 
kada jai nepatiko. Kažkas jo žvilgsnyje buvo negražaus, bet vos 
pamatęs Jakobą žvelgdavo į jį dievinančiomis akimis. Tačiau kai 
papasakojo, ką jaučianti, Jakobas ją sugėdino. Kenedis esąs ne- 
laimingas vaikas, palengvėle randantis savyje ramybę. Jį dabar 
reikia mylėti ir juo rūpintis, o ne abejoti. Bet nerimas jos neap- 
leido. Įspėjamai mostelėjęs Jakobas privertė Kenedį nenoromis 
apsisukti ir grįžti namo. Nelyginant kokį sarginį šunį, norintį ap- 
saugoti savo šeimininką, dingtelėjo Maritai. 

Jakobas pasisuko į ją ir suėmė delnais jos veidą. 

— Važiuok su vaikais namo. Čia nieko baisaus. Policininkai te- 
nori dar pakurstyti ugnį, kuri juos pačius greit praris. 

Jis nusišypsojo sušvelnindamas savo žodžius, bet Marita dar 
tvirčiau priglaudė prie savęs vaikus. Tie sunerimę žvalgėsi tai į ją, 
tai į tėvą. Vaikiška nuojauta jiems sakė, kad kažkas suardė jų pa- 
saulio pusiausvyrą. 

Jaunesnis policininkas vėl prabilo. Šįkart prakalbęs atrodė kiek 
sutrikęs. 

— Aš patarčiau su vaikais nevažiuoti namo ligi vakaro. Mes... — 
padvejojo, - mes po pietų ketiname atlikti ten kratą. 

— Ką jūs sau galvojate taip elgdamiesi! — Jakobas taip įniršo, 
kad žodžiai strigo gerklėje. 

Marita juto, kaip vaikai neramiai subruzdo. Jie nebuvo pratę, 


kad tėvas keltų balsą. 

— Mes viską tau paaiškinsime, bet padarysime tai nuovadoje. 
Jau galime važiuoti? 

Nenorėdamas dar labiau gąsdinti vaikų, Jakobas beviltiškai 
linktelėjo. Pataršė vaikams plaukus, pabučiavo Maritą į skruostą 
ir nuėjo su dviem policininkais pašonėse prie automobilio. 

Policininkams su Jakobu nuvažiuojant ji stovėjo sustingusi ir 

Kenedis. Jo akys buvo juodos kaip naktis. 


Sumaištis kilo ir dvaro sodyboje. 

— Aš skambinsiu savo advokatui! Tai visiška beprotybė! Imti 
mūsų kraujo mėginius ir elgtis kaip su paprasčiausiais nusikaltė- 
liais! 

Gabrielis taip supyko, kad net ranka ant durų rankenos drebė- 
jo. Martinas stovėjo priešais ant laiptų ir ramiai atrėmė jo žvilgs- 
nį. Jam už nugaros trypčiojo Fjelbakos apylinkės gydytojas dak- 
taras Jakobsonas ir smarkiai prakaitavo. Tokio stambaus sudėji- 
mo žmogui visai netiko nusistovėję karšti orai, tačiau prakaitas 
varvėjo jam nuo kaktos pirmiausia todėl, kad padėtis susiklostė 
ypač nemaloni. 

— Labai prašom, tik pasakyk jam, kokius dokumentus turime, 
ir jis paaiškins, kad elgiamės visiškai teisėtai. O jeigu jis nepasi- 
rodys čia po ketvirčio valandos, atsižvelgdami į ypač didelę ty- 
rimo skubą, turime teisę vykdyti įsakymą ir jam nedalyvaujant. 

Martinas tyčia kalbėjo kiek galėdamas oficialiau. Jis spėjo, 
kad būtent tokią kalbą Gabrielis supras geriausiai. Ir atspėjo, nes 
kad ir nenoromis Gabrielis juos įsileido. Paėmė iš Martino or- 
derį, kurį šis jam parodė, ir nuėjo tiesiai prie telefono skambinti. 
Martinas pamojo dviem policininkams, atvykusiems iš Udevalos 
padėti, ir nusiteikė valandėlę palaukti. Gabrielis kalbėjo telefonu 
susijaudinęs ir mosuodamas rankomis, o po kelių minučių grįžo 
pas juos į vestibiulį. 

- Jis bus po dešimties minučių, - niūriai tarė jis. 

— Gerai. O kur jūsų žmona su dukra? Mums reikia ir jų mė- 
ginių. 

— Arklidėje. 

— Ar gali jas pakviesti? - paprašė Martinas vieno Udevalos po- 
licininko. 

— Žinoma. O kur arklidė? 

— Pro kairįjį sparną eina takelis. Eikit juo ir už poros šimtų 
metrų pamatysite arklidę, - nors visa savo išore Gabrielis aiškiai 
rodė, kokia nemaloni jam ši situacija, bet vis vien stengėsi išlaiky- 
ti geras manieras. Jis santūriai pridūrė: - Manyčiau, kol laukiame, 
galime užeiti. 

Visi tylėdami ir jausdamiesi nejaukiai susėdo ant paties sofos 
kraščiuko, netrukus įėjo Linda su Lene. 

— Kas čia vyksta, Gabrieli? Policininkas pasakė, kad daktaras 
Jakobsonas atėjo paimti iš mūsų kraujo mėginio! Tai turbūt kokie 
nevykę juokai! 

Linda negalėjo atitraukti akių nuo uniformuoto jaunuolio, at- 
vedusio jas iš arklidės, ir manė kitaip: 

- Geras. 

— Deja, atrodo, kad tai labai rimta, Lene. Bet aš paskambinau 
advokatui Liovgrenui, ir jis kiekvieną minutę turi čia pasirodyti. 
O iki tol - jokių mėginių. 

— Bet aš nesuprantu, kam jums to reikia? - Lenė atrodė nuste- 
busi, bet rami. 

— Apgailestauju, bet negalime atsakyti, kad nepakenktume ty- 
rimui. Tačiau ilgainiui jums viskas bus paaiškinta. 

Gabrielis sėdėjo ir pasidėjęs priešais nagrinėjo kraujo poėmio 
dokumentą. 

- Čia parašyta, kad turite leidimą paimti ir Jakobo, Solveigos ir 
vaikinų kraujo mėginius. 


PAMOKSLININKAS 279 


Ar taip tik pasirodė, ar Martinas iš tikrųjų pamatė šešėlį perbė- 
gant Lenės veidu? Paskui pasigirdo tylus beldimas į duris ir pro 
jas įžengė Gabrielio advokatas. 

Kiek vėliau, po visų formalumų, kai advokatas išaiškino Ga- 
brieliui ir jo šeimai, kad policija turi teisėtus leidimus, iš visų 
buvo paimta kraujo. Iš pradžių Gabrielio, paskui Lenės, kuri, 
Martino nuostabai, atrodė iš visų ramiausia. Martinas pastebėjo, 
kad ir Gabrielis stebėdamasis, bet pritariamai žvilgčioja į žmo- 
ną. Galiausiai paėmė kraujo ir iš Lindos, ši akimis taip aistringai 
susikabino su jaunuoju policininku, kad Martinui teko piktai į jį 
dėbtelėti, kad atsipeikėtų. 

- Štai ir viskas, - Jakobsonas sunkiai pakilo nuo kėdės ir susi- 
rinko ampules su krauju. Kruopščiai ant jų surašęs vardus sudėjo 
į šaltkrepšį. 

— Ar dabar pas Solveigą? - paklausė Gabrielis ir kreivai šypte- 
lėjo. - Pasiimkite šalmus ir lazdas, nes ji neduos kraujo nepasi- 
priešinusi. 

— Susidorosime, - sausai tarstelėjo Martinas. Jam nepatiko 
piktdžiugiškai sublizgusios Gabrielio akys. 

- Taigi, tik paskui nesakykit, kad neperspėjau... - nusijuokė jis. 

Lenė sudraudė jį: 

— Gabrieli, elkis kaip suaugęs žmogus! 

Nustebęs, kad žmona jį tramdo lyg vaiką, nutilo ir atsisėdo. Pa- 

Martinas su kolegomis ir gydytoju išėjo į lauką ir susėdo į du 
automobilius. Pakeliui pas Solveigą paskambino Patrikas. 

— Sveikas, kaip sekėsi? 

— Kaip ir tikėjomės, - atsakė Martinas. - Gabrielis baisiausiai 
įsiuto ir paskambino savo advokatui. Bet mes gavom tai, ko ten 
važiavom, ir dabar jau esam pakeliui pas Solveigą. Nujaučiu, kad 
vargu ar ten viskas vyks taip pat sklandžiai... 

— Gali tuo net neabejoti. Tik žiūrėk, neperlenk lazdos. 


280 CAMILLA LACKBERG 


— Na, ne, stengsiuos būti diplomatiškas. Nesijaudink. O kaip 
jums pavyko? 

— Viskas gerai. Jis dabar mūsų automobilyje ir mes artėjam prie 
Tanumshedės. 

— Tai sėkmės. 

- Ir jums. 

Martinas baigė kalbėtis kaip tik jiems privažiavus vargingą 
Solveigos Hult lūšną. Šį sykį skurdas Martino taip nebesukrėtė 
kaip pirmą kartą. Bet jis vėl pagalvojo, kaip žmonės gali šitaip 
gyventi. Skurdas - tai viena, bet juk aplinką galima ir gražiai 
susitvarkyti. 

Jis kiek nerimaudamas pasibeldė į duris. Bet net drąsiausiose 
fantazijose nebūtų įsivaizdavęs tokio priėmimo. Pliaukšt! Antau- 
sis deginamai nutvilkė dešinį skruostą ir iš netikėtumo jam net 
amą užgniaužė. Jis veikiau pajuto, nei pamatė, kaip už jo stovintys 
policininkai įsitempė, pasirengę veržtis į vidų, bet pakėlęs ranką 
juos sulaikė. 

— Ramiai, ramiai. Nėra ko švaistytis. Ar ne taip, Solveiga? - tarė 
jis maloniu balsu priešais stovinčiai moteriai. Toji sunkiai alsavo, 
bet, atrodė, nurimo išgirdusi jo balsą. 

— Dar drįstate čia rodytis iškasę Johanesą iš kapo! - įsisprendė 
rankomis į šonus ir visai užtvėrė jiems kelią į namus. 

- Aš suprantu, kaip tau sunku, Solveiga, bet mes tik dirbom 
savo darbą. Ir dabar turime jį dirbti, todėl tikiuosi, kad bendra- 
darbiausi. 

— Ko dabar norit? - iškošė ji. 

— Ar negalėčiau trumpam užeiti ir viską tau paaiškinti? — atsi- 
gręžė į trejetą sau už nugaros ir tarė: - Palaukite čia minutėlę, mes 
su Solveiga užeisim pasikalbėti. 

Tą pasakęs žengė vidun ir uždarė paskui save duris. Apstulbusi 
Solveiga pasitraukė ir leido jam įeiti. Sutelkęs visus savo diplo- 
matinius įgūdžius Martinas nuodugniai paaiškino jai aplinkybes. 

Po akimirkos ji priešinosi silpniau, o po kelių minučių Martinas 
atidarė duris ir įleido visus kitus. 

— Solveiga, mums reikia ir vaikinų. Kur jie? 

Ji nusijuokė. 

— Tikriausiai slepiasi už namo ir spėlioja, ko vėl čia atsivilkote. 
Jūsų snukeliai jiems, matyt, kaip ir man, iki kaulų smegenų įgri- 
so, - vėl susijuokė ir atidarė apšnerkštą langą. - Johanai, Rober- 
tai, grįžkit namo. Vėl atsibastė farai! 

Sušlamėjo krūmai ir pasirodė sunerimę Johanas su Robertu. 
Nepatikliai nužvelgė virtuvėje susigrūdusią draugiją. 

— Kas atsitiko? 

— Dabar jie nori dar ir mūsų kraujo, - šaltai pareiškė Solveiga. 

— Velnias, jūs visai trenkti. Šnipštą jūs iš manęs gausit, o ne 
kraujo! 

— Robertai, nesispyriok, - pavargusi pratarė Solveiga. - Kal- 
bėjausi su anuo policininku ir pažadėjau, kad nekelsim jokių 
scenų. Todėl sėskis ir užsičiaupk. Kuo greičiau jų atsikratysime, 
tuo geriau. 

Martinas lengviau atsikvėpė, kai jie pakluso ir niauriais veidais 
leido pasiėmusiam švirkštus Jakobsonui paimti kraujo mėginius. 
Paėmęs kraujo iš Solveigos ir sudėliojęs rūpestingai pažymėtas 
ampules į mažą dėžutę pranešė, kad baigė savo darbą. 

— Ką dabar su visu tuo darysite? - susidomėjęs paklausė Jo- 
hanas. 

Martinas atsakė tą patį, ką ir Gabrieliui. Paskui pasisuko į jau- 

— Paimk dar vieną mėginį Tanumshedėje ir visus iškart nuga- 
benk į Geteborgą. 

Jaunuolis, kuris dvaro sodyboje šiek tiek per daug flirtavo su 
Linda, linktelėjo. 

— Sutvarkysiu. Iš Udevalos atvažiuoja dar du žmonės padėti 
jums... - jis nutilo ir abejodamas pasižiūrėjo į Solveigą ir jos sūnus, 


282 CAMILLA LACKBERG 


kurie įtempę ausis klausėsi pokalbio, - per kitą užduotį... - dar 
patylėjo, - kitoje vietoje. 

— Puiku,- atsakė jam Martinas. Paskui atsigręžė į Solveigą ir 
pridūrė: - O jums ačiū. 

Akimirką panoro papasakoti jiems apie Johanesą, bet nedrįso 
nepaklausyti Patriko tiesioginio nurodymo. Patrikas nenorėjo, 
kad jie sužinotų, todėl taip ir bus. 

Lauke prie lūšnos stabtelėjo. Jei nekreiptum dėmesio į griū- 
vantį namelį, automobilių lūženas ir kitokį šlamštą aplinkui, čia 
nežemiškai gražu. Gal jiems kada nors pavyks pakelti akis nuo 
savo skurdo ir išvysti, kaip nuostabu aplinkui, vylėsi jis. Tačiau 
abejojo. 

— Ką gi, dabar į Vestergordeną, - tarė Martinas ir ryžtingai nu- 
žingsniavo prie automobilio. Viena užduotis atlikta, kita laukia. 
Jam buvo įdomu, kaip sekasi Patrikui su Josta. 


— Kaip pats manai, kodėl esi čia? - paklausė Patrikas. Juodu 
su Josta sėdėjo greta vienas kito priešais Jakobą ankštame kvotos 
kambaryje. 

Jakobas ramiai juos apžiūrinėjo, sunertas rankas pasidėjęs ant 
stalo. 

- Iš kur galiu žinoti? Lig šiol elgėtės su mano šeima be jokios 
logikos, todėl, manyčiau, man belieka laukti ir stengtis išsilaikyti 
nenuskendus. 

- Kitaip tariant, iš tikrųjų manai, kad policijos pagrindinis tiks- 
las - persekioti tavo šeimą? Kokie galėtų būti mūsų motyvai? — 
Patrikas susidomėjęs palinko į priekį. 

Jakobas ir vėl atsakė ramiai: 

- Blogiui ir klastai nereikia motyvų. Bet, kiek aš žinau, regis, 
jums nepavyko su Johanesu, tai dabar visais įmanomais būdais 
stengiatės atsigriebti. 

— Ką tu turi galvoje? - paklausė Patrikas. 

- Aš tik noriu pasakyti, kad dabar, matyt, vėl tikitės dėl ko nors 
prie mūsų prisikabinti, kad pasiteisintumėt dėl Johaneso, - atsa- 
kė Jakobas. 

— Ar tau neatrodo, kad perdedi? 

— O ką man dar galvoti? Aš tik žinau, kad įsisiurbėt kaip erkės 
į mus ir nė nemanot atsikabinti. Mano vienintelė paguoda, kad 
Dievas mato teisybę. 

— Tu daug kalbi apie Dievą, vyruti, - prabilo Josta. - Ar tavo 
tėvas toks pat tikintis? 

Klausimas Jakobui buvo nemalonus, to Josta ir siekė. 

— Mano tėvo tikėjimas glūdi giliai jo sieloje. Bet, - jis, regis, 
svarstė, koks žodis čia tiktų labiausiai, - sudėtingi santykiai su jo 
paties tėvu tikėjimą užgniaužė. Bet nepanaikino. 

— Taip, jo tėvas. Efraimas Hultas. Pamokslininkas. Judu siejo glau- 
dus ryšys, - pasakė Josta labiau teigdamas, nekaip klausdamas. 

— Nesuprantu, kodėl jus tai domina. Bet, jei klausiate, taip, 
mudu su seneliu buvome labai artimi, - Jakobas kietai sučiaupė 
lūpas. 

- Jis išgelbėjo tau gyvybę? - paklausė Patrikas. 

— Taip, išgelbėjo. 
buvo... sudėtingi santykiai, tavo žodžiais tariant, išgelbėjo tau gy- 
vybę? - tęsė apklausą Patrikas. 

- Žinoma, kiekvienas tėvas nori būti savo sūnaus didvyriu, bet 
aš nemanau, kad mano tėvas taip mąstė. Senelis išgelbėjo man 
gyvybę, ir tėvas jam amžinai už tai dėkingas. 

— O Johanesas? Kokie buvo jo santykiai su Efraimu ir su tavo 
tėvu? 

— Niekaip nesuprantu, kam viso to reikia! Tai buvo daugiau 
kaip prieš dvidešimt metų! 

— Mes žinome, bet būtume dėkingi, jei atsakytum į mūsų klau- 
simus, — atsakė Josta. 

Išorinė Jakobo ramybė ėmė tirpti ir jis perbraukė ranka per 
plaukus. 

— Johanesas... Taip, juodu su tėčiu turėjo savų problemų, bet 
Efraimas jį mylėjo. Gal ir nepavadintum jų ryšio labai glaudžiu, 
bet ta karta buvo tokia. Jie atvirai nerodydavo jausmų. 

— Ar tavo tėvas su Johanesu dažnai pykdavosi? — pasiteiravo 
Patrikas. 

— Ką reiškia pykdavosi? Jie kartais nesutardavo, tarp brolių taip 
nutinka... 

— Bet, kaip žmonės kalba, jie ne tik nesutardavo. Kai kas netgi 
sako, kad Gabrielis nekentė savo brolio, - spustelėjo Patrikas. 

— Neapykanta - stiprus žodis, juo nevalia svaidytis. Ne, tėtis 
nejautė Johanesui smerktinų jausmų. Jeigu jie būtų turėję dau- 
giau laiko, Dievas būtų įsikišęs. Brolis neturi eiti prieš brolį. 

— Numanau, kalbi apie Kainą ir Abelį. Įdomu, kad prisiminei 
šią biblinę istoriją. Negi jų santykiai buvo tokie prasti? - paklausė 
Patrikas. 

— Ne, žinoma, kad ne. Niekas gi nemano, kad tėtis užmušė savo 
brolį, ar ne? — atrodė, kad Jakobas atgavo ramybę, kurios buvo 
netenkantis, ir susidėjo rankas nelyginant maldai. 

— Tikrai taip manai? - Jostos balse nuskambėjo aiški užuo- 
mina. 

— Apie ką jūs kalbat? Johanesas nusižudė, tai visi žino. 

— Na, taip, tik bėda ta, kad tirdami Johaneso palaikus nustatė- 
me kitką. Johanesas nenusižudė. Jis buvo nužudytas. 

Ant stalo gulinčios sunertos rankos ėmė nevaldomai tirtėti. 
Atrodė, kad Jakobas stengiasi kažką pasakyti, bet neranda žodžių. 
Patrikas su Josta, tarsi mostelėjus dirigento lazdelei, sykiu atsilo- 
šė ir tylomis stebėjo Jakobą. Šiaip ar taip, panėšėjo, kad jam tai 
visiška naujiena. 

— Kaip tėvas sureagavo, sužinojęs apie Johaneso mirtį? 

- Aš, aš... aš tiksliai nežinau, - suvapėjo Jakobas. - Tebegulėjau 
ligoninėje, - staiga jį kaip žaibas pervėrė mintis. - Tai gal dabar 
manote, kad tėtis užmušė Johanesą? - nuo šios minties jis sukike- 
no. - Jūs nesveiki. Kad mano tėvas nužudytų savo brolį... Ne, aš 
jau nebežinau! - liovęsis kikenti jis susijuokė. 

— Tau atrodo juokinga, kad dėdė Johanesas buvo nužudytas? 
Kas čia, tavo manymu, tokio smagaus? — santūriai paklausė Pa- 
trikas. 

Jakobas iškart užgniaužė juoką ir panarino galvą. 

— Ne, savaime aišku, nieko. Tik jaučiuosi sukrėstas... - Jis vėl 
pakėlė akis. - Tik dar menkiau suprantu, kodėl jūs kalbatės su ma- 
nimi. Man tuomet tebuvo dešimt, aš gulėjau ligoninėje, tikiuosi, 
neimsite teigti, kad aš čia kuo nors esu dėtas, - Jakobas pabrėžė 
žodį „aš, norėdamas parodyti, kokia nevykusi ši mintis. - Dabar 
aiškėja, kas tuomet nutiko. Greičiausiai tikrasis Sivos ir Monos 
žudikas pamanė, kad jūsų persekiojamas Johanesas bus puikus 
atpirkimo ožys, ir jį nužudė, o paskui viską sutvarkė, kad atrodytų 
kaip savižudybė. Žudikas žinojo, kaip žmonės į tai pažiūrės - kaip 
į kaltės įrodymą, tarsi kokį prisipažinimą raštu. Be abejonės, tas 
pats asmuo nužudė ir vokietę. Taip ir buvo, ar ne? - įsijautęs pa- 
sakė jis. Akys sublizgo. 

— Gana neprasta teorija, - tarė Patrikas. - Tikrai nekvaila, bet 
mes palyginome DNR, išgautą iš Johaneso palaikų, ir DNR, ku- 
rią išgavome iš spermos, rastos ant žuvusios Tanjos kūno. Atlikus 
lyginamąjį tyrimą paaiškėjo, kad Tanją nužudė Johaneso gimi- 
naitis, - jis luktelėjo Jakobo reakcijos. Bergždžiai. Tas tik sėdėjo 
paėmėme kraujo mėginius iš visos šeimos ir ketiname kartu su 
tuo, kurį paėmėm ir iš tavęs, išsiųsti į Geteborgą palyginti. Ir esa- 
me užtektinai tikri, kad netrukus gausime atsakymą juodu ant 
balto, kas yra žudikas. Todėl ar nebūtų geriausia iškloti viską, ką 

žinai, Jakobai? Tanją liudytojai matė prie tavo namų, žudikas yra 
Johaneso giminaitis - ar ne per daug keistų sutapimų, kaip tau 
atrodo? 

Jakobo veidas persimainė. Iš pradžių pabalo, paskui paniuro. 
Patrikas matė, kaip jis stengiasi suvirškinti, ką išgirdęs. 

— Tas liudijimas niekinis, ir jūs tą žinote. Johanas tik nori man 
pakenkti, nes nekenčia mūsų šeimos. Kad ir kokius kraujo ar 
DNR ir panašius tyrimus darytumėt, kad ir kokius mėginius im- 
tumėt, jūs turėsite man... turėsite manęs atsiprašyti, kai gausite 
visus atsakymus! 

— Pažadu asmeniškai tavęs atsiprašyti, jei reikės, - ramiai pasa- 
kė Patrikas, - bet lig tol dėsiu visas pastangas, kad gaučiau atsaky- 
mus, kurių man reikia. 

Jam norėjosi, kad Martinas su savo grupe spėtų atlikti kratą 
prieš baigiant Jakobo apklausą, tačiau laikrodis tiksėjo, ir jiems 
teko tenkintis tuo, ką turėjo. Labiausiai jį domina, ar Vestergor- 
deno dirvos tyrimas parodys joje esant kokių nors FZ-302 pėd- 
sakų. Tikėjosi, kad galimus fizinius Tanjos ir Dženės pėdsakus 
Martinas aptiks greitai, bet dirvos tyrimo iš karto neatliksi, tam 
prireiks šiek tiek laiko. Kartu abejojo, ar jie sodyboje iš tikrųjų 
ras ką nors vertinga. Negi galima ką nors taip gerai paslėpti ir 
nužudyti, kad Marita su vaikais nieko nepastebėtų? Tačiau jautė, 
kad Jakobas puikiai tinka pagrindinio įtariamojo vaidmeniui, ir 
būtent tai nedavė jam ramybės. Kaip paslėpti sodyboje, kurioje 
gyveni, žmogų, kad net šeima nieko nenutuoktų? 

Tarsi perskaitęs jo mintis Jakobas tarė: 

— Labai tikiuosi, kad mano namuose neapversite visko aukš- 
tyn kojomis. Marita išprotės, jei grįžus namo ras viską išmėtyta 
ir išvartyta. 

— Manau, mūsų vyrai elgsis atsargiai, — patikino Josta. 

Patrikas dirstelėjo į savo telefoną. Kad tik Martinas greičiau 
paskambintų. 

Johanas pasitraukė į sandėliuko tylą. Solveigos reakcija į ekshu- 
maciją, o paskui į kraujo tyrimus visai išmušė iš vėžių. Buvo sunku 
susidoroti su visais tais jausmais, tad jis panoro pabūti valandėlę 
vienas ir pamąstyti apie viską, kas įvyko. Cementinė asla, ant ku- 
rios sėdėjo, buvo kieta, bet maloniai vėsi. Apsikabino rankomis 
kelius ir priglaudė skruostą prie kelio. Dabar labiausiai už viską 
ilgėjosi Lindos, bet ilgesys vis dar buvo su pykčio priemaiša. Gal 
geri santykiai nebeįmanomi? Tačiau dabar bent iš dalies atsikratė 
naivumo ir į savo rankas suėmė tai, ko apskritai nederėjo paleisti. 
Juk Linda buvo kaip dovana jo sielai. Bet jos tvirtas jaunas kūnas 
pavertė jį vapančiu idiotu. Jis pats save plūdo, kad leido tai mer- 
giščiai taip giliai įlįsti į širdį. 

Žinojo esąs svajotojas. Todėl taip ir suskydo dėl Lindos. Ji jau- 
nutė, per daug savimi pasitikinti, per didelė savimyla. Juk puikiai 
žinojo, kad ji nepasiliks Fjelbakoje ir kad jiems nelemta būti kar- 
tu. Svajotojas jo sieloje nenorėjo su tuo susitaikyti. O dabar jis 
žinojo, kad taip bus geriau. 

Johanas pažadėjo sau pasikeisti. Taps panašus į Robertą. Šal- 
tas, kietas, neįveikiamas. Robertas tvirtai stovi ant žemės. Jo nie- 
kas neišmuša iš vėžių. Net pavydu. 

Už nugaros Johanas išgirdo šnaresį, atsisuko, manydamas, kad 
užėjo Robertas. Tačiau kažkas taip sugniaužė gerklę, kad jis nega- 
lėjo net kvėptelėti. 

— Nekrutėk, nes nusuksiu sprandą. 

Johanui balsas pasirodė girdėtas, bet neprisiminė kur. Paskui 
gniaužtai ant gerklės atsileido ir kažkas trenkė jį į sieną. Oras už- 
strigo krūtinėje. 

- Kas čia, po velniais, vyksta? - Johanas mėgino atsisukti, bet jį 
tvirtai laikantys kieti gniaužtai spaudė veidu prie šaltos betoninės 
sienos. 

— Užsičiaupk, - balsas buvo negailestingas. 

Johanas dar pasvarstė, ar nepamėginus šauktis pagalbos, bet 
namuose vargu kas nors jį išgirs. 

— Po galais, ko tu nori? — jam buvo sunku tarti šiuos žodžius, 
nes veidas viena puse buvo kietai prispaustas prie sienos. 

— Ko noriu? Tuoj sužinosi, ko aš noriu. 

Užpuolikas išdėstė reikalavimus, bet Johanas iš pradžių nieko 
nesuprato. Paskui apsisuko ir susidūrė akis į akį su tuo, kuris jį už- 
puolė, tada viskas stojo į vietas. Smūgis kumščiu tiesiai į veidą įtiki- 
no, kad užpuolikas nusiteikęs rimtai. Tačiau pabudo atkaklumas. 

— Nusišikt man ant tavęs, - sugargaliavo Johanas. Burnoje pa- 
mažu kaupėsi kažkoks skystis, greičiausiai kraujas. Mintys ėmė 
skęsti ūke, bet jis neketino trauktis. 

— Tu padarysi, ką pasakiau. 

— Ne, - sugargė Johanas. 

Tada pasipylė smūgių kruša. Daužė ritmingai, kol apgaubė tirš- 
ta tamsa. 


Sodyba tiesiog nuostabi. Martinas negalėjo susilaikyti taip nepa- 
galvojęs, kai jie ėmėsi darbo įsibrovę į Jakobo ir jo šeimos privatų 
gyvenimą. Interjero spalvos švelnios, kambariai spinduliavo ši- 
lumą ir ramybę, o baltos lininės staltiesės ir lengvos vėjo plaiks- 
tomos užuolaidos suteikė kaimiškos sodybos nuotaiką. Šitokius 
namus ir pats norėtų turėti. Bet dabar jiems teko sudrumsti tą 
ramybę. Metodiškai apieškoti visą namą, kertelė po kertelės. Nie- 
kas neištarė nė žodžio, visi dirbo tylėdami. Martinas dairėsi po 
svetainę. Apmaudžiausia, kad nežinojo, ko ieškoti. Net jei ir ap- 
tiktų kokį merginų pėdsaką, Martinas abejojo, ar jį atpažintų. 

Jis tvirtai laikėsi minties, kad Jakobas ir yra tas, kurio jie ieš- 
ko, bet dabar pirmąsyk sudvejojo. Sunku įsivaizduoti, kad tas, 
kuris gyvena taip ir tokioje ramioje aplinkoje, gali kam nors at- 
imti gyvybę. 

— Kaip sekasi? — šūktelėjo jis viršuje dirbantiems policinin- 
kams. 

— Kol kas nieko, - atsišaukė jam kažkuris. 

Martinas atsiduso ir ištraukęs kitą stalčių ėmėsi apžiūrinėti jo 
turinį. 

— Einu pasižiūrėti į daržinę, - pasakė policininkui iš Udevalos, 
kuris kartu naršė apačioje. 

Daržinėje buvo maloniai vėsu. Jis suprato, kodėl Linda su Jo- 
hanu pasirinko ją pasimatymams. Šieno kvapas kuteno šnerves ir 
žadino vaikystės prisiminimus. Jis užlipo kopėčiomis iki kraigo 
ti visas Vestergordenas, visai kaip Johanas sakė. Iš tokio atstumo 
nesunkiai galima atpažinti bet ką. 

Martinas nulipo žemėn. Daržinė apytuštė, tik keli seni ir sulūžę 
ūkio padargai rūdijo. Jis nemanė, kad jie čia ką suras, bet vis vien 
nutarė prašyti ką nors atidžiai apsižvalgyti ir čia. Išėjo iš daržinės 
ir apsidairė. Be gyvenamojo namo ir daržinės, dar turi apžiūrė- 
ti mažą sodo sandėliuką ir žaidimų namelį, bet jis nepuoselėjo 
jokių vilčių ten ką nors rasti. Jie per maži, kad galėtum paslėpti 
žmogų, bet dėl visa pikta apžiūrėti juos vis vien verta. 

Saulė plieskė Martinui į pakaušį, kakta išrasojo. Jis grįžo į gyve- 
namąjį namą padėti atlikti kratą, bet pirmykštis entuziazmas per 
dieną išblėso. Širdis apsunko krūtinėje. Kažkas tebelaiko Dženę 
Mioler. Bet ne čia. 


Net ir Patrikas ėmė netekti vilčių. Porą valandų kvotę Jakobą jie 
taip ir nepajudėjo į priekį. Jis nuoširdžiai atrodė sukrėstas naujie- 
nos, kad Johanesas nužudytas, tačiau kalbėjo tik apie tai, kad jo 
šeima persekiojama, o jis nekaltas. Kartkartėmis Patrikas vis su- 
sivokdavo žvilgčiojantis į mobilųjį telefoną, erzinamai tyliai gu- 
lintį priešais jį ant stalo. Jam dabar verkiant reikia gerų naujienų. 
Kraujo tyrimų atsakymai anksčiausiai ateis kitos dienos rytą, jis 
tą žinojo, todėl visas viltis dėjo į Martiną su komanda, dirbančius 
Vestergordene. Tačiau telefonas neskambėjo. Martinas tą popie- 


290 CAMILLA LACKBERG 


tę paskambino po ketvirtos ir niūriai pranešė nieko neradęs. Pa- 
trikas mostelėjo Jostai išeiti iš kvotos kambario. 

— Martinas paskambino. Jie nieko nerado. 

Jostos akyse užgeso viltis. 

— Nieko? 

— Ne, ničnieko. Atrodo, nieko kito nelieka, kaip tik jį paleisti. 
Tai mėšlas, - Patrikas trenkė delnu į sieną, bet greitai susitvar- 
dė. - Niekis, tai tik laiko klausimas. Rytoj tikiuosi gauti ataskaitą 
apie kraujo tyrimus, tada turėsim ką jam pakišti. 

— Taigi, bet pagalvok, ką jis iki tol gali iškrėsti. Dabar žino, ką 
manome, ištrūkęs iš mūsų nuvarys tiesiu keliu ir užmuš mer- 
gaitę. 

— O ką, po galais, tavo nuomone, mums daryti? - Patriko ap- 
maudas virto pykčiu, bet supratęs, kad neteisinga užsipulti Jostą, 
iškart atsiprašė. — Aš tik dar kartą paskambinsiu dėl kraujo tyri- 
mų rezultatų prieš jį paleisdamas. Gal jie spėjo nustatyti ką nors, 
kas mums būtų naudinga. Žino, kodėl taip skubu ir kodėl turi to 
imtis pirmiausia. 

Patrikas nuėjo į savo kabinetą ir laidiniu telefonu surinko teis- 
mo medicinos ekspertizės numerį. Per šitiek laiko išmoko tą 
numerį atmintinai. Už lango, kaip paprastai vasaromis, gaudė, 
ir Patrikas akimirką pajuto pavydą prikimštais automobiliais va- 
žiuojantiems nieko nenutuokiantiems atostogautojams. Panoro 
lygiai taip pat nieko nežinoti. 

— Sveikas, Pedešenai, čia Patrikas Hedstriomas. Tik noriu pa- 
klausti, prieš paleisdamas įtariamąjį, ar nieko neradote? 

— Ar nesakiau, kad anksčiausiai ką nors aiškaus turėsiu tik rytoj 
ryte? Dėl to šįvakar mes dirbsime viršvalandžius, jei nori žinoti, — 
Pedešenas atrodė įsitempęs ir sudirgęs. 

— Taip, žinau, bet vis vien noriu pasiteirauti, ar ką aptikote? 

Ilga tyla liudijo, kad Pedešenas nesiryžta kažko sakyti. Patrikas 
įsitermpė sėdėdamas ant kėdės. 

— Jūs kažką nustatėte, ar ne? 

— Tai preliminarūs duomenys. Turime tikrinti ir pertikrinti 
prieš ką nors konstatuodami, kitaip padariniai gali būti katastro- 
fiški. Be to, tuos tyrimus turi peržiūrėti mokslinė kriminalinių ty- 
rimų laboratorija, nes mūsiškė įranga ne tokia tobula kaip jų ir... 

— Taip, taip, - nutraukė jį Patrikas, - žinau, bet septyniolikme- 
tės mergaitės gyvenimas stovi ant kortos, tad jei dėl ko nors ir 
galima laužyti taisykles, tai dabar pats metas, - laukdamas jis net 
sulaikė kvėpavimą. 

— Gerai, bet elkis su šia informacija labai atsargiai, nė nenuma- 
nai, į kokį mėšlą gali mane įklampinti, jei... - Pedešenas nespėjo 
baigti sakinio. 

— Garbės žodis, tik pasakyk, ką turi, - kietai sugniaužtoje jo 
saujoje net ragelis sudrėko. 

— Mes, savaime aišku, pirmiausia pradėjome nuo Jakobo Hulto 
kraujo mėginio ir nustatėme šį tą įdomaus. Bet tai preliminarūs 
duomenys, - vėl įspėjo Pedešenas. 

— Ir ką gi? 

— Remiantis pirmuoju mūsų tyrimu, sperma, paimta nuo au- 
kos kūno, ne Jakobo Hulto. 

Patrikas lėtai iškvėpė. Net nepajuto, kad buvo sulaikęs kvapą. 

— Esi tuo tikras? 

— Kaip sakiau, tyrimą turime pakartoti keletą kartų, kad būtu- 
me visiškai tikri, bet tai veikiau formalumas, teisinis apsidraudi- 
mas. Tad gali manyti, kad jis tikslus, - pasakė Pedešenas. 

— Tai šūdas. Tuomet viskas verčiasi aukštyn kojom, - Patrikas 
negalėjo paslėpti nusivylimo balse. Suprato esąs įsitikinęs, kad 
Jakobas yra tas žmogus, kurio jie ieško. Dabar teks viską pradėti 
nuo pradžios. Na, bent jau beveik nuo pradžios. - O tirdami kitus 
mėginius neradote jokio atitikimo? 

— Kol kas iki jų nepriėjome. Manėme, jūs norite, kad pirmiau- 
sia imtumės Jakobo Hulto, mes taip ir padarėme. Todėl, be jo, iš- 

tyrėm tik dar vieno asmens mėginį. Tačiau rytoj iki pietų galėsiu 
tau pateikti ir kitus rezultatus. 

— Taigi, vadinasi, turiu eiti ir tą vyruką paleisti iš kvotos kamba- 
rio. Ir, negana to, atsiprašyti, — atsiduso Patrikas. 

— Taip, bet yra dar vienas dalykas. 

— Koks? - paklausė Patrikas. 

Pedešenas dvejojo. 

— Antrasis mėginys, kurį mes tyrėme, yra Gabrielio Hulto. Ir... 

— Na? - paragino Patrikas. 

— Remiantis mūsų atlikta DNR struktūros analize, Gabrielis 
negali būti Jakobo tėvas. 

Patrikas pastėrusiomis akimis sustingo ant kėdės. 

— Ar girdi? 

— Taip, girdžiu. Tik aš tikėjausi ne visai to. Tikrai? - paskui su- 
pratęs, kokio sulauks atsakymo, užbėgo Pedešenui už akių: - Tai 
tik pirminis tyrimas, turėsite patikrinti kelis kartus ir taip toliau, 
ir taip toliau, žinau, nereikia man to kartoti. 

— Ar tai gali turėti reikšmės tyrimui? 

— Dabar viskas svarbu, todėl mes tikrai tuo pasinaudosim. Ačiū 
už pagalbą. 

Sutrikęs Patrikas valandėlę sėdėjo ir mąstė, sunėręs rankas už 
galvos ir susikėlęs kojas ant stalo. Neigiami Jakobo kraujo tyrimo 
rezultatai reiškė, kad reikia viską pergalvoti. Faktas, kad Tanjos 
žudikas yra Johaneso giminaitis, nepaneigtas, o Jakobui pasitrau- 
kus iš žaidimo, lieka tik Gabrielis, Johanas ir Robertas. Vienas 
iškrinta, trys lieka. Tačiau net jei tą padarė ne Jakobas, Patrikas 
gali lažintis, kad jis kažką žino. Kvosdamas visąlaik juto, kad Jako- 
bas išsisukinėja, tarsi sunkiai kovotų su tuo, ką stengiasi giliai pa- 
slėpti. Galbūt iš Pedešeno gauta informacija padės jiems išmušti 
Jakobą iš vėžių ir daugiau iš jo išpešti. Patrikas nukėlė nuo stalo 
kojas ir atsistojo. Trumpai papasakojo Jostai, ką sužinojo, paskui 
sugrįžo atgal į kvotos kambarį, kur nuobodžiaudamas ir krapšty- 

damas nagus sėdėjo Jakobas. Pakeliui abu greitai aptarė, kokios 
laikytis taktikos. 

— Kiek aš čia dar sėdėsiu? 

— Turime teisę laikyti tave šešias valandas. Tačiau, kaip sakėme, 
tu turi teisę pasikviesti advokatą, jei nori. Ar nori ja pasinaudoti? 

— Ne, nereikia, - atsakė Jakobas. - Nekaltajam nereikia kitokios 
gynybos, užtenka tikėjimo, kad Dievas viską sudėlios teisingai. 

— Ką gi, jeigu taip, tai tu gerai apsidraudęs. Regis, tu su Dievu 
esi like this , - pasakė Patrikas ir iškėlė ranką, suglaudęs smilių su 
didžiuoju pirštu. 

— Mes žinome, kad priklausome vienas kitam, - santūriai atsa- 
kė Jakobas. - Man gaila tų, kurių gyvenime Dievo nėra. 

- Tai, vadinasi, tau mūsų vargšų nelaimėlių gaila, ar tą norėjai 
pasakyti? —- pašaipiai paklausė Josta. 

— Kalbėdamas su jumis tik tuščiai švaistau laiką. Jūsų širdys už- 
daros. 

Patrikas pasilenkė prie Jakobo. 

— Įdomu, kad prakalbome apie Dievą, velnią, nuodėmę ir visa 
kita. Ką tavo tėvai sako šiuo klausimu? Ar jie gyvena pagal Dievo 
įsakymus? 

— Tėvas gal kiek nutolo nuo tikėjimo bendruomenės, bet jo ti- 
kėjimas nenukentėjo, ir juodu abu su motina yra dievobaimingi 
žmonės. 

— Tikrai? Iš tikrųjų žinai, kaip jie gyvena? 

— Ką čia kalbi? Galgi pažįstu savo tikrus tėvus! Ar jau ką prasi- 
manėte, kad ir juos purvais apdrabstytumėte! 

Jakobo rankos suvirpėjo, ir Patrikas pajuto tam tikrą pasitenki- 
nimą, kad pavyko sudrumsti stojišką jo ramybę. 

— Sakau, kad vargu ar gali žinoti, kas iš tikrųjų vyksta kito žmo- 
gaus gyvenime. Tavo tėvai gali turėti sąžinę slegiančių nuodėmių, 
apie kurias tu nė nenutuoki, argi ne taip? 


Štai taip (angl.). 

Jakobas atsistojo ir žengė prie durų. 

— Ne, dabar jau tikrai gana. Suimkit mane arba paleiskit, nes 
daugiau čia nebesėdėsiu ir nesiklausysiu jūsų pramanų! 

- Ar tu, pavyzdžiui, žinai, kad Gabrielis nėra tavo tėvas? 

Jakobas sustingo ranką uždėjęs ant durų rankenos. Iš lėto atsi- 
gręžė. 

— Ką pasakei? 

— Paklausiau, ar žinai, kad Gabrielis nėra tavo tėvas? Ką tik kal- 
bėjau su tais, kurie tiria mūsų paimtus kraujo mėginius, ir iš tiesų 
nėra jokių abejonių. Gabrielis - ne tavo tėvas. 

Jakobo veidas perblyško. Neliko jokių abejonių, kad tai, ką iš- 
girdo, jam buvo visiškai netikėta. 

— Arjie ištyrė mano kraują? - paklausė jis drebančiu balsu. 

— Taip. Aš pažadėjau atsiprašyti, jei būsiu suklydęs. 

— Prašau atleisti, - tęsė Patrikas. - Tavo kraujas neatitinka ant 
aukos rastos DNR. 

Jakobas subliuško kaip pradurtas balionas. Jis sunkiai klestelė- 
jo į kėdę. 

— Tai kas bus dabar? 

— Tu išbrauktas iš įtariamųjų nužudžius Tanją Šmit sąrašo, bet 
man ir toliau atrodo, kad kažką nuo mūsų slepi. Dabar turi gali- 
mybę mums papasakoti, ką žinai. Ir aš manau, kad tau vertėtų ja 
pasinaudoti, Jakobai. 

Jis tik papurtė galvą. 

— Nežinau. Aš daugiau nieko nebežinau. Prašau, leiskite man 
eiti. 

— Dar ne dabar. Pirmiau norime pasikalbėti su tavo motina, kol 
tu to nepadarei. Nes, man regis, tau kilo jai klausimų. 

Jakobas tylėdamas linktelėjo. 

— Bet kodėl jūs norite su ja kalbėtis? Juk tai nesusiję su tyri- 
mu. 

Patrikas pasijuto kartojantis tą patį, ką sakė Pedešenui. 

— Dabar kaip tik viskas susiję. Tu kažką slepi, galiu lažintis iš savo 
algos. Ir mes tai sužinosime, kad ir kokių priemonių teks imtis. 

Jakobą, regis, apleido kovinga nuotaika, ir jis tik nuolankiai 
linktelėjo. Atrodė, kad naujiena sukėlė jam šoką. 

- Josta, gal gali nuvažiuoti paimti Lenės? 

— Mes juk neturime orderio, - niūriai pratarė Josta. 

- Ji tikriausiai jau girdėjo, kad išsivežėme Jakobą kvosti, todėl 
galbūt jai nebus labai sunku atvažiuoti čia savo valia. - Patrikas 
atsisuko į Jakobą. - Duosim tau kiek užkąsti ir atsigerti, pasėdėsi 
vienas, kol pasikalbėsim su tavo motina. Paskui galėsi kalbėtis su 
ja pats. Gerai? 

Jakobas apatiškai linktelėjo. Atrodė giliai paskendęs savo min- 


tyse. 


Grįžusi į Stokholmą, Ana įkišo raktą į durų spyną kamuojama 
įvairių jausmų. Buvo puiku kuriam laikui ištrūkti iš namų ir jai, ir 
vaikams, bet jos entuziazmas dėl Gustavo gerokai sumažėjo. Tie- 
są sakant, gana sunku sėdėti jachtoje su juo, kai jis toks pedantiš- 
kas. Be to, pastarąjį kartą kalbantis su Luku kažkas jo balse pri- 
vertė ją sunerimti. Nors jis ją ir mušdavo, visada atrodydavo, kad 
visiškai valdo save ir padėtį. O dabar ji pirmąkart jo balse išgirdo 
panikos gaidelę. Greičiausiai Lukas suprato, kad kai kurie dalykai 
jam nebepavaldūs. Iš pažįstamos sužinojo, kad ir darbo reikalai 
ėmė slysti jam iš rankų. Per vieną susirinkimą jis pratrūko, paskui 
iškoneveikė klientą ir jo, kaip draugiško, įvaizdis ėmė eižėti. O tai 
ją gąsdino. Baisiai gąsdino. 

Su spyna kažkas buvo negerai. Įkištas raktas nenorėjo pasisuk- 
ti. Valandėlę krapštėsi, kol suprato, kad durys apskritai neužra- 
kintos. Ji neabejojo, kad užrakino jas išvažiuodama iš namų prieš 
savaitę. Liepusi vaikams stovėti ten, kur stovi, atsargiai pravėrė 
duris. Ir neteko amo. Pirmas jos nuosavas butas, kuriuo taip di- 

džiavosi, buvo nuniokotas. Neliko nė vieno sveiko baldo. Vis- 
kas sulaužyta, o ant sienos nelyginant grafitis juodais dažais iš- 
purkštas užrašas. „Kekšė“ didžiosiomis raidėmis buvo parašyta 
ant svetainės sienos, ir ji užsiėmė ranka burną, iš akių pabiro 
ašaros. Jai nereikėjo sukti galvos, kas taip pasielgė. Tai, kas po 
ano pokalbio su Luku niekaip neišėjo jai iš galvos, tapo tikrove. 
Jis visiškai pakvaišo. Neapykanta ir įniršis, visada tūnoję jame, 
išsiveržė lauk. 

Ana išėjo į laiptinę. Apsikabino abu vaikus ir stipriai priglaudė 
prie savęs. Pirmiausia pajuto norą paskambinti Erikai. Paskui pa- 
sakė sau, kad viską turi sutvarkyti pati. 

Ji taip džiaugėsi nauju gyvenimu. Jautėsi tokia stipri. Pirmąkart 
savo gyvenime buvo savimi. Ne vien jausnesniąja Erikos seseri- 
mi. Ne Luko žmona. Bet savimi. Dabar viskas sugriuvo. 

Žinojo, ką turi daryti. Katė laimėjo, pelei liko vienintelė vieta, 
kur gali prisiglausti. Svarbiausia, kad tik neprarastų vaikų. 

Bet vieną dalyką suvokė aiškiai. Pasiduoda tik iš dalies. Jis galės 
daryti su ja, ką nori. Bet jeigu palies kurį iš vaikų, nudės jį. Nė 
nedvejodama. 


Diena nebuvo gera. Gabrielį taip supykdė, jo žodžiais tariant, po- 
licijos savivalė, kad jis užsidarė savo darbo kambaryje ir nebeno- 
rėjo išeiti. Linda vėl nuėjo prie arklių, ir dabar Lenė sėdėjo viena 
ant sofos svetainėje ir spoksojo į sieną. Galvojo apie Jakobą, kvo- 
čiamą policijos nuovadoje, ir nuoskaudos ašaros tvenkėsi jos aky- 
se. Motinos instinktas liepė saugoti jį nuo pikto, nesvarbu, kad jis 
nebe vaikas, ir net žinodama, kad tai anaiptol ne jos valioje, jau- 
tėsi patyrusi nesėkmę. Tyloje tiksėjo laikrodis, ir tie monotoniški 
garsai kone sukėlė jai transą. Todėl kažkam pasibeldus į laukujes 
duris ji net pašoko. Virpėdama jas atidarė. Jau kurį laiką kiekvie- 
nas beldimas į duris reiškė nemalonius netikėtumus. Todėl per 
daug nenustebo išvydusi už durų stovintį Jostą. 


— Ko dabar norite? 

Josta neramiai pasimuistė. 

— Turime keletą klausimų ir mums reikia jūsų pagalbos. Poli- 
cijos nuovadoje, - pridūrė ir nutilo, tikėdamasis pasipriešinimo 
audros. Bet Lenė tik linktelėjo ir nusekė paskui jį laiptais. - Ar 
nepasakysite vyrui, kur einate? - nustebęs paklausė Josta. 

— Ne, - trumpai atsakė ji. 

Josta atidžiai ją nužvelgė. Akimirką suabejojo, ar jie ne per 
smarkiai spaudžia Hultų šeimą. Paskui priminė sau, kad kažkur 
šioje sudėtingų santykių šeimoje slepiasi žmogžudys ir merginos 
grobikas. Jiems už nugarų užsitrenkė sunkios ąžuolinės durys. 
Lenė, tarsi kokia japonė žmona, kelis žingsnius atsilikusi nusekė 
jį iki automobilio. Visą kelią į nuovadą važiavo niūriai tylėdami, 
Lenė tik sykį nutraukė tylą ir paklausė, ar jie tebelaiko jos sūnų. 
Josta linktelėjo, ir iki Tanumshedės Lenė važiavo žiūrėdama per 
automobilio langą į pro šalį lekiantį kraštovaizdį. Jau vakarėjo, ir 
saulė nuspalvino laukus raudonai. Bet gamtos grožis jiems dabar 
nerūpėjo. 


Patrikas su palengvėjimu išvydo Lenę su Josta įžengiant pro nuo- 
vados duris. Kol Josta sulakstė pirmyn atgal, jis nerasdamas vietos 
vaikštinėjo koridoriumi už kvotos kambario durų, bet labiausiai 
būtų norėjęs perskaityti Jakobo mintis. 

— Laba diena, - linktelėjo jis Lenei pasisveikindamas. 

Nemanė, kad reikėtų dar kartą prisistatyti, o paduoti ranką 
tokiomis aplinkybėmis atrodytų pataikūniška. Jie susirinko ne 
mandagybių rodyti. Patrikas truputį nerimavo, ar Lenė ištvers 
apklausą. Jam atrodė, kad ji gležna, pažeidžiama ir labai jautri 
moteris. Bet greitai suprato be reikalo nuogąstavęs. Ji ėjo paskui 
Jostą liūdna, bet rami ir susikaupusi. 

Kadangi Tanumshedės policijos nuovadoje buvo įrengtas tik 
vienas kvotos kambarys, jie nuėjo į virtuvę ir atsisėdo. Lenė padė- 

kojusi atsisakė puodelio kavos, bet Josta su Patriku jautė kofeino 
poreikį. Kava buvo išsivadėjusi, tačiau juodu vis vien ją gėrė, nors 
ir raukydamiesi. Nė vienas nežinojo, nuo ko pradėti, ir Lenė nu- 
stebindama juos prabilo pirmoji: 

— Girdėjau, turite klausimų, - ji linktelėjo į Jostą. 

— Taaip, - padelsęs pratarė Patrikas. - Mes turime informa- 
cijos ir nesame tikri, kaip elgtis. Ir kaip ji atsilieps tyrimui. Gal 
ir visai niekaip, bet mus spaudžia laikas, todėl nebūsiu švelnus 
kaip šilkas. Ir, manau, pereisiu tiesiai prie reikalo. - Patrikas giliai 
įkvėpė. Lenė ir toliau ramiai žvelgė jam į akis, bet jis pamatė, kad 
ant stalo gulinčių sunertų rankų krumpliai pabalę. - Mes gavome 
pirmuosius preliminarius paimtų kraujo mėginių tyrimo rezulta- 
tus, - dabar pamatė, kad jos rankos pradeda drebėti, ir pagalvojo, 
kiek dar ji sugebės išlaikyti tariamą ramybę. - Ir pirmiausia noriu 
jums pranešti, kad Jakobo DNR nesutampa su DNR, rasta ant 
aukos kūno. 

Lenė taip ir susileido jo akivaizdoje. Rankos dabar drebėjo ne- 
valdomai, ir jis suvokė, kad į nuovadą ji atėjo pasirengusi išgirsti 
naujieną, kad sūnus suimtas dėl žmogžudystės. Veide nušvito pa- 
lengvėjimas ir ji kelis kartus nurijo seiles, kad neprasiveržtų gerk- 
lėje įstrigusi rauda. Ji nieko nepasakė, todėl jis tęsė: 

— Bet mes aptikome keistą dalyką palyginę Jakobo ir Gabrie- 

lio kraują. Jis aiškiai rodo, kad Jakobas negali būti Gabrielio sū- 
nus... 
Sakinio pabaigoje jis pakėlė balsą, teiginį pateikdamas kaip 
klausimą ir nekantraudamas laukė atsakymo. Tačiau paaiškėjus, 
kad Jakobas niekuo nekaltinamas, atrodė, kad jai akmuo nuo šir- 
dies nusirito, ir ji tik akimirką dvejojo prieš atsakydama. 

— Taip, tai tiesa. Gabrielis nėra Jakobo tėvas. 

— O tai kas tada? 

— Aš nesuprantu, kaip tai susiję su žmogžudyste. Ypač kai pa- 


aiškėjo, kad Jakobas nekaltas. 


PAMOKSLININKAS 299 


— Kaipjau anksčiau minėjau, šiuo metu neturime laiko to svars- 
tyti, todėl labai prašyčiau, kad atsakytumėte į mano klausimą. 

— Žinoma, mes negalime jūsų priversti, - tarė Josta, - bet din- 
go jauna mergina ir mums reikia visokios informacijos, kokią tik 
galime gauti, net jei atrodo, kad ji visai nesusijusi. 

— Ar mano vyras tai sužinos? 

Patrikas suabejojo. 

— Nieko negaliu prižadėti, bet šiuo metu nematau reikalo bėgti 
ir viską jam iškloti. Tačiau... - dvejojo jis, - Jakobas tai jau žino. 

Ji krūptelėjo. Rankos vėl ėmė drebėti. 

— Kąjis pasakė? - tesušnabždėjo ji. 

— Nemeluosiu. Jis sukrėstas. Ir, savaime suprantama, taip pat 
klausia savęs, kas jo tikrasis tėvas. 

Aplink stalą įsivyravo sunki tyla, bet Patrikas su Josta kantriai 
laukė. Po valandėlės pasigirdo tylus šnabždesys: 

— Johanesas, - paskui ji pakartojo garsiau: - Johanesas yra Ja- 
kobo tėvas. 

Ji, regis, nustebo, kad garsiai ištarus tą sakinį, iš aukštybių ne- 
trenkė žaibas ir jos nenudėjo. Matyt, paslaptis labai slėgė ir kas- 
met darėsi vis sunkesnė. Atrodė, jai tapo lengviau, kad šie žodžiai 
nusprūdo nuo liežuvio. Ji kalbėjo toliau skubėdama. 

— Mes turėjome trumpą romaną. Aš jam neatsispyriau. Jis buvo 
kaip koks gaivalas, ateidavo ir pasiimdavo, ką panorėjęs. O Gabrielis 
buvo toks - kitoks, - Lenė dvejojo rinkdama žodžius, bet Patrikas 
su Josta puikiai suprato, apie ką ji kalba. - Mes su Gabrieliu jau kurį 
laiką tikėjomės susilaukti vaiko, ir kai paaiškėjo, kad aš laukiuosi, jis 
be galo apsidžiaugė. Aš žinojau, kad vaikas gali būti Gabrielio arba 
Johaneso, tačiau kad ir kokią sumaištį tai būtų sukėlę, labai troš- 
kau vaiko nuo Johaneso. Jo sūnus turėjo būti... nuostabus! Toks jis 
buvo gyvybingas, toks gražus, toks... kunkuliuojantis. 

Jos akyse sužibusios ugnelės išryškino bruožus, ir ji atrodė de- 
šimčia metų jaunesnė. Neliko jokių abejonių, kad buvo įsimylė- 

jusi Johanesą. Mintis apie tą meilę, išgyventą taip seniai, ir dabar 
išpylė jos skruostus raudoniu. 

— Iš kur žinojote, kad vaikas Johaneso, o ne Gabrielio? 

— Supratau išsyk vos jį pamačiusi, tą pačią sekundę, kai jį pagul- 
dė man ant krūtinės. 

— O Johanesas, ar jis žinojo, kad sūnus jo, o ne Gabrielio? - pa- 
klausė Patrikas. 

— O, taip. Ir mylėjo jį. Niekada neabejojau, kad aš Johanesui 
buvau tik laikina pramoga, nors norėjau, kad būtų kitaip. Bet Ja- 
kobas buvo visai kas kita. Johanesas slapčia dažnai mus aplanky- 
davo. Kai Gabrielis išvažiuodavo, ateidavo pamatyti Jakobo, pa- 
žaisti su juo. Kol Jakobas paaugo tiek, kad atsirado pavojus, jog 
papasakos, - liūdnai pasakė Lenė, atsikvėpė ir kalbėjo toliau: — 
Johanesas negalėjo pakęsti, kad brolis auklėja jo pirmagimį, bet 
neketino atsisakyti to gyvenimo, kokį gyveno. Ir nebuvo pasiren- 
gęs palikti Solveigos, - nenoromis pripažino Lenė. 

— O kaip jūs gyvenot? - užjaučiamai paklausė Patrikas. 

Lenė patraukė pečiais. 

— Iš pradžių kaip pragare. Taip arti Johaneso ir Solveigos. Ma- 
čiau, kaip gimė ir augo berniukai, Jakobo broliai. Bet juk turėjau 
savo sūnų, o paskui po daug metų ir Lindą. Ir galbūt tuo sunku 
patikėti, bet ilgainiui iš tiesų pamilau Gabrielį. Ne taip, kaip mylė- 
jau Johanesą, galbūt kiek žemiškiau. Johanesas nebuvo toks vyras, 
kurį gali ramiai mylėti pati nesusinaikindama. Mano meilė Gab- 
rieliui nuobodesnė, bet su ja lengviau gyventi, - kalbėjo Lenė. 

— Ar jūs nebijojote, kad Jakobui susirgus tiesa paaiškės? — pa- 
klausė Patrikas. 

— Ne, tuomet labiau baiminausi kitų dalykų, - aštriai pasakė 
ji. - Jei Jakobas būtų miręs daug kas būtų netekę reikšmės, sykiu 
ir tai, kas jo tėvas, - balsas sušvelnėjo. - Bet Johanesas tada labai 
nerimavo. Labai kentėjo, kad Jakobas serga, o jis nieko negali pa- 
dėti. Net negalėjo savo baimės parodyti, negalėjo pasėdėti prie jo 

ligoninėje. Jam buvo labai sunku, - ji nuklydo į praeities laikus, 
bet krūptelėjusi prisivertė sugrįžti į dabartį. 

Josta atsistojo įsipilti puodelio kavos ir pakėlęs kavinuką 
klausiamai pažvelgė į Patriką, šis linktelėjo. Atsisėdęs Josta pa- 
klausė: 

— Negi iš tikrųjų niekas taip ir nesužinojo tiesos? Ar tu niekuo- 
met niekam neišsipasakojai? 

Lenės akys rūsčiai apsiniaukė. 

— Na, taip, silpnybės akimirką Johanesas papasakojo Solveigai 
apie Jakobą. Kol jis buvo gyvas, ji nieko nedarė, bet po jo mirties 
pradėjo nuo užuominų, paskui, kai jos pačios piniginė ėmė tuštė- 
ti, ėmė reikalauti pinigų. 

- Ji šantažavo? - paklausė Josta. 

Lenė linktelėjo. 

— Taip, aš jai moku dvidešimt ketverius metus. 

— Kaip pavyko tą padaryti, kad Gabrielis nieko nepastebėtų? 
Kaip suprantu, sumos nemenkos? 

Ji dar kartą linktelėjo. 

— Nebuvo lengva. Ir nors Gabrielis labai pedantiškai tvarko 
ūkio finansus, jis niekuomet nebuvo šykštus. Aš visuomet gau- 
davau tiek pinigų, kiek paprašydavau, - apsipirkti ar šiaip, buičiai 
ir apskritai. Kad sumokėčiau Solveigai, turėjau taupyti ir didžiąją 
dalį atiduodavau jai, - nuskambėjo karčiai, bet potekstė buvo dar 
skaudesnė. - Vis dėlto manau, kad nebeturiu kito pasirinkimo ir 
turėsiu viską papasakoti Gabrieliui, tuomet atsikratysiu bėdų su 
Solveiga, - kreivai šyptelėjo, bet greitai vėl surimtėjo ir pasižiūrė- 
jo Patrikui tiesiai į akis: - Gerai tik, jei čia apskritai yra kas gero, 
kad man ne itin rūpi, ką Gabrielis pasakys, nors kamavausi dėl to 
trisdešimt penkerius metus. Svarbiausi man yra Jakobas ir Linda, 
o visa kita neturi jokios reikšmės, jei Jakobas niekuo dėtas. Ma- 
nau, yra kaip tik taip? - reikliai paklausė ji nenuleisdama nuo jų 


akių. 

— Taip, iš tikrųjų taip ir yra. 

— Tai kodėl jį tebelaikote? Ar galiu pasiimti Jakobą kartu? 

- Taip, galite, - ramiai atsakė Patrikas. - Bet norėtume jūsų 
paprašyti dar vienos paslaugos. Jakobas kažką žino ir jam pačiam 
būtų į naudą, jei su mumis pasikalbėtų. Pabūkite valandėlę su juo ir 
pasišnekėkite, bet pamėginkite įkalbėti, kad neslėptų, jei ką žino. 

Lenė purkštelėjo. 

— Galiu jį suprasti. Kodėl gi jis turėtų jums padėti, kai šitiek 
pridirbote jam ir mūsų šeimai? 

— Dėl tos pačios priežasties - kuo greičiau viską ištirsime, tuo 
greičiau galėsite vėl ramiai gyventi. 

Patrikui buvo sunku kalbėti įtikinamai. Jis nenorėjo pasakoti 
apie tyrimų rezultatus, kurie rodė, kad nusikaltėlis ne Jakobas, o 
kažkuris kitas Johaneso giminaitis. Tai buvo koziris, kurio neke- 
tino atidengti anksčiau negu bus būtina. Tikėjosi, kad Lenė vis 
dėlto juo patikės ir supras, ką jis galvoja. Kiek palaukęs, gavo ko 
norėjęs. Lenė linktelėjo. 

— Padarysiu, ką galiu. Bet nesu tikra, kad jūs teisūs. Nemanau, 
kad Jakobas žino daugiau už ką nors kitą. 

— Anksčiau ar vėliau tai tikrai paaiškės, - sausai pasakė jis. - Tai 
einam? 

Netvirtais žingsniais ji nuėjo į kvotos kambarį. Josta atsisuko į 
Patriką, tarpuakyje buvo susimetusi raukšlė. 

— Kodėl nepasakei, kad Johanesas buvo nužudytas? 

Patrikas truktelėjo pečiais. 

— Nežinau. Tačiau nujaučiu, kad kuo labiau jiems viską sujauk- 
siu, tuo bus geriau. Lenei pasakys Jakobas, tikėkimės, tai išmuš iš 
pusiausvyros ir ją. O galbūt tada mums pasiseks, ir kuris nors iš 
jųdviejų atsivers. 

— Manai, kad ir Lenė kažką slepia? - paklausė Josta. 

— Nežinau, - pakartojo Patrikas. - Ar nepastebėjai jos veido 
išraiškos, kai mes pasakėme, kad Jakobas išbrauktas iš įtariamųjų 
sąrašo? Ji nustebo. 

— Tikiuosi, tu teisus, - tarė Josta ir nuvargęs persibraukė ranka 
veidą. Darbo diena buvo ilga. 

— Palauksim, kol jie ten pasikalbės, o paskui eisim namo užkąs- 
ti ir nusnūsti. Jei išvirsim iš klumpių, iš mūsų nebus jokios nau- 
dos, - tarė Patrikas. 

Ir jie atsisėdo laukti. 


Ji pamanė kažką lauke nugirdusi. Tačiau visur buvo tylu ir gūžte- 
lėjusi pečiais Solveiga vėl įniko į albumą. Po audringų pastarųjų 
dienų išgyvenimų buvo nuostabu atsipūsti prie nučiupinėtų nuo- 
traukų. Jos nesikeitė, tik ilgainiui kiek pabluko ir pagelto. 

Pažvelgė į virtuvės laikrodį. Nors berniukai pareina ir išeina 
kada nori, šįvakar jie pažadėjo grįžti namo pavalgyti. Robertas 
sakė nupirksiąs picų iš „Kapitono Falko“, ir ji jau juto, kaip iš al- 
kio gurgia pilvas. Netrukus išgirdo ant žvyro žingsnius ir sunkiai 
atsistojo iš spintelės paimti stiklinių ir įrankių. Lėkščių nereikėjo. 
Jie valgydavo tiesiai iš dėžutės. 

— Kur Johanas? - Robertas atsisėdo su picomis ant suolo ir ap- 
sidairė. 

— Aš maniau, kad tu žinai. Nemačiau jo jau kelias valandas, — 
atsakė Solveiga. 

— Jis tikriausiai sandėliuke, eisiu paieškoti. 

— Pasakyk, tegul pasiskubina, neketinu jo laukti, - šūktelėjo 
Solveiga jam iš paskos ir ėmė godžiai kilnoti kartonines dėžutes, 
ieškodama savo picos. 

— Johanai! - šūktelėjo Robertas dar nepriėjęs prie sandėliuko, 
bet nesulaukė jokio atsakymo. Ką gi, tai nieko nereiškia. Kartais 
Johanas ten lindėdamas tapdavo aklas ir kurčias. - Johanai! - kiek 
garsiau suriko Robertas, bet tyloje išgirdo tik savo paties balsą. 

Suirzęs atidarė sandėliuko duris, pasirengęs išplūsti jaunylį 
brolį, vėl sėdintį ir svajojantį. Bet tuoj pat viską pamiršo. 

— Johanai! Tai velnias! 

Brolis gulėjo ant grindų su didele raudona aureole aplink galvą. 
Per sekundę Robertas suprato - tai kraujas. Johanas nejudėjo. 

- Johanai! - balsas tapo gailus, ir Robertui iš pat krūtinės suki- 
lo ašaros. Jis parkrito ant kelių prie sumušto brolio ir iš nevilties 
nežinojo nė kur jį paliesti. Norėjo padėti, bet nežinojo kaip ir bi- 
jojo, kad stengdamasis padėti tik dar labiau nepakenktų. Johano 
dejonė privertė jį veikti. Jis pašoko nuo žemės kruvinais keliais ir 
nulėkė namo. 

— Mama, mama! 

Solveiga atidarė duris ir prisimerkė. Pirštai ir burna buvo rie- 
baluoti, ji jau akivaizdžiai buvo pradėjusi valgyti ir suirzo, kad ją 
trukdo. 

— Kokio velnio čia dabar rėkauji? - paskui pamatė dėmes ant 
Roberto drabužių. Suprato, kad dėmės ne nuo dažų. - Kas atsiti- 
ko? Čia Johano? 

Ir leidosi link sandėliuko taip greitai, kiek jos beformis kūnas 
pajėgė, bet Robertas pavijęs ją sulaikė. 

- Geriau neik vidun. Jis gyvas, bet kažkas jį sudaužė kaip kriau- 
šę! Jis prastai atrodo, turime kviesti greitąją! 

- Kas?.. - sukūkčiojo Solveiga ir be jėgų susmuko Robertui ant 
rankų. Jis suirzęs atstūmė ją ir privertė pačią stovėti ant kojų. 

— Koks dabar sušiktas skirtumas? Pirmiausia reikia padėti Jo- 
hanui! Eik namo ir paskambink, o aš grįšiu pas jį. Ir apylinkės 
gydytojui paskambink, nes greitoji juk važiuos iš Udevalos. 

Jis bėrė nurodymus kaip koks generolas, ir Solveiga nedelsda- 
ma pakluso. Nubėgo namo, o Robertas, nurimęs ir tikėdamasis 
greit sulaukti pagalbos, skubiai grįžo pas brolį. 

Kai atėjo daktaras Jakobsonas, nė vienas neužsiminė ir net ne- 
pagalvojo apie aplinkybes, kuriomis buvo matęsi tą pačią dieną. 
Robertas, pajutęs palengvėjimą, pasitraukė šonan, dėkingas, kad 
kažkas daugiau išmanantis perėmė viską į savo rankas, ir įsitem- 
pęs laukė nuosprendžio. 

— Gyvas, bet jį reikia kuo greičiau gabenti į ligoninę. Greitoji, 
kaip supratau, jau pakeliui? 

— Taip, - tyliai atsakė Robertas. 

— Eik ir atnešk jam antklodę. 

Robertas nebuvo kvailas, suprato, kad gydytojas paprašė ant- 
klodės labiau dėl to, kad jis turėtų ką veikti, o ne dėl to, kad Joha- 
nuijos būtų reikėję, bet buvo dėkingas už šią konkrečią užduotį ir 
noriai pakluso. Prasispraudė pro Solveigą, kuri stovėjo sandėliu- 
ko tarpduryje ir drebėdama tyliai verkė. Neturėjo jėgų ją guosti. 
Iš paskutiniųjų tvardėsi pats ir laikėsi kiek galėdamas. Tolumoje 
išgirdo greitosios sireną. Niekada seniau taip nesidžiaugė tarp 
medžių išvydęs mėlynus švyturėlius. 


Lenė prasėdėjo pas Jakobą pusvalandį. Labiausiai Patrikas būtų 
norėjęs priglausti prie sienos ausį, bet prisivertė kantriai laukti. 
Tik koja, kurią lingavo aukštyn žemyn, išdavė jo nekantrumą. 
Abudu su Josta nuėjo kiekvienas į savo kabinetą šio to nuveik- 
ti, bet jiems sunkiai sekėsi. Patrikas troško tikslaus atsakymo, 
kuris padės įminti visą šią šaradą, tačiau, ko gero, bus priverstas 
pasiduoti. Vylėsi, kad Lenei kaip nors pavyks paspausti tinka- 
mą mygtuką, ir Jakobas prašneks. O gal tik dar labiau užsisklęs. 
Jis nežinojo. Kas bus, tebūnie. Jei rizikuoji norėdamas ką nors 
pasiekti, kartais įvyksta tai, ko paskui neįmanoma paaiškinti lo- 
giškai. 

Jį erzino, kad tenka laukti ryto, kol gaus kraujo tyrimų rezulta- 
tus. Mielai būtų dirbęs visą naktį tyrinėdamas Dženės pėdsakus, 
jei tik kokių būtų aptikęs. Tačiau dabar jie teturi kraujo tyrimus, 
ir jis nebegali kliautis, kaip buvo apskaičiavęs, kad Jakobo kraujo 
mėginys sutaps. Visa jo teorija žlugo ir dabar jis sėdi priešais tuš- 
čią popieriaus lapą ir turi pradėti viską iš pradžių. Dženė kažkur 
dingusi, ir jam atrodė, kad dabar žino dar mažiau nei pirmiau. Lig 
šiol jiems pavyko pasiekti tik vieną konkretų rezultatą - sukiršinti 

šeimą ir aptikti dvidešimt ketverių metų senumo žmogžudystes. 
Daugiau nieko. 

Šimtąjį kartą dirstelėjo į laikrodį ir toliau apmaudžiai barbeno 
pieštuku į stalą. O gal Jakobas kaip tik dabar sėdi ir pasakoja mo- 
tinai smulkmenas, kurios akimoju visą išnarplios. Gal... 

Po penkiolikos minučių jis sužinojo, kad ir šį svarbų mūšį pra- 
kišo. Išgirdęs atsiveriant kvotos kambario duris, jis pašoko nuo 
kėdės ir nuėjo jų pasitikti. Išvydo du neįskaitomus veidus. Akys, 
šaltos kaip akmenėliai, atkakliai sužiuro į jį, ir jis akimirksniu su- 
prato - kad ir ką Jakobas slepia, gera valia neatskleis nieko. 

— Sakėte, kad galėsiu pasiimti sūnų, - tarė Lenė lediniu, sting- 
dančiu balsu. 

— Taip, - tepratarė Patrikas. Daugiau neturėjo ką pasakyti. 

Dabar jiems reikia elgtis taip, kaip prieš valandą ir sakė Jostai — 
važiuoti namo, pavalgyti ir numigti. Ir tikėtis, kad įgavę naujų 


jėgų kitą dieną galės dirbti toliau. 


1979 metų vasara 


Ji nerimavo, kas nutiks jos sergančiai mamai. Kaip susitvarkys tėtis, 
likęs vienas be jos? Viltis, kad ją suras, lėtai geso apėmus siaubui, kad 
liko viena tamsoje. Be anosios švelnios odos jai atrodė, kad tamsa dar 
labiau sutirštėjo. 

Dar ją kamavo kvapas. Salsvas, vimdantis mirties kvapas permu- 
šė visus kitus kvapus. Tas šlykštus salsvumas nustelbė net jos išmatų 
smarvę, ir ji kelis kartus išsivėmė karčia tulžies rūgštimi, nes pilvas 
buvo tuščias. Dabar jautėsi besiilginti mirties. Toji gąsdino labiau nei 
visa kita. Mirtis ėmėsi su ja flirtuoti, kuždėti jai žadėdama, kad ne- 
liks skausmo ir nemalonių pojūčių. 

Ji nuolat klausėsi. Žingsnių iš viršaus, atidaromo dangčio, nu- 
tempiamų lentų, o paskui lėtai laiptais artėjančių žingsnių. Žinojo, 
kad kitas kartas, kai juos išgirs, bus paskutinis. Kūnas daugiau to- 
kio skausmo nepakels, ir ji kaip toji kita nebeatsispirs mirties vilio- 
nėms. 

Ir lyg tyčia išgirdo garsus, kurių bijojo. Sunkia širdimi pasirengė 
mirti. 


Buvo puiku, kad Patrikas grįžo namo kiek anksčiau tą vakarą. Vis 
dėlto tokiomis aplinkybėmis galėtum tikėtis ko kita. Pati nešio- 
dama kūdikį, Erika pirmąkart iš tiesų suprato tėvų nerimą ir ken- 
tėjo kartu su Dženės Mioler tėvais. 

Net pasijuto kiek kalta, kad visą dieną jautėsi patenkinta. 
Svečiams išvažiavus, namuose įsiviešpatavo ramybė. Tai leido 
jai vaikštinėti ir šnekučiuotis su besispardančiu joje žmogučiu, 
prigulti pailsėti, paskaityti gerą knygą. Net nupūškavo į Galer- 
bakeną, prisipirko skanėstų pasmaližiauti ir didelį maišelį sal- 
dumynų. Dėl pastarųjų ją šiek tiek graužė sąžinė. Akušerė ją 
buvo griežtai perspėjusi, kad besilaukiančiai mamytei cukrus 
nėra sveika, o jeigu juo piktnaudžiaujama, vaikelis gali gimti 
tikras smaližius. Žinoma, pridūrė ji, kad taip atsitiktų, reikėtų 
cukrų kimšti dideliais kiekiais, bet Erikai vis vien niekaip nėjo 
iš galvos jos žodžiai. Cukrus pakliuvo į ilgą ant šaldytuvo ka- 
bantį sąrašą, ko negalima valgyti, ir kartais jai atrodydavo, kad 
pagimdyti sveiką vaiką apskritai neįmanoma. Pavyzdžiui, vie- 
nų žuvų visai negalima valgyti, o kitas galima, bet tik vienąkart 
per savaitę, ir dar svarbu, ar jos sužvejotos gėlame vandenyje ar 
vandenyne... Ką jau kalbėti apie sūrį. O Erika taip mėgo visokių 
rūšių sūrį ir įsiminė, kokį galima ir kokio negalima valgyti. Jos 
nelaimei, pelėsiniai sūriai priklausė uždraustųjų sąrašui, ir ji jau 
dabar svaičiojo, kokią sūrių ir raudonojo vyno puotą surengs 
baigusi žindyti. 

Ji taip įsileido į maisto orgijų fantazijas, kad nė neišgirdo, kaip 
pro duris įėjo Patrikas. Ir netyčia taip ją išgąsdino, kad vos širdis 
neiššoko — prireikė nemažai laiko, kol vėl ėmė ramiai plakti. 

— O, Viešpatie, kaip tu mane išgąsdinai! 

- Atleisk, nenorėjau. Maniau, girdėjai, kad parėjau. 

Atsisėdo šalia jos ant sofos svetainėje, ir ji, pamačiusi, kaip jis 
atrodo, vėl krūptelėjo. 

— Bet, Patrikai, tavo veidas net papilkėjęs. Ar kas atsitiko? — 
Tada jai dingtelėjo mintis: - Jūs ją radote? - šaltas plieno lankas 
suveržė širdį. 

Patrikas papurtė galvą. 

— Ne, - daugiau nieko nepasakė, ir ji kantriai laukė. Po valan- 
dėlės, regis, prisivertė tęsti: - Ne, mes jos neradome. Ir man net 
atrodo, kad kelis žingsnius žengėme atgal. 

Jis pasilenkė į priekį ir panarino veidą į delnus. Erika sunkiai 
prisislinko arčiau, apsikabino ir prisiglaudė skruostu jam prie pe- 
ties. Ji veikiau pajuto, nei išgirdo, kad jis tyliai verkia. 

— Po galais, jai tik septyniolika. Gali įsivaizduoti. Septyniolika, 
o kažkoks išsigimėlis mano galįs su ja daryti ką panorėjęs. Kas 
žino, ką jai tenka iškęsti, kol mes čia murkdomės ir lakstome ra- 
tais kaip kokie sumauti neišmanėliai ir nė velnio nenutuokiame, 
ką daryti! Kaip, po velnių, galėjome manyti, kad susidorosime su 
tokia sudėtinga byla? Juk tiriame tik dviračių vagystes ir panašias 
niekšybes! Koks pusgalvis leido mums - man! - vadovauti šitam 
prakeiktam tyrimui! - ir jis iškėlė rankas į viršų. 

— Niekas kitas nebūtų dirbęs geriau už tave, Patrikai! Kas, tavo 
manymu, būtų nutikę, jei būtų atsiuntę komandą iš Geteborgo ar 
iš kur kitur - manai, tai būtų buvusi išeitis? Jie nepažįsta vietovės, 
nieko nežino apie čionykščius žmones ir nenumano, kaip čia vis- 
kas vyksta. Jie negalėtų atlikti šio darbo geriau, tik blogiau. Be to, 
juk jūs dirbote iš tikrųjų ne vieni, nors aš suprantu, kad tau taip 
atrodo. Juk Udevala atsiuntė porą vyrų,ir jie dirbo kartu, padėjo 
šukuoti apylinkes ir kita. Pats kurį vakarą pasakojai, kaip puikiai 
dirbot išvien. Negi pamiršai? 

Erika kalbėjo su juo kaip su vaiku, tik stengėsi, kad neskam- 
bėtų globėjiškai. Ji tik norėjo, kad jis įsisąmonintų, ką ji sako, 

ir jai pavyko. Patrikas pamažu rimo, ir ji pajuto, kaip jis atsipalai- 
duoja. 

— Taip, tu teisi, - nenoromis pripažino Patrikas. - Viską pada- 
rėm, kas mūsų jėgoms, bet vis vien jaučiuosi beviltiškai. Laikas 
bėga, o aš štai sėdžiu namie, nors gal kaip tik dabar kažkur miršta 
Dženė. 

Balse vėl suskambo neviltis, ir Erika spustelėjo jam petį. 

— Ša, tu negali sau leisti šitaip galvoti, - pasakė ji šiek tiek ašt- 
riau. —- Negali dabar palūžti. Privalai dėl jos ir jos tėvų išlaikyti 
blaivią galvą ir dirbti toliau. 

Jis tylėjo, bet Erika matė, kad klausosi, ką ji kalba. 

— Jos tėvai man šiandien skambino tris kartus. Vakar keturis. 
Kaip manai, todėl, kad pamažu praranda viltį? 

— Ne, aš taip nemanau, - pasakė Erika. - Man atrodo, jie pa- 
sitiki jumis, jūs gerai dirbat savo darbą. O dabar tavo užduotis — 
kaupti jėgas rytdienos darbo dienai. Nieko nenuveiksit, jei visiš- 
kai išseksite. 

Patrikas šyptelėjo išgirdęs Erikos pakartotus savo paties Jostai 
pasakytus žodžius. Gal kartais ir jis protingai pakalba. 

Paklausė jos patarimo. Nors valgis atrodė be skonio, suvalgė 
viską, kas buvo padėta priešais jį ant stalo, o paskui užmigo nera- 
miu miegu. Sapnuose aplink bėgiojo jauna šviesiaplaukė mergi- 
na. Kartais ji priartėdavo, jis galėdavo ją pasiekti ranka, bet vos tik 
mėgindavo ją nutverti, toji išdykėliškai nusijuokdavo ir pabėgda- 
vo. Suskambėjus žadintuvui, jis pabudo išpiltas šalto prakaito ir 
pavargęs. 

O Erika didesnę bemiegės nakties dalį praleido šalia mąstyda- 
ma apie Aną. Išvakarėse buvo tvirtai pasiryžusi pirmoji nežengti 
nė žingsnio, o priešaušryje lygiai taip pat buvo įsitikinusi turinti 
paskambinti Anai vos išaušus. Kažkas ten negerai. Ji nujaučia. 

Ligoninės kvapas ją gąsdino. Sterilus oras, bespalvės sienos ir 
liūdni paveikslai dvelkė kažkokiu užbaigtumu. Kadangi naktį ne- 
sudėjo nė bluosto, dabar jai atrodė, kad viskas aplink juda lyg su- 
lėtintam filme. Ligoninės personalo drabužių šiugždėjimas Sol- 
veigos ausyse skambėjo garsiau kaip traškesys. Ji jau laukė, kad 
pasaulis tuoj ims ir užgrius ant jos. Johano gyvybė kabėjo ant plo- 
nyčio plaukelio - šitai apyaušriu labai rimtai pasakė gydytojas - ir 
ji jau iš anksto nusiteikė gedėti. Kas belieka? Visa, ką gyvenime 
turėjo, išbyrėjo pro pirštus kaip smulkus smėlis ir vėjai išpustė. 
Neliko nieko, ką ji stengėsi išlaikyti. Johanesas, gyvenimas Ves- 
tergordene, sūnų ateitis — viskas nukeliavo į nebūtį ir jai teliko 
slėptis savame pasaulyje. 

Bet daugiau ji nebegalėjo ten slėptis. Tikrovė brovėsi artyn 
vaizdais, garsais, kvapais. Tikrovė, kad Johano kūnas dabar pjaus- 
tomas, buvo pernelyg akivaizdi, kad nuo jos pabėgtum. 

Ji seniai nusigręžė nuo Dievo, bet dabar ėmė karštai melstis. 
Bėrė visus žodžius, kokius tik prisiminė iš vaikystės maldų, davė 
pažadus, kurių niekada negalės tesėti, bet vylėsi, kad geros valios 
turėtų užtekti bent jau tam, kad Johanui būtų suteikta maža, ma- 
žulytė galimybė išgyventi. Greta sėdėjo Robertas baisaus sukrė- 
timo perkeistu veidu, ši išraiška neišnyko nuo vakar vakaro per 
visą naktį. Ji nieko labiau netroško, kaip tik priglausti jį, apkabin- 
ti, paguosti, būti motina. Bet praėjo tiek daug metų ir ji praleido 
visas progas suartėti. Juodu sėdėjo greta vienas kito kaip svetimi, 
vienijami tik meilės tam, kuris gulėjo ant operacinės stalo, ir abu 
tylėjo žinodami, kad jis geriausias iš jų. 

Koridoriaus gale pasirodė pažįstamas siluetas. Linda slinko pa- 
lei sieną nežinodama, kaip ją sutiks, bet jų norą kivirčytis išmušė 
ant sūnaus ir brolio pasipylusių smūgių kruša. Ji tylomis atsisėdo 
šalia Roberto ir valandėlę palaukusi išdrįso paklausti: 

— Kaip jis ten? Nugirdau iš tėtės, kai paskambinot šįryt ir pa- 
pasakojote. 

— Taip, pamaniau, Gabrielis turi žinoti, - pasakė Solveiga, įbe- 
dusi žvilgsnį į tolumą, - nes kad ir kas būtų, kraujas tirštesnis už 
vandenį. Pamaniau, jis turi žinoti... - ji, atrodė, nutolo, ir Linda 
tik linktelėjo. Paskui Solveiga tęsė: - Jį vis dar operuoja. Nežino- 
me nieko daugiau tik kad... kad jis gali mirti. 

— Betgi kas? - paklausė Linda tvirtai nusprendusi neleisti tetai 
ir vėl nugrimzti tyloje, kol neatsakė į jai rūpimus klausimus. 

— Mes nežinom,- atsakė Robertas. - Bet kad ir kas būtų tas 
niekšas, jis už tai sumokės! - Robertas trenkė kumščiu į porankį 
ir trumpam atsikratė šoko būsenos. Solveiga nieko nesakė. - O 
ko tau čia, po galais? - paklausė Robertas, tik dabar suvokęs tokią 
keistenybę, kad pusseserė, su kuria niekada artimai nebendrau- 
davo, apsilankė ligoninėje. 

— Aš... mes... aš... - mikčiojo Linda ieškodama tinkamų žodžių 
apibūdinti tam, kas ją sieja su Johanu. Ją glumino, kad Robertas 
nieko nenutuokia. Aišku, Johanas sakė nepasakojęs apie jų san- 
tykius broliui, bet ji nepatikėjo. Jei Johanas norėjo nuslėpti jų 
santykius, vadinasi, jie jam buvo svarbūs, ir tą supratusi ji stai- 
ga susigėdo. - Mes... šiek tiek bendravome, mudu su Johanu, - ji 
kruopščiai apžiūrinėjo savo nulakuotus nagus. 

— Kaip tai bendravote? - Robertas apstulbęs žvelgė į ją. Pas- 
kui suprato. — Aa, tai jūs, vadinasi... Gerai... - susijuokė. - Na, 
tik pažiūrėkit. Broliukas. Tai bent aktorius, - bet juokas užstrigo 
gerklėje, kai jis prisiminė, kodėl čia sėdi, ir veidą vėl apniaukė su- 
krėtimas. 

Valandos slinko, o jie tylėdami visi trys sėdėjo vienas šalia kito 
nykiame laukiamajame ir išgirdę menkiausią žingsnį koridoriu- 
je sunerimę dairėsi gydytojo baltu chalatu, ateinančio pranešti 
jiems nuosprendį. Jie to nežinojo, bet visi trys meldėsi. 


Solveiga paskambino anksti ryte, ir jis pats nustebo supratęs už- 
jaučiantis ją. Šeimyniniai vaidai truko taip ilgai, kad priešiškumas 

tapo antrąja prigimtimi, bet vos išgirdęs apie Johano būklę už- 
miršo senas nuoskaudas. Johanas buvo jo brolio sūnus, jo kūnas 
ir kraujas, ir tai svarbiausia. Tačiau važiuoti į ligoninę atrodė ne- 
nuoširdu. Kažkodėl manė, kad tai būtų veidmainiškas poelgis, 
todėl pasijuto dėkingas, kai Linda pasakė norinti važiuoti. Jis net 
užmokėjo už taksi iki Udevalos, nors šiaip manė, kad važinėtis 
taksi perdėm ekstravagantiška. 

Gabrielis sutrikęs sėdėjo prie savo didelio rašomojo stalo. At- 
rodė, kad visas pasaulis susvyravo ir viskas eina tik blogyn ir blo- 
gyn. Atrodė, kad pastarąsias dvidešimt keturias valandas artėja 
kulminacija. Jakobas išvežtas kvosti, Vestergordene krata, paimti 
visų šeimos narių kraujo mėginiai, o Johanas net pakliuvo į ligo- 
ninę ir kaunasi su mirtimi. Visa, kam paskyrė savo gyvenimą, pa- 
tvarumas, kurį siekė sukurti, tiesiog iro jam prieš akis. 

Veidrodyje, kabančiame ant priešinės sienos, tarsi pirmą kartą 
pamatė savo veidą. Tam tikra prasme taip ir buvo. Pats išvydo, 
kaip per pastarąsias dienas paseno. Gyvo žvilgsnio neliko, veidą 
vagojo rūpesčio raukšlės, paprastai nepriekaištingai sušukuoti 
plaukai buvo susivėlę ir nušiurę. Gabrieliui teko prisipažinti, kad 
pats savimi nusivylė. Niekada neabejojo esąs žmogus, užgrūdin- 
tas sunkumų ir galintis sunkiais laikotarpiais savimi pasikliauti. 
Ir štai Lenė pasirodė besanti stipresnė. Gal iš tikrųjų jis visada tai 
žinojo. Gal ir ji tą žinojo, tik leido jam gyventi ta iliuzija supras- 
dama, kad tuomet jis bus laimingesnis. Jį apėmė šiltas jausmas. 
Rami meilė. Tai, kas glūdėjo giliai viduje po jo egocentriška pa- 
nieka, dabar gavo galimybę prasilaužti į paviršių. Galgi iš visų tų 
nelaimių išeis bent kas nors gera? 

Jo mintis nutraukė beldimas. 

- Užeik. 

Lenė atsargiai įžengė pro duris ir jis vėl pagalvojo, kaip smar- 
kiai ji pasikeitė. Dingo nervinga veido išraiška ir liovėsi neramiai 
krutėti rankos, ji net atrodė aukštesnė, nes visa išsitiesė. 


314 CAMILLA LACKBERG 


— Labas rytas, mieloji. Ar gerai išmiegojai? 

Ji linktelėjo ir atsisėdo į vieną iš dviejų fotelių, kuriuos jis buvo 
lai aplink akis rodė ką kita. Šiaip ji miegojo daugiau kaip dvylika 
valandų. Vakar, kai parėjo namo iš policijos nuovados parvežusi 
Jakobą, spėjo persimesti keliais žodžiais. Sumurmėjo labai išvar- 
gusi ir nuėjo į savo kambarį. Kažkas, matyt, nutiko, jis nujautė. 
Įėjusi į kambarį Lenė nė sykio nepakėlė į jį akių, tik atidžiai žiūri- 
nėjo savo batelius. Nerimas dar labiau sustiprėjo, bet pirmiausia 
jis turėjo papasakoti apie Johaną. Ji atsakė nuostaba ir atjauta, bet 
atrodė, kad ne visi jo žodžiai iš tikrųjų ją pasiekia. Jos mintis laikė 
prikaustęs kažkas tokio svarbaus, kad net žinia apie Johano už- 
puolimą negalėjo jos dėmesio atitraukti. Dabar pavojaus gongas 
gauste sugaudė. 

— Ar kas nutiko? Gal vakar policijos nuovadoje kas nors? Kal- 
bėjau vakare telefonu su Marita, ji papasakojo, kad Jakobą pa- 
leido, taigi policija tikriausiai neturi jam... - jis iš tiesų nežinojo, 
kaip baigti pradėtą sakinį. Galvoje mintis vijo mintį ir jis atmes- 
davo vieną po kitos. 

— Ne, Jakobas jau nebėra įtariamas. 

— Ką tu sakai! Bet juk tai nuostabu! - nušvito jis. - Kaip... kaip 
atsitiko, kad)?.. 

Vis ta pačia niūria veido išraiška Lenė ir toliau vengė jo žvilgs- 
nio. 

— Bet yra dar vienas dalykas, kurį pirmiau turi žinoti, - ji su- 
dvejojo. - Johanesas, jis, jis... 

Gabrielis nekantriai pasimuistė ant kėdės. 

— Na, ką tas Johanesas? Vėl kas su ta nelemta ekshumacija? 

— Taip, galima ir taip pasakyti. 

Lenė vėl nutilo, ir Jakobui kilo noras ją supurtyti, kad pagaliau 
pasakytų tai, ką ketina. Bet tada ji giliai įkvėpė ir vienu atsikvėpi- 
mu viską išklojo taip greitai, kad jis vos spėjo klausytis. 

— Jie pasakė Jakobui, kad ištyrė Johaneso palaikus ir nustatė, 
kad jis nenusižudė - jis buvo nužudytas. 

Rašiklis, kurį Gabrielis laikė rankoje, barkštelėjo ant stalo. Jis 
pažvelgė į Lenę tarsi jai būtų pasimaišęs protas. Ji kalbėjo toliau: 

— Taip, žinau, skamba visiškai neįtikėtinai, bet jie tuo įsitikinę. 
Johanesą kažkas nužudė. 

- Jie žino, kas? — tepavyko jam išspausti. 

- Žinoma, kad ne, - purkštelėjo Lenė. - Jie ką tik išsiaiškino, o 
juk praėjo tiek daug metų... - ji skėstelėjo rankomis. 

— Taip, tai bent naujiena, turiu pasakyti. Bet papasakok dau- 
giau apie Jakobą. Ar jie atsiprašė? - griežčiau paklausė Gabrielis. 

— Kaip jau sakiau, jie jo nebejtaria. Pagaliau pavyko įrodyti tai, 
ką ir taip žinojome, - bėrė Lenė. 

— Taip, čia nėra ko stebėtis, tai buvo tik laiko klausimas. Bet 
iš kur?.. 

- Iš mūsų kraujo mėginių, kuriuos paėmė vakar. Palygino pir- 
miausia jo kraują su kažkokiais nusikaltėlio paliktais pėdsakais ir 
jiems niekas nesutapo. 

— Taip, tą jiems išsyk būčiau galėjęs pasakyti. Taip ir padariau, 
jei gerai pamenu! - iškilmingai pareiškė Gabrielis, jausdamas, kaip 
atsilaisvina viduje susisukęs mazgas. - Tad mums derėtų atsidaryti 
šampano, Lene, nesuprantu, kodėl atrodai tokia paniurusi. 

— Nes jie ištyrė ir tavo kraują. 

— Na, bet jis turbūt irgi nesutapo, - pasakė Gabrielis ir nusi- 
juokė. 

- Ne, su žudiko nesutapo. Tačiau... jis nesutapo ir su Jakobo 
mėginiu. 

— Kaip tai, ką čia šneki? Kaip tai nesutapo? Kuo? 

- Jie išsiaiškino, kad tu nesi Jakobo tėvas. 

Stojusi tyla buvo kurtinama. Gabrielis žvilgtelėjo į savo paties 
atvaizdą veidrodyje ir šįsyk savęs nebepažino. Į jį išplėstomis aki- 

mis ir pražiota burna spoksojo svetimas žmogus ir, nepakėlęs to 
žvilgsnio, jis nusuko akis. 

Lenė atrodė taip, tarsi nuo jos pečių būtų nusiritęs viso pasaulio 
sielvartas, net jos veidas švytėjo. Jis suprato, kad jai labai palengvė- 
jo. Iškart pribloškė mintis, kad turėtų būti labai sunku šitiek metų 
slėpti tokią paslaptį, bet paskui apėmė baisus įniršis. 

- Ką, po galais, čia kalbi? - suriko jis, ir ji net krūptelėjo. 

- Jie teisūs, tu nesi Jakobo tėvas. 

— Tai koks velnias tada jo tėvas? 

Tyla. Jis pamažu suvokė tiesą. Atsirėmęs į kėdės atlošą sušnabž- 
dėjo: 

— Johanesas. 

Lenei nebereikėjo to patvirtinti. Staiga jam viskas paaiškėjo, 
kaip skaidriausią dieną, ir jis keikė savo paties kvailumą. Kaip 
anksčiau to nepastebėjo. Žvilgsniai vogčiomis, nuojauta, kad kaž- 
kas lankosi, kai jo nėra namuose, kartais nemaloniai stulbinamas 
Jakobo panašumas į brolį. 

- Bet kodėl?.. 

- Klausi, kodėl turėjau romaną su Johanesu? - Lenės balsas 
nuskambėjo šaltai, su metaliniu atskambiu. - Nes jis buvo ki- 
toks, ne toks kaip tu. Aš buvau tau antraplanė, praktiniais sume- 
gyvenimas tekėtų, kaip tu įsivaizduoji, be mažiausių trukdžių. 
Viskas turėjo būti sutvarkyta, logiška, racionalu - negyva! — 
Paskui ji prakalbo švelniau: - O Johanesas nedarė nieko, ko pats 
nenorėjo. Mylėjo, kai norėjo, nekentė, kai norėjo, gyveno, kaip 
norėjo... Būti su Johanesu reiškė pajusti gamtos jėgą. Jis matė 
mane iš tikrųjų, matė mane, o ne tik praeidavo pro šalį pakeliui 
į dalykinius susitikimus. Kiekviena meilės akimirka su juo buvo 
kaip mirtis ir atgimimas. 

Gabrielis sudrebėjo išgirdęs Lenės balse aistrą. Tačiau toji aist- 
ra dingo ir ji ramiai pažvelgė į jį. 

— Man iš tiesų gaila, kad apgaudinėjau tave šitiek metų dėl 
Jakobo. Patikėk, aš tikrai labai gailiuosi ir nuoširdžiai prašau 
tavęs man atleisti. Tačiau nė neketinu atsiprašyti už meilę Jo- 
hanesui, - ji impulsyviai pasilenkė prie jo ir uždėjo delnus jam 
ant rankų. Jis įveikė norą jas atitraukti, ir jos nejudėdamos liko 
gulėti ant stalo. - Tu turėjai tiek daug galimybių, Gabrieli. Aš 
žinau, tu turi daug Johaneso savybių, tik neleidi joms atsiskleis- 
ti. Mes būtume galėję pragyventi daug puikių metų drauge, ir 
aš būčiau tave mylėjusi. Juk galiausiai vis tiek taip ir išėjo, bet aš 
tave užtektinai gerai pažįstu ir žinau, kad tu nebeleisi man tavęs 
mylėti. 

Gabrielis nieko neatsakė. Žinojo, kad ji teisi. Visą gyvenimą 
kovojo, siekdamas ištrūkti iš brolio šešėlio, ir Lenės išdavystė 
smogė į skaudžiausią vietą. 

Prisiminė tas naktis, kai su Lene budėjo prie sergančio sūnaus 
lovos. Tuomet norėjo būti su juo vienas, kad Jakobas matytų šalia 
tik jį ir suprastų, kad visi kiti, tarp jų ir Lenė, nėra tokie svarbūs 
kaip jis. Gabrielis troško tapti vieninteliu, kurio Jakobui reikėtų. 
Juodu prieš visus kitus. Dabar pagalvojus tik juokas ima. Tiesą sa- 
kant, jis pats tapo Juoduoju Peteriu. Iš tikrųjų tai Johanesas turė- 
jo sėdėti prie Jakobo lovos, laikyti jo ranką, guosti ir kartoti, kad 
viskas bus gerai. Ir Efraimas, kuris išgelbėjo Jakobui gyvybę. Ef- 
raimas ir Johanesas. Amžinoji dvejybė, tarp jų Gabrieliui niekada 
nesisekė prasiskverbti. O dabar paaiškėjo, kad ir nebūtų pajėgęs. 

— O Linda? - jis žinojo atsakymą, bet turėjo paklausti. Bent 
tam, kad įskaudintų Lenę. 

Ji tik šyptelėjo. 

— Linda - tavo dukra. Be menkiausių abejonių. Johanesas buvo 
vienintelis vyras, su kuriuo tau per mūsų santuokos metus buvau 
neištikima, ir dabar prisiimu atsakomybę už savo veiksmus. 

Jam labiau rūpėjo kitas klausimas: 

— Jakobas žino? 

— Žino, - ji atsistojo. Liūdnai pasižiūrėjo į Gabrielį ir tyliai pa- 
sakė: - Susirinksiu daiktus šiandien. Pavakariais manęs čia nebe- 
bus. 

Jis neklausė, kur ji žada keliauti. Tai nebebuvo svarbu. Niekas 
nebebuvo svarbu. 


Jie gerai užmaskavo savo įsibrovimo pėdsakus. Nei ji, nei vaikai 
beveik nepastebėjo, kad čia būta policijos. Vis dėlto kažkas vis 
tiek pasikeitė. Kažkas, ko negali įvardyti, bet tvyro aplink. Atrodė, 
kad namai ne tokie patikimi, kokie buvo seniau. Viską juose lietė 
svetimos rankos, kilnojo, vartė, apžiūrinėjo. Ieškojo kažko blo- 
go - jų namuose! Žinoma, švedų policija nuosaiki, bet ji pirmą- 
kart gyvenime suprato, ką reiškia gyventi diktatūros ir policijos 
kontroliuojamose valstybėse, apie kurias išgirsta per televiziją. Ji 
tuomet tik palinguodavo galvą gailėdama žmonių, išgyvenančių 
nuolatinę grėsmę, kad kas nors įsiverš į jų namus, nes iš tikrųjų 
nė nesuvokdavo, koks nešvarus gali pasijusti paskui ir kaip baisu 
niekada nežinoti, kas dar gali įvykti. 

Naktį lovoje ji ilgėjosi Jakobo. Norėjo, kad jis būtų šalia jos, 
laikytų rankoje jos ranką tarsi patikindamas, kad viskas vėl bus 
kaip buvę. Bet kai vakare paskambino į nuovadą, jie pasakė, kad 
jį išsivežė motina, ir ji nutarė, kad jis liko nakvoti pas tėvus. Ži- 
noma, pamanė, galėjo bent paskambinti, bet tuoj save subarė už 
tokią mintį, - jai nedera šitaip galvoti. Juk Jakobas visada daro 
tai, kas jiems visiems geriausia, ir jeigu ją šitaip supykdė policijos 
apsilankymas namuose, tai sunku net įsivaizduoti, kaip jis turėjo 
jaustis sėdėdėdamas ten uždarytas ir atsakinėdamas į daugybę 
klausimų. 

Vaikams papusryčiavus Marita neskubėdama nukraustė stalą. 
Dvejodama pakėlė telefono ragelį ir ėmė rinkti uošvių numerį, 
bet apsigalvojo ir padėjo. Jam tikriausiai reikia ilgiau pamiegoti, 
ir ji nenorėjo trukdyti. Tik spėjo padėti ragelį ir telefonas su- 

skambo. Ji net krūptelėjo iš netikėtumo. Ekrane pamatė dvaro 
sodybos numerį ir skubiai atsiliepė, manydama, kad skambina 
Jakobas. 

— Labas, Marita, čia Gabrielis. 

Ji suraukė antakius. Vos pažino uošvio balsą. Tarsi kalbėtų koks 
senis. 

- Labas, Gabrieli. Kaip jūs laikotės? 

Linksma intonacija ji slėpė nerimą ir įsitempusi laukė, ką jis 
sakys toliau. Nutvilkė mintis, kad kas nors atsitiko Jakobui, bet 
nespėjus jai nieko pasiteirauti Gabrielis paklausė: 

— Gal kartais Jakobas namie? 

- Jakobas? Bet jį juk vakar parsivežė Lenė. Buvau tikra, kad jis 
nakvoja pas jus. 

— Ne, čia jo nėra. Lenė jį vakar išleido prie jūsų vartų, - balse 
suskambo panika, ir Marita pajuto tą patį. 

— Dieve mano, tai kur jis tada? - ji užsidengė ranka burną ir iš 
paskutiniųjų stengėsi neduoti valios savo baimei. 

- Jis turbūt... Jis turėtų būti... - Gabrielis neįstengė baigti sa- 
kinio, ir tai tik parodė, kaip jis sunerimo. Jei Jakobas ne namie ir 
ne pas juos, tai daugiau galimybių neliko. Staiga Gabrielį pervėrė 
siaubinga mintis. - Johanas guli ligoninėje. Jį vakar prie namų už- 
puolė ir smarkiai sumušė. 

— Ak, Viešpatie, kaip jis? 

— Dar neaišku, ar išgyvens. Linda ligoninėje, paskambins, kai 
ką nors sužinos. 

Marita sunkiai atsisėdo ant virtuvinės kėdės. Jai veržė krūtinę, 
pasidarė sunku kvėpuoti. Atrodė, kad kažkas sugniaužė gerklę. 

— Manai, kad... 

Vos išgirdo Gabrielio balsą ragelyje. 

— Ne, šito negali būti. Kas galėtų... 

Paskui abu kartu suvokė visas tas netektis patyrę todėl, kad žu- 
dikas tabėra laisvėje. Tyla net suspengė, kai tą suprato. 

— Marita, skambink policijai. Aš atvažiuoju. 
Paskui pasigirdo tik trumpi signalai. 


Patrikas sutrikęs sėdėjo prie savo rašomojo stalo. Stengėsi pri- 
siversti nuveikti ką nors naudinga, užuot sėdėjęs ir spoksojęs į 
telefoną. Taip norėjo sužinoti kraujo tyrimų rezultatus, kad kone 
jautė nekantravimo skonį burnoje. Laikrodis tiksėjo negailestin- 
gai lėtai. Jis pasiryžo pamėginti įveikti kelis kasdienius darbus ir 
susidėlioti susikaupusius popierius. Bet ir po pusvalandžio nieko 
doro nebuvo nuveikęs, tik sėdėjo spoksodamas į tuštumą. Ka- 
dangi naktį prastai miegojo, ėmė kamuoti nuovargis. Gurkšte- 
lėjo kavos iš stovinčio prieš nosį puoduko, bet tuoj susiraukė. Ji 
buvo ataušusi. Su puoduku rankoje atsistojo norėdamas įsipilti 
šviežios, bet staiga suskambo telefonas. Patrikas čiupo ragelį taip 
skubėdamas, kad išliejo šaltą kavą ant rašomojo stalo. 

— Patrikas Hedstriomas. 

— Dingo Jakobas! 

Jis buvo įsitikinęs, kad skambina iš teismo medicinos laborato- 
rijos, tad užtruko kelias sekundes, kol smegeninė pradėjo veikti. 

— Atsiprašau, nesuprantu. 

- Čia Marita Hult. Mano vyras dingo vakar vakare! 

- Dingo? - jis vis dar nieko nesuprato. Nuovargis darė savo, 
mintys sukosi lėtai ir nenoriai. 

- Jis vakar negrįžo namo. Ir pas tėvus nenakvojo. Turint galvo- 
je tai, kas atsitiko Johanui... 

O štai dabar jis apskritai nieko nebesuprato. 

— Palaukit, truputį lėčiau. Kas atsitiko Johanui? 

- Jis guli Udevalos ligoninėje. Sumuštas, ir neaišku, ar išgy- 
vens. Kas, jei tas pats žmogus užpuolė ir Jakobą? Gal jis kur nors 
guli sužeistas. 

Kalbėdama ji vis labiau panikavo, bet Patriko smegenys jau 
ėmė suktis. Jeigu jis nieko negirdėjo, kad Johanas Hultas sumuš- 

tas, vadinasi, pareiškimą priėmė Udevalos kolegos. Reikės su jais 
nedelsiant susisiekti, bet pirmiausia jis turėjo nuraminti Jakobo 
žmoną. 

— Marita, Jakobui tikrai nieko neatsitiko. Bet aš nusiųsiu kolegą 
pas jus ir dar paskambinsiu į Udevalos policiją paklausinėti, ką jie 
žino apie Johaną. Nemanyk, kad aš lengvabūdiškai žiūriu į tai, ką 
tu sakai, bet man atrodo, kad nereikia per daug nerimauti. Kar- 
tais taip atsitinka. Mes dažnai susiduriame su tuo, kad kas nors 
dėl vienokios ar kitokios priežasties kokią naktį negrįžta namo. 
Ir Jakobas gal kiek susijaudino po mūsų vakarykščio pokalbio ir 
panoro kurį laiką pabūti vienas, ką gali žinoti. 

Marita apmaudžiai atsakė: 

— Jakobas niekada šitaip nepasielgtų, nepranešęs man. Jis labai 
atsakingas. 

— Tikiu tuo, ką sakai, ir pažadu, kad mes iškart užsiimsim šiuo 
reikalu. Kas nors atvažiuos pasikalbėti, gerai? Gal galėtum ir uoš- 
vių paprašyti, kad atvažiuotų pas jus, tuomet pasišnekėsim ir su 
jais. 

- Bus paprasčiau, jei aš pas juos nuvažiuosiu, - pasakė Marita, ir, 
atrodė, jai palengvėjo, kad iškart bus imtasi konkrečių žingsnių. 

— Taip ir susitariam, — tarstelėjo Patrikas ir padėjo ragelį, dar 
kartą patikinęs, kad tikrai nėra pagrindo tikėtis blogiausio. 

Pirmesnį neveiklumą kaip vėjas nupūtė. Nors nebuvo linkęs to 
sakyti Maritai, jis veikiau manė, kad Jakobas dingo dėl labai su- 
prantamos priežasties. Kita vertus, Johaną kažkas sumušė, gal net 
mėgino nužudyti, tad nerimauti tikrai buvo dėl ko. Pirmiausia jis 
paskambino kolegoms į Udevalą. 

Po valandėlės jau buvo išklausinėjęs, ką jie žinojo apie įvykį, o 
žinojo nedaug. Kažkas išvakarėse taip sumušė Johaną, kad dabar 
jo gyvybė kabanti ant plauko. Jis pats negalįs papasakoti, kas tą 
padarė, o policija neturinti jokių pėdsakų. Jie kalbėjęsi su Solvei- 


ga ir Robertu, bet nė vienas iš jų prie savo trobos nieko nematę. 

Akimirką Patrikas įtarė Jakobą, bet iškart atsisakė tokios minties. 
Johaną sumušė tada, kai jie laikė Jakobą nuovadoje. 

Patrikas dvejojo galvodamas, ką daryti toliau. Reikėjo skubiai 
atlikti dvi užduotis. Jis norėjo, kad kas nors nuvažiuotų į Ude- 
valos ligoninę pasikalbėti su Solveiga ir Robertu, pažiūrėti, ar jie 
nežino ko nors daugiau. Be to, reikia nusiųsti ką nors ir į dvaro 
sodybą pasišnekėti su Jakobo šeima. Pasvarstęs, nusprendė pats 
važiuoti į Udevalą, o į dvaro sodybą siųsti Martiną su Josta. Vos 
spėjo atsistoti rengdamasis eiti pas juos pasikalbėti, vėl suskambo 
telefonas. Šįkart skambino teismo medikas. 

Nekantraudamas pasirengė išklausyti, ką jam pasakys labora- 
torija, - gal artimiausią minutę gaus tą dėlionės dalelę, kurios taip 
trūksta. Bet net ir drąsiausiose fantazijose nebūtų įstengęs įsivaiz- 
duoti to, ką netrukus išgirdo. 


Visą kelią į dvaro sodybą Martinas su Josta karštai ginčijosi dėl to, 
ką pasakė Patrikas. Abu nieko nesuprato. Bet nebuvo kada dau- 
giau spėlioti. Jiems neliko nieko kita, kaip tik mesti viską iš galvos 
ir atkakliai dirbti toliau. 

Užlipę laiptais priešais pagrindines duris peržengė kelis dide- 
lius lagaminus. Martinui parūpo, kuris gi šeimos narys rengiasi į 
kelionę. Lagaminų būta gerokai daugiau, negu Gabrieliui prireik- 
tų dalykinei kelionei, be to, bagažas atrodė moteriškas, todėl jis 
spėjo, kad manta priklauso Lenei. 

Šįkart jų nepakvietė į svetainę - ilgu koridoriumi nuvedė į vir- 
tuvę kitame namo gale. Čia Martinui iškart patiko. Svetainė, ži- 
noma, graži, bet joje tvyrojo bedvasė nuotaika. O virtuvė buvo 
jauki, kaimiškai paprasta ir nepakluso reikliai visoje sodyboje 
vyraujančiai elegancijai. Svetainėje Martinas jautėsi nepatogiai, 
o čia panoro pasiraitoti rankoves ir imti maišyti didžiulius garuo- 
jančio viralo puodus. 

Prie didžiulio kaimiško virtuvės stalo prisispaudusi prie sie- 

nos sėdėjo Marita. Atrodė, tarsi ieškotų atramos baugiomis ir 
nelauktomis aplinkybėmis. Išgirdęs lauke linksmus vaikų bal- 
sus jis ištempė kaklą ir pro langą į sodo pusę pamatė abu Jakobo 
ir Maritos vaikus, bėginėjančius ir žaidžiančius ant vejos. 

Visi pasisveikindami linktelėjo vieni kitiems. Paskui susėdo 
prie stalo šalia Maritos. Martinui pasirodė, kad nuotaika čia keis- 
ta, bet tiksliai negalėjo pasakyti kodėl. Gabrielis su Lene atsisėdo 
kuo toliau vienas nuo kito, ir Martinas pastebėjo, kad abu vengia 
vienas į kitą net pažiūrėti. Prisiminė lagaminus prie laukujų durų. 
Jam dingtelėjo, kad Lenė tikriausiai papasakojo Gabrieliui apie 
savo meilės romaną su Johanesu ir apie jo vaisių. Nenuostabu, 
kad nuotaikia tokia slogi. Dabar aišku, iš kur tie lagaminai. Lenę 
sodyboje sulaikė tik bendras nerimas dėl Jakobo likimo. 

— Pradėkim nuo pradžių, - tarė Martinas. - Kas iš jūsų matė 
Jakobą paskutinis? 

Lenė vos pastebimai mostelėjo ranka. 

- Aš. 

— O kada? - paklausė Josta. 

- Apie aštuonias. Kai jį pasiėmiau iš jūsų, - ji linktelėjo galva į 
policininkus, sėdinčius kitapus stalo. 

— Kurjūs jį išleidote? - pasiteiravo Martinas. 

— Tiesiai prie Vestergordeno vartų. Pasisiūliau privežti prie pat 
durų, bet jis atsisakė. Ten sunku apsisukti, o iki slenksčio tik pora 
šimtų metrų, todėl neprieštaravau. 

— O kaipjis buvo nusiteikęs? - tęsė Martinas. 

Ji vogčiomis dirstelėjo į Gabrielį. Visi žinojo, apie ką iš tiesų 
kalbama, bet nė vienas nenorėjo pasakyti tiesiai. Tada Martinui 
dingtelėjo, kad Marita dar nieko nežino apie pasikeitusius Jakobo 
šeimos ryšius. Tačiau, deja, negalėjo į tai atsižvelgti. Reikia su- 
rinkti kuo daugiau faktų, o ne sėdėti ir žaisti žodžiais. 

- Jis buvo... - Lenė ieškojo tinkamo žodžio, - susimąstęs. Net, 
sakyčiau, sukrėstas. 

— Apie ką jūs kalbate? Kodėl Jakobas buvo sukrėstas? Ką jūs iš 
tikrųjų jam vakar padarėte? Gabrielis man sakė, kad jo nebejtaria- 
te, tai kodėl jis jautėsi sukrėstas? 

Lenės veidas vos virptelėjo, ir tai buvo vienintelis jos sieloje 
šėlstančios jausmų audros požymis. Ji ramiai uždėjo delną ant 
Maritos rankos. 

— Brangioji, Jakobas vakar sužinojo sukrečiančią naujieną. 
Prieš daug daug metų kai ką padariau ir labai ilgai slėpiau. Bet 
galima padėkoti policijai, - ji piktai žybtelėjo akimis į Martiną su 
Josta, - kad Jakobas vakar apie tai sužinojo. Seniai troškau pati 
jam papasakoti, bet metai taip greitai bėgo, o aš, matyt, vis lau- 
kiau tinkamos progos. 

— Kokios tinkamos progos? - paklausė Marita. 

— Pasakyti Jakobui, kad ne Gabrielis, o Johanesas yra jo tikrasis 
tėvas. 

Kiekvienas šio sakinio žodis vertė Gabrielį raukytis ir muisty- 
tis, tarsi kiekvienas skiemuo smigtų jam į krūtinę kaip peilis. Ta- 
čiau pirmas sukrėtimas jau buvo atslūgęs. Jo protas apsiprato, ir 
jis jautėsi ne taip blogai, kaip išgirdęs juos pirmą kartą. 

— Kątu sakai! - Maritaišplėstomis akimis žiūrėjo į Lenę ir Gab- 
rielį. Paskui visai sugniužo. - O, Viešpatie, tai turbūt jį pribaigė. 

Lenė krūptelėjo tarsi gavusi antausį. 

— Kas padaryta, nebeatšauksi, - tarė ji, - o dabar svarbiausia 
surasti Jakobą, paskui... - padvejojo, - paskui užsiimsime kitais 
dalykais. 

— Lenė teisi. Kad ir ką rodo kraujo tyrimas, Jakobas man sū- 
nus štai čia. - Gabrielis pridėjo ranką prie širdies. - Mes turime 
jį surasti. 

— Mes rasime jį, - pažadėjo Josta. - Gal nieko keista, kad jis 
nori kiek pabūti vienas ir viską apmąstyti. 

Martinas buvo dėkingas Jostai už tą tėvišką globą, kurią kar- 

tais parodydavo. Dabar tai labai padėjo numaldyti visų nerimą ir 
Martinas ramiai klausinėjo toliau: 

— Vadinasi, jis neparėjo namo? 

— Ne, - atsakė Marita. - Lenė paskambino, kai juodu išvažiavo 
iš nuovados, todėl žinojau, kad jie grįžta. Tačiau jam taip ir nepa- 
sirodžius pamaniau, kad jis tikriausiai nuvažiavo su Lene namo ir 
liko ten nakvoti. Tai, žinoma, jam nebūdinga, bet, kita vertus, jis 
pats ir jo šeima pastaruoju metu išgyvena didžiulę įtampą, todėl 
pamaniau, kad nuvažiavo pabūti su tėvais, - tardama šiuos žo- 
džius ji vogčia dirstelėjo į Gabrielį, bet tas tik blankiai šyptelėjo — 
reikėjo laiko, kad viską tinkamai suvoktų. 

- Kaip sužinojote, kas nutiko Johanui? - paklausė Martinas. 

- Šįryt paskambino Solveiga. 

— Aš maniau, kad jūs... susipykę? - klustelėjo Martinas. 

- Taip, galima ir taip pasakyti. Bet, manau, šeima yra šeima, 
ir kai iš tikrųjų kas nutinka... - Gabrielis nurijo paskutinius žo- 
džius. - Linda dabar ten. Juodu su Johanu bendravo artimiau, nei 
mes manėme, - Gabrielis karčiai susijuokė. 

— Arjūs daugiau nieko nesužinojote? —- paklausė Lenė. 

Josta papurtė galvą. 

— Ne, girdėjome tik tiek, kad niekas nepasikeitė. Bet Patrikas 
Hedstriomas dabar važiuoja į Udevalą, pažiūrėsime, ką jis praneš. 
Bet jei kas nors atsitiks, jūs sužinosite naujienas taip pat greitai 
kaip ir mes. Tikriausiai Linda iškart jums paskambins. 

Martinas atsistojo. 

— Na, man regis, sužinojome, ką norėjome. 

— Ar nemanote, kad tas, kuris nužudė vokietę, mėgino užmušti 
ir Johaną? - Maritos apatinė lūpa silpnai virpėjo. Nesunku su- 
prasti, ko iš tikrųjų ji klausė. 

- Nėra jokio pagrindo taip manyti, - draugiškai atsakė Marti- 
nas. - Esu tikras, kad greitai išsiaiškinsime, kas nutiko. Johanas 

su Robertu sukinėjasi abejotinose draugijose, tad labiau tikėtina, 
kad tą padarė kas nors iš jų. 

— O kaip dabar ieškosite Jakobo? - neatlyžo Marita. - Šukuo- 
site apylinkes, ar ką? 

— Ne, pradėsime visai ne nuo to. Aš iš tikrųjų manau, kad jis 
kur nors sėdi ir apmąsto... aplinkybes ir netrukus pasirodys na- 
muose. Todėl būtų geriausia, jei pasiliktumėt namie ir mums pa- 
skambintumėt iš karto, kai jis sugrįš. Gerai? 

Niekas nieko neatsakė ir Martinas suprato tai kaip tylų pritari- 
mą. Iš tikrųjų jie ne kažin ką daugiau galėjo padaryti. Be to, Mar- 
tinui teko pripažinti, kad tuo, kuo stengėsi įtikinti Jakobo šeimą, 
pats tiki daug mažiau. Labai keistas sutapimas, kad Jakobas dingo 
tą patį vakarą, kai jo pusbrolis - ar brolis, ar kaip dabar reikia va- 
dinti Johaną - buvo sumuštas. 

Pakeliui į nuovadą Martinas automobilyje užsiminė apie tai 
Jostai, ir šis pritariamai linktelėjo. Irgi nujautė, kad kažkas nege- 
rai. Keistų sutapimų iš tiesų pasitaiko, bet ne taip jau dažnai, ir 
policininkui nedera žiūrėti į juos pro pirštus. Jie tikėjosi, kad Pa- 


trikui pavyks pešti daugiau. 


2003 metų vasara 


Ji atsipeikėjo tvinksinčia iš skausmo galva ir išdžiūvusia burna. Dže- 
nė nesuprato kur esanti. Prisiminė tik tiek, kad sėdo į pakeleivingą 
automobilį, o dabar atsipeikėjo kažkokioje keistoje tamsioje tikrovė- 
je. Iš pradžių nebijojo. Jai atrodė, kad tik sapnuoja ir netrukus pabu- 
dusi pamatys besanti šeimos kemperyje. 

Palengvėle ėmė suvokti, kad iš šio sapno neįmanoma pabusti. Su- 
panikavusi ėmė tamsoje grabinėti aplinkui ir pagaliau prie sienos 
pirštais aptiko medines lentas. Laiptai. Čiuopdama kiekvieną pako- 
pą ėmė atsargiai kopti aukštyn. Dunkstelėjo į kažką galva. Atsitren- 
kė į lubas užlipusi vos porą pakopų, ir uždaros patalpos baimė tiesiog 
surakino. Suprato, kad atsistojusi ant grindų tik vargais negalais gali 
išsitiesti, - tokio aukščio buvo ta patalpa. Lygiai taip pat greitai apėjo 
ir sienas - nuo vienos iki kitos tebuvo kokie du metrai. Apimta siau- 
bo užlipo laiptais ir pamėgino pastumti lentas, jos kiek pajudėjo, bet 
nepasidavė. Kažkas subarškėjo, ir ji suprato, kad tikriausiai kitapus 
kabo spyna. 

Dar kelis sykius pamėgino įsirėmusi praverti dangtį, bet nusivylusi 
nulipo žemyn ir atsisėdusi ant suplūktos žemės rankomis apsikabino 
kelius. Išgirdusi viršuje žingsnius instinktyviai susigūžė tolimiausioje 
kertėje. 

Vyrui prisiartinus išvydo jo veidą ir atpažino, nors ir buvo tamsu. 
Tas pats vyras įsisodino ją į automobilį, todėl ji labai išsigando. Da- 
bar žinojo, kaip jis atrodo, kokį automobilį vairuoja, ir suprato, kad 
jis nepaleis jos gyvos. 

Ėmė klykti, bet jis švelniai uždėjo ranką jai ant burnos ir ramina- 
mai prašneko. Įkalbinęs nerėkti nuėmė nuo burnos ranką ir pradėjo 
atsargiai nurenginėti. Lietė jos kūną mėgaudamasis, beveik su meile. 
Ji girdėjo, kaip tankėja jo kvėpavimas, ir kietai užsimerkė stengda- 
masi negalvoti apie tai, kas dar laukia. 

Paskui jis paprašė atleidimo. O tada ją užliejo skausmas. 


Vasarą eismas tiesiog žudantis. Patrikas irzo sulig kiekvienu skai- 
tiklio rodomu kilometru, o kai pasistatė automobilį prie Udeva- 
los ligoninės, turėjo kelis kartus giliai įkvėpti, kad nusiramintų. 
Paprastai jo taip neerzindavo visą kelią užkimšę kemperiai arba 
turistaujantys vairuotojai, kurie vos slinko žvalgydamiesi aplin- 
kui ir nekreipdami dėmesio į paskui juos nusitęsiančią automo- 
bilių virtinę. Tačiau smarkiai nusivylęs tyrimo rezultatais jis juto, 
kad gerokai smuktelėjo ir pakantumas. 

Patrikas negalėjo patikėti savo ausimis - nerasta kraujo tyrimų 
ir spermos mėginio nuo Tanjos kūno atitikmens. Jis buvo įsitiki- 
nęs, kad sulaukę rezultatų jie iškart sužinos, kas yra žudikas, todėl 
niekaip negalėjo atsigauti iš netikėtumo. Kažkoks Johaneso Hul- 
to giminaitis nužudė Tanją - toks buvo nepaneigiamas faktas. Ta- 
čiau apie tą giminaitį jie nieko nežino. 

Patrikas nekantriai surinko nuovados numerį. Anika šiek tiek 
vėlavo į darbą ir jis niekaip negalėjo sulaukti, kada ji pagaliau 
ateis. 

— Labas, čia Patrikas. Klausyk, atleisk, jaučiuosi kiek įsitem- 
pęs, bet gal galėtum kuo greičiau sužinoti, ar nėra kokių duome- 
nų apie kitus Hultų šeimos narius mūsų apylinkėje. Pirmiausia 
pagalvojau, ar neatsirastų kokių Johaneso Hulto nesantuokinių 
vaikų? 

Girdėjo, kaip ji viską užsirašo, ir sukryžiavo du pirštus. Jis stvė- 
rėsi paskutinio šiaudo ir labai vylėsi, kad ji ką nors ras. Antraip 
jam teliks atsisėdus kasytis galvą. 

Jis turėjo sau pripažinti, kad mintis, pirmąkart jam dingtelėjusi 
važiuojant į Udevalą, atrodo įtikinama. Galbūt Johanesas turėjo 
sūnų, apie kurį jie nieko nežino. Kuo daugiau apie tai galvojo, tuo 

labiau atrodė, kad tai nėra neįmanoma ir netgi labai tikėtina. Juk 
tai gali būti ir paties Johaneso nužudymo motyvas, svarstė Patri- 
kas, nors nelabai žinojo, kaip sumegzti šias gijas. Pavydas — su- 
prantamas motyvas nužudyti, o būdas, kaip jis buvo nužudytas, 
irgi atitiktų jo teoriją. Impulsyvi, neplanuota žmogžudystė. Pyk- 
čio ir pavydo priepuolis, ir galiausiai Johanesas negyvas. 

Bet kaip tai susiję su Sivos ir Monos mirtimi? Šios dėlionės da- 
lies jam kaip tik ir nepavyko surasti, bet gal Anikai pasiseks rasti 
trūkstamą detalę. 

Jis uždarė automobilio dureles ir nuėjo prie pagrindinių durų. 
Kiek paklaidžiojęs, draugiškų ligoninės darbuotojų padedamas 
pagaliau rado reikiamą skyrių. Laukiamajame pamatė trijulę, ku- 
rios ieškojo. Kaip paukščiai ant telegrafo laidų jie sėdėjo vienas 
šalia kito ir tylėjo, įsmeigę akis priešais save. Tačiau jis pastebėjo, 
kaip sužibo jį išvydusios Solveigos akys. Ji sunkiai atsistojo ir lin- 
guodama žengė pasitikti. Atrodė, lyg visą naktį nemiegojusi, ma- 
tyt, taip ir buvo. Susiglamžę drabužiai trenkė prakaitu. Riebaluoti 
plaukai sulipo sruogomis, o aplink akis aiškiai juodavo ratilai. 
Robertas atrodė lygiai toks pat pavargęs, tik apkiautęs mažiau už 
Solveigą. Vienintelė Linda buvo žvali, žvilgsnis skaidrus, o dra- 
bužiai tvarkingi. Ji dar nežinojo, kas vyksta namuose. 

— Jūs jį sučiupot? - Solveiga palietė Patriko ranką. 

— Deja, nieko daugiau nesužinojom. Ar gydytojai jau ką nors 
pasakė? 

Robertas papurtė galvą. 

— Ne, vis dar operuoja. Kažkoks smegenų spaudimas. Jie tur- 
būt atvers kaukolę. Nustebčiau, jei išvis ten rastų smegenų. 

— Robertai! 

Solveiga supykusi atsisuko ir plykstelėjo į jį akimis, bet Patri- 
kas suprato, ko Robertas siekė. Juokaudamas slėpė savo nerimą 
ir mėgino sumažinti įtampą. Toks būdas retkarčiais padėdavo ir 
pačiam Patrikui. 

Patrikas atsisėdo ant kažko panašaus į kėdę ir fotelį kartu. Sol- 
veiga irgi prisėdo. 

— Kas taip pasielgė su mano mažuoju berniuku? - lingavo ji ant 
kėdės pirmyn atgal. - Mačiau, kaip jis atrodė, kai nešė, tarsi būtų 
kažkas svetimas. Visur vien kraujas. 

Linda krūptelėjo ir susiraukė. Robertas sėdėjo be jokios išraiš- 
kos. Atidžiau įsižiūrėjęs į juodus jo džinsus ir marškinėlius, Patri- 
kas pastebėjo vis dar juoduojančas dideles Johano kraujo dėmes. 

— Ar vakar vakare nieko neįprasta neišgirdote ir nepastebėjote? 

— Ne, - sudirgo Robertas. - Mes jau viską išpasakojome ki- 
tiems policininkams, kiek dar reikės tą patį kartoti? 

— Labai atsiprašau, bet turiu užduoti šiuos klausimus. Todėl 
būkite geri, ir visi pasikalbėkime valandėlę. 

Užuojauta jo balse buvo nuoširdi. Kartais policininko darbas 
būna sunkus, nori nenori tenka brautis į žmonių gyvenimą tokią 
akimirką, kai jų mintys užimtos kur kas svarbesniais dalykais. Ta- 
čiau netikėtai jam į pagalbą atskubėjo Solveiga. 

— Turi jam padėti, Robertai. Privalome padaryti viską, kad pa- 
dėtume sugauti tą, kuris šitaip pasielgė su mūsų Johanu, pats ži- 
nai, — ir pasisuko į Patriką: - Man regis, girdėjau kažką. Bet mes 
nieko nematėme nei tada, kai jį suradome, nei vėliau. 

Patrikas linktelėjo ir kreipėsi į Lindą: 

— O tu vakar vakare kartais nematei Jakobo? 

— Ne, - atsakė nustebusi Linda. - Aš vėl gyvenu dvaro sodybo- 
je. Ojis, manyčiau, gal buvo savo namuose Vestergordene? Kodėl 
klausi? 

— Atrodo, kad jis vakar visai negrįžo namo, todėl pamaniau, gal 
tu jį kur nors matei. 

— Ne, kaip sakiau, aš jo nemačiau. Geriau klausk mamos ar 
tėčio. 

— Jau klausėm. Jie jo irgi nematė. Gal kartais numanai, kur jis 
dar galėtų važiuoti? 

Dabar sunerimo ir Linda. 

— Ne, o kam jam važiuoti? — paskui jai į galvą šovė mintis: - O 
gal nuvažiavo į Bulareną ir pernakvojo ten? Aišku, jis pirmiau taip 
niekada nedarydavo, bet... 

Patrikas trinktelėjo sau kumščiu per šlaunį. Tai mulkiai, nepa- 
galvojo apie Bulareno sodybą. Jis atsiprašė ir išbėgęs paskambino 
Martinui. Tegu nedelsdamas važiuoja ten patikrinti. 

Kai grįžo į laukiamąjį, nuotaika buvo pasikeitusi. Kol jis kal- 
bėjo su Martinu, Linda mobiliuoju telefonu paskambino namo. 
Dabar ji įsispitrijo į jį su visu paauglišku atkaklumu. 

— Kas čia apskritai darosi? Tėtė sakė, kad Marita paskambino 
jums ir pranešė apie Jakobo dingimą ir kad du policininkai atva- 
žiavę uždavė begalę klausimų. Tėtė labai susirūpinęs, - ji atsistojo 
priešais Patriką rankomis įsisprendusi į šonus. 

— Kol kas nėra jokio pagrindo nerimauti, - pakartojo jis tą pa- 
čią maldelę, kurią Josta ir Martinas išbeldė dvaro sodyboje. - Tik- 
riausiai tavo brolis norėjo, kad niekas jam netrukdytų ir kur nors 
išvažiavo. Bet žinok, mes į tokius pareiškimus žiūrime rimtai. 

Linda nepatikliai į jį pašnairavo, bet pasitenkino tokiu atsaky- 
mu. Paskui pusbalsiu pratarė: 

— Tėtė papasakojo ir apie Johanesą. Kada ketini papasakoti 
jiems? - ji linktelėjo galva į Robertą su Solveiga. 
plaukai. Paskui pats sau priminė jos amžių ir išsigandęs pagalvo- 
jo, kaip daug kas pasikeičia sukūrus šeimą, net pabunda polinkis 
žavėtis jaunutėmis gražuolėmis. 

Tačiau taip pat pusbalsiu atsakė: 

- Šiek tiek palauksime. Nepanašu, kad dabar tinkama proga, 
ypač turint galvoje Johano būklę. 

- Čia tai tu klysti, — ramiai atrėmė Linda. - Jiems dabar kaip 
tik reikia gerų naujienų. Patikėk manimi, aš gerai pažįstu Johaną 

ir žinau, kad naujiena, jog Johanesas nenusižudė, visai šeimai bus 
gera. Todėl jei tu nepasakysi, tai aš pasakysiu. 

Tai užsispyrėlė. Bet Patrikas linko pripažinti, kad ji teisi. Gal jis 
per ilgai delsė nieko nepasakodamas. Jie iš tiesų turi teisę žinoti. 

Jis pritariamai linktelėjo Lindai ir sėsdamasis kostelėjo. 

— Solveiga, Robertai, žinau, kad labai priešinotės Johaneso eks- 
humacijai. 

Robertas kaip kulka pašoko nuo kėdės. 

— Po galais, tau išties galvoj negerai! Ir vėl iš naujo! Manai, ne- 
turime dėl ko daugiau sukti galvų? 

— Robertai, sėsk! - riktelėjo Linda. - Aš žinau, ką jis pasakys, ir, 
patikėk manimi, tau reikia tai išgirsti! 

Iš nuostabos, kad trapi pusseserė jam įsakinėja, Robertas priti- 
lęs atsisėdo. Patrikas tęsė, o Solveiga su Robertu spigino jį akimis, 
prisiminę išniekintą kapą ir iš žemės iškeltą tėvo ir vyro karstą. 

— Paprašėme patologo ištirti... ee... palaikus, ir jis rado kai ką 
įdomaus. 

— Įdomaus... - purkštelėjo Solveiga, - kas čia per žodis? 

— Taip, tu jau man atleisk, bet nėra kaip gražiai to pasakyti. Jo- 
hanesas nenusižudė. Jis buvo nužudytas. 

Solveiga ėmė gaudyti kvapą. Robertas sėdėjo kaip žaibo trenk- 
tas, neįstengdamas nė krustelėti. 

— Ką čia kalbi, vyruti? - Solveiga griebė Robertui už rankos, ir 
šis jos neatstūmė. 

— Tik tai, ką girdėjai. Johanesą nužudė, o ne jis pats nusižudė. 

Ašaros pabiro iš paraudusių užverktų Solveigos akių. Paskui 
sudrebėjo visas stambus kūnas, o Linda triumfuodama pasižiū- 
rėjo į Patriką. Tai buvo džiaugsmo ašaros. 

- Aš žinojau, — tarė Solveiga. - Žinojau, kad jis negalėjo šitaip 
pasielgti. O visi tik ir kalbėjo, kad jis pasikorė nužudęs mergaites. 
Dabar tegu visi paspringsta. Tikriausiai tas, kuris užmušė mer- 

gaites, nužudė ir mano Johanesą. Dabar jie galės plikais keliais 
atropoję maldauti mūsų atleidimo. Šitiek metų mes... 

— Mama, liaukis, - sudirgo Robertas. Neatrodė, kad būtų suvo- 
kęs, ką pasakė Patrikas, tam susigulėti reikėjo laiko. 

— Ką dabar ketinate daryti, kad surastumėte Johaneso žudi- 
ką? - nekantriai paklausė Solveiga. 

Patrikas pasisuko į ją. 

— Taaip, regis, nebus lengva. Praėjo daug metų, o ir įkalčių ne- 
išliko. Bet mes, savaime aišku, ieškosime ir padarysime viską, kas 
mūsų jėgoms, tiek galiu pažadėti. 

Solveiga prunkštelėjo. 

— Taip, įsivaizduoju. Jei jūs taip pat dirbsite ieškodami Johane- 
so žudiko, kiek plūkėtės stengdamiesi jį pasodinti, tai čia nebus 
jokio vargo. Todėl dabar dar labiau noriu, kad atsiprašytumėt! 

Ji dūrė pirštu į Patriką, ir tas suprato, kad pats laikas nešdintis, 
kol situacija nepaaštrėjo. Persimetė žvilgsniu su Linda ir toji taip 
pat slapčia mostelėjo jam eiti. Todėl jis dar kartą jos paprašė: 

— Linda, jei ką išgirsi apie Jakobą, pažadėk, kad tuoj pat pa- 
skambinsi tiesiai mums. Bet, man atrodo, tu teisi. Jis tikriausiai 
Bularene. 

Ji linktelėjo, bet akyse šmėstelėjo nerimas. 


Kai paskambino Patrikas, jie buvo ką tik įsukę į automobilių sto- 
vėjimo aikštelę prie nuovados. Martinas vėl išvažiavo į gatvę ir 
pasuko į Bulareną. Po maloniai vėsaus rytmečio karštis ėmė kelti 
termometro stulpelį į viršų, ir Martinas įjungė ventiliatorių. Josta 
prasisegė trumparankovių marškinių apykaklę. 

— Kad bent tas prakeiktas karštis pasibaigtų. 

— O, taip, bet golfo aikštelėje tikriausiai nedejuoji, - nusijuokė 
Martinas. 

— Tai visai kitas reikalas, - gižiai atrėmė Josta. Golfas ir religi- 


ja - du dalykai, iš kurių jo pasaulyje negalima šaipytis. Akimir- 

ką pagalvojo, kad verčiau vėl dirbtų su Ernstu. Su Martinu dirbo 
kur kas našiau, bet turėjo prisipažinti, kad tingiai darbuotis su 
Lundgrenu patiko labiau. Žinoma, Ernstas turi savo ydų, bet, kita 
vertus, niekada neprieštaraudavo, jei Josta kelioms valandoms 
pasprukdavo pamušinėti golfo kamuoliukų. 

Po minutėlės jam prieš akis iškilo Dženės Mioler nuotrauka ir 
jį ėmė graužti sąžinė. Praskaidrėjimo akimirką suvokė tampantis 
senu bambekliu, gąsdinamai panašiu į savo seną tėvą, ir jei toliau 
elgsis kaip jo senis, neilgai trukus gyvens vienišas senelių namuo- 
se ir galės bambėti dėl visokių įsivaizduojamų neteisybių. Vaikai 
net iš pareigos neužsuka tokių aplankyti. 

— Kaip manai, ar jis ten? - paklausė, kad išvaikytų nemalonias 
mintis. 

Martinas kiek pagalvojęs atsakė: 

— Labai nustebčiau, jei jį ten rastume. Bet patikrinti vis tiek 
verta. 

Jie pasuko sodybos link ir vėl mėgavosi atsivėrusiu idilišku 
vaizdu. Sodyba skendėjo švelnioje saulės šviesoje, ir raudonai 
rusvas namas gražiai ryškėjo mėlyname už jo tyvuliuojančios jū- 
ros fone. Kaip ir pirmiau, aplink triūsė jaunuoliai, visi užsiėmę 
savais darbais. Martinui pirmiausia į galvą atėjo žodžiai „šaunu“, 
„švaru“, „sveika“, „naudinga“, „švediška“, bet kažkodėl tai žadino 
nemalonius pojūčius. Jo patirtis sakė: jei kas atrodo per gerai, tai 
tikriausiai yra... 

— Kaip koks hitlerjugendas, ar ne? - tarstelėjo Josta garsiai išsa- 
kydamas Martino nuojautas. 

— Gal ir taip. Tik žodis kiek per stiprus. Nors ten nesišvaistyk 
tokiais, - sausai pasakė Martinas. 

Josta nudavė įsižeidęs. 

- Atsiprašau, - pasakė nepatenkintas. - Nė nežinojau, kad tu 
iš kalbos inspekcijos. Be to, nelaikytų čia tokių kaip Kenedis, jei 
būtų įsirengę sumautą nacių stovyklą. 

Martinas, nepaisydamas jo pastabos, nužingsniavo tiesiai prie 
laukujų durų. Duris atvėrė viena iš darbuotojų. 

— Ko norite? - Jakobo pykčiu ant policijos aiškiai užsikrėtė 
1 ji. 

— Ieškome Jakobo, - Josta stovėjo atokiau ir raukėsi, todėl kal- 
bėti ėmėsi Martinas. 

— Jo čia nėra. Ieškokite namuose. 

— Tu tikra, kad jo čia nėra? Norėtume patys įsitikinti. 

Moteris nenoriai pasitraukė ir įleido abu policininkus. 

— Kenedi, policija vėl atvažiavo. Jie nori apžiūrėti Jakobo kabi- 
netą. 

- Rasim patys, - pasakė Martinas. 

Moteris nekreipė į jį dėmesio. Greitais žingsniais atskubėjo Ke- 
nedis. Martinas klausė savęs, ar tas nebus įsidarbinęs nuolatiniu 
sodybos svečių palydovu. Arba jam tiesiog patinka vesti žmones 
teisingu keliu. 

Tylėdamas jis nuvedė Martiną su Josta koridoriumi iki Jakobo 
kabineto. Mandagiai padėkoję policininkai pravėrė duris. Jakobo 
nė kvapo. Jie įėjo vidun ir apsidairė ieškodami kokių nors pėdsa- 
kų, kurie išduotų, kad Jakobas galėjo praleisti čia naktį: antklodės 
ant sofos, žadintuvo, dar ko nors. Bet nieko nepamatė. Nusivylę 
išėjo į koridorių. Kenedis ramiai stovėjo ir laukė. Pakėlęs ranką 
nubraukė nuo veido plaukų sruogą, ir Martinas pamatė juodas 
neįžvelgiamas akis. 

— Nieko. Nė sumauto šūdo, - niurzgė Martinas automobilyje 
vėl sukdamas į Tanumshedę. 

— Taigi, - tepratarė Josta. Martinas užvertė akis. Jis vis dar su- 
rūgęs. Na, ir tegu sau rūgsta. 

Bet Jostos mintys buvo užimtos kitkuo. Sodyboje jis kažką pa- 
stebėjo, ir tai niekaip nedavė jam ramybės. Stengėsi liautis apie tai 
galvojęs, kad pasąmonė galėtų lengviau darbuotis, tačiau tai buvo 

lygiai taip pat neįmanoma, kaip negalvoti apie krislą, pakliuvusį į 
akį. Jis kažką matė ir turi prisiminti. 


— Kaip sekėsi, Anika? Ar ką nors radai? 

Ji papurtė galvą. Patriko išvaizda jai kėlė nerimą. Per mažai 
miego, per mažai normalaus maisto, per didelė įtampa - visa tai 
nublukino įdegį, liko tik liguistas pilkšvumas, kūnas pakumpęs 
tarsi nuo sunkios naštos ir nereikėjo būti genijum, kad atspėtum, 
kas jį taip slegia. Labai norėjosi liepti jam atskirti savo jausmus 
nuo darbo reikalų, bet neliepė. 

Ir pati buvo įsitempusi, nes paskutinis dalykas, kurį vakarais 
užmerkusi akis pamatydavo, buvo išsigandę Dženės Mioler tėvų 
veidai, kai jie atėjo pranešti apie dingusią dukrą. 

— O tau kaip? - susirūpinusi paklausė Anika ir įdėmiai pasižiū- 
rėjo į jį pro akinių viršų. 

— Kaip gali tokiomis aplinkybėmis sektis? - Patrikas nekantriai 
ranka perbraukė per plaukus ir dar labiau juos sušiaušęs tapo ka- 
rikatūriškai panašus į pamišusį profesorių. 

— Numanau, kad sušiktai, - pasakė Anika atvirai. Niekada ne- 
pagražindavo to, ką sako. Mėšlas yra mėšlas ir dvokia kaip mėšlas, 
kad ir kiek šlakstysi kvepalais, nepadės - tokia buvo jos gyvenimo 
nuostata. 

Patrikas šyptelėjo. 

— Taip, maždaug šitaip. Bet baikim apie tai. Ar nieko neradai 
registre? 

— Deja, nieko. Gyventojų registre nieko neradau, jokio įrašo 
apie kitus Johaneso Hulto vaikus, o kitose vietovėse daugiau ir 
nėra ko ieškoti. 

- Bet juk galėtų būti neįregistruotų jo vaikų. 

prunkštelėjo. 

— Kur tau, ačiū Dievui, nėra tokio įstatymo, kuris priverstų ma- 
mytes nurodyti, kas yra vaiko tėvas. Bet, žinoma, jo vaiką galėtų 
slėpti įrašas „tėvas nežinomas“. 

- Ir leisk, atspėsiu: tokių vaikų nesuskaičiuojama daugybė... 

— Nebūtinai. Viskas priklauso nuo to, kaip plačiai geografiškai 
nori ieškoti. Mūsų apylinkės žmonės kaip reta dori. Ir nepamiršk, 
kalbamės ne apie penktąjį dešimtmetį, nes Johanesas veikliausias 
buvo septintąjį ir aštuntąjį dešimtmečiais. O tuomet jau nebebu- 
vo tokia baisi gėda turėti nesantuokinį vaiką. Tam tikru septinto- 
jo dešimtmečio laikotarpiu tai buvo suprantama net kaip kažkas 
pozityvaus. 

Patrikas nusijuokė. 

- Jei kalbi apie Vudstoko erą, tai, man rodos, gėlių vaikai ir lais- 
va meilė Fjelbakos taip ir nepasiekė. 

— Nekalbėk šitaip, ir tykiuose vandenyse retsykiais... - pasakė 
Anika džiaugdamasi, kad bent kiek praskaidrino jam nuotaiką. 
Pastarosiomis dienomis nuovada veikiau panėšėjo į laidojimo 
namus. Tačiau Patrikas greitai vėl surimtėjo. 

— Tačiau juk yra bent jau teorinė galimybė sudaryti, sakykim... 
Tanumo bendruomenės vaikų, kurių tėvai nežinomi, sąrašą. 

- Taip, galėčiau jį sudaryti ne tik teoriškai, bet ir praktiškai. Tik 
galiu kiek užtrukti, - perspėjo Anika. 

- Sudaryk jį kuo skubiau. 

— O kaip tu ketini iš to sąrašo sužinoti, kieno iš jų tėvas yra 
Johanesas? 

— Manau, skambinsiu ir klausinėsiu. Jei nepavyks, tuomet pa- 
galvosiu, kaip kitaip spręsti šį klausimą. 

Priimamojo durys prasivėrė ir įėjo Martinas su Josta. Patrikas 
padėkojo Anikai už pagalbą ir nuėjo koridoriumi jų pasitikti. 
Martinas sustojo, o Josta nepakeldamas akių nuo kilimo nuėjo į 
savo kabinetą. 

- Nė neklausk, - tarstelėjo Martinas ir papurtė galvą. 

Patrikas suraukė kaktą. Jiems betrūko tik bendradarbių nesu- 
tarimų. Gana jau ir to, ko pridirba Ernstas. Martinas perprato jo 
mintis. 

— Nieko rimto, nesijaudink. 

— Gerai. Eime kavos į poilsio kambarį ir šnektelėsim. 

Martinas linktelėjo, ir prisipylę po puodelį kavos juodu susėdo 
prie stalo vienas priešais kitą. Patrikas paklausė: 

— Ar radote kokių Jakobo pėdsakų Bularene;? 

— Ne, jokių. Nepanašu, kad jis ten būtų lankęsis. O kaip tau 
sekėsi? 

Patrikas trumpai papasakojo apie kelionę į ligoninę. 

— Ar galvojai apie tai, kodėl tyrimai nieko nedavė? Žinome, kad 
ieškome Johaneso giminaičio, bet tikrai ne Jakobo, ne Gabrielio, 
ne Johano ir ne Roberto. O turint galvoje įkalčius, galime iškart 
atmesti ir damas. Turi idėjų? 

— Taip, paprašiau Anikos pasidomėti, ar Johanesas neturėjo 
kitų vaikų. 

— Skamba protingai. Kalbant apie tą vyruką, atrodytų neįtikė- 
tina, kad nebūtų pribarstęs vaikų kur pakliuvo. 

— Ką manai apie teoriją, kad Johaną sumušęs asmuo užpuolė ir 
Jakobą? - Patrikas atsargiai siurbčiojo kavą. Ji ką tik išvirė ir buvo 
labai karšta. 

— Tai, be abejonės, tikrai keistas sutapimas. O ką pats manai? 

— Tą patį. Būtų velniškai keistas sutapimas, jei tą padarė kitas 
asmuo. Atrodo, tarsi Jakobą kas būtų nušlavęs nuo žemės pavir- 
šiaus. Nuo vakar vakaro niekas jo nebematė. Tiesą sakant, man 
net neramu. 

— Tujuk visąlaik jautei, kad jis kažką slepia. Gal dėl to jam kaž- 
kas ir atsitiko? - dvejodamas paklausė Martinas. - Gal kas išgirdo, 
kad buvo policijos nuovadoje, ir pamanė, kad išplepėjo ką nors, 
ko niekam nevalia žinoti. 

— Gal, - atsakė Patrikas. - Tai ir yra mūsų bėda. Viskas yra įma- 
noma, bet mes tik tuščiai spėliojame, - ir ėmė skaičiuoti ant pirš- 
tų. - Mes turim Sivą su Mona, nužudytas septyniasdešimt devin- 
taisiais, Johanesą, nužudytą septyniasdešimt devintaisiais, Tanją, 
nužudytą praėjus dvidešimt ketveriems metams, Dženę Mioler, 
pagrobtą tikriausiai sėdus į pakeleivingą automobilį, Johaną, va- 
kar smarkiai sumuštą, - ir tai irgi gali būti žmogžudystė, nes dar 
neaišku, kuo baigsis, - ir Jakobą, vakar dingusį be pėdsakų. Bend- 
ras vardiklis išlieka — tai kas nors iš Hultų, tačiau mes turime ir 
įrodymų, kad niekas iš jų neprisidėjo prie Tanjos mirties. Maža 
to, panašu, kad Tanjos žudikas nužudė ir Sivą su Mona, - jis be- 
viltiškai skėstelėjo rankomis. - Tikros išrūgos, štai kaip. Murkdo- 
mės tose išrūgose ir toliau savo nosies nematome! 

— Na, tu, ko gero, prisiskaitei propagandos, nuteikiančios prieš 
policiją, - nusišypsojo Martinas. 

— O ką? - paklausė Patrikas. - Nebeturiu idėjų. O Dženė Mio- 
ler nebeturi laiko, gal jau kelias dienas net pavėlavom, - jis stai- 
ga pakeitė temą, nebenorėdamas savęs gailėtis: - O tu buvai kur 
nors su ta mergina? 

— Kokia mergina? - paklausė Martinas, stengdamasis nutaisyti 
abejingą veidą. 

— Neapsimetinėk, žinai, apie ką kalbu. 

- Jei kalbi apie Piją, mes nesitarėm susitikti. Ji tik padėjo versti, 
ir viskas. 

- Ji tik padėjo versti, ir viskas, - pamėgdžiojo jį Patrikas falcetu 
ir palingavo galva. - Ak, liaukis muistytis ir imk veikti. Kai apie ją 
kalbėjai, aš juk supratau iš tavo balso, kad nuolat apie ją galvoji. 
Nors galji ir tau nepatinka - draugo juk neturi, - Patrikas nusi- 
šypsojo švelnindamas pašaipą. 

Martinas jau žiojosi kandžiai atsikirsti, bet suskambo Patriko 
mobilusis telefonas. 

Įtempęs ausis stengėsi suprasti, su kuo jis kalbasi. Kažką apie 
kraujo tyrimus, vadinasi, kaip suprato, su kuo nors iš laboratori- 
jos. Tačiau apie ką, iš Patriko atsakymų buvo sunku suprasti. 

— Kas čia tokio keista?.. Aha... A, šitaip... Ką čia, po galais, 
pliauški? Bet kaip gali... Gerai... Aha. 

Martinas vos valdėsi nerėkęs. Iš Patriko veido matė, kad vyksta 
kažkas svarbaus, tačiau tas pašnekovui laborantui ir toliau atsaki- 
nėjo trumpai. 

— Tai tu sakai, kad tiksliai išsiaiškinote, kokie giminystės ry- 
šiai juos sieja, - Patrikas linktelėjo Martinui, rodydamas, kad 
labai stengiasi leisti jam suprasti, apie ką kalba. - Bet aš vis dar 
nesuprantu, kaip visa tai susiję?.. Ne, tai neįmanoma. Jis negyvas. 
Turi būti kitoks paaiškinimas... Ne, po galais, tai tu esi specialis- 
tas. Klausyk, ką tau sakau, ir pagalvok dar kartą. Turi būti kitas 
paaiškinimas. 

Atrodė, kad jis laukia, o pašnekovas kitame gale kažką galvoja. 
Martinas sušnabždėjo: 

— Kas vyksta? 

Patrikas tik pakėlė pirštą jį nutildydamas, atrodė, kad įdėmiai 
klausosi kažkokio paaiškinimo. 

— Nėra taip jau neįtikėtina. Šioje byloje, tiesą sakant, visiškai 
įmanoma, - jo veidas nušvito, Martinas matė, kaip palengvėjimo 
banga perėjo visu Patriko kūnu, o jis pats tuo metu stale kone 
prakrapštė ovalią duobutę. 

- Ačiū! Velnioniškai ačiū! - Patrikas išjungė mobilųjį telefoną 
ir tokiu pačiu švytinčiu veidu atsigręžė į Martiną. - Aš žinau, kur 
dingo Dženė Mioler! Ir tu nepatikėsi savo ausimis tą išgirdęs. 


Operacija baigėsi. Johaną pervežė į intensyviosios terapijos sky- 
rių ir jis gulėjo visas prikaišytas vamzdelių, nugrimzdęs į savo 
tamsų pasaulį. Robertas sėdėjo prie lovos laikydamas Johano 
ranką. Solveiga nenoromis paliko juodu ir nuėjo į tualetą. Valan- 

dėlę liko su broliu vienas, nes Lindos neįleido - čia negalėjo būti 
daug žmonių. 

Storas vamzdelis, įvestas Johanui į burną, ėjo nuo tyliai šnypš- 
čiojančio aparato. Robertas pasijuto pats alsuojantis į taktą su 
kvėpavimo aparatu. Tarsi būtų stengęsis padėti Johanui kvėpuoti 
ir mėginęs nors truputį palengvinti apėmusį bejėgiškumą. 

Nykščiu perbraukė Johano delną. Jam kilo sumanymas pamė- 
ginti pasižiūrėti, kokia jo gyvenimo linija, tačiau neprisiminė, 
kuri iš trijų ryškių linijų rodo gyvenimą. Johanas turėjo dvi ilgas 
ir vieną trumpą, ir Robertas tkėjosi, kad ta trumpoji yra meilės 
linija. 

Pagalvojus apie pasaulį be Johano, sukosi galva. Žinojo, kad, 
daugelio manymu, jis, kaip stipresnis iš jųdviejų, esą vadovauja. 
Bet iš tikrųjų be Johano jis buvo visiškas niekas. Būtent Johano 
įgimtas švelnumas padėjo jam išsaugoti žmogiškumą. Visas jo 
paties švelnumas išnyko tada, kai rado tėvą, ir be Johano jo siela 
visai sudirš. 

Sėdėdamas prie jo daug prisižadėjo. Prisiekė, kad taps kitoks, 
jei tik Johanas liks gyvas. Pažadėjo nebevogti, susirasti darbą, 
padaryti ką nors gero gyvenime, ir taip - davė žodį net nusi- 
kirpti. 

Paskutinį pažadą davė šiurpdamas, bet, didžiai jo nuostabai, 
būtent tada viskas ir pasikeitė. Johano ranka vos virptelėjo, krus- 
telėjo smilius, tarsi jis atsilygindamas būtų norėjęs paglostyti Ro- 
bertui ranką. Nedaug, bet Robertui užteko. Jis nekantriai laukė 
grįžtančios Solveigos. Norėjo jai papasakoti, kad Johanui viskas 
bus gerai. 


— Martinai, skambina kažkoks vaikinukas ir sako turįs infor- 
macijos apie Johano Hulto sumušimą, - Anika įkišo pro duris 
galvą. 


— Prakeikimas, visai neturiu dabar laiko. 

— Ar man paprašyti, kad paskambintų vėliau? - nustebusi pa- 
klausė Anika. 

— Ne, po velnių, jau einu, - Martinas įpuolė į Anikos kambarėlį 
ir griebė išjos ragelį. 

Valandėlę įdėmiai klausė, uždavė kelis papildomus klausimus 
ir metęs ragelį šoko prie durų. - Anika, mes su Patriku turime 
važiuoti. Gal gali surasti Jostą ir paprašyti tuoj pat man paskam- 
binti? O kur Ernstas? 

— Josta su Ernstu išėję pietauti, bet aš jiems paskambinsiu. 

— Gerai. 

Martinas išbėgo, o vos po kelių sekundžių tarpduryje išdygo 
Patrikas. 

— Ar susisiekei su Udevala, Anika? 

Anika iškėlė nykštį. 

- Viskas gerai, jie jau pakeliui. 

— Puiku! - jis pasisuko eiti, bet sustojo. - Klausyk, savaime su- 
prantama, tau nebereikia imtis betėvių vaikų sąrašo. 

Ji nulydėjo akimis Patriką, greitais žingsniais tolstantį korido- 
riumi. Įtampa nuovadoje taip sustiprėjo, jog atrodė, kad ją galima 
fiziškai apčiuopti. Patrikas pirma prabėgdamas pranešė, kas nuti- 
ko, ir ji pajuto, kaip iš susijaudinimo pašiurpo rankos ir kojos. Pa- 
galiau artinosi viso tyrimo pabaiga ir dabar buvo svarbi kiekviena 
minutė. Ji mostelėjo Patrikui su Martinu, einantiems pro jos stik- 
linę pertvarą ir sukantiems prie laukujų durų. 

— Sėkmės! - šūktelėjo, bet suabejojo, ar jie išgirdo. Ir skubiai 
surinko Jostos numerį. 


— Taigi, Josta, tikra velniava. Mudu sėdim čia, o tie gaidžiukai 
vadovauja, - Ernstas ėmėsi mėgstamos temos, ir Josta prisipažino 
sau, kad jam iki gyvo kaulo įgriso jo klausytis. Pirmiau pyko ant 
Martino, bet tik iš apmaudo, kad jį sudraudė dvigubai jaunesnis 
žmogus. Bet paskui suprato, kad tai nėra taip jau baisu. 

Jie automobiliu nuvažiavo į Grebestadą ir sėdėjo „Telegrafo“ 
restorane. Tanume valgiaraštis buvo menkesnis, tad greitai įkyrė- 
davo, o iki Grebestado tik dešimt minučių kelio. 

Staiga suskambo ant stalo gulintis Jostos mobilusis telefonas ir 
jie abu ekrane pamatė nuovados numerį. 

— Po galais, eina jie šikt. Tu turi visą teisę valandą ramiai papie- 
tauti, - Ernstas jau tiesė ranką išjungti Jostos telefoną, bet kole- 
gos žvilgsnis sustabdė jį. 

Buvo pats pietų metas, kai kurie svečiai akimis niršiai smaigstė 
Jostą, kad drįsta kalbėti telefonu vidury restorano, tad Josta, pik- 
taijuos nužvelgęs, tyčia kalbėjo garsiai. Baigęs kalbėtis padėjo ant 
stalo valgiaraštį ir pakilo, ragindamas stotis ir Ernstą. 

— Turim darbo. 

— Ar negali palaukti? Aš nespėjau net kavos išgerti, - priešinosi 
Ernstas. 

- Išgersi vėliau nuovadoje. Dabar reikia paimti vieną vaikinuką. 

Josta jau antrąkart šią dieną važiavo į Bulareną, tik šįkart pats 
sėdėjo prie vairo. Jis perpasakojo Ernstui, ką sužinojo iš Anikos, 
ir po pusvalandžio atvykę į vietą iš tikrųjų pamatė prie kelio ne- 
toli sodybos jų laukiantį jaunuolį. 

Jie sustojo ir išsiropštė iš automobilio. 

— Ar tu Lelė? - paklausė Josta. 

Jaunuolis linktelėjo. Jis buvo stambus ir tvirtas, plačiu sprandu 
ir didžiuliais kumščiais. Galėtų būti klubo apsaugininkas, dingte- 
lėjo Jostai. Arba smogikas, kaip šiuo atveju. Bet, atrodo, šis smo- 
gikas turi sąžinę. 

— Tu mums paskambinai, tai dabar kalbėk, - tęsė Josta. 

— Taip, bus geriau, jei pradėsi kalbėti nedelsdamas, - pridūrė 
Ernstas karingai, ir Josta įspėjamai į jį pasižiūrėjo — čia visai nerei- 
kėjo demonstruoti savo agresyvumo. 

— Na, kaip jau sakiau tai merginai nuovadoje, vakar mes su Ke- 
nedžiu prisidirbom. 

Aha, prisidirbom, pamanė Josta. Taip, jaunuolis tikrai leidžiasi 
vadovaujamas. 

- Klok viską? - paragino Josta. 

— Mes aplamdėm tą vaikį, Jakobo giminaitį. 

— Johaną Hultą? 

— Taip, lyg ir Johaną, - gailiai prakalbo jis. - Prisiekiu, nežino- 
jau, kad Kenedis jį šitaip sumaitos. Sakė, tik nori pasikalbėti, tik 
truputį pagąsdinti. Ne daugiau. 

— Bet išėjo kitaip, - Josta stengėsi, kad nuskambėtų tėviškai. 
Daugiau nieko nesakė. 

— Ne, jis, vadinasi, man tik suokė. Vis pliurpė neužsičiaupdamas, 
koks velniškai geras yra Jakobas ir kad tas Johanas jam tik kenkia 
savo plepalais ir meluoja, todėl Kenedis liepė jam atsiimti savo žo- 
džius, o kai tas atsisakė, Kenedis visai pasiuto ir ėmė jį tvatyti. 

Čia Lelė nutilo, kad atgautų kvapą. Josta tikėjosi, kad spėjo su 
visais jo minčių šuoliais, bet nebuvo tuo tikras. Tie jauni žmonės 
visai nemoka žmoniškai kalbėti! 

— Oką tutuo metu veikei? Kapsteisi sode? - nusišaipė Ernstas. 
Ir vėl sulaukė įspėjamo Jostos žvilgsnio. 

— Aš jį laikiau, — tyliai pratarė Lelė. - Laikiau už rankų, kad 
nevožtų atgal, bet juk aš nežinojau, po galais, kad Kenedis toks 
tą. - Kas dabar bus? Nebegalėsiu grįžti namo? Dabar pat važiuo- 
siu į kalėjimą? 

Didelis kietas vaikinas kone verkė. Atrodė kaip mažas persi- 
gandęs berniukas, ir Jostai nebereikėjo stengtis kalbėti tėviškai, 
jam taip išėjo savaime. 

— Pamatysim paskui. Viskas išsispręs. O dabar svarbiausia - pa- 
sikalbėti su Kenedžiu. Gali palaukti mūsų čia, kol nuvažiuosim jo 
pasiimti, arba sėsk į mašiną. Kaip nori. 

— Aš pasėdėsiu mašinoje, - tyliai pasakė Lelė. - Kiti vis tiek 
supras, kad aš įskundžiau Kenedį. 

— Jei taip, tai važiuojam. 

Jie nuvažiavo šimtą metrų iki sodybos. Duris atidarė ta pati 
moteris, kuri ryte įsileido Martiną su Josta. Ir šįkart dar labiau 
suirZo. 

— Kojums vėl prireikė! Mums tuoj prireiks įsistatyti varstomą- 
sias duris policijai. Na, man dar neteko to patirti. Po šitiek metų 
puikaus bendradarbiavimo su policija... 

Josta, kilstelėjęs ranką, ją nutraukė. Ir labai rimtai pasakė: 

— Dabar ne metas diskutuoti. Mums reikia pasikalbėti su Ke- 
nedžiu. Tuoj pat. 

Moteris iš intonacijos suprato, kad jis nejuokauja, ir nedels- 
dama pašaukė Kenedį. Vėl kreipdamasi į juos prakalbo kur kas 
švelniau. 

— Kojjūs norite iš Kenedžio? Ar jis ko prisidirbo? 

— Paskui viską sužinosite smulkiai, - ūmiai įsiterpė Ernstas. — 
Dabar mūsų užduotis nugabenti šį vaikiną į policijos nuovadą ir 
ten su juo pasikalbėti. Pasiimsim ir tą dičkį vyruką Lelę. 

Kenedis išniro iš šešėlio. Tamsiomis kelnėmis ir baltais marš- 
kiniais, nepriekaištingai susišukavęs plaukus labiau priminė britų 
internato auklėtinį negu perauklėjimo įstaigos globotinį. Vaizdą 
gadino tik nubrozdinti krumpliai. Josta mintyse susikeikė. Štai ką 
jis pastebėjo lankydamasis čia ryte. 

— Kuo galėčiau būti naudingas, ponai? - jis puikiai parinko in- 
tonaciją, gal kiek perspaudė. Matyt, labai stengėsi, bet poveikis 
buvo priešingas. 

— Mes ką tik kalbėjome su Lele. Turbūt supranti, kad privalai 
važiuoti su mumis į nuovadą. 

Kenedis tylomis sutikdamas linktelėjo galva. Jakobas daug ko 
jį išmokė, o svarbiausia - kad norėdamas būti bent ko nors vertas 
Dievo akyse, žmogus turi atsakyti už savo veiksmus. 

Kenedis apgailestaudamas paskutinį kartą apsidairė. Jis ilgėsis 
šios sodybos. 

Jie sėdėjo vienas priešais kitą ir tylėjo. Marita pasiėmusi vaikus 
grįžo į Vestergordeną laukti Jakobo. Lauke ulbėjo vasaros paukš- 
čiai, bet namuose buvo tylu. Prie laukujų durų tebestovėjo laga- 
minai. Lenė nenorėjo išvažiuoti nesužinojusi, kad Jakobui viskas 
gerai. 

— Ar ką nors girdėjai iš Lindos? - netvirtai paklausė ji. Bijojo 
sudrumsti trapią taiką su Gabrieliu. 

— Ne, dar nieko. Vargšė Solveiga, - pridūrė Gabrielis. 

Lenė prisiminė ilgus šantažo metus, bet patylėjo. Pati buvo 
motina ir negalėjo neatjausti kitos motinos, kurios vaikas su- 
žalotas. 

— Nemanai, kad ir Jakobą?.. - žodžiai įstrigo jai gerklėje. 

Gabrielis netikėtai uždėjo delną jai ant rankos. 

— Ne, nemanau. Girdėjai, ką sakė policija, jis tikriausiai kur 
nors pasislėpė ir nori viską apgalvoti. Jis juk turi ką apmąstyti. 

— Taip, turi, - karčiai pritarė Lenė. 

Gabrielis nieko nebesakė, bet jo ranka liko gulėti ant jos ran- 
kos. Tai stebinamai guodė, ir ji staiga suprato, kad Gabrielis pir- 
mąkart po šitiek metų parodė tokį švelnumą. Ją užplūdo šiltas 
jausmas, sumišęs su išsiskyrimo skausmu. Nenorėjo jo palikti. 
Pati tam ryžosi, kad jam netektų žemintis ir pačiam ją išvaryti, 
bet dabar abejojo, ar elgiasi teisingai. Paskui jis atitraukė ranką, ir 
dvejonės praėjo. 

— Žinai, dabar galiu pasakyti, kad man Jakobas visuomet atro- 
dė panašesnis į Johanesą negu į mane. Maniau, likimas iš manęs 
šaiposi. Aplinkiniams gal atrodė, kad mudu su Efraimu buvome 
artimesni nei Efraimas su Johanesu. Tėvas gyveno čia su mumis, 
aš paveldėjau sodybą ir visa kita. Tačiau buvo kitaip. Juk jie nuolat 
kivirčydavosi tik todėl, kad buvo labai panašūs. Kartais atrodyda- 
vo, kad Efraimas ir Johanesas yra vienas žmogus. O aš visada lik- 
davau nuošaly. Taigi, gimus Jakobui pamačiau, koks jis panašus į 
tėvą ir brolį, ir pamaniau, kad tai atvers man galimybę pakliūti į jų 

draugiją. Atrodė, jei pavyks užmegzti su juo tvirtą ryšį ir išmokti 
jį iš tikrųjų pajusti, tai pavyks perprasti ir Efraimą su Johanesu. Ir 
atsistoti greta. 

— Žinau, - švelniai tarė Lenė, bet Gabrielis, regis, jos neišgirdo. 
Nematančiomis akimis žvelgė pro langą ir kalbėjo: 

— Pavydėjau Johanesui, nuoširdžiai tikėjusiu tėvo pramanu, kad 
mes galime gydyti. Tik pamanyk, kaip smarkiai tuo tikėjo! Žiū- 
rėdavo į savo rankas ir gyveno įsitikinęs, kad jos yra Dievo įran- 
kis. Matydavo, kaip stojasi ir vaikšto luošiai, kaip praregi aklieji, 
ir tikėjo, kad visa tai įmanoma. O aš temačiau spektaklį. Mačiau 
tėvą užkulisiuose, vadovaujantį, režisuojantį, ir nekenčiau kiek- 
vieną minutę. O Johanesas matė tik sergančius. Įsivaizdavo esąs 
saitas su Dievu. Kaip sielvartavo, kai viskas baigėsi. Ir aš nė kiek 
jo neužjaučiau. Priešingai - džiaugiausi, kad pagaliau mudu su 
Johanesu galime būti paprasti berniūkščiai. Pagaliau galime būti 
panašūs. Bet šitaip nenutiko. Johanesas ir toliau darė stebuklus, o 
aš, aš... - jo balsas užlūžo. 

— Tu turėjai viską, ką turėjo Johanesas. Bet nedrįsai to rodyti, 
Gabrieli. Tik tiek judu skyrėtės. Patikėk manimi, tik tiek. 

Pirmąkart per daugybę kartu pragyventų metų ji pamatė jo 
akyse ašaras. Net kai Jakobas mirtinai sirgo, jis neleido sau pasi- 
duoti jausmams. Ji suėmė jo plaštaką, ir jis smarkiai suspaudė jai 
ranką. Tada tarė: 

— Negaliu pažadėti, kad tau atleisiu. Bet galiu pažadėti, kad pa- 
mėginsiu. 

- Žinau. Patikėk manimi, Gabrieli, žinau, — ji paglostė jam 


skruostą. 


Erika sulig kiekviena valanda vis labiau nerimavo. Nerimas net 
susisuko į maudulį ties kryžmeniu ir ji masažavo tą vietą pirštų 
galiukais. Visą rytą stengėsi prisiskambinti Anai namo ir į mobi- 
lųjį, bet toji neatsiliepė. Paskambinusi į informaciją gavo Gustavo 

mobiliojo numerį, bet tas tegalėjo pasakyti, kad prieš dieną nu- 
plukdė Aną su vaikais iki Udevalos. Ten jie sėdę į traukinį ir va- 
kare turėję būti Stokholme. Erika pyktelėjo, kad jis pats nė kruo- 
pelytės nesijaudino. Tik ramiai pateikė daugybę logiškų paaiški- 
nimų, esą gal buvo pavargę ir išjungė telefoną, gal jos mobilusis 
išsikrovė arba, susijuokė jis, gal Ana neapmokėjo savo telefono 
sąskaitos. Po tokios pastabos Erikai užvirė kraujas, ir ji tiesiog iš- 
jungė telefoną. Ir jeigu pirma nerimavo šiek tiek, tai dabar sune- 
rimo ne juokais. 

Pamėgino prisiskambinti Patrikui norėdama paprašyti pata- 
rimo ar bent jau pasiguosti, bet jis neatsakė nei mobiliuoju, nei 
laidiniu telefonu. Surinko bendrąjį nuovados numerį ir Anika pa- 
sakė, kad jis išvažiavęs darbo reikalais, o ji nežinanti, kada grįš. 

Erika užsispyrusi skambino toliau. Maudimas niekaip nesi- 
liovė. Ir vos jai dingtelėjo viską mesti, Anos mobiliuoju telefonu 
kažkas atsiliepė. 

- Alio? - tarė vaikiškas balselis. Turbūt Ema, pamanė Erika. 

— Labas mieloji, čia teta. Klausyk, kur jūs dabar? 

— Stokholme, - sušvebeldžiavo Ema. - Ar vaikelis jau yra? 

Erika nusišypsojo. 

— Ne, dar nėra. Klausyk, Ema, ar galiu pasikalbėti su tavo 
mama? 

Ema nekreipė dėmesio į prašymą. Kai nuskilo tokia neįtikėtina 
laimė nukniaukti mamos telefoną ir net juo atsiliepti, ji nė nema- 
nė greitai paleisti jo iš rankų. 

— Žinai kąąąą? - paklausė Ema. 

— Ne, nežinau, - atsakė Erika, - bet, meilute, apie tai pašne- 
kėsime paskui, dabar labai noriu pasikalbėti su tavo mama, - jos 
kantrybė ėmė sekti. 

- Žinai kąąą2 — užsispyrusi pakartojo Ema. 

— Ne, o ką? - pavargusi atsiduso Erika. 

— Mes persikraustėm! 

— Žinau, jūs jau seniai persikraustėt. 

— Ne, šiandien! - džiugiai pasakė Ema. 

- Šiandien? - perklausė Erika. 

— Taip, mes šiandien vėl persikraustėm namo pas tėtę, - pareiš- 
kė Ema. 

Kambarys ėmė suktis ratu. Nespėjusi nieko pasakyti Erika dar 
išgirdo: 

— Atia, dabar eisiu žaisti. 

Paskui supypsėjo tik trumpi signalai. Apsunkusia širdimi Erika 
išjungė telefoną. 


Patrikas ryžtingai pasibeldė į duris Vestergordene. Atidarė Ma- 
rita. 

— Labas, Marita. Mes turime kratos orderį. 

— Bet juk čia jau buvote, - atsakė ji ir klausiamai į jį pasižiūrėjo. 

— Mes gavome naujos informacijos. Su manimi atvyko visa ko- 
manda, bet aš paprašiau jų truputį palaukti, kad spėtum su vaikais 
išeiti. Nėra reikalo, kad pamatę tiek policininkų išsigąstų. 

Marita tylėdama linktelėjo. Nerimas dėl Jakobo visiškai išsun- 
kė jėgas ir ji negalėjo nė pasipriešinti. Nusigręžė eiti pasiimti vai- 
kų, bet Patrikas sulaikė ją klausimu: 

— Ar valdoje yra daugiau statinių, be tų, kuriuos matome? 

Ji papurtė galvą. 

— Ne, turime tik namą, daržinę, daiktų sandėliuką ir žaidimų 
namelį. Ir viskas. 

Patrikas linktelėjęs leido jai eiti. Po ketvirčio valandos namas 
buvo tuščias. Jie galėjo pradėti ieškoti. Patrikas svetainėje suren- 
gė trumpą instruktažą. 

— Mes čia jau kartą buvome ir nieko neradome, bet šįkart ieš- 
kosime nuodugniau. Ieškokit visur, pabrėžiu: tikrai visur. Jei rei- 
kia išimti lentą iš grindų ar sienų apkalos, tai ir išimkite. Jei reikia 
išrinkti baldus dalimis, tai ir išrinkite, supratote? 

Visi linktelėjo. Atrodė susikaupę, bet kupini ryžto. Prieš išva- 
žiuojant Patrikas trumpai supažindino juos su tyrimo eiga. Dabar 
jie tenorėjo imtis veiklos. 

Darbavosi gerą valandą, namai atrodė kaip po katastrofos — 
viskas apversta ir išstumdyta, bet veltui. Jie nepajudėjo nė per 
žingsnį. Kai pro duris įžengė Josta su Ernstu, Patrikas padėjo ieš- 
koti svetainėje. Šie išpūtę akis apsidairė. 

— Kąjūs čia, po galais, darote? - paklausė Ernstas. 

Patrikas nekreipė dėmesio į jo klausimą. 

— Su Kenedžiu viskas gerai? 

— O taip, jis prisipažino neišsisukinėdamas ir sėdi dabar už gro- 
tų. Sumautas snarglys. 

Patrikas tik nervingai linktelėjo. 

— Kas čia iš tiesų vyksta? Rodos, mes vieninteliai nieko neži- 
nom. Anika nenorėjo nieko pasakoti, tik liepė važiuoti į Vester- 
gordeną ir užsiminė, kad visa kita tu paaiškinsi. 

— Dabar neturiu laiko smulkiai aiškinti, - nekantriai atsakė 
Patrikas. - Kol kas teks pasitenkinti tuo, kad turime įkalčių, jog 
Dženę Mioler pagrobė Jakobas, o mums reikia surasti ką nors, 
kas padėtų suprasti, kur jis ją laiko. 

- Bet juk ne jis nužudė vokietę, - pratarė Josta. - Juk taip paro- 
dė kraujo tyrimas... - jis atrodė suglumęs. 

Patrikas irzdamas atrėmė: 

— Tanją greičiausiai nužudė jis. 

— Tai kas tuomet nužudė kitas merginas? Jis juk buvo per ma- 
Žas... 

— Ne, ne jis. Bet tai išsiaiškinsime vėliau. Dabar verčiau padė- 
kite man! 

— Oko mums ieškoti? - paklausė Ernstas. 

— Virtuvėj ant stalo guli kratos orderis. Ten surašyta viskas, 
kas mus domina, - ir Patrikas nusigręžęs ėmė naršyti po knygų 


lentyną. 

Praėjo dar valanda. Jie nieko įdomaus taip ir nesurado ir Pat- 
rikas pajuto, kaip ima silpti jo ryžtas. O ką, jei nieko ir neras? Po 
svetainės apieškojo darbo kabinetą - irgi veltui. Sustojo įsispren- 
dęs rankomis į šonus, prisivertė kelis sykius giliai įkvėpti ir aki- 
mis perbėgo kambarį. Kabinetas mažas, bet tvarkingas. Lentyno- 
se segtuvai ir aplankai su tvarkingais užrašais. Ant didelio seno 
sekretero nė popierėlio, stalčiuose viskas sudėliota tvarkingai. 
Patrikas susimąstęs apžvelgė sekreterą. Tarp antakių susimetė 
raukšlė. Senovinis sekreteras. Jis nepraleidžia nė vienos „Apie 
antikvariatą laidos, todėl dabar, apžiūrinėjant šį senovinį baldą, 
savaime dingtelėjo mintis apie jo slaptavietes. Kaip anksčiau apie 
tai nepagalvojo! Pradėjo nuo dalies, stovinčios ant baldo rašomo- 
jo paviršiaus, su daugybe mažų stalčiukų. Traukė juos vieną po 
kito ir atsargiai čiuopė pirštais atsiveriančias tuštumas. Ištraukęs 
paskutinį stalčių apsidžiaugė kažką aptikęs. Nedidelė metalinė 
plokštelė pajudėjo ir paspausta pasislinko. Trakštelėjusi stalčiaus 
ertmės sienelė prasivėrė ir jis išvydo slaptavietę. Pulsas padažnė- 
jo. Viduje pamatė gulinčią seną užrašų knygutę juodais odiniais 
viršeliais. Apsimovė kišenėje atsineštas gumines pirštines ir at- 
sargiai iškėlė radinį. Vis labiau kraupdamas skaitė, kas ten parašy- 
ta. Dabar svarbiausia kuo skubiau surasti Dženę! 

Patrikas prisiminė vieną popierių, kurį matė naršydamas 
sekretero stalčius. Ištraukė reikiamą stalčių ir kiek pasirausęs 
jį susirado. Apskrities antspaudas viename kampe rodė, iš kur 
jis atkeliavo. Patrikas greit perbėgo akimis eilutes ir perskaitė 
apačioje parašytą pavardę. Tada pasiėmė mobilųjį telefoną ir 
paskambino į nuovadą. 

— Anika, čia Patrikas. Klausyk, padaryk dėl manęs vieną da- 
lyką, - ir trumpai viską išdėstęs pridūrė: - Paskui pasikalbėk su 
daktaru Zoltanu Čaba. Iš onkologinio skyriaus, taip. Atskambink, 


kai tik ką nors sužinosi. 

Dienos juodviem atrodė be galo ilgos. Kasdien po kelis sykius, 
vildamiesi naujienų, jie skambindavo į policijos nuovadą, bet vel- 
tui. Dženės veidui pasirodžius laikraščiuose, jų mobilieji telefo- 
nai skambėjo nenutildami. Skambino draugai, giminės, pažįsta- 
mi. Visi buvo sukrėsti, bet nors ir jautė nerimą, stengėsi palaikyti 
Šeštinos ir Bu viltį. Keletas siūlėsi atvažiuoti į Grebestadą pabūti 
kartu, tačiau juodu draugiškai, bet griežtai atsisakė. Antraip būtų 
buvę dar aiškiau, kad kažkas ne taip. O jei pasiliks kemperyje 
laukti susėdę vienas priešais kitą prie mažo staliuko, tai Dženė 
anksčiau ar vėliau įžengs pro duris, ir viskas grįš į įprastas vėžes. 

Ir jie sėdėjo diena po dienos kamuojami nerimo. Toji diena 
buvo skausmingiausia iš visų. Visą naktį Šeština sapnavo košma- 
rus. Apsipylusi prakaitu blaškėsi per miegus, o prieš jos užmerk- 
tas akis vienas po kito plaukė sunkūs vaizdai. Kelis kartus matė 
Dženę. Dažniausiai mažą. Kieme ant vejos priešais jų namus. Pa- 
plūdimyje prie kempingo. Tačiau tuos vaizdinius nuolat keisdavo 
keisti tamsūs vaizdai, kurių ji negalėjo suprasti. Ten buvo šalta ir 
tamsu, kažkas tūnojo kampe, bet ji niekaip negalėjo to paliesti, 
nors kaskart sapne tiesė rankas į šešėlį. 

Ryte pabudo su draskančia nuojauta krūtinėje. Laikas bėgo, 
temperatūra jų mažame kemperyje kilo, o ji sėdėjo tylėdama 
priešais Bu, beviltiškai stengdamasi pajusti laikanti mažą Dženę 
ant rankų. Tačiau, visai kaip sapne, nebegalėjo prisiminti to po- 
jūčio, tarsi jis būtų užgintas. Prisiminė, kaip stipriai tai jautė visą 
laiką nuo Dženės dingimo. Dabar nejuto nieko. Pamažu susivokė 
ir pažvelgė į savo vyrą. Paskui pasakė: 

— Jos nebėra. 

Jis nepaklausė, apie ką ji kalba. Vos tą išgirdęs iškart suprato, 
kad tai tiesa. 

Dienos vijo viena kitą kaip rūke. Niekada nemanė, kad taip gali nu- 
tikti, todėl graužėsi įkliuvusi ir be paliovos save koneveikė. Jei nebūtų 
buvusi tokia kvaila, jei nebūtų sėdusi į tą automobilį, nieko nebūtų 
nutikę. Mama ir tėtis daugybę kartų sakė niekada nesėsti į svetimą 
mašiną, bet ji manė esanti nepažeidžiama. 

Atrodo, viskas buvo taip seniai. Dženė stengėsi prisiminti, kaip 
jautėsi, ir nors trumpai tuo pasimėgauti. Manė, kad niekas pasaulyje 
negali jai pakenkti ir kad blogis ištinka kitus žmones, tik ne ją. Tačiau 
dabar jai daugiau niekada taip nebeatrodys. 

Ji gulėjo ant šono ir ištiesusi ranką kapstė žemę. Kita ranka ne- 
beklausė, todėl ji prisivertė paliesti ją sveikąja, kad nesustotų krau- 
jotaka. Svajojo, kad kaip filmų herojė puls ant to vyro ir įveiks vos 
prisiartinusį, paliks jį be sąmonės ant žemės ir pabėgs pas laukiantį 
ir visur jos ieškantį būrį žmonių. Tik tai buvo kad ir malonios, bet 
tuščios svajonės. Kojos jos nebeklausė, ji negalėjo vaikščioti. 

Jos gyvybė pamažu seko ir ji įsivaizdavo, kaip susigeria į žemę ir 
ten, apačioje, dovanoja gyvenimą visokiems gyviams, kirmėlėms ir 
lervoms, godžiai geriantiems jos gyvenimo energiją. 

Išsekus paskutinėms jėgoms ji dar pamanė niekada nebeturėsianti 
galimybės atsiprašyti, kad buvo tokia nepakenčiama pastarosiomis 
savaitėmis. Tačiau vylėsi, kad ją supras. 


Jis prasėdėjo visą naktį laikydamas ją glėbyje. Ji pamažu šalo. Ap- 
linkui tvyrojo aklina tamsa. Tikėjo, kad tamsa ją guodė ir ramino 
taip pat, kaip ir jį. Tarsi įsisupus į didelę juodą antklodę. 

Akimirką išvydo priešais save vaikus. Tačiau tas vaizdinys per 
daug priminė tikrovę, todėl jo atsikratė. 

Johanesas parodė kelią. Jis, Johanesas ir Efraimas. Jie - neper- 
skiriama trejybė, tą jis visada žinojo. Jie dalijosi dovana, kurios 
Gabrielis niekada neturėjo. Todėl niekada ir nesupras. Jis, Joha- 
nesas ir Efraimas. Jie vieninteliai. Jie stovėjo arčiau Dievo nei visi 
kiti. Jie buvo ypatingi. Taip rašė Johanesas savo knygelėje. 

Jis neatsitiktinai rado juodąją Johaneso užrašų knygelę. Kažkas 
jį prie jos nuvedė, pritraukė kaip magnetu, ir jis suprato, kad kny- 
gelė - Johaneso palikimas, skirtas jam. Jį sujaudino auka, kurią 
Johanesas buvo pasirengęs duoti, kad išgelbėtų jam gyvybę. To- 
dėl jis vienintelis suprato, ką Johanesas norėjo pasiekti. Ironiška, 
kad toji auka pasirodė bergždžia. Nes atėjo senelis Efraimas ir jį 
išgelbėjo. Skaudu, kad Johanesui nepasisekė. Gaila, kad merginos 
turėjo žūti. Bet laiko jis turi daugiau už Johanesą. Jam pavyks. Jis 
mėgins vis iš naujo, kol suras savo vidinės šviesos raktą. Juk sene- 
lis Efraimas sakė, kad turi ją giliai savyje. Visai kaip Johanesas, jo 
tėvas. 

Gailėdamas paglostė šaltą merginos ranką. Žinoma, gedėjo dėl 
jos mirties. Tačiau ji tebuvo paprasta mergina, ir Dievas skirs jai 
ypatingą vietą, nes pasiaukojo jam, Dievo išrinktajam. Į galvą at- 
ėjo mintis - o gal Dievas tikisi daug aukų ir tik tada leis Jakobui 
rasti raktą. Gal to paties laukė ir iš Johaneso? Svarbiausia ne tai, 
kad jiems nepavyko, o tai, kad Viešpats, prieš parodydamas kelią, 
laukė daugiau jų tikėjimo įrodymų. 

Ši mintis nušvietė Jakobą. Būtent taip ir yra. Jis pats visada 
labiau tikėjo Senojo testamento Dievą. Dievą, kuris reikalauja 
kraujo aukos. 

Sąžinė graužė tik dėl vieno dalyko: ar Dievas atleis jam, kad 
neatsispyrė kūno geiduliams? Johanesas buvo stipresnis. Nieka- 
da nepasiduodavo pagundai, už tai Jakobas jį gerbė. Tačiau kai jis 
pats pajuto švelnią, glotnią odą prie savo kūno, kažkas giliai jame 
prabudo. Akimirką jį užvaldė velnias, ir jis pasidavė. Bet paskui 
atgailavo taip nuoširdžiai, kad Dievas turėjo pamatyti. Tasai, ku- 
ris gali pažvelgti tiesiai į širdį, turėjo matyti, kaip jis atgailauja, ir 
turėjo atleisti jo nuodėmę. 

Jakobas sūpavo mergaitę glėbyje. Nubraukė plaukų sruogą nuo 
veido. Ji graži. Vos pamatęs stovinčią pakelėje pakėlusią nykštį ir 
prašančią pavėžėti iškart suprato, kad ji - toji, kurios reikia. Pir- 
moji buvo ženklas, kurio laukė. Jis metai iš metų skaitė knygelę, 
žavėjosi Johaneso žodžiais, o kai ta mergina pasibeldusi į duris 
ėmė klausinėti apie savo motiną, tą dieną jis gavo ir Nuosprendį, 
suprato, kad ji esanti ženklas. 

Nenusiminė, kai jos padedamas vis dėlto neaptiko savyje gebė- 
jimo. Johanesui su jos motina irgi nepasisekė. Tačiau svarbiausia, 
kad su ja jis pasuko keliu, kuris, be abejonės, buvo skirtas jam. 
Kad sektų tėvo pėdomis. 

Paguldyti jas visas Karaliaus tarpeklyje buvo būdas parodyti 
tai pasauliui. Pareikšti, kad tęs, ką pradėjo Johanesas. Nemanė, 
kad kas nors supras. Užteko, kad Dievas suprato ir pritarė. 

O paskutinio įrodymo jis sulaukė vakar. Kai prasidėjo kalba 
apie kraujo tyrimų rezultatus, jis žinojo, nė neabejojo, kad bus 
dė palikti pėdsakų ant kūno. 

Bet paskui nusijuokė tam velniui tiesiai į akis. Didžiulei jo 
nuostabai, policija, užuot jį uždariusi, remdamasi tyrimais palei- 
do. Tai ir buvo paskutinis įrodymas, kurio jam reikėjo įsitikinti, 

kad eina teisingu keliu, ir niekas nebegalėjo jo sustabdyti. Jis ypa- 
tingas. Dievo globojamas. Palaimintas. 

Jakobas dar sykį paglostė mergaitei plaukus. Dabar turės susi- 
rasti kitą. 


Užtrukusi vos dešimt minučių, Anika paskambino. 

— Viskas taip, kaip tu ir manei. Jakobui vėl vėžys. Tik šįkart ne 
leukemija, o didelis smegenų navikas. Jam pranešta, kad nieko 
nebegalima padaryti, nes liga toli pažengusi. 

— Kada buvo pranešta? 

Anika žvilgtelėjo į pastabas, kurias buvo brūkštelėjusi ant blok- 
notėlio. 

— Tą pačią dieną, kai dingo Tanja. 

Patrikas susmuko ant sofos svetainėje. Jau viską žinojo, bet pa- 
tikėti vis vien buvo sunku. Namai skleidė tokią taiką, tokią ramy- 
bę! Nematyti nė menkiausio pėdsako tos piktadarystės, kurios 
įrodymą jis laiko savo rankose. Viskas taip apgaulingai įprasta. 
Gėlės vazoje, vaikų žaislai, išbarstyti po kambarius, pusiau per- 
skaityta knyga ant staliuko prie sofos. Jokių kaukolių, krauju ap- 
taškytų drabužių, juodų smilkstančių žvakių. 

Virš židinio atbrailos kabo Jėzaus paveikslas - kylančio į dangų 
prisikėlusio Jėzaus galva supama aureolės, o apačioje ant žemės, 
pakėlę akis į viršų, meldžiasi žmonės. 

Ar galima pateisinti piktadarystes, kurias darai manydamas ga- 
vęs carte blanche iš paties Dievo? Nors gal ir nieko keista. Nuo 
senų laikų Dievo vardu nužudyta milijonai žmonių. Tokia galia 
vilioja, svaigina žmogų ir veda klystkeliais. 

Atsikratęs teologinių apmąstymų Patrikas pamatė komandą, 
sužiurusią į jį ir laukiančią tolesnių nurodymų. Pirma parodė 
jiems ką radęs ir dabar kiekvienas iš jų iš paskutiniųjų stengėsi 
negalvoti apie siaubą, kurį tą akimirką patiria Dženė. 

Blogiausia, kad jie nė nenutuokia, kur ji. Kol jis laukė Anikos 

skambučio, visi karštligiškai dar kartą apieškojo namus, o jis pats, 
paskambinęs į dvaro sodybą, išklausinėjo Maritą, Gabrielį ir 
Lenę, ar yra kokia vieta, kur Jakobas galėtų slėptis. Nuo jų klausi- 
mų tik nekantriai išsisukinėjo. Dabar jiems nebuvo laiko. 

Jis taršė sau plaukus, nors tie ir taip jau styrojo stati. 

— Po galais, kur jis galėtų būti? Juk negalime išnaršyti visos 
apylinkės centimetras po centimetro? O gal jis slepia ją kur nors 
netoli Bulareno sodybos arba kur nors tarp Bulareno ir Vester- 
gordeno? Ką, po galais, daryti? - apmaudžiai klausė jis. 

Martinas jautėsi toks pat bejėgis, todėl nieko neatsakė. Juk Pat- 
rikas jo ir neklausė. Tačiau tada jam dingtelėjo mintis. 

— Tikriausiai kažkur netoli Vestergordeno. Prisimeni trąšų li- 
kučius? Spėju, Jakobas naudojasi ta pačia slėptuve, kaip ir Joha- 
nesas, todėl logiškiausia, kad ji kažkur netoliese. 

— Tiesą sakai, bet Marita ir jos uošviai neigia valdoje esant dau- 
giau pastatų. Labai gali būti, kad tai kokia ola ar kas nors pana- 
šaus, bet ar tu žinai, kiek Hultai valdo žemės? Tai tas pats, kaip 
ieškoti adatos šieno kupetoje! 

— Taip, o ką Solveiga su vyrukais? Ar jų klausei? Jie seniau čia 
gyveno, gal numano ką nors, ko Marita nežino? 

- Velniškai puiki mintis! Ar virtuvėje prie telefono nekaba nu- 
merių sąrašas? Linda turi pasiėmusi mobilųjį, tai tikriausiai galė- 
čiau su jais susisiekti. 

Martinas, nuėjęs patikrinti, grįžo su sąrašu, kuriame buvo tvar- 
kingai įrašyti Lindos vardas ir numeris. Patrikas nekantraudamas 
klausėsi signalo. Po kelių akimirkų, virtusių ištisa amžinybe, atsi- 
liepė Linda. 

— Linda, čia Patrikas Hedstriomas, man reikia pasikalbėti su 
Solveiga arba Robertu. 

- Jie pas Johaną. Jis prabudo! - netverdama džiaugsmu prane- 
šė Linda. Patrikas apgailestaudamas pamanė, kad jau labai greitai 
ji liausis džiūgauti. 


PAMOKSLININKAS 359 


— Pakviesk ką nors iš jų, tai svarbu! 

— Gerai, o su kuriuo labiau nori kalbėti? 

Patrikas pamąstė. Kas gyvenamąją aplinką pažįsta geriau už 
vaiką? Pasirinkti buvo lengva. 

— Su Robertu. 

Patrikas išgirdo, kaip ji padėjo į šalį telefoną ir nuėjo jo pakvies- 
ti. Tikriausiai negalima mobiliojo telefono neštis į palatą, nes jis 
gali sutrikdyti aparatų veiklą, pamanė Patrikas. Netrukus ragelyje 
išgirdo niūrų Roberto balsą. 

— Klausau, čia Robertas. 

— Labas, čia Patrikas Hedstriomas. Klausyk, pamaniau, kad ga- 
lėtum mums šiek tiek padėti. Labai svarbu, - suskubo pridurti. 

— Naa, gerai, ko reikia? - dvejodamas paklausė Robertas. 

— Gal tu prisimeni kokį statinį Vestergordeno valdoje kur nors vi- 
sai netoli nuo namo? Taip, arba, tiesą sakant, tai nebūtinai turi būti 
pastatas, gali būti ir tinkama vieta pasislėpti, jei supranti, apie ką kal- 
bu. Bet ji turi būti gana didelė. Ten turi užtekti vietos žmogui. 

Patrikas kone išgirdo Roberto galvoje susisukant nemenką 
klaustuką ir jam, be abejonės, palengvėjo, kad Robertas nešoko 
klausinėti. Po valandėlės jis išdaužė atsakymą: 

— Naaa, kiek prisimenu, vienintelė tokia vieta galėtų būti sena 
slėptuvė nuo bombų. Ji kiek atokiau miške. Mudu su Johanu 
mėgdavom ten maži žaisti. 

— O Jakobas, - klustelėjo Patrikas, - ar žino tą vietą? 

— Taip, kartą per klaidą parodėm slėptuvę ir jam. Tai jis tuoj nu- 
lėkė ir įskundė mus tėvui, o tas grįžęs su Jakobu uždraudė mums 
ten būti. Sakė, kad pavojinga. Tuo mūsų linksmybės ir baigėsi. 
Jakobas per savo uolumą visada buvo perdėtai doras, - gižiai už- 
baigė Robertas, prisiminęs karčiai vaikystėje nusivylęs. 

Patrikas pamanė sau, kad žodis „doras“ nebebus siejamas su 
Jakobu. Sužinojęs, kaip rasti kelią, skubiai padėkojo ir išjungė te- 
lefoną. 

— Regis, žinau, kur jis, Martinai. Sukvieskim visus kieme. 

Po penkių minučių aštuonetas policininkų rimtais veidais 
kepinami saulės stovėjo lauke. Keturi iš Tanumshedės, keturi iš 
Udevalos. 

— Turime priežasčių manyti, kad Jakobas Hultas slepiasi neto- 
liese, senoje slėptuvėje nuo bombų. Tikriausiai ten laiko ir Dženę 
Mioler, bet mes nežinome, gyva ji ar mirusi. Tačiau privalome 
elgtis taip, lyg būtų gyva, ir būti tokiomis aplinkybėmis nepapras- 
tai apdairūs. Ieškosime tyliai ir atsargiai, kol rasime slėptuvę, tada 
vienam į akis, kiek ilgiau Ernstui. - Pasirenkime ginklus, tačiau 
be mano tiesioginio įsakymo niekas jais nesinaudos. Ar aišku? 

Visi susikaupę linktelėjo. 

— Greitoji jau pakeliui iš Udevalos, bet atvažiuos be švyturėlio 
ir sirenos ir sustos prie įvažiavimo į Vestergordeną. Garsas miške 
sklinda toli, o mes nenorime, kad Jakobas ką nors išgirstų. Kai 
įsitikinsime, kad padėtis mūsų rankose, iškart kviesime greitosios 
gydytojus. 

— Ar nebūtų protinga iš karto pasiimti vieną mediką? - paklau- 
sė kolega iš Udevalos. - Suradus ją gali skubiai jo prireikti. 

Patrikas linktelėjo. 

— Tu teisus, tik mes nebeturime laiko jų laukti. Dabar svarbiau- 
sia, kad kuo greičiau ją rastume, per tą laiką tikriausiai spės atvyk- 
ti ir greitoji. Gerai, judam. 

Robertas papasakojo, kur už namo įsukti į mišką, kad paėję 
kokį šimtą metrų rastų takelį, vedantį tiesiai prie slėptuvės. Ta- 
kelis beveik neįžiūrimas, nežinodamas žmogus gali jo nepaste- 
bėti, todėl Patrikas ėjo pirmas nenorėdamas jo pražiopsoti. Jie 
lėtai slinko savo tikslo link ir už kokio kilometro Patrikas pamatė 
lapijoje kažką šmėžuojant. Netaręs nė žodžio atsisuko ir mostu 
pasikvietė vyrus. Kiek įstengdami tyliau jie skleidėsi apsupdami 
slėptuvę, bet retsykiais kokio trakštelėjimo nepavykdavo išveng- 

ti. Patrikas raukėsi nuo kiekvieno garselio ir vylėsi, kad užtektinai 
storos slėptuvės sienos neleis Jakobui jų išgirsti. 

Išsitraukęs pistoletą akies krašteliu pamatė, kad Martinas padarė 
tą patį. Prisėlinę prie durų pamėgino jas praverti. Užrakintos. Pra- 
keikimas, ką dabar daryti? Jie neturi jokių įrankių durims išlaužti, 
tad liko vienintelė galimybė - įtikinti Jakobą, kad išeitų savo noru. 
Būgštaudamas Patrikas pabeldė į duris ir skubiai atšoko šalin. 

- Jakobai, mes žinome, kad tu ten. Norime, kad išeitum! 

Jokio atsako. Jis pamėgino dar sykį: 

- Jakobai, žinau, kad neketinai merginoms daryti nieko blogo. 
Tik tęsei tai, ką seniau darė Johanesas. Išeik, ir mes apie tai pasi- 
kalbėsim, - pats išgirdo, kaip neįtikinamai tai nuskambėjo. Gal 
vertėjo lankyti kokius įkaitų vadavimo kursus arba bent jau pasi- 
imti kartu psichologą? Kadangi jo nėra, teko pačiam sukti galvą, 
kaip prišnekinti psichopatą išlįsti iš slėptuvės. 

Tačiau, didelei savo nuostabai, po kokios sekundėlės išgirdo 
atrakinamą spyną. Lėtai prasivėrė durys. Martinas su Patriku, 
stovintys abipus durų, susižvalgė. Abu laikė priešais iškėlę pis- 
toletus, įsitempę ir pasirengę. Pro duris išėjo Jakobas. Su Džene 
glėbyje. Niekam nekilo abejonių, kad ji mirusi, ir Patrikas kone 
fiziškai pajuto nusivylimą ir sielvartą apimant policininkus, kurie 
dabar stovėjo visu ūgiu nukreipę ginklus į Jakobą. 

Šis nekreipė į juos dėmesio. Tačiau pakėlė akis į viršų ir kreipė- 
si ties1Og Į Orą: 

— Nieko nesuprantu. Aš - Tavo išrinktasis. Turėjai mane ap- 
saugoti, - Jakobas atrodė suglumęs tarsi pasaulis būtų susvyravęs 
po kojomis. - Kodėl vakar mane išgelbėjai, o šiandien netekau 
Tavo malonės? 
visai aptemo protas. Todėl jis tapo dar pavojingesnis. Negali nu- 
spėti, kaip pasielgs kitą akimirką. Jie tebelaikė pistoletus nukreipę 


tiesiai į jį. 

— Paguldyk mergaitę ant žemės, - liepė Patrikas. 

Jakobas nenuleido akių nuo dangaus ir toliau kalbėjosi su ne- 
matomu savo Dievu: 

— Žinau, Tu suteikei man dovaną, bet man reikia daugiau laiko. 
Tai kodėl nusisukai nuo manęs? 

— Paguldyk mergaitę ir pakelk rankas! - paliepė Patrikas griež- 
čiau. Tačiau Jakobas ir vėl neatsiliepė. Tebelaikė merginą ant ran- 
kų, bet neatrodė, kad būtų turėjęs kokį ginklą. Patrikas svarstė 
galimybę pulti, parversti jį ant žemės ir šitaip įveikti šią padėtį be 
išeities. Nebebuvo priežasčių nerimauti, kad pakenks merginai. 
Jaijau viskas baigta. 

Vos jam spėjus šitaip pagalvoti, kažkas iš kairės pusės staiga 
prasiveržė pro jį į priekį. Ir taip netikėtai, kad pirštas sudrebėjo 
ant gaiduko ir jis vos neįsodino kulkos į Jakobą arba Martiną. 
Su siaubu pamatė Ernstą - šis kaip ilgas skrieja oru tiesiai prie 
Jakobo, tas griūva ant žemės, Dženė išsprūsta jam iš rankų ir 
nukrinta priešais, klaikiai negyvai dunksteli kaip numestas mil- 
tų maišas. 

Triumfuojančiu veidu Ernstas užlaužė Jakobui rankas už nuga- 
ros. Tas nesipriešino, bet ir toliau suglumęs dairėsi aplinkui. 

- Štai ir viskas, — pasakė Ernstas ir apsidairė laukdamas džiaugs- 
mingų ovacijų. Tačiau visi stovėjo suakmenėję ir tada, pamatęs 
juodu debesiu apniukusį Patriko veidą, Ernstas suprato dar kartą 
puolęs veikti gerai nepagalvojęs. 

Patriką, kuris vos nenušovė Martino, krėtė drebulys, ir jis vos 
tramdė norą sučiupti rankomis ploną Ernsto kaklą ir lėtai pri- 
smaugti. Padarys tą paskui. Dabar kur kas svarbiau čiupti Jakobą. 

Josta, išsiėmęs antrankius priėjo prie Jakobo ir surakino jam 
rankas. Padedamas Martino šiurkščiai pastatė Jakobą ant kojų ir 

— Nuveskite jį į Vestergordeną. Aš ateisiu netrukus. Pažiūrė- 
kite, ar greitoji jau atvažiavo, ir pasakykite, kad pasiimtų neštu- 
vus, - vyrai jau buvo bevedantys Jakobą, bet Patrikas juos sustab- 
dė. - Luktelkit, noriu pažiūrėti jam į akis. Noriu pažvelgti į akis 
žmogui, kuris šitaip pasielgė, - linktelėjo į bežadį Dženės kūną. 

Jakobas sutiko jo žvilgsnį be baimės, tik lygiai taip pat sutrikęs, 
kaip ir anksčiau. Jis pasižiūrėjo į Patriką ir tarė: 

— Argi ne keista? Dievas vakar padarė stebuklą ir apsaugojo 
mane, o šiandien leido jums mane surasti. 

Patrikas stengėsi įžvelgti jo akyse, ar jis iš tiesų taip galvoja, ar 
tik žaidžia, kad nereikėtų atsakyti už savo veiksmus. Jį pasitiko 
skaidrus kaip veidrodis žvilgsnis, ir Patrikas suvokė žvelgiantis 
beprotybei į akis. Išvargęs pasakė: 

— Ne Dievas. Efraimas. Tau pavyko išsisukti, nes sirgdamas ga- 
vai Efraimo kaulų čiulpų. Tai reiškia, kad turi Efraimo kraują, o 
tame kraujyje jo DNR. Todėl tavo kraujo mėginio duomenys ne- 
sutapo su mūsų paimto... likučio... tavo palikto ant Tanjos, DNR. 
Mes perpratome tai, kai laboratorijos specialistai išsiaiškino jūsų 
giminystės ryšius. Tavo kraujas parodė, jog tu, pasirodo, besąs Jo- 
haneso ir Gabrielio tėvas. 

Jakobas tik linktelėjo. Paskui tyliai pratarė: 

— Bet jeigu tai ne stebuklas, tai kas tada? 

Paskui vyrai nusivedė jį per mišką. 

Martinas, Josta ir Patrikas liko stovėti prie Dženės kūno. Erns- 
tas išsmuko drauge su Udevalos policininkais ir artimiausiu metu 
stengsis likti nematomas. 

Jie visi trys apgailestavo nieko nepasiėmę jai pridengti. Jos nuo- 
gumas buvo toks negailestingas, toks žeminantis. Jie matė žaizdas 
ant kūno. Lygiai taip pat buvo sužalota ir Tanja. Tikriausiai ir Siva 
su Mona. 

Johanesas, nors ir gaivališkos prigimties, elgėsi metodiškai. 
Savo užrašų knygelėje smulkmeniškai tiksliai surašė, kaip žalo- 

jo aukas, o paskui mėgino jas gydyti. Darbavosi kruopščiai kaip 
mokslininkas. Abiejų tokios pačios žaizdos, ta pačia tvarka. Tur- 
būt jam pačiam tai atrodė tik kaip paprasčiausias mokslinis eks- 
perimentas. Eksperimentas, kuriam būtinos aukos - tiems žmo- 
nėms tiesiog nepasisekė. Jos būtinos, kad Dievas grąžintų jam 
dovaną gydyti, kurią turėjo būdamas vaikas. Dovaną, kurios jam 
trūko visą gyvenimą, net kai suaugo, juo labiau kai sunkiai susir- 
gojo pirmagimis sūnus Jakobas. 

Nelemtą palikimą Efraimas paliko sūnui ir vaikaičiui. Jakobo 
fantaziją nepaprastai įkaitino Efraimo pasakojimai apie tai, kaip 
Gabrielis su Johanesu vaikystėje gydydavo. Negana to, Efraimas 
dėl įspūdžio vis pridurdavo matąs tą dovaną turint ir vaikaitį, ir 
tai sužadino liguistą įsitikinimą, šis dar labiau sustiprėjo po keleto 
metų, kai Jakobas susirgo ir atsidūrė taip arti mirties. Paskui jis 
aptiko Johaneso užrašų knygelę ir, sprendžiant iš nušiurusių jos 
puslapių, nuolat prie jos sugrįždavo. Nelaimingas sutapimas, kad 
Tanja pasirodė Vestergordene ir pasiteiravo apie savo motiną tą 
pačią dieną, kai Jakobas gavo mirties nuosprendį, ir štai rezulta- 
tas: jie stovi priešais dar vieną negyvą merginą. 

Išsprūdusi Jakobui iš rankų, ji nukrito ant šono ir liko gulėti 
susirietusi į kamuoliuką kaip vaisius įsčiose. Martinas su Patriku 
nius. Pasirodė balta plika jo krūtinė ir jis, netaręs nė žodžio, už- 
klojo tais marškiniais Dženę, stengdamasis kuo labiau pridengti 
jos nuogumą. 

— Nėra ko stovėti ir spoksoti į mergaitę, kuri nė siūlo ant kūno 
neturi, - suniurnėjo Josta ir sukryžiavo rankas ant krūtinės, gin- 
damasis nuo medžių paunksnėje tvyrančios vėsios drėgmės. 

Patrikas ūmiai priklaupė ir paėmė jos šaltą ranką. Ji mirė vieni- 
ša, tai bent neturės vieniša laukti. 


Po poros dienų sumaištis kiek aprimo. Patrikas sėdėjo priešais 
Melbergą ir tenorėjo viską baigti. Šefas pareikalavo išsamios tyri- 

mo ataskaitos, ir Patrikas žinojo kodėl - Melbergas galės metai iš 
metų sekti pasakaites apie savo nuopelnus Hulto byloje, bet vargu 
ar jį tai jaudino. Patrikui, asmeniškai pranešusiam Dženės tėvams 
apie jos mirtį, buvo sunku galvoti apie garbę ar šlovę išnagrinėjus 
šią bylą, ir jis lengva ranka numetė šį kąsnį Melbergui. 

— Aš niekaip nesuprantu, kaip čia išėjo su tuo krauju, - prisipa- 
žino Melbergas. 

Patrikas atsiduso ir paaiškino trečiąkart, šį kartą dar lėčiau. 

— Kai Jakobas susirgo leukemija, jam persodino Efraimo kaulų 
čiulpų. Tai reiškia, kad po persodinimo Jakobo organizmo ga- 
minamas kraujas turėjo tą pačią kaip ir donoro, tai yra Efraimo, 
DNR. Kitaip tariant, nuo tada Jakobo organizme egzistavo dviejų 
asmenų DNR. Jo senelio DNR kraujyje ir jo paties kituose orga- 
nuose. Tad tirdami Jakobo kraują mes nustatėme Efraimo DNR 
profilį. Kadangi pėdsakų ant savo aukos Jakobas paliko spermos 
pavidalu, mes nustatėme paties Jakobo DNR profilį. Todėl pa- 
vyzdžių profiliai nesutapo. Pasak mokslinės kriminalistikos labo- 
ratorijos, statistinė tikimybė, kad šitaip gali atsitikti, tokia maža, 
kad beveik neįmanoma. Bet tik beveik... 

Melbergas, atrodė, pagaliau suprato, kas jam buvo aiškinama. 
Ir stebėdamasis lingavo galvą. 

— Kažkokia sumauta mokslinė fantastika. Taip, visko prisi- 
klausome, Hedstriomai. Na, turiu pripažinti, mes su šiuo tyrimu 
velniškai gerai padirbėjome. Vakar iš Geteborgo man asmeniškai 
paskambino policijos vadas ir padėkojo už puikiai išnagrinėtą 
bylą, tad neliko nieko kito, tik jam pritarti. 

Vargu ar Patrikas galėjo pavadinti tai puikiu darbu, juk mergi- 
nos nepavyko išgelbėti, bet jis nutarė patylėti. Nutiko taip, kaip 
nutiko, ir nieko čia nepakeisi. 

Pastarosios dienos buvo sunkios. Visi dirbo kaip žemes par- 
davę. Patrikas toliau miegojo prastai, kamuojamas vaizdinių, 
kuriuos sukėlė aprašymai ir piešiniai Johaneso knygelėje. Erika 

neramiai vaikščiojo aplink, jis juto, kad ir naktimis nuolat vartosi 
jo pašonėje. Bet kažkodėl nerado jėgų jai atsiverti. Jautėsi priva- 
lantis pats susitvarkyti su savo jausmais. 

Net jos įsčiose krutančiam mažyliui nebepavykdavo pažadinti 
to giedro jausmo, kokį nuolat sukeldavo pirmiau. Tarsi jam staiga 
būtų priminę, koks pavojingas pasaulis, kokių blogų žmonių ir 
bepročių jame gyvena. Kaip jam apsaugoti nuo jų visų savo ma- 
žylį? Ir galiausiai jis ėmė šalintis Erikos ir vaiko. Stengėsi vengti 
grėsmės išgyventi tokį skausmą, kokį matė Bu ir Šeštinos Miole- 
rių veiduose, kai stovėdamas priešais juos ir rydamas ašaras pra- 
nešė apie Dženės mirtį. Kaip žmogui pakelti tokį skausmą? 

Tamsiomis nakties valandomis Patrikas net svarstė bėgti. Tie- 
siog susirinkti daiktus ir dingti. Kuo toliau nuo atsakomybės ir 
įsipareigojimų. Kuo toliau nuo pavojaus, kad meilė vaikui gali 
tapti ginklu, veržiančiu smilkinius ir lėtai smaugiančiu. Jis, visuo- 
met buvęs toks pareigingas, pirmąkart gyvenime rimtai svarstė 
galimybę sprukti pabrukus uodegą. Ir kartu žinojo, kad Erikai 
dabar labiausiai reikia jo paramos. Ji jautėsi labai nelaiminga, kad 
Ana su vaikais grįžo gyventi pas Luką. Jis tą žinojo, bet vis vien 
nepajėgė jos palaikyti. 

Jam prieš akis vėl sujudėjo Melbergo lūpos. 

— Taigi, nematau jokios priežasties, kodėl jie negalėtų padi- 
dinti mūsų dalies per artimiausią biudžeto skirstymą, ypač turint 
galvoje dabartinį mūsų prestižą... 

Šnekėk šnekėk, galvojo Patrikas. Tušti žodžiai. Pinigai ir gar- 
bė, didesnis finansavimas ir viršininkų liaupsės. Beverčiai sėkmės 
matai. Jam kilo noras paimti savo kavos puodelį ir iš lėto išpilti 
karštą skystį ant Melbergo plaukų lizdo. Kad tik jį nutildytų. 

— Na, tavo indėlis, savaime suprantama, irgi bus įvertintas, — 
tęsė Melbergas. - Pasakiau policijos vadui šioje byloje sulaukęs 
iš tavęs fantastiškos pagalbos. Nereikės priminti man, ką čia kal- 
bėjau, kai kokią dieną prašneksime apie atlyginimą, - nusijuokė 

Melbergas ir pamerkė Patrikui akį. - Vienintelis dalykas, kuris 
man dar rūpi, yra Johaneso Hulto mirtis. Ar jūs vis dar nežinote, 
kas jį nužudė? 

Patrikas papurtė galvą. Jie su Jakobu kalbėjo apie tai, bet atro- 
dė, kad tas irgi nieko nežino. Žmogžudystė buvo neaiški ir pana- 
šu, kad tokia ir liks. 

— Taigi, uždėtume tikrą uogelę ant grietinėlės, jei pavyktų per- 
kąsti ir ją. Nepakenktų nedidukė aukso žvaigždelė antpečiuose, 
ar ne? - paklausė Melbergas. Paskui vėl nutaisė rimtesnę miną: — 
Aš, suprantama, įsidėmėjau Ernsto veiksmų kritiką, bet atsižvelg- 
dami į daugybę jo ištarnautų metų, manau, turėtume parodyti 
kilnią širdį ir manyti, kad jo išsišokimas tebuvo menkas nesusi- 
pratimas. Juk viskas gerai baigėsi. 

Patrikas prisiminė, kaip pasijuto, kai šūvio linijoje stovint Mar- 
tinui su Jakobu sudrebėjo ant gaiduko pirštas. Dabar suvirpo ran- 
ka, laikanti kavos puodelį. Tarsi savo paties valia puodelis pakilo 
aukštyn ir iš lėto ėmė artėti tiesiai prie pridengtos Melbergo pli- 
kės. Tačiau liovėsi vos kažkam pasibeldus į duris. Įėjo Anika. 

— Patrikai, tau skambina. 

— Nematai, kad mes užsiėmę? - purkštelėjo Melbergas. 

— Man atrodo, jis iš tiesų norės pasikalbėti, - atrėmė Anika ir 
reikšmingai dirstelėjo į Patriką. 

Tas klausiamai pasižiūrėjo į ją, bet Anika nesiteikė nieko dau- 
giau aiškinti. Atėjusi į savo kabinetą, ji parodė ragelį, gulintį ant 
rašomojo stalo, ir diskretiškai išėjo į koridorių. 

— Kodėl, po velnių, neatsiliepi mobiliuoju? 

Patrikas išsitraukė savo telefoną, kabantį makštyje prie diržo, ir 
pamatė, kad jis išsikrovęs. 

- Jis išsikrovė. O ką? - niekaip nesuprato, kodėl Erika taip nirš- 
ta, juk prisiskambino bendruoju telefonu. 

— Jau prasidėjo! O tu neatsiliepei nei tarnybiniu telefonu, nei 
mobiliuoju ir... 

Jis nutraukė ją suglumęs: 

— Kas prasidėjo? Kas ten tokio prasidėjo? 

— Gimdymas, mulki tu. Prasidėjo sąrėmiai ir nutekėjo vande- 
nys! Turi mane paimti, mums jau reikia važiuoti! 

— Betgi turėjo prasidėti tik po trijų savaičių? - jis negalėjo ati- 
tokti. 

— Kūdikis šito, matyt, nežino, jis ruošiasi gimti dabar! — ir to- 
liau Patrikas išgirdo tik pypsėjimą. Liko stovėti sustingęs su rage- 
liu rankoje. Pamažu jo veide ėmė švisti kvaila šypsena. Jo mažylis 
pakeliui. Jo ir Erikos mažylis. 

Linkstančiomis kojomis nubėgo prie automobilio ir suglumęs 
kelis sykius pamėgino atplėšti automobilio dureles. Kažkas pa- 
plekšnojo per petį. Už jo stovėjo Anika rankoje švytuodama au- 
tomobilio raktelius. 

— Bus greičiau, jei pirma dureles atsirakinsi. 

Patrikas išplėšė jai iš rankos raktelius, skubiai pamojavo ir nu- 
mynęs akceleratorių nudūmė į Fjelbaką. Anika pasižiūrėjo į pa- 
liktus ant asfalto juodus padangų pėdsakus ir juokdamasi grįžo į 
savo vietą priimamajame. 


1979 metų rugpjūtis 


Efraimas nerimavo, nes Gabrielis užsispyręs toliau tvirtino matęs 
Johanesą su dingusia mergina. Jis atsisakė patikėti, bet žinojo, kad 
Gabrielis niekada nemeluodavo. Jam tiesa, tvarka ir aiškumas buvo 
svarbesni ir už tikrą brolį, todėl Efraimui nepavyko visko išmesti iš 
galvos. Jis laikėsi minties, kad Gabrielis apsiriko. Kad prietemos švie- 
sa suklaidino jo akis, apgavo šešėlių žaismas ar kas nors panašaus. 
Pats suprato, kaip neįtikinamai tai skamba. Tačiau pažinojo Johane- 
są. Nerūpestingą, nepareigingą sūnų, kuris gyvena tarsi žaisdamas. 
Argi jis galėtų kam atimti gyvybę? 

Pasiramsčiuodamas lazdele jis keliavo į Vestergordeną iš dvaro 
sodybos. Šiaip tai jam nereikėjo lazdos, sveikata, jo nuomone, buvo 
gera kaip dvidešimtmečio, bet manė, kad su ja stilingiau. Lazdelė ir 
skrybėlė suteikia dvaro savininkui deramą išvaizdą, todėl rodydavosi 
su jomis kiek galėdamas dažniau. 

Jį skaudino, kad Gabrielis su kiekvienais metais vis tolsta nuo jų. 
Žinojo, Gabrielis mano, kad Johanesas jo numylėtinis, ir jeigu sąži- 
ningai, tikriausiai taip ir buvo. Tiesiog su Johanesu daug lengviau. Jo 
žavesys ir atvirumas skatino elgtis su juo atlaidžiai, todėl Efraimas 
greta jausdavosi kaip koks patriarchas, tikrąja to žodžio prasme. Jo- 
hanesą galėjo griežčiau sudrausti, greta jo jautėsi reikalingas, bent jau 
kad išlaikytų sūnų neatitrūkusį nuo žemės, nes aplink jį nuolat sukio- 
davosi moterys. Su Gabrieliu buvo kitaip. Gabrielis visada žvelgda- 
vo į jį su panieka, ir tai versdavo Efraimą elgtis santūriai, išdidžiai. 
Jis žinojo, kad daugiausia pats buvo kaltas. Johanesas iš džiaugsmo 

nenustygdavo vietoje per kiekvienas mišias, kur berniukai galėdavo 
praversti, o Gabrielis gūždavosi ir sustingdavo. Efraimas tai matė ir 
prisiėmė atsakomybę, bet juk stengėsi tik jų labui. Kai Ranhilda mirė, 
jiems teko pasikliauti vien jo iškalba ir žavesiu, kad turėtų maisto ant 
stalo ir drabužių kūnams pridengti. Ir jiems pasisekė, kad jis pasirodė 
turintis įgimtą talentą, o paskui atsirado ta pakvaišusi našlė. Ji testa- 
mentu užrašė jam savo dvarą ir visą turtą. Šiaip ar taip, Gabrielis 
galėtų dažniau atsižvelgti į tai, ką jis pasiekė, užuot nuolat kama- 
vęs jį priekaištais dėl savo „siaubingos“ vaikystės. Tiesa yra tokia: jei 
jam nebūtų kilusi geniali mintis pasinaudoti berniukais per mišias, 
jie tikrai nebūtų turėję to, ką šiandien turi. Niekas negalėjo atsispirti 
dviem kerintiems berniukams, kurie Dievo valia turėjo dovaną gydyti 
ligonius ir luošius. O turint galvoje jo paties charizmą ir iškalbos do- 
vaną, jie tapo neįveikiami. Jis žinojo esąs laisvosios bažnyčios narių 
tebelaikomas legendiniu pamokslininku, ir tai jam nepaprastai pati- 
ko. Jam patiko ir tai, kad žmonės suteikė jam Pamokslininko vardą, 
arba pravardę - kaip kam patinka. 

Vis dėlto jis labai nustebo pamatęs, kaip nusivylė Johanesas su- 
žinojęs naujieną, kad paaugęs prarado dovaną. Efraimui tai buvo 
lengvas būdas liautis sukčiauti, Gabrielis pajuto didelį palengvėjimą. 
Tačiau Johanesas sielvartavo. Efraimas seniau norėjo juodviem papa- 
sakoti viską tik išsigalvojęs ir kad jų „gydyti žmonės iš tikrųjų buvę 
visiškai sveiki, tik jis jiems sumokėdavęs, kad suvaidintų spektaklį. 
Bet metams bėgant Efraimas ėmė abejoti, ar verta. Kartais Johane- 
sas atrodydavo toks pažeidžiamas. Todėl Efraimas ir nerimavo dėl 
visos tos sumaišties su policija ir dėl Johaneso apklausų. Johanesas 
buvo trapesnis, nei atrodė, ir Efraimas būgštavo dėl poveikio, kurį ta 
sumaištis galėjo jam padaryti. Todėl jam ir kilo sumanymas paėjėti 
iki Vestergordeno ir šnektelėti mažumėlę su sūnumi. Perprasti, kaip 
jam viskas atrodo. 

Efraimo veide nušvito šypsena. Prieš savaitę iš ligoninės grįžo 
Jakobas ir kartu praleido kelias valandas jo kambaryje viršuje. Jis 

mylėjo savo vaikaitį. Išgelbėjo jam gyvybę, todėl juos siejo ypatingas 
ryšys. Jis nebuvo toks lengvatikis, kaip kai kuriems atrodė. Gal Gabrie- 
lis ir tiki, kad Jakobas jo sūnus, tačiau jis, Efraimas, kuo puikiausiai 
matė, kas dedasi. Jakobas - Johaneso sūnus, jis perskaitė tai iš Johaneso 
žvilgsnio. Ką gi, jis čia neketino kištis. Berniukas buvo tikras džiaugs- 
mas senatvėje. Aišku, jis mylėjo ir Johaną su Robertu, bet jie dar tokie 
maži. Labiausiai jam patiko, kaip Jakobas vertindavo jo išmintingus 
samprotavimus, kaip godžiai klausydavosi, ką jis pasakoja. Jakobui 
patikdavo klausytis pasakojimų apie Gabrielio ir Johaneso vaikystę, 
apie jų klajones. Vadino juos „gydymo pasakojimais“. „Seneli, noriu 
dar gydymo pasakojimų“, - kiekvieną kartą prašydavo jį aplankęs, ir 
Efraimas sutikdavo dar kartą grįžti į anuos laikus. Nes būdavo sma- 
gu. Ir berniukui juk nepakenkdavo, jei kartais tuos pasakojimus kiek 
pagražindavo. Ne sykį baigdavo pasakojimą dramatiška tyla ir įbedęs 
kaulėtą pirštą Jakobui į krūtinę pridurdavo: „O tu, Jakobai, irgi turi 
tą dovaną. Ji slypi kažkur giliai tavyje ir laukia, kol bus surasta.“ Ber- 
niukas paprastai sėdėdavo prie jo kojų išpūtęs akis, pražiojęs burną, ir 
Efraimas mėgaudavosi jo susižavėjimu. 

Jis pasibeldė į namo duris. Jokio atsako. Visur tylu, ir atrodė, kad 
Solveigos su berniukais nėra namie. Berniukus paprastai išgirsdavo 
už gero kilometro. Kažką išgirdęs daržinėje nuėjo pasidairyti. Ten 
stovėjo Johanesas, kuitėsi prie pjaunamosios ir nepastebėjo Efraimo, 
kol tas neatsistojo tiesiai jam už nugaros. Krūptelėjo iš netikėtumo. 

— Kaip matau, turi ką veikti? 

- Taip, sodyboje užtenka veiklos. 

— Girdėjau, ir vėl buvai policijoje, - tarė Efraimas, įpratęs sukti 
tiesiai prie reikalo. 

— Taip, - trumpai atsakė Johanesas. 

— Ką dabar norėjo sužinoti? 

- Iškilo daugiau klausimų po Gabrielio liudijimo, savaime supran- 
tama, - Johanesas ir toliau tvarkė pjaunamąją, nepakeldamas akių 


į Efraimą. 

- Juk žinai, Gabrielis nenori tau pakenkti. 

— Na, žinau. Jis toks. Bet tai nieko nekeičia. 

— Tiesa, tiesa, - pritarė Efraimas, supdamasis ant kulnų - nežino- 
jo, ką toliau sakyti. - Miela matyti mažąjį Jakobą vėl ant kojų, ar ne 
tiesa? - pasakė, radęs neutralią temą. 

Johaneso veide nušvito šypsena. 

- Tiesiog nuostabu. Tarsi nė nebūtų sirgęs, - jis atsitiesė ir pažvelgė 
tėvui į akis. - Būsiu amžinai tau už tai dėkingas, tėve. 

Efraimas tik linktelėjo ir patenkintas persibraukė ūsus. Johanesas 
atsargiai paklausė: 

- Tėve, o jei nebūtum galėjęs išgelbėti Jakobo, kaip manai, ar... - su- 
dvejojo jis, bet paskui ryžtingai tęsė tarsi bijodamas apsigalvoti: - Ar 
aš nebūčiau vėl susigrąžinęs savo dovanos? Kad išgydyčiau Jakobą? 

Išgirdęs tą klausimą Efraimas iš nuostabos net atšlijo. Jis buvo pri- 
blokštas, nes suprato, kad sukūrė didesnę iliuziją, nei pats norėjo. Ap- 
gailestavimas ir kaltės jausmas įskėlė piktą kibirkštį gintis ir jis niršiai 
užsipuolė Johanesą. 

— Artu visai kvailas, vaike! Maniau, anksčiau ar vėliau tikrai su- 
augsi ir pats suprasi tiesą. Ar man pakišti ją tau po nosim?! Juk ten 
nebuvo nieko tikra! Nė vienas iš tų, kuriuos jūs su Gabrieliu „gydė- 
te“, - pirštais parodė kabutes ore, - nebuvo ligonis. Jie gavo atlygį! Iš 
manęs! 

Jis išrėkė kiekvieną žodį, net seilės tiško. Sekundėlę svarstė, ką pa- 
darė. Johaneso veidas perbalo. Jis susvirduliavo kaip girtas ir akimir- 
ką Efraimas pamanė, kad sūnų ištiko kažkoks priepuolis. Paskui Jo- 
hanesas sušnabždėjo taip tyliai, kad vos jį išgirdo: 

- Tai aš bergždžiai nužudžiau tas merginas. 

Baimė, kaltė ir atgaila sprogo Efraimo krūtinėje ir bloškė į tam- 
sią, juodą skylę. Jis suvokė tik tiek, kad turi kažkur išlieti užplūdu- 
sį skausmą. Iš visų jėgų smogė Johanesui į smakrą. Lyg sulėtintam 
filme matė, kaip jis nustebusiu veidu virsta aukštielninkas ir griūva 
ant pjaunamosios. Kai pakaušiu trenkėsi į kietą paviršių, daržinėje 

Johanesą, be žado gulintį ant žemės. Suklupo prie sūnaus ir karštli- 
giškai apčiupinėjo, ieškodamas pulso. Neapčiuopė. Tuomet priglaudė 
ausį prie sūnaus burnos, vildamasis pajusti bent silpną alsavimą. Ir 
vėl nieko. Pamažu suvokė, kad Johanesas negyvas. Žuvo nuo savo tik- 
ro tėvo rankos. 

Pirmiausia norėjo bėgti šauktis pagalbos. Tačiau sulaikė išgyve- 
nimo instinktas. Ką jau ką, o išgyventi Efraimas Hultas mokėjo. Jei 
pasikvies pagalbą, tai turės aiškintis, kodėl smogė Johanesui, o šito 
nieku gyvu neturi niekas sužinoti. Merginos negyvos, Johanesas irgi 
guli negyvas. Kone biblinis teisingumas įvykdytas. O jis pats netu- 
rėjo jokio noro praleisti paskutinių dienų kalėjime. Jis nubaustas iki 
pat gyvenimo pabaigos gyventi žinodamas, kad užmušė Johanesą. Jis 
ryžtingai ėmėsi darbo - reikėjo kuo geriau nuslėpti savo nusikaltimą. 
Ačiū Dievui, yra kas padės. 


Jis visiškai patenkintas savo gyvenimu. Gydytojai davė jam dau- 
giausia pusmetį, ir bent jau tuos mėnesius jis nugyvens tykiai ir 
ramiai. Žinoma, ilgėjosi Maritos ir vaikų, bet jie kiekvieną savaitę 
atvažiuodavo jo aplankyti, o kitą laiką jis leido melsdamasis. Dievui 
jau atleido už tai, kad paskutinę akimirką jo išsižadėjo. Juk ir Jėzus, 
stovėdamas Getsemanės sode, šaukė dangui ir klausė Tėvo, kodėl jį 
apleido. Jei Jėzus galėjo atleisti, tai Jakobas net turėjo atleisti. 

Daugiausia laiko Jakobas praleisdavo ligoninės sode. Žinojo, kad 
kiti nuteistieji jo vengia. Jie visi už ką nors nuteisti, keletas už žmog- 
žudystes, bet kažkodėl manė, kad jis pavojingas. Jie nieko nesupran- 
ta. Jis nesimėgavo žudydamas tas merginas, žudė jas ne dėl savęs. 
Žudė, nes tokia buvo jo pareiga. Efraimas sakė jam, kad jis, kaip ir 
Johanesas, esąs ypatingas. Išrinktasis. Jo pareiga puoselėti paveldėtą 
palikimą ir neleisti nualinti savęs ligai, besitaikančiai sunaikinti. 

Ir jis neketino pasiduoti. Negalėjo pasiduoti. Pastarosiomis sa- 
vaitėmis priėjo išvadą, kad juodu su Johanesu, matyt, pasirinko 
klaidingą kelią. Jie stengėsi surasti praktinį būdą susigrąžinti do- 
vaną, bet gal ne taip suprato. Gal verčiau turėjo ieškoti jos savyje. 
Maldos ir tyla padėdavo jam susitelkti. Pamažu vis geriau sekėsi 
panirti į meditacinę būseną ir jis jautė artėjantis prie pirminio 
Dievo plano. Jautė plūstančią energiją. Iš laukimo visas net imda- 
vo virpėti. Greitai ims skinti naujai atrastojo meno vaisius. Žino- 
ma, jis apgailestavo veltui atėmęs gyvybę, bet gėrio ir blogio kova 
vyksta nuolat, ir merginos tapo neišvengiama tos kovos auka. 

Popiečio saulė šildė jį sėdintį ant suolelio lauke. Vidudienio 
malda suteikė jam naujų jėgų, ir jam atrodė, kad pats švyti kartu 
su saule. Pasižiūrėjęs į ranką matė ją skleidžiant plonytį šviesos 
spindulį. Jakobas nusišypsojo. Štai ir prasideda. 

Prie suolelio išvydo balandį. Šis gulėjo ant šono, ir jau pradė- 
jusi savo darbą gamta vertė jį dulkėmis. Balandis gulėjo sustingęs 
ir purvinas, baltu mirties šydu aptrauktomis akimis. Susidomėjęs 

Jakobas pakilo nuo suolelio ir pritūpė šalia balandžio. Švelniai 
nužvelgė. Jo ranka kaito tarsi delne degtų ugnis. Virpančiu deši- 
nės rankos smiliumi lengvai perbraukė išsidraikiusias plunksnas. 
Nieko neatsitiko. Jį apėmė baisi neviltis, bet jis prisivertė išlik- 
ti ten, kur jį nuvedė maldos. Netrukus balandis suvirpėjo. Tada 
trūktelėjo viena sustingusi paukščio kojelė. Paskui viskas įvyko 
kartu. Plunksnos vėl sužvilgo, baltas šydas nuo akių nuslinko, ba- 
landis atsistojo ant kojų ir galingai plasnodamas sparnais pakilo į 
dangų. Jakobas patenkintas nusišypsojo. 

Prie lango į sodą stovėjo daktaras Stigas Holbrandas ir Fredri- 
kas Nydinas, gydytojas rezidentas, atliekantis teismo psichiatri- 
jos praktiką. Jie kalbėjo apie Jakobą. 

— Ten Jakobas Hultas. Mūsų ypatingasis pacientas. Nukankino 
dvi merginas mėgindamas jas išgydyti. Jos mirė nuo žaizdų, o jį nu- 
teisė už žmogžudystę. Bet po teismo psichiatrijos tyrimų paaiškėjo, 
kad jis nepakaltinamas, be to, turi neoperuotiną smegenų naviką. 

— Kiek jam dar liko? - pasidomėjo gydytojas rezidentas. Su- 
prato, kaip visa tai tragiška, bet sykiu atrodė nepaprastai įdomu. 

— Maždaug šeši mėnesiai. Jis tvirtina pats galįs išsigydyti, todėl 
didesnę dienos dalį praleidžia medituodamas. Mes jam leidžia- 
me. Jam daugiau nieko ir nebelieka. 

— O kąjis ten daro? 

— Na, tiesą sakant, kartais jis elgiasi keistokai, - daktaras Hol- 
brandas pasilenkė prie stiklo ir, kad geriau matytų, prisidengė 
ranka akis. - Regis, mėto į viršų balandį. Tas vargšelis bent jau iš 
tikrųjų negyvas, - sausai užbaigė jis. 

Ir jie nusigręžė į kitą pacientą. 

